
RH  AG YM AD  RODD 


"V7~MGYMMERAIS   â'r   gwaith  o  olygu  y  gyfrol  hon  o 
-*-      Bregethau  gan  y  diweddar  Barch.  Wm.  Rees,  d.d., 

ar  gais  taer  Mr.  Ebenezer  Rees,  yr  unig  fab  iddo  sydd  wedi 
ei  adael  yn  fyw.  Gobeithiasai  am  gymmhorth  ei  frawd,  y 
diweddar  Barch.  Henry  Rees,  Valley,  sir  Fôn,  tra  ynglŷn 
â'r  anturiaeth  hon ;  ond  bu  ef  farw  pan  nad  oedd  y 
parotoadau  angenrheidiol  tuag  at  hyny  ond  newydd 
ddechreu.  Eithr  ni  roddodd  hyny  attalfa  ar  benderfyniad 
Mr.  Rees  i  fyned  rhagddo.  Ar  unwaith  ymroddodd  i 
gyssegru  rhan  helaeth  o'i  amser  hamddenol  i  chwilio  am,  ac 
i  edrych  dros  yr  holl  ysgrifau  lliosog  a  adawsai  ei  hybarch 
dad  ar  ei  ol.  Cafodd  yn  eu  plith  bregethau  godidog 
lawer,  y  rhai  a  gopiwyd  ganddo  yn  ofalus,  air  am  air,  gan 
eu  trefnu  oll  ar  wahân,  fel  ag  i'w  cael  yn  barod  i'r  wasg  mor 
fuan  ag  y  gellid.  Yna,  efe  a  gyflwynodd  yr  oll  o  honynt  i 
mi,  gan  adael  arnaf  benderfynu  ar  gyhoeddi  yr  oll,  neu 
ynte  ddetholiad  neillduol  o  honynt,  fel  y  gwelwn  oreu. 

Ceir  yn  mysg  y  pregethau  hyn  o  eiddo  Dr.  Rees  dair  a 
ysgrifenwyd  ganddo  yn  Mostyn,  yn  y  flwyddyn  1835.  O'r 
rhai  hyn  cyflëwyd  dwy  yn  gyntaf  oll  yn  rhestr  y  pregethau 
a  welir  yn  y  gyfrol — y  naill  ar  sancteiddio  y  Sabbath,  a'r 
llall  ar  y  ddyledswydd  o  wylio  rhag  cybydd-dod.  Am  y 
pregethau  y  mae  enw  Dinbych  wrthynt,  y  maent  o  ddeutu 

bod  yn  ugain  o  nifer.  Lliosog  hefyd  yvv  nifer  y  rhai  y  mae 
enw  Lẁerpool  yn  gyssylltiedig  â  hwynt,  tra  y  mae  yma 
hefyd  gryn  nifer  nad  oes  ynglŷn  â  hwynt  ddim  i  ddangos  yn 
mha  le  neu  leoedd  neillduol  y  bu  i  Dr.  Rees  eu  traddodi 
a'u  hysgrifenu.  Tra  y  maent  oll  yn  rhagorol  iawn,  gellid 
meddwl  fod  yma  amryw  o  ddyddordeb  neillduol  yn  y 
dyddiau  presennol  hyn.  Enwir  yma  deitlau  rhai  o 
honynt : — "  Cofio  a  sancteiddio  y  Sabbath,"  "  Sefydliad  y 
Swper  Sanctaidd,"  "  Hunan-ymholiad,"  "  Yr  Ysgol  Sab- 
bothol,"  "  Iachau  y  rhai  briwedig,  a  rhifo  y  sêr,"  "  Crist 
heb  fod  yn  yr  ŵyl,"  "Pregethu  i'r  mynyddoedd,"  "  Ad- 
enedigaeth,"  "  Dafydd  a  Jonathan,"  &c.  A  díau  y 
darllenir  gydag  edmygedd  trwyadl  y  bregeth  ragorol  a 
draddodwyd  ganddo  yn  y  Wyddgrug,  yn  1864,  ar  achlysur 
marwolaeth  y  Parch.  Isaac  Harris,  yr  hwn  a  fuasai  yn 
weinidog  da  i  Iesu  Grist  yno  am  o  ddeutu  deugain  mlynedd. 

Diau  y  teimlir  fod  yr  oll  o'r  pregethau  a  geir  yn  y  gyfrol 
hon  yn  orlawn  o  frasder  duwinyddiaeth  efengyiaidd.  Ni 
raid  iddynt  wrth  lythyr  canmoliaeth  gan  neb,  yn  gymmaint 
a'u  bod  yn  eu  canmawl  eu  hunain  i  bob  un  a'u  darlleno  yn 
ystyriol.  Y  mae  yr  iaith  o  hyd  yn  glir  a  thryloyw,  a'r 
rhaniadau  o  hyd  yn  naturiol,  destlus,  a  hawdd  eu  cofio. 
Ar  bob  tudalen  o  honynt  y  mae  argraph  athrylith  gref  eu 
hawdwr  i'w  weled.  Beunydd  yr  ydych  yn  ei  gael  yn  dyner, 
yn  gryf,  yn  ymresymiadol,  neu  yn  aruchel,  yn  ol  fel  y 
byddai  yr  achos  neu  yr  achosion  yn  galw.  Yn  goron  ar  y 
cyfan,  y  mae  y  dyfyniadau  lliosog  o  Air  Duw  a  geir  yn 
mhob  un  o  honynt  yn  eu  gwneyd  yn  ddisglaer,  a  swynol 
nodedig  i'w  darllen.  Yr  ydys  felly  yn  cael  meddwl  Duw  o 
hyd,  yn  cael  ei  egluro  â'r  geiriau  a  ddysgwyd  gan  Ysbryd 
Duw. 

I'r  rhai  nad  yw  cofiant  Dr.  Rees  yn  eu  meddiant,  ac  na 
wyddant  nemawr  am  dano,  heb  law  ei  fod  yn  bregethwr 
ardderchog,  ac  i'w  restru  yn  uchel  yn  mhlith  prif  feirdd  ei 
oes,  tueddir  fi  yma  i  wneyd  yr  ychydig  gofnodion  byw- 
graphiadol  canlynol  am  dano: — Ganwyd  ef  o  fewn  ardal 
neillduedig  Llansannan,  sir  Ddinbych,  yn  y  flwyddyn  1802, 
ac  mewn  hen  amaethdŷ  a  safai  yn  nghesail  mynydd 
Hiraethog.  Yr  oedd  ei  rìeni  yn  bobl  barchus  a  chyfrifol, 
yn  dda  eu  gair  gan  bawb,  ac  yn  aelodau  dichlynaidd  gyda'r 
Trefnyddion  Calfinaidd.  Yr  oedd  ei  dad,  Dafydd  Rees, 
heb  law  bod  yn  aelod,  yn  flaenor  ffyddlawn  a  dylanwadol 
yn  eu  plith.  Ganwyd  i'r  rhîeni  hyn  bump  o  blant,  sef  un 
chwaer  a  phedwar  o  frodyr.  O'r  brodyr  hyn  cyfododd  dau 
i  fod  yn  bregethwyr;  ac  mewn  ystyr  grefyddol,  yn  dywysog- 
ion  yn  yr  holl  dir.  Henry  Rees,  yr  hynaf  o'r  meibion,  oedd 
y  pregethwr  cyntaf  a  gododd  o'r  teulu  hwn  ;  a  diau  ei  fod 
ef  yn  un  o'r  pregethwyr  coethaf  a  galluocaf  a  fagodd  Cymru 
erioed.  Dilynwyd  ef  yn  mhen  ychydig  flynyddoedd  gan 
wrthddrych  y  nodiadau  presennol,  yr  hwn,  yn  lle  glynu 
wrth  yr  enwad  y  perthynai  ei  ri'eni  iddo,  fel  y  gwnaeth  ei 
frawd,  a  ddewisodd  fwrw  ei  goelbren  yn  mhlith  yr 
Annibynwyr.  Dechreuodd  bregethu  yn  eu  plith  yn 
Llansannan,  yn  y  flwyddyn  1828,  a  chyrhaeddodd  boblog- 
rwydd  anghyífredin  ar  unwaith.  Ryw  ddwy  flynedd  cyn 
hyn,  sef  yn  1826,  pan  y  cynnelid  yr  Eisteddfod  Freiniol  yn 
Aberhonddu,  trwy  ennill  y  wobr  gynnygiedig  am  y  cywydd 
goreu  ar  "Frwydr  Tafalgar,  a  marwolaeth  y  Pen-llyngesydd 
Arglwydd  Nelson,"  daeth  ei  enw  i  fod  yn  dra  adnabyddus 
drwy  Gymru  oll.  Ystyrid  fod  y  cywydd  yn  ddernyn 
gorchestol  o  farddoniaeth,  ac  yn  gwneyd  yn  amlwg  fod  ei 
awdwr  yn  perchenogi  meddylddrych  mawreddog,  ynghyd  â 
galluoedd  disgrifiadol  o'r  radd  flaenaf ;  ac  ni  ellir  ammheu 

nad  oedd  cofio  y  ffaith  hon  yn  peri  i  ambell  un  feddwl  yn 
uwch  am  dano  fel  pregethwr.  Pa  fodd  bynag,  rhagddo  yr 
aeth  ef  yn  llwyddiannus,  fel  yr  oedd  galw  mawr  am  ei 
wasanaeth  o  wahanol  gyfeiriadau,  yn  agos  ac  yn  mhell. 

Maes  cyntaf  ei  lafur  oedd  Mostyn,  yn  sir  Fflint,  lle  yr 
urddwyd  ef  Ebrill  2ofed,  1832,  ar  ol  bod  o  hono  yn  gwasan- 
aethu  yno  am  gryn  amser,  yn  ol  ei  ddymuniad  ei  hun,yÇ7 
un  ar  brawf.  Yr  oedd  yr  achlysur  yn  un  y  teimlid  dyddor- 
deb  mawr  ynddo  mewn  aml  gyfeiriad.  Traddodwyd  y  siars 
iddo  gan  ei  frawd,  y  Parch.  Henry  Rees,  y  pryd  hwnw  o'r 
Amwythig — siars  na  thraddodwyd  ei  chyffelyb  o  ran 
gwreiddiolder  ac  effeithiolrwydd,  oddi  eithr  yn  dra  anfynych. 
Yn  ystod  ei  arosiad  yno  y  bu  iddo,  yn  unol  â  chais  llawer- 
oedd,  gyfansoddi  ei  holwyddoreg  clodfawr  ar  brif  byngciau 
Cristionogaeth  at  wasanaeth  yr  Ysgol  Sabbothol,  dan  yr 
enw  "  Y  Cyfarwyddwr."  Ar  ol  bod  yn  llafurio  yno  am  yn 
agos  i  chwe  blynedd  gyda  llwyddiant  amlwg,  symmudodd  i 
Ddinbych  i  fugeilio  yr  eglwys  Gynnulleidfäol  yn  y  dref 
hono,  ynghyd  â'i  changhenau.  Yma,  etto,  yr  oedd  llaw  yr 
Arglwydd  yn  amlwg  gydag  ef.  Cafodd  y  boddhâd  o  weled 
yno  adfywiad  mawr  ar  grefydd,  a'r  fath  gynnydd  yn  nifer  y 
gwrandäwyr,  fel  y  bu  raid  chwalu  yr  hen  gapel,  a  chodi  un 
llawer  èangach  yn  ei  le ;  a  phrin  yr  oedd  hwn  etto  yn 
ddigon  è'ang  i  gynnwys  y  tyrfäoedd  a  gyrchent  i  wrandaw 
arno  Sabbath  ar  ol  Sabbath.  Blynyddoedd  llwyddiannus 
nodedig  yn  ei  hanes  oedd  y  chwech  a  dreuliodd  ef  yn 
Ninbych.  Yr  oedd  yn  awr  o  ddeutu  bod  yn  uchder  mwyaf 
ei  boblogrwydd  fel  pregethwr ;  ac  er  ei  lafur  mawr  fel 
pregethwr  gartref  ac  oddi  cartref,  dyna  y  pryd  y  bu  iddo 
barotoi  ei  bregeth  ardderchog  ar  yr  "  Ysbryd  a'r  Briodas- 
ferch  "  i'r  wasg,  y  cyfleithodd  y  "Gonglfaen  "  gan  Abbott, 

y  cwblhäodd  ei  draethawd  maith  a  godidog  ar  "  Grefydd 
naturiol  a  datguddiedig,"  ac  y  cyfansoddodd  gofiant 
Williams  o'r  Wern,  gyda'r  hiraeth-gân  ddihafal  hono  o'i 
eiddo,  a  welir  ynglŷn  â'r  cofiant  gwir  brydferth  a  rhagorol 
hwnw. 

Yn  1843  derbyniodd  alwad  o'r  Tabemacl,  Liverpool,  i 
fod  yn  olynydd  i'r  seraphaidd  Williams  yr  ydys  newydd 
grybwyll  ei  enw,  ac  yno  y  bu  yn  gweini  i'w  enwad  yn  y  dref 
fawr  hono  gyda  chymmeradwyaeth  a  llwyddiant  amlwg  yn 
barhaus,  am  yr  ysbaid  maith  o  ddeuddeg  mlynedd  ar  hugain. 
Yr  amser  a  ballai  i  ni  sôn  am  ei  gyflawniadau  lliosog  fel 
golygydd  newyddiadurol,  ac  fel  llenor  a  bardd,  ac  yn 
neillduol  fel  darlithydd  a  phregethwr,  drwy  ystod  yr  holl 
flynyddau  a  enwyd ;  a  phan  ddaeth  yr  amser  iddo  bender- 
fynu,  o  herwydd  amlder  dyddiau,  i  ymryddhau  o'i  ofalon 
gweinidogaethcl  yn  Liverpool,  a  myned  i  dreulio  gweddill 
ei  ddyddiau  yn  Nghaerlleon,  nid  aeth  efe  yno  i  segura,  ond 
i  weithio  yn  mhob  modd  galluadwy  iddo  fel  o'r  blaen. 
Ceid  ef  "  mewn  teithiau  yn  fynych ;"  a  lle  bynag  y 
cyhoeddid  ef  i  bregethu  cyrchai  tyrfäoedd  mawrion  i 
wrandaw  arno,  ac  yr  oedd  yr  enwadau  oll  fel  am  y  goreu  i'w 
anrhydeddu.  Aml  waith  y  bu  i  liaws  o'i  gyfeillion  yma  a 
thraw  daer  ddeisyf  arno  barotoi  cyfrol  o'i  bregethau  goreu, 
a'u  cyhoeddi  er  budd  ysbrydol  i'w  gyd-genedl  yn  gyffredinol. 
Ond  ni  welodd  ef  yn  dda  ymroi  o  ddifrif  i'r  gwaith  hyd  nes 
myned  o  hono  i  fyw  i  Gaerlleon.  O'r  diwedd  wele  y  gyfrol 
hir-ddisgwyliedig  yn  dyfod  allan  o'r  wasg,  dan  ei  olygiad  ef 
ei  hun,  dan  yr  enw  Roheleth  (y  pregethwr),  yn  cynnwys 
dwy-ar-hugain  o  bregethau,  ynghyd  â  thri  o  draethodau  ar 
wahanol  faterion.  Am  y  pregethau,  y  maent  oll  ar  destynau 
ardderchog,  ac  wedi  eu  cwblhau   mewn  modd   teilwng  o 

athrylith,  ac  uchel  glod  eu  hawdwr.  Yn  y  flwyddyn  1881, 
sef  o  gylch  dwy  flynedd  cyn  ei  farwolaeth,  y  digwyddodd 
felly.  Ymddengys  fod  yn  ei  fryd,  pe  cawsai  fyw  am 
ychydig  flynyddau  yn  hwy,  ddwyn  allan  ail  gyfrol  o'i 
bregethau,  y  rhai  oeddynt  yn  weddol  barod  wrth  law 
ganddo ;  ond  os  oedd  bwriad  felly  ganddo,  ni  chafodd  fyw 
ì'w  gyflawni. 

Hyfryd  yw  edrych  yn  ol  at  yr  holl  waith  rhagorol,  o  bob 
nodwedd,  a  gyflawnodd  efe  yn  ystod  y  naw  mlynedd  olaf 
o'i  oes  yn  Nghaerlleon.  Ac  onid  peraidd  yw  cofìo  iddo 
gael  y  fraint  o  ddal  ati  i  bregethu,  bron  yn  ddi-fwlch,  hyd  o 
fewn  Sabbath  neu  ddau  i  ddydd  ei  farwolaeth  ?  Ac  wele, 
dyma  fel  y  bu — wedi  bod  o  hono  yn  treulio  Sabbath  yn 
Liverpool  i  bregethu  yn  un  o  gapelau  ëangaf  y  Trefnyddion, 
ar  wahoddiad  neillduol,  efe  a  ddychwelodd  i'w  dŷ  ardrethol 
ei  hun  yn  Nghaerlleon ;  ac  yno,  wedi  ychydig  ddyddiau  o 
gystudd,  efe  a  fu  farw  ar  ddydd-flwydd  ei  enedigaeth, 
Tachwedd  8fed,  1883,  yn  8iain  oed,  a  chladdwyd  ef  yn 
CaneUry  Smithdown  Road,  Liverpool,  y  dydd  Mawrth 
canlynol,  Tachwedd  i3eg,  pryd  yr  oedd  y  dorf  fawr  a 
ddaethai  ynghyd  ar  yr  achlysur  yn  gwneyd  yn  amlwg  fod 
tywysog  a  gŵr  mawr  yn  Israel  wedi  cwympo.  "  Heddwch 
i'w  LWCH." 

Y  mae  yn  eglur  i  Dr.  Rees  dreulio  bywyd  nodedig  o 
lafurus.  Pwy  yn  Nghymru  a  lafuriodd  yn  helaethach  nag 
efe  ?  Y  mae  y  darluniad  o  hono  yn  nghofiant  ei  frawd,  y 
Parch.  Henry  Rees,  wedi  ei  dynu  gan  law  feistrolgar  y 
cofiantydd  Dr.  Owen  Thomas,  yn  un  i  ryfeddu  uwch  ei  ben. 
Hynod  werthfawr,  hefyd,  yw  y  cofnodion  bywgraphiadol  am 
dano,   sydd  i'w  gweled   yn  y  bummed  gyfrol  o    "  Hanes 

yr  eglwysi  Annibynol."  Dymunol  faasai  fod  llawer  yn 
rhagor  o'i  bregethau  goreu  ar  gael.  Ond  ni  ddylid  cwyno 
rhyw  lawer,  o  blegid  y  mae  digon  ar  gael  i  wneyd  ei  enw  fel 
pregethwr  yn  anfarwol.  Heb  law  yr  hyn  a  ymddangosodd 
yn  y  Roheleth,  ac  a  welir  yn  y  gyfrol  hon,  yr  ydym  i  ddal 
mewn  côf  iddo  anrhegu  y  cyhoedd  âg  amryw  bregethau 
godidog,  y  rhai  a  ymddangosasant,  nid  gyda'u  gilydd,  eithr 
ar  wahân,  y  naill  ar  ol  y  lla.lL  Yr  ydys  yn  barod  wedi 
cyfeirio  at  ei  bregeth  ar  "Yr  Eglwys  a'r  Brîodasferch  "  a 
draddodwyd  ganddo  yn  Nghymmanfa  Conwy,  yn  y 
flwyddyn  1838.  At  hon  rhaid  chwanegu  y  bregeth  fawr 
hono  a  draddodwyd  ganddo,  ar  gais  neillduol,  yn  Nghym- 
manfäoedd  Caemarfon  a  Llangefni,  yn  1844,  ar  "  Ddwyfol 
osodiad  a  pharhâd  y  swydd  weinidogaethol  hyd  ddiwedd 
amser,"  ac  hefyd  ei  bregethau  a  welir  yn  y  ddwy  gyfrol 
çyntaf  o  Lampau  y  Deml^  cyhoeddedig  yn  1859 — 60,  y 
naill  ar  "  Y  cyferbyniad  mawr — sefyllfa  dynion  syrthiedig, 
ac  angylion  syrthiedig  yn  eu  perthynas  â  chyfryngdod 
Crist,"  a'r  llall  ar  "  Y  Drugareddfa,  neu  Iawn  Crist." 

Yn  wyneb  hyn  oll,  pa  ryfedd  oedd  i  Dr.  Rees  gael  ei 
anrhydeddu  mor  helaeth  yn  ei  fywyd,  ac  yn  ei  farwolaeth 
hefyd  yr  un  modd.  Pwy  all  gyfrif  yr  holl  lythyrau  a 
ysgrifenwyd,  yr  holl  erthyglau  a'r  darnau  barddonol  a 
ymddangosasant  mewn  gwahanol  bapyrau,  a  chyfnodolion, 
a  chofiantau,  er  dwyn  i  sylw  ogoniant  ei  athrylith,  helaeth- 
rwydd  ei  lafur,  ac  amlder  rhyfeddol  cynnyrchion  ei  ysgrifell? 
Ac  nid  ychydig  fu  nifer  y  pregethau  cofifadwriaeth  am  dano 
mewn  gwahanol  bulpudau  yn  mhlith  y  Cymry.  Yn 
ddiweddar  galwyd  fy  sylw  at  un  o  honynt  yn  neillduol,  sef 
y  bregeth  a  draddodwyd  yn  Bethania,  Treorci,  nos  Sabbath, 
Tachwedd  i8fed,  1883,  gan  y  Parch.  B.  Davies  (yn  awr  Dr. 

Davies,  o  Gastellnewydd  Emlyn),  yr  hon  bregeth  y  pender- 
fynodd  yr  eglwys  ei  chael  yn  argraphedig;  a  rhoddir  yma  y 
dyfyniad  canlynol  allan  o  honi : — 

"  Yn  y  cyssegr  bydol  y  mae  y  cenhedloedd  yn  byw;  ni 
welant  y  tu  hwnt  i'r  wahanlen — i'r  ysbrydol ;  ni  ddarllenant 
ond  llythyrenau  cerfiedig  ar  farmor,  ni  chlywant  ond  llais  y 
dorf  sydd  yn  byw  i  wâg-ogoniant,  ni  chydymdeimlant  ond  â 
gallu  cryfach  na  hwy  eu  hunain,  ac  ni  chofìr  eu  henwau 
wedi  i  wirionedd  sefydlu  ei  orsedd  yn  nghalon  dyn,  a 
darostwng  yr  holl  ddyn  i'w  ddylanwad.  Yn  yr  ymgyrch  i 
gyrhaedd  y  diweddaf  y  rhestrodd  y  diweddar  Hiraethog 
ei  hun,  a  bydd  ei  goffadwriaeth  yn  fendigedig  gan  yr  oesau 
a  ddeuant.  Cyssegrodd  ei  fywyd  i  ddyrchafu  dyn,  llafur- 
iodd  yn  galed  i  buro  dynoliaeth  ;  y  mae  côf-golofnau  o'i  ôl 
fyddant  yn  ieuaingc  wedi  i'r  marmor  gwyn  gael  rhuchio  ei 
wyneb  ;  gwnaeth  iddo  ei  hun  hanes  fydd  byw  i  fyned  drwy 
gyfnewidiadau  mawrion  yn  y  dyfodol  ;  gweithiodd  allan 
egwyddorion  y  bydd  y  tân  a  fwrir  ar  y  ddaear  yn  dangos  eu 
gogoniant.  Darllenir  ei  weithiau,  myfyrir  ei  gynnyrchion, 
astudir  ei  bregethau,  gan  feddyliau  dysgedig,  galluog,  a 
choeth  y  dyfodol.  Bydd  ei  enw  yn  anfarwol,  dangosir 
dylanwad  ei  waith  y  dydd  y  bydd  mynydd  Hiraethog  yn 
neidio  fel  oen,  a  disgleiria  yn  dragywydd  yn  seren  lachar. 
Dywedwyd  gan  filoedd  pan  oedd  yn  fyw,  "  O  frenin,  bydd 
fyw  byth;"  ond  y  mae  wedi  marw,  i  beidio  llefaru  â'i  dafod, 
ond  yn  fwy  byw  nag  erioed.  Pregetha  Grist  yn  well  nag 
erioed,  ac  esgynodd  i  gylch  uwch  yn  y  gwasanaeth,  a  goleua 
yno  yn  llawer  tanbeidiach." 

Gyda  hyn,  yr  ydys  yn  cyflwyno  y  gyfrol  werthfawr  hon  i 
sylw  y  cyhoedd,  mewn  hyder  y  rhoddir  iddi  y   derbyniad 


Rhagymadrodd.  xv 

croesawgar  a  deilynga.  Bu  y  pregethau  a  welir  ynddi  yn 
fwyd  a  diod  i  filoedd,  pan  oedd  eu  hawdwr  galluog,  gyda'i 
lais  soniarus,  ei  ystûm  nodweddiadol,  ei  floedd  drydanol, 
a'i  bersonoliaeth  ardderchog,  yn  tramwy  yn  ein  mysg  i 
bregethu  teyrnas  Dduw;  a  gobeithio  y  bydd  i'r  darlleniad  o 
honynt  brofi  yn  fendith  i  laweroedd,  yn  enwedig  i'r  rhai 
hyny  nas  gallant,  o  herwydd  henaint,  llesgedd,  a  chystudd, 
fyned  i  wrandaw  pregethau  fel  yn  y  dyddiau  a  fu. 

D.    GRIFFITH. 


CYNNWYSIAD. 


PREGETH    I. 

COFIO,     A     SANCTEIDDIO     Y     SABBATH. 

EiODUS  xx.  8,  í). — "  Cofia  y  dydd  Sabbath,  i'w  sancteiddio  ef.  Chwe 
diwrnod  y  gweithi,  ac  y  gwnei  dy  holl  waith. "  t.  d.  1 

PREGETH    II. 

Y    DDYLEDSWYDD    O    WYLIO    RHAG    CYBYDD-DOD. 

Luc  xii.  15. — "Edrychwch,  ac  ymogelwch  rhag  cybydd-dod ;  canys  nid 
yw  bywyd  neb  yn  sefyll  ar  amlder  y  pethau  sydd  ganddo." t.d.  7 

PREGETH    III. 

SEFYDLIAD     Y     SWPER     SANCTAIDD. 

Luc  xxii.,  rhan  olaf  o'r  19eg  adnod. — "  Gwnewch  hyn  er  coffa  am 
danaf."    t.d.  14 

PREGETH    IY. 

HUNAN-  YMHOLI AD . 

1  C'OR.  xi.  28. — "Eithr  holed  dyn  ef  ei  hun;  ac  felly  bwytäed  o'r  bara,  ac 
yfed  o'r  cwpan."    t.d.  20 

PREGETH    V. 

YR     YSGOL     SABBOTHOL. 

Salm  lxxviii.  5 — S — "Canys  efe  a  sicrhaodd  dystiolaeth  yn  Jacob,  ac  a 
osododd  gyfraith  }'n  Israel,  y  rhai  a  orchyrnynodd  efe  i'n  tadau  eu 
dysgu  i'w  plant :  fel  y  gwybyddai  yr  oes  a  ddôl,  sef  y  plant  a  enid  ;  a 
phan  gyfodent,  y  mynegent  hwy  i'w  plant  hwythau  :  fel  y  gosodent  eu 
gobaith   ar   Dduw,  heb  anghofio  gweithredoedd   Duw,  eithr   cadw   ei 

orchymynion  ef :  ac  na  byddent  fel  eu  tadau,  yn  genhedlaeth  gyndyn  a 
gwrthryfelgar  ;  yn  genhedlaeth  ni  osododd  ei  chalon  yn  uniawn,  ac  nid 
yw  ei  hysbryd  ffyddlawn  gyda  Duw." t.d.  28 

PREGETH    VI. 

PWY     A     DDENGYS     I     NI     DDAIONI  ? 

Salm  iv.  6.— "Llawer  sydd  yn  dywedyd,  Pwy  a  ddengys  i  ni  ddaioni  ? 
Arglwydd,  dyrcha  arnom  lewyrch  dy  wyneb."  t.d.  35 

PREGETH    VII. 

GOGONEDDU    DUW. 

1  Cor.  vi.,  rhan  o  adnod  20. — "Gogoneddwch  Dduw  yn  eich  corph,  ac  yn 
eich  ysbryd,  y  rhai  sydd  eiddo  Duw." t.d.  43 

PREGETH    VIII. 
AIL-ENEDIGAETH. 

NATUR    Y     CYFNEWIDIAD. 

Ioan  iii.  3.— "Oddi  eithr  geni  dyn  drachefn,  ni  ddichon  efe  weled 
teyrnas  Dduw."  t.d.  49 

PREGETH    IX. 
ADENEDIGAETH. 

YR   ANGF.NRHEIDRWYDD   O   HONO. 
Ioan  iii.  7. — "Y  mae  yn  rhaid  eich  geni  chwi  drachefn."  t.d.  57 

PREGETH    X. 
ADENEDIGAETH. 

YR   AWDWR  A'R  MODDION. 

Ioan  iii.  5. — "  Yn  wir,  yn  wir,  meddaf  i  ti,  Oddi  eithr  geni  dyn  o  ddwfr 
ac  o'r  Ysbryd,  ni  ddichon  efe  fyned  i  mewn  i  deyrnas  Dduw."  ...  t.d.  62 

PREGETH    XI. 

CREDU     FARW    IESU,    AT    ADGYFODI. 

1  Thess.  iv.  13,  14. — "Ond  ni  ewyllysiwn,  frodyr,  i  chwi  fod  heb  wybod 
am  y  rhai  a  hunasant,  na  thristäoch,  megys  eraill  y  rhai  nid  oes 
ganddynt  obaith.  Canys  os  ydym  yn  credu  farw  Iesu,  a'i  adgyfodi ;  felly 
y  rhai  a  hunasant  yn  yr  Iesu,  a  ddwg  Duw  hefyd  gydag  ef." t.d.  71 

PREGETH    XII. 

GWYNEB    IESU     GRIST. 

2  Cor.  iv.  G. — "Canys  Duw,  yr  hwn  a  orchymynodd  i'r  goleuni  lewj-rchu 
o  dy  wyllwch,  y  w  yr  hwn  a  lew)Trchodd  yn  ein  calonau,  i  roddi  goleuni 
g wyhodaeth  gogoniant  Duw,  y n  wyneh  Iesu  Grist. "   t.  d.  77 

PREGETH    XIII. 

DYSGU    CRIST. 

Ephes.  iv.  20. — "Eithr  chwychwi,  nid  felly  y  dysgasoch  Grist."  ...  t.d.  87 

PREGETH    XIY. 

GORUCHWYLIAETH     A     CHYFRIFOLDEB     DYN. 

Luc  xvi.  2. — "  Ac  efe  a'i  galwodd  ef,  ac  a  ddywedodd  wrtho,  Pa  beth  yw 
hyn  yr  wyf  yn  ei  gly wed  am  danat  ?  Dyro  gyf rif  o'th  oruchwyliaeth  : 
cany s  ni  elli  f od  m wy  y n  oruchwy liwr. " t.  d.  Í)G 

PREGFSH    XV. 

Y^N     GROESHOELIEDIG     GYDA     CHRIST. 

Galat.  ii.  20. — "Mi  a  groeshoeliwyd  gyda  Christ:  eithr  hyw  ydwyf ;  etto 
nid  myfi,  ond  Crist  sydd  yn  by w  ynof  fi  :  a'r  hyn  yr  ydwyf  yr  awrhon 
yn  ei  fyw  yn  y  cnawd,  ei  fyw  yr  ydwyf  trwy  ffydd  Mab  Duw,  yr  hwn 
a'm  carodd,  ac  a'i  dodes  ei  hun  drosof  fi. " t.  d.  103 

PREGETH    XVI. 

PREGETH    I'R     MYNYDDOEDD. 

MiCHAR  vi.  1,  2. — "Gwrandewch,  attolwg,  y  peth  a  ddywed  yr  Arglwydd ; 
Cyfod,  ymddadleu  â'r  mynyddoedd,  a  chlywed  y  bryniau  dy  lais. 
Gwrandewch,  y  mynyddoedd,  a  chedyrn  sylfaeni  y  ddaear,  gŵyn  yr 
Arglwydd ;  canys  y  mae  cŵyn  rhwng  yr  Arglwydd  a'i  bobl,  ac  efe  a 
ymddadleu  âg  Israel."    t.d.  111 

PREGETH    XVII. 

1AU,     DYSGEIDIAETH,     A     GORPHWYSFA. 

Matt.  xi.  29. — "Cymmerwch  fy  iau  arnoch,  a  dysgwch  genyf ;  canys 
addfwyn  ydwyf,  a  gostyngedig  o  galon :  a  chwi  a  gewch  orphwysdra  i'ch 
enoidiau."  , t.d.  UG 

PREGETH    XVIII. 

GALWAD     I     DDEFFRO,     A     CHODI. 

Ephes.  v.  14.  —  "Deffro  di  yr  hwn  wyt  yn  cysgu,  a  chyfod  oddi  wrth  y 
meirw  ;  a  Christ  a  oleua  i  ti."  t.d.131 

PREGETH    XIX. 

FFOADURIAID. 

Heb.  vi.,  rhan  o  adnod  18. — "  Y  rhai  a  ffoisom  i  gymmeryd  gafael  yn  y 
gobaith  a  osodwyd  o'n  blaen."  t.d.  139 

PREGETH    XX. 

PAROTOI   Y   FFORDD,   A   CHYFODI   Y   RHWYSTRAU. 

Esa.  lvii.  14. — "Ac  efe  a  ddywed,  Palmentwch,  palmentwch,  parotôwch 
y  ffordd,  cyfodwch  y  rhwystr  o  ffordd  fy  mhobl." t.d.  140 

PREGETH    XXI. 

IACHAU    Y     BRIWEDIG,     A     RHIFO     Y     SER. 

Sal.m  cxlvii.  3,  4. — "Efe  sydd  yn  iachau  y  briwedig  o  galon,  ac  yn 
rhwymo  eu  doluriau.  Y  mae  efe  yn  rhifo  y  sêr:  geilw  hwynt  oll  wrth 
eu  henwau."  t.d.  153 

PREGETH    XXII. 

YMOSTYNGIAD     AC     YMDDIRIED. 

Job  xxxviii.  17,  18.— "A  agorwyd  pyrth  marwolaeth  i  ti?  neu  a  welaist  ti 
byrth  cysgod  angeu?  A  ystyriaist  ti  led  y  ddacar?  mynega,  os 
adwaenost  ti  hi  i  gyd."  t.d.  100 

PREGETH    XXIII. 

Y     CYFIAWN     DROS     YR     ANGHYFIAWTN. 

1  Pedr  iii.  18. — "O  blegid  Crist  hefyd  unwaith  a  ddioddefodd  dros 
bechodau,  y  Cyfiawn  dros  yr  anghyfiawn,  fel  y  dygai  ni  at  Dduw,  wedi 
ei  farwolaethu  yn  y  cnawd,  eithr  ei  fywhau  yn  yr  Ysbryd." t.d.  167 

PREGETH    XXIV. 

CRIST     YN     DIOLCH    I'W     DAD. 

Ioan  xi.  41. — "  A'r  Iesu  a  gododd  ei  olwg  i  fynjr,  ac  a  ddywedodd,  Y  Tad, 
yr  wyf  yn  diolch  i  ti  am  i  ti  wrandaw  arnaf."  t.d.  174 

PEEGETH    XXV. 

HUNAN-GYFIAWNDER. 

Galat.  ii.,  rhan  o  adnod  21.— "Canys  os  o'r  ddeddf  y  mae  cyfiawnder, 
yna  y  bu  Crist  farw  yn  ofer." t.d.  179 

PREGETH    XXVI. 

EI    LEFERYDD    EF. 

Ioan  v.  28.— "Na  ryfeddwch  am  hyn ;  canys  y  mae  yr  awr  yn  dyfod,  yn  yr 
hon  y  caiff  pawb  a'r  sydd  yn  y  beddau  glywed  ei  leferydd  ef."    t.d.  187 

PREGETH    XXVII. 

DWYN    YR    IAU    MEWN    IEUENGCTID. 

Galarnad  iii.  27. — "Da  yw  i  ŵr  ddwyn  yr  iau  yn  ei  ieuengctid."  t.d.  192 

PREGETH    XXVIII. 

PRESENNOLDEB     CRIST     GYDA'I     BOBL. 

Matt.  xxviü.  20. — "Ac  wele,  yr  ydwyf  fi  gyda  chwi  bob  ainser  hyd 
ddiwedd  y  byd.     Amen." t.d.  200 

PREGETH    XXIX. 

DOETHINEB    AC     ARIAN. 

Preg.  vii.  12. — "Canyscysgod  yw  doethineb,  a  chysgod  yw  arian ;  ond 
rhagoriaeth  gwybodaeth  yw,  bod  doethineb  yn  rhoddi  bywyd  i'w 
pherchenog."    t.d.  207 

PREGETH    XXX. 

ENW     O     DRAGYWYDDOL     BARHAD. 

Salji  lxxii.  17. — "Ei  enw  fydd  yn  dragywydd  :  ei  enw  a  bery  tra  fyddo 
haul ;  ac  ymfendithiant  ynddo :  yr  holl  genhedloedd  a'i  galwant  yn 
wynfydcdig."    t.d.  212 

PREGETH    XXXI. 

CRIST     YN    ABERTHU    EI     HUN     OT     FODD. 

EsA.  liii.  7. — "Efe  a  orthrymwyd,  ac  efe  a  gystuddiwyd,  ac  nid  agorai  ei 
enau :  f el  oen  yr  arweinid  ef  i'r  lladdfa,  ac  f el  y  tau  dafad  o  flaen  y  rhai 
a'i  cneifiai,  felly  nid  agorai  yntau  ei  enau." t.d.  217 

PREGETH    XXXII. 
CRIST     HEB     FOD     YN    YR     WYL. 

Ioan  xi.  5(5.— "Beth  a  dybygwch  chwi,  gan  na  ddaeth  efe  i'r  ŵyl?"  t.d.  223 

PREGETH    XXXIII. 

Y     PERFFAITH    A'R     UNIAWN. 

SALM  xxxvii.  37— "Ystyr  y  perffaith,  ac  edrych  ar  yr  uniawn  :  canys 
diwedd  y  gŵr  hwnw  fydd  tangnefedd."    t.d.  228 

PREGETH    XXXIV. 
DIFFODD     YR    YSBRYD. 

1  Thess.  v.  19— "Na  ddiffoddwch  yr  Ysbryd."   t.d.  235 

PREGETH    XXXV. 

AR    ORDEINIAD     GWEINIDOG. 

Ezeciel  iii.  1— 3.— "Ac  efe  a  ddywedodd  wrthyf,  Mab  dyn,  bwyta  yr 
hyn  a  geffych,  bwyta  y  llyfr  hwn,  a  dos,  a  llefara  wrth  dŷ  Israel.  Yna 
mi  a  agorais  fy  saf n,  ac  efe  a  wnaeth  i  mi  fwy ta  y  llyfr  hwn.  Dy wedodd 
hefyd  wrthyf,  Bwyda  dy  fol,  a  llanw  dy  berfedd,  fab  dyn,  â'r  llyfr  hwn 
yr  ydwyf  fi  yn  ei  roddi  atat.  Yna  y  bwytëais ;  ac  yr  oedd  efe  yn  fy 
safn  fel  mêl  o  felusder."   t.d.  241 

PREGETH    XXXVI. 
DAFYDD     A    JONATHAN. 

2  Samuel  ix.  1. — "  A  Dafydd  a  ddywedodd,  A  oes  etto  un  wedi  ei  adael  o 
dý  Saul,  fel  y  gwnelwyf  drugaredd  âg  ef,  er  mwyn  Jonathan?"   t.d.  252 

PREGETH    XXXVII. 

GWEDDI     A     DIOLCH     DROS     YR     EPHESIAID. 

Ephes.  i.  16 — 20. — "Nid  wyf  yn  peidio  â  diolch  drosoch,  gan  wneuthur 
coffa  am  danoch  yn  fy  ngweddiau ;  ar  i  Dduw  ein  Harglwydd  Iesu 
Grist,  Tad  y  gogoniant,  roddi  i  chwi  Ysbryd  doethineb  a  dadguddiad, 
trwy  ei  adnabod  ef :  wedi  goleuo  llygaid  eich  meddyliau ;  f el  y  gwypoch 
beth  yw  gobaith  ei  alwedigaeth  ef,  a  pheth  yw  golud  gogoniant  ei 
etifeddiaeth  ef  yn  y  saint,  a  pheth  y w  rhagorol  fawredd  ei  nerth  ef  tuag 
atom  ni  y  rhai  ým  yn  credu,  yn  ol  gweithrediad  nerth  ei  gadernid  ef ; 
yr  hon  a  weithredodd  efe  yn  Nghrist,  pan  y  cyfododd  ef  o  feirw,  ac  a'i 
gosododd  i  eistedd  ar  ei  ddeheulaw  ei  hun  yny  nefolionleoedd."  t.d.  208 

PREGETH    XXXVIII. 
YR     ARFAETH     BELL. 
"Fe  drefnwyd  draw  mewn  arfaeth  bell 
I  gadw  myrdd  a'u  gwneyd  yn  well, 
D'oedd  dim  yn  well  i'w  wneyd  â  hwy 
Na'u  cuddio  yn  ei  farwol  glwy'." 

Wüliams,  Pantycelyn —  t.d.  273 

PREGETH    XXXIX. 
DUW     YN    MAWRHAU    EI     AIR. 
SALM   cxxxiii.,  rhan   o'r  ail  adnod. — "0  blegid  ti  a  fawrhëaist  dy  air 
uwch  law  dy  enw  oll."   t.d.  278 

PREGETH    XL. 
PREGETHU    TEYRNAS     DDUW. 
Luc  xvi.  16. — "Y  gyfraith  a'r  prophwydi  oedd  hyd   Ioan  ;   er  y   pryd 
hwnw   y   pregethir  teyrnas  Dduw,    a  phob   dyn   sydd    yn    yinwthio 
iddi."  t.d.  284 

PREGETH    XLI. 

BETH     A     FYDD     I     NI  ? 

MATT.  xix.3  rhan  o  adnod  27.— "Beth  gan  hyny  a  fydd  i  ni?" t.d.  290 

PREGETH    XLII. 

MAB     Y     DUW     BYW. 

MATT.  xvi.  15,  16. — "Efe  a  ddywedodd  wrthynt,  Ond  pwy  meddwch 
chwi  ydwyf  fi?  A  Simon  Pedr  a  attebodd  ac  a  ddywedodd,  Ti  yw 
Crist,  Mab  y  Duw  byw."  t.d.  295 

PREGETH    XLIII. 

CARIAD     AT     GRIST. 

1  Con.  xvi.  22. — "  Od  oes  neb  nid  yw  yn  caru  yr  Arglwydd  Iesu  Grist, 
bydded  Anathema,  Maranatha." t.d.  300 

PREGETH    XLIV. 

DYNGARWCH     DUW,     A     BALCHDER     DYN. 

EsA.  xvi.  3—6. — "Ymgynghora,  gwna  farn,  gwna  dy  gysgod  fel  nos  yn 
nghanol  hanner  dydd ;  cuddia  y  rhai  gwasgaredig,  na  ddadguddia  y 

crwydrad.  Triged  fy  ngwasgaredigion  gyda  thi,  Moab,  bydd  di  loches 
iddynt  rhag  y  dinystrydd ;  canys  diweddwyd  y  gorthrymydd,  yr 
anrheithiwr  a  beidiodd,  y  mathrwyr  a  ddarfuant  o'r  tir.  A  gorsedd- 
faingc  a  ddarperir  mewn  trugaredd ;  ac  arni  yr  eistedd  efe  mewn 
gwirionedd,  o  fewn  pabell  Daf}7dd,  yn  barnu  ac  yn  ceisio  barn,  ac  yn 
prysuro  cyfiawnder.  Cly  wsom  am  falchder  Moab  (balch  iawn  yw),  am 
ei  falchder,  a'i  drahâ,  a'i  ddigllonedd ;  ond  nid  felly  y  bydd  ei 
gelwyddau. "  t.  d.  307 

PREGETH    XLV. 
SIARS     I     EGLWYS. 

1  Thess.  v.  12,  13. — "  Ac  yr  ydym  yn  attolwg  i  chwi,  frodyr,  adnabod  y 
rhai  sydd  yn  ílafurio  yn  eich  mysg,  ac  yn  eich  llywodraethu  chwi  yn 
yr  Arglwydd,  ac  yn  eich  rhybuddio ;  a  gwneuthur  cyf rif  mawr  o  honynt 
mewn  cariad,  er  mwyn  eu  gwaith.  Byddwch  dangnefeddus  yn  eich 
plith  eich  hunain."  t.d.  314 

PREGETH    XLVI. 

GWEDDILL     JACOB. 

Micah  v.  ". — "Abydd  gweddill  Jacob  yn  nghanol  llawer  o  bobl,  fel  y 
gwlith  oddi  wrth  yr  Arglwydd,  megys  cawodydd  ar  y  gwelltglas,  yr 
hwn  nid  erys  ar  ddyn,  ac  ni  ddisgwyl  wrth  feibion  dynion." t.d.  323 

PREGETH    XLVII. 

ADENYDD     CRIST. 

LüC  xiii.  34.— "O  Jerusalem,  Jerusalem,  yr  hon  wyt  yn  lladd  y 
prophwydi,  ac  yn  llabyddio  y  rhai  a  anfonir  atat:  pa  sawl  gwaith  y 
mynaswn  gasglu  dy  blant  ynghyd,  y  modd  y  casgl  yr  iàr  ei  chywion 
dan  ei  hadanydd,  ac  nis  mynech."  t.d.  331 


G  W  A  L  L  A  U  . 


Tudal.  221. — Llinell    olaf,    yn    lle    "  Efengyl    gyhoeddi " 
darllener  "  Efengyl  i  gyhoeddi " 

Tudal  285. — Llinell  iofed  oddi  fyny,  yn  lle  "rhyfeddodau" 
darllener  "rhyfeddodau." 

Tudal.  287. — Llinell    6fed   oddi    fyny,    yn    lle    "  gynnyg  " 
darllener  "gynnyg." 


PREGETHAU 


I. 
COFIO,  A  SANCTEIDDIO  Y  SABBATH. 

11  Cofia  y  dydd  Sabbath,  i'w  sancteiddio  ef.      Chwe  diwrnod  y 
gweithi,  ac  y  gwnei  dy  holl  waith." — Exodus  xx.  8,  9. 

Ty  HIENI  a  phenau  teuluoedd  y  mae  y  gorchymyn  hwn 
•*-*'  mewn  modd  mwy  pennodol  yn  eu  hanerch,  a  dydd 
Duw  yn  cael  ei  roddi  i'w  gofal.  Y  mae  yr  Arglwydd  wedi 
eu  rhoddi  mewn  goruchwyliaeth  drosto  yn  eu  teuluoedd ;  y 
mae  ganddynt  swydd  drosto  i'w  chyflawni.  Y  maent  i  fod 
yn  frenhinoedd  yn  eu  teuluoedd,  i'w  llywodraethu,  ac  y 
maent  yn  gyfrifol  i  Dduw  dros  eu  teuluoedd,  yn  neillduol 
gyfrifol  iddo  am  y  dull  y  cedwir  dydd  Duw  yn  y  teuluoedd, 
o  blegid  fod  siars  y  Sabbath  yn  cael  ei  roddi  mewn  modd 
pennodol  iddynt — "  Cofia  y  dydd  Sabbath,  i'w  sancteiddio 

ef na  wna  ynddo  ddim  gwaith" — y  maepawb  i  gydgadw 

y  Sabbath,  yr  holl  deulu,  nid  gan  rai  o'r  teulu,  ac  eraill  gyda 
eu  gwaith ;  ond  pob  gwaith  gan  bob  un  i'w  roi  heibio,  a 
gorphwys  oddi  wrth  bob  gwaith — holl  waith  y  dyddiau 
eraill,   ond  pethau    o   angenrheidrwydd ;  y  peth  sydd  yn 

ddyledswydd   ddyddiau  eraill   yn  bechod   y   dydd  hwn — 
"na  wna  ynddo  ddim  gwaith." 

Dydd  neillduol  ydyw  at  wasanaeth  Duw.  Dydd  Duw 
ydyw,  wedi  ei  neillduo  ganddo  ef  ei  hun  at  ei  wasanaeth  ei 
hun,  ac  nid  yw  yn  ddigon  i  ni  ymattal  oddi  wrth  ein 
gwaith  ein  hunain;  gallwn  halogi  y  Sabbath  er  ymattal 
oddi  wrth  bob  gwaith,  ond  y  mae  yn  angenrheidiol  ymattal 
oddi  wrth  bob  pleser ;  ac  y  mae  y  rhai  sydd  yn  cymmeryd 
y  dydd  hwn  yn  ddydd  o  rodiana  at  eu  pleser  yn  ei  halogi 
yn  fwy  gwrthun  na  rhai  sydd  yn  gwneyd  gwaith  arno  ;  y 
mae  y  rhai  sydd  yn  ei  dreulio  mewn  diogi  a  difyrwch  gartref 
yn  euog  o  hyn.  Y  mae  y  dydd,  a'r  holl  ddydd,  i  gael  ei 
dreulio  yn  ngwasanaeth  Duw  y  dydd,  ac  nid  rhan  o  hono. 
Y  mae  y  gorchymyn  yn  ei  ofyn — "  Cofia  " — fod  ei  ddydd 
yn  werthfawr  yn  ngolwg  Duw,  fod  ganddo  ofal  am  dano,  a'i 
gadw,  o  blegid  mai  bywyd  crefydd  yn  y  byd  yw  y  dydd 
hwn;  buasai  y  goffadwriaeth  am  Dduw  wedi  darfod  o'r 
ddaear  pe  na  buasai  y  dydd  hwn  wedi  ei  roddi  i  ni ;  y  prif 
beth  ydyw  i  gadw  y  gofifadwriaeth  am  dano  yn  fyw  yn  y 
byd,  i  gadw  ei  enw  mewn  côf  a  pharch  ar  y  ddaear ;  dydd 
ydyw  i  ddynion  ymddangos  yn  ei  ŵydd  i  addoli  ger  ei  fron 
— "  Cofia  "  y  dydd. 

Arwyddir  fod  cadw  y  dydd  hwn  o'r  pwys  mwyaf  i  ddyn- 
ion  hefyd — "  Cofia  " — er  dy  les  dy  hun  ;  y  mae  bendith  ar 
waith  y  chwe  diwrnod  yn  canlyn  sancteiddio  y  Sabbath. 
Nid  oes  un  lle  i  ddisgwyl  gwenau  Duw  na  llwyddiant  ar 
waith  y  dyddiau  eraill,  os  bydd  y  dydd  hwn  yn  cael  ei 
halogi.  Pa  faint  sydd  wedi  tynu  ac  yn  tynu  melldith  i'w  tai, 
ac  ar  eu  heiddo,  wrth  halogi  dydd  Duw  ?  a  pha  mor  aml  y 
mae  melldith  Duw  wedi  disgyn  mewn  modd  amlwg  ar  ber- 
sonau  a  theuluoedd  a  arferent  halogi  ei  ddydd  ?  Anaml  y 
mae  halogwyr   y    Sabbath    yn    diangc    heb    ryw  arwydd 

neillduol  o  anfoddlonrwydd  yn  eu  herbyn  yn  y  byd  hwn,  er 
y  gallant  ddiangc  yn  hir  ;  a  phe  diangent  trwy  y  byd  hwn, 
nid  ânt  yn  mhellach  na'r  farn :  "  Pwy  a  ymgaledodd  yn  ei 
erbyn  ef,  ac  a  lwyddodd  ?"  Y  ffordd  oreu  y  gellir  disgwyl 
bendith  a  boddlonrwydd  Duw  ar  ein  hamgylchiadau  a 
llafur  y  chwe  diwrnod,  ydyw  sancteiddio  dydd  Duw. 
"  Cofia  " — yr  oedd  llawer  o  fendithion  tymmhorol  yn  cael 
eu  cyssylltu  â  chadw  y  Sabbath,  a  llawer  o  farnedigaethau 
tymmhorol  yn  cael  eu  bygwth  am  ei  halogi,  dan  yr  Hen 
Destament ;  ac  y  mae  genym  brofion  nad  yw  y  pethau  hyn 
wedi  eu  llwyr  ddiddymu  dan  y  Testament  Newydd. 

"Cofia" — cymmer  ofal.  Arwyddir  y  dylem  ragbarotoi 
erbyn  y  Sabbath  cyn  iddo  ddyfod.  Cofio  am  dano  trwy 
barotoi  ein  hunain  i'w  gadw,  i  gael  meddwl  parod,  wedi  ei 
arloesi  oddi  wrth  holl  ofalon  y  byd,  meddwl  parod  i  gyfar- 
fod  â  Duw  yn  ei  dŷ  a'i  ordeiniadau,  ymsancteiddio  erbyn  y 
dydd  sanctaidd,  rhagofalu  erbyn  ei  ddyfod.  "  Cofia  "  ef 
wedi  iddo  ddyfod. 

Y  rhesymau  dros  ei  gadw  : — 

i.  Yr  Arglwydd  dy  Dduw,  yr  hwn  bîau  ein  holl  ddyddiau 
a'n  hamseroedd.  Efe  a'i  neillduodd,  efe  sydd  yn  gorchymyn, 
y  mae  ei  hawl  ef  yn  gyfiawn  ;  y  dydd  sydd  eiddo  ef,  a'r  nos 
hefyd  sydd  eiddo  ef,  felly  nid  oedd  yn  gofyn  dim  yn 
afresymol  wrth  ofyn  y  dydd  hwn  gan  ei  greaduriaid  ei  hun 
at  ei  waith.  Yr  oedd  yn  rhesymol  iddo  i  osod  y  dydd  i  ni 
feddwl  am  dano,  i'w  addoli,  ei  wasanaethu  a'i  fwynhau,  i 
gadw  coffadwriaeth  o  hono  yn  ein  mysg,  i'w  gydnabod  am 
ei  holl  ddoniau. 

2.  Fe  roddodd  chwe  diwrnod  i  ni  at  ein  pethau  ein 
hunain.  "  Chwe  diwrnod  y  gweithi."  Y  mae  daioni  mawr 
i'w  weled  yn  sefydliad  y  dydd  hwn,  dydd  i'w  greaduriaid 
i  orphwys   arno,  ac   i   ofalu  am   y  pethau  berthynent  i'w 

heneidiau  a  byd  arall,  chwe  diwrnod  i  ofalu  am  y  pethau  a 
berthynent  i'r  bywyd  hwn,  a'r  dydd  hwn  i  ofalu  am  y 
pethau  a  berthynent  i  Dduw  a  byd  arall,  pethau 
tragywyddol  i  ddyfod  yn  bethau  y  dydd  hwn. 

3.  Esampl  Duw  ei  hun.  Fe  gadwodd  Sabbath  ei  hun 
wedi  gorphen  ei  waith.  Gorphwysodd  Crist  ar  y  dydd  hwn 
wedi  gorphen  gwaith  ein  hiachawdwriaeth.  Y  mae  y  dydd 
hwn  yn  cyfeirio  ein  meddyliau  yn  ol  at  orpheniad  gwaith 
mawr  y  greadigaeth,  a  gorpheniad  gwaith  yr  Iachawdwriaeth 
hefyd  ;  wedi  y  llafur  caled,  yn  y  chwŷs  a'r  gwaed,  fe  gododd 
yn  foreu  iawn  ar  y  dydd  hwn  o'r  bedd,  ac  a'i  gosododd  i 
fod  yr  ŵyl  Gristionogol  hyd  ddiwedd  amser. 

4.  Y  drwg  o'i  halogi.  Y  mae  yn  cynnwys  anufudd-dod 
uniongyrchol  i  Dduw,  ac  yn  taflu  y  dirmyg  mwyaf  ar  Dduw, 
yn  gwadu  ei  awdurdod  a'i  hawl  i  drefnu  a  gosod  rheolau 
iddo  dreulio  ei  amser,  yn  wrthryfelwr  cyhoeddus  yn  ei 
erbyn.  Y  mae  y  dyn  wrth  halogi  y  Sabbath  yn  cyhoeddi 
rhyfel  yn  erbyn  Duw ;  yn  gofyn  gwaethaf  ei  holl 
fygythion,  yn  herio  ei  awdurdod,  ac  yn  sathru  ei 
orchymyn  dan  ei  draed,  yn  gwneyd  ei  oreu  i  yru  ei 
goffadwriaeth  o'r  byd,  i  dynu  ei  addoliad  i  lawr,  i  alltudio 
crefydd  o'r  wlad,  i  ladd  pob  rhinwedd,  i  lethu  duwioldeb, 
ac  i  sefydlu  annuwiaeth  trwy  y  byd ;  y  mae  yn  rhoddi  yr 
esampl  waethaf  ger  bron  ei  gyd-ddynion,  yn  dyweyd  nad  yw 
Duw  yn  deilwng  o'i  addoli,  ei  orchymyn  yn  deilwng  o'i 
barchu,  nad  yw  crefydd  yn  werth  dim,  nad  yw  bygythion 
Duw  i'w  harswydo,  ei  addewidion  i  ddal  arnynt,  nad  yw 
ei  awdurdod  i'w  ofni,  na'i  ffafr  i'w  ddymuno;  dyma  iaith 
pob  halogwr  Sabbath  o  bob  natur  a  dull.  Y  mae  yr  esampl 
yn  gwenwyno  y  byd. 

5.  Y  mae  yn  taflu  y  dirmyg  mwyaf  ar  holl  weithredoedd 
Duw.     Nad  yw  dim  a  wnaeth  yn  deilwng  o  sylw,  na  chofio 

na  sôn  am  dano  ;  ei  esampl  ddim  yn  deilwng  o'i  ddilyn  yn  ei 
waith  yn  gorphwyso  ei  hun  ;  nad  yw  holl  waith  y  Cyfryngwr 
ddim  yn  werth  i'w  gadw  mewn  coffadwriaeth,  ei  farwolaeth 
a'i  adgyfodiad  ddim  yn  deilwng  i  sôn  am  danynt.  Mae  halogi 
y  Sabbath  yn  pechu  yn  erbyn  esampl  Duw  a  Christ,  yn 
erbyn  holl  waith  creadigaeth  ac  iachawdwriaeth  ar  unwaith ; 
y  mae  yr  holl  greadigaeth  megys  yn  griddfan  dan  halogwr 
y  Sabbath,  yr  haul  megys  yn  anfoddlawn  i  oleuo  hwn  i  dori 
gorchymyn  ei  Grëwr,  y  ddaear  yn  ocheneidio  am  na  orphwys 
hwn  yn  ol  gorchymyn  ac  esampl  ei  Chreawdwr,  deddf  ac 
efengyl  yn  ei  gydrwymo  i  wneyd,  ac  yn  ei  gydgondemnio  am 
beidio.  Y  mae  y  Beibl  yn  ei  addewidion  a'i  fygythion  yn 
sefyll  o'i  flaen ;  y  mae  yn  tlodi  ei  hunan,  y  mae  y  bendith- 
ion  a  addewir  gan  Dduw  i'w  bobl  y  dydd  hwn  i'w  cyflawni 
mewn  modd  neillduol.  Y  mae  genym  fwy  i'w  ddisgwyl  ar 
y  Sabbath  nag  un  dydd  arall :  dyma  y  dydd  a  wnaeth  yr 
Arglwydd,  gorfoleddwn  a  llawenychwn  ynddo,  dyma  y  dydd 
y  mae  Duw  yn  agor  ei  drysorau  daionus,  a'i  law  haelionus  i 
gyfranu  i'r  rhai  fydd  yn  disgwyl  wrtho.  Y  maent  yn  cael 
"  marchogaeth  uchelfeydd  y  ddaear,  a'u  porthi  âg  etifedd- 
iaeth  Jacob  eu  tad ;"  "eu  digoni  â  brasder  ei  dŷ,  a'u  diodi 
âg  afon  ei  hyfrydwch."  Y  mae  yr  halogwr  yn  difadu  ei 
hun  o'r  holl  bethau  hyn,  wedi  treulio  rhan  o  ddydd  Duw  yn 
oferedd  ei  feddwl  i  wâg  rodiana  neu  i  gysgu,  yn  dyfod  i 
dŷ  Dduw  hwyrach  y  rhan  arall,  a'r  Sabbath  wedi  ei  halogi 
yn  barod  ganddo,  a  hyny  yn  gwmmwl  rhyngddo  â  Duw,  a'r 
enaid  yn  newynu  yn  ngolwg  gwledd  yr  efengyl.  Y  mae  yn 
gwneyd  y  cam  mwyaf  â'i  enaid  ei  hun.  Y  mae  yn  parotoi 
ei  hun  i  uffern,  nid  oes  gorphwyso  na'r  dydd  na  nos  yno, 
nid  oes  neb  yn  cadw  Sabbath  yno.  Un  Sabbath  tragy- 
wyddol  ydyw  y  nef  byth  ;  cadw  Sabbath  gyda  Duw  a'r  Oen 
y  maent  oll  yno.     Y  mae  halogwr  dydd  Duw  yn  dwyn  delw 

uffern  arno  yn  parotoi  ei  hunan  iddi ;  a  ydyw  yn  rhesymol 
meddwl  y  caiff  yr  hwn  na  fỳn  gadw  yn  sanctaidd  ddydd 
sanctaidd  ar  y  ddaear,  gadw  Sabbath  gyda  Duw  yn  y  nef- 
oedd  sanctaidd  ?  Na,  na,  y  mae  delw  uffern  ar  ei  ymddyg- 
iad,  ac  yntau  yn  prysur  addfedu  ei  hunan  iddi. 

Casgliad. 
Na  wiw  disgwyl  am  lwyddiant  mawr  ar  grefydd  nes  y  delo 
dydd  Duw  i  fwy  o  barch  ac  anrhydedd,  nac  yn  wir  am  lawer 
o  lwyddiant  tymmhorol  chwaith.  Fe  sylwyd  lawer  gwaith 
pan  fyddo  y  Sabbath  yn  cael  ei  barchu  a'i  sancteiddio,  y 
bydd  diwygiad  ar  grefydd  yn  cymmeryd  lle,  y  mae  Duw  ar 
dywallt  ei  Ysbryd  yr  amser  hwnw,  y  mae  ar  ddyfod  allan  i 
achub  ;  y  gallem  fod  yn  sicr  o  ddiwygiad  buan  pe  gwelem 
y  dydd  sanctaidd  yn  cael  ei  barchu  fel  y  dylai;  ac  o'r  tu 
arall  pan  fyddo  y  Sabbath  yn  cael  ei  ddibarchu  mewn 
gwlad,  y  mae  yn  arwydd  fod  rhyw  fam  wrth  y  drws. 

Mostyn,  1835. 


II. 


Y    DDYLEDSWYDD    O    WYLIO    RHAG 
CYBYDD-DOD. 

"  Edrychwch,  ac  ymogelwch  rhag  cybydd-dod  ;  canys  nid  yw  bywyd 
neb  yn  sefyll  ar  amlder  y  pethau  sydd  ganddo." — Luc  xii.  15. 

YMAE  yn  angenrheidiol  llefaru  yn  erbyn  pob  pechod, 
yn  gystal  ag  o  blaid  pob  rhinwedd  ;  rhoddi  gochel- 
iad  rhag  pob  drwg,  yn  gystal  ag  annogaeth  at  bob  da ;  fel 
y  byddo  pob  dosbarth  yn  cael  ei  briodol  gyfran,  pob  pech- 
adur  ei  briodol  rybuddion.  Fel  hyn  yr  oedd  Crist  yn 
pregethu — pregethu  i  bawb,  ac  i  bob  un  o'i  wrandawyr — 
rhoddi  i  bob  un  ei  gyfran  ;  felly  yma,  mewn  attebiad  i'r 
dyn  a  fynasai  ganddo  ddyweyd  wrth  ei  frawd  am  ranu  âg  ef 
yr  etifeddiaeth.  Fe  welodd  Crist  yn  union  egwyddor  calon 
y  dyn,  o  ba  le  yr  oedd  hyn  yn  codi ;  yr  oedd  wedi  dyfod  i 
wrandaw  Crist,  a  thra  yr  oedd  yn  pregethu  i'r  gynnulleidfa, 
gyda'i  frawd  a'r  etifeddiaeth  yr  oedd  ei  feddwl  ef  o  hyd;  a 
phan  y  cafodd  gyfle  y  mae  yn  gollwng  ei  feddwl  allan,  ac  y 
mae  Crist  yn  ei  atteb  yn  union — "  Y  dyn,  pwy  a'm  gosod- 
odd  i  yn  farnwr,  neu  yn  rhanwr  arnoch  chwi  ?"  Nid  yw 
yn  perthyn  i'm  swydd  i,  ac  felly  ni  bydd  i  mi  a  wnelwyf  â'r 
gwaith.  Pe  buasai  y  dyn  yn  dyfod  ato  i  ymofyn  am  eti- 
feddiaeth  yn  y  nef,  buasai  yn  ei  gyfarwyddo  yn  union,  yn 
ei  helpio,   ond  nid  oedd  a  wnelai  ei  swydd  ef  â  threfnu 

etifeddiaethau  y  ddaear  ;  nid  yw  ei  deyrnas  ef  o'r  byd  hwn, 
ac  felly  ni  fynai  gymmysgu  cyfraith  ei  deyrnas  ei  hun  â 
chyfreithiau  y  byd  hwn  ;  ond  y  mae  yn  cymmeryd  y  fantais 
yn  y  fan  yma  i  roddi  gocheliad  rhag  y  pechod  hwn,  i'r  dyn 
a'i  wrandawyr  oll — "Edrychwch,  ac  ymogelwch  rhag  cy- 
bydd-dod." 

1.  Natur  y  pechod  hwn. 

i.  Chwant  anghymmedrol,  awydd  diwala  amchwanego'r 
byd  hwn  a'i  bethau  yn  llefaru  moes,  moes  o  hyd,  rheibiwr 
am  y  cyfan — y  cwbl  i  mi,  dyna  iaith  ei  galon ;  pa  faint 
bynag  a  fyddo  ganddo  y  mae  arno  eisieu  chwaneg;  po  mwyaf 
a  gafiò  mwyaf  fydd  arno  eisieu,  y  byd  hwn  a  phethau  y  byd 
hwn  yw  canolbwynt  ei  feddwl  a'i  serchiadau,  am  dano  y 
mae  yn  meddwl  ac  yn  myfyrio  yn  benaf  ac  yn  wastadol,  ei 
feddwl  yn  troi  ynddo  ac  arno,  ei  galon  wedi  ei  chylymu 
wrtho,  yn  glynu  ynddo,  ei  serchiadau  yn  rhedeg  arno ; 
cariad  gormodol  at  y  byd  a'r  pethau  sydd  yn  y  byd ;  dyma 
ei  wreiddyn,  y  fiynnonell  o  hono. 

2.  Y  mae  yn  tori  allan  yn  ei  effeithiau  hefyd — y  dyn 
sydd  â'i  feddwl  fel  hyn  yn  glymedig  wrth  y  byd,  fe  welir 
hyny  yn  tori  allan  yn  ei  fywyd  a'i  ymddygiad,  fe  welir  an- 
sawdd  ei  galon  yn  fuan  yn  nrych  ei  ymddygiad ;  dyma  yn 
amlwg  yw  prif  ddyben  bywyd  dyn  cybyddlyd  ;  sef,  y  byd  a 
phethau  y  byd,  fel  mai  y  byd  a'i  bethau  ydynt  brif  wrth- 
ddrychau  ei  feddwl  a'i  serch,  felly  ynei  ymarweddiad  hefyd; 
pa  beth  a  geir  o'r  graig  ond  ceryg,  beth  a  geir  o  galon 
gybyddlyd  ond  cybydd-dod,  beth  a  geir  oddi  wrth  ddyn 
yn  caru  y  byd  ond  ymdrech  am  y  byd  yn  ei  holl  fasnach, 
boreu  godi  a  myned  yn  hwyr  i  gysgu,  bwyta  bara  gofid  ; 
beth  sydd  mewn  golwg — casglu  arian,  trysori  pethau  y  byd 
at  eu  gilydd  ;  fe  ymarfera  o  radd  i  radd  â  moddion  anghyf- 

iawn  er  cyrhaedd  ei  ddyben,  fe  arfera  dwyll  yn  ei  fasnach, 
fe  ddywed  gelwydd  wrth  ei  gymmydog  wrth  brynu  a 
gwerthu  os  bydd  hyny  o  fantaîs  iddo,  fe  wna  dwyll  yn  ei 
bwysau  a'i  fesurau — nid  fel  y  mae  gair  yr  Arglwydd  yn  ei 
ddysgu — nid  yw  ef  yn  gwneyd  cyfrif  o'r  Beibl  na  dim  arall  os 
caiff  ei  amcan  ei  hun  yn  mlaen ;  bid  cam  bid  cymmhwys, 
am  ei  amcan  ei  hun  y  mae  ef. 

3.  Y  mae  y  cybydd  i'w  weled  yn  yr  awyddfryd  anghym- 
medrol  i'w  cadw  ar  ol  eu  casglu  at  eu  gilydd,  ni  âd  ei  lawn- 
der  iddo  gysgu  yn  esmwyth  y  nos,  rhwng  awydd  am  gael 
chwaneg  ac  ofn  colli  yr  hyn  sydd  ganddo  ;  y  mae  ei  feddwl 
yn  anesmwyth,  nid  yw  yn  gallu  mwynhau  dim  o'r  hyn  sydd 
ganddo  rhwng  y  ddau  beth  hyn,  fel  y  mae  ei  fywyd  yn 
druenus  i'r  eithaf;  wedi  y  cafTo  afael  ar  ryw  ychydig  o 
bethau  y  byd,  y  mae  yn  gafael  mor  dỳn  ynddynt  fel  na 
ellir  cael  dim  o'i  ewinedd — llawer  yn  myned  yn  gymmaint 
slafiaid  i'r  pechod  hwn  fel  na  chaniatânt  iddynt  eu  hunain 
yr  ymgeledd  a'r  cysuron  a  ofyna  eu  natur  iddynt ;  gwasgant 
ar  eu  cyrph  ac  ar  eu  teuluoedd  er  mwyn  casglu  arian  at  eu 
gilydd.  Cai  crefydd  a  phob  achos  da  drengu  o'u  rhan  hwy, 
ni  fyddis  fawr  well  er  myned  at  y  cybydd  i  ymofyn  cym- 
mhorth  i  anfon  Beiblau  a  chenhadau  at  y  paganiaid,  cai  yr 
efengyl  sefyll  byth  o'u  rhan  hwy,  ni  chai  y  paganiaid  na 
Beibl  na  chenhadau  yn  dragywydd  o'u  rhan  hwy.  Y  mae 
arian  ac  aur  y  cybydd,  fe  allai,  yn  rhydu  yn  ei  drysorau,  a 
bydd  hwn  yn  "  bwyta  ei  gnawd  fel  tân"  ryw  ddydd  a  ddaw; 
y  mae  yn  cloi  ei  galon  a'i  gelloedd  er  cadw  yn  ei  afael  yr 
hyn  a  gasglodd.  Nid  yw  casglu  arian  ar  lwybr  cyfreithlawn 
yn  bechod,  ond  arfer  moddion  anghyfreithlawn,  a  gwneyd 
hyny  yn  brif  ymgais ;  nid  yw  gofalu  am  eu  cadw  chwaith 
yn  bechod  tra  na  bo  gormodedd  yn  hyn,  ond  "  arbed  mwy 
nag  a  weddai,"  fel  y  dywed  Solomon. 

II.  Y  rhybuddion  mewn  perthynas  iddo — "  Edrychwch^ 
ac  ymogelwch." 

i.  Edrych  ac  ymogelu  yn  fanwl  ar  agwedd  y  galon,  rhag 
i  hon  ddechreu  rhedeg  ar  ol  y  byd  a'i  bethau ;  y  mae  eisieu 
edrych  yn  gyntaf  yma,  ac  yn  fanwl  iawn,  o  blegid  fe  ä  hon 
ar  ol  rhywbeth.  Edrychwch  ar  ol  pa  wrthddrych  y  mae  yn 
myned,  gwyliwch  rhag  iddi  ddechreu  ymgyssylltu  â'r  byd 
hwn,  gwaith  anhawdd  iawn  fydd  ei  dattod   wedi  hyny — 

11  Cadw  dy  galon  yn  dra  di-esgeulus  f  ac  os  cedwir  y 
meddwl,  ífynnonell  gweithrediad,  yr  hwn  sydd  yn  fTurfio  yr 
ymddygiad,  fe  gedwir  yr  ymarweddiad  yn  ddiariangar. 

2.  Edrychwch  ac  ymogelwch  rhag  y  pechod  hwn — y 
mae  yn  un  parod  iawn  i  amgylchu  dynion,  fe  ogwydda  dyn- 
ion  iddo  yn  hawdd  iawn,  am  hyny  edrychwch  ac  ymogelwch 
rhagddo  ;  y  mae  pethau  y  byd  hwn  a  dynion  yn  y  fath 
gyssylltiad  â'u  gilydd,  y  maent  yn  bethau  gweledig  o  flaen 
y  llygaid,  ac  y  mae  yn  hawdd  iawn  gan  ddynion  fyned  i 
ganlyn  eu  llygaid  ;  y  mae  y  bri  sydd  yn  cael  ei  osod  yn 
gyffredin  ar  bethau  y  byd  gan  ddynion  yn  peri  eu  bod  yn 
gogwyddo  yn  naturiol  i'w  caru  ac  i'w  ceisio, 

3.  "  Edrychwch,  ac  ymogelwch  rhag  cybydd-dod,"  o 
blegid  y  mae  gan  y  drwg  hwn  lawer  o  bethau  i'w  guddio  ei 
hun ;  y  mae  meddwdod  yn  amlwg,  nid  oes  gan  hwn  ddim 
i'w  guddio,  un  glôg  i'w  gysgodi,  ac  felly  y  mae  yn  haws  i'w 
weled  ac  i  argyhoeddi  y  dyn  o  hono;  nid  yw  yn  waith  mor 
anhawdd  argyhoeddi  dyn  ei  fod  yn  feddwyn,  ni  fedr  wadu, 
nid  oes  ganddo  un  glôg  drosto  ;  ond  am  gybydd-dod,  daw 
hwn  i  mewn  dan  enwau  diwydrwydd,  callineb,  a  dyled- 
swydd;  y  mae  yn  ammhossibl  cael  gan  y  cybydd  addef na 
chredu  ei  fod  yn  gybydd.  Ond  llecha  cybydd-dod  yn  ei 
galon  o  olwg  y  dyn  ei  hun,  ac  fe  allai  yn  fwy  o'i  olwg  ef  ei 

hun  nag  ydyw  o  olwg  eraill.  Y  mae  yn  meddwl  ei  fod  yn 
rhinweddol  wrth  fyw  fel  y  mae,  ei  fod  ar  lwybr  ei  ddyled- 
swydd  yn  darbod  dros  ei  deulu,  gofalu  dros  ei  fywoliaeth, 
edrych  am  dalu  i  bawb  ei  eiddo,  &c. — pethau  da,  yn  ddi- 
ammheu,  ydyw  y  pethau  hyn,  a  dyledswydd  pob  dyn  yw 
meddwl  a  gofalu  am  danynt ;  ond  yn  nghysgod  hyn,  a  than 
rith  y  pethau  hyn,  y  mae  y  galon  yn  myned  ar  ol  ei  chybydd- 
dod,  i  garu  y  byd,  i  ymlynu  yn  y  byd ;  os  crefyddwr,  fe 
esgeulusa  ei  ddyledswyddau  crefyddol,  pan  fo  y  byd  yn  galw 
ar  ei  ol — "  Edrychwch,  ac  ymogelwch"  yn  fanwl  iawn 
rhag  fod  hwn  yn  llechu  yn  y  galon  dan  y  pethau  hyn,  yn 
ddiarwybod  i'r  dyn  ei  hun. 

4.  "Edrychwch,  ac  ymogelwch."  Y  mae  yn  cau  allan  o 
deyrnas — y  mae  yn  mysg  y  rhestr  ddu  o  bechodau  a  roddir 
gan  yr  apostol  ag  sydd  yn  cau  allan  o  deyrnas  Dduw;  y  neb 
a  ewyllysio  fod  yn  gyfaill  i'r  byd,  y  mae  efe  yn  elyn  i  Dduw; 
y  mae  yn  eilunaddolwr,  y  dyn  yn  gwneyd  y  byd  a  phethau 
y  byd  yn  dduw,  yn  rhoi  y  lle  hwnw  yn  ei  galon  a  ddylai 
Duw  gael  i'r  byd,  dywedyd  wrth  aur  coeth  '  Fy  nuw  ydwyt ;' 
beth  all  fod  yn  fwy  o  ddirmyg  a  sarhâd  ar  Dduw,  yn  ddar- 
ostyngiad  mwy  ar  enaid  a  wnaed  ar  lûn  Duw,  a  fwriadwyd  i 
gymdeithasu  â  Duw,  ac  i  fwynhau  Duw  fel  ei  brif  ddaioni, 
ei  ddarostwng  i  gofìeidio  pridd,  i  lyfu  llwch  y  ddaear,  ac  i 
ddyheu  ar  ei  ol. 

5.  "  Edrychwch,  ac  ymogelwch."  Y  mae  yn  bechod  na 
chyhuddir  un  dyn  duwiol  yn  y  Beibl  o  hono ;  rhyw  frych- 
euyn  ydyw  hwn  nad  ydyw  yn  perthyn  i'w  bobl  ef.  Y  mae 
sôn  am  feddwdod  Noah  unwaith,  godineb  Dafydd  unwaith, 
ond  nid  oes  yr  un  o  honynt  yn  cael  ei  gyhuddo  yn  neillduol 
o'r  pechod  o  gybydd-dod ;  gan  ei  fod  yn  bechod  mor  an- 
hawdd  argyhoeddi  dyn  o  hono,  y  mae  felly  yn  anhawdd 
iawn  i'w  gael  oddi  wrtho. 

III,  Y  rheswm  a  gyssylltir — nid  yw  bywyd  neb  yn  sefyll 
ar  amlder  y  pethau  sydd  ganddo. 

i.  Nid  yw  bywyd  naturiol  neb  yn  sefyll  felly  ;  i  ddangos 
hyn  y  mae  Crist  yn  llefaru  dammeg  y  gŵr  goludog,  yr  hwn 
y  cnydiodd  ei  dir  yn  dda  ;  da  lawer  ganddo  dros  lawer  o 
flynyddoedd,  medd  efe  wrth  ei  enaid,  ond  y  nos  hono 
gofynwyd  enaid  y  dyn  oddi  wrtho  yn  nghanol  ei  dda  lawer ; 
ni  thycia  cyfoeth  yn  nydd  digofaint,  nid  oes  modd  llwgr- 
wobrwyo  angeu,  fe  ymeifl  ef  mor  hyf  yn  y  gŵr  goludog  ag 
yn  y  tlawd — a  brisia  efe  ar  olud  ?  Ni  phrisia  ar  aur,  neu  ar 
holl  gadernid  nerth,  nis  gall  ei  holl  dda,  ei  aur  a'i  arian, 
estyn  un  foment  ar  ei  oes  ;  buasai  yn  rhyw  reswm  i  draf- 
lyngcu  y  byd,  ei  garu,  ac  arfer  pob  moddion  i  gasglu  trys- 
orau  ynghyd,  pe  buasai  aur  ac  arian  yn  cadw  angeu  draw. 
Nid  yw  cyfoeth  yn  fwy  o  help  nag  ydyw  tlodi  er  gochelyd 
marw ;  i  ba  beth  gan  hyny  y  llafuriwn,  y  cybyddwn  hwynt  ? 

2.  Nid  yw  cysur  bywyd  neb  yn  sefyll  ar  amlder  y  pethau 
sydd  ganddo,  ac  o  bawb  y  cybydd  sydd  yn  byw  yn  fwyaf 
anghysurus ;  y  mae  y  byd  yn  ei  ladd  er  cymmaint  y  mae 
yn  ei  garu  arno,  ac  yn  ymlynu  ynddo,  ni  âd  iddo  gysgu  yn 
esmwyth,  "  y  mae  ni  wêl  hûn  â'i  lygaid  na  dydd  na  nos," 
medd  Solomon  ;  y  mae  ei  ofalon,  ei  ofnau,  ei  awydd  a'i 
ymdrechion  am  y  byd  a'i  bethau  yn  lladd  ei  holl  gysuron, 
fel  y  mae  y  cardotyn,  neu  y  dyn  tlawd  duwiol  yn  byw  yn 
llawer  mwy  cysurus  nag  ef;  gallai  fod  ganddo  lawer  o 
bethau  ac  amlder  o  bethau,  ond  nid  yw  yn  mwynhau  dim 
o  honynt,  a  pho  mwyaf  a  gafíb  mwyaf  yw  ei  syched  am 
chwaneg,  mwyaf  yw  ei  ofnau  yn  eu  cylch. 

3.  Nid  yw  bywyd  tragywyddol  neb  yn  sefyll  ar  amlder  y 
pethau  sydd  ganddo ;  pe  buasai  hi  fel  hyn  buasai  cyfoeth 
yn  rhinwedd ;  pe  buasai  y  nefoedd  i'w  phrynu  yn  y  diwedd 
âg   aur  ac  arian,  buasai  yn  werth  cybydda  ac  ymdrechu 

ddydd  a  nos,  i  gasglu  ac  i  gynnilo  erbyn  angeu,  i  brynu  y 
nefoedd ;  ond  nid  oes  bri  ar  arian  yno,  ni  ddwg  efe  ddim 
gydag  ef,  ac  yn  angeu  fe  wêl  ei  ynfydrwydd,  wedi  bod  â'i 
drwyn  yn  y  ddaear  ar  hyd  ei  oes,  heb  godi  ei  olwg  erioed 
uwch  law  iddi ;  ei  galon  wedi  ymgylymu  â  hi,  angeu  yn  ei 
ddattod  ef  a'r  byd  oddi  wrth  eu  gilydd,  wedi  ei  garu  a'i 
drysori,  yn  ei  adael  yn  ei  gyfyngder  olaf  heb  weinyddu  un 
gymmwynas  iddo ;  fe  dry  y  byd  i  ddannod  ei  ynfydrwydd 
yn  ei  garu  ef,  yr  aur  a'r  arian  yn  ffarwelio  âg  ef,  ac  yntau 
yn  myned  i  roddi  cyfrif  am  danynt,  a'u  rhŵd  yn  tystiol- 
aethu  yn  ei  erbyn  ;  rhywun  arall  yn  ei  ymyl  wedi  cael 
trysor  ni  heneiddia,  golud  gwell,  ac  un  parhaus.  Nid  yw  y 
nefoedd  i'w  phrynu  âg  arian,  ni  feddiennir  dawn  Duw  er 
arian. 

Casgliadau. 

i.  Nid  pechod  dyn,  ac  nid  cybydd-dod  dyn  yw  fod 
ganddo  arian,  ond  y  drwg  yw  eu  caru  yn  ormodol,  ac  arfer 
moddion  anghyfiawn  i'w  cyrhaedd,  ac  arbed  mwy  nag  a 
weddai  o  honynt,  heb  eu  cymmeryd  yn  fantais  i  fyw  yn 
dduwiol  a  defnyddiol  dros  Dduw,  ac  atteb  dyben  eu  rhodd- 
iad  i  ni. 

2.  Y  mawr  bwys  o  arfer  y  byd  heb  ei  gamarfer,  ei  drin 
â'n  dwylaw  heb  ei  ollwng  i'n  calonau.  Y  mae  yn  dda  yn  y 
dwylaw,  ond  yn  ddrwg  yn  y  galon. 

3.  Fod  y  cybydd  yn  marw  yn  dlawd  iawn  wedi  ei  holl 
lafur,  gadael  y  cwbl,  gadael  ei  wraig  a'i  blant,  fe  allai,  yn 
berchenogion  aur  ac  arian  lawer,  ond  heb  ddim  ei  hun; 
gadael  ei  olud  i  eraill,  ei  etifeddiaeth  i  gyd  ar  ol.  Yn  ei 
ddiwedd  ynfyd  fydd.  "  Llafuriwn,  nid  am  y  bwyd  a  dder- 
fydd,  ond  am  y  bwyd  a  bery  i  fywyd  tragywyddol." 

Mostyn,  1835. 


III. 

SEFYDLIAD  Y   SWPER  SANCTAIDD. 
"Gwnewch  hyn  er  coíFa  am  danaf." — Lucxxii.,  rhanolafo'r  19  adnod. 

"VTMA  yr  ydym  yn  cael  hanes  sefydliad  y  Swper  Sanct- 
-■-  aidd.  Y  mae  yn  beth  naturiol  i  ddynion  ymholi  i 
ddechreuad  a  sefydliad  cyntaf  pob  defod  ac  arferiad.  Y 
mae  hon  â  rhywbeth  yn  ddyeithriol  ynddi,  o  ran  ei  hym- 
ddangosiad  allanol ;  ond  y  mae  hanes  ei  gosodiad  cyntaf  yn 
esbonio  ymaith  yr  holl  ddyryswch  o'i  hamgylch.  Iesu  Grist 
ei  hun,  â'i  ddwylaw  ei  hun,  a  sefydlodd  hon,  ac  a  orchym- 
ynodd  i'w  ddysgyblion  ei  harfer.  Yr  amser  oedd  y  nos  y 
bradychwyd  ef,  y  lle  oedd  yr  oruwch-ystafell,  yr  elfenau 
ydynt  y  bara  a'r  gwin,  a  chydgyfranogi  o  honynt  trwy  fwyta 
ac  yfed.  Y  dyben  o  hyn  ydyw  cofio  am  Grist,  y  mae  y 
cwbl  yn  arwyddocaol  o  Grist,  a'r  cwbl  i  gael  ei  wneyd  mewn 
ufudd-dod  i'w  orchymynion,  o  gariad  ato,  ac  er  côf  am  dano. 

I.  Pa  ham  y  dewisai  Crist  adael  coffadwriaeth  neillduol 
o'i  farwolaeth  yn  y  byd,  yn  nwylaw  ei  eglwys,  rhagor  dim 
arall  ? 

Yn  ei  farwolaeth  yr  oedd  yr  olwg  iselaf  arno  a  welwyd 
erioed,  yr  oedd  dan  y  gwarth  a'r  gwaradwydd  mwyaf,  a 
gallesid  meddwl  y  buasai  am  gadw  yr  amgylchiad  hwn  o'r 
golwg,  am  ei  guddio  â  llèn,  a  thynu  cwmmwl  drosto  ;  ond 
yn  lle  hyny  y  mae  yn  gadael  peth  ar  ei  ol  i'w  phortrèadu 

ger  bron  y  byd  ;  gallesid  disgwyl  mai  ei  elynion  fuasai  yn 
portrëadu  ei  farwolaeth  i'r  dyben  i'w  waradwyddo,  ac  y 
buasai  ei  gyfeillion  yn  gwneyd  eu  goreu  i  gelu  y  ffaith :  yn  lle 
hyny,  ei  gyfeillion  sydd  yn  cadw  y  côf  am  ei  farwolaeth 
boenus  yn  y  byd,  a  hyny  ar  ei  orchymyn  pendant  ef  ei 
hun. 

i.  Dewisai  i'w  gyfeillion  gadw  ei  farwolaeth  yn  neillduol 
mewn  coffadwriaeth,  o  blegid  mai  yn  ei  farwolaeth  y  dang- 
osodd  y  radd  uchaf  o'i  gariad  tuag  atynt : — "  Cariad  mwy 
na  hwn  nid  oes  gan  neb,  sef  bod  i  un  rocidi  ei  einioes  dros 
ei  gyfeillion."  Y  mae  Duw  yn  canmawl  y  cariad  hwn,  nid 
oes  modd  amlygu  cariad  yn  gryfach  na  hyn.  Dyfod  o'r  nef 
i'r  ddaear,  gwisgo  cnawd,  dyfod  heb  le  i  roddi  ei  ben  i  lawr 
er  eu  mwyn,  dyfod  i  fod  yn  athraw  i'w  dysgu,  oeddynt 
bethau  mawrion  yn  amlygu  ei  gariad.  Ond  dyma  amlygiad 
uwch  na  hwynt  oll — marw  drostynt — a  dewis  i'r  weithred 
hon  gael  ei  chofnodi  ganddynt  mewn  modd  mwy  neillduol 
na'r  un  weithred  arall,  ar  gyfrif  ei  rhagoroldeb. 

2.  Wrth  farw  y  perffeithiodd  ac  y  gorphenodd  ei  waith ; 
coron  ei  waith  Cyfryngol  oedd  ei  farwolaeth,  ei  berffeithiad 
ydoedd  ;  heb  farw  ni  buasai  y  gronyn  gwenith  yn  dwyn 
ffrwyth,  ni  fuasai  ei  ddyfod  i'r  byd  yn  atteb  dyben  ;  ei 
farwolaeth  a  roddodd  nerth  ac  effeithioldeb  yn  y  cwbl. 
Dyma  brif  fater  yr  efengyl ;  wrth  farw  y  gallodd  waeddi 
"  Gorphenwyd  ;"  ni  allasai  ei  fywyd  pur,  ei  athrawiaeth 
berffaith,  ei  wyrthiau  rhyfedd,  na  dim  oll,  wneyd  y  tro  yn 
lle  ei  farwolaeth  ;  y  prif  destyn  yn  nghân  y  gwaredigion 
ydyw  ei  farwolaeth  ef,  a'r  prif  beth  i  gael  ei  gadw  mewn  côf 
gan  yr  eglwys  ydyw  hefyd  ;  y  mae  efe  ei  hun  yn  ymogon- 
eddu  ynddi,  a'r  Cristion  hefyd  yn  ymogoneddu. 

3.  Am  mai  gweithredu  meddwl  ar  ei  farwolaeth  yw  y 
peth  mwyaf  effeithiol  i  gadw  crefydd  yn  fyw,  ac  yn  wresog 

yn  yr  eglwys,  ac  yn  enaid  pob  Cristion.  Byw  yn  nghym- 
deithas  dioddefiadau  a  marwolaeth  Crist  yw  bywyd 
crefydd,  ac  angeu  pechod ;  fe  wywa  crefydd  mewn  anghof 
o  groes  Crist,  fe  wywa  pechod  yn  agos  ati ;  yn  awyr  y  groes 
fe  fydd  llygredd  a  phechod  yn  marweiddio  ac  yn  gwanhau, 
a  sancteiddrwydd  a  chrefydd  yn  tyfu,  yn  blodeuo,  ac  yn 
ffrwytho.  Yr  oedd  gofal  mawr  gan  Iesu  Grist  am  gynnydd 
ei  bobl  mewn  sancteiddrwydd  ;  sancteiddrwydd  yw  yr  unig 
ragbarotöad  i  ogoniant :  yr  oedd  gofal  mawr  ganddo  am 
iddynt  gael  eu  cadw  rhag  y  drwg,  a  gwyddai  mai  y  ffbrdd 
effeithiol  at  wneyd  hyny  fyddai  iddynt  i  fyw  yn  agos  at  ei 
groes  ef  i  gofio  am  dano,  ac  felly  sefydlodd  yr  ordinhâd 
hon,  i'w  cadw  mewn  coffadwriaeth  o  honi.  Fe  fydd  pechod 
fyw  yn  mhob  man  arall,  yn  nghanol  tân  a  tharanau  Sinai, 
uwch  ben  byd  wedi  ei  orchuddio  â  diluw,  yn  nghanol  brwm- 
stan  Sodom,  ac  uwch  ben  trueni  gwlad  y  colledigion ;  ond 
y  mae  yn  colli  ei  anadl,  ac  yn  llesmeirio  wrth  groes  Crist, 
ac  yn  nghymdeithas  ei  ddioddefiadau  ef ;  bydd  crefydd  farw 
yn  mhob  man  arall,  yn  nghanol  brasder  y  ddaear,  cyfoeth  a 
gogoniant  y  byd ;  wrth  groes  Crist  y  mae  yn  tyfu,  yn 
blodeuo,  ac  yn  ffrwytho ;  felly  sefydlai  yr  Arglwydd  Iesu 
goffadwriaeth  neillduol  o'i  farwolaeth  yn  ei  eglwys. 

4.  Dyma  yr  olwg  harddaf  a  welwyd  arno  erioed,  dyma  yr 
harddwch  moesol  penaf  a  welodd  y  greadigaeth  erioed  ; 
gwarth  naturiol  oedd  yno,  dyfnder  gwarth  a  dirmyg,  yn 
noeth,  yn  grogedig  rhwng  nefoedd  a  daear,  fel  wedi  ei  adael 
a'i  wrthod  gan  y  ddwy  wlad,  ysgwyd  pen,  llaesu  gwefl  oedd 
yno;  ac  etto  yr  olygfa  ag  oedd  yn  cyfleu  y  gwarth  a'r 
gwaradwydd  mwyaf  oedd  yr  un  oedd  yn  arddangos  y 
gogoniant  a'r  anrhydedd  uchelaf,  mewn  ystyr  foesol  ac  ys- 
brydol.  Dyma  lle  gwelir  cymmwynas  mewn  lliw  na  welwyd 
ef  erioed  o'r  blaen — cariad  a  chymmwynas,  gras  a  thrugar- 

edd,  yn  cael  eu  tywallt  allan  yn  waed — dyma  gariad,  a 
chymmwynas,  a  haelfrydedd  yn  toddi  eu  hunain  yn  waed ; 
dyma  ras  yn  cofleidio  y  lleiddiaid  yn  ei  fynwes,  yr  oedd  y 
nefoedd  yn  hoff-synu  wrth  y  prydferthwch  hwn ;  ac  fel  hyn 
y  mae  yn  ymddangos  yn  nghanol  yr  orsedd  yn  y  nef,  dyma 
yr  olwg  harddaf — megys  oen  wedi  ei  ladd.  Gwelodd  y 
lleidr  ei  harddwch,  ac  felly  ewyllysiai  Crist  i  bortréad  o 
hono  gael  ei  dynu  yn  ei  eglwys,  yn  y  fan  harddaf  o'i  ym- 
ddangosiad ;  ac  nid  yw  byth  yn  ymddangos  mor  hardd, 
mor  anwyl  yn  ngolwg  ei  eglwys  a  phan  y  mae  yn  edrych 
amo  yn  marw  drosti ;  y  mae  yn  hardd  yn  y  preseb,  yn 
rhodio  ar  y  môr,  uwch  ben  bedd  Lazarus,  ond  yn  gogwyddo 
ei  ben  ar  y  groes  y  mae  harddaf  o  bob  man. 

II.  Pa  ham  yr  ewyllysiai  Crist  i'w  gyfeillion  wneyd  hyn 
yn  hytrach  na  rhywbeth  arall  ? 

i.  Yr  oedd  hyn  yn  beth  cyfleus  iddynt  y  pryd  hyny,  ac 
yn  beth  cyfleus  i'w  bobl  yn  gyffredinol  yn  mhob  man  ;  yr 
oedd  bara  yno  ar  y  bwrdd,  a  gwin  hefyd,  a  chymmerodd 
Crist  hwynt  yn  un  peth  o  ran  cyfleusdra,  nid,  fe  allai,  am 
fod  yn  hanfodol  angenrheidiol  cael  bara  a  gwin.  Bara  croyw 
oedd  y  bara  a  arferodd  Crist  yn  ddiammheu,  o  blegid 
amser  gŵyl  y  bara  croy w  oedd  y  pryd  hyny ;  y  gwin  newydd 
o'r  grawn,  y  mae  yn  dra  thebygol,  oedd  y  gwin  hefyd.  Y 
mae  yn  ammhossibl  i  ni  wneyd  yn  mhob  peth  fel  yr  oedd 
efe,  ac  nid  yw  yn  hanfodol  i'r  ordinhâd  i  hyny  gael  ei  wneyd 
chwaith,  ond  dylem  wneyd  mor  debyg  ag  y  byddo  amgylch- 
iadau  ein  gwlad  yn  caniatau. 

2.  Yr  oedd  cymmhwysder  hefyd  yn  hyn;  y  bara  i 
arwyddo  ei  gorph,  a'r  gwin  i  arwyddo  ei  waed,  toriad  y  bara 
i  arwyddo  drylliad  ei  gorph,  a  thywalltiad  y  gwin  dywallt- 
iad  ei  waed  ef,  a  chymmeryd  a  chyfranu  o'r  bara  a'r  gwin 

yn  arwyddo  gwaith  yr  enaid  trwy  ffydd  yn  ymborthi  ac  yn 
gwneyd  defnydd  o  Grist  croeshoeliedig.  Y  mae  cym- 
mhwysder  yn  holl  osodiadau  Crist,  felly  yn  yr  elfenau  hyn, 
i  arwyddo  a  gosod  allan  y  pethau  mawrion  a  fwriadwyd 
trwyddynt  j  y  maent  hwy  oll  yn  amlwg,  yn  eglur,  a  hawdd 
eu  gweled. 

3.  Am  fod  hyn  yn  beth  y  gall  pawb  ei  wneyd.  Ni  all 
neb  ddadleu  ei  anallu  i  ufuddhau  i  orchymyn  Crist  yn  y 
peth  hyn.  Pe  buasai  yn  gorchymyn  myned  ar  bererindod 
yn  mhell,  gallasai  yr  hen  a'r  ilesg  ddadleu  anallu ;  pe  buasai 
yn  gorchymyn  peth  a  fuasai  yn  gofyn  llawer  o  nerth  i'w 
wneyd,  buasai  gweiniaid  yn  esgusodol ;  pe  buasai  yn  gosod 
rhywbeth  a  fuasai  yn  draulfawr,  buasai  y  tlawd  dan  an- 
fantais.  Ond  "gwnewch  hyn  " — nid  oes  neb  yn  rhy  hen, 
neb  yn  rhy  wan,  neb  yn  rhy  dlawd — nid  oes  dim  yn  y  byd 
yn  attal  neb,  ond  rhy  anufudd,  rhy  anewyllysgar,  rhy  fach  o 
gariad  at  Grist — gormod  o  gariad  at  bechod  i  ymadael  âg 
ef ;  nid  oes  un  esgus  a  gyfiawnhâ  neb  am  sefyll  yn  ol ;  pe 
buasai  rhyw  anallu  naturiol  oddi  wrth  henaint,  gwendid,  neu 
dlodi,  buasai  yr  esgus  yn  cyfiawnhau  ;  ond  yr  hyn  a  gon- 
demnia  bechadur  yn  unig  sydd  yn  esgus  ganddo  rhag 
gwneyd  hyn.  Beth  a  ddywedi  ?  Y  mae  yr  iau  yn  esmwyth, 
y  baich  yn  ysgafn,  y  peth  yn  hawdd  ei  wneyd ;  beth  yw  yr 
esgus,  ond  na  fyni  di  Grist  i  deyrnasu  arnat? — "Gwell 
genyf  am  fy  mhechod  nag  am  dano  ef." 

4.  Symledd  y  peth.  Yr  oedd  Iesu  Grist  yn  dewis  y 
peth  hwn  o  herwydd  hyny  ;  nid  rhywbeth  o  ymddangosiad 
mawr,  nid  rhyw  ganu  clychau,  a  thanio  magnelau,  a  llosgi 
bonffaglau  fel  y  gwneir  i  goffhau  buddugoliaethau  buddug- 
olwyr  mawrion  y  byd  hwn — na,  y  mae  buddugoliaeth  y 
groes,  y  fwyaf  a  ennillwyd  ar  y  ddaear  erioed,  i  gael  ei  chofio 
heb  yr  un  o'r  pethau  hyn ;  nid  gwledda  y  corph  ac  yfed 

iechyd  da,  a  llwngcdestynau  a  bloeddiadau  o  gymmeradwy- 
aeth  a  wneir  yma  : — "Gwnewch  hyn,"  dim  ond  hyn  ;  dyma 
fel  yr  wyf  fi  yn  dewis  cael  fy  nghofio  genych — heb  ddim 
rhwysg  na  mawrhydri ;  na  pherwch  glywed  eich  llef  yn  yr 
heol ;  peth  distaw,  syml  fel  hyn  i  gofio  am  danaf. 

Casgliadau. 

i.  Tynerwch  ac  addfwynder  Crist  yn  y  sefydliad  hwn,  yn 
gosod  iau  ysgafn  iawn  ar  warau  ei  ddysgyblion : — 
"  Gwnewch  hyn." 

2.  Gofal  Crist  am  ei  eglwys  yn  gadael  yn  ei  llaw  beth  i 
gofio  am  dano.  Yr  oedd  arno  ofn  megys  iddi  ei  ollwng 
dros  gôf,  yr  oedd  am  ei  chael  yn  glymedig  wrtho  ei  hun. 

3.  Beth  haws  a  allasai  Crist  ei  ofyn  i  chwi  ? 

Dinbych,  1837, 


IV. 

HUNANYMHOLIAD. 

"  Eithr  holed  dyn  ef  ei  hun  ;  ac  felly  bwytäed  o'r  bara,  ac  yfed  o'r 
cwpan." — i  Cor.  xi.  28. 

"VT  MAE  dynion  yn  gyffredin  yn  dra  chwannog  i  holi  y 
-*■  naill  y  llall,  ond  yn  hwyrfrydig  iawn  i  holi  eu  hunain. 
Y  mae  hunanymholiad  yn  ddyledswydd  orphwysedig  ar  bob 
dyn  luag  ato  ei  hun  ;  y  mae  y  dyn  nad  yw  yn  holi  ei  hun 
yn  ymddwyn  yn  angharedig  tuag  ato  ei  hun  ;  y  mae  gan 
bob  dyn  laweroedd  o  bethau  i  holi  ei  hun  mewn  perthynas 
iddynt ;  heb  holi  ei  hun  nid  yw  dyn  yn  gwybod  dim  am 
dano  ei  hun  ;  wrth  holi  ei  hun  y  daw  i'w  adnabod  ei  hun,  i 
adnabod  ei  gyflwr,  ei  sefyllfa,  a'i  angen.  Y  mae  yn  beth 
chwithig  iawn  i  ddyn  fod  yn  ddyeithr  iddo  ei  hun,  etto  y 
mae  yn  beth  cyffredin  iawn  y  ceir  dynion  yn  estroniaid  a 
dyeithriaid  iddynt  eu  hunain  ;  y  mae  dyn  trwy  bechod  nid 
yn  unig  wedi  troi  ei  gefn  ar  Dduw,  ond  wedi  troi  ei  gefn 
arno  ei  hun  ;  y  mae  nid  yn  unig  yn  ddyeithr  i  Dduw,  ond 
hefyd  yn  estron  a  dyeithr  i'w  gyflwr  a'i  galon  ei  hun.  Pe 
tròai  llawer  o  ddynion  i  chwilio  am  danynt  eu  hunain,  ni 
wyddent  yn  y  byd  pa  le  i  gael  gafael  ynddynt  eu  hunain  o 
ran  eu  sefyllfa  foesol ;  ni  fedrent  gael  attebion  ganddynt  eu 
hunain   i  lawer   o  bethau    perthynol  iddynt  eu  hunain,  a 

phethau  o'r  pwys  mwyaf  iddynt  eu  gwybod  am  danynt  eu 
hunain.  Y  mae  yr  apostol  yn  gosod  hunanymholiad  yn  y 
lle  hwn  fel  dyledswydd  ragbarotöawl  er  cyflawni  dyled- 
swydd  arall,  sef,  cyfranogi  o  Swper  yr  Arglwydd.  Yr  oedd 
eglwys  Corinth  wedi  syrthio  i  annhrefn  mawr  gyda  hyn,  fel 
y  gwelir  yn  y  bennod  hon;  ac  er  gwella  a  diwygio  eu  dull 
yn  cymmuno  yr  ysgrifenodd  yr  apostol  y  rhan  a  gynnwysa  y 
bennod  o'r  Epistol ;  y  mae  yn  eu  ceryddu,  ac  yn  eu  cyfar- 
wyddo,  ac  un  o'r  cyfarwyddiadau  ydyw — "  holed  dyn  ef  ei 
hun,  ac  felly  bwytäed  o'r  bara,  ac  yfed  o'r  cwpan." 

I.  Y  pethau  y  dylem  holi  ein  hunain  ynddynt  mewn 
trefn  i  barotoi  ein  meddyliau  i  addas  gyfranogi  o'r  ordinhâd 
hon. 

i.  Beth  ydwyf  yn  myned  i'w  wneuthur  ?  Pa  wasanaeth 
yw  hwn  genyf?  Beth  y  mae  yn  ei  arwyddo  ?  Beth  yw  ei 
amcan  a'i  ddyben  ?  I  ba  beth  y  cafodd  ei  sefydlu  ?  Y  mae 
yn  wasanaeth,  nid  gwasanaeth  i'r  corph  ydyw,  nid  gwasan- 
aeth  gwladol  ydyw,  rhaid  mai  gwasanaeth  crefyddol  ydyw 
—  gwasanaeth  dwyfol — Iesu  Grist  a'i  gosododd.  Efe  a 
orchymynodd  i  hyn  gael  ei  wneyd  mewn  cofTa  am  dano  ef. 
Yn  awr  yr  wyf  finnau  yn  myned  i  wneyd  hyn.  Beth  ydwyf 
yn  arwyddocau  wrth  wneyd  hyn  ?  A  ydwyf  yn  deall  hyn  ? 
Beth  pe  deuai  y  Brenin  ei  hun  at  y  bwrdd,  a  gofyn  i  mi  fy 
rheswm  dros  fy  mod  yn  ymddangos  yno,  ac  yn  cyfranogi  o'r 
Sacrament  ?  Pa  atteb  a  roddwn  iddo  ?  A  fyddai  raid  i 
mi  fyned  yn  fud  ger  ei  fron  %  a  bod  yn  euog  yn  ei  bresen- 
noldeb  o  roddi  aberth  fTwl  ?  Rhesymol  wasanaeth  a  ofyn 
Duw  genyf,  rhesymol  wasanaeth  a  gymmeradwya  oddi  wrth 
greadur  rhesymol.  A  oes  genyf  fi  reswm  i'w  roddi  dros  fy 
ngwaith  heb  law  fy  mod  yn  gweled  eraill  yn  gwneyd  ?  Beth 
sydd  yn  hynodi  marwolaeth  Crist  rhagor  marwolaeth  pawb 

arall,  pan  yr  wyf  yn  gwneyd  hyn  er  coffa  am  dani  ?  Y  mae 
oesau  a  chenhedlaethau  y  ddaear  wedi  meirw,  ond  nid  oes 
dim  wedi  cael  ei  osod  na'i  arfer  er  cadw  côf  am  farwolaeth 
neb  o  honynt  hwy  yn  y  byd.  Pa  ham  yr  wyf  yn  gwneyd 
byn  i  gofio  am  ei  farwolaeth  ef,  ac  ef  yn  unig  ?  Pa  berth- 
ynas  neillduol  sydd  rhwng  ei  farwolaeth  ef  a  fi  ?  Beth  ydyw 
hi  i  mi  pan  yr  wyf  ar  fedr  gwneyd  hyn  mewn  coffadwriaeth 
am  dani  ?  Rhaid  fod  rhyw  wahaniaeth  rhwng  ei  farwolaeth 
ef  a'r  eiddo  pawb  arall,  rhyw  berthynas  rhyngddi  â  mi,  rhyw- 
beth  i  mi  i'w  gael  oddi  wrthi,  rhaid  ei  bod  i  gael  rhyw 
ddylanwad  ar  fy  meddwl  ac  effaith  ar  fy  mywyd.  Beth  a 
all  y  pethau  hyn  fod  ?  Heb  fy  mod  yn  gwybod  beth  ydynt, 
nid  oes  modd  i  mi  eu  meddu  ;  heb  fy  mod  yn  deall  beth 
wyf  yn  myned  i  wneyd  o  ran  y  sylwedd  a'r  dyben  o  hono, 
nid  oes  modd  i  mi  ei  wneyd  yn  iawn. 

2.  Gan  fy  mod  yn  myned  i  wneyd  hyn  er  côf  am  Grist 
yn  ol  ei  orchymyn,  beth  ydwyf  i  gofio  am  dano  ?  Beth  a 
wnaeth  ef  ac  y  dylwn  i  ei  gadw  mewn  côf?  Beth  a 
ddywed  yr  Ysgrythyr  am  y  person  hwn  yr  wyf  yn  myned  i 
gofio  am  dano  ?  Y  mae  yn  dyweyd  llawer  iawn  o  bethau 
rhyfedd  iawn  : — "  Iddo  ef  ac  yntau  yn  gyfoethog,  ddyfod  er 
ein  mwyn  ni  yn  dlawd,  fel  y  cyfoethogid  ni  trwy  ei  dlodi  ef." 
Yn  sicr,  y  mae  hyn  yn  deilwng  o'i  gofio — cyfoeth  trwy  dlodi, 
darostwng  ei  hun  i  godi  eraill : — ond  yr  wyf  yn  cofio  ei  farw- 
olaeth.  Beth  a  ddywed  y  Beibl  am  ei  farwolaeth  ? — "  Efe 
a  ddrylliwyd  am  ein  hanwireddau  ni,  cospedigaeth  ein 
heddwch  ni  oedd  arno  ef,  trwy  ei  gleisiau  ef  yr  iachäwyd  ni." 
Y  mae  marwolaeth  fel  hon  yn  haeddu  ei  chadw  mewn  côf 
— rhoddodd  ei  hunan  yn  aberth,  yn  offrwm,  ac  iawn  i 
Dduw  o  arogl  peraidd.  Yna  yr  ydwyf  i  gofio  fy  mod  yn 
haeddu  marwolaeth,  ac  mai  ar  draul  ei  farwolaeth  ef  y  mae 
gobaith  i  mi  gael  byw.     Yr  wyf  i  gofio  fy  sefyllfa  andwyol, 

anobeithiol,  fel  pechadur,  a'i  gariad  rhâd  mawr  a  digymmhar 
ef  yn  marw  dros  yr  annuwiol — dros  elynion  fel  myfi ;  yr 
wyf  i  gofio  iddo  ef  ddioddef  ergyd  y  cleddyf  oeddwn  i  yn 
haeddu,  yfed  y  gwpan  oeddwn  i  wedi  ei  llenwi,  iddo  farw 
yn  fy  lle,  iddo  gyfodi  i'm  cyfiawnhau,  iddo  esgyn  i  eiriol 
drosof,  ac  y  daw  yr  ail  waith  ar  gymmylau  y  nef,  i  farnu  y 
byw  a'r  meirw.  Onid  oes  yma  ddigon  o  bethau  i'w  cofio 
a  meddwl  am  danynt,  fy  enaid,  heb  gofio  na  meddwl  am 
ddim  arall  tra  y  byddwyf  yn  gwneyd  hyn  ;  a  gaiff  rhyw 
wrthddrychau  eraill  le  genyt,  fy  enaid,  ar  y  munydau  cys- 
segredig  hyn  ?  Ai  ni  elli  di  wylio  un  awr  gydag  ef,  a  sefydlu 
dy  fryd  yn  unig  ac  yn  hollol  arno  ef  y  pryd  hyn? — "Holed 
dyn  ef  ei  hun,  ac  felly  bwytäed  o'r  bara,  ac  yfed  o'r  cwpan." 
Llanwed  ei  feddwl  â  thestynau  myfyrdod  yn  mlaen  llaw  i 
ragbarotoi  ei  hun  at  y  gwasanaeth. 

3.  Holed  ei  hun  ynghylch  natur  y  broffes  a  wna,  a'r 
rhwymedigaeth  a  esyd  arno  ei  hun  wrth  wneyd  hyn.  A 
ydwyt  yn  ystyried,  fy  enaid,  i  ba  le  yr  wyt  yn  myned,  beth 
wyt  yn  fwriadu  wneyd?  Yr  wyt  yn  myned  at  fwrdd  y 
Brenin,  i  ymddangos  o'i  flaen,  i  gyffesu  dy  fod  wedi  myned 
yn  ol  am  ei  ogoniant  ef,  yn  wrthddrych  cyfiawn  o'i  lid.  Ai 
nid  wyt  wrth  gyfranu  o'r  ordinhâd  hon  yn  condemnio  dy  hun 
fel  pechadur  andwyol,  yn  addef  nad  wyt  yn  haeddu  cael 
byw,  ac  nad  oes  genyt  am  dy  fywyd  ond  haeddiannau  gwaed 
ac  angeu  y  Cyfryngwr  ?  Ai  nid  wyt  wrth  wneyd  hyn  yn 
gwneyd  proffes  gyhoeddus  ger  bron  Duw  a'i  etholedig 
angylion,  ei  eglwys  a'r  byd,  cythreuliaid  a  dynion,  dy  fod 
yn  cymmeradwyo  ac  yn  derbyn  Crist  croeshoeliedig,  fel  y 
mae  yn  cael  ei  osod  allan  yn  yr  efengyl  ?  Ai  nid  wyt  yn 
tystio  megys  ar  lŵ  y  byddi  fîyddlawn  yn  ei  wasanaeth,  yn 
filwr  da  o  hyn  allan  yn  ei  fyddin  ?  Ai  nid  wyt  yn  tyngu 
llŵ  o  gasineb  tuag  at  bob  pechod  ?     Ai  nid  dileu  a  lladd 

pechod,  a  dattod  gweithredoedd  y  diafol,  oedd  amcan  mawr 
y  farwolaeth  hono  yr  wyt  yn  awr  yn  myned  i  gofio  am  dani  ? 
Ai  nid  wyt  ti  wrth  wneyd  côf  o  honi  yn  arwyddo  cymmer- 
adwyaeth  o'i  dyben,  ac  yn  addaw  cydweithredu  â'i  hamcan? 
Pa  rwymau  wyt  yn  osod  felly  arnat  dy  hun  ynte?  Bethfydd 
disgwyliad  Duw,  angylion,  yr  eglwys,  y  byd,  ac  uffern  wrthyt 
wedi  hyn?  Ai  nid  wyt  yn  proffesu  mai  Crist  yw  dy 
Arglwydd,  mai  efe  yw  dy  Athraw,  mai  ei  Air  ef  yw  rheol  dy 
fywyd,  a'th  fod  yn  barod  i  wneuthur  pa  beth  bynag  a  alwo 
efe  arnat  am  ei  wneyd,  hyd  yn  oed  aberthu  dy  fywyd  er  ei 
fwyn  pe  bae  galwad  am  hyny  ?  Ai  nid  lle  ofnadwy  yw  y 
lle  hwn  i  ragrithio  ynddo  ?  Ai  nid  gwaith  ofnadwy  yw  y 
gwaith  hwn  i'w  wneyd  yn  dwyllodrus  ?  Os  gallaf  dwyllo 
fy  hun  ni  allaf  ei  dwyllo  ef. 

4.  Holed  ei  hun  ynghylch  ansawdd  ei  feddwl  a'i  deimlad- 
au.  Galwed  ei  feddwl  i  gyfrif  am  ei  oruchwyliaeth.  O  !  fy 
meddwl,  pa  le  y  buost,  pa  le  yr  wyt,  pa  le  y  buost  er  pan  y 
buost  wrth  fwrdd  yr  Arglwydd  o'r  blaen  ?  Dychwel,  fy 
enaid.  A  oes  rhyw  eilun  heb  gael  ei  ddirgel  lechu,  rhyw 
Agag  heb  gael  ei  arbed,  dyro  ef  i  fyny  i'w  ddarnio  ger  bron 
yr  Arglwydd  yr  awr  hon ;  rhyw  anwiredd  heb  gael  edrych 
arno  yn  y  galon,  rhyw  chwant  heb  fod  tan  farweiddiad  ;  a 
ydwyt  mewn  agwedd  a  thymmer  y  gelli  ddisgwyl  cymmer- 
adwyaeth  Duw  o  honot;  a  adwaenost  ti  y  Gŵr  yr  wyt  yn 
myned  i'w  gofio,  a  wyddost  ti  rywbeth  am  rinweddau  y 
íarwolaeth  hono  yr  wyt  yn  bwriadu  gwneyd  dangosiad  o 
honi  ?  Pe  deuai  Crist  a  gofyn  i  ti  heddyw,  "  A  wyt  ti  yn  fy 
ngharu  i,"  beth  a  attebit  iddo?  A  elli  di  ddyweyd  am 
bechod,  "  y  peth  sydd  gâs  genyt  ?"  Ai  níd  yw  calon  oer, 
ddideimlad,  anedifeiriol,  yn  fiìaidd  wrth  y  bwrdd?  Ai  ni  fydd 
yn  ymddygiad  anniolchgar  ynot  i  fyned  i  wneyd  côf  am  y 
cariad  a'r  caredigrwydd  mwyaf  erioed,  mewn  tymmer  galed 

a  difater — ai  ni  fydd  hyn  yn  sarhâd  i'r  Gwaredwr,  yn  drarn- 
gwydd  i'r  Ysbryd  Sanctaidd,  yn  brudd-der  i'r  angylion — 
ymddwyn  fel  mai  peth  dibwys  yw  pechod,  ac  fel  mai  peth  o 
fychan  werth  oedd  cariad  ac  angeu  poenus  y  Cyfryngwr  ? 
Ai  ni  fydd  hyn  yn  rhywbeth  tebyg  i  ymddygiad  yr  Iuddewon 
gynt  yn  ei  wawdio  trwy  wneyd  rhith  brenin  o  hono,  a  phlygu 
glin  i'w  watwar  mewn  dirmyg ;  diystyru  ei  loesion  a'i 
gleisiau,  a  bychanu  ei  angeu  a'i  waed  ?  Ai  nid  yw  calon 
ddrylliog  yn  gweddu  i  gofio  am  Grist  drylliog — calon  yn 
llosgi  o  gariad  i  gofìo  am  gariad  mor  fawr  a'r  eiddo  ef ;  ai 
ni  ddylet  ymdrechu  am  olwg  newydd  arno,  gweithio  dy  hun 
yn  y  teimlad  a'r  ysbryd  i  olwg  ei  angeu  nes  y  delot  i  alaru 
fel  un  yn  galaru  am  ei  gyntafanedig  ? 

5.  Holed  ef  ei  hun  ynghylch  natur  ei  ddyled  i;r  hwn  y  mae 
yn  myned  i  gofio  am  ei  gariad  yn  marw  drosto.  Saf  wrth 
droed  ei  groes  ef,  ac  edrych  arno  yn  marw  drosot,  yn  rhoddi 
ei  hunan  yn  dy  le  i  angeu  chwerw  a  melldithiol  y  groes,  a 
dod  dy  law  ar  dy  fynwes,  a  gofyn,  Fy  enaid,  pa  faint  o 
ddyled  sydd  arnat  ti  i'th  Arglwydd  ?  Pa  faint  a  aberthodd 
ef  drosot  ti  ;  aberthodd  ei  hunan,  aberth  o  werth  anfeidrol  ? 
Pa  fodd  a  elli  di  ei  ad-dalu  yn  ol  iddo  ?  Pa  beth  sydd 
genyt  i'w  wneyd,  pa  beth  a  elli — ni  elli  roddi  dim  mewn 
cyferbyniad  i'r  hyn  a  roddodd  ef,  ond  Pa  beth  y  mae  efe  yn 
ofyn  ?  Y  mae  yn  gofyn  am  danat  fel  yr  wyt,  yr  hyn  wyt  a'r 
hyn  a  elli,  o  hyn  allan  byth.  Ni  chadwodd  efe  ddim  heb 
ei  roddi  drosot  ti,  a  elli  di  gadw  rhywbeth  oddi  wrtho  ef  ? 
Gofyn,  hola  dy  hun  yn  ngolwg  ei  gariad  anfeidrol  ef,  nes  y 
byddot  yn  teimlo  dy  hun  yn  ewyllysgar  i  wneyd  unrhyw 
beth  a  allot  er  ei  fwyn  ef,  nes  y  teimlot  dy  hun  yn  eiddo 
hollol  a  thragywyddol  iddo,  nes  y  collot  bob  gafael  arnat  dy 
hun  fel  eiddo  i  ti  dy  hunan  mwyach.  Ai  nid  hyn  oedd  un  o 
ddybenion   ei   farwolaeth? — "  Fel  na  byddai  i'r  rhai  byw 

fyw  mwyach  iddynt    eu    hunain,  ond    i'r    hwn    a    fu   farw 
drostynt,  ac  a  gyfodwyd." 

Addysgiadau. 

i.  Bod  tuedd  mawr  mewn  hunanymholiad  i  fagu  a 
meithrin  teimladau  addas  tuag  atom  ein  hunain  a  thuag  at 
Grist. 

2.  Bod  llawer  yn  cael  yr  ordinhâd  hon  yn  wâg  ac  anfudd- 
iol  o  ddifTyg  rhagbarotöad  angenrheidiol  er  ei  chyflawni — 
dyfod  ati  yn  ddifeddwl  fel  at  ryw  waith  cyffredin,  dim  ar 
feddwl  y  dyn  cyn  nac  wedi  dyfod  at  fwrdd  yr  Arglwydd, 
mwy  na  phan  y  bydd  yn  myned  at  ei  fwrdd  ei  hun. 

3.  Nad  yw  ordinhâd  a  gosodiad  Duw  i'w  beio  o  herwydd 
ein  diffyg  ni.  Y  mae  bwrdd  yr  Arglwydd  yn  ddirmygus  yn 
ngolwg  llawer  o  herwydd  nad  ydynt  yn  iawn  ymarfer  âg  ef, 
yn  dyfod  ato  yn  yr  agwedd  briodol,  nid  yw  yr  enaid  yn  cael 
un  maeth  ysbrydol  yn  yr  ymarferiad,  o  herwydd  nad  yw  yn 
ymarfer  yn  deilwng — yn  bwyta  ac  yn  yfed  yn  annheilwng. 
Y  mae  yn  gwneyd  cam  â'r  ordinhâd,  ac  â'i  enaid  ei  hun 
hefyd  ;  nid  yw  yn  bwyta  o  ffydd,  nid  yw  yn  meddwl,  yn 
ystyried,  nac  yn  deall  beth  y  mae  yn  ei  wneyd,  nac  i  ba 
ddyben  ;  y  mae  yn  maethu  ei  lygredigaeth  yn  hytrach 
nag  yn  ei  farwhau,  yn  caledu  eí  galon  yn  hytrach  na'i 
meddalhau  wrth  fwrdd  yr  Arglwydd. 

4.  Mai  pechod  ofnadwy  yw  gwrthgiliad ;  tori  llŵ, 
ymrwymiad.  Y  mae  pob  cymmunwr  yn  tyngu  llŵ  o 
ffyddlondeb  i  Dduw  uwch  ben  angeu  ei  Fab.  Yr  oedd 
pleidiau  fyddent  yn  cyfammodi  gynt  yn  darnio  aberth  ac  yn 
cerdded  rhwng  y  darnau,  gan  ddyweyd,  f<  Fel  hyn  y  gwnelo 
Duw  i  mi,  ac  fel  hyn  y  chwanego,"  os  byddai  iddo  gilio  yn 
ol  oddi  wrth  y  cyfammod,  a'i  dori — dryllied  fi  íel  yr  aberth 
hwn.     Beth  y  mae  y  cymmunwr  yn  ddyweyd  ?     Fel  hyn  y 

gwnelo  Duw  i  mi  os  byddaf  anffyddlawn  i'm  cyíammod  ; 
os  gwadaf  ef,  os  na  byddaf  ffyddlawn  yn  ei  wasanaeth  o  hyn 
allan,  dryllied  fi  fel  y  drylliodd  ei  Fab. 

5.  Gall  fod  rhai  yn  ngwyneb  hyn  yn  barod  i  feddwl  mai 
gwell  ydyw  sefyll  yn  ol  a  pheidio  dyfod  dan  y  cyfammod ; 
rhaid  bod  mewn  cyfammod  â  Duw  neu  mewn  cyfammod  â 
phechod,  cyfammod  â  Christ  neu  gyfammod  â  Satan ;  nid 
oes  dim  ond  damnedigaeth  yn  y  fan  lle  yr  wyt  ti,  enaid. 
Dy  iaith  o  hyd  wrth  aros  yn  ol  yw,  "Ni  fynaf  fi  y  dyn  hwn  i 
deyrnasu  arnaf  f  anfon  cenadwri  ar  ei  ol  ef,  dyweyd  nad  oes 
arnat  eisieu  dim  ganddo,  y  gelli  fyw  hebddo,  y  gallasai 
beidio  a  marw  o'th  ran  di,  nad  oes  genyt  ddim  diolch  iddo 
am  wneyd. 

Dinbych,  1837. 

"  Canys  efe  a  sicrhäodd  dystiolaeth  yn  Jacob,  ac  a  osododd  gyfraith 
yn  Israel,  y  rhai  a  orchymynodd  efe  i'n  tadau  eu  dysgu  i'w  plant :  fel  y 
gwybyddai  yr  oes  a  ddêl,  sef  y  plant  a  enid ;  a  phan  gyfodent,  y 
mynegent  hwy  i'w  plant  hwythau  :  fel  y  gosodent  eu  gobaith  ar  Dduw, 
heb  anghofio  gweithredoedd  Duw,  eithr  cadw  ei  orchymynion  ef :  ac  na 
byddent  fel  eu  tadau,  yn  genhedlaeth  gyndyn  a  gwrthryfelgar  ;  yn 
genhedlaeth  ni  osododd  ei  chalon  yn  uniawn,  ac  nid  yw  ei  hysbryd 
ffyddlawn  gyda  Duw." — Salm  lxxviii.  5 — 8. 

"VT  MAE  drwg  a  da  y  byd  yn  cael  eu  dwyn  yn  mlaen,  a'u 
-'-  sefyllfa  ynddo,  trwy  rym  addysgiadau.  Dysgu  y 
naill  a'r  llall  y  mae  plant  dynion  oddi  wrth  eu  gilydd. 
Trwy  draddodiad  y  tadau  y  mae  y  plant  yn  cael  eu  llygru, 
ac  yn  dysgu  eu  hofer  ymarweddiad.  Bywyd  crefydd  a 
rhinwedd,  hefyd,  yw  addysgiadau  crefyddol ;  y  mae  y 
ddyledswydd  o  addysgu  pethau  Duw  i'r  plant  a'r  genedl 
ieuangc  yn  cael  ei  mynych  gymmhell  yn  Ngair  Duw,  yn  yr 
Hen  Destament  a'r  Newydd ;  yr  amser  goieu  i  ddysgu  pob 
peth  yw  tymmor  ieuengctyd,  felly  i  ddysgu  crefydd  ac  ofn 
yr  Arglwydd.  Genir  dyn,  fel  llwdn  asen  wyllt,  mor 
amddifad  o  wybodaeth  ag  yntau,  a  bod  yr  enaid  heb 
wybodaeth  nid  yw  dda;  y  gwahaniaeth  rhwng  dyn  yn  dyfod 
i'r  byd,  a  llwdn  asen  wyllt  ydyw,  fod  enaid  gan  ddyn,  fod 
ganddo  lestr  i  dderbyn  a  dal  gwybodaeth  ;  fel  y  byddo  yn 
ymagor,  fe  ýf  ac  fe  a  ymleinw  â  rhywbeth:  fe  ddysg  rywbeth, 


úò 

fe  glyw,  fe  wêl,  ac  fe  sylwa  ar  bethau,  ac  fe  ddysg  bethau  ; 
y  mae  yn  dyfod  dan  ddylanwad  pethau  yn  fuan  iawn,  ac  y 
mae  y  da  a'r  drwg  megys  yn  ymryson  am  ei  feddiannu,  ac 
yn  ymdywallt  iddo. 

I.  Mai  dyben  Duw  yn  rhoddi  ei  air,  ei  dystiolaeth,  a'i 
gyfraith  i  ni  ydyw,  fel  y  byddo  i  ninnau  eu  rhoddi  i  eraill. 
Nid  i'w  cadw,  eu  celu,  a'u  cuddio,  ond  i'w  cyfranu,  eu 
hysbysu  a'u  cyhoeddi  i  eraill ;  fe  orchymynodd  i'r  tadau  eu 
dysgu  i'w  plant,  ac  nid  yw  i  sefyll  yn  y  fan  hono — "  a  phan 
gyfodent,  y  mynegent  hwy  i'w  plant  hwythau ;"  y  maent  i 
gael  eu  treiglo  a'u  gyru  yn  mlaen  o  oes  i  oes,  o  genhedlaeth 
i  genhedlaeth,  ì'w  hau  a'u  gwasgaru  ;  nid  yw  Duw  am  i  ni 
fod  yn  brin  ac  yn  gybyddlyd  gyda'i  bethau  ef.  Y  mae 
wedi  gorchymyn  i'r  tadau  eu  dysgu. 

i.  Rhieni  a  phenau  teuluoedd.  Y  mae  y  ddyledswydd 
hon  yn  disgyn  yn  gyntaf  arnynt  hwy,  fel  mai  hwynt-hwy 
sydd  yn  dal  y  berthynas  agosaf  â'u  plant,  ac  yn  cael  y 
cyíîeusdra  cyntaf,  a  chanddynt  y  manteision  goreu  i  wneyd. 
Fel  hyn  y  mae  yr  addysg  grefyddol  yn  dyfod  yn  gyfraith  y 
tad  a'r  fam  yn  y  lle  cyntaf ;  y  mae  siars  mynych  iawn  yn 
cael  ei  roddi  arnynt  am  hyn  yn  Ngair  Duw,  i  ddangos  y 
pwys  mawr  sydd  yn  y  ddyledswydd — gofal  mawr  Duw  am 
ein  plant,  ein  mawr  duedd  ninnau  i'w  hesgeuluso. 
Diwygid  y  byd  ar  unwaith  pe  ceid  rhi'eni  a  phenau  teulu- 
oedd  i'w  lle,  attelid  holl  ddrygau  llifeiriol  ein  gwlad  ar 
unwaith  pe  ceid  pob  tad  a  mam  i  ymddwyn  yn  ol  Gair  Duw 
tuag  at  eu  plant  a  cher  eu  bronau;  pob  tad  a  mam  yn 
ymddwyn  yn  ofn  yr  Arglwydd,  ger  bron  eu  plant,  yn  eu 
maethu  hwythau  yn  addysg  ac  athrawiaeth  yr  Arglwydd,  yn 
parchu  enw,  dydd,  ac  addoliad  yr  Arglwydd,  ac  yn  gyd- 
wyJbodol  ymarfer  â  dyledswyddau  crefydd,  ni  byddai  tyngwr, 

cablwr,  a  thorwr  Sabbath  i'w  gael  yn  y  wlad ;  byddai  y 
pechodau  hyn  ac  eraill  yn  marw  gydag  annuwiolion  yr  oes 
bresennol,  a  byddai  moesoldeb,  rhinwedd,  a  chrefydd  yn 
cyd-dyfu,  ac  yn  prydferthu  ac  yn  perarogli  y  wlad.  Ond 
dyma  fel  y  mae  y  naill  oes  ar  ol  y  llall  yn  cael  ei  gwenwyno 
a'i  melldithio  o  hyd — rhieni  annuwiol  yn  magu  plant  ar  eu 
delw  eu  hunain  i  fyny  ;  y  mae  ffynnonau  cymdeithas  yn 
wenwynig,  ac  felly  y  mae  y  ffrydiau  sydd  yn  rhedeg  o 
honynt,  ac  y  mae  y  rhai  hyn  yn  peri  anfanteision  mawrion  i 
rieni  duwiol  ddwyn  eu  plant  i  fyny  yn  ofn  yr  Arglwydd  ;  y 
mae  eu  plant  hwy  yn  dyfod  i  gyrhaedd  dylanwad  plant  wedi 
eu  dwyn  i  fyny  mewn  anwybodaeth  o  Dduw  a  chrefydd,  ac 
y  maent  yn  cael  eu  llygru  ganddynt,  yn  cael  y  plâ  yn  aml 
oddi  wrthynt,  a'r  byd  yn  parhau  yn  llygredig  fel  hyn  o  hyd; 
a  rhîeni  annuwiol,  di-barch  i  Air  Duw,  esgeulus  o'u  dyled- 
swyddau  tuag  at  eu  plant  i'w  dysgu  yn  mhethau  Duw,  yw 
prif  golofnau  teyrnas  Satan  yn  y  byd,  a'r  plant  y  maent  yn 
eu  magu  ydyw  gwrthddrychau  gobeithiol  uffern  am  barhâd 
ei  theyrnas  ar  y  ddaear  yn  yr  oesau  nesaf.  Y  mae  Duw  yn 
gorchymyn  i'r  tadau  i  ddysgu  ei  dystiolaeth  a'i  gyfraith  i'r 
plant. 

2.  Athrawon  a  dysgawdwyr.  Y  maent  hwy  yn  dadau 
swyddol  i'r  rhai  sydd  dan  eu  gofal.  Y  mae  yr  Ysgol 
Sabbothol  yn  sefydliad  o  bwrpas  i  weinyddu  a  chyfranu 
addysg  grefyddol.  Y  mae  pob  athraw  yn  dad  yn  ei 
ddosbarth,  pob  athrawes  yn  fam ;  y  maent  i  ofalu  fel  tad  a 
mam  dros  y  rhai  sydd  dan  eu  gofal,  i  deimlo  felly,  i 
gymmeryd  eu  hachos  a'u  gofal,  fel  rhai  fydd  raid  iddynt 
roddi  cyfrif — gwylio  dros  eu  heneidiau. 

Cymmhwysderau    Athrawon. 
Y  mae  y  gwaith  yn  fawr,  y  swydd  yn  bwysig.    Pwy  bynag 


Yr  Ysgol  Sabbothol.  31 

sydd   yn   deisyfu   swydd   athraw,   gwaith  da  y  mae  yn  ei 
chwennych,  a  gwaith  mawr  a  phwysig. 

i.  Rhaid  iddo  fod  yn  athrawaidd.  Rhaid  i'r  hwn  a 
gymmero  arno  ddysgu  arall  fod  wedi  dysgu  ei  hun,  a  dysgu 
yn  barhaus  hefyd  j  gwaith  yr  athraw  yn  yr  Ysgol  Sabbothol 
yw  dysgu  crefydd  i'r  rhai  sydd  dan  ei  ofal;  addysg  grefyddol 
yw  yr  addysg  sydd  i'w  gweinyddu  ynddi,  nid  yw  dysgu 
darllen  ond  megys  rhagymadrodd  i'r  ddysgeidiaeth, 
parotöad  iddi,  mynediad  i  mewn  iddi.  Pa  fodd  y  gall  dyn 
ddysgu  crefydd  i  eraill  os  na  fydd  yn  grefyddol  ei  hunan  ? 
Pa  fodd  y  gall  gyfarwyddo  eraill  yn  y  rTordd  i'r  nefoedd,  heb 
ei  rhodio  na  gwybod  am  dani  ei  hunan  ?  Ni  byddai  neb 
mor  rTol  a  dysgu  i  grydd  ddysg  morwriaeth.  "Tydi  yr  hwn 
wyt  yn  dysgu  arall,  oni'th  ddysgi  dy  hun  ?"  Dyma  y  peth 
cyntaf  i  edrych  ato  fel  cymmhwysder  athraw. 

2.  Y  mae  yn  angenrheidiol  fod  gan  yr  athraw  nid  yn 
unig  wybodaeth  a  phrofiad  crefyddol,  ond  hefyd  wybodaeth 
o'r  natur  ddynol,  adnabyddiaeth  o  dymmherau  a  fifyrdd  y 
rhai  sydd  dan  ei  ofal,  mewn  trefn  i  gyfleu  yr  addysg  iddynt, 
ac  at  eu  dealltwriaethau.  Ni  ellir  cael  hyd  i'r  fynedfa  i'w 
calonau  a'u  cydwybodau  heb  adnabyddiaeth  o'u  hansoddau 
a'u  tymmherau,  ac  ni  cheir  hyn  heb  sylw  manwl  a  dyfal  ar 
bob  un,  ac  heb  fyfyrio  y  natur  ddynol  yn  dda ;  a'r  fYordd 
oreu  i'w  hastudio  ydyw  myfyrio  ei  galon  a'i  dymmherau  ei 
hun  yn  dda,  o  blegid  fel  mewn  dwfr  y  mae  wyneb  yn  atteb 
i  wyneb,  felly  y  mae  calon  dyn  i  ddyn. 

3.  Rhaid  i  athraw  ymroddi  i  ennill  serch  y  rhai  fyddo 
dan  ei  ofal.  Y  mae  llawer  iawn  yn  dibynu  ar  hyn,  ei  fod 
yn  byw  yn  serch  ei  ddysgyblion,  ac  i'r  dyben  yma  rhaid 
iddo  fod  yn  debyg  i'r  Athraw  mawr,  yn  addfwyn  a  gostyng- 
edig  o  galon — dangos  ei  fod  yn  caru  ei  ddysgyblion,  yn 
caru  eu  lles,  yn  teimlo  drostynt.    Os  na  bydd  yr  argyhoedd- 

iad  yma  yn  meddyliau  y  plant,  ychydig  o  le  gaiff  eu 
haddysgiad  ar  eu  meddyliau,  ychydig  les  wna  y  cynghorion 
iddynt. 

4.  Rhaid  cadw  y  prif  ddyben  mewn  golwg  o  hyd — 
iachawdwriaeth  eneidiau  y  plant,  amcanu  at  achub  y 
dosbarth,  amcanu  at  eu  dychwelyd,  nid  yn  unig  amcanu, 
ond  penderfynu,  a  pharhau  gyda  phob  ymdiech ;  dyweyd 
llawer  wrth  Dduw  drostynt,  ac  wrthynt  hwythau  dros  Dduw. 
Y  mae  Duw  yn  ei  ragluniaeth  wedi  eu  hymddiried  i'ch 
dwylaw,  i'w  dwyn  ato  Ef,  i'w  magu  iddo  Ef,  i'w  dychwelyd. 
Dyma  gyfleusdra  gwych  i  wneyd  daioni ;  yr  athraw  sydd  â 
chwech  o  eneidiau  dan  ei  ofal  yn  yr  Ysgol  Sabbothol,  dyma 
chwech  o  fodau  anfarwol  ag  y  mae  yn  oruchwyliwr  arnynt, 
a  chanddo  gyfleusderau  i  fod  yn  foddion  i'w  hachub — mwy 
braint  na  phe  buasent  yn  cael  chwe  mil  o  fydoedd  dan  eu 
gofal. 

II.  Defnyddiau  yr  Addysg.  Y  dystiolaeth  a'r  gyfraith, 
holl  egwyddorion  crêd  a  bywyd  yn  Ngair  Duw.  Y 
dystiolaeth  yn  cynnwys  cymmaint  ag  sydd  i'w  gredu — nid 
Credo  yr  Apostolion,  na  Chredo  Athanasius,  na  chredo  un 
blaid  o  ddynion,  nac  un  person  neillduol,  ond  y  dystiolaeth 
a  dystiolaethodd  Duw  yn  ei  Air.  Alltudier  pob  credo  o 
ddynol  osodiad  fel  cynllun  ffydd,  ond  yr  un  a  osododd 
Duw.  Efe  a'i  sicrhaodd  hi,  ac  y  mae  yn  gorchymyn  i 
weinidogion  y  Gair,  i  rîeni,  ac  i  athrawon  ei  selio  yn  mhlith 
ei  ddysgyblion  j  dysgu  tystiolaeth  Duw  yw  gwaith  yr 
athraw,  ac  nid  ffurfio  tystiolaeth ;  dysgu  egwyddorion  y 
credo  a  osododd  Duw  allan,  ac  nid  ffurfio  credo  yn  ol 
eu  cynllun  eu  hunain ;  dysgu  y  dystiolaeth  fel  lle  i  gael 
bywyd  tragywyddol  trwy  ei  chredu. 

2.  Y  gyfraith  fel  rheol  bywyd — i  fyw  wrthi,  ei  dysgu  i'w 

deall — i  ddeall  ac  i  deimlo  eu  rhwymau  i  ufuddhau  iddi,  ac 
i'w  pharchu,  eu  dysgu  i'w  charu,  a'u  dysgu  i  rodio  yn  ei 
hôl ;  dysgu  y  gyfraith,  ac  nid  gwneyd  cyfraith  ;  dysgu 
cyfraith  Duw  yn  ei  Air,  ac  nid  myned  yn  ddeddf-roddwyr 
eu  hunain ;  dysgu  y  rheol  a  wnaeth  Duw,  ac  nid  yn  rheol- 
wneuthurwyr  eu  hunain.  Dyma  faterion  a  defnyddiau  yr 
addysg. 

3.  Y  mae  yr  holl  Air  sanctaidd  yn  dyfod  i  mewn  dan  y 
ddau  ben  yma — tystiolaeth  a  chyfraith — egwyddorion 
ffydd,  ac  ymarferiad  ;  y  mae  y  naill  mewn  cyssylltiad  â'r 
llall,  a  dyma  yr  holl  Air — y  mae  yn  rheol  i  feddwl  i  gredu, 
ac  i  ymarweddu  wrtho,  a'i  ddysgu  ydyw  gwaith  athraw 
crefyddol. 

III.  Dyben  addysgiadau  crefyddol,  dyben  yr  holl  ddysgu, 
yr  holl  drafferthion. 

1.  Cadw  gwybodaeth  fuddiol  yn  y  byd:  "Fel  y  gwybyddai 
yr  oes  a  ddêl,  sef  y  plant  a  enid;"  ond  gadael  heibio 
addysgu  y  plant  a'r  genedl  sydd  yn  codi,  derfydd  gwybod- 
aeth  grefyddol  allan  o'r  byd,  bydd  y  genedl  sydd  yn  codi  yn 
baganiaid,  bydd  yr  oes  nesaf  yn  oes  o  dywyllwch  ac 
anwybodaeth ;  trenga  crefydd,  ac  ni  byddai  gwybodaeth  o 
Dduw  yn  y  wlad.  Y  mae  bywyd  pob  gwybodaeth,  a'i  phar- 
hâd  yn  y  byd,  yn  dibynu  ar  weinyddiad  addysg,  felly  bywyd 
crefydd,  a'i  pharhâd  yn  y  byd,  yn  dibynu  ar  addysg 
grefyddol.  Dyma  wybodaeth  yr  holl  wybodaethau — 
gwybodaeth  o  Dduw — gwybodaeth  iachawdwriaeth — 
gwybodaeth  am  fyd  arall — "  fel  y  gwybyddai  yr  oes  a  ddêl, 
sef  y  plant  a  enid."  Y  mae  dedwyddwch  yr  oes  a  ddêl  yn 
dibynu  ar  eich  llafur  chwi,  athrawon  yr  Ysgol  Sabbothol,  i 
raddau  helaeth,  daioni  plant  a  enir  etto  i'r  byd  ar  eich 
dwylaw,  yr  ydych  i  effeithio  y  byd  am  oesau  etto  i  ddyfod, 

bydd  ôl  eich  llafur  arno  wedi  i  chwi  fyned  o  hono,  yr 
egwyddorion  ydych  yn  hau  mewn  addysgiadau  i  dyfu  etto 
mewn  amser  dyfodol. 

2.  Gwellhau  y  byd — "fel  na  byddent  fel  eu  tadau." 
Anwybodaeth  oedd  gwreiddyn  llygredigaeth  y  tadau  ;  trwy 
wybodaeth  y  mae  gwellhau  y  byd,  gwneyd  yr  oes  nesaf  yn 
well  na'r  oes  hon  ;  yr  oes  sydd  yn  codi  yn  well  na'r  oes  o'r 
blaen,  fel  na  byddont  fel  eu  tadau.  Gellir  disgwyl  iddynt 
fod  yn  rhagorach  na'u  tadau  os  cânt  eu  dysgu  yn  rhagorach ; 
gellir  disgwyl  iddynt  fod  yn  well  os  cânt  eu  dysgu  yn  well. 
Y  mae'r  ddaear  yn  dyfod  yn  well,  ac  yn  fwy  ffrwythlawn  po 
goreu  y  cafTo  ei  thrin,  ac  felly  y  daw  meddyliau  a  bucheddau 
dynion  wrth  eu  dysgu.  Y  mae  yn  rhaid  trin  a  gwrteithio  y 
tir  i'r  dyben  o  gael  cnwd  a  ffrwyth  gwell  oddi  arno  ;  felly 
rliaid  gwrteithio  meddyliau  dynion  âg  addysg  a  gwybodaeth 
mewn  trefn  i  wella  bucheddau  dynion.  Y  mae  athrawon 
yr  Ysgol  Sabbothol  yn  gwrteithio  ac  yn  hau  y  byd,  y  mae 
Crist  yn  bwriadu  medi  cnwd  oddi  ar  faes  y  byd,  a  chwi  yw 
y  Uafurwyr.  Mieri  a  drain  oedd  yn  tyfu  ar  hyd-ddo  oll ;  y 
mae  Ef  wedi  bwriadu  cael  ffynnidrwydd  yn  lle  drain, 
myrtwydd  yn  lle  mieri,  a  bydd  hyn  yn  enw  ac  yn  arwydd 
tragywyddol  iddo. 

Dinbych,  1837. 


VI, 
PWY     A     DDENGYS     I     NI     DDAIONI  ? 

"  JJawer  sydd  yn  dywedyd,  Pwy  ii  ddengys  i  ni  ddaioni  ? 
Arglwydd,  dyrcha  arnom  lewyrch  dy  wyneb." — Salm  iv  6. 

"V7~   MAE   disgwyliad   dyfal  am  ddaioni  yn  mynwes  pob 
-■■       dyn — pawb  yn  ymofyn  am  dano,  ac  yn  chwilio  am 
dano.     Y  mae  Duw  yn  ei  Air  yn  dangos  i  ddyn  beth  sydd 
dda — dangos  beth  yw  daioni,  a  pha  fodd  y  ceir  ef. 

I.  Bod  ymofyn  am  ddedwyddwch  yn  beth  naturiol  i 
ddyn. 

i.  Y  mae  dyn  trwy  bechod  wedi  colli  dedwyddwch  ; 
gadawodd  ffynnon  dedwyddwch,  ac  aeth  yn  druenus. 
Dyma  y  farwolaeth  y  syrthiodd  i'w  gafael  pan  droseddodd, 
y  gosp  a  fygythiwyd  arno  yn  y  cyfammod — "yn  y  dydd  y 
bwytei  o  hono,  gan  farw,  ti  a  fyddi  farw,"  neu  gan  fod  yn 
druenus  ac  annedwydd,  ti  fyddi  felly  yn  anocheladwy.  Nid 
canlyniad  naturiol  bwyta  o  ffrwyth  y  pren  hwriw  ynddo  ei 
hun,  mwy  na  rhyw  bren  arall,  oedd  y  farwolaeth  hon,  ond 
fel  yr  oedd  yn  brawf  o  ufudd-dod  i'r  dyn.  Wrth  fwyta 
ffrwyth  y  pren  hwnw  yr  oedd  yn  troseddu  gorchymyn  Duw, 
o  blegid  mai  ffrwyth  hwnw  oedd  wedi  ei  wahardd  iddo , 
felly,  mewn  cyssylltiad  â  gorchymyn  Duw  yr  oedd  bwyta  o 
ffrwyth   y   pren   hwnw   yn    unig    yn    farwolaeth    iddo,    a 


36  Pwy  a  ddengys  i  ni  ddaioniì 

chanlyniad  naturiol  ei  anufudd-dod  oedd  myned  yn 
druenus.  Yn  y  camwedd  hwnw  yr  agorwyd  yr  adwy  i 
drueni  ddyfod  i'r  byd,  a  daeth  y  farn  o  un  camwedd  i 
gondemniad,  daeth  marwolaeth  neu  drueni  ar  bob  dyn 
yn  gymmaint  a  phechu  o  bawb ;  gwerthodd  Adda  ei 
ddedwyddwch  ei  hun  a  dedwyddwch  ei  holl  hâd  yn  y 
weithred  hono.  Yr  oedd  y  prawf  hwnw  yn  brawf  ar  y 
natur  ddynol  yn  mherson  Adda,  ac  nid  yn  brawf  arno  ef  ei 
hun  yn  unig.  Pe  felly,  ni  buasai  effeithiau  ei  drosedd  yn 
cyrhaedd  neb  ond  efe  ei  hun,  ond  yr  oedd  y  natur  ddynol 
yn  sefyll  ei  phrawf  yn  ei  berson  ef — ei  safiad  neu  ei  gwymp 
ef  yn  safiad  neu  yn  gwymp  y  natur  ddynol  aeth  yn  druenus 
ynddo.  Ond  y  mae  pob  dyn  wedi  myned  yn  druenus 
ynddo  ei  hun  hefyd — "  pawb  a  bechasant  " — y  mae  pob  un 
yn  bersonol  euog,  a  defnydd  trueni  a'r  achos  o  hono  yn  ei 
fynwes  ei  hun.  Y  mae  annedwyddwch  a  thrueni  yn 
gyssylltiedig  anwahanol  âg  euogrwydd ;  aeth  ein  rhieni 
cyntaf  yn  druenus  mor  gynted  ag  yr  aethant  yn  euog,  ac 
felly  pob  pechadur. 

2.  Ni  chollodd  dyn  ei  alluoedd  i  fwynhau  dedwyddwch, 
na'i  awydd  at  ddedwyddwch,  pan  gollodd  ei  ddedwyddwch ; 
y  peth  oedd  yn  y  llestr  a  gollodd  y  dyn,  ac  nid  y  llestr  oedd 
yn  ei  ddal ;  yr  un  galluoedd  ag  sydd  yn  deimladwy  o 
drueni  ydyw  y  galluoedd  a'r  cymmhwysderau  sydd  gan 
ddyn  i  fod  yn  ddedwydd ;  a  thra  y  bydd  y  galluoedd  hyn 
yn  ei  feddiant,  ni  all  lai  na  sychedu  am  ddedwyddwch. 
Nid  yw  yr  anifail  yn  gwybod  dim  am  ddedwyddwch  na 
thrueni,  nid  oes  galluoedd  na  chymmhwysderau  ganddo  i'r 
naill  na'r  llall,  nid  yw  yn  ddeiliad  cyfraith  a  llywodraeth 
foesol.  Cyfraith  greddf  ei  natur  yw  ei  gyfraith  ef;  felly,  ni 
all  ufuddhau  nac  anufuddhau  mewn  ystyr  foesol,  ac  ni  all 

fod  yn  ddedwydd  na  thruenus,  ond  ni  pheidiodd  dyn  â  bod 
yn  ddeiliad  deddf  foesol  pan  bechodd.  Y  mae  yn  sefyll  yn 
y  berthynas  hon  â  Duw  o  hyd,  deddf  â'i  gafael  ynddo  o 
hyd,  yn  ei  ofyn  o  hyd  \  a  thra  y  byddo  yn  meddu  ar  y 
cymmhwysderau  hyn,  ni  all  lai  na  dymuno  bod  yn 
ddsdwydd. 

3.  Y  mae  dynion  yn  gyffredin  yn  mhob  oes  a  gwlad  yn 
ymofyn  ac  yn  chwilio  am  ddedwyddwch — "  Pwy  a  ddengys 
i  ni  ddaioni?" — holl  oesau  y  byd  â'u  llygaid  yn  rhedeg 
arno,  eu  calonau  yn  ei  ddymuno,  a  hyny  yn  eu  codi  ar  eu 
traed  i'w  geisio.  Y  mae  dynion  yn  ei  geisio  mewn 
gwahanol  ffyrdd,  mewn  gwahanol  bethau — un  yn  myned  i'w 
faes,  arall  i'w  fasnach,  arall  i'r  môr,  arall  i'r  ddaear,  arall  i'w 
fyfyrgell,  arall  at  y  pechod  yma,  arall  at  y  chwant  draw, 
arall  at  grefydd — chwilio  am  ddedwyddwch,  ceisio 
gorphwysfa  i'w  enaid  y  mae  pob  un ;  y  mae  y  byd  yn 
gwylltio  ar  ei  ol,  yn  rhedeg  iddo,  ac  yn  methu  cael  gafael 
arno. 

4.  Y  mae  barnau  dynion  yn  gyfeiliornus  iawn  am  dano 
a'r  ffordd  i'w  gael,  a  dyma'r  achos  eu  bod  yn  methu  ei 
gyrhaedd,  ond  yn  hytrach  yn  myned  bellach,  bellach,  oddi 
wrtho  bob  cam,  ac  yn  fwy  truenus  o  hyd.  Y  mae  y 
plentyn  yn  gosod  dedwyddwch  o'i  flaen  yn  nyddiau 
ieuengctid;  pan  y  delo  yn  rhydd  oddi  wrth  ddysgyblaeth  ei 
rîeni  y  mae  yn  meddwl  y  bydd  yn  ddedwydd,  ond  erbyn 
cyrhaedd  yno  bydd  yr  aderyn  wedi  ehedeg  ;  wedi  hyny  y 
mae  yn  ei  weled  yn  nhymmor  canol  oed,  ond  erbyn  myned 
yno  ni  bydd  ond  siomedigaeth  pellach  nag  o'r  blaen ; 
gofal  y  byd  erbyn  hyny  yn  gafaelyd  ynddo — ei  daflu  wedi 
hyny  hyd  henaint;  ond  O !  erbyn  myned  yno,  dyddiau  blin 
a  blynyddoedd  heb  ddyddanwch  ynddynt,  y  nerth  yn  boen 
a   blinder;    y   tlawd    yn    meddwl    fod    y    cyfoethog    yn 

ddedwydd,  y  cyfoethog  yn  meddwl  fod  rhywun  sydd  yn 
fwy  cyfoethog  nag  ef  yn  ddedwydd,  ac  fel  hyn  y  mae  y 
naill  yn  meddwl  mai  yn  sefyllfa  y  lla.ll  y  mae  dedwyddwch, 
a  phob  peth  a  phob  sefyllfa  yn  llawn  blinder  ac  an- 
nedwyddwch.  Y  mae  dynion  yn  camgymmeryd  am  natur 
dedwyddwch,  ac  felly  yn  camgymmeryd  y  fîbrdd  t  i'w 
gyrhaedd. 

5.  Y  mae  dedwyddwch  y  dyn  tu  allan  iddo  ef  ei  hun. 
Nid  yw  daioni  plant  dynion  yn  eu  llaw  eu  hunain  ;  y  mae 
rhywbeth  mewn  dyn  ag  sydd  am  fyned  allan  o  hono  ei  hun, 
na  fedr  ddim  fod  yn  llonydd  ynddo  ei  hun — ni  fedr  aros 
gartref — y  galluoedd  meddylgar  ysbrydol  sydd  ynddo — ni 
fedr  ymlonyddu  ynddo  ei  hun ;  ac  nid  oes  neb  a  all  aros 
gartref  ac  ymlonyddu  ynddo  ei  hun  ond  Duw  yn  unig. 
Peth  hanfodol  berthynol  i  Dduw  yn  unig  yw  hyn  ;  sugna 
Duw  ei  ddedwyddwch  o  hono  Ef  ei  hun — aros  gartref  heb 
fyned  at  neb  arall,  nac  yfed  o  unrhyw  ffynnon  arall ;  y  mae 
dyn  yn  sugno  pob  blodeuyn  a  fedd  y  ddaear,  cyfoeth  y 
moroedd,  a  chuddiedig  drysorau  y  tywod,  holi  fiynnonau 
cig  a  gwaed,  i  ymofyn  dedwyddwch — y  mae  tu  allan  iddo 
ef  ei  hun,  ac  amgylcha  fôr  a  thir  i  chwilio  am  dano.  Nid 
ydyw  i'w  gael  gartref,  ac  y  mae  yn  methu  ei  gael  oddi 
cartref  chwaith. 

II.  Yn  heddwch  a  boddlonrwydd  Duw  yn  unig  y  mae 
dedwyddwch  dyn. 

1.  Dyma'r  dedwyddwch  a  gollodd  dyn — llewyrch  wyneb 
Duw,  ei  heddwch,  ei  foddlonrwydd  a'i  gymdeithas  yn  y 
mwynhâd  o  honynt  oedd  yn  gwneyd  y  dyn  yn  ddedwydd 
yn  Eden,  nid  y  lle.  Aeth  Eden  yn  uffern  ac  anialwch 
dreiniog  iddo  yn  union  pan  gollodd  hyn  ;  ä'i  y  nefoedd  yn 
uffern  etto  pe  collid  hyn  oddi  yno.    Wedi  colli  ffafr  Duw,  ni 


Fwy  a  ddengys  i  ni  ddaioniì  39 

allai  holl  harddwch  a  phrydferthwch  yr  ardd  a  blanodd 
Duw,  a  addurnodd  yr  Hollalluog,  wneyd  mo  hono  yn 
ddedwydd ;  yr  oedd  y  cwbl  fel  yn  gwisgo  wyneb  gwgus  tuag 
ato — yn  annedwydd  yn  nghanol  blodeu  a  phêrlysiau  ac 
addumiadau  gwychaf  natur.  Ond  dyn  yn  mwynhau 
heddwch  Duw,  fe  all  orfoleddu  raewn  gorthrymderau,  ganu 
mewn  trallodau,  a  llawenhau  mewn  carcharau  a  fflamau,  fel 
Paul  a  Silas.  Y  peth  a  gollodd  dyn  sydd  raid  iddo  gael  i'w 
wneyd  yn  ddedwydd,  ni  wna  dìm  arall  mo  hono  byth. 

2.  Pa  fodd  y  gall  creadur  Duw,  wedi  ei  fTurfio  gan  Dduw 
yn  greadur  rhesymol,  anfarwol,  dibynol  arno  am  fywyd  ac 
anadl,  a  phob  peth  oll,  ac  sydd  i  sefyll  ei  brawf  etto  am  ei 
sefyllfa  dragywyddol  ger  ei  fron  Ef,  fod  yn  ddedwydd  a 
hapus  tra  y  byddo  yn  elyn  iddo — tra  y  byddo  yn  euog  a 
than  gondemniad  ei  gyfraith  ?  Wrth  geisio  dedwyddwch 
mewn  pechod  y  mae  o  angenrheidrwydd  yn  suddo  yn 
ddyfnach  mewn  trueni,  fel  y  mae  yn  suddo  yn  ddyfnach 
mewn  euogrwydd.  "  Gwybydd  y  geilw  Duw  di  i'r  farn  am 
hyn  oll "  a  chwerwa  bob  mwynhâd,  a'i  gwna  yn  druenus  yn 
nghanol  ei  lawenydd,  a'r  adgôf  am  ei  bechodau  a  rydd 
golyn  yn  ei  gydwybod ;  ond  yn  yr  ymwybyddiaeth  ei  fod 
yn  rhyngu  bodd  Duw,  yn  gymmeradwy  yn  ei  olwg,  y  mae 
yr  enaid  yn  profi  esmwythdra,  yn  gallu  edrych  yn  mlaen,  a 
chanddo  hyder  erbyn  dydd  y  farn — na  chywilyddia  ger  bron 
y  Barnwr  yn  ei  ddyfodiad. 

3.  Y  mae  yr  ystyriaeth  o  ëangder  meddwl  dyn  yn 
awgrymu  nas  gall  fod  yn  ffynnon  dedwyddwch  iddo  ei  hun; 
llestr  i  ddal  yw  dyn,  a'i  enaid  mawr  sydd  yn  alluog  i  ym- 
ëangu  byth;  y  mae  pob  peth  gweledig  yn  anghyfaddas 
iddo  o  ran  ei  natur.     Pe  tywelltid  holl  gyfoeth,  parch,  a 


40  Pwy  a  ddengys  i  ni  ddaioni 

phleserau  y  byd  iddo,  ni  byddai  yn  nes  i  fod  yn  llawn. 
11  Fy  enaid,  bwyta,  ŷf,  bydd  lawen,"  medd  y  goludog ; 
"  mwynhâ  dy  hun,  bydd  ddedwydd,  y  mae  genyt  dda 
lawer."  "O  ynfyd,"  medd  Duw,  cynnyg  peth  i'w  enaid  na 
allai  mo'u  bwyta,  na  mwynhau  dedwyddwch  yn  y  meddiant 
o  honynt ;  ni  all  holl  greaduriaid  Duw  na  holl  greadigaeth 
Duw  mo'i  wneyd  yn  ddedwydd  byth ;  nid  oes  gan  yr  holl 
greadigaeth  ddyferyn  o'r  dedwyddwch  a  wna  enaid  yn 
ddedwydd.  Y  mae  peth  o'th  fewn,  ddyn,  nad  oes  dim  ond 
Duw  a'i  lleinw ;  y  mae  yna  ddymuniadau  mor  èang  yn  dy 
fynwes  nad  oes  o  fewn  bodolaeth  a'u  lleinw  ond  y  Bôd  a'u 
gwnaeth — rhaid  tywallt  cyflawnder  Duw  i'r  enaid  cyn  y 
llenwir  ei  drysorau.  Yn  siriol  wynebpryd  y  Brenin  y  mae 
bywyd — y  mae  bywyd  yn  yr  Ysgrythyrau  yn  arwyddo 
dedwyddwch,  a  marwolaeth  drueni — yn  ei  ffafr  Ef  y  mae 
digonedd  i  enaid — "  Yn  dy  ewyllys  da  y  dyrchefir  ein  corn 
ni  " — "  Gwỳn  fyd  y  rhai  a  adwaenant  yr  hyfryd  lais,  yn 
llewyrch  dy  wyneb  di,  O  Arglwydd,  y  rhodiant  hwy." 

4.  Heddwch  a  boddlonrwydd  Duw  ydyw  ffynnonell 
dedwyddwch  holl  fodau  rhesymol,  o'r  uchaf  hyd  yr  isaf; 
boddlonrwydd  ei  ewyllys  ei  hun  yw  ei  ddedwyddwch  ei 
hun,  efe  a  lonydda  yn  ei  gariad,  ei  gyflawnder  diderfyn, 
anfeidrol,  a  thragwyddol,  ac  ansawdd  ei  natur  yw  ei 
ddedwyddwch,  a  rhaid  i  bob  creadur  rhesymol  yfed  ei 
ddedwyddwch  o'r  un  ffynnon,  neu  fod  yn  druenus  byth — 
ymhyfryda  yn  Nuw.  "  Pwy  sydd  genyf  fi  yn  y  nefoedd 
ond  tydi,  ac  ni  ewyllysiais  ar  y  ddaear  neb  gyda  thi."  Y 
mae  Duw  yn  berffaith  ddedwydd,  y  mae  yn  byw  arno  ei 
Hun ;  y  mae  yr  angylion  yn  berffaith  ddedwydd,  y  maent 
yn  byw  yn  hollol  ar  Dduw,  yn  tynu  eu  holl  ddedwyddwch  o 
hono;  a  dyma  lle  yr  ydym  ni  yn  ei  methu  o  hyd,  cymmeryd 

rhyw  greadur  yn  fîynnonell  dedwyddwch  yn  lle  Duw,  ac 
felly  yn  cael  siomedigaeth  chwerw  bob  dydd — "Fy  enaid 
sydd  ynof  fel  un  wedi  ei  ddiddyfnu." 

III.  Cynnwysiad  y  deisyfiad. 

i.  Dyma  enaid  wedi  ei  argyhoeddi  o  waeledd  ac 
annigonoldeb  pob  peth  arall  ond  Duw  i'w  wneyd  yn 
ddedwydd : — "  Llawer  sydd  yn  dywedyd,  Pwy  a  ddengys  i 
ni  ddaioni?" — rhyw  ddaioni,  rhywbeth,  rhyw  bleser;  ond  yr 
oedd  hwn  wedi  dyfod  ato  ei  hun,  i  gredu  a  gweled  nad 
oedd  dim  tu  yma  i  ffafr  Duw  a'i  gwnelai  yn  ddedwydd,  dim 
ond  gwir  grefydd  a  lanwai  ei  enaid. 

2.  Y  mae  yma  olwg  ar  drefn  Duw  yn  wyneb  Cyfryngwr 
i  wenu  yn  gymmodlawn  ar  bechadur.  Wedi  iddi  hi  fyned  yn 
gymmylog  rhwng  dyn  a  Duw — yr  hen  gymmundeb  wedi  ei 
attal — cafwyd  channel  yn  angeu  y  Cyfryngwr  i  Dduw 
dywallt  Ei  gyflawnder  i  enaid  yr  euog,  a  gwenu  yn  faddeu- 
gar  ar  ei  drosedd,  adfer  dedwyddwch  ar  ol  ei  golli.  Y  mae 
cyfeiriad  yn  yr  ymadrodd  at  y  presennoldeb  dwyfol  ar  y 
drugareddfa  fel  arwydd  o'i  foddlonrwydd  i  Israel — y 
drugareddfa ;  ac  yr  oedd  cauad  yr  arch  yn  gysgod  o 
gyfryngdod  Crist — Duw  yn  gymmodlawn  ar  y  drugareddfa 
uwch  ben  y  gyfraith. 

3.  Dyma  brif  ddymuniad  yr  enaid — "  Llawer  sydd  yn 
dywedyd,"  ond  dyma  ein  dymuniad  ninnau.  "  Arglwydd, 
dyrcha  arnom  lewyrch  dy  wyneb  " — rhai  yn  ymofyn  am  ŷd 
a  gwin,  yr  ydym  ninnau  yn  foddlawn  iddynt  gael  eu 
dymuniad.     "Llewyrch  dy  wyneb  "  yw  ein  dymuniad  ni. 

Cymmhwysiad. 
Y  mae  llawer  mewn  cyflwr  a  sefyllfa  na  allant  weddio 
fel  hyn,  byddai  yn  gabledd  i  elyn  Duw  weddio  am  lewyrch 

wyneb  yr  Arglwydd  arno  yn  y  cyflwr  hwnw.  Daw  boddlon- 
rwydd  a  ffafr  Duw  y  peth  mwyaf  pwysig  o  bob  peth  yn 
ngolwg  pawb  rywbryd — bydd  pob  daioni  arall  yn  pallu  ac 
yn  darfod.  Wrth  ofyn  am  lewyrch  wyneb  Duw  yr  ydym  yn 
gofyn  am  ddigon  byth,  digon  i  fyw  yn  ddedwydd,  digon  i 
farw  yn  dawel  a  bod  yn  ddedwydd  byth ;  dyma  wledd  y 
nefoedd — llewyrch  wyneb  Duw. 

Dinbych,  183^, 


VII. 
GOGONEDDU  DUW. 

"  Gogoneddwch  Dduw  yn  eich  corph,  ac  yn  eich  ysbryd,  y  rhai  sydd 
eiddo  Duw." — i  Cor.  vi.,  rhan  o  adnod  20. 

~^T  MAE  pawb  yn  byw  ar  Dduw,  dylai  pawb  fyw  i  Dduw; 
-*-  y  mae  pawb  dan  rwymau  i  fyw  i  Dduw,  ond  nid  yw 
pawb  yn  byw  felly  ;  y  mae  pawb  yn  byw  i  ryw  ddyben, 
ond  nid  yw  pawb  yn  byw  i  ddyben  teilwng  ;  pawb  yn 
byw  i  rywbeth,  ond  nid  yw  pawb  yn  byw  i'r  peth  y 
dylent.  Dyn  Duw  yw  dyn — dyn  wedi  ei  wneyd  ganddo 
iddo  ei  hun,  fe  wnaeth  bob  peth  er  ei  fwyn  ei  hun,  iddo  ei 
hun,  ond  dyn  mewn  ystyr  wahanol  i'r  lleill ;  ac  mewn  ystyr, 
gwnaeth  y  creaduriaid  ereill  i'r  dyn,  ond  y  dyn  iddo  ei  hun; 
anifail  y  dyn  yw  yr  anifail,  pysgod  y  dyn  yw  y  pysgod,  adar 
y  dyn  yw  yr  adar,  a  dyn  Duw  yw  y  dyn ;  dyn  yw  rhedle  holl 
ffrydiau  natur  i  ymdywallt  yn  ol  i  Dduw,  y  mae  dyn  i 
dderbyn  gwasanaeth  gan  y  cwbl;  ac  i  roddi  gwasanaeth  i 
Dduw  ar  bwys  y  cwbl 

I.  Gogoniant  Duw  yw  unig  ddyben  teilwng  bywyd  dyn. 
Nid  oes  un  dyben  arall  yn  deilwng  o  ddyn,  yn  briodol  i 
ddyn  ;  y  mae  yn  suddo  îs  law  ei  urddas  a'i  fawredd  fel 
creadur  pan  weithredo  i  unrhyw  ddyben  arall. 

1.  Dyn  Duw  yw  dyn,  eiddo  Duw  yw  pob  peth  ;  yr  aur, 
yr  arian,  yr  anifeiliaid  ar  fil  o  fynyddoedd;  y  môr  sydd 


44  Gogoneddw  Duw. 

eiddo,  efe  a'i  gwnaeth,  ei  ddwylaw  ef  a  luniasant  y  sychdir, 
a  dyn  mewn  modd  mwy  neillduol  nag  un  creadur  arall ; 
y  mae  perthynas  agosach  rhwng  dyn  ag  ef  nag  sydd 
rhwng  y  creaduriaid  ereill ;  efe  a  wnaeth  yr  anifeiliaid,  eu 
cyrph ;  ond  y  mae  yn  lluniwr  corph  ac  yn  Dad  ysbryd  y 
dyn  : — "Gogoneddwch  Dduw  yn  eich  corph,  ac  yn  eich 
ysbryd,  y  rhai  ydynt  eiddo  ef."  Efe  a'u  piau  hwy,  y  mae 
yn  gofyn  am  danynt;  ac  os  efe  a'u  piau,  y  mae  yn  gyfiawn 
iddo  eu  gofyn  a'u  cael. 

Y  mae  dadl  fawr  rhwng  Duw  a  dynion  ar  y  pen  yma  o 
hyd,  Duw  yn  hòni  ei  hawl  ynddynt,  a  hwythau  yn  gwadu 
hyny ;  y  mae  pob  dyn  sydd  yn  byw  yn  annuwiol  a 
digrefydd  yn  gwadu  hawl  Duw  ynddo  ;  y  mae  dynion  am 
gael  bod  yn  feistriaid  arnynt  eu  hunain  o  hyd.  Ddyn  !  ti 
gei  fod  yn  feistr  arnat  dy  hun  pan  fedri  fyw  arnat  ti  dy 
hun,  pan  y  deui  i  beidio  pwyso  ar  Dduw  deui  yn  rhydd 
o'th  rwymau  i  Dduw.  A  fedri  di  wneyd  hebddo,  a  elli 
di  fyw  hebddo,  fedri  di  symmud  hebddo,  a  elli  di  fodoli 
hebddo?  Rhaid  i  ti  fyned  tu  allan  i'r  Duwdod  cyn  y 
gelli  ymryddhau  ;  os  myni  fod  yn  arglwydd  arnat  dy  hun, 
rhaid  i  ti  beidio  sathru  daear  Duw,  beidio  anadlu  yn 
awyr  Duw,  beidio  ymborthi  ar  drugareddau  Duw,  beidio 
agor  dy  lygaid  yn  ngoleuni  haul  Duw;  mewn  gair,  rhaid  i  ti 
dy  ddifodi  dy  hun,  a  rhoi  bodolaeth  newydd  i  ti  dy  hun. 
Gogonedda  Dduw  yn  dy  gorph,  ac  yn  dy  ysbryd,  efe  a'th 
biau  di,  efe  a'th  wnaeth  di,  dafad  ei  borfa  ef  wyt  ti ;  y  mae 
dy  amserau  yn  ei  law  ef,  y  mae  dy  anadl  yn  ei  law  ef,  y 
mae  dy  holl  fiyrdd  yn  eiddo  ef.  Gogonedda  ef,  nid  oes 
bossibl  i  ti  wadu  ei  hawl,  o  leiaf  ryddhau  dy  hun  o'th 
rwymau  trwy  wadu ;  byddant  am  danat  tra  bo  Duw  yn 
Dduw,  a  thra  y  byddi  dithau. 

2.  Dyma  ddyben  dy  gread  ganddo.     Efe  a  wnaeth  bob 

peth  er  ei  fwyn  ei  hun,  i'w  ogoniant  ei  hun,  a  dyn  mewn 
modd  neillduol.  Gwnaeth  y  nefoedd  i  ddatgan  ei  ogoniant, 
ond  trwy  enau  y  dyn  y  mae  y  nefoedd  i  ddatgan.  Gwnaeth 
natur  oll  fel  telyn  fawr,  cyweiriodd  yr  holl  elfenau  fel  tannau 
ynddi,  a  llinynau  y  tannau  wedi  eu  hestyn  trwy  yr  holl 
ddaear,  a  bysedd  dyn  sydd  i  chwareu  y  delyn,  efe  yw  yr 
alawydd;  ni  chân  y  delyn  yr  un  dôn  heb  i  rywun  chwareu  y 
tannau,  ni  ddatgan  ogoniant  Duw ;  y  mae  yn  offeryn  i'r  dyn 
i  ddatgan  ei  ogoniant  ef,  "Traethant  hwy  gadernid  dy 
weithredoedd  ofnadwy."  Y  creadur  rhesymol  sydd  i  weled 
Duw  yn  ei  weithredoedd,  i'w  fwynhau  ynddynt,  i'w  ganmawl 
am  danynt ;  i  hyn  y  gwnaed  ef  raewn  modd  neillduol.  A 
wyddost  ti,  ddyn,  i  ba  beth  y  gwnaed  di,  i  ba  ddyben  y 
rhoddwyd  anadl  einioes  yn  dy  ffroenau,  y  rhoddwyd  enaid 
rhesymol  ynot,  y  cefaist  feddwl,  nid  i  ddychymygu 
anwiredd ;  amser,  nid  i  fyw  yn  oferedd  dy  galon ;  tafod, 
nid  i  gablu;  trugareddau  i'th  gynnal,  nid  i  becbu,  ond  i 
ogoneddu  Duw  y  cefaist  y  cwbl?  A  ydyw  yn  rhesymol 
meddwl  iddo  greu  dynion  i'w  gablu  a  gwrthryfela  yn  ei 
erbyn,  i  dori  ei  gyfreithiau,  i  halogi  ei  Sabbothau  ?  Naddo 
erioed  ;  a  grëodd  ac  a  gynnalia  efe  ddynion  heb  fod  dim 
dyben  ganddo  ?  Felly  crëodd  yn  ofer ;  ond  os  crëodd  hwynt 
i  ryw  ddyben,  beth  yw  y  dyben  hwnw  ond  ei  ogoniant 
ei  hun.  "Rhoddwch  ogoniant  i'r  Arglwydd  eich  Duw, 
cyn  iddo  ef  ddwyn  tywyllwch,  a  chyn  i  chwi  daraw  eich  traed 
wrth  y  mynyddoedd  tywyll ;  a  thra  fyddoch  yn  disgwyl  am 
oleuni,  iddo  ef  ei  droi  yn  gysgod  angeu,  a'i  wneuthur  yn 
dywyllwch."  Felly  nid  oes  dim  dyben  arall  yn  deilwng  o 
fod  yn  brif  ddyben  bywyd  dyn. 

3.  Mewn  gweithredu  pob  peth  i'r  dyben  hwn  y  mae  ei 
ddedwyddwch.  Nid  yw  byth  yn  ddedwydd  wedi  colli  ei 
briodol  ddyben.  Y  mae  angylion  yn  byw  yn  eu  dedwyddwch 

am  eu  bod  yn  byw  i'w  dyben,  y  nef  i  gyd  yn  llwythog  o 
ddedwyddwch  am  fod  pawb  yn  gweithio  at  eu  dyben 
priodol,  pob  meddwl  a  phob  gweithred  yn  canolbwyntio  yn 
Nuw  a'i  ogoniant  ef ;  pawb  wrth  eu  bodd,  pawb  yn  byw  yn 
ei  orfoledd  ;  a  dyma  drueni  y  ddaear — creaduriaid  wedi  collî 
eu  dyben  priodol,  wedi  colli  Duw,  yn  cloddio  eu  pydewau  ; 
ac  er  cloddio  a  chloddio,  yn  methu  cael  dwfr  o  hyd,  yn 
druenus,  annedwydd,  anesmwyth,  yn  ymguro  mewn  llafur 
blin;  chwilio  am  ddedwyddwch,  ac  wrth  chwilio  am  dano 
yn  myned  yn  mhellach  oddi  wrth  Dduw  o  hyd ;  a  pho 
bellaf  oddi  wrth  Dduw,  pellaf  oddi  wrth  ddedwyddwch :  ac 
ni  wêl  ddedwyddwch  os  na  ddaw  yn  ol  at  ei  ddyben 
teilwng — gogoniant  Duw.  Y  mae  cyflawni  un  weithred 
fach  gyda  llygad  syml  at  ogoniant  Duw  yn  dwyn  rhyw 
fwynhâd  i'r  meddwl,  mwy  nag  fyddai  gwneyd  y  gorchestion 
mwyaf  heb  fod  hyn  yn  ddyben — efe  a  fydd  ddedwydd  yn  ei 
weithred ;  rhoddi  cwpanaid  o  ddwfr  oer  i  ddysgybl  yn  enw 
dysgybl  am  ei  fod  yn  perthyn  i  Grist,  yn  dwyn  mwy  o  wir 
fwynhâd  i'r  meddwl,  nag  a  ddygai  symmud  mynydd  heb 
ogoniant  Duw  yn  ddyben  mewn  golwg ;  y  mae  hwn  yn 
teimlo  ei  hun  yn  ddiogel  yn  ngofal  Duw,  nid  yw  yn  edrych 
arno  ei  hunan  na  dim  sydd  ganddo  yn  eiddo  iddo  ei 
hunan ;  y  mae  wedi  rhoddi  ei  hunan  trosodd  i  Dduw,  nid 
oes  ganddo  ofal  drosto  ei  hunan;  mewn  ystyr,  y  mae  yn 
bwrw  ei  holl  ofal  arno  ef.     Ei  ofal  ef  yw  rhyngu  bodd  Duw. 

II.  Y  mae  gogoneddu  Duw  i  fod  yn  ddyben  pob  peth  a 
wnelom.  "Pa  un  bynag  ai  bwyta  ai  yfed,  gwnewch 
er  gogoniant  i  Dduw  ;"  nid  yn  unig  y  mae  hyn  i  fod  yn 
ddyben,  ac  i  fod  yn  brif  ddyben,  ond  i  fod  yn  unig  ddyben; 
y  mae  llawer  o  bethau  i'w  gwneyd,  ond  un  dyben  sydd  i 
fod  mewn  golwg  wrth  wneyd  y  cwbl. 

i.  Pobpeth  a  fyddo  yn  ddianrhydedd  i  Dduw,  pobpeth 
«a  all  fod  er  gogoniant  i  Dduw,  yr  ydym  i  ymattal  oddi 
wrtho ;  y  mae  pob  pechod  yn  dianrhydeddu  Duw.  Y  mae 
gwneyd  pob  peth  er  gogoniant  i  Dduw  yn  cynnwys  peidio 
a  gwneyd  dim  a  fyddo  yn  ei  ddianrhydeddu,  ac  yn  ei 
anfoddloni ;  ymgadw  oddi  wrth  bob  rhith  drygioni — nid  yn 
unig  oddi  wrth  ddrygioni,  ond  oddi  wrth  bob  rhith  o  hono; 
ymgadw  oddi  wrth  bethau  cyfreithlawn  ynddynt  eu  hunain, 
os  bydd  gogoniant  Duw  a  lles  dynion  yn  galw  am  hyny  ;  y 
y  mae  amgylchiadau  yn  gwneyd  y  pethau  cyfreithlawn 
ynddynt  en  hunain  yn  anghyfreithlawn  weithiau  ;  y  mae 
gogoniant  Duw  a  lles  dynion  yn  galw  am  hyny. 

2.  Dylem  wneyd  y  peth  sydd  â  thuedd  ynddo  i  ogoneddu 
Duw,  a'i  wneyd  gyda  golwg  ar  hyn.  Holl  negeseuau  y 
bywyd  hwn — gwneyd  y  pethau  sydd  raid  eu  gwneyd  er 
gogoniant  i  Dduw — bwyta,  yfed,  gwisgo,  trin  y  byd,  prynu 
a  gwerthu,  er  gogoniant  i  Dduw —  holl  ddyledswyddau 
crefydd ;  gweddiwch  er  gogoniant  i  Dduw,  gwnewch  elusen 
er  gogoniant  i  Dduw,  cyfrenwch  at  achos  crefydd  er  gogon- 
iant  i  Dduw,  cenwch — y  cwbl  er  gogoniant  i  Duw;  gwnewch 
bethau  anhawdd  eu  gwneyd,  os  bydd  galw  am  danynt,  er 
gogoniant  i  Dduw — myned  i'r  carchar,  os  bydd  gogoniant 
Duw  yn  galw — i'r  tân,  i  angeu  : — "  Hyn  a  ddywedodd  efe 
gan  arwyddo  trwy  ba  angeu  y  gogoneddai  efe  Dduw." 

III.  Cynnwysiad  y  ddyledswydd. 

i.  Cyn  y  gellir  gwneyd  dim  er  gogoniant  i  Dduw  rhaid 
i'r  enaid  fod  yn  caru  Duw.  Y  mae  yn  ammhossibl  i  elyn 
wneyd  dim  er  gogoniant  iddo  ;  rhaid  fod  cariad  yn 
egwyddor  ac  yn  gynnhyrfydd  y  gwaith ;  y  mae  y  naill 
gyfaill  yn  ofalus  am  enwau  da  eu  gilydd,  ond  am  elynion 
y  mae  yn  haws   ganddynt  dduo  eu  gilydd  na  dyweyd  yn 

barchus  am  eu  gilydd  ;  felly  Duw  a'r  annuwiol.  Y  mae  yr 
annuwiol  yn  dirmygu  Duw,  a  Duw  yn  ei  ddirmygu  yntau  ; 
ond  y  rhai  sydd  yn  ei  garu  ef,  y  maent  yn  gofalu  am  ei 
anrhydedd  a'i  ogoniant ;  dylai  yr  annuwiolaf  wneuthur  pob 
peth  er  gogoniant  i  Dduw  yn  gystal  a'r  duwiolaf ;  ond  ni 
wna  byth  tra  bo  yn  elyn  iddo,  ac  nis  gall  chwaith  :  "Syniad 
y  cnawd  sydd  elyniaeth  yn  erbyn  Duw,  canys  nid  yw 
ddarostyngedig  i  ddeddf  Duw."  Rhaid  iddo  ddyfod  i 
gymmod  âg  ef  yn  gyntaf,  a  dyma  y  ddyledswydd  agosaf  ato: 
— "  Cymmoder  chwi  â  Duw." 

2.  Rhaid  i  bob  peth  gael  ei  wneuthur  o  wirfodd,  o 
ewyllys  da.  Rhoddwr  llawen  y  mae  Duw  yn  ei  garu,  nid 
trwy  gymmhell  ond  o  fodd  y  mae  Duw  am  wasanaeth ;  ac  ni 
all  un  gwasanaeth  fod  er  ei  ogoniant — ni  all  dyn  wneyd 
dim  er  gogoniant  i  Dduw  ond  a  wnelo  o'i  fodd,  oddi  ar  yr 
un  egwyddor  ag  y  mae  Duw  yn  gweithio  ac  yn  gwneyd  lles 
i  bechadur.  Pa  fodd  y  mae  yn  achub  ?  O'i  fodd,  yn  hoff 
ganddo  drugarhau  â'i  holl  galon  a'i  holl  enaid.  Y  mae  am 
i  ninnau  wneyd  ei  wasanaeth  yntau  yr  un  modd,  o'r  galon 
megys  i  Dduw — gwnewch  bob  dim  heb  rwgnach  nac 
ymddadleu.  Nid  yw  un  weithred  a  wneler  gyda  chrefydd 
trwy  drais  neu  ddirgymmhelliad  yn  dwyn  gogoniant  i  Dduw, 
ewyllysgar  a  gwirfoddol  yw  yr  aberthau  cymmeradwy, 

3.  Rhaid  gwneyd  y  cwbl  wrth  reol  ei  Air  ef: — "  At  y 
gyfraith  ac  at  y  dystiolaeth."  "  Cynnifer  ag  a  rodiant  yn  ol 
y  rheol  hon,  tangnefedd  arnynt  a  thrugaredd." 

Dinbych,  1837. 


VIII. 

AILENEDIGAETH. 

NATUR      Y      CYFNEWIDIAD, 

"  Oddi  eithr  geni  dyn  drachefn,  ni  ddichon  efe  weled  teyrnas  Dduw/1 
— Ioan  iii.  3. 

l^TID  oes  braidd  un  o  athrawiaethau  y  Beibl  nad  yw 
-^  wedi  bod  yn  destyn  dadl  yn  mysg  dynion,  neu  nad 
oes  gwahanol  farnau  yn  eu  cylch.  Y  maent  wedi  eu 
dadguddio  ynddo  hefyd  mor  amlwg  ag  sydd  yn  bossibl ; 
nid  ar  y  dull  y  gosodir  hwynt  allan  y  mae  y  bai  na  byddai 
pawb  yn  gweled,  ond  ynom  ni  y  mae  y  diffyg  ;  y  mae  yn 
anhawdd  iawn  i  ni  allu  ffurfio  amgyffrediad  cywir  am  bethau 
ysbrydol  ac  anweledig ;  y  mae  ein  hysbryd  ein  hunain  yn 
sylwedd  tra  anadnabyddus  i  ni,  ychydig  iawn  a  wyddom  ac 
a  fedrwn  ddyweyd  am  dano,  ni  welsom  ef  erioed,  ni 
chlywsom  ef,  ni  wyddom  pa  le  y  mae  yn  preswylio,  pa  fodd 
y  mae  yn  ysgogi  ac  yn  gweithredu,  etto  ni  a  wyddom  ei  fod 
ynom — yr  ydym  yn  ymwybodol  o  hono.  Felly  pethau 
ysbrydol,  y  mae  yn  anhawdd  iawn  cael  dimadaeth  briodol 
o  honynt ;  fe  allai  nad  oes  un  gangen  o  athrawiaeth  gras 
wedi  bod  yn  destyn  mwy  o  ymchwiliad  i  mewn  iddo  na  hon, 
ac  y  teimlodd  dynion  duwiol  dysgedig  fwy  o  anhawsder  i'w 
hegluro ;  ac  felly  gyda  gwylder  y  dymunwn  nesau  ati  i 
gynnyg  gwneyd  rhai  sylwadau,  ac  yn 

E 

I.  Ar  natur  y  cyfnewídiad  a  osodir  allan  dan  yr  enwad  o 
ailenedigaeth. 

Y  mae  yn  cael  ei  osod  allan  yn  y  Beibl  trwy  amrywiol 
ymadroddion  ffigyrol.  Y  mae  y  byd  anweledig  yn  cael  ei 
ddisgrifio  trwy  y  byd  gweledig,  y  byd  ysbrydol  trwy  y  byd 
naturiol,  pethau  naturiol  yn  cael  eu  defnyddio  i  ddangos 
pethau  ysbrydol,  pethau  gweledig  i  gyfleu  meddyliau  i  ni 
am  bethau  anweledig  ;  ac  y  mae  perygl  mawr  i  ni  íyned  i 
ganlyn  y  ffigyr,  a  deall  pethau  ysbrydol  yn  gnawdol,  pethau 
Duw  yn  ddynol,  heb  gofio  mai  drychau  ydy w  yr  ymadroddion 
yma  i'n  helpio  i  ganfod  y  pethau  hyn,  ac  nid  gwir  ddelw  y 
pethau.  Diammheu  fod  llawer  iawn  o'n  camsyniadau  am 
bethau  yr  efengyl  yn  codi  oddi  ar  hyn — dilyn  y  cymmhar- 
iaethau  yn  rhy  bell,  neu  eu  cymmeryd  yn  eu  hystyr  naturiol, 
fel  yr  oedd  Nicodemus  yma. 

Rhai  ymadroddion  ffigyrol  a  ddefnyddir  yn  y  Beibl  i 
osod  allan  y  cyfnewidiad  dan  sylw  ydynt,  creu  o  newydd. 
Rhoddi  calon  ac  ysbryd  newydd,  enwaedu  y  galon, 
ysgrifenu  y  gyfraith  yn  y  meddwl,  bywhau  yr  enaid,  ac 
ymadroddion  cyffelyb.  Defnyddir  hwynt  er  dangos  natur 
a  mawredd  y  cyfnewidiad,  a'r  angenrheidrwydd  o  hono. 
Cyfnewidiad  moesol  ydyw,  ac  nid  naturiol  mewn  un  modd ; 
nid  oes  dim  o  ystyr  naturiol  yn  y  radd  leiaf  yn  perthyn 
iddo.  "  Creu  o  newydd  " — nid  creu  enaid  newydd  i'r  dyn, 
ac  nid  creu  galluoedd  newydd  i'r  enaid  a  íeddylir,  ond 
creadigaeth  foesol.  Yr  un  y w  y  dyn,  yr  un  y w  yr  enaid ;  nid 
oes  un  cyfnewidiad  naturiol  yn  y  mesur  lleiaf  wedi  el 
wneyd  arno,  dim  wedi  ei  chwanegu  ato,  na'i  dynu  oddi 
wrtho,  na'i  gyfnewid  arno  yn  yr  ystyr  yma — yr  un  deall,  yr 
un  gydwybod,  yr  un  serch,  yr  un  côf,  yr  un  ewyllys.  Y 
mae  yn  greadur  newydd  mewn  ystyr  foesol,  yr  hen  bethau 

wedi  myned  heibio,  a  phob  peth  wedi  ei  wneyd  o  newydd. 
Y  mae  chwyldröad  moesol  hollol  wedi  cymmeryd  lle  yn  yr 
enaid ;  y  mae  yno  gymmaint  cyfnewidiad  a  phe  buasai  y 
dyn  wedi  ei  ail  greu  yn  hollol,  a  phe  buasai  wedi  cael 
enaid  newydd  hollol  wahanol  i'r  un  oedd  ganddo  o'r  blaen 
i  weithredu ;  ac  o  herwydd  mawredd  y  cyfnewidiad  y  mae 
yn  cael  ei  alw  yn  greadigaeth  newydd — y  dyn  yn  greadur 
newydd,  tynu  y  galon  gareg,  rhoddi  calon  ac  ysbryd  newydd 
o  fewn  y  dyn.  Nid  oedd  yn  teimlo  dim  o'r  blaen  ;  y  mae  yn 
deimladwy  yn  awr — "  lle  yr  oedd  gynt  yn  ddall,  y  mae  yn 
awr  yn  gweled."  Felly  am  yr  holl  gymmhariaethau,  y  mae 
cymmaint  cyfnewidiad  mewn  ystyr  foesol  a  phe  buasai  y 
pethau  mewn  ystyr  naturiol  yn  cymmeryd  lle.  Gwelsom 
bethau  fel  hyn  â'n  llygaid,  a  dywedasom  lawer  gwaith,  "  Ni 
feddyliai  neb  mai  yr  un  dyn  ydyw."  Yr  un  dyn  yn  hollol 
ydyw  fel  dyn  mewn  ystyr  naturiol,  ond  mewn  ystyr  foesol 
nid  yr  un  dyn,  ond  dyn  newydd — creadur  newydd  ydyw. 

Ailenedigaeth,  gan  hyny,  ydyw  yr  holl  trwyadl  gyfnewid- 
iad  moesol  a  weithredir  gan  Ysbryd  Duw  trwy  yr  efengyl 
ar  bawb  a  gedwir  i  fywyd  tragywyddol ;  goleuo  y  deall, 
tyneru  y  gydwybod,  sancteiddio  y  côf  a'r  serchiadau, 
adnewyddiad  yr  ewyllys,  a  chyfnewidiad  y  fuchedd. 

i.  Y  mae  yn  cynnwys  goleuo  deall  dyn  am  bethau 
ysbrydol  a  thragywyddol ;  agor  llygad  ei  feddwl — y  mae  yn 
dywyll,  yn  y  tywyllwch,  ac  yn  dywyllwch.  Nid  yw  yn 
derbyn  y  pethau  sydd  o  Ysbryd  Duw,  ffolineb  ydyntganddo 
ef,  ac  nis  gall  eu  gwybod  ;  y  mae  am  y  llèn  â  hwy  o  hyd ;  y 
maent  ger  ei  fron,  y  maent  yn  cael  eu  gosod  o'i  flaen,  etto 
nid  yw  yn  eu  gweled,  eu  deall ;  y  mae  deall  ganddo,  oni 
bae  hyny  ni  fuasai  arno  bechod,  ni  fuasai  i'w  feio  ;  ond  yn 
awr  nid  oes  ganddo  esgus  am  ei  bechod :  y  mae  ganddo 

lygaid,  ond  y  mae  yn  eu  cau  ;  y  mae  ganddo  glustiau,  ond 
y  mae  yn  eu  troi  ymaith  ;  dallineb  wirfoddol,  y  mae  yn 
ddiarwybod  i'r  dyn  o'i  wirfodd  ;  a'r  peth  cyntaf  tuag  at 
ei  droi  a'i  achub  ydyw  agor  ei  lygaid  ef,  agor  ei  ddeall, 
llewyrchu  i  mewn  i'w  feddwl ;  ni  wna  ddim  byth  âg  efengyl 
nes  iddo  ddeall,  nes  bo  ganddo  ddirnadaeth  ysbrydol  o 
honi,  ni  wna  un  defnydd  o  honi ;  yn  goleuo  y  deall  am 
bethau  ysbrydol,  am  nodwedd  Duw,  am  ysbryd  ac  ëangder 
cyfraith  Duw,  am  ddrwg  pechod,  am  drefn  iachawdwriaeth 
trwy  Grist,  &c. 

Y  mae  yn  bossibl  i  ddyn  di-adgenhedledig  i  feddu  ar  ddeall 
helaeth  am  Dduw  a'i  drefn  fel  ag  i  fedru  llefaru  am  dani, 
dadleu  yn  ei  chylch,  golygiadau  cysson  am  wahanol 
athrawiaethau  gras,  a  chydsyniad  â'r  athrawiaethau,  ond 
etto  heb  eu  gweled  erioed  yn  eu  pwys  a'u  gogoniant  moesol. 
Y  mae  yn  deall  fod  Duw  yn  sanctaidd,  yn  gyfiawn,  a  da, 
ond  nid  yw  yn  gweled  dim  yn  ddymunol  yn  y  golygiad  yma 
ar  ei  nodweddiad.  Y  mae  yn  deall  mewn  hanes  fod  pechod 
yn  ysgeler  ac  adgas,  ond  heb  ei  weled  felly  mewn  ystyr 
foesol  erioed,  o  ganlyniad  nid  yw  yr  holl  wybodaeth  sydd 
ganddo  am  Dduw  yn  ei  ddwyn  i'w  garu,  yr  hyn  a  ŵyr  am 
bechod  nid  yw  yn  ei  ddwyn  i'w  gashau  ;  o'r  ochr  arall,  y  mae 
yr  hwn  y  llewyrchodd  Duw  i'w  galon  yn  canfod  pethau  yn 
eu  lliw  priodol  eu  hunain,  nes  y  maent  yn  effeithio  arno  ; 
nid  trwy  glywed  â'i  glustiau  yn  unig  y  mae  yn  gwybod,  ond 
y  mae  ei  feddwl  wedi  gweled  y  pethau  y  clywodd  am 
danynt. 

2.  Y  mae  yn  canlyn  hyn  fod  y  serchiadau  yn  cofleidio 
pethau  Duw.  Wedi  goleuo  y  deall  am  danynt  y  mae  y 
serchiadau  yn  eu  hoffì ;  fel  yr  oedd  o'r  blaen  cyn  gweled 
eu  gogoniant,  yn  oer  a  digariad  tuag  atynt,  y  mae  yn  awr 
yn  ymhyfrydu  ynddynt;   ni  all  y  serch  beidio   a  hoffì  y 

pethau  a  fyddont  yn  ymddangos  yn  hawddgar  i  olwg  y 
meddwl ;  ni  all  garu  y  pethau  mwyaf  dymunol,  os  na  fydd 
yn  gweled  eu  dymunoldeb ;  y  pethau  mwyaf  hawddgar  a 
gogoneddus  a  ymddangosant  heb  na  phryd  na  thegwch 
iddynt  cyn  goleuo  y  deall  am  danynt.  Felly  Crist  ei  hun 
yn  ngolwg  yr  Iuddewon — "gwreiddyn  o  dir  sych,"heb  bryd 
arno  fel  y  dymunent  hwy  ef;  Tegwch  nef  y  nef,Rhosyn  Saron, 
lili'r  dyffrynoedd,  yn  ddirmygedig  a  diystyraf  o'r  gwŷr  oedd 
yn  eu  golwg  hwy,  tra  yn  ngolwg  ereill  oeddynt  yn  ei  weled 
yn  iawn  "  011  yn  hawddgar,  yn  rhagori  ar  ddeng  mil,  yn 
wyn  a  gwridog,  yn  decach  na  meibion  dynion."  Ni  all  y 
serch  lai  na  hoffi  y  pethau  a  ymddangosant  yn  hawddgar  i'r 
meddwl.  Mor  gynted  ag  y  gwelo  ogoniant  y  Gwaredwr,  y 
mae  yn  rhoddi  ei  galon  i  fyny  iddo,  pan  welo  ogoniant 
sancteiddrwydd  y  mae  yn  ymestyn  tuag  ato,  y  mae  y  serch 
yn  rhedeg  ar  bethau  sydd  uchod;  y  mae  pob  peth  sydd  yn 
ardderchog  mewn  ystyr  foesol  yn  cael  eu  serchu  pan  welo  y 
dyn  eu  gogoniant,  ac  y  mae  pob  peth  croes  yn  cael  ei  gashau. 
3.  Y  mae  yr  ewyllys  yn  cael  ei  phlygu  a'i  hennill  i  ufudd- 
dod  i'r  gwirionedd.  Gwneyd  yr  ewyllys  yn  ymostyngar  i 
ewyllys  Duw  yn  mhob  peth,  fel  yr  oedd  Crist : — "  Nid  fy 
ewyllys  i  ond  yr  eiddot  ti  a  wneler."  Y  mae  ewyllys  pob 
dyn  di-ailenedig  yn  groes  ac  yn  y  gwrthwyneb  i  ewyllys 
Duw  yn  mhob  peth,  ond  y  mae  ailenedigaeth  yn  cynnwys 
plygu  ewyllys  y  dyn  i  ewyllys  Duw,  ei  dwyn  i  dymmer 
ewyllys  dyn  yn  ei  gyflwr  crè'adigol.  Nid  oedd  ganddo  ef 
ewyllys  o'i  eiddo  ei  hun  megys,  ond  yr  oedd  yn  cael  ei 
chymmeryd  i  fyny  yn  ewyllys  Duw  : — "  Pwy  yw  yr  Arglwydd 
fel  y  gwrandawn  ni  ar  ei  lais  ef  ?"  yw  iaith  calon  lygredig 
dyn  ;  y  mae  am  gael  bod  yn  arglwydd  arno  ei  hun,  myned 
yn  ol  ei  dueddiadau  ei  hun.  Y  mae  m  ewn  ailenedigaeth 
ddarostyngiad  yr  ewyllys  i  ewyllys  Duw  : — "  Beth  a  fyni  di 

i   mi   ei  wneuthur "  yw    yr   iaith,  a  dyma  un   gangen    o 
ad-enedigaeth. 

4,  Y  mae  tyneru  y  gydwybod  yn  cynnwys  cangen  arall 
o  adenedigaeth.  Swydd  y  gallu  hwn  yn  yr  enaid  yw  dwyn 
tystiolaeth  o  gyfiawnhâd  neu  gondemniad  o  blaid  neu  yn 
erbyn  ei  pherchenog,  yn  ol  y  byddo  yn  ymddwyn  yn 
rhinweddol  neu  yn  feius,  yn  gwneyd  yn  ei  le,  neu  allan  o'i 
le.  Y  mae  llawer  trwy  wrthwynebu  ei  thystiolaeth,  peidio 
a  gwrandaw  ar  ei  llais,  wedi  ei  gostegu,  wedi  ei  gwneyd  yn 
fud,  fel  nad  yw  yn  cyflawni  ei  swydd.  Cydwybod  ddrwg, 
cydwybod  rwystrus,  cydwybod  wedi  ei  serio  â  haiarn  poeth. 
Y  mae  wedi  myned  yn  annheimladwy,  yn  galed,  ni 
dderbynír  un  argraphiad  o  bethau  Duw  Ac  y  mae  ad- 
enedigaeth  yn  cynnwys  ei  thyneru,  ei  gwneyd  yn  deimladwy, 
ei  phuro,  a'i  chymmhwyso  i  gyflawni  ei  swydd  berthynol 
iddi,  a  dyma  yw  tynu  y  galon  gareg  a  rhoi  calon  gig. 

5.  Fel  hyn  y  mae  cyfnewidiad  ar  ansawdd  ac  agwedd 
foesol  holl  alluoedd  yr  enaid,  fel  y  mae  yn  gweled  yn 
newydd,  yn  caru  gwrthddrychau  nad  oedd  yn  eu  caru  o'r 
blaen,  yn  ymostwng  i'r  pethau  yr  oedd  yn  eu  gwrthwynebu 
yn  flaenorol ;  pob  peth  o  newydd — ofn  newydd,  llawenydd 
newydd,  gobaith  newydd  ;  y  mae  dan  ddylanwad  newydd 
wedi  dyfod  i  fyd  newydd  megys,  yn  gweithredu  o  newydd  ; 
y  mae  ei  wyneb  lle  yr  oedd  ei  gefn  ;  pethau  gweledig  oedd 
yn  ei  lywodraethu  o'r  blaen,  pethau  anweledig  sydd  yn  awr 
yn  ei  effeithio,  ac  y  mae  ei  holl  ymddygiad  yn  hollol 
newydd.  Y  mae  y  dyn  o  hyn  allan  â  chanddo  ddyben 
newydd  i'w  fywyd,  gogoneddu  Duw  a  rhyngu  ei  fodd  ef ;  y 
mae  yn  tynu  ei  holl  gysuron  o  ffynnonau  newyddion  a 
dyeithr  iddo  o'r  blaen,  y  mae  pechod  yn  gâs  ganddo,  y  mae 
yn  edifarhau  o'i  herwydd,  yn  ei  farweiddio,  ac  yn  ymestyn 
at  sancteiddrwydd  calon  a  buchedd. 

Yn  awr,  dyna  ddarluniad  byr  o'r  cyfnewidiad  mawr  ac 
angenrheidiol  hwn ;  mewn  gair  byr  gallem  ei  ddynodi  yn 
ail-ffurfiad  o  ddelw  foesol  Duw  yn  enaid  pechadur,  eí 
ffurfio  o  newydd  ar  ddelw  Duw  mewn  gwybodaeth, 
cyfiawnder,  a  gwir  sancteiddrwydd  ;  a  dygiad  yn  mlaen  o'r 
gwaith  yw  sancteiddiad  yr  enaid,  hyd  oni  lyngcir  yr  hyn 
sydd  farwol  gan  fywyd. 

i.  A  wyddom  ni  rywbeth  am  y  cyfnewidiad  mawr  hwn  ? 
A  ddaethom  i  weled  pethau  ysbrydol  yn  eu  pwys  a'u 
gogoniant,  fel  ag  y  daethant  yn  bethau  mwyaf  eu  pwys  a'u 
gwerth  a'u  gogoniant  yn  ngolwg  y  meddwl,  fel  ag  i  gyfrif 
pob  peth  arall  yn  fychan  a  dibwys  mewn  cymmhariaeth 
iddynt  ?  A  ddaeth  gogoneddu  Duw  i  fod  yn  wrthddrych 
penaf  ein  hymgais,  a  phrif  waith  ein  bywyd  ?  Os  naddo,  yr 
ydym  etto  yn  ein  pechodau,  etto  yn  y  cnawd,  etto  yn  aros 
yn  marwolaeth. 

2.  A  ydyw  fy  enaid,  oddi  ar  olwg  ar  ogoniant  Duw  a'i 
bethau,  yn  eu  caru  ac  ymhyfrydu  ynddynt  ?  A  ydyw  deddf 
Duw  wrth  fy  modd,  ei  drefn  a'i  gyfammod  wedi  dyfod  fy 
holl  iachawdwriaeth  a'm  holl  ddymuniad,  Crist  oll  yn 
hawddgar  yn  fy  ngolwg,  fel  ag  yr  wyf  yn  foddlawn  i  aberthu 
pob  peth  er  ei  fwyn  ef  ?  Os  nad  ydyw,  nid  wyf  etto  yn 
ddysgybl  iddo,  ac  etto  heb  ei  adnabod.  Y  mae  yn 
Waredwr,  ond  nid  i  mi. 

3.  A  ydwyf  yn  rhoddi  ufudd-dod  llawen  a  gwastadol 
i  Dduw,  ei  Air  ef  yn  unig  reol  fy  ymddygiad,  ei  ewyllys 
ef  yn  cael  ei  gwneuthur  genyf,  a'm  hewyllys  fy  hun  yn 
plygu  ac  yn  ymostwng  yn  barod  i'w  ewyllys  ef  yn  mhob 
peth  ? 

Cofiwn  mai  nid  rhywbeth  y  gallwn  yn  ddibwys  ei  daflu 
heibio  yw  y  mater  hwn ;  y  peth  mwyaf  ei  bwys  i  bawb  aç 

i  bob  un  ydyw,  peth  ag  y  mae  dedwyddwch  tragywyddol 
pob  un  yn  sefyll  arno  ydyw,  ni  ddylid  ei  oedi  hyd  yfory, 
gallai  y  bydd  yn  rhy  ddiweddar  erbyn  hyny ;  nid  oes 
genym  addewid  am  ail  eni  yn  y  byd  arall,  dyma  fyd  yr  ail 
eni,  byd  y  newid  cyflwr  : — "  Yn  awr  yw  yr  amser  cymmer- 
adwy." 

Dinbych,  1837. 


IX. 

ADENEDIGAETH. 

YR      ANGENRHEIDRWYDD     O     HONO. 
u  Y  mae  yn  rhaid  eich  geni  chwi  drachefn." — Ioan  iii.  7. 

YMAE  y  pwys  a'r  angenrheidrwydd  o'r  cyfnewidiad 
hwn  yn  cael  ei  osod  gan  Grist  yn  y  modd  mwyaf 
eglur,  cadarn,  a  difrifol ;  y  mae  ei  ddull  yn  gosod  allan  y 
mater  yn  dangos  pwys  y  mater — "  Yn  wir,  yn  wir " — y 
gwirionedd  ei  hunan  yn  myned  ar  ei  lŵ  mwyaf  difrifol ;  y 
mae  llawer  o  bethau  da  ac  angenrheidiol  i  ddynion,  ond  nid 
mor  angenrheidiol  a  hwn.  Gall  dynion  fyned  i  deyrnas 
Dduw  heb  lawer  o  ddysg,  ond  nid  heb  eu  geni  drachefn ; 
gall,  ac  y  mae  llawer  o  ddynion  heb  fawr  o  gyfoeth  a  da  y 
byd  hwn  wedi  myned  yno,  ond  nid  heb  y  cyfnewidiad  hwn. 
Y  mae  myned  i  mewn  i  deyrnas  Dduw  yn  fwy  ei  bwys  i 
ddynion  na  dim  arall ;  felly,  y  mae  profi  y  cyfnewidiad 
rhagbarotoawl  i  fyned  i  mewn  iddi  yn  fwy  angenrheidiol  na 
dim  arall.  Gall  dynion  fyned  yn  gyfoethog  heb  eu  geni 
drachefn  ;  gallant  fod  yn  ddysgedig  ac  yn  barchus,  heb  eu 
cyfnewid ;  gallant  gael  eu  gwneyd  yn  dywysogion  a  brenhin- 
oedd,  ond  nis  gallant  fyned  i  mewn  i  deyrnas  Dduw. 
Pawb  a  aethant  i'r  nefoedd  erioed  rhai  wedi  eu  hail  eni  yn 
y  byd  hwn  ydynt,  a  phawb  a  ânt  yno  etto  rhaid  iddynt  fod 
yn  ddeiliaid  o'r  un  cyfnewidiad.     "  Na  ryfedda  " — nid  yw 

yn  beth  rhyfedd,  ped  ystyrid  natur  cyflwr  dyn  fel  pechadur, 
a  natur  teyrnas  Dduw,  ni  byddai  dim  yn  rhyfedd  yn  y  fath 
ddadganiad  a  hwn.  Ymddengys  yn  anhebgorol  angen- 
rheidrwydd  o'r  cyfnewidiad  hwn,  mewn  trefn  i  fyned  i  mewn 
i  deyrnas  Dduw,  yn  wyneb  y  pethau  canlynol : — 

i.  Ansawdd  cyflwr,  neu  agwedd  calon  dyn  fel  pechadur. 
Y  mae  y  Beibl  yn  defnyddio  yr  ymadroddion  mwyaf  nerthol 
a  chedyrn  i  osod  allan  drueni  cyflwr  dyn — nid  rhyw  ddyn, 
neu  rhyw  ddynion,  ond  cyflwr  dyn,  pob  dyn,  oll  megys 
pethau  aflan,  heb  fan  glân  na  chyfan  arno,  yn  halogedig 
hyd  yn  oed  ei  feddwl  a'i  gydwybod,  yn  blentyn  digofaint, 
yn  annuwiol,  yn  elyn  Duw,  yn  gâs  ganddo  Dduw,  yn  ym- 
ddieithrio  o'r  bru,  yn  farw  mewn  camwedd  a  phechod,  yn 
rhy  uchel  ei  fTroen  i  geisio  Duw  ;  nid  yw  Duw  yn  ei  holl 
feddyliau  ef.  A  pha  fodd  yr  ä  un  o'r  disgrifiad  yma  i 
mewn  i  deyrnas  Dduw?  Y  mae  yn  ammhossibl  iddo  fyned 
yno  heb  hollol  a  thrwyadl  gyfnewidiad  ar  ei  gyflwr  a'i 
nodweddiad.  Ofer  ydyw  ceisio  ei  drwsio  ef,  ei  wyn-galchu, 
rhaid  ei  wneyd  ef  o'r  newydd — cyfnewid  ei  gyflwr  a'i  galon 
cyn  y  gall  fyned  i  mewn ;  ni  wiw  cynnyg  ei  foesoli,  heb 
newid  ei  anian  a'i  gyflwr  gelyn  a  fydd  wedì  hyny.  Tynwch 
ef  trwy  yr  holl  ysgolion,  mwydwch  ef  yn  myrr  ac  olew 
moesau  a  dygiad  da  i  fyny,  heb  newid  ei  gyflwr,  yr  un  a 
fydd  wedi  hyny.  Egwyddorer  ef  yn  egwyddorion  crefydd, 
gwisgwch  ef  â  gwisg  o  broffes  grefyddol,  heb  newid  ei 
gyflwr  yr  un  un  ydyw  etto,  nid  ä  i  mewn  i  deyrnas  Dduw. 
Rhaid  lladd  gelyniaeth  ei  galon,  rhaid  geni  y  dyn  drachefn. 
Cyflawned  pob  dyledswydd  grefyddol,  ni  wna  y  tro  heb  ei 
gymewid — gweddíed,  cymmuned,  pregethed,  bwried  allan 
gythreuliaid,  a  gwnaed  wyrthiau  lawer,  y  mae  yn  rhaid  ei 
eni  drachefn,  neu  nid  ä  i  mewn  i  deyrnas  Dduw ;  ac  nid 
yw  hyn  yn  rhyfedd  wrth  ystyried  beth  ydyw 

2.  Natur  teyrnas  Dduw,  a  natur  cyflwr  dyn  fel  pechadur 
yn  groes  hollol  i'w  gilydd;  ni  allant  gyttuno  â'u  gi.lydd. 
Sancteiddrwydd  yw  pob  peth  yn  nheyrnas  Dduw, 
sancteiddrwydd  yw  eu  hawyrgylch,  sancteiddrwydd  yw 
anadl  y  deiliaid,  sancteiddrwydd  yw  eu  hymborth  a'u  diod, 
mewn  sancteiddrwydd  y  maent  yn  byw  ac  yn  ymbleseru. 
Ni  byddai  yn  bossibl  i  bechadur  heb  ei  gyfnewid  fyw  yn  y 
wlad  hono — byddai  ei  hawyr  yn  ei  ladd,  byddai  ei 
hymborth  yn  angeu  iddo.  Gweled  yr  Arglwydd,  a'i 
fwynhau,  yw  nefoedd  y  nefoedd — a  beth  a  fyddai  gweled  yr 
Arglwydd  i  ddyn  heb  ei  gyfnewid  ?  Gweled  ei  elyn, 
gweled  yr  hwn  y  mae  yn  ei  gashau;  Duw  yn  ddigllawn 
wrtho  yntau.  "  Heb  sancteiddrwydd  ni  chaiff  neb  weled 
yr  Arglwydd  j"  a  dyn  heb  ei  ail  eni,  dyn  heb  sancteidd- 
rwydd  yw  ;  y  mae  yn  ammhossibl  sancteiddio  dyn  heb  ei 
gyfnewid — sancteiddio  dyn  yn  ei  bechod.  Y  cam  cyntaf 
tuag  at  ei  sancteiddio  yw  adenedigaeth — "  Rhaid  eich  geni 
chwi  drachefn."  Y  mae  ansawdd  teyrnas  Dduw  ac 
ansawdd  eich  cyflyrau  mor  wahanol  i'w  gilydd. 

3.  Gwaith  y  nefoedd.  Ni  all  dyn  heb  ei  ail  eni  byth 
wneyd  gwaith  y  nefoedd;  rhinwedd  pur  sydd  yn  cael  ei 
weithredu  yno  gan  yr  holl  drigolion  i  gyd,  a  pha  fodd  y 
gallai  gelyn  rhinwedd  ymhyfrydu  mewn  ymddwyn  yn 
rhinweddol  pe  ca'i  fyned  yno  ?  Eu  prif  waith  yw  addoli  a 
gwasanaethu  Duw  nos  a  dydd  yn  ei  deml ;  rhoddi  eu 
coronau  i  lawr  wrth  yr  orsedd,  bendithio  yr  Hwn  sydd  yn 
byw  yn  oes  oesoedd.  Byddai  y  gwaith  yma  yn  flinder  iddo 
ef,  y  dyn  di-ailenedig;  byddai  caniadau  y  nef  yn  llawn  mor 
boenus  iddo  a  griddfanau  uffern,  nid  oes  ganddo  galon  i'r 
gwaith,  byddai  yn  teimlo  ei  hun  o'i  elfen,  byddai  y  cwbl  yn 
y  nefoedd  yn  ddolur  calon  iddo  ef,  ni  byddai  dim  wrth  ei 
fodd  ef,  byddai  y  gymdeithas  yn  flinder  iddo,  y  gwaith  yn 

flinder  iddo,  byddai  yn  chwilio  am  ryw  adwy  a  chyfle  i 
ddiangc  oddi  yno — "  Rhaid  eich  geni  chwi  drachefn." 

4.  Nodweddiad  Duw.  Ni  all  Duw,  yn  gysson  âg  ef  ei 
hun,  ollwng  pechadur  heb  ei  gyfnewid  i'w  nefoedd  ;  byddai 
yn  flinder  i'r  nefoedd  pe  ca'i  fyned  yno,  a  byddai  yn 
druenus  ei  hun  hefyd.  Ni  all  Duw  wneyd  dyn  di- 
ailenedig  yn  ddedwydd ;  gall  ei  wneyd  yn  gyfoethog,  ei 
wneyd  yn  frenin,  ond  nid  yn  ddedwydd.  Fe  wnaeth  lawer 
gelyn  yn  gyfoethogion,  yn  frenhinoedd,  ond  eu  gwneyd  yn 
ddedwydd  tra  yn  annuwiol  sydd  yn  ammhossibl.  Y  mae 
adenedigaeth  yn  anhebgorol  i  ddedwyddwch. 

5.  Y  mae  yn  rhaid  i'r  cyfnewidiad  hwn  gymmeryd  lle  yn 
y  byd  hwn.  (1)  Nid  yw  angeu  yn  cyfnewid  cyflwr  neb  ;  y 
mae  yn  gyfnewidiad  byd  a  sefyllfa  i  bawb — y  cyfnewidiad 
mwyaf  o  bob  cyfnewidiad  yn  yr  ystyr  yma ;  ond  ni  chyf- 
newidiodd  ansawdd  calon  a  chyflwr  neb  erioed.  Y  mae 
pawb  a  aethant  trwy  y  cyfnewidiad  hwn  erioed  yn  yr  un 
cyflwr  y  tu  draw  iddo  ag  oeddynt  y  tu  yma.  Eu  cludo 
ymaith  fel  y  mae  yn  eu  cael  y  mae  angeu ;  nid  yw  yn  dwyn 
crefydd  neb  oddi  arno,  nac  yn  rhoi  crefydd  i  neb  chwaith. 
Cyflawni  ei  waith  ei  hun  yn  unig  y  mae.  (2)  Nid  oes 
genym  addewid  i'w  dal  allan  am  foddion  cyfnewidiad  tu 
hwnt  i  angeu,  am  yr  un  Beibl,  yr  un  bregeth,  yr  un  gorsedd 
gras  i  neshau  ati,  am  ddylanwadau  yr  Ysbryd  Glân  fel  yn 
gyrhaeddadwy  yno,  nac  am  gyfnewidiad  cyflwr  erioed  yno ; 
ond  yn  hytrach,  fod  sêl  dragywyddol  ar  gyflwr,  sefyllfa,  a 
chartrefì  pawb  yno  ;  bydd  yno  adgofio  y  moddion  a 
gafwyd,  adgofio  yr  haf  a'r  cynhauaf — ond  darfu — aeth 
heibio.  "  O  na  wrandawswn  "  fydd  yr  iaith  yno.  Yn  awr 
am  y  cyfnewidiad  neu  byth.  "  Nid  oes  na  gwaith  na 
dychymyg" — "yn  y  bedd  lle  yr  wyt  ti  yn  myned."  (3)  Y 
mae  yn  rhaid  i'r  cyfnewidiad  hwn  gael  ei  eíîeithio  trwy  y 

moddion  sydd  genym  yn  ein  dwylaw.  Ni  wiw  disgwyl  byth 
am  well  moddion,  gwell  Beibl  ni  cheir  byth,  moddion  mwy 
effeithiol  nid  oes  i'w  cael ;  gwell  amser,  chwaith,  ni  welir 
byth.  Ffoledd  yw  oedi  ac  aros  i  ddisgwyl  am  bethau  fel 
hyn. 

Casglwn  fod  un  o  ddau  beth  yn  sicr  o  gymmeryd  lle  ar 
bawb — un  o  ddau  ail — ail  eni  neu  ail  farw.  Y  mae  pawb 
sydd  yma  wedi  eu  geni  unwaith,  ac  wedi  marw  unwaith;  yr 
ydym  yn  sefyll  ein  prawf  am  ein  hail — moddion  ail  eni 
genym  etto.  Ofnwn  fod  llawer  o  ganol  y  moddion  yma  yn 
syrthio  yn  ysglyfaeth  i'r  ail  farwolaeth.  Dylai  y  mater  hwn 
gael  y  lle  blaenaf  ar  feddwl  pawb  yn  gystal  a'u  gilydd — y 
mae  yn  dwyn  yr  un  berthynas  â  phawb.  Pechod  y  dyn  ei 
hun  ydyw  ei  fod  heb  ei  ail  eni. 

Dinbych,  1837. 


X. 

ADENEDIGAETH. 

YR    AWDWR    a'R    MODDION 

"  Yn  wir,  yn  wir,  meddaf  i  ti,  Oddi  eithr  geni  dyn  o  ddwfr  ac  o'r 
Ysbryd,  ni  ddichon  efe  fyned  i  mewn  i  deyrnas  Dduw." — Ioan  iii.  5. 

"VTMA  nodir  awdwr  neu  effeithydd  y  cyfnewidiad.  Y 
mae  gwaith  y  grëadigaeth  naturiol  a'r  grëadigaeth 
foesol  yn  dra  chyffelyb  i'w  gilydd  yn  eu  trefn  a'u  dull,  ac  yn 
y  gwahanol  ranau  a  gymmer  y  personau  dwyfol  yn  mhob 
un.  Y  Tad  a  dynodd  y  cynllun,  y  Mab  a'i  gweithiodd  allan, 
a'r  Ysbryd  Glân  a'i  dygodd  i  drefn  a  pherffeithiad  yn  y 
grëadigaeth  gyntaf.  Felly  yn  yr  ail,  y  Tad  a  ragluniodd, 
y  Mab  yw  cyfrwng  dygiad  y  gwaith  yn  mlaen,  a'r  Ysbryd 
yw  y  gweithydd  a'r  perffeithydd  o  hono. 

"  Geni  dyn  o  ddwfr." — Y  mae  yr  ymadrodd  hwn  wedi 
bod  yn  faen  tramgwydd  i  lawer,  llawer  o  wahanol  feddyliau 
wedi  bod  yn  ei  gylch.  Y  mae  llawer  wedi  golygu  mai 
bedydd  a  olygir,  ac  wedi  gwneyd  bedydd  ac  ailenedigaeth  yr 
un  peth  a'u  gilydd.  Felly  y  gwna  y  Pabyddion,  ac  felly  y  mae 
Llyfr  Gweddi  Gyffredin  Eglwys  Loegr  yn  arwyddo ;  ond  pa 
fodd  y  gall  y  dwfr  naturiol  yn  yr  ordinhâd  hono  effeithio 
cyfnewidiad  moesol  ?  Y  mae  effeithiau  amlwg  ger  ein  bron 
bob  dydd,  yr  ydym  yn  gweled  rhai  a  fedyddiwyd  yn  byw 
yn  ol  y  cnawd,  yn  dangos  bob  dydd  o'u  bywyd  nad  ydynt 

erioed  wedi  profi  y  cyínewidiad,  a  llawer  o  rai  a  fedyddiwyd 
mewn  oedran  ar  brofifes  o'u  ffydd  yr  un  modd.  Yr  oedd  yr 
ordinhâd  hono  heb  ei  sefydlu  yn  Sacrament  Cristionogol  yr 
amser  yma ;  felly  amlwg  yw  nad  oedd  Crist  ddim  yn  sôn 
am  dani  cyn  iddo  ei  gosod  hi.  "  O  ddwfr  ac  o'r  Ysbryd," 
y  mae  yn  debygol,  yn  arwyddo  yr  un  peth — o'r  Ysbryd  Glân. 
Fel  mai  un  o  briodoleddau  y  dwfr  yw  glanhau  a  golchi,  felly 
gwaith  yr  Ysbryd  Glân  yw  glanhau  mewn  ystyr  foesol : — 
"  Efe  a'ch  bedyddia  chwi  â'r  Ysbryd  Glân  ac  â  thân  f  nid 
yw  yr  Ysbryd  Glân  a  thân  yn  ddau  beth  gwahanol,  ond 
dynodir  natur  y  fendith  a'i  heffeithiau.  Goruchwyliaeth  yr 
Ysbryd  Glân  mewn  ystyr  foesol  sydd  yn  gyffelyb  i  dân  yn 
ei  effeithiau  ;  felly  mewn  golygiad  arall  y  mae  i  ddwfr. 

I.  Yr  Ysbryd  Glân  ydyw  awdwr  neu  effeithydd  y  cyfnew- 
idiad  hwn.     Y  mae  hyn  yn  amlwg, 

i.  Trwy  unol  dystiolaeth  yr  Ysgrythyr  ar  y  mater.  Os 
oes  dim  yn  fwy  amlwg  na'i  gilydd,  fel  y  mae  yn  sicr  fod  yn 
y  Beibl,  y  mae  y  mater  hwn  yn  un  o'r  rhai  mwyaf  amlwg  ; 
y  mae  gofal  mawr  wedi  ei  gymmeryd  i'w  osod  allan  gynnifer 
a  chynnifer  o  weithiau,  mewn  cymmaint  o  ymadroddion, 
fel  pe  buasai  Duw  yn  bwriadu  gwneyd  hyn  mor  eglur  na 
buasai  neb  yn  ei  gamgymmeryd : — "  Mi  a  dynaf  y  galon 

gareg,  ac  a  roddaf  i  chwi  galondyner  o  gig fy  Ysbryd 

a  roddaf  o'ch  mewn  ;"  "Mi  a  roddaf  i  chwi  galon  newydd;" 
"  Y  rhai  ni  aned  o  waed  nac  o  ewyllys  y  cnawd  nac  o 
ewyllys  gŵr,  ond  o  Dduw ;"  "  Nid  trwy  ewyllys  a  dyfais 
ddynol,  ond  yn  hollol  o  Dduw  trwy  olchiad  yr  adenedig- 
aeth  ac  adnewyddiad  yr  Ysbryd  Glân."  Ni  all  neb 
ddywedyd  yr  Arglwydd  Iesu  ond  trwy  yr  Ysbryd  Glân  : — 
"  Ei  waith  ef  ydym  wedi  ein  creu  yn  Nghrist  Iesu  i 
weithredoedd    da3"   a    lluoedd    dirfawr    o     ymadroddion 

cyffelyb.  Nid  un  dyn  sydd  yn  effeithio  y  cyfnewidiad  ar 
y  llall,  ac  ni  all  chwaith ;  nid  y  dyn  ei  hun  yw  yr  achos 
neu  yr  awdwr  o  hono,  onid  ê  y  mae  y  geiriau  uchod  yn 
hollol  ddiystyr,  ac  nid  yn  unig  yn  ddiystyr,  ond  yn  rhoddi 
camddarluniad  hollol  o'r  mater.  Gellid  meddwl  bod  yn 
rhaid  i  bob  un  a  addefo  ddwyfoldeb  y  Beibl  addef  a 
chredu  hyn,  gan  ei  fod  yn  tystiolaethu  mor  aml,  ac  mor 
amlwg  ar  y  mater, 

2.  Y  mae  ffeithiau  yn  profi  yr  un  peth.  Y  mae  cyf- 
newidiad  pechaduriaid  yn  cael  ei  briodoli  bob  amser  i 
weinidogaeth  yr  Ysbryd  gan  y  rhai  a'i  profasant  eu  hunain  ; 
felly  y  mae  holl  dduwiolion  y  Beibl  yn  gwneyd,  yn 
bendithio  Duw  am  ei  ras  yn  eu  hadgenhedlu  i  obaith 
bywiol : — "  Yr  Arglwydd  a  agorodd  galon  Lydia  ;"  mewn 
canlyniad  i'r  tywalltiad  mawr  ar  ddydd  y  Pentecost  y  daeth 
y  tair  mil  i  waeddi  beth  i'w  wneyd  i  fod  yn  gadwedig ;  ac  y 
mae  profiadau  pob  dynion  da  yn  mhob  oes  yn  cyduno  i 
roddi  y  gogoniant  a'r  clôd  i  Dduw  fel  awdwr  y  cyfnewidiad 
a'r  daioni  sydd  ynddynt. 

3.  Yr  addewidion  am  yr  Ysbryd  Glân  a'r  gweddio  sydd 
am  dano.  Os  rhywun  neu  rywbeth  heb  law  yr  Ysbryd 
Glân  yw  awdwr  neu  effeithydd  y  cyfnewidiad  hwn,  yna  nid 
oes  angen  am  dano  oll.  Y  peth  mwyaf  o  bob  peth  yw 
cyfnewid  calon  pechadur,  ei  droi,  ei  ail  eni,  ei  wneyd  yn 
blentyn  i  Dduw.  Nid  yw  dim  a  wneir  arno  wedi  hyny  ond 
llai  peth  na  hyn — llai  peth  yw  ei  sancteiddio  a'i  ogoneddu 
wedi  ei  ail  eni,  nag  ydyw  ei  ail  eni  pan  yn  blentyn  diafol : 
— "Ospan  oeddym  yn  elynion  y'n  heddychwyd  â  Duw 
trwy  farwolaeth  ei  Fab,  mwy  o  lawer  wedi  ein  heddychu  y'n 
hachubir  trwy  ei  fywyd  ef."  Felly  y  mae  yr  addewid  am 
yr  Ysbryd  Glân  yn  ddiwerth,  nid  oes  mo'i  eisieu  os  nad  oes 
ei  eisieu  at  y  gwaith  mwyaf,  yn  sicr  nid  oes  ei  eisieu  at  y 

gwaith  lleiaf  a  hawddaf  hefyd ;  y  mae  pawb  yn  cyduno  i 
weddío  am  dano,  yr  holl  eglwys,  pawb  o  wahanol  olyg- 
iadau  am  yr  athrawiaeth  yn  dyfod  at  eu  gilydd  ar  dir 
gweddi  i  ofyn  am  yr  Ysbryd  Glân,  ac  yn  dyfod  i  briodoli 
iddo  y  gwaith  o  gyfnewid  pechadur  yn  y  fan  hon. 

II.  Nodweddiad  y  gwaith. 

Ni  allwn  ddyweyd  fawr  iawn  am  dano,  o  blegid  ei  fod  yn 
ddirgeledig  iawn  ynddo  ei  hun,  ond  fel  yr  ymddengys  yn  ei 
effeithiau: — "Ni  wyddost  ffordd  yr  Ysbryd  " — ffordd  yn 
trin  ac  yn  cyfnewid  ysbryd  dyn  sydd  anhysbys  iawn  i  ni, 
ond  yn 

i.  Y  mae  yn  hollol  rasol  a  phenarglwyddiaethol  ; — 
"  Trwy  ras  yr  ydych  yn  gadwedig ;"  "  Yr  hwn  o'i  fawr 
drugaredd  a'n  hadgenhedlodd  ni  i  obaith  bywiol."  Ni 
allasai  neb  byth  ei  haeddu  : — "  O  blegid  syniad  y  cnawd 
sydd  elyniaeth  yn  erbyn  Duw."  Dyn  anianol  nid  yw  yn 
derbyn  y  pethau  sydd  o  Ysbryd  Duw  ;  a  beth  all  gelyn 
haeddu  oddi  ar  law  Duw? — "  O'i  wir  ewyllys  yr  ennillodd 
efe  ni." 

2.  O  blegid  nad  ydyw  yr  Ysbryd  Glân  yn  rhoddi  un 
gallu  yn  y  dyn  nad  oedd  ganddo  o'r  blaen  i'r  dyben  i'w 
ddwyn  i  garu  Duw  ac  ufuddhau,  ond  newid  ei  ansawdd, 
tuedd  lygredig  ei  galon,  symmud  y  cyndynrwydd  a'r  elyn- 
iaeth  sydd  yn  ei  galon,  symmud  y  peth  sydd  yn  rhwystro 
iddo  garu  Duw  ac  ymostwng  iddo.  Pe  heb  allu  y  buasai, 
gallasai  alw  ar  dir  cyfiawnder  am  allu  cyfattebol  i  ufuddhau 
i'r  gorchymyn  ;  ond  gan  fod  ganddo  alluoedd  fel  creadur  i 
wneyd  y  cwbl  a  orchymynir  iddo,  ac  nad  oes  dim  ond 
gelyniaeth  a  chyndynrwydd  ei  galon  yn  ei  attal,  yna  gras 
rhad,  a  phenarglwyddiaeth  gras  ydyw  ffynnonell  y  gwaith. 

3.  Dylanwad  sydd  yn  ennill  yr  enaid  o'i  wirfodd  yw  : — 

"  Dy  bobl  a  fyddant  ewyllysgar  yn  nydd  dy  nerth."  O'i 
wirfodd  ei  hun  y  mae  yr  Ysbryd  yn  ennill  ac  yn  gweithio  ; 
o'i  wirfodd  y  mae  yr  enaid  yn  cael  ei  ennill,  nid  treisio  ei 
ewyllys,  nid  ei  orfodi  a'i  lusgo.  Ei  wneyd  yn  ewyllysgar  y 
mae,  nid  yw  yn  dinystrio  ei  ryddid;  y  mae  rhai  yn  dyweyd, 
os  Duw  sydd  yn  gweithio  y  cyfnewidiad  ei  fod  yn  dinystrio 
rhyddid  yr  ewyllys,  a  bod  dyn  yn  peidio  a  bod  yn  rhydd- 
weithredydd,  ond  dywed  profiad  pob  ailanedig  yn  wahanol ; 
yr  oedd  yn  rhydd-weithredydd  yn  ei  ddychweliad  at  Dduw  ; 
y  mae  mor  rhydd  yn  caru  ac  yn  gwasanaethu  Duw  ag  oedd 
o'r  blaen  yn  ei  gashau  ac  yn  gwrthryfela  i'w  erbyn.  Yr  un 
modd  y  gellid  dyweyd  am  Adda,  fod  y  Crëawdwr  yn 
dinystrio  ei  ryddid  a'i  gyfrifoldeb  trwy  ei  greu  ar  ei  ddelw 
yn  greadur  sanctaidd  a  da — y  dylasai  gael  ei  wneyd  yn 
greadur  heb  fod  na  drwg  na  da,  ac  iddo  gael  ei  ddewis  ; 
adferu  yn  ol  yr  hyn  a  gollodd  Adda  a'r  hyn  a  gafodd  gan  ei 
Grëawdwr  yn  ei  grëadigaeth  ydyw  y  gwaith  hwn,  sef  ansawdd 
foesol,  sanctaidd,  a  da,  a  pha  ham  na  all  Ysbryd  Duw  ei 
adferu  heb  ddinystrio  rhyddid  yr  ewyllys,  yn  gystal  ag  y 
gallodd  greu  Adda  felly  ar  y  cyntaf  heb  ddinystrio  ei  ryddid. 
4.  Gwaith  unwaith  am  byth  ydyw.  Myned  trwodd  o 
farwolaeth  i  fywyd  ;  nid  oes  myned  yn  ol  wed'yn,  nid  oes 
trydydd  a  phedwerydd  geni  yn  bod;  ni  sonia  y  Beibl  ond  am 
gyfnewidiad  unwaith.  Yr  hwn  a  ddechreua  y  gwaith  da  íe'i 
gorphen  hyd  ddydd  Iesu  Grist.  Wedi  i'r  Ysbryd  Glân 
roddi  ei  law  ar  gyflwr  pechadur,  ni  thỳn  mo  honi  yn  ol  nes 
gorphen  ei  waith.  Gweithydd  di-roi-i-fyny  ydyw  lle  dechreuo 
waith  cadwedigol ;  a  pharhâd  mewn  gras  ydy w  parhâd  mewn 
byw  yn  rasol  a  duwiol,  parhau  i  edifarhau,  parhau  i  gredu, 
parhau  i  berffeithiad  sancteiddrwydd  yn  ofn  Duw ;  a 
dylanwad  Ysbryd  Duw  ar  y  meddwl  yw  bywyd  y  parhâd 
hwn,  a  lle  dechreuodd  fe  ä  yn  mlaen  â'i  waith. 

III.  Y  moddion, 

Y  cyfnewidiad  hwn  yn  cael  ei  effeithio  trwy  foddion  : 
— "Wedi  eich  ail  eni  nid  o  hâd  llygredig,  eithr  anllygredig 
trwy  Air  Duw.  O'i  wir  ewyllys  yr  ennillodd  efe  ni  trwy  air 
y  gwirionedd."  Y  mae  tystiolaeth  yr  Ysgrythyrau  hyn  ac 
eraill  yn  amlwg  ar  y  mater  mai  cyfnewidiad  ydyw  yr  hwn  a 
ddarluniwyd,  trwy  offerynoliaeth  y  Gair,  y  weinidogaeth,  a'r 
ordeiniadau  gosodedig  gan  Dduw ;  dwyn  y  meddwl  at  y 
Gair  yw  yr  hyn  y  mae  yr  Ysbryd  Glân  yn  ei  wneyd  yn 
uniongyrchol,  yn  y  cyfnewidiad  hwn  y  mae  yn  gwneyd  hyny 
y  tu  cefn  i  foddíon,  pa  fodd,  nis  gwyddom  ;  ond  y  mae  y 
tystiolaethau  uchod  yn  amlwg  brofi  ei  fod  yn  gwneyd  ; 
dwyn  y  meddwl  a'r  moddion  i  weithredu  ar  eu  gilydd,  ac 
felly  y  mae  y  naill  yn  sicr  o  effeithio  ar  y  lla.ll,  a'r  un  a  fydd 
yr  effaith  yn  sicr  o  fod  ar  bob  un  hefyd.  Yn  y  Gair  y  mae 
y  goleuni  sydd  yn  llewyrchu  i  mewn  i'r  deall ;  yma  y  mae 
nodwedd  Duw,  ei  gyfraith,  ei  efengyl,  yn  cael  eu  gosod  allan  ; 
yma  y  "mae  gwyneb  Duw  a  gwynebpryd  y  pechadur  ei  hun 
yn  cael  eu  dangos,  dyma  y  dryeh — deddf  ac  efengyl  fel  y 
maent  yn  y  Beibl,  a'r  Gair  sydd  i  gael  ei  bregethu — dal  y 
drych  ydyw  gwaith  gweinidogaeth  yr  efengyl;nid  oes  genym 
ddim  newydd  i'w  ddywedyd  ond  a  gawn  yn  y  Beibl — y  mae 
pethau  newydd  a  hen  yma. 

Yn  y  Gair  y  mae  cyfaddasrwydd.  Fel  moddion  i 
effeithio  yr  holl  ranau  a  nodwyd  o'r  gwaith,  y  mae  yn 
berffaith ;  nid  un  na  holl  oruchwyliaethau  rhagluniaeth 
sydd  yn  gwneyd  hyn,  nac  a  wna  hyn.  Gallant  ddychrynu 
<3yn,  ond  nid  ei  ail  eni.  Y  mae  yn  cael  ei  roddi  gan  Dduw 
yn  ei  Air — y  mae  yn  addas  i  oleuo  y  deall,  i  wresogi  y 
serch,  ac  i  blygu  yr  ewyllys,  y  mae  yn  dadgan  ac  yn  gcsod 
cymmhelliadau  sydd  â  thuedd  uniongyrchol  ynddynt  i 
wneyd  hyny,   darlunir   Iesu  Grist  wedi  ei  groeshoelio,  holl 

athrawiaeth  fawr  yr  Iawn  mewn  modd  neillduol ;  y  mae 
tuedd  ynddi  i  doddi  calon  oer  rewllyd  pechadur  ;  y  mae  fel 
gordd  i  ddryllio  ei  chaledwch  ;  a  phan  y  dyger  y  meddwl  i 
sefyll  arni  fe  wna  hyny  hefyd.  Fel  hyn  yr  Ysbryd  Glân  yw 
yr  achos  cynnhyrfiol  o'r  cyfnewidiad,  a'r  Gair  yw  yr  achos 
offerynol  o  hono. 

Gwrthddadleuir  yn  (i),  os  oes  angen  am  yr  Ysbryd  Glân 
i  ail  eni,  neu  i  weithio  ar  y  meddwl  mewn  trefn  i  ddwyn  y 
cyfnewidiad,  yna  y  mae  dynion  yn  esgusodol  am  na  baent 
yn  caru  Duw  ac  yn  ufuddhau  iddo,  ac  nid  oes  ganddynt 
ddim  i'w  wneyd  nes  y  delo  yr  Ysbryd  i  weithredu. 

Mewn  attebiad  i  hyn,  dangoswyd  o'r  blaen  mai  nid 
cyfnewidiad  naturiol  yw  y  cyfnewidiad,  ond  un  moesol ; 
nid  am  fod  dyn  yn  analluog,  ond  am  ei  fod  yn  gyndyn.  Ni 
sieryd  dynion  fel  hyn  yn  eu  hachosion  bydol ;  os  bydd  dyn 
yn  nyled  dyn  arall  â  chanddo  fodd  i  dalu,  ac  yn  gwrthod 
gwneyd,  a  gyfrifir  ei  egwyddor  anonest  yn  esgus  drosto  : — 
11  Druan  oedd  y  dyn  y  mae  ganddo  fodd  i  dalu,  ond  nid 
oes  ganddo  ewyllys,  nid  oes  ganddo  help."  O  na,  nid  felly, 
"pe  nabuasai  ganddo  fodd  i  dalu,buaswn  yn  medru  maddeu 
iddo  ;  ond  gweled  bod  ganddo  ddigon  o  fodd,  ac  etto  na 
fyn  dalu,  nid  oes  dim  possibl  pasio  heibio  iddo."  Y  mae 
synwyr  cyffredin  dynion  yn  condemnio  yr  ymddygîad,  felly 
yn  union  y  mae  rhyngot  â  Duw — y  mae  genyt  allu  i'w  garu, 
ond  ni  fyni ;  y  mae  y  gollfam  yn  gyfiawn — gras  neu  beidio, 
yr  un  yw  dy  ddyled.  Ysbryd  Glân  neu  hebddo,  yr  un  yw 
dy  ddyledswydd  di. 

Gwrthddadl  yr  (2).  Onid  yw  bod  yr  Ysbryd  Glân  yn 
gweithredu  ar  rai,  ac  yn  gadael  eraill,  yn  gwneuthur  Duw 
yn  bleidgar  ac  yn  dderbyniwr  wyneb  ? 

Attebwn  y  daw  yr  wrthddadl  hon  yn  yr  un  grym  yn 
union  yn   erbyn  cannoedd   a   miloedd  o  oruchwyliaethau 

Duw  yn  ogystal.  Pa  ham  y  gadawodd  i'r  Cenhedloedd 
fyned  i'w  ffyrdd  eu  hunain,  a  dewis  Israel  yn  bobl  neillduol 
iddo  ei  hun  ? — "  Chwi  yn  unig  a  adnabum  o  holl  genedl- 
oedd  y  ddaear."  Pa  ham  y  cymmerodd  Mab  Duw  hâd 
Abraham  ac  nid  naturiaeth  angylion,  pa  ham  yr  ydym  ni 
wedi  ein  geni  yn  ngwlad  efengyl  yn  hytrach  na'r  paganiaid? 
Pa  ham  y  mae  un  yn  frenin  a'r  llall  yn  gardotyn,  un  yn 
gyfoethog  a'r  llall  yn  dlawd,  un  yn  iach  a'r  llall  yn  glaf,  a 
channoedd  o'r  cyffelyb  ? — "  Felly  y  rhyngodd  bodd  yn  ei 
olwg  ef."  Nid  oes  rheswm  arall  i'w  roddi  ;  y  mae  ganddo 
ef  reswm,  ond  nid  ydyw  wedi  ei  ddadguddio.  "  Pwy  wyt  ti 
yr  hwn  a  ddadleui  yn  erbyn  Duw?"  Y  mae  dy  ddyled- 
swydd  di  yn  amlwg : — "  Ceisiwch,  a  chwi  a  gewch."  Nid 
oes  neb  yn  uffern  yn  rhoi  y  bai  ar  drefn  Duw,  arnynt  eu 
hunain  y  maent  yn  beio  i  gyd  yno. 

3.  Y  mae  yn  bechod  dirfawr  bod  heb  yr  Ysbryd  Glân. 
Y  mae  Duw  yn  ei  gynnyg  i  ti,  y  mae  yn  peri  i  ti  ofyn  am 
dano,  y  mae  yn  gwybod  na  wnei  di  byth  dy  ddyledswydd 
hebddo,  ac  y  mae  wedi  cyssylltu  dylanwad  ei  Ysbryd  a 
gweinidogaeth  moddion  â'u  gilydd  : — "Gofynwch,  a  chwi 
a  gewch  ;"  "  Y  mae  yn  sefyll  wrth  y  drws  ac  yn  curo  ;"  y 
mae  yn  ymryson,  ac  arnat  ti  y  mae  y  bai  dy  fod  hebddo, 
felly  nid  oes  dim  i  ti  wneyd  ond  cwympo  fel  yr  wyt, 
cyfaddef  y  gwir  arnat  dy  hunan  : — Tyn  fi,  a  mi  a  redaf. 
Dychwel  di  fi,  a  mi  a  ddychwelaf.  Pe  ceid  dynion  i 
ddarfod  am  danynt  ynddynt  eu  hunain  : — "  Ein  gobaith  a 
gollwyd,  darfu  am  danom  o'n  rhan  ni."  Y  mae  gobaith  am 
danynt  yn  y  fan  hon  i  dderbyn  cymmhorth  o  le  arall. 

4.  Bod  pob  dyn  yn  cael  hollol  gyfiawnder  ar  dir  efengyl. 
Cynnygiad  didwyll  o  iachawdwriaeth  i  bob  dyn.  Y  mae  yr 
efengyl  yn  dwyn  iachawdwriaeth  i  bob  dyn — yn  galw  i'r 
Swper,  yn  cymmhell  dynion  i  ddyfod  i  mewn ;  nid  oes  dim 

yn  eu  rhwystro,  ond  eu  diystyrwch  gwirfoddol  o'r  wledd: — 
"  A  hwy  yn  ddiystyr  ganddynt,"  bydd  pawb  yn  eu  gweled 
felly  yn  ngoleu  byd  arall. 

5.  Bod  colledigaeth  dyn  o  hono  ei  hun  yn  hollol,  a'i 
gadwedigaeth  o  ras  ;  beio  a  chondemnio  eu  hunain  y  bydd 
y  colledigion,  a  chanmawl  gras  Duw  bydd  y  cadwedigion 
yn  y  nef. 

Dinbych,  1837. 


XI. 
CREDU     FARW     IESU,     A'I     ADGYFODI. 

"Ond  ni  ewyllysiwn,  frodyr,  i  chwi  fod  heb  wybod  am  y  rhai  a 
hunasant,  na  thristäoch,  megys  eraill  y  rhai  nid  oes  ganddynt  obaith. 
Canys  os  ydym  yn  credu  farw  Iesu,  a'i  adgyfodi;  felly  y  rhai  a  hunasant 
yn  yr  Iesu,  a  ddwg  Duw  hefyd  gydag  ef." — i  Thess.  iv.  13,  14. 

TîlGLWYS  mewn  tristwch  trwy  amryw  brofedigaethau 
-"  oedd  yr  eglwys  yn  Thessalonica,  pan  ysgrifenodd 
Paul  ei  lythyrau  ati.  Yr  oedd  dan  erledigaeth  go  lem,  fel  y 
mae  yn  amlwg  oddi  wrth  amryw  ymadroddion  yn  yr 
epistolau.  "  Canys  cyfìawn  yw  ger  bron  Duw,  dalu 
cystudd  i'r  rhai  sydd  yn  eich  cystuddio  chwi."  Dyddanu 
yr  eglwys  yn  ei  thrallod  yw  prif  amcan  yr  Apostol  yn  yr 
epistol ;  dyna  y  peth  mwyaf  oedd  arni  hi  eisieu.  Rhan 
arbenig  o  waith  yr  Ysbryd  Glân  yw  dyddanu  y  saint ; 
gelwir  ef  mewn  modd  arbenig  y  Dyddanydd  wrth  ei 
swydd,  am  yr  hwn  y  dywed  y  Gwaredwr  wrth  ei  addaw  i'r 
dysgyblion,  "  Na  ddichon  y  byd  ei  dderbyn."  Y  mae  yr 
anghredadyn  ar  dir  na  all,  ac  na  fỳn  yr  Ysbryd  fyned  ato 
fel  dyddanydd;  ni  phrofwyd  erioed,  ac  ni  phrofir  byth 
ddyferyn  o  ddyddanwch  yr  Ysbryd  ar  y  tir  hwn.  Gall  y 
byd  ei  dderbyn  fel  argyhoeddydd — efe  a  argyhoedda  y 
byd,  ond  ni  ddyddana  ef  nes  ei  ddychwelyd. 

Rhan  o  waith  gweinidogion  a  gweinidogaeth  yr  Efengyl 
hefyd    yw    dyddanu    y    saint — "  Cysurwch,    cysurwch    fy 

mhobl,  medd  eich  Duw :  dywedwch  wrth  fodd  calon 
Jerusalem;"  "Cenwch  orfoledd  i  Jacob;"  "Yn  dywedyd 
wrth  Seion,  dy  Dduw  di  sydd  yn  teyrnasu."  Un  o  ddyled- 
swyddau  y  saint  tuag  at  eu  gilydd  yw  dyddanu  y  naill  a'r 
llall ;  y  maent  yn  cael  eu  cymmhell  i  rybuddio  eu  gilydd,  i 
ddysgu,  adeiladu  eu  gilydd,  i  annog  eu  gilydd  i  gariad  a 
gweithredoedd  da,  ac  hefyd  i  gydymdeimlo,  cysuro,  a 
dyddanu  eu  gilydd  fel  y  byddo  amgylchiadau  yn  gofyn. 

Dyddanu  y  saint  yn  eu  galar  ar  ol  brodyr  a  chwiorydd  a 
hunasant  y  mae  yr  Apostol  yma — perthynasau  a  chyfeillion 
crefyddol  wedi  marw — eu  dysgu  i  beidio  tristau  a  galaru 
fel  eraill,  y  rhai  nad  oedd  ganddynt  obaith  yn  yr 
amgylchiad — fel  y  paganiaid,  y  rhai  na  feddent  un  gobaith 
am  adgyfodiad  y  corph.  Nid  oedd  ryfedd  eu  bod  hwy  yn 
hanner  gwallgofi  gan  dristwch  a  galar  uwch  ben  bedd 
perthynas  neu  gyfaill,  canys  nid  oedd  ganddynt  obaith  eu 
gweled  byth  drachefn,  tir  tywyllwch  y  fagddu  oedd  y  bedd 
iddynt — "  Na  thristewch  felly."  Nid  peri  iddynt  beidio  a 
thristau  a  galaru  dim  y  mae  yr  Apostol,  ond  i  gymmedroli 
eu  galar  yn  gydweddol  â'u  crefydd.  Nid  yw  Cristionog- 
aeth  yn  dinystrio  teimladau  y  natur,  ond  y  mae  yn  eu 
dwyn  dan  lywodraeth  briodol  i'r  gobaith  y  mae  hi  yn  ei 
roddi.  Peidio  tristau  a  galaru  dim  yn  y  fath  amgylchiad 
fyddai  yn  bechod  yn  erbyn  natur.  Tristau  íel  rhai  heb 
obaith  fyddai  yn  drosedd  yn  erbyn  yr  Efengyl. 

Yn  y  testyn  agorir  ffynnon  y  gobaith  a'r  dyddanwch — 
"Farwlesu,  a'i  adgyfodi."  O'r  ffynnon  hon  y  tardda  yr 
holl  ddyddanwch  :  yma  y  cawsai  y  credinwyr  yn  Thes- 
salonica  eu  bywyd,  ac  oddi  yma  yr  oeddynt  i  gael  eu 
dyddanwch,  y  cwbl  yn  dyfod  o  farwolaeth  ac  adgyfodiad 
Crist.  "Drwy  Grist  y  mae  ein  dyddanwch  ni  hefyd  yn 
amlhau,"    medd   yr   Apostol.      Trwy   ogoneddu   Crist,    a 

chymmeryd  o'i  eiddo  ef  i'w  fynegu  iddynt,  y  mae  yr 
Ysbryd  yn  dyddanu — felly  y  weinidogaeth,  ac  felly  y  mae  y 
saint  i  ddyddanu  eu  gilydd. 

I.  Beth  sydd  yn  gynnwysedig  mewn  IC  Credu  farw  Iesu, 
a'i  adgyfodi  ?" 

i.  Crediniaeth,  neu  dderbyniad  goleuedig,  rhesymol,  o'r 
dystiolaeth  am  yr  amgylchiadau,  fel  íîeithiau  gwirioneddol 
mewn  hanesyddiaeth.  Nid  rhyw  gydnabyddiaeth  ar- 
wynebol  o'r  peth,  oddi  ar  glywed  ac  arfer  meddwl — 
cymmeryd  y  peth  yn  ganiatäol.  Y  mae  ffydd,  neu  gredin- 
iaeth  oleuedig  yn  myned  yn  mhellach  ac  yn  ddyfnach  na 
hyn.  Un  hawdd  ei  siglo  a'i  symmud  ydyw  crediniaeth 
arwynebol.  Rhywun  i  ddyweyd  mai  chwedl,  dychymyg, 
neu  rhyw  ddammeg  ydyw'r  cwbl,  fel  y  dywed  llawer;  y  mae 
y  ffydd  ganiatäol  yn  siglo  yn  union,  yn  colli  gafael — pob 
awel  dysgeidiaeth  yn  effeithio  arni ;  ond  am  ffydd  oleuedig, 
y  mae  ganddi  reswm,  y  mae  yn  firwyth  ymchwiliad  a  barn. 
Yr  ydym  yn  credu  rTeithiau  hanesyddiaeth  gyffredin;  y  mae 
y  dyn  sydd  wedi  meddwl  a  chwilio  i  seiliau  a  phrofion 
hanesyddiaeth  yn  teimlo  yn  hyderus  yn  ei  gwirionedd.  Y 
mae  hanesyddiaeth  yn  tystio  y  bu  y  Rhufeiniaid  yn  y  wlad 
hon,  tua  dwy  fil  o  flynyddoedd  yn  ol — y  buont  yn 
llywodraethu  yma  am  ugeiniau  o  flynyddoedd.  Pe 
dywedid  wrth  un  o  feddwl  deallus  mai  ffug-chwedl  ydyw  y 
cwbl,  "Na,"  fe  altebai,  "y  mae  eu  hclion  i'w  cael  etto  yn  y 
wlad,  y  trefydd  a  adeiíadasant,  y  ffyrdd  a  wnaethant,  olion 
eu  hen  wersyllfäoedd,  enwau  Rhufeinig  ar  leoedd."  Ond, 
gellid  gwrthddadleu  mai  dyfaliad  ydyw'r  cwbl,  gallai  mai 
olion  gweithiau  ein  hynafiaid  ni  ein  hunain  yw  yr  adfeilion 
hyny.  Na,  etto,  dyma  ddolen  arall  yn  nghadwen  y  dystiol- 
aeth  i  brofi  ei  gwirionedd — hen  goìns  wedi  eu  cael  yn  y 

ddaear,  lawer  mewn  llawer  o  fanau — ymaflai  yr  hanesydd 
goleuedig  mewn  dernyn  o'r  hen  arian,  a  dengys  ef  i'r 
ammheuwr.  "  Eiddo  pwy  yw  y  ddelw  hon  a'r  argraph  ?" 
Wel,  yr  eiddo  Cesar  !  Dyma  brawf  sicr,  ynte,  fod  Cesar 
wedi  bod  yn  llywodraethu  yma.  Un  â  delw  Nero,  arall  â 
delw  Domitian,  arall  â  delw  Claudius.  Y  mae  gwirionedd 
y  peth  yn  sicr  yn  y  meddwl. 

Credu  tystiolaeth  yr  Efengyl  am  farwolaeth  ac  adgyfodiad 
Crist  fel  yna;  credu  y  fíaith  fod  y  fath  un  ag  Iesu  o 
Nazareth  wedi  bod  ar  y  ddaear,  wedi  byw,  a  marw,  ac 
adgyfodi,  fel  y  tystiolaetha  yr  Efengyl  am  dano. 
Dychymyg — chwedl  yw  y  cwbl !  Na,  y  mae  ei  ôl  i'w 
weled  ar  y  byd,  ôl  ei  draed,  ôl  ei  ddwyiaw,  ôl  ei  eiriau,  ôl 
ei  farw.  Y  mae  hen  goins  gan  yr  Efengyl  i'w  dangos  i'r 
anffyddiwr.  "  Eiddo  pwy  yw  y  ddelw  hon  a'r  argraph  ?" 
Geiiiau  gwyddoniaeth,  ac  athrawiaeth  Cristionogaeth — y 
mae  delw  Duw-ddyn  ar  y  cwbl,  ar  holl  hanes  ei  fywyd  a'i 
farwolaeth. 

2.  Credu  athrawiaeth  ei  farwolaeth  a'i  adgyfodiad.  Nid 
oes  un  athrawiaeth  yn  hanes  marwolaeth  neb  arall,  ond 
hyn,  "  Pawb  a  bechasant,"  "  Felly  yr  aeth  marwolaeth  ar 
bob  dyn,  yn  gymmaint  a  phechu  o  bawb."  Bu  Abraham 
farw,  a'r  prophwydi  a  fuant  feirw ;  ond  nid  oedd  dim  mwy 
na  hyn — y  ffaith  fod  Abraham  a'r  prophwydi  dan  ddeddf 
pechod  ;  talu  eu  dyled  i'r  ddeddf  y  mae  natur  lygredig  dani 
yr  oeddynt  hwythau ;  wedi  i  chwi  ddyweyd  hyn  yna,  dyna 
chwi  yn  nghanol  dirgelwch  eu  marwolaeth  hwy — dyna'r 
cwbl.  Nid  dan  y  ddeddf  yna  y  bu  yr  Iesu  farw ;  ynddo  Ef, 
dyma  yr  hwn  ni  wnaeth  bechod,  yr  hwn  nid  adnabu 
bechod,  yn  marw.  Dywedodd  yr  Iuddewon,  "  Y  mae 
genym  ni  gyfraith,  ac  wrth  ein  cyfraith  ni  fe  ddylai  farw." 
Nac  oes  genych  chwi  ddim  cyfraith  o'r  fath,  na  chan  neh 

arall  ar  y  ddaear.  Cyfiesodd  Pilat  yn  wyneb  deddf 
Rhufain,  "  Nid  wyf  fi  yn  cael  dim  bai  ynddo,"  ond 
yr  oedd  yn  marw  wrth  gyfraith  er  hyny — cyfraith  ei 
gyfryngdod,  ei  fachníaeth — cyfraith  y  brynedigaeth — "  y 
Cyfiawn  dros  yr  anghyfiawn."  Dyna  yr  athrawiaeth — 
aberth  dros  bechod.  "  Pan  osodo  efe  ei  enaid  yn  aberth 
dros  bechod ;"  "  A  draddodwyd  dros  ein  pechodau  ni,  ac  a 
gyfodwyd  i'n  cyfiawnhau  ni."  Dyma  ddirgelwch  mawr  ei 
farwolaeth  Ef,  ac  y  mae  dyfnderau  tragywyddol  yn  y 
dirgelwch  hwn.  Yr  oedd  ei  adgyfodiad  yn  profi  digonol- 
rwydd  ei  farwolaeth  fel  aberth  dros  bechod.  A  wyt  ti  yn 
credu  hyn  ? 

3.  Y  mae  credu  farw  Iesu,  a'i  adgyfodi  yn  cynnwys  ym- 
orphwysiad  yr  enaid  ar  yr  athrawiaeth  hon  am  fywyd,  fel 
unig  sail  ei  obaith  am  fywyd,  am  faddeuant,  am  gyfiawnhâd, 
am  bob  peth — yn  bob  peth  yn  mhob  peth — na  chais,  ac  na 
fynai  mo'i  gadw  mewn  un  fìordd  arall.  "  Ni  all  Assur  ein 
hachub ;"  a  phe  gallai,  ni  chaiff  ein  hachub.  Ynot  ti,  yn 
dy  drefn  di  yn  unig  y  caifî  yr  amddifad  drugaredd.  Ni  all 
y  ddeddf;  a  phe  gallai,  ni  fynwn  ei  chyfiawnder  mwy  ;  ni 
all  fy  nyfais,  fy  ngweithredoedd,  fy  haeddiant ;  a  phe 
gallent,  ni  fynwn  fy  nghadw  trwyddynt,  yn  yr  olwg  sydd  ar 
y  gadwedigaeth  trwy  Grist.  A  wyt  ti  yn  credu  hyn,  yn 
credu  fel  hyn  ? 

II.  Y  manteision  y  mae  y  grediniaeth  hon  yn  eu  diogelu 
i'r  credinwyr. 

1.  Y  mae  yn  tynu  y  niwed  o  angeu.  Huno  yn  yr  Iesu  y 
mae  y  credadyn — hûn  yw  marwolaeth  i'r  saint ;  os  huno  y 
maent,  hwy  fyddant  fyw ;  angeu  heb  ei  golyn,  heb  niwed. 
"  Nid  ofnaf  niwed ;"  ond  yr  oedd  angeu  yn  beth  arall  i'r 
Iesu.     Yr  oedd  holl  niwed  angeu  yn  ei  farwolaeth  Ef,  ac  er 

na  chafodd  niwed  fe  brofodd  y  niweidiau — cuddiad  wyneb 
y  Tad,  ei  ddigofaint  yn  pwyso  arno — y  tonau  a'r  llifeiriaint 
yn  myned  drosto,  a  thrwy  hyny  fe  dynodd  y  niwed  o  angeu 
i'r  credinwyr,  fel  y  gallent  hwy  huno  yn  dawel  ynddo  dan 
wenau  Duw. 

2.  Dwyn  gobaith  adgyfodiad  gwell  o'r  bedd — "  Farw 
Iesu,  a'i  adgyfodi."  Ei  adgyfodiad  Ef  yn  sicrhau  adgyfod- 
iad  iddynt  hwy — adgyfodiad  ar  ei  wedd,  ar  ei  ddelw — "  yr 
un  rTurf  a'i  gorph  gogoneddus  ef." 

3,  Sicrwydd  bywyd  tragywyddol  o  ogoniant  a  dedwydd- 
wch  gyda'r  Iesu  ar  ol  yr  adgyfodiad.  Byddwn  yn  wastadol 
gyda'r  Arglwydd,  ger  ei  fron,  yn  ei  weled  megys  y  mae,  yn 
wastadol  heb  ymadael  mwy,  wedi  dyfod  at  eu  gilydd  heb 
un  yn  ol. 

III.  Dyddanwch  i'r  saint  ar  ol  eu  cyfeillion,  yn  yr 
ymadroddion  hyn.  Cysur  cryf  na  fedr  angeu  a'r  bedd  mo'i 
gymmeryd  ymaith.     Y  mae  hwn  yn  gryfach  nag  angeu. 

Dinbych. 


XII. 
GWYNEB     IESU     GRIST. 

"  Canys  Duw,  yr  hwn  a  orchymynodd  i'r  goleuni  lewyrchu  o 
dywyllwch,  yw  yr  hwn  a  lewyrchodd  yn  ein  calonau,  i  roddi  goleuni 
gwybodaeth  gogoniant  Duw,  yn  wyneb  Iesu  Grist." — 2  Cor.  iv.  6. 

"V7"  PETH  cyntaf  a  wnaeth  y  Creawdwr  yn  y  greadigaeth 
-*-  naturiol  ydoedd  gorchymyn  i'r  goleuni  lewyrchu 
allan  o'r  tywyllwch.  Yr  oedd  peri  i  hyny  fod  yr  un  mor 
hawdd  a  gorchymyn  iddo  fod  : — "  Duw  a  ddywedodd, 
Bydded  goleuni,>  a  goleuni  a  fu."  Y  mwyaf  hyfryd  a 
dymunol,  mewn  ystyr,  o'r  oll  a  grëwyd  yw  goleuni. 
Melus,  yn  ddîau,  yw  y  goleuni;  ni  buasai  y  greadigaeth  ond 
diffaethwch  di-drefn,  a  phreswylfa  anghysurus  heb  oleuni ; 
y  mae  y  goleuni  yn  ei  phrydferthu,  ac  yn  gwasanaethu  i 
raddau  annhraethol  er  cysur  a  dedwyddwch  y  creaduriaid 
a'i  preswyliant.  Yr  un  modd  y  mae  yn  y  greadigaeth,  neu 
y  drefn  foesol.  Goleuni  yw  y  peth  cyntaf,  yr  un  yw  ei 
awdwr  a'r  achos  effeithiol  o  hono — "  Duw,  yr  hwn  a 
orchymynodd  i'r  goleuni  lewyrchu  o  dywyllwch,  yw  yr  hwn 
a  lewyrchodd  yn  ein  calonau  ni ;"  yr  oedd  ein  calonau  yn 
dywyll  fel  yr  oedd  wyneb  y  dyfnder,  cyn  i  Dduw  orchymyn 
i'r  goleuni  lewyrchu  ;  yr  oedd  wyneb  ac  agwedd  y  dyfnder 
a'r  gwagle  cyn  creu  goleuni,  a  sefyllfa  ac  agwedd  ein 
calonau  yn  debyg  iawn  i'w  gilydd ;  a'r  hwn  a  safodd  uwch 
ben  y  gwagle,  gan  orchymyn  i'r  goleuni  lewyrchu  arno,  oedd 

raid  ddyfod  uwch  ben  ein  calonau  ni  i  beri  i  oleuni  gyfodi 
a  thywynu  arnynt.  Yr  un  yw  Tad  y  goleuni  ysbrydol  a'r 
goleuni  naturiol;  fe  lewyrchodd  i'n  calonau  ni  ei  apostolion, 
nid  oeddym  ni  ddim  gwell  nag  eraill  cyn  hyn — i  roddi 
goleuni  y  wybodaeth  hon  i  ni,  i  wneuthur  eraill  yn  hysbys 
o  honi.  Y  mae  cyflwr  naturiol  pechadur  yn  cael  ei  osod 
allan  trwy  amrywiol  ddull  o  lefaru,  am  ei  drueni  fel 
tywyllwch,  yn  dywyll,  yn  y  tywyllwch,  ac  yn  dywyllwch  ; 
hyny  yw,  yn  anwybodus,  mewn  anwybodaeth,  ac  yn 
anwybodaeth ;  yn  ddeillion,  a'u  llygaid  yn  gauedig,  ac  yn 
cau  eu  llygaid  rhag  gweled ;  eu  cyfnewidiad  yn  cael  ei  osod 
allan  mewn  ymadroddion  cyferbyniol,  megys  eu  goleuo,  eu 
symmud  o'r  tywyllwch  i'r  goleuni,  eu  gwneyd  yn  oleuni  yn 
yr  Arglwydd,  agoryd  eu  llygaid,  llewyrchu  i  mewn  i'w 
calonau ;  pan  sonir  am  danynt  yn  dywyll  eu  goleuo  yw  y 
gair  a  arferir,  pan  sonir  am  danynt  fel  yn  y  tywyllwch,  eu 
symmud,  pan  olygir  hwynt  a'u  llygaid  yn  gauedig,  agoryd 
eu  llygaid,  pan  olygir  hwynt  fel  yn  dywyllwch,  llewyrchu  i 
inewn  i'r  galon  ;  felly  yma,  golygir  fod  y  galon  nid  yn  unig 
yn  dywyll,  neu  bod  tywyllwch  ynddi,  ond  ei  bod  yn 
dywyllwch,  mai  tywyllwch  ydyw,  yn  gyffelyb  i'r  dyfnder  cyn 
creu  y  goleuni — llewyrchu  i  mewn  iddi.  Y  mae  y  testyn 
yn  gosod  Duw  y  nef  mewn  gwrthgyferbyniad  i  dduw  y  byd 
hwn,  sef  diafol — y  mae  ganddo  lywodraeth  fawr  ar  y  byd 
hwn,  a  theyrnas  yn  y  byd  hwn  ;  y  mae  yn  cael  ufudd-dod  a 
gwasanaeth  gan  y  rhan  fwyaf  o  breswylwyr  y  byd  hwn ; 
dallu  meddyliau  yw  ei  waith,  teymas  y  tywyllwch  yw  ei 
deyrnas,  ar  dywyllwch  y  mae  wedi  ei  sylfaenu — tywyllu 
meddyliau  dynion.  Y  mae  goleuni  yr  Efengyl  yn  ei 
ddinystrio,  ni  chaiff  foment  o  ufudd-dod  a  gwasanaeth  gan 
ddyn  wedi  i'r  goleuni  yma  dywynu  i'r  galon  ;  am  hyny,  y 
mae  yn  ymdrechu  trwy  bob  moddion  i'w  gadw  allan.     Y 

Tnae  teyrnas  Duw  y  nefoedd  yn  y  gwrthwyneb ;  teyrnas 
goleuni  ydyw,  ar  wir  wybodaeth  y  mae  yn  cael  ei  seilio  yn 
y  byd  ac  yn  y  galon,  llewyrchu  i  mewn  i'r  galon  yw  y 
inoddion  i  ennill  deiliaid. 

I.  Mai  yn  wyneb  Iesu  Grist  y  ceir  yr  amlygiad  helaethaf 
o  ogoniant  Duw. 

Beth  sydd  i'w  ddeall  wrth  ogoniant  Duw  ?  Byddwn  yn 
sôn  am  ogoniant  hanfodol  y  Duwdod ;  wrth  hyny  yr  ydym 
yn  deall  yr  hyn  yw  Duw  ynddo  ei  hun,  fel  Bôd  anfeidrol 
bur  a  sanctaidd,  yn  alluog  i  wneuthur  yr  hyn  a  ewyllysio, 
na  all  ewyllysio  ond  yr  hyn  sydd  gyflawn  a  da,  ei  fod  yn 
meddu  ar  berffeithrwydd  doethineb  a  gwybodaeth,  fel  na 
all  wneyd  dim  annheilwng  o  hono  ei  hun,  ond  y  cwbl  i 
ddybenion  priodol;  ei  fod,  hefyd,  yn  anfeidrol  mewn  daioni, 
fel  na  all  wneyd  ond  yr  hyn  sydd  yn  ddaionus,  ac  er  daioni 
cyfTredinol  ei  holl  greaduriaid ;  ei  fod  yn  drugarog  a 
graslawn,  a  hwyrfrydig  i  ddigofaint.  Dyma  ogoniant 
hanfod  a  natur  Duw,  ac  nid  oes  neb  yn  ogoneddus  fel  hyn 
ond  Efe ;  y  mae  yr  holl  ogoniant  yma  yn  fíynnoni  yn  ei 
natur  ef  ei  hun,  yn  perthyn  yn  unig  iddo  ei  hun,  gogoniant 
pawb  arall  wedi  ei  dderbyn  oddi  wrtho,  ac  yn  ddibynol 
arno,  ac  yn  derfynol.  Yn  ei  weithredoedd  y  mae  yn 
amlygu  gogoniant  ei  natur,  trwy  ei  weithredoedd  y  mae  yn 
dyfod  i'r  golwg,  yn  ei  weithredoedd  y  dengys  ei  allu  yn 
creu,  ac  yn  cynnal  yr  hyn  a  grëodd,  a  dengys  nad  oes  dim 
a  ewyllysia  yn  ammhossibl  iddo.  Beth  a  wnaeth  yn  y 
nefoedd  ?  Yr  hyn  a  fynodd  oll ;  yn  y  ddaear  a'r  môr  a'r 
holl  ddyfnderau,  yn  ei  lywodraeth  gyffredinol,  y  mae  yn 
gwneyd  yr  hyn  oll  a  fỳn;  dengys  yn  ei  holl  oruchwyliaethau 
ei  gariad  at  uniondeb  a  chyfìawnder,  ei  holl  weithredoedd  a 
amlygant  ei  ddoethineb  a'i  wybodaeth  anfeidrol ;  gwnaeth 

hwynt  oll  mewn  doethineb,  a'i  holl  weithredoedd  a 
glodforant  ei  ddoethineb,  a  fynegant  ei  ogoniant ;  y  cwbl  a 
wnaeth,  yn  deilwng  o  hono,  a'r  cwbl  i  ddyben  da.  Da  y 
gwnaeth  efe  bob  peth,  daioni  ei  greaduriaid  yn  cael  edrych 
arno  yn  y  cwbl.  Y  cwbl  yn  gosod  allan  ogoniant  ei 
ddaioni. 

Beth  sydd  i'w  ddeall  wrth  wyneb  Iesu  Grist  ?  Nid 
wyneb  ei  gorph,  nid  ei  bryd  naturiol  a  olygir.  Fe  allai  nad 
oedd  dim  neillduol  iawn  yn  wyneb  Iesu  Grist  yn  yr  ystyr 
yma,  rhagor  wynebau  dynion  eraill,  oddi  eithr  yr  amser  y 
gwedd  newidiwyd  ef  ar  y  mynydd.  Ond  wrth  wyneb  Iesu 
Grist  y  deallir  dirgelwch  cnawdoliad  y  Cyfryngwr,  ei  undeb 
â'r  natur  ddynol,  ei  waith  yn  ei  chymmeryd  a'i  phriodi  â'i 
Berson  dwyfol ;  bywyd  Iesu  Grist,  ei  ufudd-dod  di- 
frycheulyd  a  di-ball,  trwy  holl  dymmor  ei  fywyd.  Dyma 
wyneb  Iesu  Grist,  a  dyma'r  wyneb  harddaf  a  welwyd  erioed 
ar  y  ddaear — "  Tecach  wyt  na  meibion  dynion."  Gwirion- 
edd  a  dardda  o'r  ddaear,  a  chyfiawnder  yn  edrych  i  lawr  o'r 
nefoedd — tros-osodiad  Iesu  Grist  yn  lle  eraill,  yn  ei  fywyd 
a'i  farwolaeth,  ufudd-dod  yn  lle  yr  anufuddion,  marw  yn  lle 
yr  euogion ;  yr  hyn  oll  oedd  yn  ei  wneyd,  yr  oedd  yn 
gwneyd  yn  lle  a  thros  eraill.  Duwdod  mewn  undeb  a 
dynoliaeth  yn  gwirfoddol  ufuddhau,  yn  dioddef,  yn  marw, 
yn  codi  ac  yn  esgyn  yn  lle  a  thros  eraill — dyma  wyneb 
Iesu  Grist. 

Pa  fodd  y  mae  gogoniant  Duw  yn  cael  ei  amlygu  yn 
wyneb  Iesu  Grist,  yn  nghyfryngdod  Emmanuel  ?  Y  mae 
gogoniant  gallu  Duw  yn  cael  ei  amlygu,  o  herwydd  hyny  y 
gelwir  ef  yn  Grist  gallu  Duw,  yn  nerth  Duw,  yn  fraich  yr 
Arglwydd  ;  uno  dwy  natur  mor  anfeidrol  bell  oddi  wrth  eu 
gilydd  mewn  un  person,  cylymu  nef  a  daear,  meidrol  a'r 

anfeidrol,  Duw  a  dyn  wrth  eu  gilydd.  Y  mae  gogoniant 
gallu  Duw  yn  wyneb  Iesu  Grist  yn  cael  ei  amlygu  yn 
helaethach  nag  y  daeth  i'r  golwg  erioed  o'r  blaen ;  ei 
gyfiawnder,  i  ddangos  ei  gyfiawnder  ef  trwy  faddeuant. 
"Hwn  a  osododd  Duw  yn  Iawn  trwy  ffydd  yn  ei  waed  ef,  i 
ddangos  ei  gyfiawnder" — dangos  cyfiawnder  trwy  faddeuant 
pechodau,  dangos  cyfiawnder  y  llywydd  trwy  bardynu  a 
rhyddhau  yr  euog.  Y  mae  yn  swnio  yn  rhyfedd ;  nid 
rhyfedd  fuasai  dyweyd  ei  fod  yn  damnio  i  ddangos  ei 
gyfiawnder,  ond  maddeu  i  ddangos  cyfiawnder;  yn  wyneb 
Iesu  Grist  y  mae  gogoniant  cyfiawnder  Duw  yn  cael  ei 
amlygu  yn  ddisgleiriach  wrth  faddeu  i'r  edifeiriol,  nac  wrth 
ddamnio  yr  anedifeiriol.  Maddeu  mewn  Iawn  ydyw 
maddeu  â'r  llywodraeth  mewn  perffaith  anrhydedd ; 
maddeu  heb  golledu  neb,  heb  niweidio  neb  ;  maddeu  heb 
dori  na  llacâu  rhwymau  ufudd-dod  y  deiliaid — "  maddeu- 
ant  fel  y'th  ofner  " — maddeu  mewn  ffordd  ag  y  mae  ofn 
pechu  yn  cael  ei  argraphu  ar  feddwl  y  derbynydd,  a  phawb 
a  ŵyr  am  dano. 

Doethineb  Duw  yn  trefnu  y  ffordd — mawr  amryw 
ddoethineb  Duw.  O  !  ddyfnder  golud  gwybodaeth  a 
doethineb  Duw ;  fe  wnaeth  bob  peth  mewn  doethineb,  ond 
yma  y  mae  golud  ei  ddoethineb  yn  cael  ei  amlygu. 
Cariad — yn  hyn  y  mae  cariad,  nid  am  i  ni  garu  Duw ;  ni 
buasai  werth  sôn  am  hyny,  o  blegid  ein  bod  dan  rwymau 
pob  teilyngdod  ynddo — y  rhesymoldeb  mwyaf  i  ni  wneyd — 
ond  am  iddo  Ef  ein  caru  ni — dyma  syndod,  ein  caru  ni, 
elynion,  gwrthryfelwyr ;  ni,  greaduriaid  di-werth  iddo  ef — 
ein  caru  ac  anfon  ei  Fab  i  fod  yn  Iawn  dros  ein  pechodau 
ni.  Y  mae  Duw  yn  canmawl  y  cariad — amynedd, 
trugaredd,  gras,  yr  holl  briodolaethau  hyny  yn  Nuw  ag  y 

gallwn  ni  gynnwys  unrhyw  amgyffred  am  danynt,  y   maent 
yn  cael  eu  dangos  yn  wyneb  Iesu  Grist. 

Y  mae  wyneb  Iesu  Grist  yn  ddrych  i  ddangos  gogoniant 
Duw  yn  ei  holl  briodolaethau  ar  unwaith,  yn  yr  un  man ; 
un  yma,  ac  un  acw,  oedd  yn  cael  eu  dangos  yn  mhob  man 
arall — gallu  yn  y  fan  yma,  a  doethineb,  cyfiawnder,  a 
sancteiddrwydd  acw — gwirionedd,  a  phurdeb  yn  y  fan 
arall ;  ond  yn  wyneb  Iesu  Grist,  dyma  grynodeb  o 
honynt  yn  yr  un  fan,  yn  cyd-belydru  mewn  gogoniant — 
pob  priodolaeth  yn  llewyrchu  yn  ei  goleuni  priodol  ei 
hun. 

Yn  wyneb  Iesu  Grist  y  mae  holl  nodweddion  Duw,  ei 
holl  briodolaethau  mewn  undeb  a  chyssondeb  â'u  gilydd, 
yn  cyd-ymddisgleirio,  heb  yr  un  yn  cymmylu  gogoniant  y 
llall,  yn  cyd-ymgusanu — cyfiawnder  a  heddwch  yn  cyd- 
ymgusanu,  trugaredd  a  gwirionedd  yn  cofleidio,  a'r  cwbl  yn 
cofleidio  y  pechadur  edifeiriol,  cyfiawnder  yn  edrych  mor 
siriol  arno,  a  thrugaredd  Duw  yn  maddeu  dan  ganu,  yn 
dangos  cyfìawnder  mor  ogoneddus  a  thrugaredd  wrth 
faddeu,  y  cwbl  oll  yn  cofleidio  eu  gilydd,  ac  yn  cofleidio  y 
pechadur  hefyd  mewn  Iawn  yn  ngwyneb  Iesu  Grist.  Yn 
marnedigaethau  Duw  dangosid  ei  gyfiawnder,  a'i  gasineb  at 
bechod,  ei  gariad  at  ei  gyfraith  a'i  lywodraeth  ;  yr  un  modd 
yn  nghospedigaeth  yr  euog,  ond  trugaredd  faddeuol  yn  y 
cysgod,  o'r  golwg.  Ond  yn  wyneb  Iesu  Grist,  dyma  y  cwbl 
allan  mewn  cyssondeb  â'u  gilydd — cyfiawnder — casineb  at 
bechod,  amddifíyniad  y  gyfraith  a'r  llywodraeth — trugaredd  a 
gras  maddeuol — y  cwbl  yn  cyd-lewyrchu,  yn  cyd-ymddangos 
yn  eu  gogoniant,  a'r  euog  yn  cael  ei  ollwng  yn  rhydd,  a 
Duw  yn  cael  ei  ogoneddu  yn  ei  holl  nodweddiad.  Casglwyd 
y  goleuni  i'r  haul,  a  gosodwyd   ef  i  fod  yn  weinydd  y 

goleuni.  Yr  oedd  Duw  yn  ogoneddus,  a'i  ogoniant  yn 
pelydru  cyn  ei  ddangos  yn  wyneb  Iesu  Grist;  ond  yn  y 
Cyfryngwr,  Haul  y  Cyíìawnder,  y  casglwyd  yr  holl  oleuni 
iddo,  megys  holl  gyflawnder  y  Duwdod  i  breswylio  ynddo ; 
^c  Efe  yn  awr  yw  ífynnonell  y  goleuni  yma. 

Yn  wyneb  Iesu  Grist  y  mae  yr  unig  wybodaeth  achubol 
o  ogoniant  Duw  i  bechadur  gael.  Ni  wêl  mo  hono  yn 
heddychlawn,  yn  faddeugar,  yn  un  man  arall ;  fe'i  gwêl  yn 
Hollalluog  yn  y  greadigaeth,  fe'i  gwêl  yn  ddoeth  yn  ei 
ragluniaeth,  fe'i  gwêl  yn  gyfiawn  yn  ei  gyfraith,  ond  ni  wêl 
mo  hono  yn  faddeugar  ond  yn  wyneb  Iesu  Grist ;  y  mae  ar 
ddarfod  arno  yn  mhob  man  arall  am  byth  ond  yma — "Nid 
oes  lidiawgrwydd  ynof ;"  "Gwnaed  heddwch  â  mi ;"  "Duw 
yn  Nghrist  yn  cymmodi  y  byd  âg  ef  ei  hun,  heb  gyfrif 
iddynt  eu  pechodau;"  "Hyn  yw  y  bywyd  tragywyddol,  dy 
adnabod  di  yr  unig  wir  Dduw,  a'r  hwn  anfonaist  di,  Iesu 
Grist." 

II.  Beth  sydd  yn  gynnwysedig  yn  ngwaith  Duw  yn  peri  i 
oleuni  y  dadguddiad  hwn  o  hono  ei  hun  lewyrchu  i'r  galon  ? 
Agoriad  y  galon  i  dderbyn  y  goleuni  i  mewn.  Y  mae  yn 
gauedig  yn  erbyn  y  goleuni,  y  gorchudd  yn  aros  ar  lygaid 
meddwl  y  dyn;  y  mae  calonau  dynion  yn  dywyll  yn  y 
goleuni — y  goleuni  yn  llewyrchu  yn  y  dystiolaeth,  yn  y 
weinidogaeth,  ond  y  mae  y  llewyrch  heb  gyrhaedd  y  galon 
erioed.  Y  mae  duw  y  byd  hwn  yn  dallu  meddyliau,  fel  na 
thywyno  llewyrch  y  dadguddiad  hwn  iddynt.  Gall  yr  haul 
dywallt  ei  oleuni,  a'i  gwneyd  yn  ddydd,  ond  bydd  y  dyn 
hwnw  mewn  tywyllwch  a  gauo  bob  dyfodfa  i'r  goleuni 
lewyrchu  i'w  dŷ,  ac  a  gauo  ei  lygaid  rhag  gweled  y  goleuni; 
felly  yn  yr  ystyr  yma,  y  goleuni  yn  llewyrchu  o  ddeutu  y 
dyn,  ond  nid  yw  efe  yn  gweled  dim  o  hono,  y  mae  yn  caru 

y  tywyllwch  yn  fwy  na'r  goleuni ;  ac  fel  hyn  y  mae  gan  y 
diafol  fantais  i'w  ddallu,  ac  i  gadw  y  goleuni  allan ;  y  mae 
yn  cau  ei  lygaid,  a'i  glustiau,  yn  cau  yr  holl  byrth  trwy  y 
rhai  y  gall  goleuni  ddyfod  i  mewn ;  a  chyn  y  delo  y  goleuni 
i  mewn,  rhaid  agor  y  pyrth,  agor  y  galon  fel  y  llewyrcho  y 
goleuni  i  mewn ;  yr  hwn  a  barodd  i'r  goleuni  lewyrchu  o 
dywyllwch  ar  y  cyntaf,  sydd  yn  gwneyd  yr  agoriad  a 
agorodd  galon  Lydia;  y  mae  y  goleuni  yn  ymdywallt  i  mewn 
yn  y  fan-pan  caffo  le. 

Y  mae  yn  cynnwys  dygiad  y  meddwl  i  edrych  yn  ystyriot 
ar  ogoniant  Duw,  fel  y  mae  yn  ddadguddiedig  yn  wyneb 
Iesu  Grist,  yn  cael  ei  osod  ailan  yn  y  Gair,  a  gweinidogaeth 
yr  Efengyl ;  dyma  yw  peri  i'r  goleuni  lewyrchu  i  mewn, 
dyma  yw  agor  y  galon,  y  meddwl  yn  sefyll  i  edrych  i  sylwi 
ar  ac  ystyried  y  pethau — edrych  ar  y  drefn. 

Amgyffrediad  cywir  o  Dduw  yn  y  drefn  gyfryngol.  "Efe 
a  roddes  i  ni  feddwl  fel  yr  adnabyddom  yr  hwn  sydd 
gywir,  ac  yr  ydym  ni  yn  y  cywir  hwnw."  Yr  oedd  ganddo 
ryw  freuddwydion,  dychymygion  gweigion  ac  ofer  o'r  blaen, 
a  dyma  yr  achos  fod  y  pregethiad  o'r  drefn  yn  aneffeithiol 
cr  cyfnewid,  a  dychwelyd  ac  achub  dynion.  Nid  oedd 
ganddynt  un  amgyffrediad  cywir  am  dani,  na  dim  perthynas 
iddi — rhyw  notio?is  yn  y  pen,  heb  yr  un  amgyffred  cywir  yn  y 
meddwl — Efengyl  guddiedig  oedd  hi  o  hyd,  felly  hwythau 
yn  golledig  yn  ei  hymyl  hi — yn  dywyll  yn  nghanol  ei 
goleuni,  y  goleuni  yn  llewyrchu  yn  y  tywyllwch,  a'r  tywyll- 
wch  nid  oedd  yn  ei  amgyfTred;  beth  ydyw  hwn — rhyw 
feddwl  dyeithr  am  dano — yn  aros  yn  y  tywyllwch  a'r 
dyeithrwch;  y  mae  y  pethau  yn  cael  rhyw  effaith  arnynt,  fel 
y   mae  breuddwydion  yn  gael  ar  ddynion   a   fyddant  yn 

cysgu,  nid  ydynt  yn  amgyffred  pethau  fel  dynion  effro,  ac 
nid  oes  ganddynt  ond  dirnadaeth  gymmysglyd  a  chyfeil- 
iornus,  dychymygol,  am  bethau,  ac  y  mae  yn  ammhossibl 
iddynt  dderbyn  effeithiau  cadwedigol  yr  Efengyl,  tra  na 
byddo  ganddynt  ddim  dirnadaeth  am  dani.  Dyma  fel  y 
mae  y  bobl  yn  myned  ymaith  o  hyd  o'i  sŵn  hi  heb  ei 
derbyn  a'i  chofleidio,  ymostwng  iddi,  a  chael  eu  cadw 
trwyddi ;  heb  ddimadaeth  gywir  o  honi,  y  maent  heb 
oleuni  yn  y  galon,  yn  gwirfoddol  gau  eu  llygaid  yn  eu 
herbyn. 

Cymmhwysiadau. 

Nid  yw  yn  ddigon  byw  yn  yr  un  wlad  a'r  goleuni — bod  y 
goleuni  yn  llewyrchu  o'n  hamgylch,  rhaid  i'r  goleuni  nid  yn 
unig  lewyrchu  o'n  hamgylch,  ond  i  lewyrchu  i  mewn  i'r 
.galon. 

Yr  anhebgorol  angenrheidrwydd  am  waith  yr  Ysbryd 
Glân  i  agoryd  y  galon;  y  mae  pob  peth  yn  barod,  y  goleuni 
yn  llewyrchu,  Duw  yn  Nghrist  yn  cymmodi ;  cyndynrwydd 
calon  pechadur,  a  duw  y  byd  hwn  yn  dallu,  yw  rhwystrau 
llwyddiant  yr  Efengyl;  y  mae  ef  yma  yn  bresennol,  y  mae  y 
goleuni  yma,  goleuni  ar  drefn  Duw  trwy  Gyfryngwr  i  gadw 
pechaduriaid ;  pawb  yn  foddlawn  trwy  y  nefoedd — 
Cyfiawnder  yn  foddlawn,  Gwirionedd  yn  foddlawn, 
Trugaredd  yn  barod,  Duw  yn  barod,  Crist  yn  barod, 
angylion  yn  disgwyl,  pa  le  y  mae  yr  attalfa  ?  Yn  nghalon 
y  pechadur  ei  hun,  neb  ond  hon  a'r  diafol  yn  anfoddlawn ; 
a  gallesid  meddwl  y  buasai  y  pechadur  yn  barod  o  flaen 
pawb,  yn  barod  i  gymmeryd  ei  achub,  yr  holl  les  yn 
deilliaw  iddo  ef.  "  Hon  yw  y  ddamnedigaeth,  ddyfod 
goleuni  i'r  byd,  a  charu  o  ddynion  y  tywyllwch  yn  fwy  na'r 

goleuni."  Awn  i  ymofyn  am  hen  Agorwr  calonau  at  ei 
waith ;  y  mae  yntau  yn  barod,  ond  rhaid  ymofyn  âg  ef  am 
wneuthur  o  hono  hyn  i  ni. 

Yr  un  yw  awdwr  natur  ac  awdwr  iachawdwriaeth,  yn 
gweithio  mewn  cyssondeb,  ar  yr  un  egwyddorion  yn  y  ddwy 
oruchwyliaeth — creu  goleuni  oedd  y  peth  cyntaf  yn  y 
greadigaeth,  felly  yn  achubiaeth  pechadur.  Yr  holl  glod 
i*w  ddychwelyd  iddo  Ef,  yr  awdwr  gogoneddus. 

Dinbych,  Medi,  1837. 


XIII. 
DYSGU      CRIST. 

"  Eithr  chwychwi,  nid  felly  y  dysgasoch  Grist." — Ephes.  iv.  20. 

í^i  WASGA  yr  Apostol  at  feddyliau  yr  Ephesiaid  eu 
^-^  rhwymau  fel  Cristionogion — nad  oeddynt  i  rodio  ac 
ymddwyn  mwyach  fel  yr  oeddynt  cyn  eu  dychwelyd,  ac  fel 
cenhedloedd  annychweledig  eraill;  yr  oeddynt  hwy  yn 
rhodio  yn  oferedd  eu  meddyliau,  yn  ol  eu  tueddiadau,  neu 
yn  ol  cynnhyrfiadau  eu  calonau  eu  hunain.  Nid  oedd 
ganddynt  un  reol  ond  eu  nwydau,  yr  oeddynt  wedi  tywyllu 
eu  deall,  wedi  ei  gau  i  fyny  rhag  i  oleuni  lewyrchu  i  mewn 
iddo,  wedi  ymddieithro  oddi  wrth  fuchedd  Dduw  trwy  yr 
anwybodaeth  sydd  ynddynt,  trwy  ddallineb  eu  calon — 
"  Eithr  chwychwi,  nid  feìly  y  dysgasoch  Grist " — eich 
dysgwyd  gan  Grist;  neu,  chwi,  nid  felly  chwi  a  ddysgasoch 
Grist — nid  ydych  chwi  yn  rhodio  yn  oferedd  eich  meddwl, 
chwi  a  ddysgasoch  Grist ;  nid  yw  eich  deall  chwi  wedì  ei 
dywyllu,  chwi  a  ddysgasoch  Grist ;  nid  ydych  yn  ym- 
ddieithrio  oddi  wrth  fuchedd  Dduw,  chwi  a  ddysgasoch 
Grist ;  neu,  chwi  a  ddysgasoch  Gristionogaeth.  Y  mae  y 
ddysgeidiaeth  hon  wedi  eich  gwneyd  i  ragori  ar  y 
cenhedloedd  eraill,  ac  i  ragori  ar  yr  hyn  oeddych  chwi  eich 
hunain  gynt ;  dysgu  Crist  a  wna  ddyn  yn  Gristion,  y  mae 
dysgu  Crist  yn  gwneyd  dyn  yn  greadur  newydd  ;  creadur- 
iaid  newydd  yn  nghanol  hen  greaduriaid  oedd  yr  Ephesiaid 

crediniol,  a  chreaduriaid  newydd  wedi  eu  gwneyd  o  hen 
greaduriaid ;  pobl  yn  gwisgo  dillad  newydd  yn  mysg  pobl 
yn  eu  hen  ddillad,  a  rhai  yn  gwisgo  dillad  newydd  wedi 
ymddiosg  o'r  hen  ddillad — wedi  dodi  heibio  o  ran  yr 
ymarweddiad  cyntaf  yr  hen  ddyn — y  dull  blaenorol  o  fyw, 
yr  hen  egwyddorion  llygredig  ag  oedd  yn  eu  llywodraethu 
o'r  blaen,  a  gwisgo  y  newydd — egwyddorion  newydd — pob 
peth  o  newydd. 

I.  Beth  sydd  yn  gynnwysedig  mewn  dysgu  Crist? 

i.  Dysgu  egwyddorion  crefydd  Crist.  Y  mae  egwyddor- 
ion  crefydd  Crist  yn  bethau  i'w  dysgu,  nid  ydynt  yn  dyfod 
gyda  dyn  i'r  byd,  nid  ydynt  yn  tyfu  yn  nghalon  dyn  yn 
naturiol ;  y  mae  calon  dyn  fel  y  ddaear,  ni  thŷf  dim  ond 
chwyn,  ysgall,  drain,  a  llysiau  niweidiol  ynddi  yn  naturiol, 
heb  ei  llafurio  a'i  hau ;  os  meddylir  cael  grawn  ac  ŷd,  rhaid 
ei  thrin,  ei  diwyllio,  a'i  hau;  felly  meddwl  dyn,  os  gadewir 
ef  heb  ei  ddiwyllio,  ei  wrteithio,  a  phlanu  egwyddorion  da 
ynddo,  ni  thyfant  byth  o  honynt  eu  hunain.  Y  mae  naws 
meddwl  dyn  nid  yn  unig  yn  amddifad  o'r  egwyddorion  hyn, 
ond  y  mae  egwyddorion  gwrthwynebol  iddynt  yn  tyfu 
ynddo — y  mae  anwybodaeth  a  gelyniaeth,  y  mae  y  meddwl 
yn  ofer,  a'r  dyn  yn  rhodio  yn  oferedd  ei  feddwl;  ac  felly  nid 
oes  gobaith  y  ceir  yr  egwyddorion  da  ynddo  heb  eu  dysgu 
iddo—  rhaid  hau  yr  hadau,  goleuo  llygaid  ei  feddwl  a'i 
ddeall;  a  dyma  sydd  i'w  ddysgu  yn  gyntaf  mewn  trefn  i 
ddysgu  Crist — dysgu  egwyddorion  ei  greíydd,  eu  gwybod 
a'u  deall — egwyddorion  cred  ac  egwyddorion  dyledswydd — 
beth  sydd  i'w  gredu,  a  pha  beth  sydd  i'w  wneyd.  Y  mae 
yn  ammhossibl  credu  peth  heb  ei  wybod,  na'i  wybod  heb  ei 
ddysgu. 

2.  Y  mae  dysgu  Crist  yn  arwyddo  ac  yn  cynnwys 
-cymmeradwyaeth  y  meddwl  o  Grist,  ac  egwyddorion  ei 
Efengyl;  nid  eu  gwybod  a'u  deall  yn  unig,  a'u  bod  yn 
gorwedd  yn  oer  a  marw  yn  y  deall,  ond  bod  y  meddwl  wedi 
ei  ennill  i'w  cymmeradwyo  a'u  cofleidio,  bod  y  dyn  yn  eu 
gwneyd  yn  egwyddorion  iddo  ef  ei  hun — yn  eu  mabwysiadu, 
yn  ymhyfrydu  ynddynt,  yn  eu  dewis  fel  trysor  priodol,  eî 
fod  yn  "dyweyd  wrth  ddoethineb,  Fy  chwaer  wyt  ti,  ac  yn 
galw  deall  yn  gares " — eu  bod  yn  ennill  y  meddwl  i'w 
delw — dyn  yn  eu  cadw  yn  nghanol  ei  galon,  nes  y  maent  yn 
dwyn  yr  holl  enaid  i'r  un  ansawdd  ìneddwl  a  Christ,  fel  y 
mae  y  gwirionedd  yn  yr  Iesu — eu  bod  yn  cael  yr  un 
argraphiad  ar  feddwl  y  dyn  ag  oeddynt  yn  gael  ar  feddwl 
Crist  ei  hun.  Egwyddorion  calon  Crist  oedd  yr  egwyddor- 
ion  a  bregethodd — holl  egwyddorion  Cristionogaeth 
egwyddorion  calon  Crist  oeddynt,  yr  oedd  yn  eu  caru  ac  yn 
-eu  cymmeradwyo;  yr  oeddynt  yn  anwyl  ganddo,  yn  effeithio 
ei  holl  deimladau,  a  dysgu  Crist  yw  bod  yr  un  egwyddorion 
yn  cael  yr  un  effaith  ar  y  meddwl  a'r  galon  ag  oeddynt  ar  ei 
feddwl  a'i  galon  ef,  a'u  bod  yn  cael  eu  cymmeradwyo  a'u 
caru  gan  y  dyn  fel  yr  oeddynt  gan  Grist — bwyd  a  díod  ei 
feddwl  ef  oeddynt.  Y  mae  llawer  wedi  dysgu  yr  egwyddor- 
ion  i  raddau  lled  helaeth;  y  maent  yn  oleuni  yn  y  pen,  ond 
y  maent  erioed  heb  gael  eu  derbyn  i'r  galon,  erioed  heb 
gael  eu  cymmeradwyo  gan  y  meddwl,  erioed  heb  efYeithio 
yn  sancteiddiol  ar  yr  enaid — calon  dywyll  dan  ben  goleu — 
y  maent  yn  eu  gwybod,  ond  nid  yn  eu  caru.  Nid  felly  y 
rnae  y  Cristion  wedi  dysgu  Crist ;  cyn  belled  ag  y  mae  efe 
wedi  eu  gwybod  y  mae  yn  eu  cymmeradwyo,  i'r  graddau  y 
mae  wedi  eu  deall  y  mae  yn  eu  caru,  ac  y  maent  wedi 
effeithio  ar  ei  galon  a'i  deimlad.  Y  mae  ei  galon  yn 
ymestyn  atynt  i'r  graddau  y  mae  y  pen  yn  oleu  am  danynt. 

3.  Y  mae  yn  cynnwys  byw — ymddwyn,  bucheddu  yn  ol 
yr  egwyddorion  yma — dysgu  Crist,  dysgu  byw  yn  ol 
egwyddorion  Cristionogaeth — dysgu  byw  a  rhodio  fel  y 
rhodiodd  efe.  Rhodiodd  ef  yn  ol  yr  egwyddorion  a 
gyhoeddodd ;  nid  dangos  ffordd  dyledswydd  i  eraill  a 
ddarfu  iddo,  a  sefyll  allan  o  honi  ei  hunan,  ond  yr  oedd  yn 
flaenor  ynddi;  fe  adawodd  "i  ni  esampl  fel  y  canlynem  ei 
ôl  ef ;"  Uanwodd  i  fyny  yn  ei  fywyd  a'i  ymddygiad  yr  holl 
egwyddorion  a  gyhoeddodd  yn  ei  athrawiaeth.  Yr  oedd 
athrawon  yn  yr  oes  hono,  fel  yn  yr  oes  hon,  y  dywedai  Crist 
am  danynt,  "  yr  hyn  oll  gan  hyny  a  ddywedant  wrthych  am 
eu  cadw,  cedwch  a  gwnewch ;  eithr  yn  ol  eu  gweithredoedd 
na  wnewch,  canys  dywedant,  ac  nis  gwnant."  Ond  nid 
athraw  felly  oedd  Crist — un  yn  dyweyd  ac  yn  gwneyd  hefyd 
oedd  efe ;  yr  oedd  yr  holl  egwyddorion  a  bregethodd  ac  a 
gyhoeddodd  yn  cynnwys  y  sancteiddrwydd  a'r  purdeb 
uchaf,  yn  cau  allan  bob  pechod  yn  y  meddwl  yn  gystal  ag 
yn  yr  ymddygiad,  ac  etto  fe'u  llanwodd  ei  hunan  i'r  manyl- 
rwydd  eithaf  yn  ei  holl  fywyd ;  a  dysgu  Crist  a  gynnwys 
ymarweddu  yn  debyg  iddo — dilyn  ei  esampl  ef,  byw  dan 
ddylanwad  a  llywodraeth  yr  un  egwyddorion  ag  yr  oedd  efe 
yn  byw  yn  eu  hôl ;  bod  egwyddorion  Cristionogaeth  i'w 
casglu  yn  muchedd  ac  ymarweddiad  y  dyn.  Pe  na  buasai 
Crist  yn  llefaru  ei  egwyddorion  mewn  geiriau,  buasai  yn 
hawdd  i  bawb  a  edrychent  ar  ei  fywyd  eu  casglu  oddi 
wrtho — yr  un  peth  oedd  bywyd  Crist  a'i  bregethau  yn 
union — dysgu  Crist  yw  dysgu  ymddangos  yr  un  peth — ail 
fyw  bywyd  Crist — nid  rhyw  ddeall  oer  sydd  ganddo  am 
drefn  achub,  ond  y  mae  yr  enaid  yn  ei  chymmeradwyo ;  ac 
nid  gwybod  ei  ddyledswydd  ac  aros  yn  ei  unfan  y  mae,  ond 
y  mae  yn  ei  gwneuthur — nid  deall  fod  hunan-ymwadiad 
mewn  crefydd,  ond  y  mae  yn  hunan-ymwadol. 

II.  Pa  fodd  y  mae  dysgu  Crist  ? 

i.  Rhaid  dyfod  i  ysgol  Crist,  rhaid  ymarfer  â'r  holl 
foddion  dysgu  a  sefydlodd  Crist — a  moddion  dysgu  yw  yr 
holl  foddion  i  gyd — moddion  dysgu  yw  y  Beibl — dysgu  yw 
pregethu — yr  Ysgolion  Sabbothol,  cymdeithasau  neillduol — 
bedyddio,  cymmuno,  gweddio — moddion  addysg  i  ddysgu 
Crist  yw  y  cwbl ;  a  rhaid  ymarfer  â'r  holl  gylch  o  foddion 
gosodedig — "Cymmerwch  fy  iau  arnoch" — dyfod  dan  y 
ddysgeidiaeth.  Ni  ddysgai  plentyn  byth  wrth  ddyfod  i'r 
ysgol  a  sefyil  ac  edrych  ar  blant  eraill  yn  dysgu;  rhaid  iddo 
fod  gyda  moddion  dysgu  drosto  ei  hunan  cyn  y  dysga — y 
mae  llawer  yn  yr  ysgol  yma  ac  heb  ddysgu — edrych  o'u 
deutu. 

2.  Rhaid  edrych  ar  y  wers,  ymroi  i  ddysgu.  Y  mae 
dysgu  Crist  yn  orchest  fawr  iawn,  fwy  na  dysgu  dim  arall ; 
y  mae  tywyllwch  ac  anwybodaeth  y  meddwl  yn  attalfa — 
dysgu  Crist  yw  dysgu  gostyngeiddrwydd,  ac  y  mae  balchder 
y  galon  yn  rhwystr  i'w  dysgu;  dysgu  Crist  yw  dysgu  bod  yn 
addfwyn  a  maddeugar,  ac  y  mae  tymmer  ddialgar,  ddigofus, 
yn  attalfa  fawr  i'w  dysgu.  Dysgu  haelfrydedd,  &c.  Os  wyt 
am  ddysgu,  edrych  ar  dy  lyfr — "gan  edrych  ar  Iesu."  Yr 
wyf  fi  yn  yr  ysgol  er's  hyn  a  hyn  o  amser,  beth  a  ddysgaist 
yw  y  pwngc.  Y  mae  miloedd  yn  dyfod  i'r  ysgol  nad  ydynt 
ddim  tebycach  i  Grist  yn  awr  nag  oeddynt  ddeng  mlynedd 
yn  ol.  "  Gan  edrych  ar  Iesu  " — Crist  yw  llyfr  y  Cristion, 
trwy  edrych  arno  y  mae  yn  ei  ddysgu  ef,  yn  dysgu  gwneyd 
yr  un  fath  ag  ef ;  ac  ni  ddysg  neb  hyny  heb  edrych  arno. 
Yr  ydym  "yn  edrych  ar  ogoniant  yr  Arglwydd  megys 
mewn  drych,  a  newidir  i'r  unrhyw  ddelw,  o  ogoniant  i 
ogoniant "  trwy  edrych  arno.  Dyma'r  volume  fawr,  sef 
Crist,  yn  ei  berson,  ei  gyfryngdod,  ei  fywyd,  ei  aberth,  ei 

ysbryd  a'i  dymmer;  y  mae  yr  holl  ysgolheigion  yn  edrych 
arno,  ac  yn  dysgu  meddwl,  yn  sefyll  yn  syml  ac  yn  ystyriol 
ar  Grist,  ar  egwyddorion  crefydd  fel  y  maent  yn  cael  eu 
gosod  ger  ein  bron  yn  y  Beibl — edrych  ar  nodwedd  a 
bywyd  Iesu  Grist,  nes  mager  yr  un  meddwl  ag  oedd  ynddo 
yntau. 

3.  Rhaid  aros  yn  yr  ysgol,  aros  o  hyd,  parhau  megys  y'ch 
dysgwyd — felly  aros  ynddo.  "  Myfyria  yn  y  pethau  hyn,  ac 
yn  y  pethau  hyn  aros,  fel  y  byddo  dy  gynnydd  yn  eglur  i 
bawb."  Y  mae  llawer  yn  rhedeg  o'r  ysgol  wedi  dyfod 
iddi — weithiau  ynddi,  ac  weithiau  allan — nid  rhyfedd  eu 
bod  mor  annysgedig,  nid  ydynt  yn  aros  yno ;  y  mae  yn 
anhebgorol  i'r  plentyn  er  dysgu  ei  fod  yn  aros  yn  yr  ysgol ; 
nid  rhyfedd  ei  fod  yn  parhau  yn  annysgedig  os  nad  yw  ond 
weithiau  yn  yr  ysgol  ac  weithiau  allan — y  mae  aros  yn 
arwydd  ei  fod  yn  caru  yr  ysgol  ac  yn  caru  dysgu,  fe  ddaw 
yn  ysgolhaig — y  mae  yn  hcffi  myned  i'r  ysgol,  ac  yn  hoffi  ei 
lyfr.  Felly  yr  hwn  sydd  yn  aros  yn  ysgol  Crist — yn  ddiwyd 
gyda  phob  moddion  crefydd — hwnw  sydd  yn  debyg  o 
ddyfod  yn  ysgolhaig.  "Heb  esgeuluso  ein  cyd-gynnulliad 
ein  hunain,  megys  y  mae  arfer  rhai;"  rbaid  aros  ynddi 
trwy  yr  oes,  hyd  angeu — yn  yr  ysgol  o  hyd — nid  ydym 
byth  i  feddwl  ein  bod  wedi  dysgu  digon — dysgu  o  hyd,  a 
dysgu  byth.     Dysgu  Crist  y  mae  yr  holl  nefoedd. 

III.   Annogaethau. 

1.  Y  mae  y  ddysg  hon  yn  werth  yr  holl  lafur ;  y 
ddysgeidiaeth  uchaf  a'r  werthfawrocaf  o  bob  dysgeidiaeth — 
dysgu  Crist — dyma  yr  ysgolhaig  mwyaf  a  gwir  ddysgedig 
yw  yr  hwn  sydd  wedi  dysgu  mwyaf  o  Grist.  Y  mae  hwn 
wedi  dysgu  byw — dysgu  pa  fodd  a  pha  beth  i'w  wneyd  yn 
mhob  amgylchiad — dysgu  bod  yn  foddlawn  yn  mha  gyflwr 

bynag  y  byddo.  Dyma  fel  yr  oedd  Paul  yn  gallu  bod 
felly — wedi  dysgu  Crist  yr  oedd — dysgu  marw  hefyd— y 
mae  pob  dysgeidiaeth  arall  yn  myned  yn  dom  mewn 
cymmhariaeth  i  ardderchowgrwydd  y  ddysgeidiaeth  hon ; 
dyma'r  ddysgeidiaeth  sydd  yn  harddu   dyn   fwyaf  o   ddim. 

Y  mae  y  ddysgeidiaeth  hon  nid  yn  unig  yn  dda  a  buddiol 
i'r  dyn  ei  hun,  ond  y  mae  yn  ei  brydferthu  yn  ngolwg  Duw 
— yn  ngolwg  angylion — y  mae  Duw  yn  caru  gweled  delw  ei 
Fab — y  mae  y  ddysgeidiaeth  hon  yn  gwneyd  y  dyn  yn 
"bur,  yn  heddychlawn,  yn  foneddigaidd,  hawdd  ei  drin — yn 
llawn  trugaredd  a  ffrwythau  da,  yn  ddi-duedd  a  di-ragrith." 

Y  mae  yn  ei  addurno  ac  yn  ei  brydferthu,  ac  yn  ei  wneyd 
yn  ddefnyddiol  hefyd. 

2.  Tynerwch  yr  Athraw,  er  fod  y  gwersi  yn  galed.  Etto, 
y  mae  yr  Athraw  yn  addfwyn  a  gostyngedig  o  galon — pwy 
sydd  yn  dysgu  fel  Efe  ?  Fe  ddysg  hunan-ymwadiad,  trwy 
ymwadu  âg  ef  ei  hun ;  y  mae  wedi  dysgu  yr  holl  wersi  ei 
hunan — dysgu  gostyngeiddrwydd,  trwy  fod  yn  ostyngedig  ei 
hunan — yr  hwn,  ac  efe  yn  Arglwydd  ac  yn  Athraw,  a 
olchodd  draed  ei  ddysgyblion,  er  eu  dysgu  i  fod  yn 
ostyngedig — dysgeidiaeth  heb  ei  bath.  Y  mae  ei  "  iau  yn 
esmwyth,  ei  faich  yn  ysgafn,"  "dysgwch  genyf."  Pwy  sydd 
yn  dysgu  fel  Efe  ?  A  f u  y  byd  dan  athraw  arall  ?  Ysgol- 
feistres  oedd  hono,  un  galed  iawn  oedd  hi  hefyd — bygwth, 
a  chospi,  a  fflangelhi  yr  ysgolheigion  yn  ofnadwy  ;  ni  chai 
neb  ddyfod  i'w  hysgol  heb  iddi  gael  peth  o'i  waed  ef  yn 
gyntaf  peth ;  yr  oedd  mŵg  a  thân,  a  thymmestl,  a  llef 
geiriau,  y  rhai,  pwy  bynag  a'u  clywsant,  a  ddeisyfasant  na 
chwanegid  yr  ymadrodd  wrthynt.  Yr  oedd  bygythion  a 
golwg  ofnadwy  yr  ysgolfeistres  hono  yn  dychrynu  yr  ysgol- 
heigion  allan  o'u  synwyrau  bron  ;  ond  dyma  Athraw 
newydd  yn  gwaeddi  yn  dirion,   "Deuwch  ataf  fi " — dysgwch 

genyf  fi,  cewch  orphwysdra  i'ch  eneidiau.     Nid  yw  yn  arfer 
bygythion,  ond  yn  cyd-ddyoddef  â'n  gwendid  ni. 

3.  Y  mae  eraill  wedi  dysgu — rhai  wedi  eu  symmud  i'r 
dosbarth  cyntaf,  wedi  myned  yn  ddigon  o  ysgolheigion  i 
gael  eu  codi  i'r  athrofa  fry — yr  un  ysgol  yw  y  nefoedd,  rhai 
wedi  bod  yn  dysgu  ar  y  ddaear,  a  dysgu  y  maent  etto  yn  y 
nefoedd — dysgu  Crist,  a  myned  yn  debycach  iddo  o  hyd, 
ac  yn  nes  ato ;  rhai  fu  mor  ddwl  a  ninnau — y  maent  yn  yr 
ysgol  wedi  eu  dysgu  mor  dda  nes  y  maent  yn  addas  i  drigo 
yn  llys  y  brenin ;  yn  medru  moesau,  iaith,  ac  arferion  y 
wlad.  Rhai  dysgedig  sydd  yno  i  gyd,  rhai  wedi  dysgu,  ac 
yn  dysgu  Crist. 

Casgliadau. 

1.  Bod  ymwneyd  â  moddion  i  ryw  ddyben  heb  law  i  gael 
addysg — heb  law  i  ddysgu  Crist,  yn  camddefnyddio  y 
moddíon ;  fel  hyn  y  mae  lluoedd  yn  dyfod  i'r  Ysgol,  ond 
nid  i  ddysgu — un  yno  i  weled,  arall  i  gael  ei  weled,  arall  i 
gael  rhyw  hyfrydwch  i'r  glust,  rhyw  gyffro  i'r  teimlad ;  ac  os 
cânt  hyny,  dyna  y  cwbl  y  maent  yn  ei  geisio,  nid  dysgu 
Crist  sydd  arnynt  eisieu,  ac  y  maent  yn  aros  yn  y  tywyllwch. 
*  Dysgwch  genyf,"  medd  Crist,  nid  deuwch  i  gael  rhyw 
bleser,  rhyw  deimladau,  ond  i  ddysgu.  Dysgawdwr  yw 
Crist,  a  moddion  dysgu  yw  yr  holl  foddion  a  sefydlodd  ef. 

2.  Fod  yn  bossibl  felly  ymwneyd  mewn  rhyw  fodd  â 
moddion,  a  bod  heb  ddysgu  Crist;  prophwydo  yn  ei  enw — 
heb  ei  ddysgu  ;  bwyta  ac  yfed  yn  ei  ŵydd — heb  ei  ddysgu  ; 
bwrw  allan  gythreuliaid  yn  ei  enw — heb  ei  ddysgu.  Dysgu 
Crist  yw  y  pwngc  mawr  ;  ni  arddelir  neb  ganddo  yn  y  dydd 
hwnw  ond  y  rhai  a'i  dysgodd — y  rhai  y  bydd  ei  ddelw 
arnynt. 

3.  Fod  gwir  lwyddiant  crefyddol  yn  gynnwysedig  raewn 
bod  dynion  yn  dyfod  at  grefydd  i  ddysgu  Crist,  a'u  bod  yn 
ei  ddysgu  wedi  dyfod  ato ;  gall  lluoedd  ddyfod  at  grefydd 
heb  un  golwg  ganddynt  ar  ddysgu  Crist — wedi  dyfod  ati  ac 
heb  ddysgu  dim,  ac  felly  heb  fod  dim  gwir  lwyddiant 
crefyddol  yn  y  cwbl.  "Dysgwch  genyf,"  medd  Crist — i 
ddysgu  y  mae  efe  yn  gwahodd  dynion  ato. 

Dinbych,  Medi,  1837. 


XIV. 

GORUCHWYLIAETH     A     CHYFRIFOLDEB 
DYN. 

"  Ac  efe  a'i  galwodd  ef,  ac  a  ddywedodd  wrtho,  Pa  beth  yw  hyn  yr 
wyf  yn  ei  gly wed  am  danat  ?  Dyro  gyfrif  o'th  oruchwyliaeth  :  canys  ni 
elli  fod  mwy  yn  oruchwyliwr." — Luc  xvi.  2. 

YMAE  treigliad  amser  wedi  ein  dwyn  i  ddiwedd  un 
flwyddyn  etto.  Wrth  edrych  yn  ol  ar  flynyddau  ein 
bywyd,  gallwn  fabwysiadu  geiriau  y  Salmydd: — "Treuliasom 
ein  blynyddoedd  fel  chwedl."  Y  maent  yn  treiglo  ymaith, 
y  naill  ar  ol  y  lla.ll,  gan  ein  dwyn  yn  mlaen  yn  gyflym  at 
derfyniad  ein  tymmor  ar  y  ddaear.  Y  flwyddyn  hon  a'i  holl 
helyntion  sydd  ar  ein  gadael;  bu  yn  ddechreuad  ac  yn 
ddiwedd  taith  i  filoedd  o  fodau  dynol,  bwriodd  filoedd  oddi 
ar  wyneb  y  ddaear  i'r  ddaear,  miloedd  o  eneidiau  a 
drosglwyddodd  i  fyd  arall,  a  derbyniodd  filoedd  hefyd  i 
fodolaeth ;  ei  thrugareddau,  ei  breintiau,  ei  gofidiau,  a'i 
galar  a  aethant  ymaith.  Ni  adawodd  neb  o  honom  yn  yr 
un  man  ag  y'n  cafodd,  hi  a'n  dygodd  oll  yn  nes  i  fyd  arall,  yn 
nes  i'r  farn,  yn  nes  i'r  nefoedd  neu  ynte  i  drueni ;  y  mae 
wedi  chwanegu  cyfrifoldeb  pob  un  o  honom  erbyn  y  farn. 
Pe  meddyliem  pa  faint  o  drugareddau,  breintiau,  cyfleus- 
derau,  gwaredigaethau,  a  doniau  o  bob  natur  a  dderbyniasom 
ynddi  oddi  ar  law  Duw,  ni  a  deimlem  fod  ein  rhwymedig- 
aethau  iddo  wedi  eu  chwanegu  i  raddau  mawr  yn  nghorph 

y  flwyddyn  a  aeth  heibio ;  pe  meddyliem  pa  faint  o  gam- 
ddefnydd  a  wnaethom  o'r  pethau  hyn,  ni  a  welem  fod 
genym  achosion  i  gywilyddio,  edifarhau,  a  mawr  angen 
maddeuant. 

Amcan  y  ddammeg  hon  yw,  yn  un  peth,  dangos  mai 
goruchwylwyr  ydym  yn  y  byd  hwn,  ac  nid  meddiannwyr — 
rhai  dan  ymddiriedaeth  yn  trin  eiddo  un  arall,  Y  mae 
llawer  o  oruchwylwyr  anonest  iawn  ar  eiddo  Duw,  yn 
afradloni  ei  dda  fel  yr  oedd  hwn  yn  y  ddammeg. 

I.  Natür  ein  sefyllfa  bresennol: — Goruchwylwyr. 

i.  Eiddo  un  arall  sydd  genym  dan  ein  dwylaw.  Dyma 
y  gwahaniaeth  sydd  rhwng  arglwydd  a  goruchwyliwr — un  â 
hawl  ganddo  ar  y  pethau  sydd  sydd  dan  ei  ddwylaw  ydyw 
arglwydd,  efe  yw  eu  perchenog ;  dal  eiddo  un  arall  y  mae  y 
goruchwyliwr,  un  yn  edrych  dros  bethau  a  meddiannau  gŵr 
arall  ydyw  efe.  Felly  yr  ydym  ni  yn  ein  sefyllfa  bresennol, 
nid  oes  genym  ddim  o'r  eiddom  ein  hunain  ond  ein 
pechodau ;  Duw  bi'a  y  cwbl  a  feddwn,  ond  ein  beiau;  cyrph 
ac  eneidiau,  galluoedd,  synwyrau,  ei  eiddo  ef  ydynt  oll — 
holl  drugareddau  y  bywyd  hwn,  a'u  holl  fanteision.  Pa 
beth  sydd  genyt  ar  nas  derbyniaist  ?  Ac  nid  eu  derbyn  i 
fod  yn  eiddo  priodol  i  ni  a  wnaethom,  ond  eu  derbyn  fel 
goruchwylwyr.  Arian  ein  Harglwydd  ydynt — rhai  yn 
derbyn  mwy,  a  rhai  lai,  yn  ol  ewyllys  y  perchenog  mawr  o 
honynt  wrth  eu  cyfranu — pum  talent  i  un,  deg  i  un  arall,  ac 
un  i'r  lla.ll.  Ni  allai  neb  feddwl,  wrth  edrych  ar  lawer  yn 
byw,  nad  yn  byw  ar  eu  heiddo  eu  hunain  y  maent,  treulio 
eu  hamser,  eu  harian,  a'u  trugareddau  fel  pe  byddent  yn 
berchenogion  arnynt,  ac  nid  yn  oruchwylwyr ;  y  balch  yn 
ymddyrchafu  ar  roddion  Duw,  yr  afradlawn  yn  gwario  arian 
Duw  ar  ei  felus  chwantau,  y  cybydd  yn  gwneyd  ei  aur  a'i 

arian  yn  dduw  yn  lle  yr  Arglwydd.  Afradloni  ei  dda  y  mae 
llawer  heb  gofio  mai  goruchwylwyr,  ac  nid  perchenogion 
ydynt. 

2.  Sefyllfa  o  ofal  ac  ymddiried  raawr  ydyw  un  y 
goruchwyliwr.  Y  mae  pob  goruchwyliwr  call,  ffyddlawn,  a 
gonest  yn  ofalus  iawn  pa  fodd  y  mae  yn  trin  eiddo  ac  arian 
ei  arglwydd  ;  nid  rhedeg  i  wneyd  y  peth  yma  a  pheth  arall 
yn  anystyriol,  heb  ofalu  pa  un  a  fydd  hyny  yn  gymmeradwy 
gan  ei  feistr  ai  peidio ;  nid  yw  am  wneyd  dim  tu  cefn  iddo 
gyda'i  eiddo,  y  mae  yn  ofalus  i  gadw  cyfrif  cywir  a  gonest ; 
y  mae  yn  gwybod  fod  gan  ei  feistr  lyfr  hefyd.  Felly  pob 
goruchwyliwr  gonest  a  ffyddlawn  dros  Dduw — y  mae  yn 
ofalus  pa  beth  a  wnelo  â'r  pethau  y  mae  ei  Arglwydd  yn 
ymddiried  i'w  ddwylaw  a  than  ei  ofal ;  nid  yn  myned  yn 
mlaen  yn  ol  ei  fympwy  ei  hunan  y  mae,  ond  yn  gofalu  am 
roddi  allan  arian  ei  Arglwydd  yn  y  modd  goreu,  i  ennill  ei 
gymmeradwyaeth ;  y  mae  yn  cadw  cyfrif  gonest  rhyngddo 
â'i  Feistr — yn  gosod  ei  Arglwydd  bob  amser  ger  ei  fron.  Y 
mae  yn  hoffì  dyfod  i  bresennoldeb  ei  Feistr  gyda'i  waith,  o 
blegid  y  mae  yn  onest  o  egwyddor ;  ond  am  y  goruchwyliwr 
anonest,  y  mae  yn  llechian  o  ŵydd  ei  Feistr,  nid  yw  yn 
caru  dyfod  i'w  ŵydd,  nac  i  wneyd  cyfrif  âg  ef. 

3.  Goruchwyliaeth  bersonol  ydyw.  Pob  un  drosto  ei 
hun,  nid  yw  y  naill  dros  y  lla.ll.  Pob  un  mewn  oedran  a 
synwyr  yn  dal  goruchwyliaeth  bersonol  dan  Dduw ;  y  mae 
cylch  rhai  yn  helaethach  na'u  gilydd — rhai  yn  cael  mwy  o 
arian  ac  eiddo  eu  Harglwydd  na'u  gilydd,  ond  pob  un 
drosto  ei  hun  yn  ol  a  dderbyniodd.  Yr  wyt  ti,  enaid,  yn 
oruchwyliwr ;  y  mae  genyt  ti  oruchwyliaeth  dros  Dduw,  y 
mae  ei  arian  ef  yn  dy  ddwylaw,  y  mae  ei  eiddo  ef  dan  dy 
ofal  a'th  ymddiried.  Goruchwyliaeth  ar  amser,  ar 
drugareddau,  ar   gyfleusderau   a   manteision   crefyddol,  ar 

bob  peth.  A  ystyriaist  ti  hyny  erioed  ?  Y  mae  rhai  yn 
-cael  teyrnasoedd  dan  eu  gofal,  rhai  yn  cael  llawer  o  aur  ac 
arian  a  chyfoeth  y  byd  hwn ;  y  mae  rhai  yn  cael  eu  gosod 
yn  oruchwylwyr  ar  ddirgelion  Duw — ac  "yr  ydys  yn  disgwyl 
mewn  goruchwylwyr,  gael  un  yn  ífyddlawn  "  yn  y  cylch  o'r 
oruchwyliaeth  y  gosodwyd  ef  ynddi. 

4.  Y  mae  tymmor  i'r  oruchwyliaeth:  Ni  elli  fod  yn 
oruchwyliwr  mwy.  Deng  mlynedd  a  thriugain,  neu  bedwar 
ugain  mlynedd,  ydyw  tymmor  goruchwyliaeth  y  rhai  hwyaf 
ynddi — y  rhan  fwyaf  o  lawer  yn  llawer  iawn  llai ;  tymmoc 
goruchwyliaeth  miloedd  wedi  darfod  am  byth  y  flwyddyn 
sydd  yn  terfynu  heno;  tymmor  goruchwyliaeth  miloedd  etto 
a  dderfydd  yn  nghorph  y  flwyddyn  sydd  yn  dechreu  yfory, 
ac  yn  eu  mysg,  fe  allai,  rai  o'r  rhai  sydd  yn  sefyll  yma  yr 
awr  hon.  Y  mae  tymmor  ein  goruchwyliaeth  i  gyd  yn  nes 
i  ben  yn  niwedd  y  flwyddyn  hon  nag  yn  niwedd  yr  un  o'r 
blaen.  Y  mae  yr  haf  yn  darfod,  y  cynhauaf  yn  myned 
heibio ;  y  mae  llawer  o  hono  wedi  myned  heibio.  A  fuom 
ni  yn  onest  yn  ein  goruchwyliaeth  ?  A  fu  hi  yn  gyfryw  na 
raid  cywilyddio  o'i  herwydd  ? 

II.  Canlyniad  terfyniad  yr  oruchwyliaeth.     Dyro  gyfrif. 

1.  Y  mae  gan  bob  goruchwyliwr  gyfrif  personol  cyfrin- 
achol  i'w  roddi  i'w  arglwydd ;  y  mae  hyn  yn  canlyn  marw 
yn  ddiattreg — "  Dyro  gyfrif  o'th  oruchwyliaeth  " — amser  yr 
■oruchwyliaeth  wedi  darfod  am  byth,  a'r  enaid  a  Duw  yn 
cyfarfod  â'u  gilydd  i  fyned  i  gyfrif — "  wedi  hyny  bod  barn.w 
At  y  cyfwng  hwn  y  cyfeiria  yr  Apostol,  hyn  sydd  yn  gwneyd 
marwolaeth  dyn  yn  wir  bwysig  a  difrifol,  uwedi  hyny." 
Gallai  y  goruchwyliwr  anonest  wenu  ar  angeu  oni  bae  am  y 
wtdi  hyny;  nid  y  wasgfa  o  farw,  rhoddi  i  fyny  yr  anadl,  sydd 
yn  creu  dychryn  yr  amgylchiad,  ond  y  "wedi  hyny,"  yr  hya 

sydd  tu  draw  i  angeu — yn  hyn  y  mae  ei  golyn  arswydus. 
Tra  y  byddo  cyfeillion  y  marw  yn  sefyll  mewn  prudd-der 
distaw  uwch  ben  y  corph  marwol,  bydd  yr  enaid  yn  sefyll 
ei  brawf  am  dragwyddoldeb  ger  bron  ei  Farnwr;  tra  y 
byddant  hwy  yn  ymgeleddu  ac  yn  parotoi  y  corph  i  dŷ  ei 
hir  gartref,  bydd  yr  ysbryd  anfarwol  yn  cael  ei  sefydlu  yn  ei 
dragywyddol  gartref  gan  Dduw.  Y  mae  llen  rhyngom  ni 
â'r  olygfa  hono ;  pe  gallem  ganlyn  yr  enaid  yn  ei  esgyniad 
at  Dduw,  yr  hwn  a'i  rhoes  ef,  pe  gallem  edrych  trwy  y  llen 
i'r  byd  tragywyddol  i'r  hwn  y  bydd  yn  ehedeg,  a  gweled 
canlyniadau  ei  ymddangosiad  ger  bron  Duw,  a'r  cyfrif  a 
gymmer  le  rhyngddynt  â'u  gilydd,  pa  argraphiadau  a  wneid 
arnom  ? 

2.  Barn  gyhoeddus  a  chyffredinol.  Pob  goruchwyliwr 
ar  ei  ben  ei  hun  ar  y  cyntaf,  yr  holl  oruchwylwyr  gyda'u 
gilydd  fydd  yn  hon  ;  yr  enaid  yn  unig  a  fu  yn  y  cyfrif 
cyntaf,  cyrph  ac  eneidiau  yn  y  cyfrif  diweddaf;  a'r  dydd 
mwyafo'rholl  ddyddiau  fydd  hwn.  Gelwir  ef  "dydd  yr 
Arglwydd,"  "dydd  Crist,"  "  y  dydd  hwnw,"  mewn  ffbrdd 
o  hynodrwydd  ar  bob  dydd  arall;  y  cyfrif  mawr  rhwng  Duw 
a'r  byd,  i  gael  ei  ddwyn  i  derfyniad  tragywyddol  ger  bron 
bydoedd  cynnulledig ;  pob  goruchwyliwr  a  fu  yn  y  byd 
erioed,  wedi  ei  ddwyn  yn  mlaen  heb  yr  un  ar  goll,  ger  bron 
brawdle  Crist ;  sefyllfa  pob  un  yn  cael  ei  phenderfynu  am 
byth  ;  pob  gwaith  wedi  sefyll,  Duw  a'i  oruchwylwyr  yn 
myned  i  gyfrif  cyhoeddus  â'u  gilydd  ;  llawer  o  gŵynion 
wedi  eu  dwyn  at  Dduw  yn  erbyn  lluoedd  o  honynt — "Beth 
yw  hyn  a  glywais  am  danat  ?"  M  Dyro  gyfrif,"  fe  ddygwyd 
cŵynion  ataf  yn  dy  erbyn  gan  dlodion,  gan  baganiaid,  gan 
fy  achos,  nad  ymddygaist  yn  gyfiawn  tuag  atynt.  Beth 
ydyw  hyn  ?     A  oes  gwir  ynddynt  ? 

3    Cyfrif  manwl  a  chyfiawn.    Duw  a  ddwg  bob  gweithred 

i  farn,  a  phob  peth  dirgel,  da  a  drwg — barnu  dirgeloedd 
dynion,  yr  holl  dda  a  dderbyniwyd  oddi  ar  ei  law  erioed ; 
pob  dydd  yn  dyfod  â'i  gyfrif,  pob  Sabbath,  pob  blwyddyn. 
Y  flwyddyn  sydd  yn  awr  yn  terfynu,  y  mae  fel  yn  fìarwelio 
â  ni  hyd  y  "  dydd  hwnw " — ail  fyned  drosti  y  "  dydd 
hwnw,"  ei  holl  hanes — bydd  yn  cyfodi  i  fyny  i  dystio  naill 
ai  o'n  tu,  neu  i'n  herbyn — cyfrif  am  bob  trugaredd  a 
dderbyniwyd,  am  bob  mantais  a  fwynhawyd,  am  bob 
defnydd  a  wnaed  o  bob  dydd  o'n  hoes,  a  phob  cynneddf 
o'r  enaid,  pob  aelod  o'r  corph.  Hyn  oll,  fe  fỳn  Duw  gael 
ei  gydnabod  fel  Arglwydd  a  pherchenog  y  cwbl,  a  bydd 
sefyllfa  dragywyddol  pob  un  yn  troi  ar  y  cyfrif  a  allo  roddi 
i  fyny  i  Dduw. 

Cymmhwysiadau. 

i.  Bod  iawn  ystyriaeth  a  chrediniaeth  o'n  sefyllfa  fel 
goruchwylwyr  yn  anhebgorol  angenrheidiol  i  fod  ar  ein 
meddwl  yn  wastadol,  yn  ein  holl  ymwneyd  â  phob  peth  yn 
y  fuchedd  hon,  i  arfer  y  byd  heb  ei  gamarfer.  Y  mae  yn 
ammhossibl  gwneyd  hyny  heb  fyw  yn  wastad  dan  ddylanwad 
yr  ystyriaeth  a'r  grediniaeth  hon  ;  y  funyd  yr  anghofio  dyn 
hyn,  y  mae  yn  myned  i  gamarfer  y  byd,  i'w  drin  fel 
perchenog,  i  gymmeryd  meddiant  o  bethau  ei  Arglwydd 
iddo  ei  hun  ac  yn  ei  enw  ei  hun,  ac  felly  i  afradloni  ei  dda. 
Cofia  mai  amser  Duw,  arian  Duw,  eiddo  Duw,  goruchwyliwr 
dros  Dduw  ydwyt  yn  y  cyfan. 

2.  Y  mae  ystyriaeth  o'r  cyfrif  manwl  a  raid  roddi  mewn 
barn  am  y  cyfan  yn  angenrheidiol  i  fod  ar  ein  meddyliau  er 
ein  cadw  yn  oruchwylwyr  gonest  a  fiyddlawn.  Dywed 
Solomon  wrth  y  goruchwylwyr  ieuaingc,  "Gwybydd  y  geilw 
Duw  di  i'r  farn  am  hyn  oll,"  fel  y  peth  mwyaf  effeithiol  i'w 
«cadw  rhag  ffyrdd  y  galon,  a  gwagedd  mebyd  ac  ieuengctid ; 

byw  yn  ngolwg  y  farn,  bywyd  yn  cael  ei  reoleiddio  gan 
ddylanwad  y  "dydd  hwnw." 

3.  Mai  gwell  ydyw  gwneyd  cyfrif  â  Duw  yn  awr  nag  aros- 
hyd  y  "  dydd  hwnw."  Gwell  dyfod  at  ei  eisteddfa  ef  i 
drefnu  y  mater  ger  ei  fron  ef  yn  nydd  grasí,  yn  niwedd  y 
flwyddyn  hon,  i  wneyd  trefn  ar  yr  holl  gyfrifon  rhyngot  â. 
Duw.  Yn  awr,  yn  niwedd  y  flwyddyn,  y  mae  mashachwyr 
yn  trefnu  eu  cyfrifon  â'u  gilydd,  ond  gallai  fod  yma  rai  â 
deugain  mlynedd  o  gyfrif  rhyngddynt  â  Duw  heb  ei  drefnu 
erioed.  "  Cyttuna  â'th  wrthwynebwr  ar  frys,"  cyn  myned  i 
drial  y  farn,  ac  yn  wyneb  y  cyfrif  mawr  sydd  ar  lyfr  Duw  yn 
dy  erbyn;  y  mae  yn  ddiogel  meddwl  am  waed  i  ddileu, 
trugaredd  i  faddeu,  a  dechreu  bywyd  newydd  ar  ddechreu  y 
flwyddyn  newydd — calon  newydd,  a  gwaith  newydd. 

Dinbych,  Rhagfyr  3iain,  1837, 


XV 
YN     GROESHOELIEDIG     GYDA     CHRIST. 

"  Mi  a  groeshoeliwyd  gyda  Christ :  eithr  byw  ydwyf ;  etto  nid  myfi, 
ond  Crist  sydd  yn  byw  ynof  fi :  a'r  hyn  yr  ydwyf  yr  awrhon  yn  ei  fyw 
yn  y  cnawd,  ei  fyw  yr  ydwyf  trwy  ffydd  Mab  Duw,  yr  hwn  a'm  carodd, 
ac  a'i  dodes  ei  hun  drosof  fi." — Galat.  ii.  20. 

/"^READUR  newydd  ydyw  y  Cristion — pob  peth  o 
^  newydd — gŵr  dyeithr  ydyw  yn  y  byd  hwn.  Y  mae 
wedi  ei  eni  ddwywaith,  ac  y  mae  wedi  marw  unwaith;  y 
mae  yn  wahanol  i  bawb  arall  yn  mhob  peth.  Y  mae  yn 
meddwl  ac  yn  barnu  yn  wahanol  am  bob  peth  i  bawb  arall, 
yn  teimlo  yn  wahanol,  yn  ymddwyn  yn  wahanol  tuag  atynt, 
ac  yn  siarad  yn  wahanol  am  danynt ;  tra  y  mae  pawb  arall 
o'i  ddeutu  yn  byw  yn  ol  helynt  y  byd  hwn,  y  mae  yntau  yn 
byw  yn  ol  helynt  byd  arall ;  tra  y  maent  yn  cael  eu  dylanwadu 
gan  y  gwrthddrychau  sydd  o'u  deutu,  y  mae  ef  yn  cael  ei 
effeithio  yn  benaf  gan  wrthddrychau  a  phethau  cuddiedig  ; 
tra  y  maent  hwy  yn  edrych  ar  bethau  a  welir,  y  mae  yntau 
yn  edrych  ar  bethau  ni  welir  ;  tra  y  maent  hwy  yn  brysur 
gyda  phethau  amserol  y  fuchedd  hon,  y  mae  yntau  yn 
brysur  gyda  phethau  tragywyddol  y  fuchedd  a  bery  byth. 
Pan  y  mae  yn  byw  ac  yn  ymddwyn  i  fyny  i'w  egwyddorion, 
y  mae  ei  oleuni  yn  llewyrchu  ger  bron  dynion,  yn  tynu  sylw 
a  syndod  y  byd,  a  gofynir,  Pwy  yw  hwn  ?  Y  maent  yn 
methu  ei  ddeall — deall  ei  egwyddorion ;  y  maent  weithiau 

yn  ei  gyfrif  yn  ynfyd,  ac  yn  troi  yn  chwerw  wrtho,  y  mae  ei 
fuchedd  ef  yn  condemnio  yr  eiddynt  hwy  j  os  dywed 
iddynt  ei  brofiad,  ni  ddeallent  ddim  o'i  eiriau.  Fe  sieryd 
yn  Gymraeg  na  fedr  un  Cymro  yn  Nghymru  ei  ddeall  heb 
ei  fod  yn  Gristion  fel  yntau.  Nid  oes  fodd  iawn  egluro 
profiad  Cristion  i  ddyn  heb  ei  wneyd  yn  Gristion.  Y  mae 
geiriau  y  testyn  yn  ynfydrwydd  yn  ngolwg  y  dyn  cnawdol — 
ni  all  eu  synied,  na'u  deall.  Iaith  Canaan  ydyw,  yr  hon  na 
ddeallir  yn  yr  Aipht;  iaith  ffydd  ydyw,  yr  hon  na  ddysgwyd 
erioed  gan  y  cnawd.  Gall  y  cnawd  ddyweyd  y  geiriau  ar 
ol  ffydd,  fel  y  dysgir  parrot  i  lefaru;  dysga  hwnw  eiriau  dyn, 
ond  aderyn  ydyw  fyth ;  nid  oes  rheswm,  deall,  calon,  a 
theimlad  dynol  ganddo:  felly  dysg  y  cnawdol-ddyn  rhag- 
rithiol  lefaru  iaith  y  Cristion  ffyddiog  ;  ond  dyweyd  geiriau 
heb  ddeall  eu  hystyr  a'u  harwyddocâd  moesol  y  bydd — 
priodoli  iddo  ei  hun  yr  hyn  na  theimlodd  ac  na  phrofodd 
erioed.     Cynnwysa  y  testyn  ddirgeledigaethau  y  Cristion. 

I.  Y  mae  wedi  ei  groeshoelio  gyda  Christ.  Y  mae  pob 
Cristion  felly — pob  sant  a  fu  yn  y  byd  cyn  Crist,  a  phob 
Cristion  a  fu  yn  y  byd  ar  ei  ol,  fe'i  croeshoeliwyd  gyda 
Christ.  Fe  fu  y  Cristion  farw  yn  marwolaeth  Crist,  neu 
trwy  farwolaeth  Crist. 

i.  Y  mae  cyd-ffurfiad  yn  ei  feddwl,  ei  ysbryd,  a'i  amcan 
â  dyben  moesol  marwolaeth  neu  groeshoeliad  Crist.  Dyben 
croeshoeliadj  Crist  oedd  dirymu  corph  pechod,  dattod 
gweithredoedd  diafol;  egluro,  dangos,  ac  amlygu  mawr 
ddrwg  pechod,  gogoneddu  urddas  deddf  a  llywodraeth 
Duw,  ac  agor  llwybr  i  faddeu  i'r  troseddwr  edifeiriol,  heb 
ddianihydeddu  y  gyfraith  a'r  llywodraeth,  ac  heb  wanhau 
rhwymau  ufudd-dod  y  deiliaid;  "fel  y  bu  Efe  farw,  Efe  a  fu 
farw   unwaith    i    bechod,"   neu    dros  bechod ;   o  herwydd 

pechod  fe  fu  farw  er  mwyn  marwolaethu  pechod ;  cymmer- 
odd  ei  groeshoelio  ei  hunan  er  mwyn  cael  mantais  i 
groeshoelio  pechod.  Nid  oedd  gan  y  croeshoelwyr  a'i 
croeshoeliasant  Ef  un  golwg  pellach  na'i  osod  Ef  i  farwol- 
aeth  boenus  a  gwaradwyddus.  Yr  oedd  ganddo  Ef  ei 
ddybenion  ei  hunan  yn  y  gwaith  ;  troes  ei  groeshoeliad  Ef 
yn  ogoniant  tragwyddol  iddo,  ond  hoeliodd  Ef  bechod  i 
warth  tragywyddol  wrth  Ei  groes.  "  Mi  a  groeshoeliwyd 
gyda  Christ."  Y  mae  cyd-ffurfiad  yn  ysbryd  a  bywyd  y 
Cristion  â  dybenion  Ei  farw — gan  fy  mod  wedi  fy  nghyd- 
ffurfio  â'i  farwolaeth  Ef,  dirymu  corph  pechod  ynwyf  fy 
hun — ei  ddarostwng,  ei  farweiddio,  ei  ladd  yn  fy  nghalon 
fy  hun,  ac  yn  y  byd;  y  mae  fy  ysbryd  wedi  ei  weithio  i'r  un 
amcan  mawr  ag  oedd  mewn  golwg  yn  marwolaeth  Crist  ar 
y  groes. 

2.  Marwolaeth  gyffelyb  i  farwolaeth  naturiol  Crist  ar  y 
groes  yw  marwolaeth  ysbrydol  y  Cristion  i  bechod.  Y  mae 
yr  Apostol  yn  fynych  iawn  yn  eu  cymmharu  i'w  gilydd — 
croeshoelio  y  cnawd,  croeshoelio  ein  hen  ddyn  ni  gydag 
Ef ;  y  mae  marwolaethiad  pechod  yn  y  saint  yn  debyg  i 
farwolaethiad  Crist  ar  y  groes — y  Cristion  yn  marw  i 
bechod  yn  debyg  ag  yr  oedd  Crist  yn  marw  dros  bechod. 

Marwolaeth  boenus  oedd  marwolaeth  y  croeshoeliad — y 
fwyaf  poenus  ac  arteithiol — rhoddi  poen  oedd  yr  amcan  o 
honi — felly  marwolaeth  i  bechod,  un  boenus  ydyw  croes- 
hoelio  y  cnawd,  ei  wyniau  a'i  chwantau,  ymdrechu  yn 
erbyn  pechod,  ei  attal  i  dori  allan ;  ie,  a'i  ddiorseddu  yn  y 
galon.  Ymdrech  boenus  ydyw,  nid  dan  gysgu  neu 
chwareu  na  chwerthin  y  gwneir  hyn,  fe  gŷst  ocheneidiau  o 
waelod  y  galon,  fe  gŷst  ddagrau  a  gweddiau,  fe  gŷst  gwyn- 
fanau  trymion,  tynu  llygad  de,  a  thori  braich  dde  ydyw ;  ie, 

croeshoeìio — croeshoelio  y  cnawd,  croeshoelio  rhyw  chwant 
anwyl  ydyw,  a'r  holl  chwantau,  mewn  poen. 

Marwolaeth  ohiriawl  yw  marwolae.th  y  croeshoelìad. 
Byddai  y  rhai  a  groeshoeliwyd  yn  byw  yn  hwy  nag  y 
byddai  y  rhai  osodid  i  farwolaeth  mewn  dull  arall ;  felly 
marwolaeth  i  bechod,  neu  farweiddiad  pechod  yn  yr  enaid 
crediniol,  graddol  iawn  y  mae  yn  gwanhau — y  mae  ar  y 
groes,  y  mae  hoelion  wedi  eu  gosod  trwyddo,  ond  y  mae  yn 
fy w  er  hyny ;  y  mae  yn  nerthol  iawn  etto,  y  mae  yn 
gweithio,  yn  cynnhyrfu,  ac  etto  y  mae  yn  gwanhau.  Fel  y 
mae  ef  yn  gwanhau  y  mae  awyddfryd  at  sancteiddrwydd  yn 
cynnyddu;  wrth  hyn  y  gelli  wybod  pa  un  a  ydyw  ar  y  gross 
ai  peidio,  pa  un  a  ydyw  pechod  yn  ei  lawn  lywodraeth  ddi- 
attaliad  yn  yr  enaid  ai  peidio ;  a  ydyw  nerth  ei  weithrediad 
a'i  gynnhyrfìad  yn  gwanhau,  a'r  awyddfryd  i  fod  yn  rhydd 
oddi  wrtho  yn  cryf hau  ?  A  elli  ddyweyd  am  dano,  "  Y 
peth  sydd  gâs  genyf ?"  A  ydyw  sancteiddrwydd  yn  dyfod 
yn  fwy  dymunol  a  chariadus  yn  ngolwg  y  meddwl  ?  A 
ydyw  yr  enaid  yn  ei  garu  er  ei  fwyn  ei  hun,  ynte  ei 
ddewis  er  mwyn  yr  hyn  sydd  yn  gyssylltiedig  âg  ef?  A 
fedri  di  garu  sancteiddrwydd  yn  unig  o  herwydd  ei 
brydferthwch  moesol  heb  ystyried  yr  hyn  sydd  mewn 
cyssylltiad  âg  ef?  Cashau  pechod  er  ei  fwyn  ei  hun — 
ffieidd-dra  ei  natur.  A  oes  cynnydd  graddol  ar  y  teimladau 
hyn  yn  yr  enaid  ?  Graddol  yw  marwolaeth  pechod,  a 
graddol  yw  adfywiad  sancteiddrwydd  yn  yr  enaid — tebyg  i 
farwolaeth  y  croeshoeliad  ydyw. 

3.  Yr  oedd  Crist  yn  marw  marwolaeth  drwgweithredwr* 
Marwolaeth  llofrudd,  troseddwr  o'r  fath  waethaf,  oedd 
marwolaeth  y  groes.  Yr  oedd  yn  marw  dan  felldith,  dan 
gondemniad  cyfraith,  dan  gondemniad  y  bobl — "  Croes- 
hoelier  Ef."     Yr  oedd  yn  marw  dan  ddirmyg  a  gwarth — 

felly,  "  Mí  a  groeshoeliwyd  gyda  Christ."  Croeshoelio  ein 
hen  ddyn  ni  gydag  ef,  y  mae  cyd-ffurfiad  yn  marwolaeth  y 
Cristion  i  bechod— marwolaeth  drwgweithredwr — yn  gy- 
hoeddus  dan  gondemniad,  dan  felldith,  dan  warth.  Y  mae 
deddf  a  llywodraeth  Duw,  a  phob  bôd  rhinweddol  ynddi, 
yn  gwaeddi,  "  Croeshoelier  ef,"  bydded  farw  y  farwolaeth 
ddyledus  iddo  fel  drwgweithredwr,  fel  y  llofrudd  mwyaf  a 
gwaethaf  a  fu  erioed  yn  llywodraeth  Duw.  Bydded  farw 
o'r  un  farwolaeth  ag  y  bu  y  Diniwed  a'r  Cyfiawn  o'i 
herwydd.  Y  mae  yr  enaid  yn  dyfod  i'w  gondemnio,  yn  ei 
draddodi  i  fyny  i'w  groeshoelio ;  y  mae  yno  ddadleu  O' 
blaid  ei  fywyd  ef,  y  mae  y  galon  a'r  serchiadau  yn  eiriol  am 
ei  fywyd — "Pa  ddrwg  a  wnaeth  efe  ?"  Cerydda  ef,  a. 
gollwng  ef  yn  rhydd.  Na,  medd  deddf  a  chydwybod,  os 
gollyngt  hwn  yn  rhydd,  nid  wyt  garedig  i  Grist — rhaid  ei 
gondemnio  gan  yr  enaid  ei  hun  i  farw  dan  felldith,  i  farw 
fel  líofrudd  a  gwrthryfelwr.  "  Mi  a  groeshoeliwyd  gyda 
Christ."  Yr  wyf,  fel  pechadur,  i  farw  marwoläeth  gyffelyb' 
mewn  ystyr  foesol  Vw  farwolaeth  naturiol  Ef. 

4.  Yr  olwg  ar  ddrwg  pechod  yn  nghroêshoeliad  Crist  a 
effeithiodd  gasineb  ynof  tuag  ato,  a'm  dygodd  i'r  fatb 
deimlad  tuag  ato,  fel  y  penderfynais  y  cai  yntau  farw  o'r  un 
farwolaeth.  Ei  weled  ef  yn  croeshoelio  Crist  a  barodd  i 
minnau  ei  groeshoelio  yntau ;  ei  weled  ef  yn  gyru  hoelion 
trwy  draed  a  dwylaw  Arglwydd  y  bywyd  a  barodd  i 
minnau  yru  hoelion  trwy  ei  draed  a'i  ddwylaw  yntau;  caiff 
fy  holl  enaid  ei  watwar  gyda  dirmyg  yn  ei  boenau  angeuol 
fel  y  gwatwarodd  Iesu — caiff  y  finegr  a'r  bustl  ei  yfed  ato. 
Neu  yr  ochr  arall,  ystyriaeth  o  gariad  Iesu  yn  marw  ar  y 
groes  a'm  hennillodd  i  fod  yn  groeshoeliedig  i  bechod, 
wrth  ei  weled  ef  ar  y  groes  yn  marw  yn  aberth  dros- 
bechod. 

II.  Ac  etto,  byw  ydwyf.  Wedi  fy  nghroeshoelio  yr  ydwyf 
wedi  marw  i  bechod,  i'r  ddeddf,  i'r  byd,  i  mi  fy  hunan,  ac 
^tto  byw  ydwyf ;  ac  etto,  nid  myfi,  ond  Crist  sydd  yn  byw 
ynof  fi. 

i.  Y  mae  fy  ngalluoedd  eneidiol  a  moesol  yn  gweithredu 
fel  o'r  blaen;  nid  yw  fy  ngalluoedd  wedi  eu  croeshoelio,  ac 
nid  ydynt  wedi  marw  pan  fûm  i  farw,  nac  yn  marw  wrth  i 
bechod  farw  ynof  fi  ;  yr  wyf  yn  fyw  yn  yr  ystyr  yma  fel 
cynt,  y  mae  fy  enaid  yn  gweithredu  mor  nerthol  a  bywiog 
ag  o'r  blaen ;  yr  un  person  ydwyf^  nid  enaid  na  galluoedd 
newydd  sydd  genyf,  yr  wyf  yn  adnabod  fy  hun,  yr  wyf  yn 
ymwybodol  mai  yr  un  wyf  fi,  ond  y  mae  genyf  fywyd 
newydd — yr  un  dyn  yn  byw  bywyd  newydd. 

2.  Nid  myfi  sydd  yn  byw — mewn  ystyr  foesol,  nid  yr  un 
ydwyf — yr  un  mewn  ystyr  naturiol,  ond  creadur  newydd 
mewn  ystyr  foesol — nid  y  fi  ydwyf  fi.  Pwy  ydwyt  ti — ai  nid 
yr  hwn  a  elwid  gynt  yn  Saul  yr  erlidiwr ;  ai  Saul  yr  erlidiwr 
wyt  yn  awr  ?  Nag  ê — Paul,  apostol  Iesn  Grist — myfi,  ac 
nid  myfi. 

3.  "  Crist  sydd  yn  byw  ynof  fi."  Dyma'r  dirgelwch  yn 
cael  ei  amlygu.  Yr  wyf  mewn  undeb  â  Christ.  Efe  yw 
fiynnon  fy  mywyd — cynnaliaeth  fy  mywyd,  cysur  fy  mywyd, 
a  dyben  fy  mywyd ;  trwy  rinwedd  Crist  y  cefais  fywyd  wedi 
ei  golli  ynof  fy  hun,  arno  Ef  yr  wyf  yn  dibynu  yn  wastad 
am  gynnaliaeth  a  chysur  i'r  bywyd  ysbrydol.  Efe  yw  y 
dyben  o  hono,  ei  ogoniant  a'i  ddyrchafiad  Ef — egwyddorion 
bywyd  Iesu  Grist  sydd  yn  fy  llywodraethu  ac  yn  fy 
nghynnhyrfu  i  weithredu.  Yr  wyf  fi  yn  byw  fel  pe  byddai 
Crist  ynof  fi,  yn  fy  nghynnhyrfu,  ac  yn  rheoli  fy  holi  fywyd, 
ac  felly  y  mae.  Y  mae  Ysbryd  Crist  ynof  fi  yn  byw,  y  mae 
ei  dymmer ;  yr  wyf  fi  o'r  un  ansawdd  calon,  yr  un  dyben- 
ion,  yr  un  dymuniadau — y  mae  Crist  yn  byw  ynof  fi  ;  nid 

oes  genyf  yr  un  dyben  i'm  bywyd  ond  gogoniant  Duw  a  lles 
dynion.  Felly  yr  oedd  Crist,  ac  y  mae  Crist  felly  yn  byw 
ynof  fi. 

III.  Y  modd  yr  oedd  yr  Apostol,  ac  y  mae  pob  Cristion, 
yn  byw  y  bywyd  hwn. 

i.  Ei  fyw  trwy  ffydd  Mab  Duw.  Y  mae  yn  byw  yn  y 
cnawd,  ac  etto  nid  yn  ol  y  cnawd,  ond  trwy  ffydd  yr  oedd 
Crist  yn  byw  ynddo.  Eglurhâd  yw  y  geiriau  hyn  ar  y 
rhai  blaenorol — "  ei  fyw  yr  ydwyf  trwy  ffydd  Mab  Duw." 
Yr  wyf  wedi  mabwysiadu  egwyddorion  crefydd  Crist,  a  byw 
yr  ydwyf  dan  lywodraeth  ei  hegwyddorion,  byw  dan 
lywodraeth  teimladau  a  genhedlir  gan  ystyriaeth  o  bethau  a 
ddadguddia  yr  Efengyl;  ac  nid  am  bethau  y  cnawd  y  mae 
hi  yn  synio,  nid  am  bethau  y  byd  hwn  y  mae  hi  yn  traethu, 
onid  ê  buasai  y  byd  yn  gwrandaw  arni ;  ond  pethau  byd 
arall  y  mae  hi  yn  ddadguddio,  pethau  anweledig  y  mae  hi 
yn  ddangos — pethau  Duw — pethau  tragywyddol.  A  byw  yr 
ydwyf  fi  dan  lywodraeth  y  pethau  hyny,  dan  ddylanwadau  y 
pethau  a  ddadguddia  crefydd  Mab  Duw,  byw  dan  lywodr- 
aeth  crediniaeth  o'u  sylweddol  fodolaeth.  Yr  wyf  wedi 
credu  eu  bod  yn  sylweddau  ac  nid  yn  ddychymygion ;  o 
ganlyniad,  y  mae  yn  cael  effaith  ar  holl  naws  fy  mywyd. 

2.  Ei  rwymedigaeth  i'r  person.  "Yr  hwn  a'm  carodd,  ac 
a'i  dodes  ei  hun  drosof  fi."  Y  mae  ystyriaeth  o'i  gariad  yn 
dodi  ei  hun  drosof  fi  wedi  ennill  fy  nghalon  innau  i  roddi 
fy  hunan  iddo  yntau ;  nid  fe  broffesodd  ei  fod  yn  fy  ngharu, 
ond  dangosodd,  profodd  ei  fod  trwy  roddi — nid  rhywbeth — 
ond  ei  Hun,  a  rhoddi  ei  Hun  i  angeu,  i  gospedigaeth  fy 
heddwch  ;  yna  nid  oes  dim  yn  ormod  i  minnau  i'w  aberthu 
er  ei  fwyn  Ef — "  Yr  ydym  ni  yn  ei  garu  ef  am  iddo  ef  yn 

gyntaf  ein  caru  ni."  A  oes  genym  rywbetli  i  brofi  gwirìon- 
«dd  ein  proffes  ein  bod  yn  ei  garu  mewn  gweithred  a 
gwirionedd  ? 

Dygwn  ein  proffes  ein  hunain  at  y  prawf-nôd — profiad  y 
Cristion.  A  ydym  yn  gwybod  rhywbeth  am  brofiad  fel 
hyn — "Mi  a  groeshoeliwyd  gyda  Christ?"  Yr  ün  grefydd  a 
hon  yn  unig  a  wna  y  tro  i  ninnau.  Rhaid  i  ni  wybod  am 
beth  fel  hyn,  neu  ni  wyddom  ddim  am  grefydd. 

Dinbych,  Ionawr  i4eg,  1838. 


XVI. 
PREGETH     I'R     MYNYDDOEDD. 

"Gwrandewch,  attolwg,  y  peth  a  ddywed  yr  Arglwydd;  Cyfod, 
ymddadleu  â'r  mynyddoedd,  a  chlywed  y  bryniau  dy  lais.  Gwrandewch, 
y  mynyddoedd,  a  chedyrn  sylfaeni  y  ddaear,  gŵyn  yr  Arglwydd ;  canys 
y  mae  cŵyn  rhwng  yr  Arglwydd  a'i  bobl,  ac  efe  a  ymddadleu  âg 
Israel." — Micah  vi.  i.,  2. 

Ç\  ORUCHWYLIAETH  go  ddyeithr  i  bregethwr  ydoedd 
"  ei  anfon  i  ddadleu  â'r  mynyddoedd,  ac  ì  bregethu  i'r 
bryniau.  Yr  oedd  Micah  wedi  dadleu  llawer  âg  Israel,  a 
phregethu  llawer  iddynt,  i  ychydig  iawn  o  bwrpas.  Yr 
oedd  y  gau  brophwydi  yn  llawer  iawn  mwy  poblogaidd  nag 
ef,  a'u  gweinidogaeth  yn  llawer  iawn  mwy  derbyniol  gan  y 
bobl  na'i  weinidogaeth  ef.  Yr  oedd  eu  gweinidogaeth  hwy 
yn  llawer  iawn  mwy  esmwyth.  "  Seion  a  erddir  fel  maes," 
a  "  mynydd  y  tŷ  fel  uchel-leoedd  y  goedwig,"  meddai  ef. 
Prophwydo  barnau  a  cheryddon  arnynt  am  eu  pechodau  yr 
oedd  ef;  mynegu  eu  camweddau  a'u  hanwireddau  i  dŷ 
Israel ;  ac  ni  fu  gweinidogaeth  felly  erioed  yn  dderbyniol 
iawn,  tra  yr  oedd  y  gau  brophwydi  yn  addaw  i'r  bobl  ddigon 
o  ŷd  a  gwin,  a  heddwch ;  yn  prophwydo  na  dderbynient 
gerydd  ;  ac  yr  oedd  eu  hathrawiaeth  yn  gymmeradwy  iawn. 
Efe  a  gaiff  fod  yn  brophwyd  i'r  bobl  hyn.  Wel,  pregetha 
dithau  i'r  mynyddoedd,  medd  yr  Arglwydd — cynnyg  y 
bryniau.     Y  mae  y  prophwyd  yn  myned  at  ei  orchwyl  yn 


112  Pregeth  i'r  Mynyddoedd. 

y  fan,  heb  groes-ddadleu,  na  gofyn  pa  les  fyddai  pregethu 
i'r  mynyddoedd,  pa  ddyben  fyddai  llefaru  wrth  y  bryniau  ? 
"  Ymddadleu  â'r  mynyddoedd,"  medd  Duw.  "  Gwran- 
dewch,  fynyddoedd,"  medd  Micah,  gan  bregethu  wrth  y 
mynyddoedd  am  y  bobl,  ac  yn  nghlyw  y  bobl. 

i.  I  dynu  sylw  y  bobl  trwy  y  dull  newydd  hwn  o  lefaru. 
"  Duw,  wedi  iddo  lefaru  lawer  gwaith,  a  llawer  modd,  gynt 
wrth  y  tadau  trwy  y  prophwydi."  Y  mae  pob  amrywiaeth 
dull  o  lefaru  yn  y  Beibl — amlhëai  gyfTelybiaethau  trwy  law 
y  prophwydi — yr  amrywiaeth  dull  o  lefaru,  o  gyfleu  y 
gwirionedd  ger  bron  dynion,  a  arferir  yn  y  Beibl  yn  gynllun 
i  bregethu  y  Gair  yn  mhob  oes ;  yr  un  yw  dynolryw  yn 
mhob  un  ac  oes,  ac  y  mae  y  natur  ddynol  yn  caru  amryw- 
iaeth,  ac  y  mae  amrywiaeth  yn  fantais  i  ennill  sylw  a 
gwrandawiad,  a  dylai  pregethwr  fyfyrio  amrywiaeth  yn  ei 
ddull  o  gyfansoddi  a  thraddodi  ei  genadwri.  Y  mae  Micah 
yn  cael  ei  ddysgu  felly  i  lefaru  wrth  y  mynyddoedd  a'r 
bryniau,  ac  yn  troi  oddi  wrth  y  bobl,  ac  yn  edrych  tua'r 
mynyddoedd,  yn  cyfarch  y  mynyddoedd  a'r  bryniau — 
"  Gwrandewch,  fynyddoedd."  Gallem  feddwl  fod  cywrein- 
rwydd  y  bobl  yn  cael  ei  ddeffro  yn  y  fan.  Beth  sydd  ar  y 
prophwyd — y  mae  y  prophwyd  yn  ynfydu,  yn  pregethu  i'r 
mynyddoedd.  Ust!  gwrandewch  beth  sydd  ganddo  i'w 
ddywedyd  wrth  y  mynyddoedd  a'r  bryniau.  Pwngc  cyntaf 
pregethwr  yw  cael  sylw  ei  wrandawyr,  ennill  eu  hystyriaeth, 
cael  eu  clust.  Amcan  blaenaf  y  weinidogaeth  yw  cael  gafael 
ar  y  sylw,  ac  i'r  dyben  hwnw  y  mae  y  fath  amrywiaeth  dull  o 
lefaru  yn  cael  ei  arfer.  I'r  dyben  hwn  yr  arferodd  yr 
Athraw  mawr  lefaru  ar  ddammegion;  yr  oeddynt  yn  hynod 
briodol  i  ddeffro  sylw  ei  wrandawyr ;  fod  teyrnas  nefoedd 
yn  debyg  i'r  peth  yma  a'r  peth  arall  o  bethau  cyffredin  ac 
adnabyddus  iddynt,  pethau  nad  oeddynt  hwy  erioed  wedi 

meddwl  fod  dim  byd  ynddynt  o  gyffelybiaeth  i  deyrnas 
nefoedd.  Fel  hyn  y  daeth  â  theyrnas  nefoedd  atynt — i'w 
hymyl,  yn  eu  pethau  cyffredin  ;  yr  oedd  hyny  yn  codi 
ysbryd  ymofyniad  yn  y  bobl. 

2.  I  argyhoeddi  y  bobl  o  fawr  bwys  y  genadwri.  Galw 
ar  y  mynyddoedd  a'r  bryniau  i  wrandaw ;  y  mae  rhywbeth 
mawr,  pwysig,  i  gael  ei  draethu  pan  y  mae  y  mynyddoedd 
a'r  bryniau  yn  cael  eu  galw  i  wrandaw.  Yr  oedd  Moses  yn 
agor  ei  gân  olaf  yn  y  dull  hwn — "  Clywch,  nefoedd,  a  mi  a 
lefaraf  j  clyw  dithau,  ddaear  " — pethau  o'r  fath  bwys  i  gael 
eu  traethu  fel  y  mae  yn  gweddu  i'r  nefoedd  a'r  ddaear 
wrandaw.  "  Canys  enw  yr  Arglwydd  a  gyhoeddaf  fi ;" 
pregeth  o'r  un  natur  ydyw  hon  a  phregeth  Micah  yma. 
Cŵyn  yr  Arglwydd  yn  erbyn  ei  bobl.  Felly  hefyd  Esaiah, 
"Gwrandewch,  nefoedd ;  clyw  dithau,  ddaear,  canys  yr 
Arglwydd  a  lefarodd.  Megais  a  meithrinais  feibion,  a  hwy 
a  wrthryfelasant  i'm  herbyn."  Beth  yw  cynnwys  y  genadwri 
at  y  mynyddoedd  ?  Cŵyn  yr  Arglwydd  yn  erbyn  ei  bobl — 
"  ymddadleu  âg  Israel  " — â'r  bobl  yr  oedd  a  wnelai  y 
bregeth  ;  cyflwr  y  bobl  oedd  yn  cael  ei  drin.  Nid  oedd 
gan  yr  Arglwydd  yr  un  gŵyn  yn  erbyn  y  mynyddoedd  a'r 
bryniau.  "A  sorodd  yr  Arglwydd  wrth  yr  afonydd,  ai  wrth 
y  môr  y  mae  ei  ddigofaint  ?"  Nagê,  ni  wnaeth  yr  afonydd 
a'r  môr,  y  mynyddoedd  a'r  bryniau,  ddim  erioed  i  beri  iddo 
sori  wrthynt.  Cŵyn  yn  erbyn  ei  bobl — hwy  sydd  wedi  ei 
anfoddloni,  fel  pe  yr  anerchem  ninnau  y  meingciau  a'r 
corau  yna,  "Gwrandewch,  feingciau  ;  gwrandewch,  furiau — 
y  mae  cŵyn  rhwng  yr  Arglwydd  â'r  bobl  sydd  yn  ymgasglu 
o  bryd  i  bryd  yma,  ac  yn  parhau  yn  anufudd  ;  y  mae  y 
gŵyn  yn  drom,  yn  bwysig ;  cŵyn  yr  Arglwydd  ydyw,  a 
digon  pwysig  i  alw  y  mynyddoedd  a'r  bryniau  i 
wrandaw." 

i 

3  IV  dysgu  y  byddai  y  mynyddoedd  a'r  bryniau  y 
buasent  yn  pechu  ar  hyd-ddynt  yn  dystion  dros  Dduw  yn 
eu  herbyn.  Gwyddoch  chwi,  fynyddoedd  ;  yr  oeddynt 
wedi  offrymu  ar  y  mynyddoedd,  ac  arogl-darthu  ar  y 
bryniau  i'w  heilunod ;  yr  oedd  eu  hôl  yn  pechu  ar  y 
mynyddoedd,  eu  hen  allorau  a'u  llwyní  i'w  gweled  yno;  nid 
oedd  modd  i  wadu.  Pa  fodd  y  dywedi,  "  Ni  halogwyd  fi, 
ac  nid  aethum  ar  ol  Baalim?"  Edrych  dy  ffordd  yn  y  glỳn, 
dyma  ôl  dy  draed  yn  nglýn  mab  Hinnom,  dyna  gelaneddau 
dy  ebyrth  yn  ei  uchelfeydd,  y  mae  y  glỳn  yn  dyst  yn  dy 
erbyn.  Y  mae  manau  o'r  ddeear  yn  halogedig  fel  lleoedd 
a  gyssegrwyd  gan  ddynion  i  ymgasglu  iddynt  i  bechu — y 
mynyddoedd  a'r  bryniau.  Y  mae  creithiau  pechod  ar  ryw 
fanau  neillduol ;  olion  hen  goel-grefyddau  ein  hynafiaid  i'w 
gweled  etto  yn  ein  gwlad,  hen  fanau  y  byddid  yn  cyfarfod  i 
halogi  dydd  yr  Arglwydd,  i  redeg  meirch,  a  chyflawniadau 
llygredig,  y  mae  y  rhai  hyn  yn  dystion  byth  yn  erbyn 
pechadur.  Y  ddaear  a  gyfyd  yn  ei  erbyn — yr  hen  fanäu  y 
bu  yn  pechu,  y  maent  yn  aros  ar  gôf  y  pechadur ;  y  mae  yn 
cofio  ei  bechodau  pan  feddylio  am  danynt,  neu  pan  elo 
heibio  iddynt.  Y  mae  ysbrydion  hen  bechodau  yn  codi  o 
flaen  ei  gydwybod,  pan  elo  i  olwg  y  manau  y  cyflawnwyd 
hwynt — myned  heibio  i  ryw  dŷ,  neu  ryw  lanerch  y 
cyflawnwyd  rhyw  bechod  ynddynt,  daw  y  pechod  i  gôf ;  y 
mae  y  tŷ  a'r  llanerch  yn  aros  yn  dystion  o  hyd. 

4.  Y  mae  pregeth  y  mynyddoedd  yn  awgrymu  y  bydd 
rhyw  ddylanwad  byth  oddi  wrth  y  manau  y  bu  dynion  yn 
byw  ac  yn  pechu  ynddynt  ar  gyflwr  dynion  yn  y  byd  a 
ddaw ;  nid  ânt  byth  yn  anghôf,  arhosant  yn  dystion  yn  y 
côf  a'r  gydwybod  byth  ;  cofio'r  lle  y  cyflawnwyd  y  weithred 
yn  chwanegu  y  trueni,  o'r  adgofion  am  y  pechod  y  cyfyd  y 
gofid.     Pe  gellid  eu  hanghofio,  lliniarai  y  boen,  ond  bydd 

y  weithred  a'r  lle  o  flaen  y  meddwl  byth.  Cofio  yr 
odfeuon,  cofio'r  lle  y  buwyd  yn  gwrandaw  am  fìynyddau,  yn 
anufudd,  yn  anghredadyn.  O'r  tu  arall,  bydd  cofio  y  fan  y 
plygodd  yr  enaid  gyntaf  wrth  draed  trugaredd  yn  ffynnon  o 
felusder.  Fe  gofia  Jacob  am  Bethel  a  Peniel  yn  oes 
oesoedd  ;  fe  gofia  Saul  o  Tarsus  y  fan  ar  y  fíbrdd  ger  llaw 
Damascus  yn  oes  oesoedd ;  nid  oes  neb  ar  y  ddaear  a  ẃyr 
y  fan  yn  awr,  ond  gŵyr  ef  o'r  goreu.  Cofir  y  man  y  daeth 
yr  enaid  yn  rhydd ;  pe  plygai  yr  enaid  yn  y  fan  yna  heno, 
byddai  yr  yspotyn  y  mae  arno  yn  troi  yn  ddefnydd  cofion 
dedwydd  iddo  yn  oes  oesoedd  ;  fe  deimlai  rywbeth  tuag  at 
y  fan  hono  ragor  pob  man  arall. 

Dinbych,  1838. 


XVII. 

IAU,     DYSGEIDIARTH,     A     GORPHWYSFA. 

"  Cymmerwch  fy  iau  arnoch,  a  dysgwch  genyf;  canys  addfwyn 
ydwyf,  a  gostyngedig  o  galon  :  a  chwi  a  gewch  orphwysdra  i'ch 
eneidiau." — Matt.  xi.  29. 

~V7~  MAE  y  geiriau  yn  alwad  rasol  at  bechaduriaid  truain. 
-*-  Yr  oedd  calon  Mab  Duw  yn  tosturio  yn  yr  olwg  ar 
bechaduriaid  tlodion  yn  ymddihoeni  mewn  llafur  alludded; 
fe  allai  ei  fod  ar  fin  y  fíbrdd  yn  edrych  ar  y  bobl  yn  myned 
i'r  ŵyl  gyda'u  haberthau,  ac  yn  gweled  y  gwasanaeth  hwnw 
yn  un  llafurus  a  phoenus,  a'r  baich  yn  drwm.  Y  mae  yn 
gwahodd  y  truain  i  droi  ato  ef  am  ymwared  oddi  wrth  y 
gwasanaeth  seremonîol — trowch  yma — wele  un  mwy  na 
Moses  yma,  a  mwy  na'r  aberthau — y  sylwedd  o  honynt  oll. 
Gellwch  adael  y  cysgodau  wedi  i'r  sylwedd  ymddangos — 
"Cymmeiwch  fy  iau  arnoch." 

I.  Yr  hyn  y  mae  Crist  yn  ei  ofyn  yn  y  geiriau  hyn. 

1.  Y  mae  cymmeryd  iau,  neu  ymgyssegru  i  wasanaeth 
Crist,  yn  arwyddo  ei  gyffesu  yn  gyhoeddus,  ei  arddel  ger 
bron  dynion,  ymrwymo  raewn  cyfammod  â'i  bobl  a'i 
ddysgyblion  ef.  Y  mae  yr  ymadrodd  a  ddefnyddir  yma, 
sef  iau,  yn  arwyddo  hyny  mewn  modd  neillduol.  Y  mae 
yr  iau  yn  offeryn  i  gylymu  ychain  ynghyd  i  gyd-weithio  ;  yr 
iau  oedd  yn  eu  tido  wrth  eu  gilydd — felly  cymmerwch  fy 


lau,  Dysgeidiaeth,  a  Gorphwysfa.  117 

iau,  yn  arwyddo  dyfod  i  undeb  eglwysig  a  chyfammodol  â'i 
bobl  sydd  yn  gwasanaethu  Crist — deuwch  dan  rwymiad, 
dan  ammod  gyhoeddus  i  fod  yn  eiddo  Crist,  i  weithio 
gwaith  Crist ;  nid  oes  neb  yn  ddysgyblion  ac  yn  ganlynwyr 
i  Grist  heb  arddel  Crist,  ni  arddelir  neb  ganddo  ef  ond  y 
rhai  a'i  harddelant  ef.  Y  mae  llawer  yn  gwenieithio  iddynt 
eu  hunain  y  gallant  wneyd  rhyw  grefydd  iddynt  eu  hunain 
a  wna  y  tro  yn  burion,  heb  godi  y  groes  a  chanlyn  Crist ; 
ond  ni  farna  Crist  hyny  yn  ddigon — "  Os  gwasanaetha 
neb  fi,  dilyned  fi."  Dangosed  ei  hun  yn  gyhoeddus,  bydded 
mewn  undeb  â'm  dysgyblion  a'm  canlynwyr  i ;  y  mae 
miloedd  yn  gwneyd  crefydd  iddynt  eu  hunain  a  dry  yn 
siomedig  iddynt  yn  y  diwedd. 

2.  Y  mae  yn  arwyddo  cwbl  ymostyngiad  i  ewyllys  Crist, 
fel  rheol  bywyd,  rheol  i  weithio  yn  ei  wasanaeth  ef — wedi 
ymrwymo  i  fod  yn  weision  iddo  ef ;  nid  pob  un  i  wneyd  yr 
hyn  a  fyno,  ac  fel  y  myno,  ond  "Cymmerwch  fy  iau"  a 
arwydda  cymmeryd  gair  ac  ewyllys  Crist  yn  rheol  gwneyd 
yr  hyn  y  mae  Crist  yn  ei  orchymyn,  a'i  wneyd  fel  y  mae  yn 
gorchymyn,  derbyn  ei  egwyddorion  a  phlygu  i'w  awdurdod, 
bod  y  meddwl  a'r  galon  yn  ymostwng  i  awdurdod  ac 
•ewyllys  Crist,  yn  gystal  a'r  ymddangosiad  allanol.  Y  mae 
y  gwas  wrth  gyttuno  â'i  feistr  i'w  wasanaethu,  yn  ymrwymo 
i  wneyd  ei  waith,  fel  y  byddo  y  meistr  yn  gweled  yn  dda ; 
ewyllys  y  meistr  yw  rheol  y  gwas,  nid  oes  ganddo  fel  gwas 
yr  un  ewyllys  o'i  eiddo  ei  hunan;  y  mae  ei  ewyllys  ef  i  gael 
ei  llyngcu  i  fyny  yn  ewyllys  y  meistr ;  felly  y  Cristion,  wedi 
cymmeryd  iau  Crist  arno,  ewyllys  Crist  sydd  i  fod  yn  rheol 
iddo ;  nid  oes  ganddo  yr  un  ewyllys  o'i  eiddo  ei  hun  i'w 
chyflawni,  y  mae  ei  ewyllys  ef  i  gael  ei  llyngcu  i  fyny  yn 
ewyllys  Crist.  Felly  yr  oedd  Crist  yn  ei  sefyllfa  fel  gwas,  ni 
ddaeth  i  wneuthur  ei  ewyllys  ei  hun,  ond  ewyllys  yr  hwn  a'i 

danfonodd — "  Nid  fy  ewyllys  i,  ond  yr  eiddot  ti  a  wneler  f 
ac  megys  ag  yr  oedd  efe,  felly  yr  ydym  ninnau  hefyd  yn  y 
byd  hwn ;  fel  yr  anfonodd  y  Tad  ef  i'r  byd,  felly  yr  anfon- 
odd  yntau  ei  ddysgyblion  i'r  byd  i  wneyd  ei  waith,  ei 
ewyllys  ef ;  a'r  cwbl  sydd  gan  y  Cristion  i  ofalu  am  dano 
ydyw  gwybod  beth  yw  ewyllys  Crist,  a'i  wneyd.  Nid  oes 
genyt  ti  amser  i'w  golli,  yn  wir,  Gristion,  ar  hyd  y  byd  yma, 
i  edrych  ar  y  peth  yma  a'r  peth  arall,  i  roddi  dy  feddwl  ar 
farchnata,  ar  ennill,  elwa,  a  chasglu,  planu  ac  adeiladu — 
gwas  un  arall  wyt  ti.  Beth  a  feddylid  o  was  a  fyddai  yn 
gadael  gwasanaeth  ei  feistr  trwy  gorph  y  flwyddyn  yn  mron, 
i  wneyd  eì  waith  ei  hun,  trin  y  maes  iddo  ei  hun,  gofalu  am 
ei  dŷ  ei  hun  y  mae  efe  trwy  gydol  y  flwyddyn,  a  hollol 
esgeuluso  gwaith  ei  feistr?  Gwas  drwg,  anffyddlawn,  ac 
anonest  iawn  fyddai  y  cyfryw.  O  !  faint  o  weision  fel  hyn 
sydd  gan  Grist  ?  Amser  cynhauaf  ydyw,  hefyd,  a'r 
cynhauaf  yn  wir  yn  fawr,  a'r  gweithwyr  yn  anaml  hefyd,  a 
llawer  o'r  ychydig  weithwyr  a  gweision  hyn  gan  Grist  yn 
esgeuluso  ei  waith,  ac  yn  troi  i  weithio  iddynt  eu  hunain,  ac 
felly  y  mae  gwaith  Crist  mor  bell  ar  ol.  "  Cymmerwch  fy 
iau/'  fy  ewyllys  i  yn  rheol. 

3.  Y  mae  yr  ymadrodd  yn  arwyddo  fod  y  bobl  o  dan  iau 
rhywun  o'r  blaen.  Yr  oedd  y  bobl  hyn  dan  iau  galed  yr 
oruchwyliaeth  seremonîo],  a  llawer  o  honynt  dan  iau  galed 
a  gorthrymus  Satan  a  phechod.  "  Cymmerwch  fy  iau" — 
newidiwch  ddau  feistr,  newidiwch  ddau  wasanaeth;  y  mae 
pob  un  sydd  yma  heddyw  o  dan  iau  rhywun,  yn  ngwasan- 
aeth  a  than  lywodraeth  rhyw  feistr,  naill  ai  yn  ngwasanaeth 
caled,  slafaidd,  a  gwarthus  pechod,  neu  yn  ngwasanaeth 
Crist — pob  gwddf  sydd  yma  o  dan  iau  rhywun.  Y  mae 
Iesu  Grist  yn  galw  ar  y  rhai  sydd  etto  dan  iau  galed  Satan 
am    ymysgwyd    oddi    wrthi,    ymryddhau   o'i   wasanaeth,  a 

dyfod  yn  weision  iddo  ef.  Cymmerwch  fy  iau  i,  iau  eich 
Gwaredwr  ;  iau  esmwyth  ac  ysgafn  ydyw  mewn  cymmhar- 
iaeth  i'r  iau  yr  ydych  yn  awr  o  dani.  Newidiwch  hi,  y  mae 
yr  iau  yna  yn  anesmwyth,  y  mae  y  baich  yn  drwm,  yr  ydych 
chwithau  yn  flinderog  a  llwythog  o  dani — taflwch  hi  i  lawr. 
Cymmerwch  fy  iau  i ;  iau  sydd  yn  esmwythau  ar  bawb  a'i 
cymmero  ydyw  fy  iau  i. 

4.  Peth  o  wirfodd  ydyw  canlyn  Crist  a  dyfod  at  ei  waith, 
a  chyflawni  ei  wasanaeth.  "  Cymmerwch  fy  iau  " — nid  yw 
yn  ei  gosod  trwy  drais ;  nid  oes  trais  i  fod  mewn  crefydd, 
peth  o  rydd  ddewisiad  y  dyn  ei  hun  ydyw.  "  Os  mỳn  neb 
ddyfod  ar  fy  ol  i" — nid  rhywbeth  fel  dal  ych  heb  ei  waethaf 
yw  dal  pechadur  dan  iau  Crist,  er  fod  rhyw  bethau  yn 
debyg  i  hyny  ynddo.  "  Cymmerwch " — nid  oes  dim 
moddion  gorfodol  yn  cael  eu  harfer,  ond  ei  weithio  i 
ymostyngiad  gwirfoddol  trwy  foddion  moesol,  nes  y  byddo 
yn  ewyllysgar  ymroddi  i  ogwyddo  ei  ysbryd  i  dderbyn  a 
dwyn  yr  iau. 

II.  "  Dysgwch  genyf."  Dyma  beth  arall  a  ddywed 
Crist  yn  y  testyn.  Y  mae  yn  gosod  ei  hun  allan  yn 
nodwedd  Meistr  ac  Arglwydd,  ac  yn  nodwedd  Dysgawdwr 
ac  Athraw,  yn  golygu  y  rhai  a  anerchir  ganddo  dan 
nodwedd  gweision  ac  ysgolheigion — "  Dysgwch  genyf." 

1.  Y  mae  hyn  yn  tybied  anwybodaeth  a  thywyllwch.  Y 
mae  pob  dyn  yn  dyfod  yn  anwybodus  i'r  byd,  y  mae  arno 
eisieu  ei  ddysgu ;  yn  y  tywyllwch  y  mae,  yn  anwybodus  am 
Dduw,  am  dano  ei  hun,  am  fyd  arall,  am  drefn  achub  trwy 
Iesu  Grist — y  mae  yn  rhaid  ei  ddysgu. 

2.  Iesu  Grist  yw  yr  unig  Athraw  crefyddol.  Dysgawdwr 
wedi  dyfod  oddi  wrth  Dduw,  y  Prophwyd  mawr  nad  oes 
neb  yn  dysgu  fel  eíe  ;  peidiwch  a  gwrandaw  ar  neb  arall — 

"Dysgwch  genyf  fi."  Yr  wyf  fi  yn  dysgu  yn  rhad,  yn  dysgu 
yn  effeithiol,  yn  dysgu  y  gwirionedd  yn  ddoeth  i  iachawdwr- 
iaeth — yn  dysgu  pob  peth  perthynol  i  grefydd  ac  i 
iachawdwriaeth.  Nid  yw  yn  dysgu  ieithoedd  i  neb,  nid  yw 
yn  dysgu  celfyddydau,  nid  yw  yn  dysgu  seryddiaeth  a 
morwriaeth — pethau  sydd  yn  fawrion  ac  yn  werthfawr  yn  eu 
lle  eu  hunain,  ond  gwersi  rhy  isel  i  Iesu  Grist  ddyfod  i'w 
dysgu ;  ond  dysgu  am  Dduw,  dysgu  y  dyn  i  adnabod  Duw, 
adnabod  ei  hun,  adnabod  trefn  Duw,  ei  ddysgu  i  ofni  a 
charu  Duw,  ei  ddysgu  yn  iaith  a  moesau  y  nefoedd,  ei 
ddysgu  i  iawn  ymagweddu  tuag  at  Dduw  a'i  gyd-ddynion, 
ei  ddysgu  nes  ei  wneyd  yn  addas  i  gwmni  o  angylion.  Y 
mae  llawer  o'r  dysgyblion  mor  ddifíygiol  yn  moesgarwch  coeg- 
falch  y  byd  hwn  fel  y  chwerthid  am  eu  penau  gan  y  rhai  a 
elwir  yn  fawrion  y  byd  hwn,  yr  hwtid  hwynt  o'u  cymdeithas 
gyda  dirmyg ;  ond  y  maent  wedi  dysgu  cymmaint  o  wir 
foneddigeiddrwydd  a  moesgarwch  fel  na  bydd  yn  gywilydd 
gan  bendefìgion  ei  bobl  ef  fod  yn  eu  cymdeithas,  bydd 
angylion  yn  hoffi  eu  moesgarwch  ;  mewn  gwirionedd,  hwy 
ydynt  y  boneddigion,  y  maent  wedi  dysgu  yn  ysgoî  Crist, 
fel  na  fedrant  ymostwng  mor  isel  a  chyflawni  llawer  o 
bethau,  na  dyweyd  llawer  o  eiriau  a  gyflawnir  yn  ddi- 
gywilydd  gan  lawer  o  rai  a  ystyrir  yn  bolite  yn  mysg  dynion ; 
y  mae  yr  hen  wraig  yn  ysgol  Crist  yn  ormod  o  bendefiges  i 
fyw  yn  ddi~weddi,  llawer  hen  ŵr  tlawd  na  ŵyr  pa  fodd  i 
ymddwyn  yn  ngŵydd  ei  uwchafion,  wedi  dysgu  cymmaint  o 
wir  foesau  fel  na  fedr  ymostwng  i  dori  y  Sabbath,  a 
chymmeryd  enw  Duw  yn  ofer.  Dyma  y  gwir  ddysgedigion. 
Dan  iau  pwy  yr  ydych?  Y  mae  pob  gwddf  yma  dan 
iau,  ond  iau  pwy  ?  Y  mae  pob  un  yn  ddysgybl  i  rywun — 
rhyw  athraw  gan  bawb.  Pwy  yw  eich  athraw  chwi  ?  A 
dderbyniwch  chwi  gynnygiad  Crist  heddyw,    "  Cymmerwch 

fy  iau?"  Dyma  ei  lais  yn  yr  Efengyl  o'r  naill  Sabbath  i'r 
lla.ll.  Cofier  y  rhaid  naill  ai  cymmeryd  yr  iau,  ac  ymostwng  i 
ddysgeidiaeth  Crist,  neu  fod  yn  rhwym  byth  yn  iau  pechod. 
"  Yr  annuwiol  a  ddelir  yn  rhaffau  ei  bechod  ei  hun  " — iau 
ei  gamweddaa  wedi  ei  phlethu  am  ei  wddf  heb  fodd  i'w 
thori,  na'i  gael  yn  rhydd  o  honi  byth  mwy.  Y  mae  modd 
cael  y  gwddf  yn  rhydd  heddyw,  rhaid  dyfod  i  ysgol  Crist  i 
ddysgu,  neu  fod  yn  ddwl  anwybodus  yn  y  farn,  yn  gywilydd 
dy  weled  yno.  Llawer  a  ystyrid  yn  uchel  eu  dysg,  yn 
helaeth  eu  gwybodaeth,  yn  hardd  eu  moesau,  fyddant  yn 
rhy  annysgedig  i  eistedd  gydag  Abraham,  Isaac,  a  Jacob, 
a'r  angylion  yn  nheyrnas  Dduw,  am  nad  oeddynt  wedi 
dysgu  iaith  a  moesau  y  nefoedd  erioed. 

"Canys  addfwyn  ydwyf,  a  gostyngedig  o  galon."  Dyma 
yr  annogaeth  i  gefnogi  yr  alwad.  Y  mae  Crist  yn  rhoddi 
rhesymau  ac  annogaethau  cymmhelliadol  at  bob  dyledswydd 
y  geilw  ati.  Geilw  yma  am  ymgyssegriad  i'w  waith,  ac  ym- 
ostyngiad  i'w  ddysgeidiaeth,  a'r  rheswm — tl  Addfwyn  ydwyf, 
a  gostyngedig  o  galon."  Y  mae  Crist  yn  Feistr  da  a 
chyweit.has,  ac  yn  Athraw  tirion  a  graslawn. 

Nodwedd  Crist  fel  Athraw  a  Meistr.  Addfwynder  a 
gostyngeiddrwydd — dau  beth  hawddgar  a  dymunol  iawn, 
ac  anaml  y  ceir  hwynt  yn  y  byd.  Addíwynder  yn  dymmer 
ysbryd  gwrthgyferbyniol  i  sarugrwydd  taeog,  brwnt,  traws,  a 
di-deimlad  creadur  diofal  am  gysur,  lleshâd,  a  theimladau 
erailì.  Addfwynder,  yr  ochr  arall,  sydd  yn  deimlad  tyner, 
tirion,  tosturiol  dios  eraill,  a  gofalus  am  gysur  a  theimladau 
eraill.  Gostyngeiddrwydd  yw  teimlad  yn  codi  oddi  ar 
iawn  adnabyddiaeth  dyn  o  hono  ei  hun;  pan  adnebydd  dyn 
ei  hun  yn  iawn,  fe  deimla  yn  iawn  tuag  ato  ei  hun,  bydd 
ganddo  feddwl  priodol  a  theilwng  am  dano  ei  hun ;  a  dyn 
yn  iawn  adnabod  ei  hun  ni  feddylia  byth  yn  uchel  iawn  am 

dano  ei  hun — bydd  hwn  yn  y  llwch.  Nid  yw  gwir  ostyng- 
eiddrwydd  yn  gynnwysedig  mewn  ymadroddion  isel  o  eiddo 
dyn  am  dano  ei  hun;  dichon  fod,  ac  y  mae  dynion  hefyd  yn 
dyweyd  yn  wael  am  danynt  eu  hunain,  gan  ddisgwyl  i  bobl 
eraill  ddyweyd  yn  well  am  danynt ;  y  maent  yn  dyweyd  yn 
isel,  ac  yn  meddwl  yn  uchel  am  danynt  eu  hunain;  digient  yn 
fawr  pe  dywedai  pobl  eraill  am  danynt  yr  hyn  a  ddywedant 
hwy  eu  hunain ;  rhith  gostyngeiddrwydd  raewn  dyn  ydyw  ei 
fod  yn  dyweyd  yn  fach  am  rywbeth  ynddo  ei  hun,  ac  y 
gŵyr  ef  ei  hun  a  phobl  eraill  sydd  yn  uchel  ynddo,  dyn 
doniol  i  ddyweyd  yn  fach  ac  yn  wael  am  ei  ddoniau — 
dyweyd  celwydd  yw  hyny,  gwadu  y  peth  a  roddodd  Duw 
iddo,  gan  ddisgwyl  i  bobl  eraill  i'w  ddyrchafu  fel  dyn 
gostyngedig ;  ond  meddwl  iawn  dyn  am  dano  ei  hun, 
teimlad  priodol  tuag  ato  ei  hun,  llefara  yn  briodol  am  dano 
ei  hun,  ni  feddylia  byth  yn  amgen  na  gwael  am  dano  ei 
hun,  os  meddylia  yn  iawn,  ac  ni  feddylia  ei  hun  yn  ormod 
gŵr  i  wasanaethu  ei  gyd-ddynion,  er  yn  gweled  fod  ynddo 
ef  ragoriaethau  na  feddant  hwy.  Y  mae  yn  gweled  mai  ei 
ddyledswydd  a'i  fraint  ydyw  eu  gwasanaethu — "y  mwyaf  o 
honoch  bydded  was  i  bawb."  Gostyngeiddrwydd  Crist — 
nid  oedd  yn  gynnwysedig  mewn  meddyliau  gwael  am  dano 
ei  hun,  ond  meddyliau  iawn  ;  yr  oedd  yn  adnabod  ei  hun, 
a  meddwl  priodol  ganddo  am  dano  ei  hun,  meddwl  yn 
fawr  am  dano  ei  hun  yr  oedd  ef ;  yr  oedd  am  i  bobl  eraill 
feddwl  yn  fawr  am  dano  hefyd — "  Pwy  y  mae  dynion  yn 
dywedyd  fy  mod  i,  Mab  y  dyn  ?"  Er  fod  Crist  yn  meddwl 
yn  fawr  am  dano  ei  hun,  ac  er  ei  fod  am  i  bawb  arall 
feddwl  yn  fawr  am  dano,  ni  fu  yr  un  erioed  mor  ostyngedig 
ag  ef,  ni  weîodd  y  byd  erioed  y  fath  gynllun  ac  esampl  o 
hono  o'r  blaen.  Er  ei  fod  yn  meddwl  ei  hun  yn  Fab  Duw, 
ac  am  i  bawb  arall  feddwl  felly  am  dano  hefyd — ac  er 

hyny,  nid  gormod  ganddo  fyned  i  mewn  at  ŵr  pechadurus — 
fod  yn  gyfaill  i  bublicanod  a  phechaduriaid ;  ni  ddaeth  i'w 
wasanaethu,  ond  i  wasanaethu.  Golchodd  draed  ei 
ddysgyblion,  ac  efe  yn  Arglwydd  ac  yn  Athraw;  ni  welodd  y 
byd  erioed  y  fath  ostyngeiddrwydd  a  hunan-ymwadiad.  Y 
mae  yn  dymmer  werthfawr  yn  ngolwg  Duw — yn  ysbryd 
addfwyn  a  llonydd.  Y  mae  Duw  yn  rhoddi  gras  i'r  rhai 
gostyngedig,  felly  yr  oedd  y  dymmer  hon  yn  Nghrist  yn  ei 
wneyd  yn  hardd  a  gwerthfawr  yn  ngolwg  Duw — "  Wele  fy 
ngwas."  Sylwed  pawb  arno — "  yn  yr  hwn  y  mae  fy  enaid 
yn  foddlawn — ni  waedda,  ni  phair  glywed  ei  lef  yn  yr  heol." 
Y  mae  Duw  yn  gwrthod  y  beilchion,  ond  yn  rhoddi  gras  i'r 
gostyngedig ;  y  mae  y  ddoethineb  sydd  oddi  uchod  yn  bur, 
a  boneddigaidd,  a  hawdd  ei  thrin,  &c. 

Yn  yr  ysbryd  a'r  dymmer  yma  yr  oedd  gogoniant 
dynoliaeth  yn  llewyrchu  allan  yn  wyneb  Iesu  Grist ;  dyma 
beth  a  ddylai  dyn  fod,  dyma'r  ail  ddyn  yr  Arglwydd  o'r  nef, 
dyma  ddelw  Duw  a  gwir  lun  ei  berson  ef,  a'r  natur  ddynol 
yn  ei  gogoniant  hefyd;  dyma  brydferthwch  y  natur  ddwyfol 
a  phrydferthwch  y  natur  ddynol  yn  cyd-lewyrchu  yn  yr  un 
wyneb.  Yn  llawn  gras  a  gwirionedd,  dyna  ei  ogoniant  fel 
yr  unig-anedig  oddi  wrth  y  Tad  ;  addfwyn  a  gostyngedig  o 
galon,  dyna  brydferthwch  natur  greadigol  y  dyn  cyntaf. 
Adda  oedd  greadur  wedi  ei  wneyd  ar  ddelw  Duw  ;  yr  ail 
ddyn  yr  Arglwydd  o'r  nef  wedi  ei  wneyd  yn  nghyffelybiaeth 
dynion.  Edrychwch  yn  wyneb  Iesu  Grist,  Haul  y 
Cyfiawnder — dyma  lle  y  mae  prif  waith  y  nefoedd. 

Yr  oedd,  ac  y  mae  Crist  yn  addfwyn  a  gostyngedig  o 
galon,  nid  mewn  ymddangosiad  yn  unig.  Y  mae  y  byd 
hwn  yn  llawn  o  ffug  a  thwyll,  gwirionedd  yn  methu  dyfod  i 
mewn,  y  rhan  helaeth  o  ymddangosiad  golygus  y  byd  ydyw 
cyfrwysdra  dynion  i  gynllwyn  i   dwyllo — ymddangosiad  a 

phroffes  o  gyfiawnder  ac  uniondeb,  nid  ydynt  ond  rhith  o 
bethau  i  ddynion  allu  twyllo  a  bradychu,  a  gwneyd  yn  well 
yn  eu  cysgod;  dan  yr  holl  ymddangosiad  o  gywirdeb  y 
lletya  calon  lawn  o  dwyll  a  dichellion,  dan  ymddangosiad  o 
grefydd  y  llecha  y  balchder  mwyaf  ffìaidd.  Ond  dyma  un  o 
galon  y  gellir  darllen  ei  galon  yn  ei  eiriau  a'i  ymddygiadau, 
nid  proffesu  peth  heb  fod  y  peth  mewn  gwirionedd  yr  oedd 
Oist,  ond  yn  ostyngedig  o  galon — yr  hyn  a  ddywedai  ei 
fod. 

III.  Y  mae  Crist  yn  y  nodwedd  hwn  yn  un  addas  iawn  i 
fod  yn  Arglwydd  ac  yn  Athraw  i  ni,  ac  y  mae  hwn  yn 
annogaeth  gref  i  ymostwng  iddo. 

Y  mae  ystyriaeth  o  nodwedd  y  Meistr  yn  annogaeth  gref 
i  ddyfod  i'w  wasanaethu,  yn  wyneb  ein  hanfedrusrwydd  ni ; 
pe  buasai  yn  feistr  caled,  drwg  ei  ddyoddef,  buasai  yn  ddi- 
galon  dyfod  ato,  ond  addfwyn  ydyw,  gostyngedig  ydyw,  ni 
thrôdd  neb  allan  o'i  winllan  erioed.  Cei  wneyd  y  peth 
fedri — fel  y  medri,  a  chei  help  dy  Feistr  i'w  wneyd  hefyd ; 
ni  raid  i  neb  ddadleu  na  fedr  weddîo — "  Efe  a  edrych  ar 
weddi  y  gwael."  Efe  a  wrendy  ochenaid  y  carcharorion. 
Ni  fedr  y  goreu  wneyd  dim  hebddo,  fe  all  y  gwael  wneyd 
pob  peth  gydag  ef. 

Yn  wyneb  ein  tywyllwch  a'n  hanwybodaeth  y  mae  y 
nodwedd  yn  briodol  iawn  iddo  fel  ein  Hathraw  ni.  Y  mae 
llawer  o  bethau  yn  angenrheidiol  i  wneyd  athraw  da,  rhaid 
iddo  fod  yn  ddysgedig  ei  hunan,  a  rhaid  ei  fod  yn  un  âg 
adnabyddiaeth  ganddo  o'r  natur  ddynol  i  fedru  y  ffordd  i 
feddwl  ac  at  ddeall  pob  un ;  ac  yn  neillduol,  rhaid  iddo  fod 
yn  addfwyn  a  gostyngedig — felly  ein  Hathraw  ni.  Pwy 
sydd  yn  dysgu  fel  efe  ?  Dysga  y  rhai  gwirion  yn  ddoeth  i 
iachawdwriaeth,  dysga  rai  na  allasai  neb  arall  eu  dysgu,  a 
dysga  wersi  na  allasai  neb  ond  efe  eu  dysgu. 

Nid  oes  dim  yn  Nghrist  yn  ddefnydd  rhwystr  a  di- 
galondid.  Addfwyn  a  gostyngedig  yw  ;  os  bydd  ei  weision 
yn  sarug,  y  mae  y  Meistr  yn  addfwyn.  Y  mae  yn  ddiareb 
gyffredin  fod  yn  haws  siarad  â'r  meistr  nag  â'r  ystiward ;  ac 
felly  y  mae  yn  gyffredin,  y  gwas  yn  fwy  uchel  ei  ffroen,  ac 
yn  fwy  dideimlad  na'r  meistr.  Gallwn  fod  yn  sicr  fod  ein 
Meistr  ni  yn  well  ac  yn  haws  siarad  âg  ef  na  ni,  eî 
weision  ;  ni  fu  yr  un  o  honom  erioed  mor  addfwyn  ag  ef ; 
ewch  heibio  i  ni  ato  ef,  medr  gydymdeimlo  mewn  gofid  yn 
llawer  gwell  na  neb  o  honom  ni — cewch  roddi  eich  pen  ar 
ei  fynwes  ef. 

Beth  a  debygwch  chwi  am  Grist,  am  waith  Crist,  am 
ysgol  Crist,  am  y  Meistr  a'r  Athraw,  am  ei  iau  a'i 
ddysgeidiaeth  ?  A  gaiff  ef  alw  yn  ofer,  estyn  ei  law  ar  hyd 
y  dydd  a  neb  yn  ystyried,  a  galw  a  neb  yn  atteb,  cynnyg  a 
neb  yn  derbyn,  gwahodd  a  phawb  yn  pallu  ?  Cofìwch  y 
medr  addfwynder  ei  hunan  ddigio — llid  yr  Oen  ;  ac  y  mae 
llid  yr  Oen  yn  fwy  dychrynllyd  na  llid  neb  arall. 

"  A  chwi  a  gewch  orphwysdra  i'ch  eneidiau."  Y  mae 
Uawer  yn  addaw  y  peth  a  addawa  Crist  yma,  ond  ni  all  neb 
ei  addaw  mewn  gwirionedd,  ni  all  neb  ei  roddi  ond  efe.  Y 
mae  ar  bawb  eisieu  y  peth  a  gynnwysa  yr  addewid  hon  ;  y 
mae  pob  enaid  yn  flinedig  a  llwythog,  pob  enaid  yn  ym- 
ofyn  gorphwysdra,  ond  y  mae  miloedd  o  eneidiau  yn 
methu  a'i  gael ;  a  dyma  lais  addfwyn  y  Gwaredwr  yn  llawn 
tosturi  tuag  at  fyd  truenus,  yn  galw  eneidiau  blinedig  ato  ei 
hun,  yr  unig  fan  y  gallant  roddi  eu  penau  i  lawr  a 
gorphwyso.  Yr  oedd  y  byd  hwn  heb  yr  un  orphwysfa  enaid 
ynddo  nes  y  daeth  Crist  yma.  Y  mae  yn  cyssylltu  yr 
addewid  werthfawr  hon  â'r  dyledswyddau  a  ofyna  yn 
flaenorol — "  Cymmerwch  fy  iau  arnoch,  a  dysgwch  genyf." 
Ni  all  Crist  roddi  gorphwysdra  i  enaid  neb  ond  a  gymmer- 

ant  ei  iau  arnynt,  ac  a  ymostyngant  i'w  ddysgeidiaeth  ef ; 
mewn  cyssylltiad  â'i  iau  a'i  ddysgeidiaeth  ef  y  mae  yr 
orphwysdra  i'w  chael. 

i .  Cynnwysiad  yr  addewid. 

Y  mae  eneidiau  dynion  yn  flinedig,  ac  arnynt  eisieu 
gorphwysdra ;  ni  byddai  addewid  am  beth  na  byddo  arnom 
ei  eisieu  yn  werth  i'w  derbyn,  ond  y  mae  bod  arnom  eisieu 
y  peth  a  addewir  yn  argraphu  gwerth  ar  yr  addewid.  Y 
mae  eisieu  gorphwysdra  enaid  ar  bob  dyn,  y  mae  pob  enaid 
yn  flinedig  a  diffygiol,  yn  ymdoddi  mewn  blinder,  yn 
ymguro  mewn  llafur  blin,  yn  ceisio  gorphwysdra.  Y  mae 
addewid  y  testyn  yn  cyfarfod  âg  angen  y  byd — pob  meddwl 
yn  anesmwyth,  yn  oíìdus,  yn  anfoddog,  yn  llawn  gofalon  ac 
ofnau ;  y  mae  arno  eisieu  gorphwysdra.  Dyma  addewid  â'i 
golwg  ar  gyflwr  a  phrofiad  y  byd ;  y  mae  profiad  pob  enaid 
yn  llefaru  hyn  yn  mhob  man,  a  chyda  phob  peth  tu  yma  i 
Grist ;  y  mae  yn  flin,  anesmwyth,  ac  anfoddlawn — pob  un 
â'i  gŵyn  ganddo,  pob  un  â'i  ofid ;  pob  peth  yn  llawn 
blinder,  eisieu  gorphwysdra.  Ar  grwydro  y  mae  yr  enaid 
byth  wedi  gadael  Duw. 

Ni  all  neb  roddi  gorphwysdra  i  enaid  ond  Crist ;  gall  y 
byd  addaw,  ond  ni  all  roddi ;  gall  y  diafol  a  phechod  wahodd 
yr  enaid  gan  addaw,  ond  ni  allant  gyflawni ;  y  byd  yn  ei 
wahodd  ac  yn  ei  siomi,  yn  addaw  ac  yn  tori ;  ei  gyfoeth,  ei 
anrhydedd,  a'i  bleserau,  po  fwyaf  a  gaffo,  siomedigaeth 
sydd  ynddynt.  Y  mae  yn  fwy  clymedig  yn  eu  rhydau  o 
hyd,  ymdrafferthu  yn  ofer  o  hyd,  yn  anesmwyth  yn  nghanol 
cyfoeth  y  byd,  yn  nghanol  anrhydedd  y  byd,  ac  yn  nghanol 
pleserau  y  byd — nid  ydynt  gyfaddas  i'w  gilydd.  Gwelwch 
yr  enaid  yn  dlawd  yn  nghanol  miloedd  o  aur  ac  arian,  yr 

enaid  yn  noeth  yn  nghanol  sidanau  a  phorphor,  yn  warthus 
a  gresynol  yn  nghanol  parch  ac  anrhydedd,  yn  drist  yn 
nghanol  llawenydd  a  digrifwch — y  mae  y  cwbl  yn  ei  bellhau 
oddi  wrth  heddwch  ;  dacw  fe  yn  ceisio  gorphwysdra  mewn 
cyfoeth,  ac  wedi  ei  gael  y  mae  yn  fwy  anesmwyth  nag  oedd 
o'r  blaen  ;  y  mae  yn  fwy  anesmwyth  am  chwaneg  wedi  cael 
peth  nag  oedd  am  beth  cyn  cael  dim.  Yr  un  modd  gyda 
pharch  ac  anrhydedd,  y  mae  yn  addaw  iddo  ei  hun 
orphwysdra  mewn  llawenydd  a  digrifwch,  ond  y  mae  hwnw 
yn  myned  heibio  fel  clindarddach  tân  drain ;  bỳr  ydyw, 
peth  dros  funyd  awr.  Ynfyd  yw,  pa  beth  a  wna  ?  Y  mae 
yn  gadael  rhyw  waddod  chwerw  yn  ngwaelod  y  gwpan 
erbyn  taflu  golwg  tuag  angeu  a'r  farn ;  y  mae  ei  gofta  yn 
drwm  gan  yr  enaid,  ei  faich  yn  anrhaith  i'w  oddef ;  byddai 
yn  dda  ganddo  pe  gellid  dileii  yr  amserau  hyny  o'i  fywyd, 
pe  gellid  golchi  ei  feddwl  â  dyfroedd  y  Lethe  megys,  fel  na 
ddeuai  yr  adgôf  o  honynt  i'w  boenydio  mwy.  Y  mae  yn 
cael  ei  hun  yn  y  diwedd  yn  mhellach  oddi  wrth  orphwysdra 
nag  oedd  yn  y  dechreu ;  wedi  treulio  bywyd  llafurus  i 
chwilio,  caiff  ei  hun  yn  angeu  yn  mhellach  oddi  wrth 
orphwysdra  nag  oedd  pan  y  daeth  gyntaf  i'r  byd. 

Y  mae  yr  orphwysdra  yn  cynnwys  boddlonrwydd  a 
thawelwch  meddwl.  Anesmwythder  a  gofid  yw  blinder 
meddwl,  blinder  ysbrydol ;  ni  flina  y  meddwl  fel  y  corph, 
ond  anesmwythder  a  thrallod  a  gofal  yw  ei  flinder  ef,  a 
thawelwch  a  boddlonrwydd  ei  orphwysdra  ef.  Boddlawn 
yw  un  wrth  ei  fodd,  un  fel  y  dymunai  fod,  heb  ei  fod  yn 
dymuno  dim  nad  oes  ganddo.  "  Chwi  a  gewch  orphwys- 
dra" — chwi  a  gewch  yr  hyn  a'ch  gwna  yn  esmwyth,  yn 
dawel,  yr  hyn  yr  ydych  yn  ddymuno,  ac  fel  a  ellwch 
ddymuno — fy  holl  iachawdwriaeth  a'm  holl  ddymuniad  yw. 
Gelwir  Crist  yn   "ddymuniad  yr  holl  genhedloedd;"  y  mae 

oll  yn  ddymuniadau,   y  mae  holl  ddymuniadau  yr  enaid 
ynddo. 

2.  Y  modd  y  mae  Crist  yn  rhoddi  gorphwysdra  i 
eneidiau.  Trwy  symmud  yr  achos  o'r  blinder  ymaith ;  y  mae 
tynu  y  beichiau  trymion  i  lawr  yn  esmwythau  ar  yr  enaid,  y 
mae  yr  enaid  yn  anesmwyth  cyn  dyfod  ato,  y  mae  rhywbeth 
yn  ei  wneyd  yn  anesmwyth.  Y  mae  y  meddyg  yn  rhoddi 
esmwythder  i'r  claf  drwy  symmud  y  boen,  yr  achos  o  hono ; 
felly  y  mae  Crist  yn  rhoddi  esmwythder  i  eneidiau  trwy 
symmud  ymaith  bechod,  yr  achos  o  bob  anesmwythder 
ysbrydol — y  mae  yn  ei  symmud  o  ran  yr  euogrwydd  o  hono 
trwy  faddeuant,  felly  yn  rhoddi  esmwythder  a  gorphwysdra 
i'r  enaid  oddi  wrth  ei  faich.  Nid  rhyfedd  fod  pob  peth 
arall  yn  methu  rhoddi  gorphwysdra  i'r  enaid,  o  blegid 
chwanegu  at  y  baich  yn  hytrach  na'i  symmud  yr  oedd  pob 
peth. 

Y  mae  yn  rhoddi  gorphwysdra  i'r  enaid  trwy  lenwi  holl 
anghenion  a  diffygion  yr  enaid.  Dyma  le  i  enaid  mawr  ei 
angen  gael  ei  ddigoni — llenwi  ei  holl  ddymuniadau  a'i 
eisieu.  Ni  wêl  enaid  ei  ddigon  byth  nes  y  delo  at  Grist,  ni 
phrawf  orphwysdra  nes  y  caffo  lenwi  ei  ddymuniadau, 
crwydro  yma  a  thraw  y  bydd  o  hyd  nes  y  gwela  ei  ddigon  ; 
yma  y  mae  holl  gyflawnder  Duw  yn  dyfod  i'r  enaid,  yma  y 
mae  yr  enaid,  fel  y  gragen  fach  ar  lan  y  môr,  yn  ymagor  ar 
ddyfodiad  y  llanw,  yn  cael  ei  llenwi  a'i  chladdu  â  digonedd 
a  gor-ddigonedd.  Beth  ydyw  cragen  i'r  môr  ei  llenwi  ? 
Beth  yw  enaid,  er  mor  fawr  ac  ëang  ei  ddymuniadau,  i 
gyflawnder  Duwdod  ei  lenwi  ?  Llai  na  chragen  mewn 
cymmhariaeth  i'r  môr  mawr. 

Y  mae  Crist  yn  rhoddi  gorphwysdra  i  eneidiau  trwy 
ddwyn  yr  enaid  at  wrthddrych  sydd  yn  gyfaddas  i'w  natur 

a'i  angen.  Nid  yw  pethau  gweledig  yn  gyfaddas  i  wrth- 
ddrych  anweledig  ac  ysbrydol.  Ni  all  enaid  fwyta  ac  yfed, 
a  bod  yn  llawen  ar  ŷd  a  gwin,  ac  aur  ac  arian ;  nid  y w  y 
gwrthddrychau  yn  gyfaddas  i'w  angen.  Y  mae  Crist  yn 
dwyn  gwrthddrychau  priodol  i'r  enaid;  y  mae  fel  aderyn  yn 
cael  ehedeg  yn  ei  elfen  briodol  ei  hun — y  mae  wedi  dyfod 
i'w  le. 

Y  mae  yn  dwyn  yr  enaid  adref ;  nid  yw  gartref  nes  y  delo 
at  Dduw  yn  Nghrist.  Estron  a  phererin  ydyw  yn  mhob 
man  arall,  ac  ni  all  pererin  gael  gorphwysdra  yn  un  man 
nes  delo  adref  at  Grist — there  is  no  ỳîace  like  home.  Yma 
y  mae  yr  enaid  wedi  dyfod  adref,  yn  ymddigrifo  yn  Nuw  ei 
iachawdwriaeth,  a  thrwyddo  ef  y  mae  dyfodfa  at  Dduw,  y 
mae  i'r  enaid  ddyfod  i'w  gartref  i  gael  gorphwysdra. 

Cymmhwysiadau. 

Y  mae  pob  peth  yn  annogaethol  i  bechaduriaid  ddyfod 
at  Grist — yr  iau  yn  esmwyth,  y  baich  yn  ysgafn,  esmwythâd 
a  gorphwysdra  i  eneidiau  i  gael  ganddo;  nid  oes  yma  ddim 
i  darfu,  dim  i  ddal  yn  ol,  dim  yn  ddychrynllyd.  Y  mae 
crefydd  yn  ddeniadol  i  gyd  trwyddi — y  mae  yn  galw  pawb 
sydd  yn  flinderog  a  llwythog  i  ddyfod. 

Na  feddylied  neb  am  gael  gorphwysdra  i'w  enaid  gan 
Grist  heb  gymmeryd  iau  Crist  arno,  heb  gymmeryd  ei 
ddysgu  ganddo.  Y  mae  llawer  am  yr  orphwysdra,  ond  ni 
fynant  yr  iau ;  ond  ni  cheir  y  naill  heb  y  lla.ll.  Os  mynwch 
yr  orphwysdra,  cymmerwch  yr  iau ;  os  na  fynwch  yr  iau,  na 
freuddwydiwch  am  yr  orphwysdra. 

Y  mae  dynion  yn  colledu  eu  hunain  yn  ddirfawr  trwy 
wrthod  iau  Crist — gwrthod  dyfod  ato,  gwrthod  eu  trugaredd 
eu   hunain,    gorphwysdra  ac    esmwythâd.      O !    eneidiau 

blinedig  a  siomedig,  deuwch  adref,  clywch  lais  addfwyn 
Iesu  yn  eich  gwahodd  i  dderbyn  gorphwysdra.  A  ydyw 
cymmeryd  iau  ysgafn  crefydd  yn  rhy  galed  i  gael 
gorphwysdra  enaid  ? 

Os  gwrthodir  yr  orphwysdra  sydd  yn  Nghrist,  nid  oes  yr 
un  arall  i'w  chael  byth ;  rhaid  bod  heb  yr  un  byth. 

Dinbych,  Mawrth,  1838. 


XVIII. 
GALWAD     I     DDEFFRO,     A    CHODI. 

*'  Defifro  di  yr  hwn  wyt  yn  cysgu,  a  chyfod  oddi  wrth  y  meirw ;  a 
Christ  a  oleua  i  ti." — Ephes.  v.  14. 

"V7"  MAE  goruchwyliaeth  yr  Efengyl  yn  fynych  yn  cael  ei 
-*-  galw  yn  "oleuni  a  dydd"  yn  y  Testament  Newydd,  ac 
felly  yn  y  bennod  hon.  Gelwir  credinwyr  yn  blant  y  dydd, 
a  chymmhellir  hwy  i  gyd-ymagweddu  â'u  breintiau,  byw  yn 
deilwng  o  honynt — yn  addas  iddynt  roddi  heibio  eu 
harferion  gynt.  Pethau  y  nos  oedd  y  rhai  hyny,  gweithred- 
oedd  y  tywyllwch,  yn  cael  eu  cyflawni  yn  y  tywyllwch — 
tywyllwch  a'r  anwybodaeth  meddwl,  dan  ddylanwad  tywysog 
y  tywyllwch,  yn  dibenu  mewn  tywyllwch  tragywyddol.  Y 
mae  yr  Apostol  yn  nodi  amryw  o  honynt,  ond  yn  awr  y  mae 
y  dydd  wedi  gwawrio,  yr  haul  wedi  codi,  y  tywyllwch  wedi 
cilio  ymaith ;  y  mae  galwad  ar  bawb  i  ddeffro  a  chodi  at 
waith  ei  dymmor. 

Y  mae  yn  anhawdd  gwybod  at  ba  ran  neillduol  o'r  Hen 
Destament  y  cyfeiria  yr  Apostol  yma,  o  blegid  nid  yw  yr 
ymadroddion  hyn  i'w  cael  yn  gryno  mewn  un  man.  Y  mae 
rhai  yn  barnu  mai  ystyr  caniad  yr  udgorn  o  flaen  dydd  y 
cymmod  ydyw  y  geiriau.  Byddent  dan  yr  oruchwyliaeth 
Iuddewaidd  yn  udganu  mewn  udgorn  o  flaen  dydd  y 
cymmod   i   barotoi   meddyliau   y   bobl   at    wasanaeth    ac 


132  Galwad  i  Ddeffro,  a  Chodi. 

amgylchiad  pwysig  y  dydd — llais  yr  udgorn  fel  pe  buasai  yn 
llef  geiriau  y  testyn.  Fe  allai  y  cyfeirir  yma  at  ymadrodd 
yn  Esaiah — "  Cyfod,  llewyrcha,  canys  daeth  dy  oleuni ;" 
neu,  fe  allai  nad  oes  gan  yr  Apostol  unrhyw  gyfran  neillduol 
o'r  Hen  Destament  mewn  golwg.  Y  mae  efe  yn  dywedyd, 
"Dyma  lais  Duw  trwy  yr  Efengyl  at  bawb  lle  yr  ä  yr 
Efengyl;  pan  y  mae  yn  myned  i  wlad,  y  mae  yn  myned  â 
chenadwri  oddi  wrth  Dduw  ati,  ac  at  bob  un  ynddi ;  y  mae 
yn  cael  dynion  ynddi  yn  eu  cwsg,  yn  ddifraw  a  llonydd,  ac 
yn  eu  galw  i  ddeffro,  cyfodi,  a  gweithio."  Y  mae  yn 
anhawdd  penderfynu,  fe  allai,  pa  un  a  oes  dwy  sefyllfa  yn 
cael  eu  golygu  wrth  yr  hwn  sydd  yn  "cysgu,"  a'r  "meirw" 
yn  y  testyn.  Mwy  tebygol  ydyw  mai  dau  air  i  osod  allan 
sefyllfa  a  chyflwr  yr  un  bobl  ydyw — yn  cysgu,  ac  yn 
gorwedd  gyda'r  meirw  mewn  cyflwr  o  farweidd-dra  a  hollol 
ddideimladrwydd. 

I.  Yr  agwedd  y  mae  y  testyn  yn  golygu  ei  wrthddrych 
ynddi — "  Cysgu  " — yn  ymadrodd  cymmhariaethol.  Y  mae 
cyflwr  dyn  trwy  bechod,  a'i  gyflwr  trwy  ras  hefyd  yn  cael  eu 
dysgu  trwy  ymadroddion  cymmhariaethol  yn  y  Beibl,  ac  y 
mae  perygl  eu  dilyn  yn  rhy  bell.  Y  mae  hyny  yn  arwain  i 
gamsyniadau  yn  anocheladwy  ;  y  mae  dyn  annychweledig 
yn  cael  ei  ddarlunio  fel  yn  cysgu  weithiau,  ac  weithiau  fel 
yn  farw — yn  ddall,  yn  fyddar,  yn  galed,  &c,  y  rhai  hyn  oll 
yn  ymadroddion  cymmhariaethol  i  ddangos  a  gosod  allan 
ansawdd  ei  sefyllfa  foesol  fel  pechadur.  Y  mae  yn  debyg  i 
ddyn  yn  cysgu  yn  naturiol,  yn  gyíTelyb  i  ddyn  marw 
naturiol ;  y  mae  yn  ymddwyn  fel  y  dall  a'r  byddar,  y  mae 
fel  maen  yn  ddi-deimlad.  Yma  golygir  fel  yn  cysgu,  neu 
gellir  dyweyd  ei  fod  yn  cysgu  mewn  ystyr  foesol  ac 
ysbrydoL 

i.  Yn  ddifeddwl  a  diofal  am  bob  peth  a  berthyn  iddo. 
Felly  y  mae  dyn  yn  cysgu,  yn  anghofio  y  cwbl,  ei  holl  ofalon 
a'i  drafferthion,  tra  bydd  yn  cysgu.  Nid  oes  ganddo 
-amgyffred  cywir  am  ddim,  breuddwydion  ofer  a  gwâg  ydyw 
y  cwbl  a  redant  trwy  ei  ben  tra  y  byddo  yn  cysgu  ;  nid  oes 
ganddo  un  amgyffred  cywir,  na  syniad  iawn  am  dano  ei  hun, 
am  neb  na  dim  arall,  dim  sydd  o'i  ddeutu  ;  gall  fod  yn  y 
perygl  mwyaf  heb  ei  fod  yn  gwybod  dim  oll,  gall  fod  y  tŷ 
yn  myned  yn  filamau  o'i  ddeutu,  ac  yntau  ar  y  pryd  yn 
breuddwydio  am  lwyddiant  a  diogelwch.  Sefyllfa  o  ddiofal- 
wch,  esmwythder,  a  di-syniadaeth  yw  cwsg.  Fel  hyn  y 
mae  miloedd  mewn  ystyr  ysbrydol,  megys  yn  cysgu  yn 
ddi-ofal,  esmwyth,  a  di-amgyffred  am  eu  sefyllfa;  ni 
bu  ganddynt  erioed  ddim  ond  breuddwydion  am 
bethau  tragywyddol,  am  eu  cyflyrau,  am  Dduw — Ei 
gyfiawnder — am  Grist,  am  nef  ac  uffern,  am  fod  yn 
gadwedig,  porthi  a  difyru  eu  hunain  yn  eu  cwsg  a 
breuddwydion  am  y  pethau  hyn ;  miloedd  yn  deffro  yn 
angeu,  ac  wele  breuddwyd  oedd — breuddwydio  am  dang- 
nefedd  a  diogelwch,  dinystr  disymwth  yn  eu  deffro  ac  yn  eu 
hargyhoeddi — ymwenieithio  yn  eu  cwsg  iddynt  eu  hunain, 
nes  cael  yr  anwiredd  yn  adgas;  rhai  yn  cysgu  allan  o  sŵn 
yr  Efengyl,  yn  tawel  huno  ar  obenydd  o  anwybodaeth  ac 
esgeulusdra,  eraill  yn  cysgu  yn  ei  sŵn  hi.  Y  mae  y 
weinidogaeth  fel  cân  cariad  un  hyfrydlais  iddynt,  y  maent 
yn  cysgu  yn  drymion,  ac  yn  syrthio  i  drymach  cwsg 
bob  Sabbath,  eraill  yn  y  diofalwch  a'r  cwsg  yn  eglwys 
Dduw.  Daethant  iddi  ar  ryw  hanner  deffröad;  ac  wedi 
cael  eu  hunain  i  mewn,  rhoisant  eu  penau  i  lawr,  a  syrth- 
iasant  i  drwmgwsg  dyfnach  nag  erioed — crefydda  dan  gysgu. 
Pobl  yn  siarad  trwy  eu  hunain  fel  hyn  heb  agor  eu  llygaid 
-ar  eu  cyflwr  ac  ar  bethau  tragywyddol  erioed. 

2.  Agwedd  ddi-waith.  Y  mae  dyn  yn  cysgu  wedi 
gollwng  ei  waith  o'i  law — ni  all  weithio  a  chysgu  ar  yr  un 
pryd.  Y  mae  dyn  yn  ei  gwsg  ysbrydol  yn  hollol  esgeulus 
o'i  fater  ysbrydol ;  y  mae  yn  effro  a  gofalus  gyda'r  byd,  fe 
allai,  ond  y  mae  ei  waith  gyda  golwg  ar  iachawdwriaeth  ei 
enaid  ac  iachawdwriaeth  ei  deulu  yn  hollol  ar  ol ;  y  mae 
erioed  heb  edifarhau  am  ei  bechodau,  heb  droi  at  Dduw 
am  faddeuant,  heb  weithio  dim  tuag  at  ei  iachawdwriaeth. 
Y  mae  yn  cysgu — ei  ddwylaw  a  wrthodant  weithio;  y  mae 
yn  cysgu  yn  ei  bechod,  a  phechod  yn  cysgu  ynddo  yntau  ; 
hyny  yw,  y  mae  yn  ddi-deimlad  o  hono,  yn  ddi-deimlad  am 
Waredwr — di-waith,  di-ymdrech,  a  di-lafur  am  ei  dded- 
wyddwch  tragywyddol. 

3.  Y  mae  cwsg  yn  cloi  i  fyny  holl  synwyrau  y  dyn.  Nid 
yw  yn  gweled,  yn  clywed,  nac  yn  gweithredu  yn  Theolaidd 
o  ran  ei  feddwl  ar  ddim  tra  fyddo  yn  cysgu.  Y  mae  y 
Uygaid  a'r  clustiau  yn  nghauad,  y  mae  yr  holl  byrth  wedi 
eu  bario  i  fyny,  pob  dyfodfa  wedi  ei  chau;  y  mae  cwsg  fel 
yn  gwylio  y  pyrth  na  chaffo  neb  ddyfod  i  mewn  i  aflonyddu 
y  meddwl ;  y  mae  yn  cauad  y  glust  rhag  i  sŵn  aflonyddu 
arno,  yn  cauad  y  llygaid  rhag  iddo  ganfod  dim,  a  dyn  ar  ei 
esmwythdra.  Y  mae  yn  marweiddio  y  teimlad  hefyd,  y 
mae  wedi  cymmeryd  meddiant  o'r  holl  ddyn.  Y  mae 
diofalwch  ysbrydol  yn  gyffelyb — cau  yr  holl  byrth,  cau 
llygad  y  meddwl  i  fyny,  tywyllu  y  deall  trwy  anwybodaeth, 
cau  pob  dyfodfa  iddo  i  attal  dim  goleuni  i  mewn,  cadw  y 
llygad  yn  nghauad  mewn  anystyriaeth  ;  y  mae  yn  attal  dim 
rhag  dyfod  i  mewn  a  fyddo  yn  debyg  o  aflonyddu  ar 
heddwch  a  thawelwch  drwg.  Ar  yr  esmwythdra  sydd  yn 
lladd  dynion — Duw  y  byd  hwn  yn  dallu  meddyliau  y  rhai 
di-gred.  Y  mae  holl  alluoedd  yr  enaid  yn  rhwymau  cwsg — 
y  deall,  a'r  gydwybod,  y  côf,  a'r  serch,  a'r  ewyllys — y  cwbl 

wedi  eu  cloi  i  fyny,  fel  y  mae  cwsg  naturiol  yn  rhwymo 
synwyrau  y  corph. 

Y  weinidogaeth  tuag  ato:  Deffro,  cyfod.  Pan  y  byddom 
yn  gweled  dynion  yn  cysgu  mewn  ystyr  naturiol  pryd  na 
ddylent,  yr  ydym  yn  galw  arnynt,  eu  haflonyddu  er  eu 
deffroi  a'u  codi  at  eu  gwaith. 

Y  mae  tymmor  cysgu  wedi  myned  heibio,  y  mae  y  nos 
wedi  cerdded  ymaith — y  dydd  wedi  gwawrio — dydd  yr 
Efengyl  wedi  gwawrio  ar  Ephesus  dywyll.  "  Deffro  di  yr 
hwn  wyt  yn  cysgu  " — y  mae  yr  haul  yn  awr  wedi  codi,  cwyd 
dithau  ;  y  mae  natur  yn  deffro  i  gyd  i  gyfarch  ei  ddyfodiad, 
i  ganu  henffych  well  i'r  goleuni.  Deffro  dithau,  y  mae  y 
bwystfìl  yn  myned  i*w  loches,  adar  y  nos  yn  ffoi — dyn  a  ä 
allan  i'w  waith.  Deffro,  cyfod,  y  mae  tymmor  cysgu  wedi 
myned  heibio — y  rhai  a  gysgant,  y  nos  y  cysgant.  Y  mae 
yn  gywilydd  cysgu  y  dydd ;  y  mae  amser  anwybodaeth  a 
phechod  wedi  myned,  dylesit  ddyfod  i'r  byd  lawer  yn 
nghynt  i  fyw  yn  annuwiol,  i  dreulio  oes  ddiofal  a  di- 
grefydd;  dylit  fyned  i  ryw  wlad  baganaidd,  chwilio  am  wlad 
dywyll  heb  Feibl  nac  Efengyl  o'i  mewn  os  am  fyw  mewn 
anystyriaeth  a  difaterwch,  a  rhodio  mewn  cyfeddach  a 
meddw-dod. 

Y  mae  genyt  lawer  o  waith  i'w  wneyd,  ac  y  mae  yn 
amser  manteisiol  i  weithio.  Dydd  ydyw — y  mae  goleuni  i 
weithio,  iechyd,  manteision,  moddion,  a  chyfleusderau ;  y 
mae  genyt  yrfa  i'w  rhedeg,  gelynion  i  ymladd  â  hwynt, 
pechodau  i  edifarhau  am  danynt,  chwantau  i'w  marweiddio ; 
porth  cyfyng  i  ymdrechu  myned  trwyddo,  enaid  i  ofalu  am 
ei  iachawdwriaeth ;  gwinllan  i'w  llafurio,  byd  yn  gorwedd 
mewn  drygioni  i'w  adferu  yn  ol  at  Dduw.  Deffro,  treiswyr 
sydd  yn  cipio  teyrnas  nefoedd,  ni  ä'i  di  byth  i  mewn  dan 
freuddwydio.     A   wyt  yn  ymgeisydd  am  goron  anfarwol? 

Deffro,  y  mae  llawer  yn  rhedeg  am  dani,  ti  a'i  colli  yn  wír 
os  na  ddeffroi  a  chyfodi,  a  chychwyn.  A  ydych  yn  meddwl 
am  fod  yn  gadwedig,  am  fywyd  ac  iachawdwriaeth  eich 
eneidiau,  am  deyrnas  nefoedd  ?  Deffrowch,  cyfodwch — y 
mae  pobl  yn  ei  threisio  hi,  chwi  a'i  collwch  o  ddiogi  am 
byth. 

Nid  oes  genyt  amser  i  gysgu,  y  mae  dy  ddydd  am  byth 
yn  myned  heibio  fel  peiswyn,  amser  dy  ymweliad  yn  cyflym 
ehedeg  ymaith;  cysgaist  ran  fawr  o  hono  ymaith — gysgi  di  y 
cwbl?  Pa  sawl  blwyddyn  o  gysgu  mewn  pechod  sydd  wedi 
eu  treulio  heibio  o'r  oes  ?  Yr  haf  a'r  cynhauaf  yn  darfod, 
fe  allai  y  rhan  fwyaf  a'r  rhan  oreu  o  hono  wedi  myned 
heibio  yn  barod — a  gaiff  y  cwbl  fyned?  Mab  gwaradwyddus 
yw  yr  hwn  a  gwsg  amser  cynhauaf;  y  mae  pawb  yn  ei 
ffieiddio,  yn  sôn  am  dano  gyda  diystyrwch.  Amser 
cynhauaf — cynhauaf  am  dragywyddoldeb,  un  cynhauaf  am 
byth.  O  !  fab  gwaradwyddus,  os  cysgi  amser  cynhauaf ;  y 
mae  yr  ymddygiad  yn  ffìaidd  yn  ngolwg  angylion.  Hir- 
ddydd  tesg  Efengyl — eraill  yn  brysur  ar  y  maes  yn  cael  eu 
cynhauaf  i  mewn  erbyn  y  gauaf,  yn  trysori  sail  dda  erbyn  yr 
amser  1  ddyfod,  tithau  yn  cysgu  ac  yn  gorwedd  y  tymmor 
heibio.     Deffro,  cyfod. 

II.  Yr  addewid  a  gyssylltir :  "AChrist  a  oleua  i  ti  " — 
nid  dy  oleuo  i  orwedd,  i  ddiogi,  a  chysgu,  ond  i  weithio  a 
llafurio. 

i.  Bydd  yn  oleuni  o  arweiniad  a  chyfarwyddyd,  fe'th 
ddysga  yn  dy  waith,  ac  fe  ddengys  trwy  ei  Air  a'i  Ysbryd  y 
ffordd  y  dylit  rodio,  pa  bethau  sydd  raid  i  ti  eu  gwneuthur. 
Y  mae  yn  Brophwyd  ac  yn  ddysgawdwr,  ond  nid  i  bobl  yn 
cysgu  ;  nid  yw  dyn  a  fyddo  yn  cysgu  yn  briodol  ddeiliad 
addysg,  ni  all  dderbyn  cyfarwyddyd;  rhaid  iddo  ddeffro, 

agor  ei  lygaid,  sefyll  ar  ei  draed,  yn  barod  i  dderbyn  ei 
gyfarwyddyd — "  A  Christ  a  oleua  i  ti."  Y  mae  yn  barod  at 
dy  wasanaeth,  y  mae  yn  disgwyl  i  ti  ddeffro  a  chodi,  i'th 
gyfarwyddo  a'th  ddysgu.  Y  mae  y  goleuni  yn  ei  Air,  yn  ei 
Efengyl.  Goleuni  Crist  yw  goleuni  yr  Ysgrythyrau,  oddi 
wrth  Grist  y  maent  yn  derbyn  eu  holl  oleuni,  am  Grist  y 
maent  yn  traethu. 

2.  Goleuni  cysur  a  dyddanwch.  Y  mae  tywyllwch  yn 
aml  yn  arwyddo  trallod  a  gofìd,  ac  felly  y  goleuni  yn 
arwyddo  dyddanwch  a  chysur — "  Crist  a  oleua  i  ti."  Bydd 
yn  gysur  ac  yn  ddyddanwch  yn  mhob  trallod  a  chyfyngder. 
Pan  y  byddo  goleuni  y  byd  yn  diffodd,  "Crist  a  oleua;" 
pan  fydd  wynebau  cyfeillion  yn  tywyllu,  "  Crist  a  oleua ;" 
pan  fyddo  holl  ganwyllau  y  byd  presennol  yn  myned  allan, 
" Crist  a  oleua  ;"  pan  fyddo  y  llygaid  yn  tywyllu  ac  yn 
suddo  yn  angeu,  pan  fyddo  yn  tynu  llen  dros  oleuni  amser, 
M  Crist  a  oleua  i  ti ;"  yn  y  dyffryn  tywyll  garw,  y  glyn  du  lle 
nad  oes  Uewyrch  o'r  byd  yma  yn  treiddio  i  mewn  iddo, 
"  Crist  a  oleua  i  ti." 

3.  Goleuni  y  byd  oedd  ac  ydyw  Crist.  Haul  mawr  y 
Cyfìawnder — goleuni  i  oleuo  y  Cenhedloedd ;  ond  rhaid  i  ti 
agor  dy  lygaid,  a  deffro  cyn  y  gweli  ei  oleuni ;  nid  yw  yr 
haul  yn  peidio  goleuo  er  bod  dynion  yn  cau  eu  llygaid  ac 
yn  cysgu ;  nid  ydynt  hwythau  well  er  ei  fod  yn  goleuo,  tra  y 
byddo  eu  llygaid  yn  nghauad;  yn  y  tywyllwch  y  maent  hwy, 
tywyll  ydynt  nid  am  nad  oes  goleuni  iddynt,  ond  am  eu  bod 
yn  ei  gau  allan  ;  y  mae  Crist  yn  llewyrchu,  yn  goleuo,  ond 
ni  byddi  well  er  ei  oleuni  heb  agor  dy  lygaid — hwy  a 
gauasant  eu  llygaid  rhag  gweled. 

Gwirionedd  trist  yw  fod  llawer  yn  byw  ac  yn  meirw  yn 
eu  cwsg,  hanner  can  mlynedd  o  gysgu  yn  nghanol  goleuni 
yr  Efengyl;  Crist  yn  goleuo,  hwythau  yn  cysgu  eu  tymmor 

heibio,  yn  agor  cẁr  eu  llygaid  yn  angeu,  trwst  dyfroedd  yr 
Iorddonen  yn  eu  deffro  gyntaf;  erbyn  agor  eu  llygaid,  yr 
oeddynt  yn  y  glyn  tywyll,  y  dydd  wedi  darfod,  yr  haul  wedi 
machludo,  cymmylau  rhyngddynt  â  Christ,  mewn  tywyllwch 
yr  oeddynt  wedi  cyweirio  eu  gwelyau  am  dragywyddoldeb ; 
deffro  i  fod  yn  efíro  byth,  agor  eu  llygaid  yn  ngwlad  yr 
hanner  nos  tragywyddol,  ni  allant  gysgu  mwyach. 
"Rhoddwch  i  ni  o'ch  olew  chwi,  y  mae  ein  lampau  ni  yn 
diffoddi" — dim  i'w  gael. 

Dinbych,  Medi,  1838. 


XIX. 

FFOADURIAID. 

"  Y  rhai  a  ffoisom  i  gymmeryd  gafael  yn  y  gobaith  a  osodwyd  o'n 
blaen." — Heb.  vi.,  rhan  o  adn.  18. 

TT^FOEDIGION  yw  y  saint — rhai  wedi  ífoi,  a  rhai  yn  ffoi ; 
-*-  y  maent  oll  ar  ffô;  o'r  man  lle  yr  oeddynt,  ffoi  am  eu 
by wyd  y  maent ;  ffoi  fel  byddin  orchfygedig,  gan  adael  eu 
harfau  a'r  cwbl  o'u  hol,  a  diangc  am  eu  heinioes.  Y  mae 
yr  annuwiol  ar  y  maes  yn  ymladd  â  Duw,  a'i  arfau  yn  ei 
ddwylaw  a'i  luryg  am  dano,  a'i  enau  yn  erbyn  y  nefoedd ;  y 
mae  holl  daranau  Duw  yn  rhüo  uwch  ei  ben,  holl  fagnelau 
y  nefoedd  yn  anneledig  ato  ;  ond  y  mae  y  Cristion  wedi 
ffbi,  wedi  taflu  ei  arfau,  a  diangc  am  ei  einioes. 

I.  Y  fföedigaeth  ysbrydol — "  Y  rhai  a  ffoisom." 

i.  Arwydda  ffoi  fod  perygl.  Perygl  sydd  yn  gyru  dynion 
ar  ffô;  ofn  cael  eu  dal  a'u  cymmeryd  a  bâr  iddynt  ffoi,  braw 
a'i  brawychai  ef  o  amgylch,  ac  a'i  gỳr  i  gymmeryd  ei  draed  ; 
perygl  syrthio  i  ddwylaw  gelynion  sydd  yn  gyru  y  fyddin 
orchfygedig  i  ffoi.  Ofn  syrthio  i  ddwylaw  y  gyfraith,  cael  ei 
ddwyn  i  brawf,  a'i  gospi,  sydd  yn  peri  i  droseddwr  euog  ffoi ; 
dyn  gonest,  diniwed,  nid  yw  mewn  perygl,  nid  oes  arno 
ofn  y  gyfraith,  na  dim  i'w  ofni  oddi  wrthi ;  nid  yw  ef  yn 
arswydo  cyfarfod  â  swyddogion  y  gyfraith  mwy  nag  â 
dynion  eraill ;  y  mae  tystiolaeth  o'i  ddiniweidrwydd  yn  ei 

fynwes.  Ond  y  troseddwr  euog,  y  mae  trwst  pob  deilen  yn 
ei  ddychrynu  ef,  gwyneb  pob  dyn  dyeithr  a  welo  yn  peri  i'w 
galon  grynu,  y  mae  yn  disgwyl  teimlo  llaw  y  swyddog  yn 
ymaflyd  ynddo  o  hyd — y  mae  ei  gydwybod  yn  euog,  y  mae 
yn  ddrwg  rhyngddo  â'r  gyfraith.  Felly  y  mae  rhwng 
pechadur  â  Duw — i'r  rhai  sydd  yn  ffoi  y  mae  y  perygl  yn 
bod,  rhai  wedi  eu  codi  allan  gan  berygl  ydynt ;  pe  buasai 
pob  peth  yn  dda,  ni  fuasai  raid  ffoi.  Adda,  yn  mharadwys, 
tra  yn  ddiniwed,  ni  wyddai  am  ddychryn,  nid  oedd  raid 
iddo  ffoi  ;  pan  ddelai  Duw  i'r  ardd  nid  oedd  arswyd  arno, 
ond  wedi  troseddu  dacw  fe'n  ffoi  o  ŵydd  Duw — cydwybod 
euog  yn  ei  yru  i  gymmeryd  ei  draed — yr  oedd  arno  ofn  cael 
ei  alw  i  gyfrif,  ofn  cael  ei  gymmeryd  i  fyny,  ofn  y  gosp  y 
gwyddai  ei  fod  yn  ei  haeddu;  ac  felly  y  mae  pob  pechadur 
sydd  yn  ffoi,  yn  rhoddi  ar  ddeall  ei  fod  mewn  cyflwr  o 
berygl. 

2.  Rhai  wedi  gweled  eu  perygl,  a  dyfod  yn  ystyriol  a 
theimladwy  o  hono,  ydyw  y  bobl  sydd  yn  ffoi.  Y  mae  yn 
bossibl  i  ddyn  fod  mewn  dirfawr  berygl,  ac  etto  yn  ddigon 
tawel  a  di-daraw,o  blegid  ei  fod  heb  ei  weled;  dichon  teulu 
fod  yn  ddigon  esmwyth  a  thawel,  a'r  tŷ  yn  myned  ar  dân. 
Onid  y w  y  teulu  mewn  perygl  ?  Ydynt,  yn  y  perygl  mwyaf. 
Pa  fodd  na  baent  yn  ffoi  ?  Nid  ydynt  yn  canfod  eu  perygl. 
Y  mae  yn  bossibl  i  droseddwr  fod  mewn  perygl  o  gael  ei 
ddal,  bod  gwarantau  wedi  eu  codi  arno,  bod  swyddogion 
allan  yn  chwilio  am  dano,  ac  yntau  yn  ddigon  tawel,  gan 
feddwl  nad  oes  neb  yn  gwybod  mai  efe  ydyw  y  troseddwr ; 
y  mae  mewn  perygl,  ond  nid  yw  yn  ffoi,  nid  yw  yn  canfod 
ei  berygl;  mor  gynted  ag  y  cenfydd  ei  berygl  fe  ffŷ. 
Dichon  fod  llawer  o  bechaduriaid  fel  hyn;  y  mae  cannoedd 
yn  y  perygl  mwyaf,  perygl  colli  bywyd  tragywyddol,  perygl 
bob  munyd  o'u  bywyd  ;  y  mae  eu  tai  yn  myned  ar  dân,  a 

hwythau  yn  cysgu  yn  dawel  ynddynt,  y  mae  gwarantau  y 
nefoedd  allan,  y  swyddogion  wedi  eu  hanfon  i'w  dal,  a 
hwythau  yn  ddigon  didaraw  a  diofal  heb  weled  eu  perygl ; 
pe  gwelent,  hwy  a  fíbent.  O  !  y  fath  ffoi  fyddai  yma  heno 
pe  gwelai  y  bobl  eu  sefyllfa  a'u  perygl ;  byddai  eneidiau  am 
y  cyntaf  yn  ymofyn  am  noddfa.  Cyflwr  y  pechadur  wedi  ei 
warchae,  ei  gau  dan  bechod,  dan  felldith,  digofaint  Duw  yn 
aros  arno  ef,  y  fflamau  arswydus  yn  agoshau  ato  bob 
moment,  ei  golledigaeth  nid  yw  yn  hepian,  wrth  edef  wynt 
frau  ansicr  y  croga  ei  enaid  uwch  ben  pydew  colledigaeth  ; 
llinyn  bywyd  egwan  sydd  yn  ei  ddal  uwch  ben  llyngclyn  di- 
waelod  o  drueni,  ond  y  mae  heb  weled  ac  heb  gredu  fod  ei 
gyflwr  y  fath.  Ond  pob  un  sydd  yn  fToi,  y  mae  wedi  gweled 
ei  berygl,  fe  ganfu  ei  gyflwr,  fe  ddychrynodd  yn  yr  olwg  arno — 
ffoi  rhag  y  digofaint  sydd  ar  ddyfod — rhag  y  llid  a  fydd  ; 
aeth  pob  peth  arall  yn  ddim  ar  unwaith  yn  ei  olwg — fíbi  fel 
y  llofrudd,  gadael  eì  gartref,  ei  deulu,  a'i  gyfeillion,  pob 
ystyriaeth  wedi  ei  llyngcu  i  fyny  mewn  ystyriaeth  fawr — 
Noddfa,  noddfa.  Felly  pechadur  yn  yr  olwg  ar  ei  berygl, 
y  mae  wedi  colli  gohvg  ar  bob  peth  yn  awr;  diangfa,  noddfa 
sydd  yn  awr  o  werth  yn  ei  olwg  pan  y  mae  y  perygl  wedi 
dyfod  i'r  golwg. 

3.  Arwydda  frys  mawr  i  fyned  o  gyrhaedd  y  perygl.  Pe~ 
gwelech  ddyn  yn  rhodio  wrth  ei  bleser  ar  y  fîordd,  ni 
feddyliech  mai  dyn  yn  fíbi  fyddai ;  pe  gwelech  ddyn  yn 
sefyll  i  edrych  o'i  ddeutu  i  siarad  â  phawb  a'i  cyfarfyddaî, 
nid  dyn  ar  ffô  y  tybiech  ei  fod  ;  ond  gweled  un  na  byddai 
yn  edrych  o'i  ddeutu,  yn  myned  heibio  pawb  heb  ymdroi  i 
ymholi  am  y  peth  yma  a'r  peth  arall,  ond  yn  gwneyd  brys  i 
fyned  yn  ei  flaen,  meddyliech  mai  fföadur  fyddai  hwnw. 
Felly  y  fföedigaeth  ysbrydol — y  mae  brys  ar  y  bobl  sydd  yn 
ffoi;  nid  yn  rhodio  wrth  eu  pleser  y  maent,  nid  rhai  yn  colli 

eu  hamser  i  siarad  â  phawb  am  bob  peth  ydynt ;  na,  y  mae 
gormod  o  frys  arnynt,  nid  rhyw  rai  siaradus  am  y  pwngc 
yma  a'r  pwngc  arall,  ac  yn  ymdroi  ynghylch  y  ddadl  hon  a'r 
ddadl  arall,  ac  yn  treulio  eu  hamser  i  wâg  chwedleua  yn 
iach  am  bethau;  na,  y  mae  gormod  o  frys  arnynt.  Os 
safant,  holi  y  ífordd  i'r  noddfa,  am  ryw  wybodaeth  angen- 
rheidiol  i'w  cynnorthwyo  a'u  cyfarwyddo  yn  eu  fföedigaeth 
fydd  testyn  yr  ymddiddan.  Cewch  weled  lluoedd  ar  hyd  y 
ífordd  i  dragywyddoldeb  yn  rhodiana  yn  segur,  yn 
chwedleua  yn  wâg  ac  iach  am  ryw  ddyrys  byngciau,  er 
mwyn  dangos  eu  gwybodaeth,  neu  yn  cael  eu  cynnhyrfu 
gan  sêl  ddallbleidiol  dros  eu  sect  a'u  henwad  eu  hunain — 
nid  pobl  yn  ffoi  ydynt;  y  mae  eraill  yn  ymofyn  am 
wybodaeth,  ac  yn  fwy  felly  na'r  lleill  hefyd,  ond  gwybodaeth 
o'u  dyledswydd,  gwybodaeth  yn  ffordd  iachawdwriaeth,  er 
mwyn  cael  gwell  mantais  i  ffoi ;  y  maent  ar  ormod  brys  i 
hidlo  gwybed — ffoi  y  maent. 

II.  Y  lle  y  maent  yn  ffoi  iddo — "  i  gymmeryd  gafael  yn 
y  gobaith  a  osodwyd  o'u  blaen." 

i.  Y  Noddfa.  Y  Gobaith.  Lle,  man  i  ffoi.  Y  gobaith  o 
flaen  y  Uofrudd  yn  Israel  oedd  y  ddinas  noddfa,  ni  thalaî 
yr  un  ddinas  arall.  Gwrth-gysgod  y  ddinas  noddfa  sydd 
yma — y  Gobaith — Iesu  Grist — y  mae  gobaith  yn  ei  enw. 
Gelwir  ei  enw  ef  Iesu,  ac  nid  oes  un  enw  arall  ag  y  mae 
gobaith  i  bechadur  ynddo  ond  ei  enw  ef — Iesu — efe  a 
wared — neb  arall  dan  y  nef.  Tröed  pechadur  yn  ei  berygl 
i'r  man  y  myno,  at  y  neb  y  myno,  y  mae  colii,  marw, 
damnio  wedi  ei  ysgrifenu  ar  bob  peth,  angeu  yn  hylldremu 
yn  ei  wyneb  yn  mhob  man — aros  yn  y  fan  lle  y  mae, 
marw  sydd  yno  ;  edrych  iddo  ei  hun,  anobaith  sydd  yno  ; 
ffoi  at  y  ddeddf,  melldith  sydd  yno — y  mae  wedi  ei  gau,  a 

iiìarw  o'i  gwmpas  yn  mhob  enw ;  ond  enw  Iesu,  dyma 
obaith,  dyma  enw  â'i  lonaid  o  obaith  i  bechadur  di-obaith — 
"Y  mae  llyth'renau'i  enw  pur,  yn  fywyd  ac  yn  hedd." 
Iesu  Grist  yw  y  gobaith — yr  hyn  a  wnaeth,  yn  obaith  ;  pob 
peth  sydd  ynddo  yn  obaith.  Ato  i  gymmeryd  gafael  ynddo 
y  mae  yr  enaid  yn  ffoi. 

2.  Y  mae  o'n  blaen  ni,  yn  fanteisiol  i  ni.  Nid  o'n 
cyrhaedd  ni  y  mae — nid  yn  y  nefoedd,  nid  yn  y  dyfnder, 
nid  o'r  tu  hwnt  i'r  môr,  ond  yn  agos  iawn  atat — o'th  flaen, 
yn  gyfleus.  Trowch  i'r  amddiífynfa — dim  ond  troi — y  mae 
wrth  law  yn  union.  Fe  wnaed  y  dinasoedd  noddfa  yn 
gyfleus  i  Israel,  felly  Iesu  Grist  y  gobaith — y  mae  yn 
gyfleus  i  bechadur ;  tro  dy  wyneb,  y  mae  o'th  flaen.  Pan  y 
dechreua  y  pechadur  fToi,  y  mae  gobaith  o'i  flaen;  pan  y  mae 
ar  y  maes  yn  ymladd  â  Duw,  y  mae  ei  gefn  ar  y  gobaith ;  ond 
pan  y  mae  yn  taflu  ei  arfau  i  lawr  ac  yn  dechreu  ffoi,  y  mae  y 
gobaith  o'i  flaen.  Y  mae  yn  ymyl  heno,  o'th  flaen ;  noddfa 
gyfleus  i  bechadur.  Nid  oes  eisieu  pererindod,  na  phenyd, 
na  dim,  bechadur,  ond  ffoi  at  y  gobaith ;  ac  nid  rhaid  i  ti 
symmud  o'r  fan  lle  yr  wyt  i  ffoi  chwaith — fìoedigaeth 
meddwl  ydyw ;  yr  enaid  sydd  yn  ffoi,  yn  brysio  at  Waredwr. 
Y  mae  mor  agos  atat  a'i  fod  yn  sefyll  wrth  dy  ddrws. 

3.  Gobaith  wedi  ei  osod  o'n  blaen.  Y  mae  yn  Waredwr 
mewn  awdurdod — wedi  ei  osod  gan  Dduw.  Y  mae  yn 
Grist  yn  gystal  ag  yn  Iesu,  fe'i  gwnaed  ef  yn  Arglwydd  ac  yn 
Grist,  fe'i  gwnaed  ef  i  ni  gan  Dduw,  fe'i  gosodwyd  yn  Gyfryng- 
wr — "  Hwn  a  osododd  Duw  yn  Iawn."  Nid  cymmeryd 
yr  anrhydedd  hwn  iddo  ei  hun  a  wnaeth.  Duw  a  osododd 
y  dinasoedd  noddfa  yn  Israel — yr  oedd  cyfraith  o  blaid 
bywyd  y  llofrudd  yn  y  ddinas  noddfa,  yr  oedd  ei  fywyd 
mewn  perygl  yn  mhob  dinas  arall,  yr  oedd  y  gyfraith  yn  ei 
gondemnio  yn  mhob  man,  yn  erbyn  ei  fywyd  ar  bob  tir ; 

ond  wedi  dyfod  tu  fewn  i  gaerau  y  ddinas  noddfa,  yr  oedd 
y  gyfraith  yn  troi  yn  amddiffyn  iddo.  Buasai  yn  ddi- 
anrhydedd  i'r  gyfraith  iddo  gael  ei  adael  yn  fyw  yn  rhywle 
arall ;  ond  yn  awr,  byddai  ei  osod  i  farwolaeth  yn  ddi- 
anrhydedd  iddi.  Felly  pechadur  allan  o  Grist,  y  mae  y 
gyfraith  yn  ei  gondemnio  yn  mhob  man,  yn  felldith  yn 
mhob  peth  ;  ond  wedi  dyfod  at  Grist,  y  foment  y  mae  yr 
enaid  yn  ffoi  yno,  dyma  y  gyfraith  yn  dyfod  o'i  blaid — bydd 
fyw  byth,  medd  y  ddeddf ;  y  mae  amddiffyn  y  ddeddf  yn 
gystal  a'r  Efengyl  o  blaid  cadw  y  bywyd.  Yr  hwn  a 
osododd  y  gyfraith  a  osododd  y  noddfa  hefyd — y  mae  yn 
cael  ei  osod  yn  yr  Efengyl ;  gwaith  gweinidogion  Crist  yw 
ei  osod  o  flaen  dynion  yn  eu  gweinidogaeth.  Na  atto  Duw 
i  ni  ei  gadw  o'r  golwg,  na  gosod  dim  arall  yn  ei  le. 

4.  Gwaith  y  fföedig.  Cymmeryd  gafael  yn  y  gobaith, 
gafael  am  ei  fywyd,  gafael  fel  y  gafaela'r  dyn  ar  foddi,  nad 
oes  modd  dadfachu  ei  afael,  gafael  yn  ei  fraw  a'i  frys,  gafael 
ffydd  yn  Nghrist,  gafael  fel  angor  yn  gafael.  Cymmer  afael. 
Y  mae  Crist  yn  nghyrhaedd  gafael  y  pechadur — Ceidwad 
yn  nghyrhaedd  gafael  y  colledig — cymmer  afael  yn  y 
bywyd  tragywyddol. 

Casgliadau. 

1.  Bod  ffoi  mewn  crefydd — ac  nid  oes  gwir  grefydd  heb 
ffbi.  Ffoi  at  Iesu  oedd  yn  y  dechreu,  ffoi  ato  ydyw  hi  bob 
dydd,  diangc  oddi  ar  bawb  a  phob  peth  ato  Ef — "y  rhai  a 
fíbisom."     Y  mae  gafael  ynddi,  hefyd — cymmeryd  gafael. 

2.  Y  mae  Duw  yn  arbed  yr  annychweledig  i  ddisgwyl 
iddo  ffoi — disgwyl  iddo  ffoi  o'r  maes.  I  ba  beth  y  mae  yn 
cymmeryd  cymmaint  o  amser  i  hogi  ei  gleddyf  ?  I  edrych 
a  ffoi  di — bygwth,  rhybuddio,  i  edrych  a  ffoi  di ;  nid  yw  yn 
ewyllysio  dy  farwolaeth,  ond  dychwelyd  o  honot  a  byw. 


Fföaduriaid.  145 

Hirymarhous  yw  Efe — nid  er  mwyn  i  ti  gael  amser  i  ymladd 
âg  ef,  ond  amser  i  ffoi. 

3.  Yr  ä  hi  yn  ffoi  ar  bawb  rywbryd — gan  ffoi,  efe  a  fynai 
ffoi.  Daliodd  Pharaoh  yn  hir  i  ymladd  â  Duw,  ond 
"  ffown  "  oedd  y  gair  diweddaf  a  ddywedodd.  Ffoi  yw  yr 
olwg  ddiweddaf  arno — ffoi,  heb  le  i  ffoi,  un  adwy  i  ddiangc. 
Llawer  pechadur  a  ddaliodd  yn  galed  drwy  ei  oes  mewn 
gwrthryfel  yn  erbyn  Duw,  ond  yn  ffoi  yn  y  diwedd — a 
methu  ffoi — ffoi  heb  yr  un  gobaith  o'i  flaen,  un  noddfa  i 
droi  iddi.  Miloedd  yn  ffoi  yn  y  dydd  olaf  heb  yr  un  lle  i 
ffoi.  Ffowch  yn  awr,  dyma  fan  lle  gall  y  pechadur  ffoi  a 
byw — yn  ei  ymyl. 

Dinbych,  1S39. 


• 


XX. 

PAROTOI     Y     FFORDD,     A     CHYFODI     Y 
RHWYSTRAU. 

u.  Ac  efe  a  ddywed,  Palmentwch,  palmentwch.  parotôwch  y  ffordd, 
cyfodwch  y  rhwystr  o  ffordd  fy  mhobl." — Esa.  lvii.  14. 

/"^YFEIRIAD  llythyrenol  y  brophwydoliaeth  hcn  sydd  at 
^  ddychweliad  Israel  o  Babilon.  Y  mae  y  caethiwed 
hwnw,  a'r  dychweliad  o  hono,  yn  cael  cyfeiriad  ato  yn  y 
pennodau  hyn.  Ond  y  mae  ystyr  ddyblyg  i'r  prophwydol- 
iaethau — y  maent  yn  edrych  yn  mhellach  na  Babilon,  at 
ddychweliad  caethiwed  eglwys  Dduw  yn  y  dyddiau 
diweddaf,  llwyddiant  mawr  crefydd  dan  oruchwyliaeth  yr 
Efengyl — dychweliad  pechaduriaid  at  Dduw  ;  dyma  fêr  y 
prophwydoliaethau  hyn,  eu  sylwedd  penaf.  Yr  oedd  llawer 
o  ragbarotoi  gyda  golwg  ar  y  dychweliad  o  Babilon,  a 
llawer  o  waith  i  symmud  y  rhwystrau  oddi  ar  ffordd  eu 
■dychweliad.  Yr  oedd  llawer  ar  waith,  a  Cyrus  yn  cael  ei  godi 
i  fyny  i  fod  yn  offeryn  at  y  gorchwyl.  Yr  oedd  ganddo  ef 
ei  amcanion  ei  hunan  mewn  golwg ;  ac  wrth  gyrchu  at  y 
rhai  hyny,  yr  oedd  yn  cyflawni  amcan  Duw  tuag  at  ei  bobl. 
Yr  oedd  raid  iddo  ef,  Cyrus,  oresgyn  Babilon,  dryllio  ei 
phyrth,  a  thori  ei  barau,  mewn  trefn  i  gael  ffordd  i'r 
Iuddewon  fyned  adref.  Yr  oedd  gwaith  mawr  i  barotoi 
meddyliau  y  bobl  i  dderbyn  y  waredigaeth,  ei  haddaw  a'i 
chyhoeddi,  eu  codi  i  ddisgwyl  am  dani,  ac  i  weddi'o  am 

dani.  Yr  oedd  Duw  wedi  penderfynu  ei  rhoddi,  ond  trwy 
foddion  yr  oedd  am  ei  rhoddi  ;  yr  oedd  raid  i  Daniel 
weddío,  ac  yr  oedd  raid  galw  ar  y  genedl  i  ddeffro,  a  chodi 
mewn  disgwyliad  am  dani — yr  oedd  eisieu  eu  parotoi. 
Felly  gyda  golwg  ar  ddiwygiad  crefydd,  ar  ddychweliad 
eneidiau  at  Dduw,  y  mae  llawer  o  waith  rhagbarotoi  i  gael 
hyn  oddi  amgylch  ;  y  mae  gelynion  i'w  gorchfygu,  a 
gwaith  parotoi  ar  feddyliau  y  bobl  i  ddychwelyd  o'u 
caethiwed  ;  a  galwad  i  wneuthur  parotöadau  at  ddiwygiad 
yw  y  testyn.  Gweinidogion  yr  eglwys  a  ddywedant, 
"Cyfod  y  rhwystr  o  ffordd  y  bobl." 

1.  Y  rhagbarotöadau — "  Palmentwch." 

i.  Y  mae  ffordd  dychweliad  yn  nhrefn  Duw  yn  rhydd,  y 
rhwystrau  o  du  y  nef  wedi  eu  symmud  yn  Iawn  Crist ; 
nid  oes  un  rhwystr  ar  ffordd  un  pechadur  yn  awr  o  du  y 
nef — holl  gyrau  y  ddaear  yn  cael  eu  galw  i  droi  ato  ;  y  mae 
yn  rhydd  yn  y  dadguddiad  o  honi  yn  ei  Air,  y  mae  wedi  ei 
hagor,  ac  wedi  ei  phalmantu  yn  y  Beibl. 

2.  Rhwystrau  y  weinidogaeth.  Rhaid  codi  rhwystrau  yr 
areithfa  o'r  ffordd,  symmud  pob  tramgwydd  allan  o  honi. 
Y  mae  gweinidogaeth  gul,  gyfyng,  yn  rhwystr  ar  ffordd  y 
bobl ;  rhaid  i'r  weinidogaeth  fod  yn  rhydd,  yn  ëang,  yn 
gymmhelliad  fel  y  mae  hi  yn  y  Beibl,  yn  agored  i  bawb,  yn 
estyn  ei  breichiau  i  gofleidio  pob  pechadur  yn  yr  helaeth- 
rwydd  ag  yr  ordeiniodd  Crist  hi,  pob  creadur  dan  y  nef, 
heb  nag  os  nac  oni  bai  ynddi — nid  yn  Efengyl  íe  a  nagê. 
Gweinidogaeth  i  alw  ar  bawb  ar  sail  Iawn  dros  bawb;  dros 
bechodau  yr  holl  fyd.  Rhaid  symmud  y  marweidd-dra  o 
honi ;  rhaid  iddi  gael  ei  thraddodi  gyda'r  pwysigrwydd,  yn 
y  teimlad  a'r  ysbryd  sydd  yn  gweddu  i'w  natur,  fel 
gweinidogaeth   bywyd   neu   angeu  tragywyddol  i'w  gwran- 

dawyr,  Y  mae  marweidd-dra  di-deimlad  wrth  ei  thraddodî 
yn  rhwystr  i'w  llwyddiant — pregethu  fel  pe  na  byddai  ond 
rhyw  ffug  neu  chwedl,  fel  pe  na  byddai  o  fawr  bwys  pa  un 
a  wnelo  dynion,  ai  credu  ac  ufuddhau  neu  beidio,  ni  all 
effeithio  a  llwyddo.  Rhaid  tywallt  holl  deimladau  y  galon 
i'r  weinidogaeth  ;  rhaid  gwasgu  ei  hòniadau  a'i  chymmhell- 
iadau  at  gydwybodau  dynion,  rhybuddio  gyda  phob  hir- 
ymaros  ac  addfwynder,  bod  yn  daer  mewn  amser  ac  allan  o 
amser,  cymmhell  i  ddyfod  i  mewn ;  y  mae  y  weinidogaeth 
yn  rhy  bŵl — rhy  fychan  o  gymmhell  ynddi,  rhy  fach  o 
daerni  ynddi.  Yr  oedd  Paul  yn  erfyn  megys  pe  byddai 
Duw  yn  deisyf — yn  erfyn  dros  Grist,  yn  attolwg  na 
dderbyniai  ei  wrandawyr  râs  Duw  yn  ofer.  Rhaid  i'r 
teimlad  a'r  taerni  apostolaidd  ddyfod  i'r  weinidogaeth  etto 
cyn  y  bydd  yn  llwyddiannus.  Y  mae  y  marweidd-dra  a'r 
di-deimladrwydd  yn  rhwystr  ar  ffordd  y  bobl. 

II.  Rhwystrau  yn  yr  eglwys. 

i.  Ei  chysgadrwydd  a'i  di-deimladrwydd  hithau.  Pa 
fodd  y  creda  ac  y  dychwel  y  byd  wrth  ei  gweled  hi  yn 
gysglyd  a  di-deimlad  ?  Y  mae  yn  rhwystr  ar  ei  ffordd  i 
ddychwelyd — y  hi  ydyw  tyst  y  weinidogaeth  i  dystio  ei  bod 
yn  wir,  ger  bron  y  byd ;  ac  y  mae  agwedd  gysglyd  a  di- 
deimlad  yn  tystio  ger  bron  y  byd  ffordd  arall,  yn  tystio  mai 
nid  gwir  ydyw — yn  dyweyd  mewn  effaith,  chwedl  wâg  yw 
y  cwbl;  nid  oes  dim  brys — peidiwch  dychrynu,  bechadur- 
iaid,  nid  oes  dim  perygl  yn  y  byd ;  ac  y  mae  hyn  yn 
rhwystro  i'r  weinidogaeth  gael  gafael  ac  effaith  ar  y  byd  er 
ei  ddychwelyd.  Beth  pe  gwelai  y  byd  yr  eglwys  mewn 
gwè'wyr  yn  ei  achos  ?  Beth  pe  clywai  hi  yn  dadleu  yn  effro 
ac  yn  daer  â  Duw  ar  ei  ran?  Fe  doddai  o  dani,  ä'i  ei 
theimlad  at  a  thrwy  galonau  dynion  yn  y  fan.     Rhaid  iddi 

«ddeffro  a  theimlo  mewn  trefn  i  godi  y  rhwystr  o  ffordd  y 
fcobl. 

3.  Diffyg  sancteiddrwydd  bywyd  mewn  crefyddwyr.  Y 
mae  beiau  crefyddwyr  yn  rhwystr  ar  ffordd  y  bobl ;  gweled 
rhyw  grefyddwr  yn  cydsynio  â'r  byd,  gweled  anghyfiawnder 
a  thwyll  mewn  crefyddwr.  O  !  pa  sawl  cloff  a  dröwyd 
allan  o'r  ffordd  drwy  hyn  ;  pa  sawl  un  a  daflwyd  yn  ol  i'r 
byd,  pan  yr  oedd  wrth  drothwy  eglwys  Dduw?  Y  mae  hon 
yn  ddiareb  gyffredin  yn  ngenau  y  byd,  yn  esgus  golygus 
gan  laweroedd  yn  erbyn  crefydd — ,c  Nid  ydynt  ddim  gwell 
na  ninnau  " — mor  gellweirus,  mor  fydol,  dim  rhagoriaeth 
yn  y  ffair  a'r  farchnad.  Rhaid  symmud  y  rhwystrau  yma 
o'r  ffordd,  rhaid  i  safon  crefydd  gael  ei  chodi  yn  uwch  etto 
yn  yr  eglwys,  a  gogoniant  ei  sancteiddrwydd  hi  lewyrchu 
ger  bron  y  byd,  a  dynion  yn  gweled  ei  gweithredoedd  da, 
fel  y  gogoneddont  Dduw.  Fe  gywilyddiai  annuwiolion  y 
byd  ger  bron  sancteiddrwydd  yr  eglwys.  Vn  mha  le  y  mae 
annuwiolion  y  byd  yn  cael  cysgod  ?  Yn  llygredigaeth  yr 
•eglwys  ;  crefyddwyr  sydd  yn  gysgod  i'r  annuwiol  fyw  yn 
dawel  yn  ei  annuwioldeb  ;  gweled  crefyddwr  yn  ddi-daraw 
sydd  yn  gwneyd  yr  annuwiol  yn  ddi-daraw ;  gweled 
crefyddwr  yn  ddiotwr  sydd  yn  gysgod  i'r  annuwiol  i  fod 
felly.  Cyfodwch  y  rhwystr  o  ffordd  y  bobl.  Ni  allai 
llygredd  ddal  ei  dir  pe  deuai  eglwys  Dduw  i  wisgo  gwisg- 
oedd  ei  gogoniant — rhoddai  dro  ar  ei  gyflwr,  hi  a'i  halltai 
-ac  a'i  dychwelai.  Y  mae  dynion  yn  myned  i  uffern  yn 
nghysgod  crefyddwyr  anfucheddol ;  codwch  y  rhwystr  yma 
o  ffordd  y  bobl — o  ffordd  y  weinidogaeth  at  eu  cydwybodau, 
o  ffordd  eu  dychweliad  at  Dduw. 

III.  Y  rhwystrau  sydd  yn  meddyliau  yr  annychweledig 
eu  hunain  :  rhaid  eu  codi. 


150    Parotoi  y  Ffordd,  a  Chyfodi  y  Rhwystrau. 

i.  Eu  difrawder  anystyriol.  Y  mae  y  bobl  yn  nghaeth- 
iwed  pechod,  fel  yr  oedd  yr  Iuddewon  yn  nghaethiwed 
Babilon  wedi  ymroi  yno;  nid  ydynt  yn  ceisio  nac  yn  disgwyl 
gwaredigaeth — wedi  rhoddi  eu  hunain  i  fyny  i  aros  yno. 
Y  mae  eisieu  codi  disgwyliad  yn  y  bobl  am  waredigaeth,  y 
mae  yr  amser  nodedig  ar  wawrio,  y  mae  y  tymmor  ar  ben, 
y  mae  gweision  Duw  yn  tosturio  wrth  lwch  Seion. 
Disgwyliwch,  bobl — ymbarotowch  i  adael  Babilon  ysbrydol; 
ífowch,  ffowch,  deuwch  allan  o  honi — ffowch  o  wlad  y 
Caldëaid,  achubwch  bob  un  ei  enaid.  Y  mae  amser 
rhyddid  a  diwygiad  ar  wawrio;  yr  wyf  yn  sicr  ei  fod — 
ymbarotowch,  bobl;  gwahoddwch  eich  gilydd.  Yr  ydych 
wedi  gwrandaw  am  flynyddoedd  heb  ddisgwyl  na  meddwl, 
ond  dyfod  yma  neu  i  ryw  le  arall  i  eistedd  dan  sŵn  y 
weinidogaeth,  ac  ni  ddychwel  pechadur  byth  heb  feddwl 
dychwelyd — bod  eisieu  dychwelyd — nad  ydych  yn  y  lle 
dylech  fod.  A  ydyw  eich  meddyliau  chwi  eich  bod  yn  y 
lle  y  dymunech  i  angeu  eich  cael,  a  ddymunech  farw  lle  yr 
ydych  ?  Dywed  eich  cydwybodau  wrthych  nad  ydych. 
Wel,  deuwch  allan  o'r  fan  yna  ynte.  Ai  nid  ydych  yn 
clywed  svvn  diwygiad  crefyddol  yn  y  dyddiau  yma  ?  Y  mae 
y  rhwystrau  yn  caeì  eu  symmud  o'r  ffordd. 

2.  Esgusodion  y  bobl  yn  rhwystr  ar  eu  ffordd ;  ac  y  mae 
y  rhai  hyn  yn  anhawdd  iawn  eu  symmud.  Yr  oedd  gan 
Israel  yn  Babilon  lawer  o  esgusodion  ;  yr  oedd  yno  lawer 
yn  rhy  ieuaingc,  a  llawer  yn  rhy  hen,  a  llawer  wedi  gwneyd 
eu  cartrefi  yn  Babilon,  wedi  ymsefydlu  yno ;  yr  oedd 
ganddynt  gyfeillion  yno,  yr  oedd  perthynasau  yn  bender- 
fynol  i  aros  yno — yr  oedd  cant  a  mil  o  esgusodion,  a 
chyda'u  hesgusodion  yr  arosodd  llawer  o  honynt.  Ond  yr 
oedd  Babilon  wedi  ei  diofrydu  i  ddinystr,  a  buasai  yn  well 
gwneyd  aberth  o  bob  peth — "  Achubwch  bawb  ei  enaid  ei 

hun."  Os  ydyw  y  wraig  yn  benderfynol  i  aros,  nid  oes 
help,  achub  dy  enaid  dy  hun  ;  os  ydyw  y  cyfeillion  yn  an- 
foddlawn,  paid  a  damnio  dy  enaid  dy  hun  i  ryngu  eu  bodd 
hwy — fTô  di  am  dy  fywyd ;  y  mae  Duw  am  ddamnio  y  byd, 
paid  a  meddwl  dy  hun  yn  rhy  ieuangc,  yn  rhy  hen,  yn 
ormod  o  bechadur;  nac  aros  i  wâg  ymholi  pa  un  a 
fwriadwyd  dy  achub  ai  peidio,  ffô  fel  yr  wyt  am  dy  fywyd,  a 
gâd  yr  holl  esgusodion  yr  awr  hon. 

IV.  Annogaethau  i  ddychwelyd. 

i.  Y  mae  Duw  yn  foddlawn  derbyn,  yn  awyddus  i 
dderbyn;  pyrth  y  nefoedd,  pyrth  trugaredd  yn  agored, 
pyrth  y  weinidogaeth,  pyrth  eglwys  Dduw  yn  agored, 
yr  Ysbryd  yn  dywedyd,  "Tyred;"  y  briodasferch  yn 
dywedyd,  "Tyred."  Y  mae  Duw  yn  anfoddlawn  i  ti  bob 
munyd  ar  dir  annychweliad  ac  anufudd-dod  ;  ni  all  fod  yn 
foddlawn  i  bechadur  ar  dir  anedifeirwch,  ar  dir  oedi;  y  mae 
eich  cydwybodau  eich  hunain  yn  anfoddlawn  i  chwi ;  y  mae 
y  diafol  yn  foddlawn  i  chwi  aros.  A  aroswch  chwi  yn  hwy 
i  ryngu  bodd  Satan,  ac  i  anfoddio  Duw  ?  Y  mae  y 
rhwystrau  yn  cael  eu  symmud.  Pa  rwystr  sydd  ar  y  fíbrdd? 
Beth  sydd  etto — beth  sydd  heno?  Nid  oes  dim  o  du  y 
nefoedd — o  du  Dduw. 

2.  Y  mae  hi  yn  dymmor  dychweliad  ar  lawer  o  honoch ; 
yr  ydych  wedi  eich  argyhoeddi  o'ch  dyledswydd,  yr  ydych 
wedi  addunedu,  wedi  bod  yn  teimlo,  ac  yn  teimlo;  fe 
dderfydd  y  tymmor  yma  yn  fuan.  Os  oedwch  ddychweliad 
am  ychydig  yn  hwy,  chwi  gollwch  y  teimladau,  chwi  a 
gollwch  yr  adeg,  fe  allai,  am  byth  ;  collwch  eich  eneidiau,  a 
byddwch  feirw  yn  annychweledig.  Gwyliwch  ymgyndynu, 
cneidiau  gwerthfawr — gwyliwch  ddiífodd  yr  Ysbryd  ; 
gwyliwch   golli   adeg  fanteisiol  i  ddychwelyd  at  Dduw — 

caled  yw  i  chwi  wingo  yn  erbyn  y  symbylau ;  y  mae 
symbylau  yn  nghydwybodau  llawer  o  honoch  ;  yr  ydych  yn 
gwingo  yn  eu  herbyn,  yn  ceisio  cael  llonydd  ac  yn  methu. 
Y  mae  hi  yn  galed  ar  lawer  o  honoch  yn  cefnu  ar  dŷ 
Dduw,  ac  y  mae  y  gwaith  yn  beryglus  iawn  hefyd ;  y  mae 
yn  galed  arnoch  i  fyned  tuag  uffern — i  fyw  yn  ddi-grefydd, 
a  bydd  eich  gwaith  yn  gwingo  yn  gwneyd  eich  colledigaeth 
yn  fwy  ofnadwy  fyth.  Rhowch  heibio  ymryson  â  Duw, 
eneidiau,  rhowch  y  ddadl  i  fyny  heno  am  byth. 

Dinbych,  1839. 


XXI. 

IACHAU     Y     BRIWEDIG,     A     RHIFO 
Y     SER. 

"  Efe  sydd  yn  iachau  y  briwedig  o  galon,  ac  yn  rhwymo  eu  doluriau. 
Y  mae  efe  yn  rhifo  y  sêr:  geilw  hwynt  oll  wrth  eu  henwau." — 
Saim  cxlvii.  3,  4. 

i^EIR  yma  ddwy  olwg  gyferbyniol  ar  hynodrwydd 
^  rhagluniaeth  a  mawredd  Duw.  Y  mae  y  naill  yn 
dra  gwahanol  i'r  lla.ll,  ond  y  ddwy  gyda'u  gilydd  yn  cyd- 
dueddu  i  arddangos  Ei  fawredd  a'i  ogoniant.  Y  mae  un 
yn  gosod  allan  fawredd  a  gogoniant  naturiol,  a'r  llall 
fawredd  a  gogoniant  moesol — a'r  ddwy  yn  cyd-gyfarfod  yn 
yr  un  gwrthddrych  anfeidrol.  Gallesid  cael  rhyw  ddelw 
wan  o  hyn,  pe  baem  yn  meddwl  am  uno  Newton  a  Howard. 
Gwaith  Newton  oedd  rhifo  rhifedi  y  sêr,  ond  ni  allodd  rifo 
un  ran  o  filiwn  o  honynt.  Gwaith  Howard  oedd  rhwymo 
doluriau  y  truenus — tywallt  olew  a  gwin  i  glwyfau  y 
trallodus,  ond  ni  allodd  gyrhaedd  ond  ychydig,  na 
chyflawni  y  gwaith  ond  yn  dra  ammherffaith  ;  ond  dyma 
berffeithrwydd  yn  y  ddau  beth  yn  cyd-gyfarfod. 

Y  mae  rhywbeth  yn  rhyfedd,  ac  etto  yn  dra  phrydferth 
yn  y  cyssylltiad  hwn.  Rhifo  y  sêr,  ac  iachau  y  galon 
ddrylliog,  yn  ymyl  eu  gilydd — dau  beth  mor  wahanol,  dau 
waith  mor  annhebyg  i'w  gilydd,  ac  etto  yn  gysson  iawn.  Y 
mae  y  ddau  faes  gweithio  yn  mhell  iawn  y  naill  oddi  wrth  y 

llall — un  i  fyny,  yn  ëangder  anfesurol  y  nef,  a'r  lla.ll  i  lawr 
yn  y  llwch  yn  y  ddaear,  etto  y  Gweithydd  mawr  yn  cyflawni 
y  ddau  waith  ar  unwaith,  heb  fod  y  naill  yn  peri  y  rhwystr 
lleiaf  i  ddwyn  y  lla.ll  yn  mlaen. 

Mawredd  a  gogoniant  naturiol  y  Duwdod — "  Y  mae  efe 
yn  rhifo  rhifedi  y  sêr:  geilw  hwynt  oll  wrth  eu  henwau." 
Arwyddir  nad  oes  neb  arall  yn  gwneyd,  nac  yn  alluog  i 
wneyd  hyny.  Gwyddom  nad  oes  neb,  ac  ni  fu  neb  erioed, 
ac  na  bydd  neb  byth  ar  y  ddaear  yn  gallu  gwneyd  hyn ;  a 
gallwn  dybio  nad  oes  neb  yn  y  nefoedd  chwaith.  Ond  y 
mae  Efe. 

Gwelwn  hefyd  fawredd  a  pherffeithrwydd  gwybodaeth 
Duw  am  holl  amgylchiadau  Ei  lywodraeth  fawr  i  gyd — Ei 
holl  fydoedd,  holl  dalaethau,  a'r  holl  ddeiliaid  a'u  holl 
amgylchiadau.  Nid  oes  un  brenin  daearol  a  ŵyr  yn  gywir 
nifer  deiliaid  ei  lywodraeth,  ac  y  mae  miloedd  o  bethau  yn 
amgylchiadau  pob  un  o  honynt  nad  yw  byth  yn  eu  gwybod. 

Y  mae  gan  Dduw  fwy  o  fydoedd  yn  Ei  lywodraeth  nag  fedr 
neb  ond  Efe  ei  hun  eu  cyfrif,  ac  anneirif  luoedd  o  ddeiliaid 
yn  cyfanneddu  ynddynt.  Y  maent  dan  gyfrif  bob  un 
ganddo  ;  y  mae  yn  gwylio  ac  yn  cyfrif  symmudiadau  ac 
ysgogiadau  pob  un  o  honynt.  Y  mae  yn  berrTaith  gwbl  o 
wybodaeth — "  Dyma  wybodaeth  ry  ryfedd  i  mi;  uchel  yw, 
ni  fedraf  oddi  wrthi."  Nid  oes  genym  ond  synû  yn  yr  olwg 
arni,  a  gwaeddi,  "O  ddyfnderoedd  golud,  doethineb  a 
gwybodaeth  Duw  1"  Pe  crynhòid  gwybodaeth  pob  creadur 
at  eu  gilydd — angylion  a  dynion— ni  byddai  ond  llai  na 
defnyn  o  gelwrn  mewn  cymmhariaeth  i'r  moroedd,  yn  ymyl 
gwybodaeth  Puw.  Y  mae  mewn  un  gangen  fechan  o 
wybodaeth  faes  digon  èang  i  alluoedd  dynol  drwy  hoU 
oesau  y  byd  ymrodio  ynddo,  ac  heb  fedru  ei  chwilio  allan. 

Y  mae  terfynau  y  belen  ddaearol  heb  eu  cael  allan  etto,  er 

chwilio  drwy  yr  oesau.  Y  mae  chwilio  allan  nifer  a 
rhinweddau  y  llysiau  a  dyfant  allan  o'r  ddaear  yn  ormod 
camp  i  wybodaeth  ddynol — felly  crëaduriaid;  ie,  y  mae'r 
dirgelion  yn  nghorph  a  chyfansoddiad  dyn  â  digon  o  waith 
iddo  fyfyrio  arnynt  a'u  chwilio  allan,  a  daw  rhyw  wybodaeth 
newydd  i'r  golwg  o  hyd.  Y  mae  gwybodaeth  y  creadur  yn 
myned  yn  ddim,  ac  yn  llai  na  dim,  yn  ymyl  gwybodaeth 
Duw.  Y  mae  Efe  yn  rhifo  rhifedi  y  sêr,  a  rhifedi  pob  peth 
sydd  yn  mhob  un  o  honynt,  ac  yn  llawn  amgyffred  y 
cwbl. 

Edrychwn  etto  ar  fawredd  a  pherfifeithrwydd  Ei  lywodr- 
aeth — eu  rhifo,  eu  galw  wrth  eu  henwau — yn  galw  rhôl  fawr 
natur — pob  un  yn  adnabod  Ei  lais,  yn  adnabod  ei  henw,  ac 
yn  atteb  i'r  alwad — "Pan  alwyf  fi  arnynt,  hwy  a  gydsafant." 
Yr  Hwn  a  ddywed  wrth  yr  haul  ac  ni  chyfyd,  ac  a  selia  ar  y 
sêr — dyweyd  wrth  yr  haul  a'r  lleuad  am  sefyll,  hwy  a  gyd- 
safant  ar  un  gair  yn  y  fan.  Dyma  lywodraeth  fawr  a 
pherftaith — uGan  amlder  ei  rym  ef,  a'i  gadarn  allu,  ni 
phalla  un."  Ni  fu  dyryswch  nac  anufudd-dod  erioed  yn  Ei 
lywodraeth  naturiol ;  ni  fu  erioed  yn  cwyno  uwch  ben  y  sêr, 
fel  uwch  ben  dyn,  pa  ham  pan  elwais,  nad  attebodd  neb  ; 
na,  pob  un  yn  atteb,  pob  elfen  yn  mhob  un  yn  atteb  i'w 
henw.  Y  mae  Ei  frenhiniaeth  yn  llywodraethu  ar  bob 
peth,  a  phob  peth  yn  gwrandaw  ar  leferydd  Ei  air  Ef.  Y 
mae  Ei  sylw  a'i  ofal  am  y  cyfan,  heb  anghofio  yr  un,  yr  un 
diwrnod  nac  ar  un  amgylchiad.  Y  mae  Ei  ofal  yn  eu 
cyrhaedd  i  gyd — nid  oes  un  o  honynt  mewn  anghòf,  nac  un 
creadur  o'u  mewn.  Dywedai  Iesu  Grist  wrth  ei  ddysgybl- 
ion  nad  oes  un  aderyn  tô  mewn  anghôf  gan  Dduw.  Dyma 
feddwl  anfeidrol — dyma  Dad  a  Llywydd  mawr — Ei  holl 
lywodraeth  yn  byw  yn  wastad  yn  Ei  ofal,  ar  Ei  feddwl. 
Edrychwch  i  fyny  pan  fyddo  y  sêr  annhraethol  nifer  yn 

britho  tywyll  leni  y  nen — pob  un,  a  mil  ar  filoedd  mwy,  yn 
wrthddrychau  sylw  a  gofal  Duw. 

Mawredd  a  gogoniant  moesol  Duw.  "Efe  sydd  yn 
iachau  y  briwedig  o  galon,  ac  yn  rhwymo  eu  doluriau." 
Dyma  rywbeth  sydd  yn  dyfod  yn  nes  adref.  Y  mae  yr 
olwg  arall  ar  fawredd  Duw  yn  taraw  y  meddwl  â  syndod,  yn 
cyffroi  ein  galluoedd  dealltwriaethol.  Y  mae  yr  olwg  yma 
ar  Ei  waith  yn  twymno  ac  yn  gwresogi  y  galon.  Dyma 
waith  Ei  ras  ef,  Ei  hoff  waith.  Gadawai  y  sêr  ar  hanner  eu 
cyfrif  pe  byddai  raid,  i  ddyfod  i  iachau  y  briwedig  o  galon — 
ond  nid  rhaid  iddo,  medr  gyfrif  y  sêr  ac  iachau  y  galon 
ddrylliog  ar  unwaith. 

Dyma  yr  unig  agwedd  a  theimlad  priodol  i  gyflwr 
pechadur.  Y  mae  calon  iach,  ddi-deimlad,  yn  ammhriodol 
iawn  iddo ;  troseddwr — un  wedi  aflonyddu  heddwch 
llywodraeth  foesol  Duw  ydyw,  tra  y  mae  pob  peth  a  phawb 
arall  yn  ei  le  ar  lwybr  ufudd-dod  ;  ni  wêl  dyn  un  troseddwr 
ond  efe  ei  hun ;  nid  oes  gan  un  creadur  ond  ef  achos 
gostwng  pen  a  chywilyddio — y  llwch  a'r  lludw  yw  ei  le  ef— 
y  sêr  yn  cadw  eu  cylchoedd  hwy,  neidiodd  ef  o'i  gylch — 
cododd  ef  mewn  gwrthryfel  yn  erbyn  ei  Lywydd  mawr. 
Dylai  ei  galon  fod  yn  ddrylliog  a  dolurus;  a  phan  y  mae  yn 
yr  agwedd  a'r  teimlad  yma,  y  mae  yn  ei  lle,  yn  gymmeradwy 
ger  bron  Duw ;  gall  edrych  arni,  a  dyfod  ati,  i'w  hiachau  a 
rhwymo  ei  doluriau.  Y  peth  anferthaf  yn  ngolwg  y  nefoedd 
yw  calon  iach,  galed,  anedifeiriol,  a  di-deimlad. 

Dyben  holl  weinidogaethau  Duw  tuag  at  y  pechadur  yw 
clwyfo  ei  galon  am  ei  bechod — golud  Ei  ddaioni  ef  am  ei 
dywys  i  edifeirwch,  Ei  geryddon  a'i  drugareddau,  gwên  a 
gŵg  Ei  ragluniaeth,  bygythion  ac  addewidion  yr  Efengyl 
— pob  moddion  yn  cyfeirio  at  ei  galon.  Y  mae  yn  annelu 
saethau  Ei  gariad  oddi  ar  fŵa  rhagluniaeth  ac  Efengyl  ar  yr 

amcan  o  glwyfo  ei  galon ;  ei  galon  yw  ffynnonell  wreiddiol 
ei  drueni  a'i  ddrwg.  "  Rhwygwch  eich  calon  ac  nid  eich 
dillad."  Nid  yn  y  dillad  y  mae  y  drwg ;  y  mae  yn  llawer 
îs — y  mae  llawer  calon  iach  dan  ddillad  rhwygiedig  a 
gwyneb  pruddaidd.  Y  mae  dy  ddrygioni  yn  chwerw — y 
mae  yn  cyrhaeddyd  at  dy  galon,  rhaid  clwyfo  a  dryllio  hono 
cyn  meddyginiaethu  ;  a  phan  y  mae  y  moddion  yn  atteb  y 
dyben  i  glwyfo  y  galon,  y  mae  Duw  yn  agos  yn  y  fan  i 
rwymo,  i  feddyginiaethu — dyna  y  dyben  wedi  ei  gael, 
pechadur  wedi  ei  weithio  i'r  agwedd  yr  oedd  arno  eisieu 
ei  weled  ynddi.  Ni  buasai  yn  cynnyg  ei  glwyfo  oni  bai  Ei 
fod  am  ei  iachau  ;  buasai  yn  gadael  llonydd  iddo  nes 
buasai  yn  rhedeg  i  gyfarfod  cleddyf  Ei  ddigofaint,  a'i 
ddryllio  byth  â  hwnw,  oni  buasai  Ei  fod  yn  amcanu 
meddyginiaethu. 

Aeth  i  draul  fawr  i  gael  meddyginiaeth  i'r  galon  ddryll- 
iog  ;  y  mae  hyn  yn  sicrhau  y  gwna  ei  meddyginiaethu ;  y 
mae  yn  gweinyddu  llawer  o  foddion  er  ei  chlwyfo.  Nid 
oedd  yn  Ei  ragluniaeth  foddion  priodol  i  iachau  calon 
ddrylliog,  nid  oedd  rhinwedd  meddygol  i'w  gael  o  fewn 
natur  i  feddyginiaethu  hon — chwilio  am  dano  yn  ngwaed 
lloi  a  geifr  a  hyrddod,  ond  ammhossibl  iddynt  feddygin- 

iaethu  a  phuro  y  gydwybod — "Yr  hyn  ni  allai  y  ddeddf 

Duw  a  anfonodd  ei  Fab  ei  hun;"  drylliodd  galon  Er 
anwylyd  i  gael  balm  i  iachau  calon  ddrylliog  pechadur — 
"  Yr  hwn  nid  arbedodd  ei  bríod  Fab,  ond  a'i  traddododd 
ef  trosom  ni  oll  f  "  Cospedigaeth  ein  heddwch  ni  oedd 
arno  ef,  a  thrwy  ei  gleisiau  ef  yr  iachäwyd  ni ;"  "  Pa  faint 
mwy  y  bydd  i  waed  Crist  buro  y  gydwybod  " — iachau  yr 
hen  glwyfau.  Rhinwedd  Ei  aberth  yw  yr  unig  falm  a 
wellhâ  glwyfau  calon  friwedig — nid  oes  dim  arall  yn 
dygymmod  â  dolur  calon  edifeiriol  ond  Ei  waed  Ef ;  ac  os 

aeth  i'r  fath  draul  i  gael  meddyginiaeth,  a  balla  Ef  ei 
gweinyddu  wedi  hyny?  Na,  na,  "pa  wedd  gydag  ef  hefyd 
na  ddyry  efe  i  ni  bob  peth." 

Dyma  hoff  waith  y  Duw  mawr — iachau  y  galon  ddryll- 
iog — "  Ar  hwn  yr  edrychaf,  sef  ar  y  truan  a'r  cystuddiedig  o 
ysbryd,  ac  sydd  yn  crynu  wrth  fy  ngair ;"  "  Y  goruchelder, 
a'r  cyssegr  a  breswyliaf;  a  chyda'r  cystuddiedig  a'r  isel  o 
ysbryd,  i  fywhau  y  rhai  isel  o  ysbryd,  ac  i  fywhau  calon  y 
rhai  cystuddiedig."  Y  mae  yn  llawenychu  yn  Ei  holl 
weithredoedd — y  mae  yn  hoffi  cyfrif  y  sêr,  a'u  galw  wrth  eu 
henwau,  ond  y  mae  yn  hoffi  mwy  bod  yn  y  llwch  yn  trin 
clwyfau  y  galon  ddrylliog.  Yr  oedd  y  sêr  yn  y  boreu  yn 
cyd-ganu  wrth  iddo  eu  rhifo  a'u  galw — holl  feibion  Duw  yn 
gorfoleddu  o'i  amgylch,  ond  ni  sonir  Ei  fod  Ef  ei  Hun  yn 
canu  y  pryd  hwnw  ;  ond  wrth  achub,  wrth  faddeu,  wrth 
rwymo  doluriau   y  galon   edifeiriol,    "  Efe   a  ymlawenycha 

o'th  blegid efe  a  ymddigrifa  ynot  dan  ganu."     Pan  y 

mae  pechadur  yn  tori  i  wylo  mewn  edifeirwch  am  ei  fai,  y 
mae  Duw  yn  tori  i  ganu  wrth  faddeu  iddo.  Efe  ei  hun,  â'i 
ddwylaw  Ei  hun,  sydd  yn  gwneyd  y  gwaith  hwn ;  ni 
ymddirieda  i  ddwylaw  angel  drin  calon  ddolurus  edifeiriol. 
Caiff  angel  roddi  bach  yn  ffroen  rhyw  Senacherib  balch, 
ond  Efe  ei  hun  sydd  i  iachau  calon  glwyfus. 

A  gaiff  Duw  le  i  wneyd  Ei  hoff  waith  yma?  Dyma 
galonau,  ond  pa  fath  rai  ?  Pa  le  y  mae  y  galon  ddrylliog  ? 
Pe  gwelai  hi,  disgynai  o  blith  y  sêr,  o  uchder  Ei  gyssegr 
ati — gwnai  Ei  drigfan  ynddi.  Ow  !  y  mae  yn  drueni  Ei 
fod  yn  cael  cyn  lleied  o'r  gwaith  yma.  A  adewi  iddo  aros 
i  rifo'r  sêr  o  hyd ;  a  gaiff  Ef  mo'r  hyfrydwch  o  gyfrif  dy 
ddagrau  di,  o  iachau  dy  galon  ?  Y  mae  ocheneidiau  y 
galon  lwythog  ddolurus  yn  esgyn  i'w  glust  Ef  yn  union  ;  y 
mae  yr  olwg  arni  yn  Ei  demtio  i  lawr  yn  y  fan.     Pa  fodd  y 

mae  y  galon  yn  teimlo  ;  ai  iach  ydyw,  ai  caled  yw  ?  A  oes 
yna  un  dolur  ynddi  o  blegìd  pechod  ?  Dyro  hi  yn  llaw  y 
Meddyg — "  Fy  mab,  moes  i  mi  dy  galon."  Dyro  hi  iddo 
i'w  chlwyfo  a'i  meddyginiaet.hu. 

CairT  Duw  fwy  o  ogoniant  oddi  wrth  iachau  y  galon 
ddrylliog  nag  oddi  wrth  Ei  waith  yn  rhifo'r  sêr ;  wedi  ei 
hiachau,  ei  hadferu,  bydd  yn  llestr  llawn  o  fawl  i  ogoniant 
Ei  ras — bydd  yn  harddach  a  disgleiriach  nag  un  seren 
sydd  ar  wyneb  ífurfafen  y  nefoedd.  Fel  y  byddem  ni  "  er 
mawl  gogoniant  ei  ras  ef,"  bydd  Ei  ddelw  Ef  ei  hun  arni. 
"  Iddo  ef,  yr  hwn  a'n  carodd  ni,  ac  a'n  golchodd  oddi  wrth 
ein  pechodau  yn  ei  waed  ei  hun."  Y  mae  y  nefoedd  a'r 
ffurfafen  yn  datgan  Ei  ogoniant,  ond  y  galon  ddrylliog  wedi 
iddo  ei  meddyginiaethu  a  ddychwel  fwy  o  ogoniant  i'w  enw. 

Gall  pechadur  fel  hyn  roddi  mwy  i  Dduw  wrth  roddi  ei 
galon  iddo  na  phe  byddai  ganddo  fyd  cyfan  i'w  gyflwyno — 
calon  wedi  ei  hennill  yn  ol  i'w  garu  a'i  wasanaethu.  Teml 
wedi  ei  hadferu  yn  drigfan  iddo  breswylio  ynddi — 
'"Aberthau  Duw  ydynt  ysbryd  drylliedig;  calon  ddrylliog 
gystuddiedig,  O  !  Dduw,  ni  ddirmygi." 

Rhaid  dryllio  calon  pechadur  yn  rhywle ;  os  llwydda  i'w 
tharianu  rhag  i  saethau  cariad  Duw  ei  chlwyfo,  cyrhaedda 
saethau  digofaint  hi.  Y  mae  gan  Dduw  fẃa,  a  saethau  yn 
Ei  gawell,  a  fyddant  sicr  o'i  thrywanu:  "A  bery  dy  galon,  a 
gryfhâ  dy  ddwylaw  yn  y  dydd  y  bydd  a  wnelwyf  fi  â  thi  ?" 
Y  mae  calonau  digon  drylliog  yn  uffern,  ond  nid  oes  yno 
falm  i  feddyginiaethu — dryllio  a  rhwygo  sydd  yno.  Dal  dy 
galon  o  flaen  saethau  yr  Efengyl,  bechadur — y  mae 
loesion  saethau  argyhoeddiad  yn  haws  eu  dyoddef  na 
loesau  yr  ail  farwolaeth. 

Dinbych,  1841. 


XXII. 

YMOSTYNGIAD     AC     YMDDIRIED. 

"A  agorwyd  pyrth  marwolaeth  i  ti  ?  neu  a  welaist  ti  byrth  cysgod 
angeu  ?  A  ystyriaist  ti  led  y  ddaear  ?  mynega,  os  adwaenost  ti  hi  i 
gyd." — Job  xxxviii.  17,  18. 

I^iYN  yn  cael  ei  alw  i  sefyll  ger  bron  Duw  i'w  holi  a'i 
-"-^  chwilio,  a  ddangosir  i  ni  yma.  Dyn  yn  y  farn,  o 
flaen  ei  Farnwr.  Yr  oedd  y  dyn  wedi  dymuno  lawer  gwaith 
am  hyn — fod  i'r  Hollalluog  ei  atteb,  y  daethai  ef  â'i  achos 
yn  ëofn  o'i  flaen ;  y  buasai  yn  trefnu  ei  fater  ger  ei  fron  ef, 
ac  yn  Uenwi  ei  enau  â  rhesymau.  Ond  erbyn  i'r  Holl- 
alluog  ymddangos,  a  dechreu  llefaru,  a'i  holi  ef,  nid  oedd 
gan  y  dyn,  druan!  ddim  un  gair  i'w  ddywedyd — un  rheswm 
i'w  roddi,  dim  ond  gosod  ei  law  ar  ei  enau,  ac  ymguddio  yn 
y  llwch  mewn  cywilydd  a  hunan-ffieiddiad. 

Yr  oedd  y  dyn  hwn  wedi  bod  yn  ymryson  yn  galed  â  thri 
o'i  gyd-ddynion  cyn  hyn,  ar  y  pwngc  y  mae  Duw  yn  llefaru 
arno,  priddell  yn  ymryson  â  phriddellau  y  ddaear  oedd  yno. 
Yr  oedd  efe  ei  hun  yn  drech  na'r  tri  hyny  gyda'u  gilydd, 
codymodd  hwynt  yn  deg  ar  faes  y  ddadl  lawer  gwaith,  a 
gorfodid  hwy  i  dewi,  a  rhoddi  y  ddadl  i  fyny.  Ffyrdd  a 
goruchwyliaethau  Duw  tuag  at  ddynion  oedd  pwngc  y 
ddadl.  Mynent  hwy  fod  cyflwr  dyn  ger  bron  Duw  yn  cael 
ei  brofi  a'i  ddangos  drwy  oruchwyliaethau  Duw  tuag  ato — 
fod    trallodion   ac   aflwydd    tymmhorol   yn   amlygiadau    o 

anfoddlonrwydd  Duw  yn  erbyn  personau  dynion,  fel  rhai 
drygionus  ac  annuwiol.  Gesyd  Eliphas,  yr  hynaf  a'r 
galluocaf  o'r  tri,  egwyddor  y  ddadl  i  lawr  ar  ddechreu  ei 
araeth  gyntaf,  mewn  ychydig  eiriau  eglur: — "Cofia,  attolwg, 
pwy,  ac  efe  yn  ddiniwed,  a  gollwyd?  a  pha  le  y  torwyd  y 
rhai  uniawn  ymaith  ?  Hyd  y  gwelais  i,  y  rhai  a  arddant 
anwiredd,  ac  a  hauant  ddrygioni,  a'u  medant ;"  a  chym- 
mhwysa  yr  egwyddor  yna  at  amgylchiadau  a  chyflwr  Job. 
Dadleuai  Job,  yntau,  nad  oedd  trallodion  a  helbulon 
bywyd,  na  hawddfyd  a  llwyddiant  o'r  tu  arall,  yn  profi  dim 
beth  yw  cyflwr  dyn  yn  ei  berthynas  â  Duw — fod  y  pechad- 
uriaid  gwaethaf,  y  dynion  mwyaf  drygionus,  yn  aml  yn 
llwyddo  yn  y  byd,  yn  byw  yn  hen,  ac  yn  marw  yn  esmwyth 
yn  y  diwedd,  tra  y  byddai  dynion  da  a  rhinweddol  yn  aml 
mewn  cystuddiau  a  thrallodau.  Wedi  i'r  tri  dewi,  y  mae 
gŵr  ieuangc  yn  dyfod  yn  mlaen  i  gymmeryd  arno  bender- 
fynu  y  ddadl,  yn  Uefaru  yn  hyf  a  hyderus  iawn,  yn  galw  ar 
yr  henafgwyr  i  wrandaw  arno  ef  yn  trin  y  mater ;  ond  nid  yw 
yn  dwyn  dim  newydd  i'r  ddadl  chwaith.  Yr  un  ochr  a'r  tri 
eraill  a  gymmer,  ond  nad  yw  yn  gwasgu  mor  bell  ag  y 
gwnaent  hwy.  Ni  haerai  fod  Job  yn  annuwiol  a  rhagrithiol, 
ond  ei  fod  wedi  llefaru  am  ffyrdd  Duw  fel  y  gwnant  hwy, 
rhoddi  attebion  dros  ddynion  anwir,  cymmeryd  eu  plaid 
hwy  yn  erbyn  Duw;  ac  o  herwydd  ddaríod  iddo  "gyflawni 
barn  yr  annuwiol,"  fod  "barn  a  chyfiawnder"  wedi  ymaflyd 
ynddo. 

O'r  diwedd,  wele  yr  Hollalluog  ei  hun  yn  marchog  mewn 
cerbyd  o  gorwynt  i  faes  y  ddadl,  ac  yn  ei  chymmeryd  i'w 
law  ei  hun.  Geilw  Job  yn  mlaen  yn  gyntaf  i  roddi  cyfrif 
am  ei  ymadroddion,  a'r  hyfdra  a  gymmerasai  i  farnu  ei 
ffyrdd  Ef,  ac  wedi  hyny  yn  ceryddu  ei  dri  chyfeillion  yn 
drymach.     Y  mae  y  Duw  mawr  yn  llawer  tynerach  wrth 

Job  nag  y  buasai  ei  gyfeillion  wrtho.  Y  mae  yn  dda  i 
bechadur  fod  Duw  yn  anfeidrol  fwy  tosturiol  a  thyner  na'i 
gyd-bechaduriaid.  Beth  a  ddaethai  o  Job  pe  buasai  Efe 
yn  gyffelyb  iddynt  hwy  ?  Beth  a  fuasai  yn  dyfod  o'r 
bechadures  fawr  edifeiriol  yn  nhŷ  Simon  pe  buasai  Iesu 
Grist  yr  un  fath  a  Simon  ? 

Amcan  a  nôd  yr  holl  holiadau  hyn  ydyw  dangos  i  Job, 
ac  i  bawb,  nad  oes  neb  ond  yr  Anfeidrol  ei  hun  yn 
gymmhwys  a  galluog  i  farnu  ei  ffyrdd  a'i  oruchwyliaethau 
Ef,  ac  mai  doethineb  y  creadur  ydyw  tewi  mewn  ymostyng- 
iad  ger  ei  fron  Ef,  yn  wyneb  ei  holl  oruchwyliaethau.  Neu, 
fod  yn  rhaid  i'r  hwn  a  fyno  farnu  ffyrdd  Duw  brofi  ei 
gymmhwysder,  drwy  atteb  yr  holl  ofyniadau  hyn,  ac  felly 
dangos  ei  fod  yn  ogyfuwch  mewn  mawredd,  gallu,  gwybod- 
aeth,  a  doethineb  â  Duw  ei  hun.  Os  gelli  di  wneyd  y 
pethau  a  wnaeth  Duw — deall,  a  llawn  amgyffred  yr  holl 
bethau  hyn,  "Yna,"  medd  Efe,  "niyfi  a  addefaf  i  ti  y  gall 
dy  ddeheulaw  dy  achub ;"  fod  genyt  hawl  i  siarad,  dy  fod 
yn  gymmhwys  i  esgyn  i'r  orsedd,  a  chyhoeddi  barn  ar  fy 
ffyrdd  i,  onid  ê,  y  neb  "  a  argyhoeddo  Dduw,  attebed  i 
hyny."     Ond  methodd  Job  ag  atteb  un  o'r  cwestiynau. 

Y  mae  y  cwestiynau  yn  y  testyn  yn  gosod  allan  fod 
adnabyddiaeth  berffaith  o'r  byd  hwn,  a'r  byd  arall — y  byd 
ysbrydol — a'u  holl  achosion  a'u  hamgylchiadau,  yn  un  elfen 
hanfodol  er  iawn  ddeall  ac  amgyffred  y  goruchwyliaethau 
dwyfol  tuag  at  blant  dynion.  Y  mae  wedi  bod  o'r  blaen 
gyda  dechreuad  cyntaf  pob  peth,  ac  yn  holi  ynghylch 
ordeiniadau  y  nefoedd — y  goleuni  a'r  tywyllwch,  y 
cymmylau,  trysorau  y  gwlaw  a'r  eira  a'r  cenllysg,  ac  yn 
myned  etto  at  elfenau  y  greadigaeth — y  tymmhorau, 
creaduriaid  y  maes,  bwystfìlod  yr  anialwch,  adar  y  nefoedd, 
&c,  a'r  creadur  yn  fud  o  hyd. 

Sylwir,  I.  Fod  gwybodaeth  dyn  ar  y  goreu,  am  y  byd  y 
mae  efe  yn  byw  ynddo,  yn  fèr  ac  yn  ammherffaith  lawn. 
"A  ystyriaist  ti  led  y  ddaear?  a  adwaenost  ti  hi  i  gyd?"  Y 
mae  gwybodaeth  ddaearyddol  dyn  wedi  chwanegu  cyfuddau 
lawer  at  ei  maint  er  dyddiau  Job.  Gall  atteb  y  cwestiwn 
yn  awr,  mewn  rhan — gŵyr  led  y  ddaear,  yr  hyn,  fe 
allai,  na  wyddid  y  pryd  hwnw.  Ond  y  mae  y  gofyniad 
yn  cynnwys  mwy  na  hyny — gwybodaeth  berffaith  am  dani  i 
gyd,  ei  holl  hanes,  ei  holl  amgylchiadau,  a  hanes  ac 
amgylchiadau  pawb  sydd  yn  byw  ynddi — ei  holl  deulu  o 
greaduriaid,  deall  eu  hanes,  eu  hanghenion — holl  hanes 
dynoliaeth  yn  ei  holl  amgylchiadau,  eu  helyntion,  eu 
profedigaethau,  gwir  nodwedd  pob  un.  Ond,  a  gadael  y 
manylion — y  pethau  dyfnion  iawn  yna — heibio,  "  A 
ystyriaist  ti  led  y  ddaear,"  mewn  ystyr  arwynebol,  yn 
berffaith  ?  Y  mae  ymchwiliadau  wedi  eu  gwneyd  drwy  yr 
holl  oesau,  ond  ni  ellir  atteb  y  cwestiwn  hwn  etto.  Nid 
oes  ond  ychydig  flynyddau  er  pan  gafwyd  hyd  i  wreiddyn 
tarddiad  afon  yr  Aipht — y  Nile,  er  chwilio  am  dano  dros 
oesau.  A  dyna  Livingstone,  er's  blynyddau,  yn  chwilio  i 
ddirgelion  anadnabyddus  Affrica,  a  mawr  yw  y  syched  a'r 
awydd  am  ei  weled  yn  dychwelyd,  gan  ddisgwyl  y  ceir 
llawer  o  wybodaeth  newydd  am  y  parth  hwnw  o'r  ddaear 
pan  y  daw.  Ond  gallwn  fod  yn  sicr,  pan  y  daw,  na  all  neb 
atteb  cwestiwn  ein  testyn — "A  ystyriaist  ti  hi  i  gyd  ?" 
Naddo,  y  mae  yno  ddigon  o  feusydd  i  ymchwilwyr  yr  oesau 
ddeuant  i'w  chwilio  etto.  Er  nad  yw  y  ddaear  ond 
bechan  iawn  mewn  cymmhariaeth,  ac  un  o'r  rhai  lleiaf  o 
dalaethau  llywodraeth  y  Brenin  mawr,  y  mae  hi  yn  fwy  na 
dyn,  yn  fwy  na'i  wybodaeth,  yn  fwy  nag  y  gall  eíe  ei  deall 
a'i  hamgyffred.  Wel,  nid  efe  yw  yr  un  addas  i  farnu  ffyrdd 
yr  Anfeidrol,  yn  sicr,  ynte. 

II.  Y  mae  y  byd  arall — y  byd  y  mae  efe  yn  myned  iddo, 
yn  ddyeithr,  ac  yn  fwy  anadnabyddus  iddo  na'r  byd  hwn,  o- 
angenrheidrwydd. 

i.  Y  mae  y  fynedfa  o'r  byd  hwn  i'r  byd  hwnw  yn  an- 
adnabyddus  hollol  iddo  yn  awr.  "  A  agorwyd  pyrth 
marwolaeth  i  ti?  neu  a  welaist  ti  byrth  cysgod  angeu?" 
Naddo,  erioed  etto;  y  mae  y  profiad — yr  act  o  farw — yn  gwbl 
ddyeithr  i  ni.  Ni  a  wyddom  trwy  brofiad  am  lawer  o 
drallodion,  helbulon,  a  chystuddiau  bywyd  ;  ni  a  welsom  ac 
aethom  trwy  lawer  porth  cul,  cyfyng,  ond  ni  welsom  byrth 
cysgod  angeu  etto.  Ni  a  welsom  rai  eraill  yn  myned  at  y 
pyrth  hyn,  ac  yn  myned  trwyddynt,  ond  nid  oedd  genym  ni 
ddim  o'u  profiad.  Profiad  olaf  a  chaletaf  bywyd  ydyw 
profiad  pyrth  marwolaeth,  ymadawiad  corph  ac  enaid  oddi 
wrth  eu  gilydd  ;  glynasant  y  naill  wrth  y  llall  yn  mhob 
amgylchiad  o'r  blaen,  aethant  trwy  byrth  chwech  a  saith  o 
gyfyngderau  gyda'u  gilydd  yn  ddiangol  ;  collasant  lawer  o 
gyfeillion  a  pherthynasau  anwyl  a  hoff  ar  eu  taith,  ond 
daliodd  y  naill  ei  afael  yn  y  lla.ll  o  hyd.  O'r  diwedd,  dyna'r 
ddau  yn  myned  at  byrth  marwolaeth  a  chysgod  angeu  ;  ac 
hyd  yma,  ac  nid  yn  mhellach,  y  gallant  ymdeithio  eu  dau 
ynghyd.  Y  mae  y  porth  yn  rhy  gyfyng  i'r  ddau  fyned 
trwyddo ;  y  maent  yn  gafael  yn  dỳn  iawn  yn  eu  gilydd,  ond 
y  mae  gwasgfeuon  y  porth  yn  peri  iddynt  ollwng  o'r 
diwedd.  Ymadawant  yn  awr — y  corph  ar  ol,  a'r  ysbryd 
wedi  ehedeg  trwy  y  porth  i'r  ochr  draw,  Ni  wyddom  ni 
ddim  trwy  brofìad  am  hyn  etto. 

2.  Y  mae  y  byd,  y  sefyllfa,  y  mae  pyrth  marwolaeth  yn 
agor  ac  yn  arwain  iddo,  yn  ddyeithrach  etto  i'r  byw.  Byd 
yn  nghysgod  angeu  ydyw  ;  ni  ddaeth  neb  yn  ol  trwy  byrth 
marwolaeth  i  roddi  hanes  i  ni.  Y  mae  teithwyr  ar  hyd  y 
ddaear  yn  dychwelyd  wedi  bod  am  flynyddau  yn  chwilio 

ansawdd,  ac  yn  olrhain  hanes  gwledydd  pellenig,  ac  yn 
cyhoeddi  cyírolau  o  hanes  eu  teithiau.  Ond  ni  ddychwel- 
odd  un  teithydd  o'r  byd  ysbrydol  erioed  i  roddi  dim  o 
hanes  y  byd  hwnw  i  ni.  Byd  yn  nghysgod  angeu  ydyw. 
Nid  oes  dim  gohebiaeth  rhwng  y  ddau  fyd. 

3.  Fod  angeu  a'r  byd  hwnw  yn  bethau  y  deuwn  i 
wybodaeth  brofiadol  am  danynt,  a  hyny  cyn  hir  ;  canys 
gosodwyd  i  ddynion  farw^  ac  wedi  hyny  hefyd  bod  barn. 

III.  Y  gwersi  yr  ydym  i'w  dysgu  oddi  wrth  yr 
ystyriaethau  hyn. 

1.  Y  mae  y  wers  a  amcenid  ei  dysgu  i  Job  i'w  dysgu 
genym  ninnau — y  wers  o  ymostyngiad  distaw,  ufudd,  yn 
wyneb  holl  oruchwyliaethau  y  Brenin  mawr,  pa  mor  groes 
bynag  i'n  hewyllys  a'n  teimladau  ni  fyddo  yr  oruchwyliaeth, 
ymddiried  ein  hunain  a'n  holl  achos  i'w  ddoethineb,  ei 
gyíìawnder,  a'i  ddaioni.  Pan  yn  rhodio  mewn  tywyllwch 
heb  lewyrch,  gobeithiwn  yn  yr  Arglwydd,  ymddiriedwn  yn 
Nuw — Efe  a  ŵyr  beth  sydd  oreu  i  ni,  er  ein  lles.  "  Pwy  a 
ŵyr  beth  sydd  dda  i  ddyn  ?"  Ni  \vyr  dyn  ei  hun  beth  sydd 
dda,  y  mae  efe  yn  aml  yn  dymuno  y  pethau  a'i  handwyent 
pe  cai  hwynt ;  pa  sefyllfa  sydd  oreu  i  bob  un,  pa  oruchwyl- 
iaeth  sydd  oreu  er  ei  les. 

2.  Dysgu,  a  chydnabod  mawredd  Duw,  a'i  addoli  Ef  yn 
yr  olwg  ar  Ei  fawredd  yn  Ei  holl  weithredoedd  a'i 
oruchwyliaethau.  Dyna  y  wers  a  ddysgodd  Job.  "  Myfì  a 
wn  y  gelli  di  bob  peth  " — "  Yn  awr  íy  llygad  a'th  welodd 
di."  Yr  wyt  ti  yn  fawr,  yn  anfeidrol  yn  mhob  mawredd,  a 
hawl  genyt  i  wneyd  fel  y  myni  â  phawb ;  rhoddi  i  fyny  iddo 
am  byth — cwympo  mewn  llwch  a  lludw  ger  ei  fron,  ymroddi 
i'w  arweiniad  a'i  ewyllys  yn  mhob  peth. 

3.  Dysgu   adnabod   a    chydnabod    ein    gwaeledd    a'n 

pechadurusrwydd  ein  hunain.  Dyna  un  arall  o'r  gwersi  a 
ddysgodd  Job — "  Wele,  gwael  ydwyf;  pa  beth  a  attebaf  i 
ti  ?"  Ni  welais  mo  honof  fy  hun  mor  wael  erioed  o'r  blaen ; 
yn  ymyl  Duw,  yn  yr  olwg  ar  ei  fawredd  Ef,  y  daw  y  creadur 
i  weled  a  theimlo  ei  waeledd — yn  ngolwg  ei  ogoniant  Ef  y 
daw  y  pechadur  i'r  llwch  a'r  lludw,  mewn  edifeirwch  a 
hunan-ffieiddiad  wrth  Ei  draed. 

4.  Dysgu  cofio  ac  ystyried  pwysigrwydd  ein  bodolaeth 
a'n  sefyllfa  yn  y  byd  hwn,  yn  ein  perthynas  âg  angeu  a  byd 
arall.  Nid  oes  genym  amser  i  segura  a  chwareu  ;  y  mae 
pyrth  marwolaeth  a  chysgod  angeu  o'n  blaen,  barn  a  byd 
tragywyddol  i  ymddangos  ynddynt.  Yr  hyn  a  fydd  angeu 
yn  ein  cael,  dyna  fyddwn  ni  byth — ein  byw  ni  yma  i 
effeithio  ar  ein  byw  ni  byth  yno. 

5.  Dysgu  mai  goruchwyliaethau  i'n  parotoi  erbyn  angeu 
a  byd  arall  ydyw  holl  oruchwyliaethau  Duw  tuag  atom 
yn  y  byd  hwn — cyfrif  hir  amynedd  ein  Harglwydd  yn 
iachawdwriaeth,  Ei  holl  oruchwyliaethau  yn  rasol  yn  eu 
dybenion. 

6.  Gwerthfawredd  Gwaredwr  yn  ein  natur  ni  ein  hunain 
a  all  sefyll  rhyngom  â'r  Hollalluog,  ac  atteb  y  cwestiynau 
hyn  bob  un  ;  canys  yr  oedd  Efe  yno — pan  sylfaenwyd  y 
ddaear — Efe  a  ŵyr  ei  lled  hi,  ystyriodd  hi  i  gyd.  Agorwyd 
pyrth  marwolaeth  a  chysgod  angeu  iddo  ;  aeth  trwyddynt. 
Y  mae  y  byd  a  ddaw  wedi  ei  ddarostwng  iddo.  Y  mae 
Efe   yn  abl  i  gadw  yr  hyn  a  roddir  ato  erbyn  y  dydd  hwnw. 

Liverpool. 


XXIII. 

Y     CYFIAWN     DROS     YR     ANGHYFIAWN, 

"O  blegid  Crist  hefyd  unwaith  a  ddioddefodd  dros  bechodau,  y 
Cyfiawn  dros  yr  anghyfiawn,  fel  y  dygai  ni  at  Dduw,  wedi  ei  farwol- 
aethu  yn  y  cnawd,  eithr  ci  fywhau  yn  yr  Ysbryd." — i  Pedr  iii.  18. 

YMAE  genym  yn  y  Testament  Newydd  ysgrifeniadau 
pedwar  o  ganlynwyr  ei  fywyd,  y  rhai  a'i  gwelsant  ef 
â'u  llygaid,  a'i  clywsant  ef  â'u  clustiau,  a'u  teimlasant  â'u 
dwylaw,  a  fuont  yn  cydymdeithio  âg  ef,  yn  bwyta  ac  yn 
yfed  gydag  ef,  ac  yn  dystion  o'i  ddioddefiadau,  ei  farwol- 
aeth,  a'i  adgyfodiad.  Y  mae  y  pedwar  yn  gwahaniaethu  yn 
fawr  y  naill  oddi  wrth  y  lla.ll,  yn  eu  dull  o  ysgrifenu  ;  ond 
yn  un  y  maent  yn  cyttuno  mewn  athrawiaeth.  Ni  ddywed 
Iago  ddim  am  berson,  bywyd,  dioddefiadau,  marwolaeth,  ac 
adgyfodiad  ei  Arglwydd,  ac  ni  chrybwylla  ei  enw  ond  dwy 
waith.  Traetha  yn  gwbl  ar  egwyddorion  ymarferol  Efengyl 
a  chrefydd  ei  Athraw,  y  materion  yr  oedd  angen  a  galwad 
neillduol  am  draethu  arnynt,  er  gwrthsefyll  syniadau  pen- 
rhydd  a  goleddid  gan  rai  Cristionogion  yn  y  dyddiau  hyny, 
ac  y  mae  perygl  i'r  eglwys  oddi  wrthynt  yn  mhob  oes — 
syniadau  sydd  yn  troi  gras  Duw  yn  drythyllwch,  yn  gwrth- 
droi  yr  Efengyl,  i  ddirymu  y  ddeddf,  fel  y  mae  athrawiaeth 
ddeddfol  yn  troi  y  gyfraith  yn  erbyn  yr  Efengyl.  Amcan 
Iago  ydyw  mawrhau  "y  gyfraith  frenhinol,"  ac  i'r  pwrpas 
hwnw  y  mae  yn  ymresymu,  gan  ddangos  fod  ífydd    ein 

Harglwydd  Iesu  Grist,  neu  grefydd  yr  Efengyl,  yn  cynnwys 
parch  ac  ufudd-dod  i'r  ddeddf,  fel  elfen  hanfodol  iddi,  ac 
mai  ofer  ydyw  proffes  a  ffydd  yn  yr  Efengyl  ar  wahân  oddi 
wrth  ufudd-dod  i'r  gyfraith. 

Ysgrifena  Ioan,  yntau,  yn  ei  ysbryd  a'i  ddull  arbenigol  ei 
hun.  Y  mae  yn  byw,  yn  symmud,  ac  yn  bod  mewn 
cariad — cariad  Duw,  cariad  Crist,  cariad  y  saint.  Ysgrifena 
megys  â'i  ben  ar  fynwes  ei  Arglwydd,  a'i  glustiau  megys  yn 
gwrandaw  curiadau  ei  galon  gariadlawn  Ef.  Y  mae  yn  dwyn 
tystiolaeth  yn  aml  i  fawredd  ac  urddas  dwyfol  ei  berson. 
Cyfeiria  yn  achlysurol  at  ei  farwolaeth  fe  aberth  cymmod, 
ac  at  ei  eiriolaeth  yn  y  nefoedd. 

Y  mae  Pedr,  yntau,  yn  ysgrifenu  o  hyd  yn  ngolwg  y 
groes,  y  dioddef,  a'r  marw.  Y  groes  yw  canolbwngc  yr 
epistol  hwn  ;  y  mae  ei  holl  linellau  yn  rhedeg  ati.  Cyfeiria 
yno  rhag  ei  flaen  yn  nechreu  ei  lythyr  : — "  Dioddefaint 
Crist,  a'r  gogoniant  ar  ol  hyny."  Tyna  ei  holl  gymmhellion 
at  bob  dyledswydd  y  geilw  Cristionogion  i'w  hymarfer  o'r 
groes.  Pa  un  bynag  ai  sancteiddrwydd  buchedd,  ai 
amynedd  dan  orthrymder  erlidiau  fydd  ei  bwngc,  o'r  un  fan 
y  dwg  ei  annogaethau.  "  Yr  hwn  a  ddioddefodd  yn  y 
cnawd  a  beidiodd  â  phechod  ;"  "  Crist,  yntau,  a  ddioddef- 
odd  drosom  ni,  gan  adael  i  ni  esampl ;"  "  Yr  hwn  ei  hun  a 
ddug  ein  pechodau  ni  yn  ei  gorph  ar  y  pren  ;"  "  Yr  hwn 
wyf  dyst  o  ddioddeíìadau  Crist."  Y  mae  natur  aberthol  ac 
iawnol  dioddefiadau  a  marwolaeth  Crist,  a'u  natur  ymarferol 
fel  esampl,  yn  cael  eu  cyd-gyssylltu  a'u  cyd-ddal  allan 
ganddo  o  hyd.  "Crist,  yntau,  a  ddioddefodd  drosom  ni, 
gan  adael  i  ni  esampl ;"  "  Gan  ddioddef  o  Grist  drosom  ni 
yn  y  cnawd,  chwithau  hefyd  byddwch  wedi  eich  arfogi  â'r 
un  meddwl." 

I.  Y  ffaith — y  gwirionedd  mawr  a  goffeir,  "  Crist,  yntau, 
a  ddioddefodd."  Prif  wirionedd  yr  Efengyl — ei  henaid  a'i 
bywyd,  ei  galiu  a'i  nerth  ydyw. 

i.  Y  Dioddefydd  yn  ei  nodweddiad — "  Crist,  yntau." 
Hon  yw  y  ffaith  hynotaf  yn  holl  hanes  dioddefiadau. 
Dioddefodd  llawer  cyn  iddo  Ef  ddioddef,  a  llawer  yn 
dioddef  ar  ol  hyny — dynion  yn  dioddef,  angylion  yn 
dioddef:  ond  nid  oes  dim  yn  rhyfedd  fod  dyn  euog,  nac 
angel  euog  yn  dioddef ;  canlyniad  anocheladwy  eu  trosedd 
yw  eu  dioddefiadau  hwy.  "Cyflog  pechod  yw  marwolaeth." 
Rhaid  i'r  dioddefwyr  hyn  dystio  yn  ngeiriau  y  lleidr 
edifeiriol,  "  A  nyni  yn  wir  yn  gyfiawn,  canys  yr  ydym  yn 
dioddef  yr  hyn  a  haeddai  ein  gweithredoedd."  "  Crist, 
yntau,  a  ddioddefodd;"  "yrhwn  ni  wnaeth  bechod,"  "  yr 
hwn  nid  adnabu  bechod;"  "yr  Oen  difeius  a  difrycheulyd;" 
"  y  Cyfiawn,"  dyma  beth  newydd  yn  llywodraeth  y  Brenin 
mawr. 

2.  Yn  mawredd  ac  urddas  ei  berson.  Un  mwy  na  dyn. 
Wele  íwy  nag  angel  yma,  yn  dioddef,  yn  marw.  "  Ynddo 
ef  yr  oedd  bywyd,"  ac  y  mae  y  Bywyd  ei  hun  yn  trengu. 
Yr  hwn  yn  unig  sydd  ganddo  anfarwoldeb,  ac  y  mae  yr 
Anfarwoldeb  yn  marw.  Yma  y  cododd  angeu  yn  uwch  nag 
y  buasai  erioed  o'r  blaen.  Yr  oedd  angeu  wedi  bod  yn 
teyrnasu  ar  y  ddaear  dros  gyfnodau  lawer  cyn  i  ddyn  erioed 
ymddangos  arni.  Yr  oedd  marwolaeth  yma  yn  hir  o'i  flaen 
ef.  Y  mae  y  ddaear  yn  dadguddio  y  dirgelwch  hwn  i  ddyn, 
gan  agor  ei  mynwes,  a  dangos  celaneddau  aneirif  greadur- 
iaid  fu  yn  ei  phoblogi  oesau  ar  ol  oesau,  y  rhai  y  teyrnasodd 
marwolaeth  arnynt,  y  rhai  y  bu  angeu  yn  sugno  eu  bywydau 
iddo  ei  hun,  ac  yn  ymborthi  ar  eu  cnawd.  Gadawodd  eu 
hesgyrn  a'u  hysgerbydau  yn  gôf-arwyddion  o'i  fuddugol- 
iaethau.     Ond  nid  oes  dim  o  ôl  na  delw  creadur  rhesymol 

i'w  cael  yn  meddau  yr  hen  greadigaethau.  Dyn  oedd  yr 
enaid  byw  cyntaf  erioed.  Cododd  gallu  a  doethineb  yn 
uwch  yn  ei  greadigaeth  nag  mewn  dim  o'r  blaen.  Dyma 
ddelw  a  llun  Duw  ei  hun  yn  y  dyn.  Dyma  greadur  a 
sylwedd  ysbrydol,  rhesymol,  ac  anfarwol  ynddo,  wedi  ei 
gymmhwyso  a'i  amcanu  i  fyw  byth.  Nid  oedd  i  angeu  a 
wnelai  âg  ef.  Cafodd  orchymyn  i  beidio  cyffwrdd  â'r 
eneiniog  hwn,  oni  throseddai  y  gorchymyn  a  roddid  yn 
ammod  bywyd  iddo.  Yr  oedd  angeu  wedi  ei  rwymo  yn  y 
bygythiad,  fel  ci,  wrth  bren  gwybodaeth  da  a  drwg,  i  gyfarth 
a  chwyrnu  er  rhybudd  i'r  dyn  gadw  draw.  Ond  rhuthrodd 
y  creadur  i  dir  angeu ;  a  byth  er  hyny,  y  mae  y  ci  yn  rhydd, 
yn  llarpio  ac  yn  lladd  yr  oesau.  "  Aeth  marwolaeth  ar  bob 
dyn."  Dyma  orsedd  angeu  yn  uwch — dyn  yn  ddeiliad  iddo, 
dyn  yn  dioddef  ei  arteithiau,  ac  yn  marw.  "  Crist,  yntau,  a 
ddioddefodd."  Dyma  angeu  yn  codi  yn  uwch  etto.  Dyma 
ddyn  â  Duwdod  ynddo  yn  ei  afael,  ac  yma  cafodd  angeu 
hyd  i'w  angeu  ei  hun. 

3.  Y  dioddefiadau — "A  ddioddefodd."  Nid  yn  am- 
gylchiadau  ei  farwolaeth  y  dechreuodd  ddioddef.  Yr  oedd 
yn  gynnefin  â  dolur  ar  hyd  ei  oes,  ei  fywyd  yn  fywyd  o 
ddioddef.  Mor  fuan  ag  yr  agorodd  ei  natur  i  dderbyn 
dylanwad  oddi  wrth  y  byd,  dechreuodd  yrfa  o  ddioddef. 
Dioddefodd  fwy  na  neb  arall  yn  ei  oes.  Tra  yr  oedd 
lluoedd  o  annuwiolion  penaf  yr  oes  yn  gwledda  ar  frasder,  a 
danteithion  goreu  y  byd,  yr  oedd  Ef  yn  goddef  newyn  a 
syched  ;  tra  yr  oedd  miloedd  o  elynion  Duw  yn  ymdroi 
mewn  esmwythder,  yn  marchog  mewn  cerbydau,  yn 
gorwedd  ar  eu  glythau,  dyma  Fab  Duw  yn  cerdded  oddi 
amgylch,  mewn  lludded  a  blinder,  ac  heb  le  i  roddi  ei  ben 
i  lawr.  Dioddefodd  ddywedyd  yn  ei  erbyn  gan  bechadur- 
iaid.  ei  waradwyddo  a'i  ddirmygu,  ei  erlid  a  chynllwyn  am 

ei  fywyd.  Ond  yn  yr  ardd,  a'r  llys,  a'r  groes  yr  aeth  i 
ddyfnder  dyfroedd  ei  ddioddefiadau.  Yno  yr  aeth  y  tònau 
a'r  llifeiriaint  drosto — yr  aeth  y  dyfroedd  hyd  at  ei  enaid — 
"  Ei  daraw  gan  Dduw."  Yr  oedd  dynion  wedi  ei  daraw 
lawer  gwaith  o'r  blaen,  ond  yn  awr  y  mae  nef  a  daear  ac 
uffern  yn  taraw.  "  Crist,  yntau,  a  ddioddefodd — hyd 
angeu ;"  aeth  i  ben  draw  y  dioddefiadau,  a  thrwyddynt. 
Gogwyddodd  ei  ben — rhoddodd  i  fyny  yr  ysbryd.  Dyna 
derfyn  y  dioddef. 

II.  Yr  eglurhâd — y  rheswm  am  hyn.  Dros  bechadur. 
Dioddef  fel  aberth,  er  na  wnaeth  bechod. 

i.  Nid  dioddef  dros  bechodau  y  mae  dynion  nac 
angylion  sydd  yn  dioddef,  ond  am  bechodau  a  gyflawnwyd 
ganddynt,  eu  hanwiredd  eu  hunain  sydd  yn  eu  cospi ;  ond 
Efe,  dros  bechod.  Dros  bechodau  yr  oedd  aberthau 
cysgodol  yn  cael  eu  gosod  i  ddioddef  a  marw  ar  allor  y 
gyfraith  ;  yr  oedd  y  creaduriaid  eu  hunain  yn  ddiniwed  ;  os 
nad  oeddynt  yn  aberthau  dros  bechod,  y  mae  rheswm  a 
chyfiawnder  eu  dioddefiadau  o;r  golwg ;  ond  fel  aberthau  y 
maent  yn  dangos  ei  gyfiawnder  ef.  Yr  oedd  Ef  yn  dioddef 
oddi  wrth  bechod  ;  yr  oedd  ei  feddwl  sanctaidd  yn  dioddef 
oddi  wrtho,  wrth  ei  weled  yn  ei  holl  ffurfiau  dychrynllyd 
bob  dydd.  Os  oedd  anniwair  ymarweddiad  y  Sodomiaid 
yn  boen  i  enaid  Lot,  beth  oedd  pechodau  dynion  i  enaid 
cyfiawn  Mab  Duw  ?  Ond  dros  bechodau  yn  benaf  y 
dioddefodd  Ef — "  Pan  osodo  ei  enaid  yn  aberth  dros 
bechod,  dros  bechodau  yr  holl  fyd ;,;  "  Cospedigaeth  ein 
heddwch  ni  oedd  arno  ef;';  "  Efe  a  .archollwyd  am  ein 
camweddau  ni,  efe  a  ddrylliwyd  am  ein  hanwireddau  ni./; 

2.  Dros  yr  anghyfiawn — yn  Ue  yr  anghyfiawn.  Y  lle 
mwyaf  ofnadwy    oedd    lle    yr    anghyfiawn — cospedigaeth 

heddwch,  arbediad  yr  anghyfiawn.  Pe  aethai  yr  angel 
cryfaf  i  le  yr  anghyfiawn  ni  ddaethai  byth  yn  rhydd.  Lle 
yr  anghyfiawn  ydyw  dan  felldith,  dan  gondemniad  marwol- 
aeth  dragywyddol.  I'r  lle  yna  yr  aeth  y  Cyfiawn,  dan 
felldith  y  ddeddf,  wedi  ei  wneyd  yn  felldith  drosom.  Nid 
dioddefiadau  y  corph  ar  y  groes  oedd  yn  gwneyd  yr 
oruchwyliaeth  yn  ofnadwy;  yr  oedd  y  lladron  yn  gallu  dal  a 
dwyn  dan  y  dioddefiadau  hyny  heb  riddfan  llawer,  ond  yr 
oedd  y  Diniwed  a'r  Cyfiawn  oedd  yn  y  canol  yn 
ocheneidio  ac  yn  dolefain.  Yn  lle  yr  anghyfiawn — yr  oedd 
ei  enaid  Cyfiawn  yn  dioddef  cospedigaeth  heddwch  y  gelyn. 
Ond  fe  aeth  i  le  yr  anghyfiawn  o'i  wirfodd  ei  hun  ;  er 
gwybod  am  y  lle  cyn  myned  iddo,  íe  aeth  iddo,  ac  fe  aeth 
trwyddo,  a  daeth  yn  rhydd  o  hono,  a  rhyddid  yr  anghyfiawn 
yn  ei  law.  "  Crist  a'n  llwyr  brynodd  oddi  wrth  felldith  y 
ddeddf,  gan  ei  wneyd  yn  felldith  drosom." 

III.  Amcan  a  dyben  mawr  yr  oruchwyliaeth  ryfedd  hon. 
Y  mae  rhywbeth  i  ganlyn,  yn  sicr — "Crist  a  ddioddefodd,  y 
Cyfiawn  dros  yr  anghyfiawn."  Fe  ddaw  rhyw  ganlyniadau 
oddi  wrth  hyn — "  Fel  y  dygai  ni  at  Dduw."  I  ni  y  mae  y 
ffrwyth  ;  caiff  angylion  hefyd  wledda  arno,  ond  i  ni  y  mae 
yr  ennill. 

i.  I  heddwch  â  Duw.  "Fel  y  cymmodai  y  ddau  â  Duw 
yn  un  corph  trwy  y  groes,  wedi  lladd  y  gelyniaeth  trwyddi 
hi;"  "  Efe  yw  ein  tangnefedd  ni ;"  "  Duw  yn  Nghrist  yn 
cymmodi  y  byd  âg  ef  ei  hun,  heb  gyfrif  iddynt  eu 
pechodau  ;"  "  Fe  roddes  arno  ef  ein  hanwiredd  ni  i  gyd  ;" 
"Hwn  ei  hun  a  ddug  ein  pechodau  ni  yn  ei  gorph  ar  y 
pren  ;"  Cl  Fe  ddilëodd  bechod  trwy  ei  aberthu  ei  hun,"  fel 
nad  yw  ar  ffbrdd  ein  heddwch  ni  â  Duw  mwyach. 

2.  Ein  dwyn  i  gymmod  a  chymdeithas  â  Duw. 
"  Trwyddo  ef  yr  ydym  yn  neshau  at  Dduw."  Y  mae 
rhyddid  i  ni  fyned  i  mewn  i'r  cyssegr  trwy  waed  Iesu, 
pabell  ein  cyfarfod. 

3.  I'w  ddelw  yn  ol — i  fwynhâd  o  Dduw.  Ein  dwyn  ni 
at  Dduw,  a'n  rhwymo  am  byth,  â'i  waed  ei  hun  ;  ein 
gwneyd  ni  yn  "frenhinoedd  ac  yn  offeiriaid  i  Dduw  a'i  Dad 
ef ;  iddo  ef  y  byddo'r  gogoniant  a'r  gallu  yn  oes  oesoedd. 
Amen." 

Liverpool. 


XXIV. 
CRIST     YN     DIOLCH     I'W     DAD. 

"  A'r  Iesu  a  gododd  ei  olwg  i  fyny,  ac  a  ddywedodd,  Y  Tad,  yr  wyf 
yn  diolch  i  ti  am  i  ti  wrandaw  arnaf." — Ioan  xi.  41. 

~V7"N  mhob  peth,  ac   yn  mhob   man  yr  edrychom  arno, 
J-       saif  y  Gwaredwr  arno  ei   hun,  ac  wrtho  ei  hun,  ar 
wahân  oddi  wrth  bawb  a  fu  erioed  yn  y   byd,  nac  a  ddaw 
byth  : — 

11  Yn  mhlith  a  fu  neu  ynte  a  ddaw 
'Does  debyg  iddo  fe." 

Y  mae  yn  ddidoledig  oddi  wrth  bechaduriaid  yn  nghanol 
pechaduriaid,  ar  wahân  oddi  wrth  ddynion  er  ei  fod  yn 
ddyn,  ac  yn  mysg  dynion.  Ni  bu  neb  erioed  yn  casau 
pechod  fel  efe,  etto  ni  charodd  neb  erioed  bechaduriaid  fel 
y  carodd  Ef  hwynt.  Ni  lefarodd  neb  erioed  fel  y  dyn  hwn, 
ac  ni  weddîodd  neb  erioed  chwaith  fel  efe.  Ni  chyflawnodd 
neb  weithredoedd  fel  ei  weithredoedd  ef. 

Llefara  am  y  Tad,  ac  wrth  y  Tad  fel  cydradd,  ac  fel 
gwas  y  Tad  hefyd.  Y  mae  yr  hòniadau  uchaf  yn  cael  eu 
hawlio  ganddo  ar  iaw  y  Tad,  ac  etto  y  mae  yr  ymostyngiad 
mwyaf  parchus  yn  cael  ei  ddangos. 

Nid  nesau  at  orseddfaingc  y  gras  y  byddai  ef  mewn 
gweddi — nid  oedd  yr  orsedd  hono  yn  gweddu,  nac  yn 
gyfaddas    iddo.       Nid   gofyn    ffafr   fel   creadur    tlawd    ac 

annheilwng  y   byddai  wrth  weddio — "Y  Tad,  yr  wyf  yn 
ewyllysio,"  ac  etto  y  mae  yn  diolch  am  ei  wrandaw. 

Wrth  fedd  ei  gyfaill  Lazarus  y  saif  yn  awr.  Y  mae  yno 
lawer  yn  sefyll,  y  ddwy  chwaer  alarus  yn  wylo,  yr  Iuddewon 
yn  wylo,  a'r  Iesu  a  wylodd.  Dyma  dynerwch  ei  galon  yn 
tori  allan  yn  ddagrau,  yr  olwg  ar  eraill  yn  wylo,  yn  un  peth, 
yn  cyffroi  ei  galon  dyner  gariadlawn.  Yr  oedd  y  chwiorydd 
yn  disgwyl,  a'r  Iuddewon  yn  disgwyl  iddo  wneyd  rhywbeth, 
ond  ni  wyddent  pa  beth  chwaith.  Nid  oeddynt  yn  gallu 
disgwyl  iddo  adgyfodi  y  marw  o'r  bedd.  Yr  oedd  wedi 
baeddu  angeu  ddwy  waith  o'r  blaen,  cipiodd  ferch  Jairus 
oddi  arno  gydag  iddo  ymaflyd  ynddi,  a  chymmeryd 
meddiant  o  honi.  Mab  y  wraig  weddw  ar  y  ífordd  tua'r 
gladdfa  cyn  i  ddôr  y  bedd  gau  arno.  Ond  yn  awr  saif  yr 
Adgyfodiad  a'r  Bywyd  ar  fin  y  bedd,  a'r  marw  dan  ei  glô 
diogel  er's  pedwar  diwrnod ;  heddyw  y  mae'r  bedd  i  gael 
teimlo  ei  awdurdod  gyntaf. 

Yr  oedd  y  bobl  yn  sibrwd  wrth  eu  gilydd  yn  ei  gylch  ; 
rhai,  wrth  ei  weled  yn  wylo,  yn  tori  allan,  "Wele,  fel  yr 
oedd  yn  ei  garu  ef;"  eraill,  "Oni  allasai  hwn,  yr  hwn  a 
agorodd  lygaid  y  dall,  beri  na  buasai  hwn  farw  chwaith  ?" 
Gallasai  yn  hawdd,  ac  fe  all  beth  mwy  na  hyny,  fel  y 
cewch  weled  yn  union.  Nid  oedd  ef  yn  cymmeryd  un  sylw 
o  furmur  y  bobl,  ond  griddfanodd  yn  yr  ysbryd,  ac 
ocheneidiodd  at  ei  Dad ;  codai  ei  olwg  tua'r  nef,  a 
chyfarchodd  y  Tad  yn  ngeiriau  y  testyn. 

I.  Diolchgarwch  Crist  i'r  Tad  am  ei  wrandaw.  Mewn 
un  ystyr  nid  oedd  arno  rwymau  diolchgarwch  am  ei 
wrandaw,  canys  yr  oedd  ganddo  bob  hawl  i  gael  ei  wrandaw 
yn  mhob  peth. 

i.  Hawl  bersonol,  oddi  ar  ei  gydraddoldeb  â'r  Tad — 
"  Myfi  a'r  Tad  un  ydym."  Hawl  i  bob  anrhydedd  ac 
addoliad  a  berthynai  i'r  Tad.  "  Fel  yr  anrhydedded  pawb 
y  Mab,  fel  y  maent  yn  anrhydeddu  y  Tad,"  Y  mae  yn 
codi  ei  olwg  i'r  nef  unwaith,  ac  yn  dyweyd  wrth  y  Tad, 
"A'r  eiddof  fi  oll  sydd  eiddot  ti,  a'r  eiddot  ti  sydd  eiddof 
fi."  Yr  ydym  yn  gyd-berchenogion  yn  mhob  peth,  yn  holl 
briodolaethau  a  pherffeithiau  y  Dwyfol;  yn  mhob  gogoniant, 
ac  anrhydedd,  a  mawl — yn  yr  oll  a  gynnwys  y  byd  crëedig. 
"  Megys  y  mae  gan  y  Tad  fywyd  ynddo  ei  hunan,  felly  y 
rhoddes  efe  i'r  Mab  hefyd  fod  ganddo  fywyd  ynddo  ei  hun." 
Pob  peth  a  geisiai  gan  y  Tad,  yr  oedd  ganddo  hawl 
gyflawn,  gyfiawn  iddo,  fel  ei  eiddo  priodol,  ar  saii  y 
berthynas  a'r  cydraddoldeb  hwn.  Etto  y  mae  yn  dioich  i'r 
Tad  am  ei  wrandaw. 

2.  Hawl  swyddol  fel  yr  oedd  wedi  ei  osod,  ei  ordeinio, 
a'i  anfon  gan  y  Tad,  i  wneyd  ei  waith,  a  chyflawni  ei 
ewyllys  yn  y  byd.  Nid  dyfod  yma  o  hono  ei  hun  a  wnaeth, 
ond  ar  anfoniad ;  nid  i  gyflawni  ei  ewyllys  ei  hun  yn  unig, 
ond  ewyllys  y  Tad  a'i  hanfonodd.  Pe  buasai  wedi  dyfod  o 
hono  ei  hun,  heb  ei  anfon,  buasai  arno  rwymedigaeth  i 
ddiolch  am  bob  arwydd  o  foddlonrwydd  y  Tad  iddo,  am 
bob  cymmeradwyaeth  yn  y  gwaith,  a  phob  arddeliad  arno  ; 
ond  nid  felly  y  daeth,  "y  Tad  a'm  hanfonodd  i."  Cenad  y 
Tad  oedd  ef  i'r  byd,  gweithredoedd  y  Tad  yr  oedd  ef  yn  eu 
gwneuthur.  Felly  oddi  ar  ei  berthynas  swyddol  â'r  Tad  yr 
oedd  ganddo  bob  hawl  ar  bob  peth  a  geisiai,  oedd  angen- 
rheidiol  at  y  gwaith,  ac  yn  y  gwaith.  Ac  etto,  y  mae  yn 
diolch  am  ei  wrandaw. 

3.  Hawl  teilyngdod.  Ni  wnaeth  ddim  erioed  i  fforífedu 
ei  hawl.     Gwnaeth  bob  amser  y  pethau  sydd  yn  rhyngu 


Crist  yn  diolch  %w  Dad.  177 

bodd  yn  ngolwg  y  Tad.  Yr  oedd  ei  ufudd-dod  yn 
berffaith,  yn  ddi-fai,  wrth  fodd  enaid  y  Tad;  felly,  nid  gras 
iddo  ef  oedd  i'r  Tad  ei  wrandaw ;  cyíìawnder  iddo  ef 
ydoedd.     Ac  etto  y  mae  yn  dioich. 

II.   Paham? 

i.  Nid  drosto  ei  hun  y  mae  yn  diolch.  Nid  o'i  achos  ei 
hun  y  gwnaeth  ddim.  Y  mae  yn  amlygiad  o'i  lawenydd  o'r 
cyfleusdra  hwn  i  ddangos  gogoniant  ei  Dad.  Dywedasai 
am  glefyd  Lazarus,  nad  oedd  "  i  farwolaeth,  ond  er 
gogoniant  Duw,  fel  y  gogonedder  Mab  Duw  trwy  hyny." 
Gogoneddu  ei  Dad  oedd  ei  fwyd  a'i  ddîod,  ei  hyfrydwch,  ac 
unig  hyfrydwch  ei  fywyd — "  Mi  a'th  ogoneddais  di  ar  y 
ddaear." 

2.  Mantais  i  roddi  cyfleusdra  teg  i'r  bobl  oedd  yn  sefyll 
yno,  i  gredu  ynddo — "Fel  y  credont  mai  tydi  a'm 
hanfonaist  i."  Dyma  brawf  etto  iddynt,  a'r  prawf  cryfaf 
oll ;  mantais  arall  am  eu  bywyd  trwy  gredu.  Achos  bywyd 
y  byd  oedd  ar  ei  feddwl  yn  hyn — "Yr  wyf  yn  diolch  i  ti  am 

i  ti  wrandaw  arnaf er  mwyn  y  bobl  sydd  yn  sefyll  o 

amgylch  y  dywedais,  fel  y  credont  mai  tydi  a'm  hanfonaist 
i."  A  bydd  hyn  yn  yr  hanes  am  dano  yn  fanteisiol  yn  yr 
Efengyl  i'r  byd  yn  mhob  oes.  Diolch  drosom  ni  yr  oedd  y 
Gwaredwr  ;  a  dangosodd  ei  ogoniant  ei  hun  fel  Gwaredwr. 
Dau  beth  mawr  y  Cyfryngwr  oedd  gogoneddu  ei  Dad,  ac 
iachawdwriaeth  dynion.  Gwelir  hynodrwydd  trefn  yr 
Efengyl  i  gadw,  "fel  y  credont  " — credu  ffaith,  yr  Iuddew 
yn  gofyn  arwydd,  y  Groegwr  yn  ceisio  doethineb,  y 
Pharisëaid  trwy  weithredoedd  y  ddeddf — yr  Efengyl  trwy 
gredu. 

N 

Os  diolchodd  ef  i'r  Tad  am  ei  wrandaw  yn  mhob  peth, 
beth  yw  ein  dyled  ni?  Eiriolwr  i  ni  gyda'r  Tad,  a'r  Tad 
"  yn  ei  wrandaw  bob  amser."  Dyma  sail  ffydd  a  hyder,  a 
thestyn  diolchgarwch.  Dyma  esampl  o  ddiolch  i  ni.  Os 
diolchodd  ef  am  ei  wrandaw,  yn  sicr  dylem  ni  ddiolch  am 
ein  gwrandaw. 

Liverpool. 


XXV 
HUNAN-GYFIAWNDER. 

"  Canys  os  o'r  ddeddf  y  mae  cyfiawnder,  yna  y  bu  Crist  farw  yn 
ofer." — Galat.  ii.  rhan  o  adnod  21. 

YN  aml  iawn  yn  hanes  y  byd  hwn  y  gwelír  daioni  pur  yn 
cael  ei  droi  yn  achlysur  i  ddrwg,  a  drwg  yn  troi  allan 
yn  achlysur  i  ddaioni.  Nid  yw  y  drwg  byth  yn  achos  daioni, 
onid  ê  byddai  yn  gyfranog  o  hono ;  ac  nid  yw  daioni  byth 
yn  achos  o  ddrwg,  onid  ê  ni  byddai  yn  ddaioni  mwy.  Gan 
hyny,  nid  oes  le  i  neb  ddyweyd  "Gwnawn  ddrwg  fel  y  dêl 
daioni.55  Ond  y  mae  y  naill  yn  achlysur  i5r  llall  yn  aml. 
Gras  Duw  yw  yr  Efengyl,  yr  amlygiad  penaf  o5r  daioni 
mwyaf,  etto  y  mae  "  annuwiolion  yn  troi  gras  ein  Duw  ni  i 
drythyllwch,  ac  yn  gwadu  yr  unig  Arglwydd  Dduw,  a'n 
Harglwydd  Iesu  Grist.55  Eu  drwg  hwy  yw  yr  achos  eu  bod 
yn  gwneyd,  ond  gras  Duw  oedd  yr  achlysur  i  wneyd.  Yr 
amlygiad  uchaf  o  ddaioni  Duw  erioed  oedd  anfon  ei  Fab  i'r 
byd ;  yn  y  daioni  hwnw  y  cafodd  y  byd  achlysur  i  ddangos 
eithaf  ei  ddrwg  yntau,  drwy  wrthod  a  chroeshoelio  Crist. 
Yn  y  drwg  hwn,  drachefn,  y  cafodd  Duw  achlysur  i  dynu  y 
daioni  mwyaf  allan,  er  gogoniant  ei  enw,  ac  iachawdwriaeth 
y  byd.  Drygau  diafol  a  gau-athrawon  fu  yr  achlysur  i  ni 
gael  amryw  o5r  llythyrau  apostolaidd  at  yr  eglwysi,  ac  yn  eu 
plith  y  llythyr  hwn,  yr  hwn  sydd  fwnglawdd  cyfoethog  iawn 
o  drysorau  penaf  yr  Efengyl. 

Trefn  cyfiawnhâd  pechadur  yw  y  pwngc  mawr  a  drinir, 
ar  yr  athrawiaeth  hon  yr  oedd  y  gau-athrawon  wedi  ymosod, 
wrth  yr  athrawiaeth  efengylaidd  hon  y  mae  uíifern  ddicaf. 
Yr  oedd  Paul  yn  gosod  y  ddeddf  yn  llaw-forwyn  i'r  Efengyl, 
Moses  yn  athraw  at  Grist — y  ddeddf  i  ddeffro,  i  glwyfo,  i 
ladd,  a'r  Efengyl  i  fywhau  a  meddyginiaethu  ;  pob  un  yn  ei 
lle  ac  at  ei  gwaith  priodol  ei  hun ;  ond  deuai  y  gau- 
athrawon  yno  i  osod  y  ddeddf  yn  lle  yr  Efengyl — yr 
Efengyl  yn  llaw-forwyn  i'r  ddeddf,  Crist  yn  was  i  Moses — 
gosod  ymarferion  a  defodau,  seremoníau  yn  brif  bethau 
cyfiawnhâd,  yn  lle  ffydd,  a  llwyddent  hefyd  i  gythryblu  a 
hudo  y  Galatiaid  oddi  wrth  symlrwydd  y  gwirionedd  ;  ac  o 
blegid  hyny  yr  ysgrifenodd  Paul  y  llythyr  hwn  atynt. 

Y  mae  y  da  a'r  drwg  hyn  yn  y  byd  etto  ;  yr  Efengyl  yn  y 
byd,  a'r  gelynion  yn  ei  herbyn  yn  y  byd  ;  y  mae  gau- 
athrawon  a  thwyllwyr  lawer  yn  y  byd.  Y  mae  twyllwyr  y 
dyddiau  hyn  yn  gosod  yr  Efengyl  yn  ei  herbyn  ei  hunan, 
ordinhadau  yr  Efengyl  yn  erbyn  athrawiaethau  yr  Efengyl, 
drwy  eu  gosod  yn  eu  lle — bedydd  yn  lle  ffydd,  &c,  llun  y 
groes  yn  lle  athrawiaeth  a  theilyngdod  y  groes — yn  gwneyd 
deddf  o'r  Efengyl.  Y  mae  i  athrawiaeth  fel  hon  dderbyn- 
iad  croesawgar  yn  y  byd  bob  amser,  gan  ei  bod  at  archwaeth 
natur  a  chalon  lygredig. 

Gwrthbrofa  yr  Apostol  yr  athrawiaeth  beryglus  hon  yn 
fanwl  a  gofalus  iawn ;  gesyd  hi  allan  yn  ei  thwyll,  ei  niwed, 
ei  herchylldod,  a'i  chanlyniadau,  er  ennill  y  Galatiaid  oddi 
wrthi,  a  chodi  ei  hofn  arnynt,  a'u  hadsefydlu  yn  athrawiaeth 
bur  ac  iachus  yr  Efengyl,  yr  hon  a  bregethodd  efe  iddynt. 
A  dyma  un  o'i  chanlyniadau  naturiol  ac  anocheladwy,  "  os 
o'r  ddeddf  y  mae  cyfiawnder,  yna  bu  Crist  farw  yn  ofer." 

i.  Y  mae  pob  dyn  yn  amddifad  o  gyfiawnder,  yn  euog 
dan  farn  Duw,  dan  felldith  y  ddeddf  fel  troseddwr. 

Hyn  a  dystia  Gair  Duw  yn  groew  eglur,  yn  benderfynol, 
fel  nad  oes  modd  camddeall  ei  feddwl  a'i  ystyr ;  pawb, 
Iuddew  a  Groegwr  dan  bechod — "  Pawb  a  bechasant,  ac 
ydynt  yn  ol  am  ogoniant  Duw."  Cyd-gauodd  yr  Ysgrythyr 
bob  peth  dan  bechod — yr  holl  fyd  dan  farn  Duw,  pechod 
wedi  teyrnasu  i  farwolaeth  ar  bawb,  ar  bob  cyflwr.  Nid 
cyflwr  gwreiddiol  y  dyn  fel  creadur  ydyw,  ond  fel  troseddwr; 
efe  a'i  dygodd  ei  hun  iddo,  efe  a'i  dinystriodd  ei  hun  fel 
hyn. 

A  hyn  y  cyttuna  pob  cydwybod.  Y  mae  y  gydwybod 
fel  careg  adsain  i  dystiolaethu  Gair  Duw  am  y  cyflwr  ;  y 
mae  pob  dyn  yn  ymwybodol  ei  fod  yn  euog,  yn  ymdeimlo 
ynddo  ei  hun  fod  rhywbeth  o  le,  er  y  grwgnach,  y  gwrth- 
wynebrwydd  yn  erbyn  y  dystiolaeth,  cyd-dystia  y  gydwybod 
â  hi;  y  mae  yna  ofn,  y  mae  i'r  ofn  yna  boenedigaeth,  y  mae 
anesmwythdra  a  gofid  yn  mhob  enaid  ;  y  mae  pechod  wedi 
rhoddi  ei  golyn  yn  yr  enaid,  na  fedr  yn  ei  fyw  ysgwyd  mo 
hono  oddi  wrtho ;  y  mae  yn  ddrwg  o'i  fewn,  ei  gyfiawnder, 
ei  ddiniweidrwydd  wedi  colü.  Y  mae  pob  dyn  yn  dwyn  ei 
brawf  o  hyn  ynddo  ei  hun. 

2.  Tueddfryd  naturiol  pob  dyn  yw  myned  at  y  ddeddf  i 
geisio  cyfiawnder.  Yn  wyneb  y  ddeddf  yr  aeth  i  lawr,  ac 
yn  wyneb  y  ddeddf  y  mỳn  ddyfod  i  fyny  ;  yn  wyneb  y 
ddeddf  yr  aeth  yn  euog,  ac  yn  wyneb  y  ddeddf  y  cais 
gyfiawnder.  Pob  deddf — deddf  foesol,  seremonîol — deddf 
gweithredoedd — ei  deilyngdod  ei  hun,  dyma  lle  rhedodd 
Adda  ac  Efa  am  gyfiawnder,  a  dyma  lle  y  rhed  eu  holl 
blant  ar  eu  hol. 

3.  Y  modd  y  mae  dynion  yn  ceisio  cyfiawnder. 

(1).  Eu  bwriadau  da  sydd  gan  lawer  i  geisio  cyfiawnder; 
bwriadu   diwygio,    bwriadu   dyfod    yn   grefyddol,    bwriadu 


182  Hunan-gyfiavmder. 

gweddîo.  Y  maent  yn  edrych  i  mewn  iddynt  eu  hunain, 
ac  yn  gweled  yno  lawer  iawn  o  amcanion  a  bwriadau 
daionus,  ac  y  maent  yn  meddwl  eu  bod  yn  bethau  cym- 
meradwy  gan  Dduw,  ei  fod  yn  edrych  dros  eu  pethau  drwg 
ar  gyfrif  y  bwriadau  daionus  hyn  ;  nid  yw  yn  edifarhau,  ond 
y  mae  yn  bwriadu  gwneyd — ac  y  mae  Duw  yn  cymmeryd 
y  bwriad  a'r  ewyllys  yn  lle  y  weithred — y  mae  yn  cadw 
crefydd  yn  ei  gyrhaedd  megys,  ac  yn  ymorphwys  o  hyd  ar 
hyny.  Ei  fwriadau  yw  ei  gyfiawnder,  ac  y  mae  ganddo 
esgusodion  wrth  law  i  dawelu  ei  feddwl  dros  oedi  yn  yr 
amser  presennol  i  gyflawni  ei  fwriadau.  Ceisio  cyfiawnder 
yn  y  ddeddf — ei  fwriadau  da  yw  y  pethau  gwaethaf  a  fedd. 
Y  maent  yn  waeth  na'i  bechodau,  yn  droseddau  yn  erbyn 
yr  Efengyl;  a  golygu  ei  fod  yn  cyflawni  y  bwriadau  hyny  i'r 
dyben  sydd  ganddo  mewn  golwg,  i  ennill  ffafr  a  chymmer- 
adwyaeth  Duw,  byddai  y  cyflawniad  o  honynt  yn  fiìeidd'dra 
o'r  fath  waethaf — "  bratiau  budron." 

(2).  Y  mae  eraill  gyda  theimladau  da.  Y  maent  yn 
galaru  am  bechod,  yn  gofidio — yn  ceisio  caru  Duw,  ac  yn 
gwneyd  cyfiawnder  o  hyny — yn  chwilio  am  argyhoeddiad 
ac  edifeirwch,  a  chariad  at  Dduw,  fel  cymmhwysderau 
iddynt  ddyfod  at  Grist.  Mỳn  y  rhai  hyn  ddyfod  at  Grist 
wedi  eu  cyfiawnhau,  ac  nid  dyfod  ato  am  gyfiawnder — 
dyfod  ato  wedi  ymwisgo,  ac  nid  i  gael  eu  gwisgo — nid 
ydynt  yn  gymmhwys  fel  y  maent,  rhaid  iddynt  gael  calon 
ddrylliog,  &c,  y  maent  yn  ymdrechu  i'w  chael ;  ac  wedi  ei 
chael,  yna  byddant  yn  gymmhwys — byddant  yn  gyfiawn — 
bydd  ganddynt  rywbeth  i'w  recommendio;  ac  os  bydd  rhyw 
ddiffyg  wedi  hyny,  caifT  Crist  ei  wneyd  i  fyny.  Teimladau 
da  y  breuddwydia  y  bobl  hyn  am  danynt  sydd  yn  eu  lladd, 
yn  maglau  y  teimladau  da  y   maent  yn  cael  eu  dal  a'u 

rhwydo,  a'u  dyfetha ;  dyma  y  dybiaeth  waethaf  a  ddaeth  i 
galon  pechadur  erioed,  meddwl  am  gymmhwysder  ac  am 
gymmhwyso  ei  hun  drwy  deimladau  da.  Ceisio  cyfiawnder 
o'r  ddeddf  drwy  gymmhwysder,  drwy  deilyngdod. 

(3).  Gweithredoedd  da.  Diwygio,  gweddio,  cyfranu, 
rhoi  elusen,  fel  y  Pharisëaid — gwneyd  llawer  o  bethau  fel 
Herod  ;  a  phob  peth  fel  hyn  a  wna,  fe'i  ceidw,  i'w  rhoddi 
yn  y  pen  arall  i'r  glorian  yn  erbyn  ei  bechodau ;  ac  fel  hyn 
y  mae  ei  weithredoedd  da,  fel  y'u  gelwir,  yn  waeth  na'i 
weithredoedd  drwg — nid  ynddynt  eu  hunain  fel  gweithred- 
oedd,  ond  yn  yr  egwyddor  o  honynt.  Y  mae  ei  droseddau 
yn  taraw  yn  uniongyrchol  yn  erbyn  y  ddeddf,  ond  ei 
weithredoedd  yn  uniongyrchol  yn  erbyn  yr  Efengyl. 

II.  Fel  y  mae  yn  taraw  yn  erbyn,  ac  yn  taflu  sarhâd  ar 
farwolaeth  Crist — "  yna  y  bu  Crist  farw  yn  ofer."  Os  gwna 
bwriadau  da,  teimladau  da,  gweithredoedd  da,  y  naill  neu  y 
llall,  neu  y  cwbl  ynghyd,  gyfiawnder  i  bechadur,  bu  Crist 
farw  yn  ofer.  Os  aeth  un  i'r  nef  erioed  ar  y  íìfordd  yna,  os 
ä  un  byth  yno,  bu  Crist  farw  yn  ofer.  Os  oedd  bossibl  i 
un,  yr  oedd  yn  bossibl  i  bawb  ;  ac  os  oedd  y  peth  yn 
bossibl,  yr  oedd  marwolaeth  Crist  yn  afreidiol. 

1.  Y  mae  yn  fîaith,  yn  wirionedd,  fod  Crist  wedi  marw. 
Ai  gwir  yw,  a  ellir  ei  gredu,  neu  yn  hytrach  a  ellir  ei 
ammheu  ?  Fod  y  cyfryw  un  ag  Iesu  o  Nazareth  wedi  bod 
ar  y  ddaear,  byw  y  fath  fywyd,  a  marw  y  fath  farwolaeth  ag 
a  ddywed  yr  hanes,  a  addefa  pawb,  ac  nis  gellir  ei  wadu ;  y 
mae  yr  hanes  yn  aros  yn  agored  ger  bron  y  byd,  ac  ni  ellir 
ei  gwrthdystio.  Dyma  y  gwirionedd  mwyaf  a  rhyfeddaf  a 
swniodd  erioed  yn  y  byd  hwn,  fod  Crist  wedi  marw ;  fod  y 
fath  un  wedi  ymddangos,  ac  wedi  marw  y  fath  farwolaeth. 

2.  Gan  ei  fod  wedi  marw,  yr  oedd  rhyw  ddyben  teilwng, 
rhyw  bwrpas  mawr  i'w  farwolaeth.  Ni  bu  y  fath  un  farw  y 
fath  farwolaeth  heb  fod  rhyw  amcan  a  dyben  teilwng  mewn 
golwg.  Y  mae  dyben  i'r  "pethau  am  danaf  fì."  Yr  oedd 
rhyw  ddyben  yn  dyfod  i  Bethlehem,  i  Gethsemane,  a'r  groes. 
Duw  yn  anfon  ei  Fab,  yn  ei  draddodi  i'r  fath  angeu  yn  ein 
byd  ni,  yn  ein  natur  ni,  yr  oedd  raid  fod  rhyw  ddyben  yn  ei 
berthynas  â  ni  yn  yr  oruchwyliaeth  hyn  sydd  raid  i  ni 
gredu. 

3.  Ein  cyfiawnhau  ni  oedd  y  dyben  mawr  hwnw — fel  y'n 
gwnelid  ni  "yn  gyfiawnder  Duw  ynddo  ef;"  "  dryllio  am 
ein  hanwireddau  ni ;"  "  cospedigaeth  ein  heddwch  ni  oedd 
arno  ef ;"  "  ein  iachau  ni  trwy  ei  gleisiau  ef ;"  "  fel  y  dygid 
ni  at  Dduw."  Hwn  yw  yr  enw  ar  yr  hwn  y  gelwir  ef,  "yr 
Arglwydd  ein  Cyfiawnder,  fe  wnaethpwyd  i  ni  gan  Dduw 
yn  Gyfiawnder  ;"  "  Efe  yw  ein  Cyfiawnder  ni."  Y  mae 
ceisio  cyfiawnder  yn  y  ddeddf  yn  dyweyd  mai  ofer  oedd 
marwolaeth  Crist.  Os  llwydda  pechadur  i  ymgyfiawnhau 
yn  y  fTordd  hono,  ofer  oedd  hyn  i  gyd. 

4.  Ceisio  cyfiawnder  o'r  ddeddf,  gan  hyny,  yw  y  drwg  a'r 
pechod  mwyaf  ysgeler.  Gwneyd  marwolaeth  Crist  yn 
ofer — dirymu  gras  Duw — anufuddion  a  gwrthryfelwyr  yn 
ceisio  dirymu  y  ddeddf;  wedi  methu  yn  hyny,  yn  ceisio 
dirymu  yr  Efengyl  drwy  y  ddeddf — gwneyd  yn  ofer  y  peth 
mwyaf  a  wnaeth  Duw  erioed  ;  llai  peth  fyddai  amcanu  at 
wneyd  ei  holl  weithredoedd  eraill  í  gyd  yn  ofer — troi  y 
ddaear,  yr  haul,  yr  holl  greadigaeth,  yr  angylion  a'r  cwbl, 
na  gwneyd  marwolaeth  Crist  yn  ofer.  Dyna  y  mae  pob 
pechadur  wrth  geisio  cyfiawnder  o'r  ddeddf,  yn  troi 
marwolaeth  Crist  yn  destyn  dirmyg  tragywyddol,  fel  peth 
ofer  ac  afreidiol. 

Casgliadau. 

i.  Y  mae  yn  rhaid  i  amcan  fel  hyn  fethu.  Pe  llwyddit  i 
gael  cyfiawnder  yn  y  ífordd  yr  wyt  yn  ei  geisio,  drwy 
fwriadau  da,  drwy  deimladau  da,  drwy  weithredoedd  da, 
dyna'r  gyflafan  fwyaf  ofnadwy  fu  erioed — dattroi  y  nefoedd 
fyddai — ífydd  Duw  yn  ofer,  y  Beibl  yn  gelwydd,  yr  Efengyl 
yn  dwyll,  dioddefiadau  Crist  yn  watwargerdd,  y  groes  yn 
ynfydrwydd. 

2.  Fod  pechadur  i  gael  ei  gyfiawnder,  nid  trwy  weithio, 
ond  trwy  dderbyn  cyfiawnder  un  arall,  heb  sôn  am 
gymmhwysder.  Yr  wyt  yn  gymmhwys  os  wyt  yn  bechadur; 
nid  yw  angel  glân  yn  gymmhwys  i  gael  ei  gyfiawnhau  yn 
nhrefn  yr  Efengyl,  o  blegid  y  mae  yn  gyfiawn.  Os  oes 
yma  ddyn  nad  ydyw  yn  bechadur,  yna  nid  ydyw  yn 
gymmhwys ;  os  wyt  bechadur  yr  wyt  yn  gymmhwys,  y 
mae  arnat  eisieu;  i  ti  y  mae,  derbyn  ef  yn  rhad, 
fel  noeth  yn  gymmhwys  iawn  i  dderbyn  gwisg.  Gelli 
fod  mor  sicr  fod  cyfiawnder  Crist  yn  perthyn  i  ti  a  fod 
pechod  Adda — mor  sicr  a'th  fod  yn  euog.  Y  mae  y  cyfiawn- 
der  i  bawb  sydd  yn  euog,  ac  ar  bawb  a  gred.  Yr  hwn  nid 
yw  yn  gweithio  a  ddywed,  "  O,  y  mae  eisieu  gweithio." 
Nag  oes,  dim  mwy  o  eisieu  dy  edifeirwch  nag  sydd  o  eisieu 
dy  wrthryfel  i'th  gyfiawnhau — dim  mwy  o  eisieu  dy 
weithredoedd  da  nag  sydd  o  eisieu  dy  weithredoedd  drwg. 
Derbyn  cyfiawnder  perffaith  Emmanuel  yn  rhad.  Ceir 
siarad  am  weithio  wedi  hyny — am  alaru  am  bechod,  am 
garu  Duw — gwneyd  faint  a  fyni. 

3.  Fod  iachawdwnaeth  rad  fel  hyn  yn  fanteisiol  iawn  i 
dlodion.  Y  mae  y  Gair  yn  agos  iawn  atat,  yn  dy  enau  ac 
yn  dy  galon.     Cred,  derbyn,  cymmer  afael — iachawdwriaeth 

a  chyfìawnder  wedi  ei  gorphen  a'i  dwyn  i  mewn,  heb  ofyn 
dim  i  ni — y  cwbl  yn  Nghrist — "yr  hwn  a'n  carodd  ac  a'i 
dodes  ei  hun  drosom  ;"  wedi  ei  wneyd  yn  felldith  drosom, 
fel  nad  yw  dy  holl  bechodau  yn  un  rhwystr,  mewn 
gwirionedd,  ar  y  rTordd  yn  awr — Oen  Duw  wedi  tynu 
ymaith  bechodau  y  byd. 

Liverpool    1844. 


XXVI. 
EI      LEFERYDD      EF. 

"  Na  ryfeddwch  am  hyn  :  canys  y  mae  yr  awr  yn  dyfod,  yn  yr  hon  y 
caiffpawb  a'r  sydd  yn  y  beddau  glywed  ei  leferydd  ef." — Ioan  v.  28. 

YR  oedd  gwyrthiau  yr  Arglwydd  Iesu  Gnst  yn  codi  yn 
uwch,  uwch,  y  naill  ar  ol  y  lla.ll,  pethau  lleiaf  yn 
gyntaf.  Gwnaeth  wyrth  ar  ddwfr  cyn  gwneyd  yr  un  ar 
ddynion,  er  cynnhyrfu  ysbryd  ymofyngar  mewn  dynion, 
deffro  eu  sylw  a'u  dwyn  ato  i  ymofyn  ei  gymmwynasau. 
Iachäodd  lawer  o  gleifion  cyn  codi  yr  un  marw  ;  nid  oedd 
y  pryd  hwn  wedi  galw  un  marw  i  fywyd,  ond  y  mae  yn 
rhag-ddyweyd  yma  y  gwnai  hyny  yn  fuan.  Y  mae  yr  awr 
hono  yn  dyfod,  "  pan  glywo  y  meirw  lef  Mab  Duw."  Y 
mae  byddariaid  eisoes  wedi  ei  chlywed,  na  ryfeddwch  am 
hyny ;  y  mae  peth  mwy  etto  i  gael  ei  wneyd — dyfod  â'r 
meirw  i  glywed. 

Yr  oedd  y  tymmor  hwnw  o'i  wyrthiau  heb  ddyfod,  ond 
yr  oedd  ar  ddyfod,  ac  ar  ddechreu.  Yr  oedd  merch  Jairus 
ar  ei  gwely,  newydd  farw,  i  glywed  llef  Mab  Duw,  ac  i  ddi- 
huno  o  gwsg  marwolaeth.  Yr  oedd  mab  y  wraig  weddw  o 
Nain  ar  ei  elor,  yn  ymyl  y  fynwent,  i  gael  clywed  ei  lef,  ac  i 
droi  yn  ol  adref  yn  fyw.  Yr  oedd  Lazarus  o  waelod  y 
bedd,  wedi  gorwedd  yno  bedwar  diwrnod,  i  gael  clywed  a 
dyfod  allan.  Na  ryfeddwch  am  hyn  etto,  y  mae  peth  mwy 
etto  i  gymmeryd  lle.     Y  mae  awr  arall,  tymmor  arall   mwy 

rhyfeddol  etto  i  gymmeryd  lle.  "  Caiff  pawb  a'r  sydd  yn  y 
beddau  glywed  ei  leferydd  ef."  Y  mae  hyn  yn  ymresymiad 
— y  naill  beth  i'w  gasglu  oddi  wrth  y  lla.ll,  pethau  mwy  i'w 
disgwyl  oddi  wrth  bethau  llai.  Y  mae  llwybr  yr  ymresym- 
iad  yn  rhedeg  yn  ol  ac  yn  mlaen  ;  gellir  casglu  pethau  llai 
oddi  wrth  bethau  mwy,  a  phethau  mwy  oddi  wrth  bethau 
llai.  Yr  oedd  yr  Iuddewon  yn  ymresymu  yn  ol  yr 
egwyddor  íîaenaf  pan  ddywedent  am  Grist,  "  eraill  a 
waredodd — ei  hunan  nis  gall  efe  ei  wared  ;"  llai  peth  iddo 
ei  waredu  ei  hun  na  gwaredu  eraill.  Mynentdaflu  ammheu- 
aeth  o  wirionedd  ei  wyrthiau — "Os  gwaredodd  eraill,  fel  y 
dy  wedir,  pa  ham  na  wareda  ei  hunan  ?  Byddai  yn  haws 
iddo  wneyd  hyn  na'r  llall." 

Ymresyma  Paul  fel  hyn — "  Os  pan  oeddym  elynion  y'n 
heddychwyd  â  Duw,  mwy  o  lawer,  wedi  ein  heddychu  y'n 
hachubir  trwy  ei  fywyd."  Gellir  ymresymu  ffordd  arall 
hefyd.  Os  gall  ef  droi  y  dwfr  yn  win,  gall  hefyd  agoryd 
llygad  y  dall ;  os  gall  iachau  y  claf  â'i  air,  pa  ham  na  all 
godi  y  marw ;  os  gall  godi  y  marw,  newydd  i  angeu  wneyd 
ei  waith,  ac  oddi  ar  ei  elor,  pa  ham  na  all  godi  y  marw  o'i 
fedd ;  os  gall  godi  un  marw  o'i  fedd  yn  fyw,  pa  ham  na  all 
godi  yr  holl  feirw ;  os  gall  godi  marw  o'r  bedd  wedi  bod 
yno  bedwar  diwrnod,  pa  ham  na  all  godi  meirwon  wedi  bod 
yn  y  bedd  bedair  mil  o  flynyddoedd  ?  Y  mae  yr  ym- 
resymiad  yn  gryf,  y  casgliad  yn  deg.  Y  mae  y  testyn  yn 
sicrhau  hyn — "  Y  mae  yr  awr  yn  dyfod'" 

i.  Y  tymmor  y  mae  y  testyn  yn  ei  olygu.  Awr  bennod- 
edig  ydyw  yn  nghynghor  Duw  i  ddwyn  i  derfyniad  holl 
oruchwyliaethau  ei  ragluniaeth  a'i  lywodraeth  yn  y  byd 
hwn.      "  Am  yr  awr  hono,  a'r  pryd  ni  ŵyr  neb,  yr  angylion 

sydd  yn  y  nef — neb  ond  y  Tad."  Y  mae  wedi  cadw  y  pryd 
iddo  ei  hun,  yn  mysg  ei  ddirgelion  : — 

"  Y  mae'r  hanes  mawr  hyny 
Dan  gloiau'r  cofrestrau  fry." 

Bydd  olwyn  fawr  ei  ragluniaeth  wedi  rhoddi  tro  cyflawn,  a 
gorphen  ei  gweinidogaeth  tuag  at  y  byd  yn  ei  gyflwr 
presennol — awrlais  mawr  amser  wedi  darfod  ei  waith,  ei 
bwysau  wedi  myned  i'r  gwaelod,  na  bydd  ail  ddirwyn 
arnynt  byth,  yn  eu  perthynas  â  hil  Adda  mwy.  Yr  oedd 
wedi  ei  gosod  yn  ei  feddwl  ef  cyn  i  oriau  amser  ddechreu 
treiglo,  na  chael  eu  rhifo  erioed.  Y  mae  llawer  iawn  wedi 
bod  o  ddyweyd  am  dani  o  ddechreu  y  byd. 

2.  Y  mae  ei  dyfodiad  yn  sicr — y  mae  heb  ddyfod,  ond  y 
mae  yn  dyfod.  Y  mae  miliynau  o  onau  wedi  myned 
heibio  er  pan  ddywedodd  Crist  hyn,  ac  y  mae  heb  ddyfod. 
Ond  y  mae  yn  dyfod,  yn  nesau  gyda  phob  blwyddyn,  pob 
mis,  pob  wythnos,  pob  dydd,  ac  awr,  a  moment.  Bu  y 
diluw  yn  hir  cyn  dyfod  ;  ond  daeth  y  diluw,  felly  daw  yr 
awr  a'r  tymmor  hwn. 

3.  Tymmor  a  ddeil  y  byd  yn  annisgwyliadwy  iawn  a  fydd 
hwn.  "  Felly  daw  dydd  yr  Arglwydd  fel  lleidr  yn  y  nos," 
heb  neb  bron  yn  disgwyl — llawer  yn  gofyn,  "  Pa  le  y  mae 
addewid  ei  ddyfodiad  ef  ?"  Daw  Mab  Duw  ei  hun  i  atteb 
y  gofyniad — fel  y  daliodd  y  diluw  yr  hen  fyd,  fel  y  daliodd 
y  dialedd  tanllyd  y  Sodomiaid,  felly  y  deil  yr  awr  hon  y 
byd. 

II.  Goruchwyliaeth  yr  awr  hon. 

1.  Ei  deiliaid.  Pawb  sydd  yn  y  beddau,  pawb  sydd 
wedi  myned  i'w  beddau — pawb  a  fyddant  yn  y  beddau  y 
pryd  hwnw.       Pobl  allan  o'u  beddau  ar  dir   y   byw  yw 

deiliaid  holl  weinyddiadau  amser ;  nid  oes  un  o  honynt  yn 
dal  perthynas  â'r  rhai  sydd  yn  y  beddau.  Nid  yw  yr  haul 
yn  codi,  y  cwmwl  yn  gwlawio,  y  ddaear  yn  ffrwytho  iddynt 
hwy ;  nid  oes  na  newydd  da  na  newydd  drwg  yn  eu 
cyrhaedd,  i  effeithio  na  llawenydd  na  thristwch  iddynt  hwy; 
nid  yw  y  cyffröadau  mwyaf  ofnadwy  drwy  ystormydd, 
taranau,  daeargrynfäau,  a  thân  yn  aflonyddu  dim  ar  eu  cwsg 
hwy — pethau  i'r  byw  ydyw'r  cwbl.  Efengyl  wedi  tewi 
wrthynt  hwy,  a  hwythau  wrthi  hithau — neb  yn  codi  ei 
areithfa  yn  mysg  y  beddau,  neb  am  gymdeithas  i  anfon 
cenhadau  at  y  meirw  i'r  fynwent,  nid  oes  a  wnelo  un 
weinidogaeth  â  hwy ;  y  byw,  y  byw,  yw  deiliaid  holl 
weinyddiadau  amser.  Ond  dyma  dymmor  ag  y  bydd  ei 
weinidogaeth  yn  wynebu  arnynt  hwythau  y  meirw  ;  dyma'r 
pryd  y  cânt  hwy  sydd  yn  y  beddau  glywed  pregeth,  a'r  rhai 
byw  ar  y  ddaear  yn  gystal  a  hwythau. 

2.  Y  weinidogaeth — "  Ei  leferydd  ef."  Efe  fydd  yn 
llefaru  yr  awr  hono,  yr  hwn  fu  yn  llefaru  uwch  ben  bedd 
Lazarus — "  Efe  a  lefodd  â  llef  uchel,"  i  ddeffro  Lazarus ; 
ond  nid  oedd  y  llef  hono  ddim  wrth  y  llef  hon.  Gyda 
bloedd  a  llef  yr  archangel  fe  dreiddia  y  llef  i  gilfachau 
dyfnaf  y  bedd,  i  waelodion  y  moroedd.  Fe  lefodd  ar 
Sinai,  ond  ni  chlywodd  neb  yn  y  bedd  mo  hono — "  llef  yr 
hwn  y  pryd  hyny  a  ysgydwodd  y  ddaear."  Anfonodd  ei  lef 
ar  y  cwmwl  lawer  gwaith  nes  dychryn  y  byw,  ond  ni 
chyffrôdd  y  meirw  ;  ond  bydd  y  llef  hon  at  y  meirw. 

3.  Yr  effeithiau — "  Hwy  a  glywant."  Hwy  a  ddeuant 
allan — fe  ä  bywyd  i  wlad  angeu  gyda'r  llef,  nes  bydd  pawb 
oedd  wedi  gorwedd  yn  llonydd  yno  yn  dechreu  ymysgwyd ; 
hwy  a  ddeuant  allan  i  gyd  heb  ewin  yn  ol,  heb  un  yn  eisieu ; 
fe  ysgubir  y  beddau,  fe  lwyr  lanheir  yr  holl  fynwentydd.  Y 
maent  yno  yn  awr  fel  carcharorion  gan  angeu,  hyd  ddydd  y 

frawd,  ond  yn  awr  fe  gyhoeddir  gollyngdod  iddynt  bob  un; 
ni  anghofir  y  lleiaf  na'r  gwaelaf  un  o  honynt.  Deuant  allan 
yn  dra  gwahanol  i'r  hyn  oeddynt  yn  myned  i  lawr — myned 
i  lawr  yn  anianol,  codi  yn  ysbrydol ;  y  marw  yn  gwisgo 
anfarwoldeb — "nis  gallant  farw  mwyach." 

Dyna  wynfydedigrwydd  y  nefoedd,  deuant  i  fyny  o  wlad 
marwolaeth  heb  ddim  hadau  marwoldeb  yn  eu  natur ; 
deuant  i  fyny  o  bwll  llygredigaeth  heb  ddim  ôl  llygredig- 
aeth  arnynt. 

A  dyma  drueni  y  wlad  arall — "nis  gallant  farw  mwyach." 
Marw,  heb  allu  marw — dyfod  o  afaelion  y  farwolaeth  gyntaf 
i  fyned  i  afaelion  yr  ail. 

Liverpool,  1844. 


XXVII. 
DWYN     YR     IAU     MEWN     1EUENGCTID. 

"  Da  yw  i  \vr  ddwyn  yr  iau  yn  ei  ieuengctid." — Galarnad  iii.  27. 

l^TI  all  fod  dim  yn  fwy  dolurus  i  feddwl  ystyriol  na 
-^  gweled  dyddiau  goreu  a  mwyaf  manteisiol  dynion  i 
wneuthur  daioni  yn  cael  eu  haberthu  i  wneuthur  drygioni. 
Yr  amser  goreu  i  wasanaethu  Iesu  Grist  yn  cael  ei  dreulio 
yn  ngwasanaeth  Satan  a  phechod.  Y  dyddiau  goreu  i  ym- 
ofyn  am  grefydd  yn  cael  eu  gwario  ymaith  mewn  oferedd ; 
gobaith  yr  oes  a'r  genedl  sydd  yn  codi  yn  cael  ei  gladdu  yn 
medd  llygredigaeth.  O'r  ochr  arall,  nid  oes  dim  yn  fwy 
hyfryd  a  dymunol,  dim  yn  fwy  cysurus  a  llon,  na  gweled 
ieuengctyd  yn  moreu  eu  dyddiau  yn  troi  eu  hwynebau  tua 
Seion,  yn  plygu  i  deyrnwialen  y  Cyfryngwr,  yn  cymmeryd  ei 
iau  ef  arnynt,  ac  yn  offrymu  eu  dyddiau  goreu  yn  foreuol 
aberth  iddo  ef  a 'i  wasanaeth.  Gellid  yn  hawdd  ystyried  y 
rhai  hyn  yn  brif  ddoethion  y  byd,  yn  brif  wynfydedigion  ar 
y  ddaear.  Gwnaethant  y  dewisiad  goreu  yn  yr  amser 
goreu,  cawsant  yr  enw  goreu  arnynt,  y  man  goreu  ì  drigo,  y 
Meistr  goreu  i'w  wasanaethu,  y  gwaith  goreu  i'w  wneyd,  y 
ffyrdd  goreu  i'w  rhodio,  y  cymdeithion  goreu  yn  gyfeillion, 
a  chyfeiriant  tua'r  lle  goreu  ar  ol  angeu.  Felly,  priodol 
iawn  y  dywed  Jeremiah — "  Da  yw  i  ŵr  ddwyn  yr  iau  yn  ei 
ieuengctid." 

Wrth  y  gair  "iau"  yn  iaith  yr  Ysgrythyr  deallir  gwahanol 
bethau  mewn  gwahanol  fanau.  Weithiau  y  mae  trais  a 
gorthrymder  llywodraeth  a  llywodraethwyr  gwladol  yn  cael 
eu  galw  yn  iau,  megys  gorthrymder  yr  Assyriaid  ar  Judah. 
Bryd  arall,  y  mae  llywodraeth  Satan  a  phechod  yn  cael  eu 
galw  yn  iau,  a  chystuddiau  a  cheryddon  am  bechod — 
"  plethwyd  iau  fy  nghamweddau  â'i  law  ef  f  ac  fe  allai  mai 
yr  iau  hon  a  olyga  y  prophwyd  yn  benaf  yma — mai  gwell  ac 
mai  da  yw  i  ddyn  gael  ei  geryddu  a'i  fynych  gystuddio  er  ei 
attal  i  bechu,  na  chael  llonydd  i  fyned  yn  mlaen  i  bechu,  a 
chael  rhyddid  i  ddilyn  ei  dueddiadau  a'i  chwantau 
cynnhyrfus  yn  nyddiau  ei  ieuengctid.  Yr  oedd  llawer  o 
wŷr  ieuaingc  yn  cael  eu  dwyn  yn  gaeth  i  Babilon  gan  y 
Caldëaid  ;  ac  er  mor  ofidus  oedd  eu  gweled  yn  myned  i 
gaethiwed,  o'u  gwlad  eu  hunain  i  wlad  y  gelyn,  etto,  medd 
y  prophwyd,  "  Da  yw  i  ŵr  ddwyn  yr  iau."  Da  fydd  yn  y 
diwedd — cânt  ddysgu  gwersi  da  yn  eu  caethiwed,  deuant 
atynt  eu  hunain  yno,  a  chânt  achos  i  ddiolch  am  eu 
caethiwed  yn  y  pen  draw.  Y  mae  crefydd  Crist  yn  cael 
ei  galw  yn  iau — "Cymmerwchfy  iau  arnoch,"  fy  llywodr- 
aeth,  fy  nysgeidiaeth,  fy  nghrefydd  yn  rheol ;  a  hawdd  y 
gellid  dyweyd  am  yr  iau  hon,  mai  "  da  yw  i  ŵr  ei  dwyn  yn 
ei  ieuengctid."  Y  mae  yn  dda  eu  dwyn  rywbryd,  ond  y 
mae  yn  nodedig  o  dda  ei  dwyn  mewn  ieuengctid. 

i.  O  herwydd  mai  mewn  crefydd  yn  unig  y  mae  gwir 
ddedwyddwch.  Hon  yw  ffynnon  y  dyfroedd  byw;  pydewau 
toredig  yw  pob  peth  arall — "  Gwagedd  o  wagedd,  gwagedd 
yw'r  cwbl  f  "  Nid  oedd  dim  budd  dan  yr  haul ;"  "  Swm  y 
cwbl  a  glybuwyd  yw,  ofna  Dduw,  a  chadw  ei  orchymynion, 
canys  hyn  yw  holl  ddyled  dyn ;"  a  hon  yw  holl  ddedwydd- 
wch  dyn  hefyd.  Y  mae  Duw  wedi  cyssylltu  dedwyddwch 
dynion  â'u  dyledswydd ;  ar  lwybr  dyledswydd  y  mwynheir 

dedwyddwch,  ond  "drain  a  maglau  sydd  yn  ffordd  y 
cyndyn,"  a  "  ffordd  troseddwyr  sydd  galed  f  ond  "  ei 
ffyrdd  hi  sydd  ffyrdd  hyfrydwch,  a'i  holl  lwybrau  hi  ydynt 
heddwch  •"  "o'u  cadw  mae  gwobr  lawer;"  "  heddwch 
mawr  a  fydd  i'r  rhai  a  garant  dy  gyfraith,  ac  nid  oes  dram- 
gwydd  iddynt."  Gan  hyny,  "da  yw  i  ŵr  ddwyn  yr  iau  yn  ei 
ieuengctid."  I  ba  ddyben  y  treulia  ei  ddyddiau  goreu  i  geisio 
dedwyddwch  lle  nad  yw  i'w  gael,  i  ymofyn  pleser  lle  nad 
oes  ond  trallod  a  gofid,  i  ymofyn  esmwythder  mewn  ffyrdd 
lle  nad  oes  ond  "  drain  a  maglau,"  i  geisio  sugno  melusder 
o  wermod  pechod  ?  Y  mae  iau  pechod  yn  drom,  yn  galed, 
yn  anesmwyth;  ond  iau  Crist  yn  esmwyth,  a'i  faich  yn 
ysgafn.  Nid  oes  gwir  ddaioni  yn  un  man  nac  un  peth  arall 
ond  ynddi  hi.  Y  mae  ieuengctyd,  wrth  ddilyn  eu  chwantau 
a'u  pleserau,  yn  chwilio  am  beth  nad  yw  i'w  gael  mewn  dim 
ond  yn  nghrefydd  Crist ;  nid  yw  y  peth  yr  ymofynant  am 
dano  i'w  gael  yn  un  man  ond  yrna ;  yn  ymdrafferthu  yn 
ofer,  curo  awyr,  ceisio  byw  yn  mysg  y  meirw  y  maent  wrth 
geisio  dedwyddwch  yn  llwybrau  pechod,  a  dilyn  eu  tuedd- 
iadau.  Ceisiwch  ef  lle  y  mae  i'w  gael,  yn  lle  ceisio  tynu  da 
allan  o  ddrwg,  goleuni  allan  o  dywyllwch ;  ond  yn  iau  Crist, 
crefydd  Mab  Duw,  dyma'r  unig  wir  ddaioni,  a  "  da  yw  ei 
dwyn  yn  yr  ieuengctid,"  er  arbed  y  drafferth  iddo  i'w  cheisio 
mewn  dim  arall. 

2.  Y  mae  dwyn  yr  iau  mewn  ieuengctid  yn  ennill 
canmoliaeth  ac  anrhydedd  mawr  i  ddyn.  Dyma'r 
anrhydedd  uchaf  i  grefydd,  ac  i'r  dyn  hefyd,  yw  bod  yn 
grefyddol  yn  ieuangc.  Nid  llawer  o  ddiolch  sydd  i  hen 
bobl  am  ddyfod  at  grefydd  ;  y  mae  yn  addefiad  cyffredin 
fod  eisieu  crefydd  i  farw,  a  dyn  wedi  treulio  bron  ei  holl 
ddyddiau,  a'i  synwyr  yn  dyweyd  wrtho  nad  oes  fawr  o 
amser  iddo  fyw,  yn  dyfod  at  grefydd  y  pryd  hyn,  nid  yw  yn 

beth  mor  ryfedd  ei  weled  ar  ryw  olwg,  ac  nid  yw  o  nemawr 
anrhydedd  iddo  ei  hunan  nac  i  grefydd  chwaith.  Ond  un 
yn  plygu  yn  moreu  ei  ddyddiau  dan  yr  iau,  y  mae  hwn  yn 
gosod  anrhydedd  ar  grefydd,  yn  ennill  enw  da  iddo  ei  hun, 
yn  rhoi  ei  ddyddiau  goreu  yn  ngwasanaeth  Crist,  dyma 
anrhydedd  i  Grist,  dyma  ganmoliaeth  iddo  yntau  ei  hun 
hefyd  ;  y  mae  ei  glod  nid  o  ddynion,  ond  o  Dduw.  Am 
hyny,  os  dymunech  fyned  yn  anrhydeddus,  ieuengctyd, 
dewch  yn  grefyddol ;  yr  unig  lwybr  i  fod  yn  wir  anrhydeddus 
yw  bod  yn  grefyddol.  Y  mae  yn  ddyledswydd  ar  bawb  i 
ymdrechu  bod  yn  grefyddol,  i  geisio  gwir  anrhydedd. 
Creadur  anrhydeddus  yw  dyn.  Ceisio  gogoniant,  ac 
anrhydedd,  ac  anllygredigaeth  sydd  ddyledswydd  arno,  a 
dyma'r  unig  ffordd  i'w  cael,  trwy  gymmeryd  iau  Crist  mewn 
ieuengctid  arno.  Y  mae  yn  anrhydedd  ei  dwyn  ryw  bryd, 
ond  yn  fwy  mewn  ieuengctid;  os  dymunech  fod  yn  barchus 
ac  anrhydeddus,  dygwch  yr  iau  arnoch ;  y  mae  Crist  yn 
gosod  anrhydedd  neillduol  ar  y  rhai  sydd  yn  ei  dwyn  yn 
ieuaingc.  O'r  rhai  hyn  yn  gyffredin  y  cyfyd  ei  weinidogion 
a  swyddogion  ei  dŷ,  hwy  a  anrhydeddir  â  mwyaf  o  ddoniau 
a  grasau;  y  gwir  anrhydeddus  yw  y  gwir  grefyddol  ieuaingc 
— y  rhai  hyn  y  mae  y  Beibl  yn  eu  canmawl — Samuel, 
Obadîah,  Josiah,  Timotheus,  &c. 

3.  Y  mae  yn  dda  am  ei  bod  yn  rhagflaenu  ieuengctyd  i 
lawer  o  ddrygau — fod  dan  yr  iau  yn  foreu  er  arbed  llawer 
iawn  o  ofidiau  mewn  henaint.  Y  rhai  a  ddaethant  dan  yr 
iau  yn  nghanol  eu  dyddiau,  ac  mewn  henaint,  eu  gofìd  yw 
na  buasent  yn  dyfod  yn  foreuach — llawer  o  bechodau  wedi 
eu  cyflawni  yn  faich  ar  y  meddwl,  y  rhai  na  chyflawnesid  pe 
buasent  yn  foreuach  dan  yr  iau.  Ond  y  rhai  sydd  yn 
grefyddol  yn  ieuaingc,  nid  oes  ganddynt  gymmaint  o 
bechodau  i  edifarhau  am    danynt,   gymmaint   o   achosion 

tristwch  a  galar;  gallant  anerch  Duw  fel  eu  Tad  a  Thywysog 
eu  hieuengctid ;  y  mae  yn  ddefnydd  cysur  iddynt  mewn 
henaint  eu  bod  wedi  bod  dan  yr  iau  yn  eu  hieuengctid. 
11 O'm  hieuengctid  y'm  dysgaist,  O!  Dduw,"  medd  y 
Salmydd,  "hyd  yn  hyn  y  mynegais  dy  ryfeddodau.  Na 
wrthod  fi  chwaith,  O!  Dduw,  mewn  henaint  a  phenllwydni." 
Y  maent  yn  gallu  cofio  cyfammod  eu  hieuengctid  â  Duw 
mewn  henaint,  pan  na  allant  wneyd  llawer  drosto  ;  ac  felly 
y  mae  eu  profiadau  yn  gyfoethocach,  eu  gwybodaeth  yn 
helaethach,  eu  cysuron  yn  gryfach,  eu  trallodau  yn  llai  na'r 
rhai  a  ddaethant  dan  yr  iau  wedi  i  ddyddiau  ieuengctid 
fyned  heibio.  Y  mae  pechodau  ieuengctid  yn  gymmylau 
duon  rhwng  yr  enaid  â  Duw;  nid  yw  ei  heddwch  mor 
gyflawn,  na'i  gysuron  mor  loywon.  Da,  ynte,  yw  iddo  ei 
dwyn  yn  ei  ieuengctid,  nid  rhaid  iddo  alaru  byth  o  blegid 
hyn;  ni  fydd  gofid  ar  ei  feddwl  mewn  henaint  nac  yn  angeu 
o  blegid  dyfod  dan  iau  Crist  yn  foreu  ;  ni  chlywyd  neb 
erioed  yn  cwyno  wrth  farw  iddo  gymmeryd  iau  Crist  yn 
foreu.  Y  mae  y  dyn  wrth  gymmeryd  yr  iau  yn  ieuangc  yn 
gwneyd  peth  na  ddaw  yn  ei  erbyn  byth,  ac  na  bydd  yn 
edifar  ganddo  byth ;  ni  fydd  yn  ochain  wedi  i'w  gnawd  a'i 
gorph  gurio,  ddarfod  iddo  ddyfod  at  grefydd  yn  moreu  ei 
oes,  ond  bydd  dda  ganddo  gofio  hyn. 

4.  Da  yw  ei  dwyn  hi  yn  ieuangc.  Dyma'r  amser  mwyaf 
manteisiol  i'w  chael  hi,  dyma'r  amser  tebycaf  byth  i  chwi 
gaei  crefydd.  Fe  ä'r  gwddf  yn  rhy  gyndyn  i  blygu  dan  yr 
iau  wedi  i  ddyddiau  ieuengctid  fyned  heibio  ;  fe  ä'r  wàr  yn 
rhy  galed  i  ymostwng ;  odid  fawr  i'r  dyn  blygu  dan  yr  iau 
byth  os  na  phlyg  cyn  myned  yn  hen.  Yn  ieuangc  y  mae'r 
gydwybod  heb  ei  serio,  y  galon  heb  ei  chaledu,  y  deall  heb 
ei  dywyllu,  y  serchiadau  heb  wreiddio  yn  ddwfn  gyda 
phechod,    heb    hir   gynnefino    â    gwneuthur   drwg.       Hen 


Dwyn  yr  lau  meivn  leuengctid.  197 

bechadur,  y  ìnae  i'r  llewpard  newid  ei  frychnj,  neu  i  Ethiop 
newid  ei  groen,  bron  mor  debyg  ag  iddo  ef  blygu  a 
dychwelyd  ;  hir  orwedd  mewn  pechod,  hir  wreiddio  yn  ei 
ddrygioni,  hir  ymgaledu  yn  ei  anwiredd,  hir  ymgynnefino  â 
phob  moddion.  Y  mae  hi,  yn  wir,  yn  annhebyg  iawn  y 
gwelir  hen  bechaduriaid  yn  dychwelyd — nid  yn  am- 
mhossibl — ond  yn  annhebyg;  nid  yw  eu  dychweliad  yn 
annichonadwy,  ond  yn  dra  annhebygol ;  ni  wrthyd  yr 
Arglwydd  hwy  os  dychwelant,  ond  y  maent  hwy  yn 
annhebyg  iawn  y  dychwelant.  Yr  oedd  mwy  o  ŵyn  a 
mynod  yn  cael  eu  defnyddio  yn  ebyrth  o  lawer  nag  oedd  o 
hyrddod  a  bychod,  mwy  o  annerod  teir-blwydd  nag  o 
fustych  seith-mlwydd. 

Dyma'r  amser  goreu  i  wneyd  daioni,  y  cyfleusderau 
goreu,  y  tymmor  mwyaf  manteisiol  1  fod  yn  ddefnyddiol. 
Gwŷr  ieuaingc  a  ddewisir  yn  filwyr,  yn  weision,  ac  at  bob 
gwasanaeth  o  bwys  ;  trwy  y  gwŷr  ieuaingc,  tywysogion  y 
talaethau,  y  gorchfygodd  Ahab  y  Syriaid.  Gwŷr  ieuaingc 
yw  y  tywysogion  yn  myddin  Crist ;  milwyr  wedi  dysgu  yn 
ieuaingc  fydd  y  rhai  mwyaf  medrus  ar  y  maes.  Y  mae  yn 
fanteisiol  ac  yn  dda  cael  dechreu  unrhyw  gelfyddyd  yn 
ieuangc  ;  pa  faint  mwy  dwyn  iau  Crist  ?  Y  rhai  hyn  yw  y 
rhai  mwyaf  deheuig  wedi  dysgu,  mwyaf  defnyddiol  yn  yr 
eglwys,  a  mwyaf  eu  gogoniant  yn  y  nefoedd  heíyd. 
Dywedir  yn  aml  am  rai  wedi  myned  yn  hen  cyn  dechreu  ar 
ryw  waith,  na  ddeuant  byth  yn  gampus  arno — yr  oeddynt 
yn  rhy  hen  cyn  dechreu.  Y  dyn  wedi  myned  yn  hen  yn 
dysgu  darllen,  odid  fawr  y  daw  yn  ddarllenwr  da  byth  ; 
felly  gyda  chrefydd,  ni  ddaw  llawer  o  wawr  arno  byth  ond 
odid,  ni  chwyd  i  fyny  i  lawer  o  ddefnyddioldeb,  yr  oedd  yn 
rhy  hen  cyn  dechreu  ;  un  arall  wedi  dechreu  yn  ieuangc, 
ystyrir  hyny  yn  fantais  fawr  iddo»      O  !  ddynion  ieuaingc,  os 

ydych  am  ddyfod  byth  at  grefydd,  dyma'r  amser  ;  os  ydych 
am  gymmeryd  iau  Crist  arnoch  byth,  hwn  yw  eich  tymmor. 
Wrth  ddwyn  iau  Crist  y  mae  beddwch  cydwybod, 
gorphwysfa  enaid,  yn  unig  i'w  mwynhau  mewn  bywyd  ac 
mewn  angeu.  Y  trysor  goreu  a  fedd  dyn  yw  cydwybod 
dawel,  ac  ni  cheir  hon  byth  ond  trwy  ddwyn  yr  iau  sydd  yn 
esmwyth,  ac  yn  esmwythau  y  meddwl,  yn  tawelu'r  gyd- 
wybod,  yn  rhoddi  gorphwysfa  i'r  enaid.  Goreu  po  gyntaf  i 
ddyfod  dani  a'i  dwyn,  ynte. 

Cymmhwysiadau. 

Ystyriwch  deilyngdod  Crist.  Nid  oes  neb  ond  efe  yn 
deilwng  o'ch  cael,  efe  a'ch  piau — yr  ydych  yn  cyssegr- 
ysbeilio  Crist  wrth  gadw  eich  hunain  oddi  wrtho.  Y  mae 
yn  deilwng  o'ch  dyddiau  goreu  a'ch  gwasanaeth  boreuaf. 
Bu  ef  yn  ieuangc  ymroddi  yn  ngwaith  eich  iachawdwriaeth. 
Dygodd  ef  yr  iau  yn  ei  ieuengctid  ;  plethwyd  iau  ein  cam- 
weddau  am  ei  wddf  ef — iau  galed  oedd  hono,  anhawdd  ei 
dwyn ;  iau  esmwyth  yw  ei  iau  ef.  Cymmerwch  hi,  y  mae 
yn  deilwng  o'ch  gwasanaeth.  A  gymmerwch  chwi  iau 
Satan  a  phechod  am  eich  gyddfau  ?  A  aberthwch  eich 
dyddiau  goreu  yn  ngwasanaeth  llofrudd  eich  eneidiau  ?  Ai 
Satan  a  fu  farw  drosoch  ?  Newidiwch  yr  iau.  Newidiwch 
eich  Meistr. 

Pa  ham  na  ddymunech  dreulio  dyddiau  eich  ieuengctid  yn 
ngwasanaeth  a  chymdeithas  yr  hwn  y  dymunech  farw  gydag 
ef,  a  bod  byth  yn  ei  gymdeithas,  gyda'r  bobl  y  dymunech 
eu  gweled  o'ch  deutu  pan  yn  marw  ?  A  ddymunech  gael 
Satan  yn  eich  ymyl  pan  yn  marw  ?  Os  na  wnaech,  pa 
reswm  rhoddi  y  dyddiau  goreu  iddo  ?  A  ddymunech  gael 
bod  yn  byw  eich  tragywyddoldeb  yn  nghwmni  cythreuliaid? 
Os   na   wnaech,   pa   reswm    i   chwi    aberthu    blodeu    eich 

dyddiau  yn  eu  gwaith — ai  y  meddwon,  a'r  tyngwyr,  a'r 
torwyr  Sabbothau,  a  ddewisech  o'ch  deutu  pan  yn  wynebu 
byd  arall  ?  Os  nad  ê,  pa  ham  yr  aroswch  yn  eu  cwmni  yn 
awr  ?  Deuwch  allan  o'u  canol.  A  ddymunech  chwi  gael 
Iesu  Grist  yn  gyfaill  yn  angeu  ?  Cymmerwch  ei  iau  ef 
arnoch  mewn  ieuengctid.  A  ewyllysiech  ei  gael  i  ddal  eich 
pen  yn  yr  afon?  Cyssegrwch  flodeu  eich  dyddiau  i  fyw 
iddo,  a  chwi  a'i  cewch.  A  ddymunech  gael  bod  byth 
gydag  ef  mewn  gogoniant  ?  Yna,  deuwch  ato  yn  moreu 
eich  dyddiau. 

Y  rhai  sydd  dan  yr  iau,  cydnabyddwch  eich  braint ;  na 
chenfigenwch  byth  wrth  ryddid  eraill — rhyddid  yn  lladd — 
na  chwennychwch  byth  o'u  danteithion  hwy ;  gwell  cael 
ambell  swmbwl,  ac  ambell  wíalen,  na  damnio  gyda'r  byd. 
Byth  ni  ellwch  ddiolch  digon  am  eich  braint,  edrychwch 
arni  fel  eich  addurn  penaf,  ac  na  feddyliwch  byth  am  droi 
yn  ol,  a  chael  eich  gyddfau  yn  rhydd  o  honi.  Nid  yw  yr 
holl  ryddid  a  fedd  ieuengctyd  annuwiol  ond  rhyddid  i'w 
damnio  eu  hunain.  Gwnewch  eich  goreu  i'w  denu 
hwythau  dan  yr  iau  yn  moreu  eu  hoes. 

Y  rhai  a  fuont  unwaith  dan  yr  iau,  ond  a  ddrylliasant  y 
rhwymau ;  gwelsoch  hi  yn  rhy  galed  na  chawsech  eich 
pechodau  i'ch  canlyn,  a  dewisasoch  eich  pechod  o  flaen 
Crist  a'i  waith,  gan  nad  oedd  modd  caeì  y  ddau  ;  etto,  pa 
beth  a  wnewch  yn  niwedd  hyn  ?  Ai  da  fydd  hyn  pan 
chwilio  Duw  chwi  ?  A  phan  gyfodo  efe,  pa  beth  a 
attebwch  iddo  ?     Trowch  yn  ol  gyda  brys. 


XXVIII. 
PRESENNOLDEB     CRIST     GYDA'I     BOBL. 

"  Ac  wele,  yr  ydwyf  fi  gyda  chwi  bob  amser  hyd  ddiwedd  y  byd. 
Amen'' — Matt.  xxviii.  20. 

TiYMA  eiriau  diweddaf  y  Prynwr;  y  maent  yn  llawnion  o 
-*-'  ras,  yn  doreithiog  o  fendithion,  yn  gwmwl  llawn  o 
drugaredd  yn  codi  uwch  ben  byd  o  sychder  a  thrueni. 
Dyma  ddadguddiad  pwysig  a  gwerthfawr  am  dano  ei  hun — 
"  Rhoddwyd  i  mi  bob  awdurdod  yn  y  nef  ac  ar  y  ddaear." 
Yr  oedd  wedi  ei  rhoddi  iddo  mewn  cyfammod  ;  yr  oedd  yn 
awr  yn  myned  i  gymmeryd  gafael  ynddi  ac  i'w  gweinyddu. 
Ewch,  gan  hyny — yn  rhinwedd  yr  awdurdod  yma  yr  wyf  yn 
eich  anfon — dysgwch  yr  holl  genhedloedd,  pregethwch  yr 
Efengyl  i  bob  creadur ;  y  mae  yn  troi  yr  awdurdod  yma  er 
daioni  a  mantais  i'r  byd.  Er  eu  calonogi  yn  eu  gwaith, 
rhydd  y  sicrhâd  iddynt  yn  ngeiriau  y  testyn,  y  byddai  gyda 
hwynt  i  bob  man  yr  aent,  a  phob  amser,  hyd  ddiwedd  y 
byd.  Buasai  mil  o  wrthddadleuon  yn  codi  yn  eu  meddyl- 
iau,  ac  yn  eu  digaloni — "Ni  waeth  i  ni  heb  fyned,  y  mae  y 
byd  yn  elynol" — "  Yr  wyf  fi  gyda  chwi" — "  Ni  waeth  i  ni 
heb  bregethu,  ni  wrendy  neb  arnom  " — "  Yr  wyf  íì  gyda 
chwi " — dyma  ddigon  o  atteb  i  bob  gwrthddadl. 

I.    Presennoldeb    Crist   gyda'i   bobl   a'i   achos  sydd  yn 
sicrhau  llwyddiant  crefydd  yn  y  byd.     Ofer  fyddai  y  dysgu, 

y  pregethu,  a'r  holl  foddion  heb  hyn ;  yn  ei  drueni  y  byddai 
y  byd  byth,  ni  ddychwelid  un  enaid,  ni  fyddai  gadwedig  un 
cnawd  er  pob  peth  arall  heb  hyn. 

i.  Beth  ydym  i  ddeall  wrth  bresennoldeb  Crist  gyda'i 
bobl,  a  olygir  yn  yr  addewid  hon  ?  Nid  ei  bresennoldeb 
corphorol;  yr  oedd  yn  awr  yn  myned  i  adael  ei  ddysgyblion, 
a  gadael  y  byd  o  ran  y  presennoldeb  hwnw.  Nid  hwnw  a 
olygir,  ac  nid  ydym  i  ddisgwyl  am  hwnw  mwyach  ar  y 
ddaear,  ond  rhywbeth  gwell  na  hwnw.  Dywedai  ef  ei  hun 
mai  buddiol  oedd  iddynt  golli  y  presennoldeb  hwnw  mewn 
trefn  i  gael  y  llall.  Peth  naturiol  oedd  hwnw,  peth 
ysbrydol  yw  hwn ;  peth  yn  un  man  ac  yr  un  pryd  oedd 
hwnw,  peth  yn  cyrhaedd  pob  man  arall  ar  yr  un  pryd  yw 
hwn.  Llawer  llai  presennoldeb  dychymygol  y  Pabyddion,  ei 
fod  yn  bresennol  yn  yr  ordinhadau  drwy  draws-sylweddiad — 
peth  na  bu  erioed,  ac  na  fydd  byth  yw  hwnw.  Rhywbeth 
yw  hwn  nad  ellir  mo'i  ddisgrifio,  mo'i  amgyffred,  ond  etto  y 
mae  yn  deimladwy  ac  yn  weledig  yn  ei  effeithiau — "  Y 
peth  yma  yr  ydych  chwi  yr  awrhon  yn  ei  weled  ac  yn  ei 
glywed,"  medd  Pedr  am  dano.  Y  peth  hwnw  dan 
oruchwyliaeth  yr  Efengyl  sydd  yn  atteb  i'r  peth  dan  yr  hen 
oruchwyliaeth  oedd  ar  yr  Arch,  ar  y  Drugareddfa,  yn 
arwydd  gweledig  i'r  llygaid  o  bresennoldeb  Duw  gydag 
Israel ;  y  peth  oedd  yn  rhoddi  mawredd  a  gogoniant  ar  y 
babell  a'r  deml,  a'r  gosodiadau  Iuddewig,  a'r  lle  y  byddai  yr 
atteb  yn  cael  ei  roddi  i'r  bobl  pan  ymofynent  â'r  Arglwydd. 
Pan  fyddai  hwnw  yn  symmud  o'i  le  byddai  yr  Arglwydd  yn 
ymadael,  yn  gadael  ei  dŷ — a  thŷ  anghyfannedd  fyddai  wedi 
hyny  ;  corph  marw  oer  fyddai  yr  holl  osodiadau  wedi  hyny. 
"  Yr  wyf  fi  gyda  chwi,"  dyna  rywbeth  cyfattebol  i  hwnw. 
Y  peth  sydd  yn  nesau  at  feddyliau  dynion,  yn  cymmeryd 
gafael  drwy  y  gwirionedd  ar  y  gydwybod,  y   peth   sydd  yn 

dal  pechadur,  yn  argyhoeddi,  yn  dychwelyd  ac  yn  achub 
eneidiau  ;  y  peth  a  barodd  i  dair  mil  ar  ddydd  y  Pentecost 
lefain — "  Beth  a  wnawn  ni  ?"  Y  peth  a  welsom  yn  toddi 
cynnulleidfaoedd  cyfain  cyn  hyn,  yn  troi  y  gallestr  yn  llyn 
dwfr;  y  peth  fyddai  yn  gwneyd  yr  odfeuon  yn  ofnadwy 
iawn — presennoldeb  Meistr  y  gynnulleidfa.  Y  mae  Meistr 
ar  y  gynnulleidfa  a  fedr  beri  i'r  geiriau  fyned  fel  hoelion 
drwy  galonau  pan  fyddo  yn  bresennol,  nes  eu  dwysbigo  ;  a 
phan  na  byddo  yr  amlygiadau  hyn  o  hono,  y  mae  yr  holl 
gyíîawniadau  yn  oer,  di-fater,  a  marw — y  mae  yr  holl 
effeithiau  yn  darfod. 

2.  Peth  sydd  yn  gosod  hynodrwydd  a  rhagoriaeth  ar 
weinidogaeth  yr  Efengyl,  ar  bob  gweinidogaeth  arall,  yn  ei 
heffeithiau,  ac  yn  brawf  ymarferol  o'i  dwyfoldeb  ger  bron  y 
byd  ydyw.  Y  mae  yn  ysgrifenu  rhywbeth  ar  lechau 
cnawrdol  y  galon,  a  ddarllenir  ac  a  ddeallir  gan  bob  dyn, 
gan  fod  yn  eglur  mai  llythyr  Crist  ydyw.  Y  mae  ei  law- 
ysgrif  ef  yn  hawdd  i'w  hadnabod  ;  ni  all  neb  arall  ysgrifenu 
fel  Efe — ysgrifenu  ar  y  galon  nes  ei  chyfnewid,  a  chyfnewid 
yr  holl  fuchedd.  Ni  effeithiodd  un  weinidogaeth  arall 
erioed  y  peth  a  effeithiodd  yr  Efengyl — holl  weinidogaethau 
rhagluniaeth,  a  holl  araethyddiaeth  doethion  y  byd,  holl 
ddysgeidiaeth  ysgolion,  gweinidogaethau  athrawon  yn 
gadael  y  galon  a'r  fuchedd  heb  eu  cyfnewid.  Ond  gwnaeth 
hon  lewod  yn  ddefaid,  fleiddiaid  yn  ŵyn,  gablwyr  yn 
weddiwyr,  gybyddion  yn  haelion,  feddwon  yn  sanctaidd, 
feilchion  yn  ostyngedig,  erlidwyr  crefydd  yn  bregethwyr  y 
ffydd — pethau  y  sydd  raid  i'r  hwn  sydd  yn  y  gwrthwyneb 
gywilyddio,  a  dyweyd  yn  yr  olwg  arnynt  fel  swynwyr  yr 
Aipht — "  Bŷs  Duw  yw  hyn,"  "  Yn  wir  y  mae  Duw  ynoch." 
Y  peth  hwn  sydd  yn  effeithio  y  pethau  mawrion  hyn  drwy 
yr  Efengyl. 

3.  Peth  a  ellir  ei  bechu  ymaith  ydyw,  fel  y  darfu  i'r 
Iuddewon  bechu  y  presennoldeb  dwyfol  gynt  oddi  wrthynt. 
Yr  oedd  y  deml  yn  aros  wedi  hyny,  ond  tŷ  anghyfannedd 
oedd — yr  allor  a'r  aberthau,  y  defodau  a'r  gosodiadau  yn 
aros,  ond  y  gogoniant  yn  cilio.  Y  mae  hyn  yn  bossibl  etto 
— peri  iddo  adael  ei  dŷ,  a  gadael  ei  drigfan  o  herwydd 
claearineb  mewn  crefydd,  ysbryd  daearol^  cybyddlyd,  yn  yr 
eglwys,  esgeuluso  dyledswyddau  a  gosodiadau  crefydd — gall 
y  ffurfiau  aros,  ond  y  mae  y  bywyd  wedi  myned  pan  na 
byddo  presennoldeb  Crist  yn  deimladwy  yn  moddion 
gras. 

II.  Oddi  wrth  hyn  gwelir  fod  presennoldeb  Crist  gyda'i 
bobl,  ac  ordeiniadau  ei  dŷ,  yn  anhebgorol  angenrheidiol  i 
barhâd  a  bywyd  crefydd  yn  y  byd. 

Y  mae  parhâd  gwir  grefydd  yn  y  byd  yn  dibynu  ar  fod 
athrawiaeth  yr  Efengyl  yn  ei  phurdeb  yn  cael  ei  phregethu 
i'r  byd,  a'i  hordeiniadau  yn  eu  symledd  yn  cael  eu  parhau ; 
ac  y  mae  bywyd  a  phurdeb  yr  athrawiaeth,  a  symledd 
gosodiadau  crefydd  yn  dibynu  ar  bresennoldeb  Crist.  Os 
collir  y  naill,  fe  gollir  y  lla.ll  hefyd  yn  fuan.  Rhaid  cael 
rhywbeth  i  wneyd  y  gwagle  i  fyny,  ac  fe  ddaw  dychymygwyr 
yn  mlaen  i  osod  eu  dyfeisiau  ar  waith.  Felly  y  bu  yn 
Eglwys  Rhufain:  wedi  colli  presennoldeb  Crist  drwy  ei 
dirywiad  a'i  chlaerineb,  aeth  i  ddyfeisio  pethau  i  wneyd  ei 
le  i  fyny,  gan  lygru  yr  athrawiaeth  a  defodau  crefydd,  a 
gosod  allorau,  creiriau,  gwisgoedd  gwychion,  delwau, 
seintiau,  purdan,  coeg-fawredd  a  gwâg-rwysgedd — rhywbeth 
i  ddallu  llygaid  dynion,  ac  i  imposio — wedi  colli  y  gwir 
fawredd.  Nid  oes  dim  o  eisieu  y  pethau  hyn  lle  y  byddo 
Ef,  ac  ni  wnant  byth  ei  le  i  fyny  ;  ac  os  collwn  ei  bresen- 
noldeb,  buan  iawn  y  daw  pethau  o'r  fath  yma  i  mewn,  nes 

llwyr  guddio  symledd  yr  Efengyl  a'i  hordeiniadau,  a'u 
claddu  mewn  gwâg  ddefodau  a  seremoniau  j  ac  fel  hyn 
llethir  a  lieddir  gwir  grefydd  drwy  fod  moddion  ei  bywyd 
yn  cael  ei  gymmeryd  oddi  arni.  Gyda'i  Air  ei  hun  y  rhydd 
ei  arddeliad;  dyma  ei  gleddyf  y  mae  yn  ei  wregysu — y 
cleddyf  sydd  yn  dyfod  allan  o'i  eiriau  ef. 

Y  mae  dychwelyd  eneidiau  yn  anhebgorol  i  fywyd  a 
pharhâd  gwir  grefydd  yn  y  byd.  Cymmaint  o  wir 
ddychweledigion,  o  wir  gredinwyr  sydd  yn  y  byd,  cymmaint 
a  hyny  sydd  o  wir  grefydd  yn  y  byd  ;  ac  heb  ddychweledig- 
ion  newydd  i'r  eglwys  yn  barhaus,  buan  y  darfyddai  gwir 
grefydd  allan  o'r  byd — byddai  pyrth  uffern  yn  ei  gorchfygu, 
darfyddai  am  y  cyfiawn  oddi  ar  y  ddaear  mewn  ychydig 
amser.  Y  mae  presennoldeb  Crist  yn  ei  Ysbryd  yn 
anhebgorol  er  dychwelyd  ac  achub  eneidiau.  Pan  na  byddo 
ei  bresennoldeb  yn  deimladwy,  y  mae  dychweliad  eneidiau 
yn  colli  o'r  odfeuon,  Sabbothau  yn  myned  heibio  heb  un 
arwydd  fod  neb  yn  dychwelyd.  Ond  pan  y  byddo  yn 
amlygu  ei  hun,  fe  welir  ei  ogoniant,  ac  fe  deimlir  ei  nerth 
yn  y  cyssegr — y  cantorion  o'r  blaen,  a'r  cerddorion  ar 
ol,  llangciau  yn  canu  tympanau,  y  ddaear  yn  crynu,  y 
mynydd  yn  toddi — pobloedd  yn  syrthio  dano,  Seion  yn 
llawenhau. 

Heb  y  presennoldeb  hwn  collir  y  gogoniant  a'r  amddiffyn 
hefyd  sydd  ar  drigfeydd  a  chymmanfäoedd  mynydd  Seion, 
fe  ä'r  weinidogaeth  yn  ddirmygus,  ac  yn  beth  cyffredin  ;  hi 
a  gyll  ei  pharch  a'i  hanrhydedd  yn  ngolwg  y  byd  nes  y 
medr  gellwair  â  hi  a'i  dirmygu — chwareu  a  chysgu  yn  ei  sŵn 
hi — yr  eglwys  yn  anhardd,  yn  gynffon  i'r  byd,  ac  nid  yn 
ben ;  bydd  dan  draed  yn  wawd  ac  yn  gân  i'r  meddwon. 

III.  Y  modd  i  ddiogelu  a  sicrhau  presennoldeb  Crist. 

Rhaid  i  ysbryd  cenhadol  fod  yn  yr  eglwys.  í£  Ewch  i'r 
hollfyd" — f<  Pregethwch  yr  efengyl  i  bob  creadur/'  mewn 
cyssylltiad  â  hyn  y  rhoddir  yr  addewid  o'i  bresennoldeb. 
Prif  ddyben  a  gwaith  yr  eglwys  yn  y  byd  yw  ennill  y  byd  i 
Grist ;  ac  os  na  bydd  yn  ymgeisio  at  brif  ddyben  ei 
sefydliad,  ni  all  ddisgwyl  presennoldeb  Crist  gyda  hi. 

Rhaid  i  Air  Crist  a'i  ewyllys  ef  fod  yn  unig  gyfarwyddwr 
mewn  crefydd.  "  Dysgwch  iddynt  gadw  pob  peth  a 
orchymynais  i  chwi."  Rhaid  i  bresennoldeb  Crist  gael  ei 
werthfawrogi  uwch  law  pob  peth  arall.  Rhaid  aberthu  pob 
peth  ag  sydd  yn  achos  iddo  gilio. 

Gwelwn  oddi  wrth  hyn  sicrwydd  llwyddiant  crefydd. 
"Wele,  yr  wyf  fi  gyda  chwi  bob  amser  hyd  ddiwedd  y  byd." 
Ni  lwydda  un  offeryn  ynte  i'w  herbyn.  Bydd  ganddo  ei 
bobl  yn  y  byd,  a  bydd  gyda  hwynt  hyd  y  diwedd  ;  gall 
guddio  ei  wyneb  ambell  dro,  ond  ni  all  ymadael  yn  hollol. 
Y  mae  wedi  ymrwymo  i  fod  gyda  hwynt  i'w  pleidio,  i'w 
llwyddo. 

Defnydd  cysur  i'r  Cristion  yn  ei  holl  dywydd — "Yr 
wyf  fi  gyda  chwi  bob  amser  " — bob  tywydd,  ddydd  a  nos, 
haf  a  gauaf,  yn  y  dwfr  ac  yn  y  tân — bob  amser,  dyna 
ddigon. 

Mai  byd  â  diwedd  i  fod  arno  yw  y  byd  hwn — "hyd 
ddiwedd  y  byd."  Diwedd  i  fod  ar  ei  drafferthion,  ei  dwrf 
a'i  wae,  a'i  fasnach,  diwedd  ar  bregethu  a  gwrandaw.  Y 
mae  byd  o'n  biaen  nad  oes  diwedd  i  fod  arno  byth ;  caiff  ei 
bobl  fod  gydag  ef  yn  hwnw  am  byth,  yn  wastad  gyda'r 
Arglwydd  heb  ddiwedd. 

Sêl  ar  y  cwbl — "  Amen."  Amen  y  tyst  ffyddlawn  a 
chywir,  yn  yr  hwn  y  mae  holl  addewidion  Duw  yn  îe  ac  yn 
Amen.  Amen  yr  eglwys ;  y  mae  hithau  yn  dyweyd  gydag 
eí,   "  Poed  felly,  a  dyna  ddigon;  ni  cheisiaf  fwy." 

Liverpool,  1844. 


XXIX. 
DOETHINEB     AC     ARIAN. 

"  Canys  cysgod  yw  doethineb,  a  chysgod  yw  arian :  ond  rhagoriaeth 
gwybodaeth  yw,  bod  doethineb  yn  rhoddi  bywyd  i'w  pherchenog." — 
Preg.  vii.  12. 

"T^AU  beth  ag  y  mae  llawer  iawn  o  sŵn  yn  eu  cylch  yn  y 
-*--'  byd  yw  doethineb,  neu  grefydd,  ac  arian ;  dau  beth 
sydd  yn  effeithio  yn  fawr  iawn  ar  y  byd,  yw  doethineb  ac 
arian;  dau  beth  na  fedr  y  byd  wneyd  hebddynt,  a  dau  beth 
a  osodir  yn  aml  iawn  yn  gyferbyniol  i'w  gilydd  yn  y  Beibl 
ydynt,  ac  yn  neillduol  gan  Solomon.  Yr  oedd  Solomon  yn 
ddoeth  iawn,  ac  yn  ŵr  arianog  iawn,  ond  nid  oedd  yn 
ariangar.  Y  mae  yn  bossibl  i  ddyn  fod  yn  arianog,  yn 
meddu  llawer  o  aur  ac  arian,  heb  ei  fod  yn  caru  arian  ; 
ac  y  mae  yn  bossibl  i  ddyn  fod  yn  dlawd  o  arian  a  bod  yn 
caru  arian  yn  fawr.  Nid  yw  bod  yn  arianog  ar  lwybr 
gonest  yn  bechod,  ond  y  mae  bod  yn  ariangar  yn  un  o'r 
pechodau  gwaethaf — geilw  Paul  ef  yn  eilun-addoliaeth. 
Yr  oedd  Solomon,  gan  ei  fod  yn  berchen  llawer  o'r  ddau, 
yn  addas  iawn  i  draethu  am  danynt,  eu  gwerth  cymmhar- 
iaethol,  rhagoriaeth  y  naill  a'r  lla.ll,  a  rhagoriaeth  y  naill  ar 
y  lla.ll.  Yr  oedd  yn  caru  doethineb  os  nad  oedd  yn  caru 
arian.  Doethineb  a  ofynodd  gan  Dduw  pan  roddwyd  ei 
ddewis  iddo,  a  chafodd  yr  arian  yn  y  fargen — cafodd  y 
ddau.     Yn  aml  y  cyfarfyddir  â'r  naill  heb  y  lla.ll ;  nid  pob 

gŵr  doeth  sydd  yn  arianog — "A  chafwyd  ynddi  ŵr  tlawd 
doeth  ;"  y  mae  Uawer  gŵr  cyfoethog  yn  ynfyd  a  ffôl.  Y 
mae  y  byd  yn  gyffredin  yn  prisio  arian  yn  fwy  na  doethineb ; 
diystyrir  doethineb  y  tlawd,  a  chanmolir  ynfydrwydd  y  gŵr 
mawr  cyfoethog ;  a  phrofa  hyny  ynfydrwydd  y  byd  yn 
rhoddi  y  bri  uchaf  ar  y  peth  lleiaf,  ac  yn  anrhydeddu 
dynion  am  beth  nad  oes  dim  anrhydedd  yn  perthyn  iddo. 
"  Gwell  yw  bachgen  tlawd  a  doeth,  na  brenin  hen  ac  ynfyd ;" 
etto,  gwell  yw  y  ddau  beth  (doethineb  ac  arian)  ynghyd. 
Da  yw  doethineb  gydag  etifeddiaeth,  da  yw  doethineb 
lle  na  bo  etifeddiaeth ;  ond  gydag  etifeddiaeth  y  mae 
doethineb  yn  dda  iawn,  i  iawn  drefnu  yr  etifeddiaeth,  i'w 
hiawn  ddefnyddio.  Y  mae  etifeddiaeth  yn  fantais  fawr  i 
wneyd  daioni,  ac  y  mae  meddu  ar  ddoethineb  gyda  hi  yn 
gymmhwys  i'w  throi  yn  elw  gwir  i'r  dyn  ei  hun,  ac  yn  elw  a 
lleshâd  i'r  byd.  Y  mae  cyfoeth  wedi  ei  roddi  i  gadw  yn 
niwed  i'r  perchenog,  yn  troi  yn  ddinystr  i'r  ffôl,  yn  ddinystr 
i'w  gorph  a'i  enaid,  ac  yn  niwed  i'r  byd.  Faint  o  gyfoeth 
y  byd  a  offrymir  i  gynnal  llygredigaethau  y  byd  ?  "Cysgod 
yw  doethineb,  a  chysgod  yw  arian."  Y  mae  doethineb  ac 
arian,  er  eu  bod  mor  wahanol  i'w  gilydd,  rywbeth  yn  debyg 
i'w  gilydd  yn  eu  cymmwynasgarwch  i'w  perchenog — cysgod, 
nodded,  amddiffyniad. 

I.  Y  ddau  beth  cyferbyniol — doethi?ieb  ac  aria?i — y 
gwahaniaeth  rhyngddynt. 

Doethineb  yw  gofalu  yn  mlaen  pob  peth  i  sicrhau  a 
diogelu  y  peth  penaf  a  phwysicaf,  ac  ymarferiad  â'r  moddion 
cymmhwysaf  i'r  dyben  hwnw.  Dyna  ddoethineb  y  byd 
hwn  gyda  phethau  y  bywyd  hwn  ;  nid  doethineb  yw  colli 
yr  amser  i  ymdrafferthu  a  llafurio  gyda  phethau  di-bwys,  a 
gadael  pethau  mwy  angenrheidiol  a  phwysig  heb  ofalu  yn 

eu  cylch,  ac  nid  doeth  yw  y  dyn  a  wnelo  hyny.  Y  mae 
dyn  yn  ddeiliad  byd  arall  yn  gystal  a'r  byd  hwn ;  y  mae 
ganddo  ysbryd  yn  gystal  a  chorph  i  ofalu  am  dano  yn 
gystal  ag  amser ;  ac  yn  gymmaint  mai  yr  enaid  yw  y  dyn, 
mai  byd  arall  yw  ei  gartref  tragywyddol,  ei  wir  ddoethineb 
ydyw  iddo  ofalu  yn  benaf  am  ei  amgylchiadau  ysbrydol,  ei 
heddwch  a'i  gysur  tragywyddol.  Nid  doethineb  yw  iddo 
ofalu  a  llafurio  yn  flaenaf  am  bethau  amser,  ac  esgeuluso 
pethau  tragywyddol,  gan  dreulio  ei  holl  amser  gyda  phethau 
ei  gorph,  ac  esgeuluso  pethau  enaid — nid  doethineb  yw 
hyn,  ac  nid  doeth  yw  y  neb  a  wna  hyn.  "  O!  ynfyd,"  ebai 
Duw  wrth  un  gŵr  a  dreuliasai  ei  holl  fywyd  i  drysori  iddo 
ei  hun  bethau  y  byd  yma,  gan  esgeuluso  pethau  byd  arall. 
Y  ddoethineb  a  ddysg  yr  Ysgrythyr  Lân  ydyw  "  ceisio  yn 
gyntaf  deyrnas  Dduw  a'i  gyfiawnder  ef,"  ceisio  yn  gyntaf  y 
mater  ysbrydol  a  thragywyddol  yn  dda  rhwng  yr  enaid  a 
Duw — "  Dechreuad  doethineb  yw  ofn  yr  Arglwydd."  Y 
mae  ofn  yr  Arglwydd  yn  myned  am  grefydd  yn  gyffredinol ; 
hyny  ydyw,  doethineb — "  cilio  oddi  wrth  ddrwg  sydd 
ddeall." 

Arian.  Dyma'r  gwrthddrych  cyferbyniol  iddo.  Hwn  a 
saif  fel  cydymgeisydd  â  doethíneb  am  y  flaenoriaeth  yn 
serch  a  chalon  plant  dynion.  Duw  y  byd  hwn — mammon 
anghyfiawn — cyfoeth  a  golud  y  byd  yma,  yr  hwn  sydd  yn 
brif  wrthddrych  gofal  ac  ymgais,  ac  yn  cael  ei  wneyd  yn 
ddyben  bywyd  y  rhan  fwyaf  o  blant  dynion. 

Y  mae  y  ddau  yn  gwahaniaethu  yn  fawr  oddi  wrth  eu 
gilydd  yn  eu  natur  a'u  nodweddau — un  o'r  byd  yma,  a'r 
lla.ll  o  fyd  arall ;  cloddir  un  i  fyny  o'r  ddaear,  a  disgyna  y 
llall  oddi  uchod ;  mater,  defnydd,  ydyw  un,  sylwedd 
ysbrydol  ydyw  y  lla.ll  j  un  i'r  byd  hwn,  a'r  llall  i'r  byd  arall. 

p 


210  Doethineb  ac  Arian. 

II.  Etto  y  maent  yn  debyg  i'w  gilydd  mewn  rhyw 
bethau — "Cysgod  yw  doethineb,  a  chysgod  yw  arian." 

Y  mae  arian  yn  gysgod  rhag  tlodi  ac  angen  tymmhorol 
i'w  perchenog.  Y  mae  y  tlawd  allan,  megys,  o  ran  ei 
amgylchiadau,  yn  y  tywydd,  heb  ddim  uwch  ei  ben  i'w 
gysgodi,  tra  y  mae  y  cyfoethog  yn  ei  gysgod.  "  Cyfoeth  y 
cyfoethog  sydd  iddo  yn  ddinas  gadarn,  ac  yn  fûr  uchel,  yn 
ei  dŷb  ei  hun."  Cysgod  yw  doethineb  hefyd  i'w  pherchenog 
hithau  mewn  tlodi — ftcysgod  craig  fawr  mewn  tir  sychedig" 
— cysgod  i'r  meddwl  i'w  ddiogelu  a'i  gadw  yn  nghanol  yr 
amgylchiadau  isel  a  phrofedigaethus. 

Y  mae  arian  yn  gysgod  o  rag-ddarpariaeth  erbyn 
amgylchiadau  dyfodol — peth  yn  cael  ei  roddi  i'w  gadw  wrth 
gefn  erbyn  dydd  drycinog ;  y  mae  yn  dda  iddo  erbyn  hyny 
fod  ganddo  beth  wrth  ei  gefn — amser  drwg  ar  fasnach,  wedi 
colli  iechyd,  neu  dymmor  henaint — cysgod  yw  arian  rhag 
angen,  fel  rhag-ddarpariaeth.  Cysgod  yw  doethineb  erbyn 
cystudd,  afiechyd — peth  wedi  ei  drysori  gan  y  meddwl 
erbyn  amser  gauaf  a  phrinder — trysori  sail  dda  erbyn  yr 
amser  sydd  ar  ddyfod. 

Cysgod  yw  arian  rhwng  dyn  a'i  ofynwyr — rhyngddo  a'r 
gyfraith — peth  i  atteb  i  bob  gofyn  a  ddaw  arno.  Y  mae  y 
llall,  druan !  yn  myned  i  gyfyngder  a  gwasgfa — dim 
rhyngddo  a'r  gofynwr — dim  i  atteb.  Cysgod  yw  doethineb. 
Y  mae  gan  yr  enaid  beth  i'w  atteb  i'w  ofynwyr  a'i  ofynion 
ysbrydol ;  y  mae  cyflawnder  addewidion  a  thystiolaethau  yr 
Efengyl  ganddo  i  dynu  o  hono  i  atteb  i  bob  gofyn  a  ddaw 
arno. 

III.  Rhagoriaeth  y  naill  ar  y  llall. 

Rhagoriaeth  gwybodaeth  yw,  fod  doethineb  yn  rhoddi 
bywyd  i'w  pherchenog. 

Moddion  cynnaliaeth  a  chysur  bywyd  yw  arian.  Y  mae 
doethineb  yn  fywyd  ynddi  ei  hun.  Bywyd  ydyw.  Y  mae 
arian  a  bywyd  yn  ddau  beth  gwahanol ;  y  mae  y  cyfoethog 
yn  marw  fel  y  tlawd — "  Yr  hwn  sydd  yn  credu  ynof  fi,  er 
iddo  farw,  a  fydd  byw." 

Peth  y  rhoddir  gwerth  arno  gan  drefn  wladol  yw  arian. 
Y  mae  gwerth  crefydd  ynddi  ei  hunan.  Gallai  rhywbeth 
arall  wneyd  y  tro  yn  lle  arian,  ond  cyttuno  ar  hyny  ;  ond  ni 
wna  dim  arall  y  tro  yn  lle  crefydd.  Y  hi  yw  y  peth — yr 
unig  beth  a  wna'r  tro. 

Cysgod  am  dymmor  yn  y  byd  hwn  yn  unig,  a  rhag  rhyw 
rai  o  ddrygau  y  byd  yma  yn  unig,  yw  arian.  Y  mae 
crefydd  yn  gysgod  yn  y  byd  hwn  a'r  byd  a  ddaw — yn 
gysgod  i'r  corph,  ac  yn  benaf  i'r  enaid;  yn  gysgod  yn  angeu, 
pan  y  mae  cysgod  arian  yn  cilio,  yn  gysgod  yn  y  glỳn,  yn 
gysgod  rhag  niwed  ynddo — "  yr  wyt  ti  gyda  mi,,;  yn  gysgod 
rhag  y  digofaint  sydd  ar  ddyfod.  "  Ni  thycia  cyfoeth  yn 
nydd  digofaint ;  ond  cyfiawnder  a  wared  rhag  angeu ;" 
"Eu  harian  na'u  haur  ni  ddichon  eu  gwared  hwynt  yn  nydd 
digter  yr  Arglwydd  ;"  "  Er  hyny,  y  sawl  a  wrandawo  arnaf 
fi  a  gaiff  aros  yn  ddiogel,  ac  a  gaiff  lonyddwch  oddi  wrth 
ofn  drwg."  Y  mae  yn  rhoddi  bywyd  i'w  pherchenog — 
bywyd  o  gysur,  diogelwch,  bywyd  tragywyddol  o  ogoniant  a 
dedwyddwch.     Dyma  ei  rhagoriaeth  hi. 

Liverpool,  1849. 


XXX. 

ENW     O     DRAGYWYDDOL     BARHAD. 

"  Ei  enw  fydd  yn  dragywydd :  ei  enw  a  bery  tra  fyddo  haul ;  ac  ym- 
fendithiant  ynddo  :  yr  holl  genhedloedd  a'i  galwant  yn  wynfydedig." — 
Salm  lxxii.  17. 

l^TID  oes  ond  un  enw  y  gellir  dyweyd  fel  hyn  am  dano, 
-^  yr  enw  sydd  goruwch  pob  enw — yr  enw  Iesu. 
Gelwir  ei  enw  ef  Rhyfeddol.  Yr  enw  y  tyngodd  Jehofah 
mewn  cyíìawnder,  y  bydd  raid  i  bob  glin  blygu  iddo,  a  phob 
tafod  ei  gyffesu.  Y  mae  llawer  o  enwau  uchel  eraill,  ond  y 
mae  yr  enw  hwn  goruwch  iddynt  oll.  Yr  unig  enw  yn  y 
nefoedd  a  than  y  nefoedd  ag  y  mae  bywyd  ac  iachawdwr- 
iaeth  ynddo.  Y  mae  llawer  o  enwau  fuont  yn  uchel 
unwaith  wedi  myned  yn  isel,  enwau  y  bu  sôn  mawr  am 
danynt  wedi  myned  yn  anghof,  ac  felly  y  mae  y  naill  enw 
mawr  ar  ol  y  llall  ar  y  ddaear  yn  cael  eu  gwisgo  ymaith ; 
ond  dyma  enw  yn  parhau  "yn  dragywydd — tra  fyddo  haul." 
Rhedodd  yr  haul  filoedd  o  enwau  mawrion  ac  uchel  i  lawr, 
ond  dyma  enw  sydd  yn  cyd-redeg  gyrfa  âg  yntau. 

Cân  ar  rinweddau  a  rhagoriaethau  yr  enw  hwn  ydyw  y 
Salm  hon,  ac  un  o  ganiadau  mwyaf  gogoneddus  yr 
Ysgrythyrau  ydyw  o  ran  ei  thestyn,  ei  sylwedd,  a'i  syniadau 
dyrchafedig  a  thyner.  Fel  Brenin  y  gosodir  y  Messiah 
allan  yma ;  cenir  am  dano  weithiau  fel  Prophwyd  ac  fel 
Archoffeiriad,  ond  yn  ei  swydd  a'i  ogoniant  feî  Brenin  y 

gosodir  ef  allan  yn  y  fan  hon.  Urddas  a  chymmeriad  y 
brenin,  helaethrwydd  ei  frenhiniaeth,  egwyddorion  ei  lywodr- 
aeth,  cyfiawnder,  uniondeb,  gwirionedd,  a  chariadlonedd 
bendithion  ei  deyrnasiad  i'r  byd  ;  dylanwad  ei  lywodraeth 
ar  y  ddaear  yn  dwyn  heddwch,  tangnefedd,  llwyddiant, 
gwaredigaeth,  cysur  a  dedwyddwch  cyffredinol ;  gwynfyded- 
igrwydd  ei  ddeiliaid,  a  darostyngiad  ei  elynion,  cadernid  a 
pharhâd  ei  deyrnas  a'i  lywodraeth  yn  dragywydd. 

1.  Ei  Enw. 

i.  Enw  yn  dal  perthynas  â'n  natur  ni  yw  yr  enw  hwn,  ac 
y  mae  hyn  yn  rhoddi  i?iterest  neillduol  i  ni  ynddo.  Y  mae 
dynoliaeth  yn  yr  enw;  y  mae  yr  hwn  sydd  yn  gwisgo  yr  enw 
yn  perthyn  i  ni — yn  ddyn.  Mab  y  dyn  ydyw  un  o'i 
deitlau  arbenig.  Y  mae  Duw  ynddo  hefyd — Duwdod 
ynddo.  Emmanuel  hefyd  ydyw  un  o'i  deitlau — Duw  gyda 
ni — Mab  Duw. 

2.  Enw  yn  dal  perthynas  â'n  hachos  ni,  o'n  plegid  ni  y 
gwisgodd  yr  enw.  Enw  er  ein  mwyn  ni  ydyw — Iesu, 
Gwaredwr.  Y  mae  yn  Arglwydd  pawb  oll,  ond  i  ni  y  mae 
yn  Waredwr ;  y  mae  yn  Frenin  angylion,  ond  yn  Geidwad 
dynion.  Y  mae  yn  llywodraethu  nef  a  daear,  ac  ufTern 
hefyd,  ond  Achubwr  a  Phrynwr  dynoliaeth  ydyw ;  nid  yw 
yn  dal  y  berthynas  hon  âg  un  naturiaeth  ond  ein  natur  ni. 
"  Ni  chymmerodd  efe  naturiaeth  angylion,  ond  hâd 
Abraham  a  gymmerodd  efe." 

3.  Ennillodd  yr  enw  mawr  hwn  ar  y  ddaear  yn  ein  natur, 
wrth  wasanaethu  ein  hachos  ni.  Nid  enw  gwâg  ydyw, 
swydd  heb  waith  yn  perthyn  iddi — M  Efe  a  fu  yn  ufudd  hyd 
angeu ;  ie,  angeu  y  groes,  o  herwydd  pa  ham  Duw  a'i  tra 
dyrchafodd  yntau,  ac  a  roddes  iddo  enw,  yr  hwn  sydd  gor- 
uwch  pob  enw,"   ar  gyfrif  iddo  ei  ennill,  ei  baeddu  trwy 

ogoneddu  Duw  mewn  ufudd-dod  i'w  ewyllys  yn  mhrynedig- 
aeth  dyn — mawrhau  y  gyfraith  a'i  gwneyd  yn  anrhydeddus, 
rhoi  ei  enaid  yn  aberth  dros  bechod,  tywallt  ei  enaid  i 
farwolaeth — "  Am  hyny  rhanaf  iddo  ran  gyda  llawer." 

II.  Parhâd  ei  Enw — "  Yn  dragywydd,  tra  fyddo  haul." 

i.  Yn  y  sôn  am  dano — yn  ngweinidogaeth  a  phregethiad 
yr  Efengyl — y  pregethwyr  yn  darfod  y  naill  dô  ar  ol  y  lla.ll, 
gweision  eraill  yn  cael  eu  hanfon,  yr  enw  yn  parhau  yn 
mhob  oes.  Y  mae  holl  ddyfais  uífern,  a  holl  rym 
awdurdodau  y  byd  hwn,  wedi  bod  ar  waith  yn  ceisio 
distewi  y  sôn  am  dano  yn  y  byd,  ac  wedi  methu.  Y  mae 
ei  enw  beunydd  yn  ymdaenu  fel  goleuni  boreu  wawr ;  y 
mae  mwy  o  sôn  am  yr  enw  heddyw  yn  y  byd  nag  a  fu 
erioed  o'r  blaen. 

2.  Fe  bery  yn  mhroffes  yr  eglwys.  Bydd  ganddo  rai  ar 
ei  enw  yn  arddel  ei  enw  yn  y  byd,  "  tra  fyddo  haul."  Ni 
wêl  yr  haul  y  byd  heb  eglwys  iddo  ynddo  tra  y  tywyna 
arno — rhai  yn  cofio  ei  angeu,  rhai  yn  ufuddhau  iddo,  yn  ei 
ganlyn  fel  dysgyblion.  Bydd  ei  hâd  yn  dragywydd,  fe  bery 
yn  ei  hâd  yn  ei  eglwys  "  tra  fyddo  haul." 

3.  Fe  bery  ei  enw  yn  ei  rym,  yn  ei  ddylanwad,  ei 
haeddiant,  a'i  effeithioldeb  "tra  byddo  haul;"  fe  bery  fel  y 
mae  yr  haul  yn  parhau.  Y  mae  yr  haul  yn  parhau  yr  un 
yn  ei  nerth,  yn  ei  oleuni,  yn  ei  wres,  yn  ei  ddylanwad  ar  y 
byd  naturiol  o  hyd — mor  gryf,  mor  gyflawn,  mor  effeithiol 
heddyw  a'r  diwrnod  cyntaf  y  cododd  ar  y  ddaear  erioed. 
Ei  enw  a  bery  felly;  y  mae  ei  haeddiant  yr  un,  eì  ddylanwad 
ar  y  byd  yr  un,  yn  dal  yn  ei  flâs  o  hyd.  Y  mae  pob  enwau 
eraill  yn  myned  yn  ddiflas  i  sôn  am  danynt,  ond  y  mae  ei 

enw  ef  yn  dal,  yn  parhau  o  hyd  ;  ato  ef  y  bydd  cynnulliad 
pobloedd  trwy  yr  oesau. 

4.  Fe  bery  yn  ngwedd'íau  ac  yn  mawl  yr  eglwys  ar  y 
ddaear.  ac  wedi  hyny  yn  y  nefoedd  byth  yn  dragywydd  ;  a 
phwy  a  fynega  ei  holl  fawl  ef  ? 

III.  Gwerthfawredd  yr  enw — "  Ymfendithiant  ynddo." 

Y  mae  rhywbeth  i'w  gael  ynddo.  Pwy  all  brisio  yr 
haul  ?  Y  mae  yr  holl  ddaear  a'i  chreaduriaid  yn  ym- 
fendithio  ynddo.  Yn  ei  enw  Ef  yr  ymfendithia  pechadur- 
iaid — y  maent  yn  dyfod  iddo  yn  euog,  yn  dyfod  ynddo  yn 
gyfiawn  ;  yn  dyfod  iddo  yn  felldith,  yn  dyfod  ynddo  yn 
fendith ;  yn  dyfod  iddo  yn  farwol,  yn  dyfod  ynddo  yn 
fywyd ;  yn  dyfod  iddo  heb  ddim,  yn  dyfod  ynddo  yn 
etifeddion  pob  peth — prynedigaeth  yn  ei  enw  ef,  cyfiawnder 
a  sancteiddrwydd  yn  ei  enw  ef.     "  Ymfendithiant  ynddo." 

"  Yr  holl  genhedloedd  a'i  galwant  yn  wynfydedig." 
Ynddo  ef  y  gobeithia  y  cenhedloedd,  y  bendithir  yr  holl 
genhedloedd ;  ac  wedi  eu  bendithio  ynddo,  y  maent  yn  ei 
fendithio — y  bendithion  a  dderbyniant  ynddo  a  thrwyddo 
yn  dychwelyd  yn  ol  yn  afonydd  o  fawl  a  chlod. 

Casgliadau. 

Y  rhai  sydd  yn  arddel  ei  enw  mawrhewch  eich  an- 
rhydedd  a'ch  braint.  A  ydych  yn  ystyried  ac  yn  teimlo  yr 
anrhydedd  o  broffesu  enw  Crist — nid  yn  unig  yn  ddyled- 
swydd,  ond  yn  anrhydedd;  nid  yn  anrhydedd  yn  unig,  ond 
yr  anrhydedd  benaf  ac  uchaf  dan  y  nefoedd.  Y  mae 
llawer  yn  proffesu  crefydd  fel  yn  tybied  fod  yn  fraint  i'r 
eglwys  eu  cael  hwy.  Gall  crefydd  fyw  hebom  ni,  ond  beth 
ddaw  o  honom  ni  hebddi  hi  ? 

Y  di-broffes.  Beth  feddyliwch  chwi  o  honoch  eich 
hunain  ?  A  hoffech  chwi  fyw  a  marw  heb  broffesu,  heb 
arddel  yr  enw  hwn  ?  Na — a  hoffech  chwi  gael  myned  at 
Grist  i'r  nefoedd  ar  ol  marw,  heb  ei  arddel  am  funyd  erioed 
ar  y  ddaear  ? 


XXXI. 

CRIST     YN     ABERTHU     EI     HUN     OT 
FODD. 

"Efe  a  orthrymwyd,  ac  efe  a  gystuddiwyd,  ac  nid  agorai  ei  enau  : 
fel  oen  yr  arweinid  ef  i'r  lladdfa,  ac  fel  y  tau  dafad  o  flaen  y  rhai  a'i 
cneifiai,  felly  nid  agorai  yntau  ei  enau." — Esa.  liii.  7. 

O  AIF  y  brophwydoliaeth  yn  y  bennod  hon  fel  seren  o'r 
^  maintoli  mwyaf  yn  ffurfafen  ysbrydoliaeth ;  ar  y 
Messiah  yn  unig  y  mae  yn  traethu,  ac  ato  ef  yn  unig  y  gellir 
ei  chymmhwyso.  Y  mae  rhai  prophwydoliaethau  yn  yr 
Hen  Destament  na  buasem,  hwyrach,  byth  yn  deall  eu  bod 
yn  cyfeirio  at  Grist,  oni  buasai  i  ryw  un  o'r  ysgrifenwyr 
ysbrydoledig  eu  deongli  felly.  Y  mae  rhai  eraill  yn  ddyblyg 
eu  cymmhwysiad,  yn  perthyn  mewn  rhan  i'r  prophwyd  ei 
hun,  ac  mewn  rhan  i  Grist ;  amryw  yn  gymmhwys  mewn 
rhan  i  Dafydd,  eraill  i  Solomon,  ac  hefyd  mewn  modd 
cyfiawn  i  Grist.  Y  mae  rhai,  hefyd,  nad  ydynt  yn  perthyn 
i  neb  ond  i  Grist ;  ac  felly  y  mae  hon,  ni  wedda  ei  gwisg  hi 
am  neb  arall — Efe  yw  ei  chyflawnder  sydd  yn  ei  chyflawni 
oll  yn  oll.  Arweinir  ef  i  sylw  gan  yr  Arglwydd  fel  ei  was, 
ei  ffyddlondeb  a'i  lwyddiant  yn  ei  wasanaeth,  y  dyrchafiad 
a'r  gogoniant  fydd  iddo  fel  gwobr  ei  wasanaeth.  Yr  olwg 
isel  fyddai  gan  y  genedl  arno,  y  siomedigaeth  a  gai  eu 
disgwyliad  cnawdol  hwy  ynddo.  "  Pwy  a  gredodd  i'n 
hymadrodd?"     Cŵyn  y  prophwyd  yw  hon.     Pwy  a  gredodd 

i'r  hyn  a  draethwyd  am  dano  o'r  blaen,  ac  a  draethir  etto  ? 
A  phan  ddêl  efe,  pwy  a  grêd  ynddo  ?  Gwreiddyn  o  dir 
sych,  heb  na  phryd  na  thegwch  iddo  fel  y  dymunent. 

Crist  fel  offeiriad  sydd  yma,  yn  rhoddi  aberth  dros 
bechod — yn  rhoddi  ei  hun  yn  aberth.  Defnyddir  llawer  o'r 
geiriau  cryfaf  i  osod  allan  ddyfnder  ei  ddarostyngiad,  a 
mawredd  ei  ddioddefiadau,  a  chwerwedd  ei  angeu.  Ond  y 
mae  y  gogoniant  ar  ol  hyny  yma  hefyd — "  gyda'r  cyfoethog 
yn  ei  farwolaeth ;"  "  efe  a  wêl  ei  hâd."  Efe  a  fydd  byw 
wedi  marw,  byw  i  weled,  medi  a  mwynhau  o  ffrwyth  ei 
farwolaeth — "  efe  a  estyn  ei  ddyddiau,  ac  ewyllys  yr 
Arglwydd  a  lwydda  yn  ei  law  ef ;"  "  fy  ngwas  cyfiawn  a 
gyfiawnhâ  lawer ;"  " rhanaf  iddo  ran  gyda  llawer,  ac  efe  a 
rana  yr  ysbail  gyda'r  cedyrn,  am  iddo  dywallt  ei  enaid  i 
farwolaeth." 

"Efe  a  orthrymwyd,  ac  efe  a  gystuddiwyd,"  neu  fel  y 
bernid  gan  rai,  gellid  darllen  y  geiriau — Gofynwyd,  ac  efe 
a  aeth  yn  attebol — neu,  Aeth  yn  attebol,  a  gofynwyd  ef,  fel 
yr  echwynwr  yn  gofyn  y  dyledwr. 

i.  Aeth  yn  attebol  dros  eraill  oedd  yn  rhwym  mewn 
gofynion,  yn  ddyledwyr.  Yr  oedd  efe  ei  hun  yn  rhydd, 
uwch  law  pob  gofyn,  a  gofynwyr.  Nid  oedd  gan  neb  yn  y 
nefoedd  na  than  y  nefoedd  ddim  i'w  ofyn  iddo,  ac  ni 
buasai  neb  byth  yn  ei  ofyn,  oni  buasai  iddo  fyned  yn 
rhwym  dros  eraill.  Nid  oedd  neb  arall  a  aethai,  ac  nid 
oedd  neb  arall  a  wnaethai  y  tro  chwaith — neb  â'i  gymmer- 
iad  yn  ddigon  uchel  yn  y  ddynoliaeth,  yr  un  enw  a  dal'sai 
wrth  yr  ymrwymiad  ond  ei  enw  ef — ac  efe  a  aeth. 

2.  Yn  wirfoddol,  heb  orfod,  heb  rwymau  ;  nid  oedd  neb 
a  allasai  roddi  gorfod  arno,  ac  nid  oedd  arno  rwymau  i'r 
rhai  yr  aeth  yn  attebol  drostynt.  Y  mae  rhyw  rwymau  yn 
peri  i  ddynion  fachnio  y  naill  dros  y   lla.ll   yn  fynych ;   un 

wedi  derbyn  cymmwynas  oddi  ar  law  ei  gymmydog,  ni  all 
yn  hawdd  wrthod  gwneyd  cymmwynas  iddo  yntau  pan  y 
mae  yn  dyfod  ar  ei  ofyn  ;  neu,  rwymau  cyfeillgarwch,  rhyw 
gymmhelliad  yn  peri;  ond  nid  oedd  dim  felly  yn  dylanwadu 
yma.  Ni  chawsai  gymmwynas  erioed  gan  y  rhai  yr  aeth  yn 
attebol  drostynt ;  yr  oedd  ef  uwch  law  eu  gallu  i  wneyd 
cymmwynas  iddo,  ac  nid  oedd  rhwymau  cyfeillgarwch  yn  ei 
gymmhell  chwaith — gelynion  di-achos  ei  Dad  ac  yntau 
oeddynt  bob  un,  estroniaid  a  gelynion  oeddynt  oll;  ac  etto, 
fe  aeth  yn  attebol  drostynt  yn  wirfoddol. 

3.  Efe  a  aeth  yn  attebol  er  gwybod  beth  fyddai  y 
canlyniadau.  Gwyddai  nad  oedd  ganddynt  ddim  i  dalu, 
gwyddai  y  syrthiai  y  gofynwyr  arno  ef  am  y  cwbl,  a  bod  y 
swm  yn  fawr  iawn.  Nid  dan  ei  ddwylaw  y  gwnaeth  yr 
ymrwymiad.  Nid  oes  un  machniydd  dynol  yn  gwneyd  fel 
hyn.  Y  mae  pob  un  wrth  fachnio  dros  arall  yn  gobeithio 
na  ddaw  dim  gofyn  arno  ef,  y  tala  y  cyfaill  ei  ddyled  ei 
hun ;  a  phan  y  mae  y  gofynwr  yn  syrthio  arno,  y  mae  yn 
edifarhau  yn  chwerw  am  roddi  ei  law  i  fyned  yn  attebol. 
Ond  yr  oedd  yr  holl  achos  a'r  canlyniadau  yn  oleu  iddo  Ef 
pan  oedd  yn  ymrwymo;  ac  wedi  ei  afael  ynddo,  nid  dyweyd 
yr  oedd,  "  Ni  feddyliais  erioed  y  daethai  hi  fel  hyn;  y  mae 
yn  edifar  genyf  heddyw  roi  fy  llaw  wrth  yr  ymrwymiad." 
Na,  clywch  Ef  yn  dyweyd  yn  ngafaelion  ei  ofynwyr, 
"  Cuddir  edifeirwch  o'm  golwg ;"  "  Gosodais  fy  wyneb  fel 
callestr,  a  gwn  na'm  cywilyddir." 

4.  Aeth  yn  attebol  am  gymmaint  ag  a  feddai — ei  Hunan 
mawr,  yn  yr  oll  ag  ydoedd.  Clywsom  am  ambell  un  wedi 
myned  yn  dlawd,  ag  oedd  yn  meddu  llawer,  trwy  fachnio 
dros  eraill ;  "  y  mae  heb  wely  dano,  aeth  yn  attebol  am 
gymmaint,  ac  am  fwy  nag  oedd  o  werth — aed  â'r  cwbl  oddi 
wrtho,  ac  nid  oedd  hyny  yn  ddigon  i  foddloni  y  gofynwyr." 

A  glywsoch  chwi  am  Fab  Duw.  am  Iesu  Grist,  yr  hwn,  ac 
efe  yn  gyfoethog — Efe  a  aeth  yn  dlawd,  aeth  heb  le  i  roi  ei 
ben  i  lawr.  Pa  fodd  ?  Myned  yn  attebol  dros  eraill  a 
wnaeth,  er  ein  mwyn  ni.  Cymmerodd  y  gofynwyr  afael 
ynddo,  ac  aeth  y  cwbl  a  feddai.  A  oedd  ganddo  ddigon  i 
atteb  y  gofynion?  Gofynwyd  ef — wedi  iddo  fyned  yn 
attebol,  daeth  y  gofynwyr  yn  mlaen. 

i.  Gofynwyd  ef  i'r  byd,  i'r  cnawd  ;  gofynwyd  ef  gan 
brophwydoliaethau  yr  Hen  Destament;  yr  oedd  gwirionedd 
Duw  yn  eu  geneuau  hwy  yn  ei  ofyn.  Ond  fe  attebodd  bob 
un.  Un  yn  gofyn  iddo  fod  yn  hâd  Abraham  ;  yr  hen  gyf- 
ammod  a  wnaed  âg  ef  yn  ei  gychwyniad  o  Ur  y  Caldëaid, 
ac  a  adnewyddwyd  drachefn  yn  Mamre.     "Llyfr  cenhedliad 

Iesu  Grist fab  Abrabam,"   medd  Matthew ;  dyna  hwnw 

wedi  ei  atteb.  Dyna  Jacob  yn  deffro,  ac  yn  gofyn,  uO  ba 
lwyth  ?"  "O  Judah  y  cododd  ein  Harglwydd  ni,"  medd  yr 
Apostol.  "  O  ba  deulu  yn  y  llwyth  hwn?"  gofynai  Dafydd. 
"  O  hâd  Dafydd  y  cyfodai  yr  Iachawdwr,"  medd  Paul. 
"  Pwy  yw  ei  fam  ef?"  gofynai  Esaiah.  "  Morwyn,  â'i  henw 
Mair,"  medd  Matthew.  "Pa  le  y  ganwyd  ef?"  medd 
Micah.  "  Yn  Bethlehem  Ephrata,"  medd  yr  Efengylwr. 
Dyna  yr  holl  ofynwyr  a'r  gofynion  yna  wedi  eu  hatteb  i 
foddlonrwydd,  yn  yr  iawn  bryd.  Yr  oedd  prophwydol- 
iaethau  eraill  yn  gofyn  iddo  fod  o  garacter  neillduol.  "A 
ydyw  yn  peidio  gwaeddi,  a  dyrchafu  ei  lef  yn  yr  heol  ?' 
gofynai  un.  "  Ni  waedda  ac  ni  ddyrchafa  ei  lef,"  medd  yr 
hanes.  "A  ydyw  yn  peidio  tori  ambell  gorsen  ysig?" 
"  Corsen  ysig  nis  tỳr."  "  A  ydyw  ef  yn  llariaidd  ?"  gofynai 
un  arall.  "Addfwyn,  a  gostyngedig  o  galon,"  medd  yr 
atteb. 

2.  Gofynwyd  gan  y  ddeddf — y  ddeddf  yr  oeddym  ni  yn 
ei  gafael  fel  methdalwyr,  dan  ei  melldith,  a'n  bywydau  wedi 


Crist  yn  abertJtu  ei  hun  o'i  fodd.  221 

myned  yn  fibrffet.  Gofynwyd  natur  lân  ddihalog,  a  dyma 
hi  ynddo  Ef — "  y  peth  sanctaidd."  Gofynwyd  bywyd  glân, 
di-fai, ;  dyna  fe,  am  unwaith — heb  bechod,  nid  adnabu 
bechod,  yr  hwn  ni  wnaeth  bechod.  Ei  ufudd-dod  yn 
berffaith,  wrth  fodd  y  ddeddf  oedd  yn  gofyn. 

Ond  yr  oedd  yn  gofyn  ei  fywyd,  gan  iddo  fyned  yn 
attebol  dros  droseddwyr.  Yr  oedd  y  byd  wedi  ei  arbed  am 
bedair  mil  o  flynyddoedd  ar  ymddiried  ei  aberth.  Yr  oedd 
patriarchiaid  a  phrophwydi  wedi  eu  gollwng  i'r  nefoedd  ar 
ymddiried  y  ceid  Iawn  ganddo;  rhaid  eu  troi  dan  gadwynau 
tywyllwch  etto,  os  na  ettyb  y  gofyn  mawr.  Erbyn  awr  y 
gofyn,  dyma  fe  yn  barod  i  atteb — "  Y  Tad,  daeth  yr  awr." 
"  Pwy  ydych  yn  ei  geisio  ?  Myfi  yw."  Daeth  yr  holl 
brophwydoliaethau  oedd  heb  eu  hatteb,  a'u  gofynion  yn 
mlaen,  ac  attebwyd  hwy  bob  un — gofynion  y  ddeddf,  hyd 
yr  hatling  eithaf,  ac  attebodd,  nes  atteb  yr  olaf — 
"  Gorphenwyd."  Dyna  ddigon  i'r  gofynion  oll,  a  digon 
byth.  Ni  ofyna  deddf  a  chyfiawnder  un  aberth  mwy.  Aeth 
deddf  yr  hen  aberthau  yn  ulw  ar  allor  ei  Aberth  ef — hen 
ysgrifenlaw  yr  ordeiniadau,  yr  hon  oedd  i'n  herbyn  ni,  wedi 
ei  hoelio  wrth  y  groes.  Fn  herbyn  ni  yr  oedd  aberthau 
hono,  adgoffa  pechodau.  Ond  dyma  Aberth  trosom — 
dileu  pechod.     "  Fe  gaed  y  gwystl  mawr  yn  rhydd." 

Casgliadau. 

Gwelwch  râs  ein  Harglwydd  Iesu  Grist.  Gorfoleddwch, 
rhyfeddwch,  canmolwch  Ef ;  y  mae  yn  werth  i'w  ganmawl 
byth  gan  holl  dafodau  a  doniau  nef  a  daear. 

Gan  iddo  fyned  yn  attebol,  a  chyflawni  y  gofynion,  fe 
ddaw  myrdd  o  ddyledwyr  euog  yn  rhyddion.  Y  mae 
ganddo  awdurdod  i  ryddhau,  y  mae  yn  myned  allan  yn  yr 
Efengyl    gyhoeddi  rhyddid  i'r  caethion,  i  agor  y  carchar  i'r 

rhai  sydd  yn  rhwym,  a  dyweyd  wrth  y  carcharorion — "  Ewch 
allan,  y  mae  y  cloion  wedi  eu  dattod,  y  bariau  wedi  eu 
dryllio,  y  drysau  wedi  eu  hagor.  Ewch  allan,  ymddangos- 
wch,  ni  raid  i  chwi  geisio  diangc,  ni  ddaw  un  swyddog  ar 
eich  ol.  Ymddangoswch  i'r  holl  ofynwyr,  a  gofynwch  yn 
fy  enw  i,  A  oes  ganddynt  rywbeth  yn  eich  erbyn  ?" 

Ynfydrwydd  y  pechadur  sydd  yn  gwrthod  ei  ryddid,  ei 
drugaredd  ei  hun;  yn  rhedeg  i  wyneb  ei  ofynwyr,  heb  ddim 
i  dalu.     Cyttuna  ar  frys. 


XXXII. 

CRIST     HEB     FOD     YN     YR     WYL. 

"  Beth  a  dybygwch  chwi,  gan  na  ddaeth  efe  i'r  ŵyl  ?'' — Ioan  xi.  56. 

~VTR  oedd  Efe  yn  arfer  bod  yn  bresennol  yn  yr  ŵyl  yn 
-*-  wastad.  Ni  bu  un  ẃyl  yn  Jerusalem  wedi  iddo 
ddechreu  ei  weinidogaeth  nad  oedd  Efe  ynddi ;  ac  yn 
benaf  un  o  bawb,  Efe  oedd  canol-bwngc  sylw  pob  un. 
Gwnaeth  sôn  am  dano  yn  mhob  un.  Yr  oedd  cannoedd  er 
eu  gwell  trwy  gyfarfod  âg  Ef. 

Rhaid  y  teimlai  y  Gwaredwr  ddyddordeb  dwfn  a  sanctaidd 
yn  y  gŵyliau  Iuddewig  a'u  defodau,  canys  yr  oedd  Ef  yn 
canfod  i  mewn  iddynt — yn  gweled  ac  yn  deall  eu  hystyr  a'u 
dybenion  dwyfol.  Ychydig  iawn  o'r  holl  filoedd  pobl  a  ym- 
gynnullent  yno  oedd  yn  meddwl  nac  yn  dirnad  dim  i 
bwrpas  am  danynt.  Ymgynnullent  i'w  cadw  fel  ffurf  a 
defod,  heb  feddwl  am  yr  arwyddocâd  a'r  dyben  oedd 
iddynt ;  ond  gwelai  Ef  ynddynt  y  pethau  am  dano  ei  hun. 
Dygai  y  bobl  eu  hŵyn  i'r  allor  heb  feddwl  fawr  fod  Oen 
Duw — sylwedd  yr  aberthau  hyny — yno  yn  eu  mysg. 
Cyfiawnai  yr  offeiriaid  eu  gwaith  ger  ei  fron  heb  ei 
adnabod,  ond  yr  oedd  ef  yn  gweled  ac  yn  dirnad  dirgelwch 
yr  holl  wasanaeth,  ond  cadwai  y  cwbl  iddo  ei  hun  yn  awr ; 
ni  ddaethai  yr  amser  i'w  hegluro  etto,  hyd  nes  yr  elai  Ef  yn 
ddiwedd  i  ddeddf  yr  aberthau  hyny  trwy  ei  aberth  ei  hun. 

Gŵyl  y  Pasc,  a'r  Pasc  diweddaf  am  byth  oedd  hon. 
Gwyddai  Ef  fod  tymmor  yr  hen  ŵyl  a  sefydlasid  bymtheg 
can'  mlynedd  neu  ragor  cyn  hyny  yn  awr  ar  derfynu. 
Arosodd  yn  hwy  nag  y  byddai  arferol  heb  wneyd  ei  ym- 
ddangosiad  yn  Jerusalem,  ac  yr  oedd  ganddo  ei  ddyben  yn 
hyny.  Aeth  y  bobl  yn  anesmwyth  am  dano,  i  gyd-ymholi 
yn  ei  gylch — teimlent  yn  hynod  o  siomedig.  Beth  a 
dybygech  chwi  ?  Beth  a  allai  fod  yr  achos  ?  A  glywsoch 
chwi  am  dano  ?  Yr  oedd  yr  ŵyl  yn  werth  pob  aberth  ac 
ymdrech  i  ddyfod  iddi,  pan  fyddai  Efe  yn  bresennol — 
rhywbeth  o  werth  ei  glywed,  a'i  weled,  a'i  deimlo — gwerth 
dyfod  yr  holl  ffordd  o  gyrau  pellaf  y  wlad  i  Jerusalem  er  eu 
mwyn.  Ond  gvvyl  dlawd,  siomedig,  a  gwael  fyddai  hono 
na  byddai  Efe  ynddi. 

Presennoldeb  Crist  yn  ordinhadau  crefydd  sydd  yn 
gosod  mawredd,  bywyd,  gogoniant,  a  gwerth  arnynt.  Nid 
ydym  ni  i'w  ddisgwyl  i'n  gŵyliau  yn  awr  yn  ei  bresennoldeb 
corphorol  gweledig,  fel  yr  oedd  yn  ngŵyliau  yr  Iuddewon, 
yn  nyddiau  ei  gnawd  ;  ac  etto,  y  mae  Efe  i'w  ddisgwyl  yn 
wirioneddol  bresennol  yn  awr,  yn  mysg  ei  bobl — yn 
ordinhadau  ei  dŷ.  Beth,  a  pha  fath  yw  y  presennoldeb 
hwnw  ?  Y  peth,  y  nerth,  y  dylanwad  effeithiol  hwnw  oedd 
yn  cyd-fyned  â'i  bresennoldeb  corphorol  yn  y  gŵyliau 
gynt ;  y  peth  oedd  yn  rhoddi  mawredd  a  gogoniant  ar  y 
Gwaredwr  ei  hun  yn  mhob  man  yr  elai — y  rhinwedd  oedd 
yn  myned  allan  o  hono.  Oni  bae  hwnw  ni  fuasai  ddim 
rhagoriaeth  rhyngddo  Ef  â  rhywun  arall.  Y  rhywbeth 
oedd  yn  cydio  yn  sylw  a  theimlad  y  bobì,  nes  peri  iddynt 
synu,  rhyfeddu,  mawrhau  Ei  athrawiaeth — y  peth  oedd  yn 
goleuo  eu  meddyliau,  yn  gafael  yn  eu  cydwybodau,  ac  yn 
peri  iddynt  deimlo  pethau  na  theimlasant  erioed  o'r  blaen — 
yr  awdurdod  oedd  yn  ei  ddysgeidiaeth  Ef.     Hyn  oedd  yn 

gosod  rhagoriaeth  arno  ar  bawb  arall.  O  blegid  hyny  y 
mawrheid  Ef,  yr  ymofynid  am  dano,  ac  y  tynid  y  bobl  ato 
ac  ar  ei  ol ;  a'r  peth  hwn  ydym  yn  ei  ddeall  wrth  ei  Wyneb 
a'i  Bresennoldeb  etto — y  gallu  a'r  dylanwad  hwnw  i  gerdded 
gyda'i  eiriau  nes  y  byddont  yn  eiriau  "  bywiol,  nerthol, 
llymach  nag  un  cleddyf  llym  dau-finiog,  yn  cyrhaeddyd 
trwodd  hyd  wahaniad  yr  enaid  a'r  ysbryd,  a'r  cymmalau  a'r 
mêr,  yn  barnu  meddyliau  a  bwriadau  y  galon."  Y  peth  sydd 
yn  dal,  yn  clwyfo,  yn  lladd  ac  yn  bywhau  eneidiau,  a'r  peth 
hwnw  a  addawodd  Efe  i'w  eglwys  wrth  gymmeryd  ei 
bresennoldeb  corphorol  oddi  wrthi.  Llawer  gwaith  y 
dywedodd — "Yr  wyf  fi  yn  myned  ymaith...yr  wyf  yn  myned 
at  y  Tad,  ac  ni'm  gwelwch  i  mwyach  ;"  ac  ar  yr  un  pryd, 
"  Wele,  yr  wyf  fi  gyda  chwi  bob  amser  hyd  ddiwedd  y 
byd" — yr  wyf  fi  yn  myned  ymaith,  ac  yr  wyf  fi  yn  aros  gyda 
chwi. 

Yr  oedd  yn  addaw  ac  yn  sicrhau  iddynt  y  buasai  hyn 
yn  gwneyd  i  fyny  yn  dda  am  ei  absennoldeb  corphorol. 
Dyma'r  peth  a  roddodd  mewn  modd  anghyfTredinol  i'r 
Apostolion  a'r  eglwys  ar  ddydd  y  Pentecost  yn  gyflawniad 
o'i  addewid — y  nerth  o'r  uchelder,  y  peth  y  teimlodd 
Jerusalem  trwyddi  oddi  wrtho — y  peth  a  barodd  i'r  tair  mii 
waeddi  allan,  "  Beth  a  wnawn  ni  ?"  Y  peth  y  mae  bywyd 
a  pharhâd,  a  gogoniant  crefydd  efengylaidd  yn  y  byd  yn 
dibynu  ar  ei  gael.  Os  na  fydd  yn  bresennol  ar  y  gŵyliau, 
gŵyliau  meirwon  fyddant — tŷ  anghyfannedd  fydd  y  tŷ — 
trenga  crefydd,  gwywa  pob  grâs,  derfydd  pob  parch  ac 
anrhydedd  perthynol  i  eglwys  Crist ;  cyll  ei  dylanwad  ar  y 
byd,  Hygra  yr  athrawiaeth,  a  llygra  bucheddau  crefyddwyr. 
Gellir  adeiladu  capelau  gwychach  nag  erioed,  cynnal  a 
gwaddoli  athrofeydd,  codi  dynion  dysgedig  a  thalentog  i'r 
weinidogaeth ;  ond  bydd  y  cwbl  yn  ofer,  os  yr  Arglwydd 

nid  adeilada  y  Tŷ,  os  na  bydd  Ef  yn  bresennol  ni  ettyb  y 
cwbl  ddim  dyben. 

Y  mae  rhyw  dymmhorau  ar  grefydd  pan  na  fydd  y  peth 
hwn  yn  amlwg  yn  ei  hordinhadau,  a  rhyw  bethau  yn  achosi 
hyny.  Beth  a  dybygech  chwi  ?  A  ydyw  yr  athrawiaeth  yn 
bur  ?  Ni  wiw  disgwyl  ei  bresennoldeb  Ef  pan  na  bydd  y 
gwirionedd  am  dano  yn  cael  ei  ddal  allan  yn  deg  yn  y 
weinidogaeth.  A  ydyw  yr  Aberth  mawr  ar  allor  yr  athraw- 
iaeth  ?  A  ydyw  Gwaed  y  Cymmod  yn  nghawg  y  weinidog- 
aeth  ?  A  ydyw  Ef  yn  cael  ei  le  yn  ei  ordinhadau,  ei  Enw 
yn  cael  ei  ogoneddu,  ei  ras  yn  cael  ei  ddyrchafu  ?  Ni  all 
Efe  fod  yn  bresennol  lle  y  gwedir  ei  Enw,  ei  Berson  a'i 
haeddiant,  ei  gyfiawnder  a'i  râs.  Beth  a  dybygech  chwi  ? 
A  ellir  atteb  yn  gadarnhäol  na  ŵyr  y  weinidogaeth  yn 
Nghymru  ddim  ond  Iesu  Grist  wedi  ei  groeshoelio  ? 
Credu  yr  ydym  y  gellir.  Beth  a  dybygech  chwi  ?  A  ydyw 
llywodraeth  a  dysgyblaeth  y  Tŷ  yn  bur  yn  ol  ei  Air  Ef? 
Ni  all  Efe  fod  yn  bresennol  mewn  tŷ  aflan ;  rhaid  golchi 
budreddi  merched  Seion,  a  charthu  gwaed  Jerusalem  o'i 
chanol  cyn  ceir  y  cwmwl,  y  mŵg,  a  llewyrch  tân  fflamllyd, 
a'r  amddiífyn  ar  holl  ogoniant  trigfeydd  a  chymmanfäoedd 
Seion.  Beth  a  dybygech  chwi  ?  Ai  am  na  wahoddwyd 
Ef ?  A  fu  neb  yn  gofyn  iddo  ddyfod  ?  A  ydyw  ei  phobl 
wedi  myned  i  feddwl  y  gallant  wneyd  y  tro  hebddo  ?  Y 
mae  Efe  yn  ymguddio  o'r  golwg  pan  na  byddo  neb  yn  ei 
geisio,  i  ddysgu  i'w  bobl  y  wers  mai  hebddo  Ef  ni  allant 
wneuthur  dim. 

Y  mae  arwyddion  o'i  nesâd,  a'r  effeithiau  canlynol  i'w 
ymddangosiad,  yn  cynnwys  anesmwythder  yn  meddyliau  ei 
bobl  am  dano — holi  am  ei  hanes  ;  felly  y  bobl  hyn,  a'r 
Groegiaid  wedi  hyn  yn  dyfod  at  Phylip,  "  Syr,  ni  a 
ewyllysiem  weled  yr  Iesu."     A  oedd  rhyw  ewyllys  fel  hyn 

yn  eich  cymmhell  chwi  i  ddyfod  i'r  ŵyl  hon  ?  A  fynech 
chwi  weled  yr  Iesu  ?  A  ydych  yn  foddlawn  i  fyned  oddi 
yma  heb  gael  golwg  arno  ?  Os  oes  awydd  a  phryder  fel 
hyn  mewn  eneidiau,  y  mae  Efe  ger  llaw — nid  oedd  neppell 
pan  oedd  y  bobl  yn  holi  fel  hyn  am  dano — yr  oedd  yn 
Bethania — y  mae  hyn  yn  argoeli  y  daw.  A  phan  y  daw,  y 
mae  merch  Seion  yn  gorfoleddu ;  gellir  deall  ar  wyneb  y 
rhai  sydd  yn  adnabod  Ei  wedd  a'i  lais  yn  union  pan  y  mae 
Efe  yn  ymddangos.  Yr  oedd  y  bobl  y  pryd  hwn,  pan 
glywsant  ei  fod  yn  agos,  yn  myned  allan  i'w  gyfarfod — yn 
tori  cangau  o'r  gwŷdd,  ac  yn  eu  hysgwyd  yn  yr  awel ;  yn 
taenu  eu  dillad  ar  y  ffordd,  ac  yn  llefain,  "  Hosanna, 
bendigedig !  hosanna  yn  y  goruchanon.',  Y  mae  hen 
grefyddwyr  oeddynt  fel  prenau  crinion  yn  cael  eu  hireiddio, 
hen  goed  diffrwyth  yn  deilio,  hen  ysbrydoedd  crinllyd  yn 
ystwytho,  pob  grâs  yn  cynnyddu  yn  ei  bresennoldeb  Ef,  a 
merch  Seion  yn  llawen  iawn — pechaduriaid  yn  cael  eu 
dychwelyd,  deillion  yn  dyfod  i  weled,  byddariaid  yn  clywed, 
mudion  yn  llefaru,  meirw  yn  cyfodi,  creigiau  yn  hollti, 
mynyddau  yn  toddi,  y  nefoedd  yn  rhwygo — pethau  ofnadwy 
ni  ddisgwyliwyd  am  danynt  yn  cael  eu  cyflawni.  Gelynion 
yn  gorfod  distewi,  ac  yn  ymddigio  ;  felly  y  Pharisëaid — 
cerydda  dy  ddysgyblion,  cadw  drefn.  Pe  tawai  y  rhai  hyn, 
íe  lefarai  y  ceryg  yn  y  fan.  Y  maent  yn  gorfod  gofyn,  Beth 
yw  hyn  ?  a  chyfaddef,  yn  wir  y  mae  Duw  ynoch. 

Liverpool. 


XXXIII 
Y     PERFFAITH     A'R     UNIAWN. 

(Pregethwyd  y?i  Wyddgrug  ar  achlystir  marwolaeth  y 
Parch.  Isaac  Harris,  yn  1864). 

"Ystyr  y  perffaith,  nc  edrych  ar  yr  uniawn :  canys  diwedd  y  gŵr 
hwnw  fydd  tangnefedd." — Salm  xxxvii.  37. 

ÜALM  o  addysg  ac  athrawiaeth  yw  hon.  Gosodir  dau 
^  gyflwr,  dau  gymmeriad  ar  gyfer  eu  gilydd,  o'r 
dechreu  i'r  diwedd — y  cyfiawn  a'r  drygionus,  yr  anwir  a'r 
uniawn,  y  sant  a'r  pechadur,  er  dangos  y  mawr  wahaniaeth 
sydd  rhyngddynt  yn  eu  sefyllfa,  yn  eu  hysbryd  a'u 
hegwyddonon,  yn  eu  buchedd  a'u  hymarferion,  ac  yn  eu 
diwedd.  Gwelir  goruchwyliaethau  Duw  yn  ei  ragluniaeth 
tuag  atynt — yr  annuwiol  weithiau  yn  llwyddo,  yn  blodeuo, 
a'r  cyfiawn  yntau  weithiau  yn  cyfaríod  âg  aml  ddrygau  a 
thrallodau  ;  ond  yn  y  diwedd,  y  mae  y  drygionus  yn  sicr  o 
dderbyn  gwobr  ei  anwiredd,  a'r  cyfiawn  yntau  o  fwynhau 
ffrwyth  ei  weithredoedd  mewn  tangnefedd. 

Casgliad  oddi  wrth  y  bregeth,  neu  gymmhwysiad  oddi 
wrthi  yw  y  testyn — "  Ystyr  y  perffaith." 

I.  Y  cymmeriad  anrhydeddus  a  ddynodir — y  perffaith,  yr 
uniawn — yr  un  gvvr  dan  ddau  enw,  yn  gosod  allan 
egwyddorion  y  galon,  ac  ansawdd  neu  nodwedd  ei  fuchedd 

cyhoeddus.  Y  perffaith,  dyna  gymmeriad  ei  galon,  ei 
ddyn  oddi  mewn ;  yr  uniawn,  dyna  garictor  ei  fywyd — yr 
olaf  yn  ffrwyth  y  cyntaf.  Y  perffaith,  dyna  y  ffynnon  ;  yr 
uniawn,  dyna  y  ffrwd.  Y  perffaith,  dyna  y  pren ;  yr 
uniawn,  dyna  y  ffrwyth  sydd  yn  tyfu  arno. 

Y  perffaiih,  nid  yn  yr  ystyr  o  burdeb  di-goll,  di-fai,  fel  yr 
oedd  Adda  yn  berffaith  cyn  ei  gwymp,  neu  fel  y  mae 
ysbrydoedd  y  cyfiawn,  y  rhai  a  berffeithiwyd.  Y  mae  i'r 
gair  ystyr  gyfyng  yn  aml  yn  y  Beibl,  yn  arwyddo  cywirdeb, 
a  symledd  calon  dyn  cywir  ei  egwyddorion — dyn  heb 
ddichell  yn  ei  ysbryd,  fel  y  dywedir  am  Noah,  a  Job,  a 
ffyddloniaid  eraill. 

Cywirdeb  neu  ffyddlondeb  calon  ydyw  y  peth  penaf  oll 
mewn  crefydd.  Agwedd  ac  egwyddor  y  galon  tuag  at 
Dduw — calon  berffaith  a  brisir  yn  benaf  dim  yn  y  Beibl ; 
nid  yw  talentau  a  doniau,  sêl  a  llafur  na  dim,  na  phob  peth 
gyda'u  gilydd,  yn  gymmeradwy  heb  y  cywirdeb  calon  hwn. 
Dywedir  am  aml  un  o  frenhinoedd  Judah,  efe  a  wnaeth  yr 
hyn  oedd  yn  uniawn  yn  ngolwg  yr  Arglwydd,  ond  nid  â 
chalon  berffaith,  ac  ni  ddaeth  yr  un  o'r  rhai  hyny  i  ddiwedd 
da — tramgwyddo,  syrthio,  a  gwaethygu  at  y  diwedd  y  maent 
oll.  Am  eraill,  dywedir  iddynt  rodio  â  chalon  berffaith, 
gwneyd  yr  hyn  oedd  dda  yn  ngolwg  yr  Arglwydd,  fel 
Dafydd — Asa,  er  iddo  golli  mewn  rhyw  bethau,  etto  yr 
oedd  calon  Asa  yn  berffaith  gyda'r  Arglwydd  ei  Dduw  ei 
holl  ddyddiau. 

Y  cywirdeb  neu  y  perffeithrwydd  calon  hwn  tuag  at 
Dduw  ydyw  y  prif  gymmhwysder  i  lenwi  swydd  a  chyflawni 
gwaith  cyhoeddus  dros  Dduw.  Yr  oedd  llawer  o  ragor- 
iaethau  yn  Moses,  ond  yn  benaf  oll,  Moses  yn  gywir  a 
ffyddlawn — cywir  yn  ei  holl  dŷ  ef,  megys  gwas,  er  tystiol- 
aeth  i'r  pethau  oedd  i'w  llefaru.     Pwy  sydd  was  ffyddlawn  a 

doeth — "  yr  ydys  yn  disgwyl  mewn  goruchwylwyr  gael  un 
yn  ffyddlawn ;"  yn  gywir,  a  gonest,  beth  bynag  fydd  yn 
eisieu;  bydd  y  peth  penaf  ynddo  os  yn  ffyddlawn,  gonest,  a 
chywir ;  ond  os  bydd  hyn  yn  eisieu,  andwya  bob  peth 
arall. 

Yr  unig  elfen  a  ganmolir  ac  a  wobrwyir  gan  y  Barnwr  yn 
y  dydd  olaf — "  Da  was,  da  a  ffyddlawn,  buost  ffyddlawn  ar 

ychydig  " "  Bydd  ffyddlawn  hyd  angeu,  a  mi  a  roddaf  i 

ti  goron  y  bywyd."  Ni  ddywed  ddim,  buost  ddoniol 
drosof,  buost  lwyddiannus,  buost  ddysgedig,  buost  boblog- 
aidd,  buost  enwog,  gwnaethost  lawer  o  sôn  am  danat — dim 
un  gair.  "  Buost  ffyddlawn."  Cywirdeb  a  ffyddlondeb 
calon  yn  unig  y  sonir  am  dano  wrth  wobrwyo. 

Peth  yn  nghyrhaedd  pawb  a  phob  un  gyda  chrefydd  yw 
hwn.  Cywirdeb  a  ffyddlondeb  i  lenwi  y  swydd  y  byddo 
ynddo,  beth  bynag  fyddo  nifer  y  talentau  a  ymddiriedwyd 
i'w  ofal,  ai  pump,  ai  dwy,  ai  un;  nid  am  ei  ddiffyg  gallu- 
oedd  y  condemnir  gwas  yr  un  dalent,  ond  am  ddiffyg 
ffyddlondeb. 

Ei  ffyddlondeb  i'w  Dad  yw  yr  elfen  fawr  yn  nghymmeriad 
y  Cyfryngwr,  am  yr  hon  y  derbyn  ei  wobr  gyfryngol — 
Archoffeiriad  ffyddlawn  yn  y  pethau  a  berthynent  i  Dduw — 
yr  Hwn  a  fu  yn  ffyddlawn  i'r  Hwn  a'i  hordeiniodd.  Ffydd- 
londeb  yw  gwregys  ei  lwynau,  am  Ei  ufudd-dod  hyd  angeu 
y  groes  y  tra  dyrchafwyd  Ef,  ac  y  rhoddwyd  iddo  enw  yr 
hwn  sydd  uwch  law  pob  enw. 

Yr  uniawn.  Dyma  garictor  cyhoeddus  ei  fywyd. 
Uniondeb  yw  llwybr  y  cyfìawn — ei  uniondeb  yn  profi  ei 
berffeithrwydd,  cywirdeb  a  ffyddlondeb  ei  galon.  Rhodiai 
yn  uniawn,  yn  ei  le  tuag  at  bawb,  yn  holl  gylchoedd 
bywyd — gwneuthur  barn  a  hoffi  trugaredd.  Camwedd  yw 
pechod — gwyriad  oddi  wrth  yr  hyn  sydd  iawn,  yn  ei  le, 

tuag  at  Dduw  a  thuag  at  ddyn.     Camwri — gwneyd  cam  â 
Duw  ac  â  dyn,  ac  â'i  enaid  ei  hun. 

II.  Y  sylw  a  elwir  ato.  Ystyr  ef,  fe  dâl  ei  ystyried,  y 
mae  yn  deilwng  o'th  sylw.  Edrych  arno,  y  mae  yn  werth  i 
edrych  arno.  Ystyr  ef,  sâf  arno  o  ran  dy  feddwl,  chwilia  i 
mewn  iddo,  cais  ei  ddeall  trwyddo — yn  ei  ysbryd,  ei 
egwyddorion,  a'i  amcanion,  edrych  arno  yn  byw,  yn  ei 
fuchedd  a'i  rodiad. 

Edrych  arno — y  mae  yn  wrthddrych  sylw  neillduol  Duw, 
Ni  thỳn  efe  ei  olwg  oddi  ar  y  cyfiawn — y  mae  yn  fawr  ac  yn 
werthfawr  yn  ei  olwg,  pa  le  bynag  y  mae  ;  nid  oes  yma  neb 
na  dim  arall  yn  werth  ganddo  ef  i  sylwi  arno. 

Edrych  ar  yr  uniawn  i'w  efelychu,  i  fod  yn  debyg  iddo ; 
os  mynit  ei  fraint  a'i  anrhydedd,  dysga  fod  fel  efe. 

III.  Cymmhelliad,  neu  reswm  neillduol.  "  Diwedd  y 
gŵr  hwnw  fydd  tangnefedd." 

Y  mae  diwedd  i'r  gŵr  hwnw  fel  eraill,  ond  y  mae 
gwahaniaeth  mawr  rhwng  ei  ddiwedd  ef  a  diwedd  pawb 
arall.  Diwedd  yr  annuwiol — a  dorir  ymaith.  Edrychodd 
Balaam  arno,  a  dywedodd,  "  Marw  a  wnelwyf  o  farwolaeth 
yr  uniawn,  a  bydded  fy  niwedd  fel  yr  eiddo  yntau."  Sut 
bynag  fu  arno  yn  ei  fywyd,  digon  helbulus  a  thrallodus  yn 
aml,  fe  ddichon,  ond  "  ei  ddiwedd  fydd  tangnefedd."  Y 
mae  tangnefedd  Duw  ynddo,  tangnefedd  cydwybod,  tang- 
nefedd  yn  ei  gyflwr,  yn  ei  brofiad — mewn  heddwch  â'r  nef, 
mewn  heddwch  âg  ef  ei  hun.  Efe  a  ä  i  dangnefedd  yn 
angeu,  ei  lwch  a  orphwys  mewn  tangnefedd  yn  y  bedd,  fe 
gyfyd  y  boreu  a  ddaw  mewn  tangnefedd  â'r  farn,  mewn 
heddwch  â'r  Barnwr.  Fe  fwynhâ  dangnefedd  tragywyddol. 
Dyna  ddiwedd  y  gŵr  hwnw. 

Yn  awr,  priodol  iawn  y  gellir  cymmhwyso  hyn  at  ein 
diweddar  anwyl  frawd,  eich  gweinidog  chwi — y  perffaith  a'r 
uniawn.  Fe  wisgodd  y  cymmeriad  fel  dyn,  fel  Cristion,  fel 
gweinidog  am  dymmor  hir. 

Ennillodd  y  cymmeriad  anrhydeddus  hwn  iddo  ei  hun, 
fel  dyn,  yn  nghydwybod  pob  dyn  a'i  hadnabu;  ni  ammheu- 
odd  neb  gywirdeb  ac  uniondeb  Mr.  Harris,  wedi  ei 
adnabod  unwaith.  Yr  oedd  yn  gadarn  fel  y  dderwen 
trwyddo  mewn  cywirdeb  ac  uniondeb,  yn  ei  holl  ymwneyd 
á'r  byd.  Dyn  i'w  air,  i'w  addewid  yn  mhob  peth,  dyn  o 
ddifrif  yn  ei  alwedigaeth  fel  ysgolfeistr ;  yr  oedd  yn 
ymdrechu  i  gadw  cydwybod  ddirwystr  tuag  at  Dduw,  a 
thuag  at  ddynion. 

Yn  ei  berthynas  â'i  frodyr  yn  y  weinidogaeth.  Cariadus 
ac  anwyl  oedd  yn  ei  fywyd — gonest,  di-dwyll  fel  cyfaill ;  ni 
chafodd  un  brawd  erioed  ei  ddolurio  ganddo  ef,  mewn  gair 
nac  ymddiried,  er  na  phetrusai  ddyweyd  yn  groew  yn 
wyneb  un  am  yr  hyn  a  ystyriai  yn  fai ;  ond  os  curai,  curai 
yn  garedig ;  os  archollai,  archollion  y  caredig  fyddent.  Y 
mae  chwithdod  y  frawdoliaeth  yn  fawr  ar  ol  y  brawd  anwyl 
a'r  gweinidog  ffyddlawn. 

Yn  ei  berthynas  â'r  eglwys.  Ond  goreu  y  gwyddoch 
chwi  am  dano,  fel  y  dywedai  Paul  am  un  o'i  frodyr — "Faint 
a  wnaeth  efe  o  wasanaeth  yn  Ephesus,  goreu  y  gwyddost 
ti "  (Timotheus).  Faint  o  ddaioni  a  wnaeth  efe  yn 
Wyddgrug,  goreu  y  gwyddoch  chwi ;  ond  gwn  innau  fod  ei 
garictor  am  gywirdeb  a  ffyddlondeb  yn  y  gweinyddiad  o'i 
swydd  wedi  ei  ddwfn  argraphu  ar  gydwybod  a  chalon  yr 
eglwys  hon.  Ffyddlawn  a  gonest,  yn  dysgu,  yn  rhybuddio, 
yn  hyfforddi,  yn  ceryddu,  yn  ymbil  gyda  llawer  o  ddagrau 
ar  rodio  o  honoch  "  yn  deilwng  o'r  alwedigaeth "  y'ch 
galwyd  iddi.     Daeth  yma  pan  oedd   yr  achos  yn  wan — 

ychydig  o  ysgwyddau  gweiniaid  oedd  dano,  llwyth  ei  ddyled 
yn  drwm,  y  gofalon  yn  fawrion  a  thrymion  iawn  ;  rhoddodd 
ei  ysgwyddau  dan  y  pen  trymaf  i'r  pren,  safodd  yn  ddiysgog 
dano — ei  lafur  beunyddiol  a  wasanaethai  i'w  gyfreidiau. 
Asyn  neu  ych,  neu  aur  ac  arian,  neu  wisg  neb  o  honoch  ni 
chwennychai.  Nid  oedd  yn  ceisio  yr  eiddoch  chwi,  ond 
chwychwi ;  treuliodd  ac  ymdreuliodd  dros  eich  eneidiau  am 
ond  ychydig  o  dâl ;  canwyll  yn  llosgi  ac  yn  goleuo  ydoedd 
yn  eich  mysg  am  ddeugain  mlynedd ;  bu  fyw  y  rhan  fwyaf 
o'i  oes  yn  y  capel  hwn,  yn  addysgu  plant,  y  dydd  ;  yn  y 
cyfarfodydd  gweddi  ac  eglwysig  yr  hwyr,  yn  yr  areithfa  hon 
y  Sabbath  yn  traethu  i  chwi  Air  Duw  mewn  difrifoldeb  a 
ffyddlondeb.  Ond  y  mae  wedi  tewi.  Ydyw,  y  mae  y 
deugain  mlynedd  wedi  myned  heibio ;  ni  welwch  ei  wyneb 
ond  hyny,  ni  chlywch  ei  lais  byth  mwy.  Yma,  lle  bu  fyw, 
yn  ol  ei  ddymuniad  ei  hun,  y  gorphwys  y  corph  gwael  hyd 
foreu  caniad  yr  udgorn.  Sangwch  yn  ysgafn  ar  y  llanerch 
yna,  y  mae  yna  lwch  cyssegredig  yn  huno. 

Meddyliwch  am  eich  blaenor  hwn.  Ail  ystyriwch,  ail 
edrychwch  arno  yn  byw  yr  holl  amser  y  bu  yn  myned  i 
mewn  ac  allan  yn  eich  plith.  Meddyliwch  am  fanylwch 
gofalus  ei  holl  fywyd — ei  fanylwch  gyda  phethau  cyffredin 
bywyd — ei  amser  i  bob  peth,  a  phob  peth  yn  ei  amser — ei 
brydiau  bwyd,  cysgu  a  chodi,  yn  ei  amser  gyda  phob  peth 
yn  y  tŷ,  yn  yr  ysgol,  yn  y  cynnulliadau  creíyddol — prydlon- 
deb  gyda  phob  peth.  Felly  yn  marw,  yr  oedd  yn  marw  fel 
Mr.  Harris  yn  union — "  Pob  peth  yn  ei  le,"  meddai.  Gair 
bỳr  yn  cynnwys  cyfrolau — feîly  yr  oedd  efe  wedi  byw,  "pob 
peth  yn  ei  le."  Nid  yw  yn  bossibl  meddwl  am  un  gair  arall 
a  fuasai  yn  cydweddu  cystal  â  charictor  ei  fywyd.  Meddyl- 
iwch,  ystyriwch,  cofiwch  ei  bregethau  sylweddol,  ei  gynghor- 
ion   a'i    rybuddion   gonest,    ei   ddagrau  lawer,  ei  weddiau 


234<  T  Perffaith  ar  Uniawn. 

taerion,  ei  fywyd  diargyhoedd.  Bydded  hyn  yn  awr  yn 
gysur  ac  yn  goron  gorfoledd  i  chwi  ar  ol  ei  golli.  Cawsoch 
weinidog  am  ddeugain  mlynedd  na  raid  i  chwi  ostwng  pen 
wrth  sôn  am  dano,  un  y  mae  iddo  air  da  yn  nghydwybod  y 
dref — pob  dyn  duwiol  ac  annuwiol  sydd  o'i  mewn. 
Ymdrechwch  fod  yn  goron  ei  orfoledd  yntau  yn  nydd 
Crist.  Gan  ystyried  diwedd  ei  ymarweddiad ;  y  diwedd 
oedd  dangnefedd — "  pob  peth  yn  ei  le." 

Cofiwch  fod  y  Pen  Bugail  yn  fyw — "Iesu  Grist  yr  un 
ddoe  a  heddyw,  ac  yn  dragywydd."  Efe  a'i  cododd,  a'i 
doniodd,  a'i  rhoddodd  i  chwi,  ac  a'i  cynnaliodd  trwy  ei  ras 
yr  holl  amser  y  bu  yn  eich  mysg.  Efe  yn  y  diwedd  a'i 
cymmerodd  ato  ei  hun,  at  ei  wobr,  wedi  ei  lafur  i  orphwyso 
bellach  yn  Uawenydd  ei  Arglwydd.  Nesewch  ato  yn 
agosach  nag  erioed.  Gofynwch  iddo  anfon  i  chwi  etto  un 
o  gyffelyb  feddwl  ag  ef,  yr  hwn  a  wir  ofala  drosoch.  Y  mae 
yr  Ysbryd  yn  weddill  ganddo. 

Ei  hen  wrandäwyr,  ystyriwch,  edrychwch,  cofiwch.  Y 
mae  wedi  tewi  wrthych,  a  thewi  drosoch  ;  ni  ddywed  mwy 
un  gair  wrthych  dros  Dduw.  Gwyliwch  na  chyfoda  ei 
bregethau,  ei  weddiau,  a'i  ddagrau  yn  dystion  yn  eich 
erbyn  etto  ddydd  a  ddaw — y  dydd  y  bydd  efe  yn  codi  o'r 
llawr  yna. 


XXXIV. 
DIFFODD      YR      YSBRYD. 

"Na  ddiffoddwch  yr  Ysbryd." — i  Thess.  v.  19. 

TT  MAE  hon  yn  un  o'r  bỳr  wersi  mwyaf  pwysig  o'r  lliaws 
-*-  a  rydd  yr  Apostol  wrth  derfynu  y  llythyr  hwn. 
Rhoddir  rhai  mewn  ffordd  o  ocheliad  rhag  ymddygiadau 
niweidiol  a  pheryglus,  a  rhai  mewn  ffordd  o  annogaeth  i 
ddyledswyddau  a  rhinweddau.  Un  o'r  gocheliadau  yw  y 
testyn,  "  Na  ddiífoddwch  yr  Ysbryd."  Yr  Ysbryd  Glân  yn 
ei  ddylanwadau  grasol  ar  y  meddwl  a  olygir.  Yn  nhrefn  a 
gwaith  iachawdwriaeth  y  dadguddiodd  y  Duwdod  ei  hun 
fel  Trindod  o  Bersonau,  a  phriodolir  i  bob  un  ei  swydd  a'i 
waith  yn  y  gwaith  mawr  o  adferu  y  byd  colledig  o'i  drueni. 
I'r  Tad,  y  Person  cyntaf  yn  ol  trefn  y  cyfammod,  y  priodolir 
yr  ysgogiad  cyntaf  yn  y  drefn  fawr — caru  y  byd,  arfaethu  a 
lluniaethu  y  ífordd  i'w  waredu,  ethol  yr  ail  Berson  yn  ben  y 
cyfammod,  ei  eneinio  a'i  anfon  ef  i'r  byd,  ei  osod  yn  Iawn, 
derbyn  a  chymmeradwyo  yr  Aberth,  ei  adgyfodi  o'r  bedd, 
a'i  ddyrchafu  ar  ei  ddeheulaw,  maddeu  a  chyfiawnhau  trwy 
ei  waed  Ef.  Yr  ail  Berson  tragywyddol  felly  ydyw  awdwr 
yr  iachawdwriaeth.  Rhoddodd  ei  hunan  dros  y  byd  yn 
aberth  ac  offrwm  difai  i  Dduw.  Dibenu  camwedd, 
gwneyd  cymmod  dros  anwiredd,  a  dwyn  cyfìawnder 
tragywyddol,  eiriol  dros  y  troseddwyr,  a  barnu  y  byw  yn  y 

dydd  olaf.  Gwaith  y  trydydd  Person  ydoedd  cymmhwyso 
y  Cyfryngwr  i'w  swydd,  ei  lenwi  a'i  addurno  â'i  ddoniau, 
cyflwyno  y  dadguddiad  o  ewyllys  Duw  yn  Nghrist  Iesu  i'r 
byd  trwy  yr  Ysgrythyrau,  codi  a  chymmhwyso  i  waith  y 
weinidogaeth,  argyhoeddi  y  byd,  arwain,  sancteiddio  a 
dyddanu  yr  eglwys — gogoneddu  Crist.  Gweithredodd  y 
Cyntaf  at  y  byd,  yr  Ail  dros  y  byd,  a'r  TrydyddjF^  y  byd — 
y  naill  yn  gogoneddu  y  llall,  a'r  Tri  yn  Un  tragywyddol  yn 
cyd-ewyllysio  ac  yn  cyd-weithredu  yn  achubiaeth  dyn 
colledig. 

Cymmherir  dylanwadau  yr  Ysbryd  i  wahanol  elfenau  yn 
natur  ag  ydynt  hanfodol  i'r  bywyd  naturiol,  megys  y  gwynt, 
yr  awyr  yr  ydym  yn  ei  hanadlu,  heb  yr  hon  nis  gallwn  fyw 
am  foment.  Pe  tynid  yr  awyr  o'r  Ue  hwn,  ni  a  fyddem  yn 
gynnulleidfa  farw  yn  y  fan.  Erchid  i  Ezeciel  brophwydo 
tua'r  pedwar  gwynt  am  anadl  bywyd  ar  laddedigion  y 
dyffryn.  Disgrifir  yr  Ysbryd  fel  gwynt  nerthol  yn  rhuthro 
ar  y  dysgyblion  ar  ddydd  y  Pentecost. 

Cymmherir  dylanwad  Ysbryd  y  Gras  i  ddwfr  hefyd. 
"  Tywalltaf  ddyfroedd  ar  y  sychedig,  a  ffrydiau  ar  y  sych- 
dir;"  hyny  yw,  tywalltaf  fy  Ysbryd — "  afonydd  o  ddwfr 
bywiol  a  ddylifant  o  hono  f  "  hyn  a  ddywedodd  efe  am  yr 
Ysbryd,"  y  dwfr  bywiol  hwnw.  Elfen  anhebgorol  i  fywyd  y 
byd  yw  dwfr;  pe  sychai  hwn  i  fyny,  sychai  bywyd  i  fyny  yn 
fuan,  ni  allai  na  choed,  na  llysiau,  na  hadau,  nac  un 
creadur,  fyw  wedi  hyny. 

Y  Tân  drachefn.  Y  mae  hon  yn  elfen  fywiol  trwy  natur 
yn  mhob  man — yn  un  o  egwyddorion  ei  bywyd ;  pe 
diffoddid  hon  diífoddid  bywyd,  rhewai  marwolaeth  bob 
peth.  Y  mae  pethau  eraill  yn  angenrheidiol  i  gynnaliaeth 
a  chysur  bywyd,  ond  y  mae  bywyd  ei  hun  yn  ddibynol  am 
ei  fodolaeth  ar  yr  elfenau  hyn,  yn  rhanau  hanfodol  o  hono. 

Yr  hyn  yw  yr  elfenau  hyn  i'r  byd  a'r  bywyd  naturiol  ydyw 
dylanwadau  grasol  yr  Ysbryd  i'r  byd  a'r  bywyd  ysbrydol— 
bywyd  rhinwedd,  duwioldeb,  a  chrefydd  ydynt ;  hebddynt 
gwywai  a  threngai  pob  prydferthwch  moesol  ac  ysbrydol, 
lledai  marwolaeth  ysbrydol  ei  hadenydd  dros  y  byd,  rhewai 
y  weinidogaeth  i  fyny,  ni  byddai  pob  gweddi  ond  celain  oer 
farw,  na  phob  cyflawniad  crefyddol  ond  corph  heb  Ysbryd 
ynddo.  Efe  yw  bywyd  crefydd — "  Na  ddiffoddwch  yr 
Ysbryd." 

Y  mae  yr  elfen  hon,  y  Tân,  yn  fwy  wrth  ewyllys  a  than 
reolaeth  dyn  nag  un  o'r  lleill.  Am  y  Gwynt  nid  oes 
genym  ddim  i'w  ddyweyd  wrtho  Ef  i'w  godi  na'i  ostwng, 
na'i  gyfarwyddo — "Ti  a  glywi  ei  sŵn  ef,  ond  ni  wyddost  o 
ba  le  y  mae  yn  dyfod,  nac  i  ba  le  y  mae  yn  myned."  Y 
mae  y  Gwlaw  felly — ni  erys  ar  ddyn,  ni  ddisgwylia  wrth 
feibion  dynion,  ond  y  mae  dynion  yn  gallu  arwain  y  dwfr 
fel  yr  ewyllysiant  ar  ol  ei  gael ;  tori  ffosydd  iddo,  troi  ei 
ffrydiau,  ei  drosglwyddo  trwy  bibellau  fel  y  mynent  gael  ei 
wasanaeth.  Ond  y  mae  y  Tân  yn  fwy  felly ;  gall  dyn  ei 
ennyn,  ei  borthi,  a'i  ddiffoddi  fel  y  myno,  ond  pan  ddigwyddo 
iddo  dori  allan  weithiau,  a  chael  gafael  ar  elfenau  hylosg  fel 
yr  enniilo  nerth  na  fedr  neb  na  dim  ei  wrthsefyll. 

Disgynodd  yr  Ysbryd  yn  dafodau  gwahanedig  megys  o 
dân  ar  y  dysgyblion.  Y  mae  Efe  fel  "  tân  y  toddydd ;" 
"  Bedyddio  â'r  Ysbryd  Glân  ac  â  thân."  Golygir  dylanwad 
yr  Ysbryd  yma  wrth  y  gymmhariaeth  hon,  tân.  "  Na 
ddiffoddwch  yr  Ysbryd."  Dylanwad  sydd  yn  ymwneyd  â'r 
meddwl  fel  bôd  rhydd  a  chyfrifol,  heb  ddinystrio  ei  ryddid 
a'i  gyfrifoldeb.  Y  mae  y  meddwl  yn  oddefol,  ac  yn  gweith- 
redu  o  dan  y  dylanwad.  Arferir  tri  gair  sydd  yn  agos  i'r  un 
ystyr — gwrthwynebu  yr  Ysbryd  Glân,  tristâu  a  gofidio  yr 
Ysbryd,  a  diffodd  yr  Ysbryd.     Y  mae  ei  wrthwynebu  yn  ei 

dristâu,  ac  y  mae  tuedd  yn  hyny  i'w  ddiffodd — i  beri  iddo 
gefnu  a  gadael  yr  enaid.  "Yr  ydych  chwi  yn  wastad  yn 
gwrthwynebu  yr  Ysbryd  Glân ;  megys  eich  tadau,  felly 
chwithau,"  medd  Stephan  wrth  yr  Iuddewon.  "Hwythau 
oeddynt  wrthryfelgar,  ac  a  ofidiasant  ei  Ysbryd  sanctaidd 
ef,"  medd  Esaiah  am  y  tadau  hyny.  Ei  wrthwynebu  yw 
dyweyd  a  gwneyd  yn  groes  iddo.  "  Na  ddiffoddwch  yr 
Ysbryd " — na  wrthwynebwch  ei  Air,  ei  gymmhelliadau 
grasol  ar  eich  meddyliau,  na  anufuddhewch  iddo,  na 
esgeuluswch  wrandaw  arno,  a  phlygu  yn  ufudd  iddo.  Y 
mae  yn  bossibl  i  eglwys  fel  cymdeithas  wneyd  hyn  ;  wrth 
eglwys  y  dywedir  fel  hyn,  ac  i  grefyddwr  yn  bersonol. 

Diffodd  yr  Ysbryd — trwy  fod  yn  esgeulus  a  difater  o'r 
ordínhadau  a  drefnodd  yr  Ysbryd — esgeuluso  y  Beibì,  ei 
Air  ef,  trwy  yr  hwn  y  mae  Efe  yn  gweithio  ar  galon.  Dyma 
y  gwifr  sydd  yn  cludo  y  tân  sanctaidd  i'r  meddwl.  Bod  yn 
ddiofal  am  athrawiaethau  yr  Efengyl,  gollwng  gafael  o 
honynt,  troi  oddi  wrth  râs  Crist  at  Efengyl  arall,  fel  y 
Galatiaid,  wedi  dechreu  yn  yr  ysbryd,  yn  myned  yn  ol  at  y 
cnawd — esgeuluso  gwedrìi,  myfyrdod,  a  moddion  cyhoeddus. 
Y  mae  hyn  yn  ddiffodd  ac  yn  tristâu  yr  Ysbryd  Glân — 
gwneyd  yn  fach  ac  yn  ysgafn  o'i  osodiadau  Ef,  yn  nesaf  at 
hyn  dywedir  "  na  ddirmygwch  brophwydoliaethau." 

Diffodd  yr  Ysbryd — trwy  ymarfer  âg  ordinhadau  crefydd 
yn  ddi-deimlad  a  di-fater  am  ei  gynnorthwyon,  yn  anianol 
heb  yr  Ysbryd — medru  gwneyd  hebddo  yn  ddigon  tawel, 
myned  trwy  gylch  o  ymarferiadau  allanol,  ffurfìol,  a  di- 
fywyd,  a  phob  un  o'r  rhai  hyny  yn  oer  a  marwaidd,  heb 
wres  na  bywyd  ysbrydol  ynddynt,  a'r  addolwyr  yn  ddigon 
boddlawn  arnynt  felly. 

Hefyd,  trwy  gynnen  ac  ymryson — lle  y  byddo  y  tân  hwn 
ni  bydd  dim  o'r  tân  sanctaidd.     Ysbryd  cariad  a  heddwch, 

ac  addfwynder  yw  Ysbryd  yr  Arglwydd.  Gellir  hefyd  ei 
dristâu  trwy  oddef  pechodau,  trwy  ddaearoldeb  a  chybydd- 
dod  yn  yr  eglwys. 

Gwrandäwyr  y  Gair,  "na  ddiffoddwch  yr  Ysbryd."  Y 
mae  gwrthod  Crist  yn  yr  Efengyl  yn  tristâu  ac  yn  diffodd  yr 
Ysbryd,  yn  peri  iddo  dramgwyddo  ac  ymadael.  Gogoneddu 
Crist  yw  ei  waith  Ef,  galw  a  chymmhell  at  Grist ;  y  mae  yr 
Ysbryd  a'r  bríodasferch  yn  dywedyd  "Tyred,"  a  gwrthod 
Crist  ydyw  y  peth  sydd  yn  ei  drístâu  yn  fwy  na  dim  ;  nid 
oes  dim  yn  fwy  wrth  fodd  calon  yr  Ysbryd  na  gweled 
pechadur  yn  dechreu  ysgogi  at  Grist ;  trwy  gredu  ynddo,  ei 
dderbyn  ac  ymostwng  iddo  yn  unig  y  gall  pechadur 
ogoneddu  Crist ;  a  phan  y  mae  yn  gwneyd  hyny  y  mae  yn 
gwneyd  y  peth  a  gais  yr  Ysbryd  Glân  ganddo ;  a  thra  heb 
wneydbyny,  y  mae  ei  wrandaw,  a'r  cwbl  a  wna,  yn  tristâu  yr 
Ysbryd. 

Trwy  ddiystyru  ei  gymmhelliadau  ar  y  meddwl,  eu  troi 
heibio,  edrych  arnynt  fel  pethau  di-bwys  a  di-werth,  yn  lle 
eu  meithrin  a'u  magu.  Teimlodd  llawer  o  honoch  duedd- 
iadau  yn  eich  meddyliau  lawer  gwaith  i  ymgyflwyno  i 
wasanaeth  Duw,  ond  oedwyd  ac  esgeuluswyd  ufudd-dod 
iddynt.  "  Dos  ymaith  ar  hyn  o  amser  " — addunedu  ryw 
amser  i  ddyfod,  beth  oedd  hyny  ?  tristau  a  difíbdd  yr 
Ysbryd. 

Ymarfer  â  phethau  a  dueddant  i  beri  iddo  gilio,  boddi 
argyhoeddiadau  y  gydwybod,  ymladd  a  gwingo  yn  erbyn  y 
symbylau. 

Ystyriwch  pwy  ydyw — yr  Ysbryd — bywyd  y  nef  a'r 
ddaear — ei  Ysbryd  sanctaidd  Ef — ffynnon  pob  bywyd, 
bendith,  a  dedwyddwch.  Gwyliwch  ei  dristâu  a'i  ddiffodd. 
Ystyriwch  ei  anfeidrol  ymostyngiad  a'i  raslonrwydd  yn 
dyfod  i  ymryson  ac  ymwneyd  â'r  meddwl.     Na  thristewch 

Ef,  y  cymmwynaswr  penaf.  Efe  a  addurnodd  y  nefoedd, 
Efe  sydd  yn  adnewyddu  wyneb  y  ddaear,  Efe  a  roes  y 
Beibl  a'r  Efengyl.     Na  thristewch  Ef. 

Ystyriwch  ei  neges — iachawdwriaeth  yr  enaid.  Am  eich 
cadw  y  mae  Efe — gweithio  ynoch  er  eich  cael  i  afael 
iachawdwriaeth;  eich  bywyd  tragywyddol  sydd  mewn  golwg 
ganddo. 

Nid  ymryson  yn  dragywydd ;  hwyrach  ei  fod  ar  gilio,  ar 
ddywedyd,  "  Gâd  iddo."  Os  llefara  efe  etto,  dywed,  "  Y 
mae  dy  was  yn  gwrandaw." 


XXXV. 
AR     ORDEINIAD     GWEINIDOG. 

"  Ac  efe  a  ddywedodd  wrthyf,  Mab  dyn,  bwyta  yr  hyn  a  geífych, 
bwyta  y  llyfr  hwn,  a  dos,  a  llefara  wrth  dŷ  Israel.  Yna  mi  a  agorais  fy 
safn,  ac  efe  a  wnaeth  i  mi  fwyta  y  llyfr  hwn.  Dywedodd  hefyd  wrthyf, 
Bwyda  dy  fol,  a  llanw  dy  berfedd,  fab  dyn,  â'r  llyfr  hwn  yr  ydwyf  fi  yn 
ei  roddi  atat.  Yna  y  bwytëais;  ac  yr  oedd  efe  yn  fy  saín  fel  mêl  o 
felusder." — Ezeciel  iii.  i — 3. 

~V^  MAE  y  pennodau  hyn  yn  cynnwys  hanes  ordeiniad 
-*-  Ezeciel  i'r  swydd  weinidogaethol.  Aeth  trwy 
amrywiol  raddau  o  ragbarotoadau ;  fel  yr  oedd  y  gwaith  yn 
fawr,  yr  oedd  parotoadau  mawrion  iddo.  Y  mae  y  bennod 
gyntaf  yn  fath  o  arweiniad  i  mewn  i'r  brophwydoliaeth. 
Pwy  oedd  y  gweinidog  ?  Yr  oedd  yn  offeiriad  o  hâd 
Aaron  ;  ac  er  ei  fod  wedi  ei  urddo  yn  offeiriad,  yr  oedd 
eisieu  ei  ail  ordeinio  i  fod  yn  brophwyd.  Cafodd  weledig- 
aeth  yn  gyntaf  ar  ei  ragbarotöad  i'r  swydd — gogoniant  Duw 
Israel,  ardderchowgrwydd  y  nefoedd,  yn  cael  eu  gosod 
ger  bron  ei  lygaid  mewn  gweledigaeth.  Felly  y  cafodd 
Esaiah  cyn  ei  anfon  allan  i'r  gwaith,  weled  gogoniant  Duw, 
a  gweledigaeth  o  ardderchowgrwydd  y  nefoedd,  nes  y 
syrthiodd  mewn  llesmair.  Y  mae  hyn  yn  angenrheidiol  i 
bob  un  a  fyddo  yn  genad  dros  Dduw,  ei  fod  yn  cael  ei 
lenwi  â  syniadau  parchedig  am  dano — wedi  gweled  ei 
ogoniant  ef  â'u  llygaid  y  llefarent  am  dano.  Yr  holl  bethau 
gogoneddus  a  lefarodd  Esaiah  am  Grist  oedd  wedi  gweled 

ei  ogoniant  Ef,  ac  felly  yr  apostolion  hefyd,  wedi  gweled  ei 
ogoniant  Ef  â'u  llygaid ;  ac  ni  all  neb  fod  yn  genad  teilwng 
drosto  heb  weled  ei  ogoniant  Ef.    Wedi  dangos  ei  ogoniant 
y  mae  Duw  yn  llefaru  wrth  Esaiah,   "  Pwy  a  anfonaf?  a 
phwy  a  ä  drosom  ni  ?     Yna  y   dywedais,  Wele  fi,  anfon  fì. 
Ac  efe  a  ddywedodd,   Dos,  a  dywed  wrth  y  bobl  hyn." 
Felly  yma,  y  mae  Ezeciel  yn  cael  ei  anfon  at  dŷ  Israel,  at  y 
gaethglud  oedd  yn  Babilon,  ac  yn  cael  ei  rybuddio  rhag  eu 
hofni.     Nid  oes  dim  yn  fwy  peryglus  i  fod  yn  fagl  i  weision 
Duw   nag   ofn    dynion.       Yr   oedd   Jeremiah   yn   cael    ei 
rybuddio  yn  ddwys  rhag  hyn,  felly    Ezeciel ;   felly  hefyd 
rhybuddiai  Crist  ei  ddysgyblion  wrth  eu  hanfon  allan,  i 
beidio  ofni  wynebau  dynion  yn  y  fath  fodd  ag  i  guddio  dim 
o'r  gwirionedd  noeth  oddi  wrthynt.     Ond  y  mae  yn  angen- 
rheidiol  hefyd  fod  ein  gwroldeb   a'n  gonestrwydd  wedi  eu 
cyd-dymmheru  âg  addfwynder  gwylaidd ;    na  byddom  yn 
gwneyd  rhyw  orchest  gnawdol   o   hono,    ond   fod   yr   holl 
wirionedd  yn  cael  ei  draethu  gyda  golwg  ar  wneyd  lles  i'r 
bobl.     Wedi  hyny,  ar  ol  parotoi  ei  feddwl  trwy   y  weledig- 
aeth  i  lenwi  ei  galon  âg  ofn  Duw,  a  pharch  a  chariad  ato, 
yr  Hwn  yr  oedd  i  fod  yn  genhadwr  drosto,  a'i  darianu  drwy 
rybuddion    rhag    ofni    dynion,     rhoddi    ei     gyfarwyddiad 
gweinidogaethol  iddo,rhoddir  ei  genadwri  yn  ei  enau,  gosodir 
Gair  y  Cymmod  ynddo,  ac  y  mae  y  testyn  yn  barhâd  o  hyn. 
Dyma  blŷg  llyfr  ag    oedd    yn    arwyddo    y    dadguddiad    o 
feddwl   ac    ewyllys     Duw — yn    cynnwys    egwyddorion    ei 
weinidogaeth,  yn  cael  ei  roddi  ato,  a  gorchymyn  iddo  ei 
fwyta — ei  fwyta  oll,  ymlenwi  o  hono,  a  llefaru  wrth  y  bobi 
wedi  hyny. 

I.  Gosodiad  y  gweinidog  efengylaidd  yn  ei  swydd. 
Duw    sydd    yn    ei    alw    iddi,   ac    yn    ei   osod   ynddi 

Gweinidog  Duw  ydyw  ef — swyddwr  dros  Dduw,  goruchwyl- 
iwr  ar  ddirgeledigaethau  Duw — ,cnid  gan  ddyn  y  derbyniais 
i  hi  nac  y'm  dysgwyd,"  ond  trwy  ddadguddiad  Iesu  Grist  y 
mae  holl  wir  weinidogion  yr  Efengyl  wedi  eu  galw  gan 
Dduw,  yn  ol  ewyllys  Duw.  Nid  oes  a  wnelo  y  llywydd 
gwladol,  na  chyfraith,  na  senedd  wladol  â'r  gwaith  hwn ; 
hawlfraint  Duw  ydyw  dewis,  galw,  ac  anfon  cenhadon  drosto 
Ef.  Caiff  yr  awdurdodau  gwladol  ddewis  swyddogion 
gwladol,  blaenoriaid  milwraidd,  swyddogion  yn  y  fyddin  a'r 
llynges — dewis  ac  anfon  cenhadon  i  lysoedd  eu  gilydd,  ond 
nid  oes  a  wnelont  â'r  gwaith  o  ddewis  ac  anfon  cenhadon 
dros  Dduw.  Yr  oedd  yn  galw  y  prophwydi  yn  ddigyfrwng, 
felly  galwodd  Crist  ei  apostolion  ;  gosododd  yr  apostolion 
drefn  y  weinidogaeth  dan  yr  oruchwyliaeth  efengylaidd — 
bod  gan  yr  eglwys  lais  i'w  roddi,  i  chwilio  allan  ac  ymofyn 
am  y  rhai  a  gymmhwysodd  Duw  i'r  swydd,  a'u  cymmhell 
iddi. 

i.  Y  mae  yn  derbyn  ei  awdurdod  gweinidogaethol  gan 
Dduw.  Y  mae  Duw  yn  eich  galw  drwy  ei  eglwys  yma  i'r 
swydd  a'r  gwaith — hyny  yn  cael  ei  arddangos  yma  heddyw. 
Yr  ydych  yn  derbyn  awdurdod  i'r  weinidogaeth  ganddo,  fe 
ymddiriedir  i  chwi  y  grâs  hwn,  yr  awdurdod  hon,  yr 
awdurdod  a'r  ymddiried  uchaf  a  phenaf  ar  y  ddaear.  Y 
mae  yn  dywedyd,  "  Cymmer  y  llyfr  hwn  genyf  fi  ;"  nid 
ydym  ni  yn  rhoddi  i  chwi  ddim  awdurdod,  ond  cydnabydd- 
iaeth  o'r  awdurdod  y  mae  Ef  yn  ei  rhoddi  i  chwi  fel 
gweinidog  ar  ei  dŷ — ar  ei  drysorau,  ar  ei  bethau,  ar  ei  bobl, 
ar  eneidiau — awdurdod  fwy  na  phe  buasai  yn  dal  y  ddaear 
yn  ei  law,  ac  yn  rhoddi  i  chwi  awdurdod  arni,  yn  dywedyd, 
"  Cymmer  y  ddaear  hon  genyf  fi" — awdurdod  arni,  ar  ei 
helfenau  hi,  ar  ei  chyfoeth,  ar  ei  chreaduriaid,  ar  ei  thrigol- 
ion.     Y  mae  mwy  yn  cael  ei  roddi  i'ch  gofal  chwi,  frawd — 

i'ch  ymddiried — y  mae  Iesu  Grist  yn  ymddiried  i'ch  gofal 
a'i  awdurdod  beth  sydd  yn  anfeidrol  nes  at  ei  feddwl,  ac 
anwylach  gan  ei  galon  na  phob  peth  arall  sydd  yn  y  byd — 
ei  ddefaid,  ei  ŵyn,  ei  braidd,  ei  rai  anwyl — barnu  ei  dŷ. 

2.  Y  mae  yn  derbyn  ei  gyfarwyddiadau  gan  Dduw. 
Cymmer  y  Llyfr  hwn.  Dyma  charter  y  weinidogaeth — 
hwn  yw  ei  map  hi,  ei  llyw  a'i  chwmpas,  ei  llinyn  mesur,  ei 
chlorian,  ei  rheol  yn  yr  oll  a  berthyn  iddi — yma  yr  ydych 
i  ddyfod  i  geisio  y  defnyddiau  ati,  nid  yn  unig  y  testynau, 
ond  y  pregethau  hefyd — yma  y  mae  y  cyfreithiau  sydd  i'w 
gweinyddu.  Gallwch  gymmeryd  help  llyfrau  eraill,  ond  yr 
un  yn  Gyfarwyddwr  ond  hwn  ;  fe  ä  y  weinidogaeth  yn 
ddynol  os  cymmerir  rhyw  lyfr;  rhyw  gyffes,  rhyw  draethawd 
dynol  yn  Gyfarwyddwr  yn  lle  y  Beibl ;  f e  ä  y  cyfan  yn 
ddynol.  Y  mae  Uawer  iawn  o  lyfrau,  ond  dyma  eu  Brenin 
eneiniog  a  saif  byth — y  mae  yn  cynnwys  pob  peth  y 
weinidogaeth — Duw  sydd  yn  llefaru  yma.  Cymmerwch  ef 
fel  eich  Cyfarwyddwr. 

3.  Cyfrifoldeb  i  Dduw  ac  nid  i  neb  arall  am  y  gweinydd- 
iad  o'i  swydd.  Yr  ydych  yn  derbyn  eich  awdurdod  a'ch 
ymddiried  swyddol  ganddo,  i  dderbyn  eich  holl  gyfarwydd- 
iadau  yn  y  gweinyddiad  o  honi  ganddo,  ac  yn  y  diwedd  i 
roddi  y  cyfrif  i  fyny  iddo.  Y  mae  y  goruchwyliwr  i  roddi 
cyfrif  i'w  Arglwydd,  i  roddi  cyfrif  dirgelaidd  bob  dydd  o'i 
amser,  o'i  dalentau,  o'i  weinidogaeth,  o  braidd  Crist,  o  bobl 
ei  ofal,  o'i  wrandawyr — gwylio  dros  eneidiau  fel  un  sydd 
raid  iddo  roi  cyfrif,  a  rhoddi  cyfrif  cyhoeddus  yn  y  dydd 
olaf.  Y  mae  Arglwydd  y  gweision  yn  dyfod  ac  yn  cyfrif  â 
hwynt ;  bydd  genych  gyfrif  mwy  i'w  roddi,  fy  mrawd,  na 
phobl  eraill ;  y  mae  eich  swydd  yn  uwch,  yr  ymddiried  yn 
fwy,  y  mae  mwy  dan  eich  gofal — dan  eich  dwylaw.  Yr 
ydych  yn  derbyn  yr  awdurdod  a'r  cyfrifoldeb  gweinidog- 

aethol  i'w  cyflwyno  etto  yn  ol  i  Dduw,  yn  y  farn  mewn 
cyfrif  am  danynt;  bydd  edrych  ar  eich  dwylaw  yn  y  farn  am 
waed  pob  dyn  a  fyddo  farw  yn  annuwiol  yn  yr  ardal — a 
rybuddiwyd  ef,  a  ddywedwyd  y  gwir  wrtho ;  ac  O  !  mor 
ofnadwy  fydd  cael  gwaed  dynion  wrth  eich  dwylaw — 
dwylaw  glân,  erbyn  y  farn — glân  oddi  wrth  waed  pawb  oll; 
bydd  cwest  yn  cael  ei  gadw  yn  y  dydd  diweddaf  ar  gelan- 
eddau  lawer  a  fyddant  wedi  meirw  yn  eu  pechodau. 
Byddwch  chwithau  yno — gwyliwch  fod  ar  y  cwest  y  diwrnod 
hwnw,  a'u  gwaed  ar  eich  dwylaw,  ar  eich  dillad — uOni 
rybuddi  di  yr  annuwiol  fe  fydd  marw,  ar  dy  ddwylaw  di  y 
gofynaf  ei  waed  ef." 

II.  Y  cymmhwysderau  i'r  weinidogaeth. 

i.  Rhaid  i  chwi  adnabod  eich  Meistr — rhaid  i  chwi  ei 
weled  Ef.  Wedi  ei  adnabod  a'i  weled  Ef  y  llefarodd 
Esaiah  am  dano  Ef,  wedi  gweled  ei  ogoniant  yr  aeth 
Ezeciel  i  lefaru  drosto.  "Ni  a  welsom  ei  ogoniant  ef," 
meddai  yr  apostolion  ;  "  yr  ydym  ni  yn  gwybod  ofn  yr 
Arglwydd,  yn  perswadio  dynion  ;';  "  Ni  a  adwaenom  y  neb 
a  ddywedodd,  Myfi  bia  d'ial,  myfi  a  dalaf."  Ni  ddywedwch 
byth  yn  iawn  am  dano  heb  ei  adnabod,  heb  ei  weled  ;  nid 
oddi  ar  ddarllen  am  dano,  clywed  am  dano  gan  eraill, 
gwybod  drwy  hanes ;  fe  edy  y  wybodaeth  hono  y  galon  yn 
oer,  y  weinidogaeth  yn  sych  farw,  heb  ei  weled  â'ch  llygaid 
eich  hun  ;  rhaid  i  bob  gweinidog  gael  gweledigaeth,  dad- 
guddiad  o  Grist  i'w  enaid  ei  hun,  onidê  bydd  y  dyweyd  yn 
oer  am  ei  degwch,  yn  oer  am  ei  angeu.  Dyna  fel  yr  oedd 
Ioan  yn  dyweyd  mor  effeithiol  am  ei  ddioddefiadau — "  yr 
hwn  a  welodd  a  dystiolaethodd " — gweled,  a  mynych 
weled.  Dyweyd  am  un,  a  thros  un,  heb  ei  weled  a'i 
adnabod,    ni   all   fod   yn   fywiog   a    gwresog,    ennillgar    a 

llwyddiannus.  Profi  "  cariad  Crist  yn  cymmhell,"  dyna 
wnaeth  Paul  mor  daer  drosto.  Pa  fodd  y  darluniwch  berygl 
eraill  heb  erioed  weled  eich  cyflwr  eich  hun  ?  Pa  fodd  y 
dywedwch  am  flas  maddeuant  wrth  eraill,  heb  erioed  ei 
archwaethu  eich  hun?  Ond  wedi  ei  weled,  bydd  bywyd  yn 
y  weinidogaeth,  bydd  tân  yn  y  galon  ac  ar  y  tafod,  bydd 
gwres  a  nerth  yn  yr  enaid,  bydd  y  weinidogaeth  yn  dyfod 
o'r  galon,  ac  yn  myned  i'r  galon ;  yn  dyfod  o'ch  teimlad 
eich  hun,  ac  yn  myned  i  deimladau  y  gwrandäwyr. 
Gweinidogaeth  farw,  oeraidd,  yw  y  peth  mwyaf  di-werth  o 
bob  peth,  y  felldith  fwyaf  ar  wyneb  y  ddaear. 

2.  Rhaid  bwyta  y  llyfr,  ei  fwyta  i  gyd  oll.  Dyma 
gynnaliaeth  y  weinidogaeth  ;  rhaid  i'r  eglwys  edrych  am 
gynnaliaeth  y  gweinidog,  ac  yntau  edrych  am  gynnaliaeth  y 
weinidogaeth.  Y  mae  cyflawnder  o  ddysg  yn  dda,  ond 
cyflawnder  o'r  Beibl  yn  anhebgorol — "  bwyda  dy  fol,  a 
llanwa  dy  berfedd  â'r  llyfr  hwn,  fab  dyn,"  medd  Duw ;  nid 
yw  o  gymmaint  pwys  fod  hen  dadau  yr  eglwys  heb  eu 
bwyta,  ac  nid  oes  un  llyfr  y  gellir  ei  fwyta  i  gyd  ond  y 
Beibl. 

3.  Rhaid  ei  fwyta  trwy  ei  ddarllen  a'i  chwilio.  Gwnewch 
eich  hun  yn  gydnabyddus  â'r  Beibl,  byddwch  yn  Ysgrythyr- 
wr  mawr  a  pharod,  bydded  geiriau  y  Beibl  genych  yn  barod 
wrth  law  ar  bob  mater,  llenwch  eich  cawell  saethau  â 
hwynt;  y  mae  geiriau  y  Beibl  mewn  pregeth  "fel  afalau  aur 
mewn  gwaith  arian  cerfiedig."  Y  mae  yn  y  Beibl  saeth  at 
bob  nôd,  ac  nid  oes  geiriau  cyffelyb  iddynt,  ond  dysgu  eu 
defnyddio  a'u  cymmhwyso  yn  briodol ;  y  mae  rhyw  fin  ac 
awch,  rhyw  archwaeth  a  blas  arnynt,  y  maent  yn  hawdd 
iawn  i'w  hadnabod.  Cymmhwyser  hwynt  yn  eich  genau,  fy 
mrawd,  "canys  peth  peraidd  yw  os  cedwi  hwynt;"  bydded 
Llyfr  Duw  eich  prif  lyfr,  i'w  chwilio  a'i  ddarllen;  bydded  fel 

barnwr  yn  eich  llyfrgell,  dygwch  pob  llyfr  arall  i'w  broíì 
wrtho ;  bydded  yn  dywysog  a  brenin  y  lleill  i  gyd,  na 
phlygwch  byth  ger  bron  yr  un  fel  ger  ei  fron  ef ;  bydded 
eich  cyfaill  a'ch  cynghorwr  penaf. 

4.  Rhaid  i  chwi  ei  fwyta  ac  ymlenwi  o  hono  drwy  fyfyrio 
ynddo — myfyrio  ei  egwyddorion — eu  malu  yn  y  myfyrdod. 
"Myfyria  yn  y  pethau  hyn,  ac  yn  y  pethau  hyn  aros,"  medd 
Paul  wrth  weinidog  ieuangc,  "  fel  y  byddo  dy  gynnydd  yn 
eglur  i  bawb."  Cloddio  yn  y  Beibl  am  y  trysorau  sydd 
ynddo,  drwy  fyfyrio  ynddo,  a  gweddío  uwch  ei  ben — 
11  Datguddia  fy  Üygaid  fel  y  gwelwyf  bethau  rhyfedd  allan 
o'th  gyfraith  di."  Gweled  â'ch  llygaid  eich  hunan — y  mae 
llawer  wedi  ei  ddwyn  allan  o  hono,  y  mae  llawer  etto  heb 
ei  ddwyn  allan.  Bwytewch  ef  drwy  ei  fyfyrio,  i  gael  gafael 
i  chwi  eich  hunan — ymrodded  eich  enaid  i  bob  testyn, 
bwytewch  eich  testyn  mewn  myfyrdod  a  gweddi,  bwytewch 
egwyddorion  ac  ysbryd  bob  un — chwiliwch  ei  gelloedd,  a'i 
ddirgeloedd  ;  ewch  i  mewn  i'w  gymmalau  a'i  fêr,  chwiliwch 
a  barnwch  ei  feddyliau  a  bwriadau  ei  galon ;  ac  wedi  ei 
fwyta  ef  eich  hun,  coginiwch  ef  i'r  gwrandäwyr — berwch  ef 
yn  eich  myfyrdod  yn  dda,  myner  ei  ddeall  yn  ei  holl 
gyssylltiadau. 

5.  Bwytewch  ef,  ac  ymlenwch  o  ysbryd  ac  egwyddorion 
y  llyfr — bwytewch  ei  ysbryd  ef,  ei  egwyddorion  bendigedig, 
fel  y  byddoch  yn  traethu  ei  egwyddorion  yn  ysbryd  yr 
egwyddorion — holl  deimladau  y  galon  wedi  eu  heffeithio, 
holl  gylla  yr  enaid  wedi  ei  lenwi  â'i  Ysbryd,  pob  cangen  o'r 
athrawiaeth  yn  cael  ei  thraethu  yn  ei  hysbryd  priodol ; 
deall  yr  egwyddorion  yn  dda,  heb  eu  hysbryd,  ni  wna  hyny 
y  tro — dyfod  i  ysbryd  a  theimlad  yr  Ysbryd  bendigedig  ei 
hun,  yr  hwn  a  gynnhyrfodd  y  dynion  sanctaidd  hyny  a'u 
llefarent — i  ysbryd  a  theimlad  y  dynion  sanctaidd  hyny  a'u 

llefarent — i  Ysbryd  Crist.  Dyma  Ysbryd  y  Beibl,  a  dyma 
Ysbryd  y  weinidogaeth.  Llanwer  eich  calon  â'r  Ysbryd 
hwn,  y  sêl,  y  teimlad,  a'r  awyddfryd,  fel  y  byddoch  yn 
Feibl  byw  yn  yr  areithfa  ac  yn  yr  eglwys,  ac  yn  mhob  man. 
Ysbryd  gwrol  a  gonest  y  Beibl ;  Ysbryd  addfwyn,  maddeu- 
gar,  a  grasol  y  Beibl,  yr  Ysbryd  a  gymmeradwya  y  Beibl, 
Ysbryd  doethineb  y  Beibl,  hwn  yn  anadlu  drwy  eich  holl 
weinidogaeth,  a'ch  holl  fywyd  wedi  ymlenwi  o  hono. 
Ysbryd  gweithgar  y  Beibl — di-flino — yr  Ysbryd  hwnw  a 
ddengys  y  Beibl  fod  yn  Nghrist  Iesu — bwytewch  yr 
Ysbryd  yma. 

6.  Bwytewch  ef  er  eich  cynnaliaeth  a'ch  cysur  personol 
eich  hun — trowch  ef  yn  ymborth  eich  enaid ;  y  mae 
llawer  o  waith  caled  o'ch  blaen,  bydd  arnoch  eisieu  cylla 
cryf  i  ymborthi  er  cael  nerth  at  eich  gwaith,  bwytewch  ei 
addewidion,  boed  iddynt  fod  yn  ymborth  i'ch  ífydd  mewn 
gweddi — "ymnertha  yn  y  gras  sydd  yn  Nghrist  Iesu." 
Trowch  yr  adnod  yna  yn  fwyd  enaid — bwytewch  yn 
helaeth — peidiwch  a  thrin  bwyd  i  eraill  heb  ei  fwyta  eich 
hun.  Gwyliwch  i  bobl  eraill  fod  yn  gwledda — tori  bwyd 
yn  helaeth  iddynt,  a  newynu  eich  hunan  ar  ben  y  bwrdd — 
edrychwch  ar  fod  eich  enaid  eich  hun  yn  cael  ei  ddiwallu  ; 
bwytewch  bob  pregeth  eich  hun,  mynwch  ei  chael  i'r  profiad 
yn  eich  enaid  eich  hun  yn  gyntaf,  mynwch  archwaeth  dda 
ati.  "Yr  oedd  i'm  genau  fel  mêl  o  felusder,"  medd 
Ezeciel ;  "  Dy  eiriau  a  gaed,  a  mi  a'u  bwytëais,"  medd 
Jeremiah.  Ni  chaiíf  eraill  flâs  arnynt  os  na  byddwch  yn 
cael  blâs  eich  hun — ni  theimla  eraill  os  na  byddwch  wedi 
eu  teimlo  eich  hunan — mewn  gair,  berwer  eich  enaid  yn  y 
Beibl,  berwer  y  Beibl  ynoch  chwithau  nes  y  byddoch  "  fel 
gwin  nid  agorid  arno,"  yn  llawn  geiriau,  a'r  geiriau  hyny  yn 

eich  genau  yn  dân ;   cauer  ef  o  fewn  eich  esgyrn  nes  y 
blinoch  ymattal  ac  na  alloch  beidio. 

III.  Gwaith  y  weinidogaeth. 

Wedi  bwyta  fel  yna  lonaid  o  ymborth  iachus — at  y 
gwaith,  bellach,  i  weithio  dros  Dduw — llefara  â'm  geiriau 
wrthynt,  wedi  eu  chwilio,  eu  myfyrio,  eu  deall,  eu  profi,  a 
bwyta  eu  hysbryd  a'u  hegwyddorion,  a  gwybod  am  eu  blas 
a'u  rhinwedd — Dos,  a  llefara  hwynt. 

i.  Lleferwch  feddwl  Duw.  Bydded  meddwl  Duw 
genych  wedi  ymlenwi  â'r  Beibl — lleferwch,  traethwch  ei 
feddwl — dygwch  feddwl  Duw  at  feddyliau  y  bobl,  at  eu 
cydwybodau,  at  eu  deall — gosodwch  ei  feddwl  i  orwedd  ar 
eu  cyflyrau,  i  ddylanwadu  ar  eu  calonau — y  pethau  a 
weddant  i  athrawiaeth  iachus.  Meddwl  Duw  a  wna  les  i 
feddyliau  dynion — sefyll  yn  ei  gynghor,  a  thraethu  ei 
gynghor  i  ddynion — dywedwch  ei  feddwl  am  yr  annuwiol, 
ei  feddwl  am  ei  saint,  ei  feddwl  am  bechod,  ei  feddwl  am 
Grist. 

2.  Traethwch  ei  holl  feddwl — lleferwch  ei  holl  gynghor 
heb  guddio  na  darn  guddio  dim,  heb  attal  dim  o'r  pethau 
buddiol — "  iawn  gyfranu  gair  y  gwirionedd."  Dyna  oedd 
nodwedd  eich  Meistr — "ni  chuddiais  dy  gyfraith  o  fewn  fy 
nghalon,  traethais  dy  wirionedd  yn  y  dyrfa  fawr,  a'th 
gyfraith  yn  y  gynnulleidfa  liosog;  nid  atteliais  fy  ngwefusau, 
ti  Arglwydd,  aJi  gwyddost."  Byddwch  debyg,  yn  traethu  y 
Gair  gyda  phob  hyfdra  yn  ddiwahardd. 

3.  Lleferwch  yn  ngeiriau  Duw  ei  hun.  Geiriau  y  Beibl, 
neu  ddull  y  Beibl  o  lefaru — dyna  y  dull  goreu  i  osod  pethau 
Duw  allan,  yn  y  brîod-ddull  a  arferai  Duw  ei  hunan  lefaru — 
yn  eglurhâd  yr  Ysbryd  a  nerth.  Gofatwch  lefaru  yn  eglur 
— dyma  glod  penaf  y  pregethwr,  ei  fod  yn  llefaru  at  ddeall 

ei  wrandäwyr,  fel  y  gallo  pob  un  o  honynt  wybod  ei 
feddwl.  Yr  oedd  Iesu  Grist  yn  llefaru  fel  hyn  at  ddealltwr- 
iaeth  ei  wrandäwyr — yn  eu  hymyl,  yn  agos  atynt,  gan  egluro 
a  dodi  ger  eu  bronau  gydag  eglurhâd  yr  Ysbryd  a  nerth. 
Mynwch  weinidogaeth  â  nerth  ynddi  a  fyddo  yn  taraw  ar 
gydwybodau  y  gwrandäwyr,  ei  llon'd  o  symbylau  a  hoelion 
i  lynu  yn  eu  calonau — gweinidogaeth  oleu,  danllyd,  y 
byddo  yn  galed  i  bechadur  anedifeiriol  fyw  o  dani — tafod 
tân — tafodau  tân  a  ddisgynasant  ar  yr  apostolion  i  arwyddo 
natur  eu  gweinidogaeth,  nid  tafodau  rhew.  Gwyliwch  rhag 
tafod  rhewllyd,  rhag  y  bydd  y  geiriau  yn  disgyn  fel  îa  oddi 
wrthych  ar  y  gwrandäwyr.  Boed  eich  geiriau  yn  llawn  o 
dân  sanctaidd — hwnw  yn  berwi  ar  allor  y  galon,  yn  llosgi 
fel  tân  yn  eich  calon,  wedi  eu  berwi  a'u  poethi  yno,  fel  y 
byddant  yn  disgyn  yn  ddyferion  tanllyd  ar  gydwybodau  eich 
gwrandawyr.  Yr  oedd  y  bara  gosod  i  gael  ei  newid  bob 
dydd  gynt  ar  y  bwrdd — bara  brwd  bob  dydd — bydded 
genych  chwithau  íara  brwd  bob  dydd. 

"  Bydd  ddyfal  i'th  osod  dy  hun  yn  brofedig  gan  Dduw, 
yn  weithiwr  di-fefl,  yn  iawn  gyfranu  Gair  y  gwirionedd." 
Gwna  waith  efengylwr,  a  gwaith  bugail  a  gweinidog.  Os 
gosodi  eiriau  Duw  fel  hyn  ger  bron  y  bobl,  ti  a  fyddi 
weinidog  da  i  Iesu  Grist — ti  a'th  gedwi  dy  hun  a'r  rhai  a 
wrandawant  arnat. 

"  Ymnertha  yn  y  gras  sydd  yn  Nghrist  Iesu  ;"  a  phan 
ymddangoso  y  Pen  Bugail,  ti  a  gei  dderbyn  anniflanedig 
goron  y  bywyd. 

Rhaid  i  chwi  adnabod  eich  hun.  Fab  dyn,  cofia  pwy 
wyt,  er  dy  fod  yn  cael  dy  godi  i  swydd  oruchel — mab  dyn 
wyt,  cadw  hyny  mewn  côf — troseddwr,  pechadur  yn  myned 
at  bechaduriaid,  euog  yn  myned  yn  genhadwr  at  rai  euog. 
Rhaid  i  chwi  adnabod  eich  calon  eich  hun ;  ac  felly,  chwi  a 

adnabyddwch  galonau  eich  gwrandäwyr.  Os  medrwch 
ddarllen  eich  calon  eich  hun,  chwi  a  fedrwch  ddarllen 
calonau  eraill,  "  Megys  mewn  dwfr  y  mae  wyneb  yn  atteb  i 
wyneb,  felly  y  mae  calon  dyn  i  ddyn."  Darllenwch  y 
volume  yma  yn  fanwl  iawn,  a  myfyriwch  hi  yn  ddiwyd ; 
chwiliwch  ei  holl  gynniweirfa,  y  mae  hi  yn  gyfrwys  iawn. 


XXXVI. 

DAFYDD     A     JONATHAN. 

"  A^Dafydd  a  ddywedodd,  A  oes  etto  un  wedi  ei  adael  o  dŷ  Saul,  fel  y 
gwnelwyf  drugaredd  âg  ef,  er  mwyn  Jonathan?" — 2  Samuel  ix.  i. 

/~1  ELYN  marwol  Dafydd  fuasai  Saul,  a  chyfaill  anwylaf 
^  Dafydd  fuasai  Jonathan,  mab  Saul.  Yn  awr  yr  oedd 
Saul  *y  gelyn,  a  Jonathan  y  cyfaill,  eill  dau  wedi  meirw,  a 
Dafydd  mewn  heddychol  feddiant  o  orseddfaingc  Israel. 
Yr  oedd  Dafydd  yr  amser  yma  wedi  ymgadarnhau  yn  y 
frenhiniaeth  ;  ei  holl  elynion  o  amgylch  wedi  eu  darostwng, 
a'r  deyrnas  yn  llonydd  o'i  rlaen,  fel  yr  oedd  yn  cael  hamdden 
i  adolygu  a  threfnu  achosion  y  deyrnas.  Gallwn  feddwl  fod 
amgylchiadau  blaenorol  ei  fywyd  yn  rhedeg  i'w  gôf,  fel  y 
caseid  ac  yr  erlidid  ef  gan  Saul,  fel  y  buasai  lawer  gwaith  yn 
nghrafangau  angeu,  yn  ol  pob  ymddangosiad,  ac  etto  yn 
diangc  fel  yr  aderyn  o  fagl  yr  adarwr.  Meddyliai  am  ei 
anwyl  Jonathan,  ei  garedigrwydd  diball,  a'i  ffyddlondeb 
dianwadol  iddo  yn  ei  holl  drallodau ;  ac  arweiniwyd  ef  fel 
hyn  i  feddwl  am  ryw  drefn  i  roddi  amlygiad  cyhoeddus  o'i 
deimlad  mewn  ffbrdd  o  anrhydeddu  coffadwriaeth  y  fath 
gyfaill  teilwng. 

Y  mae  yn  debyg  nad  oes  o  fewn  cylch  hanesyddiaeth 
sanctaidd  na  chyffredin  esampl  o  gyfeillgarwch  mor  gref  a 
gwresog   ag  oedd  rhwng  Jonathan  a  Dafydd  ;  ac  o'r  ddau, 

Jonathan  yn  ddîau  yw  y  rhagoraf  o  lawer.     Nid  oedd  ryfedd 
i  Dafydd  garu  Jonathan,  ag  oedd  yn  dywysog  ac  etifedd  y 
goron  ;  un  ag  yr  oedd  ei  nodwedd  personol,  a'i  ragoriaethau 
tywysogaidd    yn    ei    wneuthur    yn    enwog  ac  yn  anwyl  yn 
ngolwg  holl  Israel.     Yr  anrhydedd  uchaf  a  allasai  Dafydd 
ddymuno  fuasai  cael  ei  ddwyn  i  sylw,  a'i  dderbyn  i  fíafr  y 
fath  dywysog,  heb  sôn  am  gael  ei  wneyd  ei  gyfaill  mwyaf 
mynwesol  ganddo.     Ond  yr  oedd  yn  ymostyngiad  mawr  yn 
Jonathan  i  wneuthur  cyfaill  o  Dafydd,  ag  oedd,  bryd  hyny, 
fel  y  dywedai  am  dano  ei   hun,  "  yn   ŵr  tlawd  a  gwael ;"  a 
pheth  arall,  yr  oedd  Saul  ei  dad  yn  cashâu   Dafydd  fel  ei 
elyn  gwaethaf,  ac  yn  gwneyd  ei  oreu  i  fagu  eiddigedd  yn 
meddwl    Jonathan    tuag  ato.     Yr  oedd  ei  gyfeillgarwch  â 
Dafydd  yn  gwneyd   ei  sefyllfa  yn  dra  gofidus  iddo,  gan  y 
tynai  arno  anfoddlonrwydd  a  chynddaredd  ei  dad  gorphwyll- 
og,  a  bu  ei  fywyd  mewn  perygl  o'r  herwydd   lawer  gwaith. 
Heb   law  hyny   hefyd,  gwelai  Dafydd  yn  sefyll   yn   union- 
gyrchol  rhyngddo  â  gorsedd  ei  dad  ;  y  goron  a'r  deyrnwialen 
ag  oeddynt  i  ddisgyn  fel  treftadaeth  iddo  ef  yn  myned  ar 
ben  ac  i  law  Dafydd,  megys  o  flaen  ei  lygaid : — "Mi  a  wn 
gan  deyrnasu  y  teyrnasi  di  ar  Israel."     Ni  buasai  ryfedd  yn 
y   byd,   dan  yr  amgylchiadau  hyn,   pe  buasai  Jonathan   y 
gelyn  penaf  i  Dafydd  o  bawb — pe  buasai  ef,  yn  anad  neb, 
yn  cynllwyn  am   ei  fywyd ;  ond  wele,  er  hyn  oll,  "Efe  a'i 
carai  ef,  canys  megys  y  carai  ei  enaid  ei  hun  y  carai  efe  ef." 
Dywed  yr  hanes  sanctaidd  yn  gyfíelyb  i  hyn  yna  am  gariad 
Jonathan  at  Dafydd  amrywiol  weithiau,  ond  ni  ddywed  yn 
gyfíelyb  am  gariad  Dafydd  tuag  ato  ef,  yr  hyn  a  ddengys  y 
carai   Jonathan   Dafydd   yn    wresocach,    er    nad    yn    fwy 
diffuant,  nag  y  cerid  ef  gan  Dafydd.     Lled  addefa  Dafydd 
ei  hun  hyn  hefyd  yn  ei  farwnad  iddo,  pan  y  dywed,"Cu  iawn 
a  fuost  genyf  fi ;"  ond,  "  rhyfeddol  oedd  dy  gariad  tuag  ataf 

û,  tu  hwnt  i  gariad  gwragedd."  Y  fath  esampl  o  fawr- 
frydigrwydd  meddwl,  o  ysbryd  dihunangais,  o  ymostyngiad 
ymroddgar  a  llawen  i  ewyllys  Duw,  pan  yn  myned  ar  draws 
ei  obeithion  a'i  ddisgwyliadau  penaf ;  nid  oes  ei  rhagorach 
i'w  chael  yn  hanesyddiaeth  plant  dynion.  Ymddengys  y 
tywysog  anrhydeddus  a  duwiol  hwn  yn  dalach  o'i  ysgwyddau 
i  fyny  yn  y  rhinweddau  hyn  na  neb  arall ;  ac  y  maent  yn 
peri  bod  ei  goffadwriaeth  yn  hyfryd  berarogli  yn  barhaus  ;  a 
bod  sain  yr  enw  Jonathan  yn  ein  clustiau  yn  cyffroi  ein 
serchiadau  mewn  cynnhesrwydd  tuag  at  yr  hwn  a'i  gwisgodd 
â  chyssegredigrwydd. 

Tra  y  myfyriai  Dafydd  ar  amgylchiadau  blaenorol  ei 
fywyd,  yr  hyn  a  ddygai  i'w  gôf  ei  anwyl  Jonathan,  meddyliai 
am  gynllun  i  anrhydeddu  ei  goffadwriaeth  ;  a  daeth  i'w 
feddwl  mai  gweinyddiad  o  gymmwynasgarwch  i  dŷ  an- 
nheilwng  Saul,  er  mwyn  Jonathan,  fuasai  y  llwybr  mwyaf 
effeithiol.  Galwodd  ei  weision  ato,  a  gofynai,  "A  oes  etto 
un  wedi  ei  adael  o  dŷ  Saul  ?"  Pa  mor  isel  yr  oedd  tý  Saul 
wedi  suddo  mewn  mor  lleied  amser !  Tŷ  a  fuasai  yn 
alluog  ychydig  amser  yn  ol  i  gynnal  rhyfel  hir  yn  erbyn 
Dafydd  a'i  lywodraeth,  erbyn  hyn  wedi  myned  o'r  golwg,  fel 
na  wyddai  y  brenin  pa  un  a  oedd  neb  o  hono  ar  gael  o  fewn 
ei  lywodraeth  ai  peidio.  Buasai  gynt  yn  frigog  ac  yngadam 
fel  y  lawryf  gwyrdd,  ond  erbyn  hyn  efe  a  gollasid,  ac  nid 
oedd  nemawr  ddim  o  hono.  Mor  frau  ac  ansicr  yw  pob 
mawredd  a  gwychder  dynol  a  daearol.  Dygwyd  gwas  o  dŷ 
Saul  ger  bron  y  brenin,  yr  hwn  a  roddai  yr  hysbysrwydd 
gofynol  iddo,  fod  etto  fab  i'w  anwyl  Jonathan  yn  fyw,  ac  yn 
wrthddrych  priodol  i  dosturi  a  thrugaredd  y  brenin,  yn  gloff 
o'i  ddau  droed.  Cyrchid  Mephiboseth  ger  bron  y  brenin, 
ac  anrhydeddid  ef  yn  fawr  ar  gyfrif  ac  er  mwyn  Jonathan  ei 
dad. 

Yma  yr  ydym  yn  cael  esampl  o  weinyddiad  trugaredd  a 
chymmwynasgarwch  i  wrthddrych  annheilwng,  ar  gyfrif  ac 
er  mwyn  haeddiant  a  theilyngdod  un  arall  a  ddaliai  berth- 
ynas  â'r  cyfryw  wrthddrych.  Dafydd  yn  estyn  ei  drugaredd 
a'i  ffafr  frenhinol  i  dŷ  gwrthryfelgar  Saul,  ar  gyfrif  teilyngdod 
Jonathan.  Rhydd  y  testyn  fantais  i  ni  egluro  y  gweinyddiad 
o  drugaredd  a  maddeuant  yn  llywodraeth  Duw  tuag  at  y 
byd  gwrthryfelgar  trwy  Iesu  Grist.  Y  mae  cyd-darawiad 
hynod  mewn  llawer  o  bethau  rhwng  y  gweinyddiad  hwn  o 
eiddo  Dafydd  tuag  at  dŷ  Saul,  a'r  gweinyddiad  Dwyfol  o 
ras  tuag  at  y  byd  trwy  y  Cyfryngwr.  "  Fel  y  gwnelwyf 
drugaredd  Duw  âg  ef,"  ebai  Dafydd,  sef  trugaredd  fawr, 
ffafr  arbenig  ;  a  gellid  ei  galw  yn  drugaredd  Duw  hefyd  am 
ei  bod  yn  cael  ei  gweinyddu  oddi  ar  yr  unrhyw  egwyddor 
ag  y  mae  Duw  yn  estyn  ei  drugaredd  a'i  ffafr  i  wrth- 
ddrychau  annheilwng  a  thruenus.  Ond  nid  ydym  i 
ddisgwyl  cyfattebiaeth  perffaith  yn  yr  holl  amgylchiadau. 
Nid  oes  un  ddammeg  na  chymmhariaeth  a  ettyb  yn  hollol 
mewn  cyfattebiaeth  â'r  peth  a  fwriedir  ei  osod  allan 
drwyddynt ;  etto,  gwasanaethant  i  daflu  goleuni  arno  a'i 
egluro.  Yr  oedd  holt  ddammegion  a  chymmhariaethau 
Crist  ei  hunan  felly. 

i.  Yr  oedd  cyfammod  wedi  bod  rhwng  Jonathan  a 
Dafydd  yn  yr  achos  ac  i'r  pwrpas  hwn.  Arweinid  meddwi 
Dafydd  yn  ei  fyfyrdodau  i  gofio  y  cyfammod  hwnw  ;  a 
ffrwyth  hwnw  ydoedd  y  cyhoeddiad  hon  o  drugaredd  i  dỳ 
Saul.  Cawn  hanes  y  cyfammod  yn  i  Sam.  xx.  12 — 19  ; 
"A  Jonathan  a  ddywedodd  wrth  Dafydd,  O!  Arglwydd 
Dduw  Israel,  wedi  i  mi  chwilio  meddwl  fy  nhad,  ynghylch 
y  pryd  hwn  yfory,  neu  drennydd  ;  ac  wele,  os  daioni  fydd 
tuag  at  Dafydd,  ac  oni  anfonaf  yna  atat  ti,  a'i  fynegu  i  ti. 
Fel  hyn  y  gwnêl  yr  Arglwydd  i  Jonathan,  ac  ychwaneg ;  os 

da  fydd  gan  fy  nhad  wneuthur  drwg  i  ti,  yna  y  mynegaf  i  ti, 
ac  a'th  ollyngaf  ymaith,  fel  yr  elech  mewn  heddwch  ;  a 
bydded  yr  Arglwydd  gyda  thi,  megys  y  bu  gyda'm  tad  i. 
Ac  nid  yn  unig  tra  fyddwyf  fi  fyw,  y  gwnai  drugaredd  yr 
Arglwydd  â  mi,  fel  na  byddwyf  fi  marw,  ond  hefyd  na  thòr 
ymaith  dy  drugaredd  oddi  wrth  fy  nhŷ  i  byth,  na  chwaith 
pan  ddistrywio  yr  Arglwydd  elynion  Dafydd,  bob  un  oddi 
ar  wyneb  y  ddaear.  Felly  y  cyfammododd  Jonathan  â  thŷ 
Dafydd ;  ac  efe  a  ddywedoddj  Gofyned  yr  Arglwydd  hyn  ar 
law  gelynion  Dafydd.  A  Jonathan  a  wnaeth  i  Dafydd 
yntau  i  dyngu,  o  herwydd  efe  a'i  carai  ef ;  canys  fel  y  carai 
ei  enaid  ei  hun  y  carai  efe  ef."  Dyma  gyfammod  yn  yr 
achos,  wedi  ei  gadarnhau  â  llŵ  o'r  ddeutu.  Jonathan  yn 
tyngu  ffyddlondeb  i  Dafydd,  a  Dafydd  yn  tyngu  trugaredd 
i  Jonathan  ac  i'w  hâd  ar  ei  ol.  Ar  gyfrif  y  ífyddlondeb  a 
dyngai  Jonathan  i  Dafydd  y  gofynai  i  Dafydd  dyngu 
trugaredd  i'w  dŷ,  neu  ei  hâd  yntau.  Ymgyfeiria  ein 
meddyliau  yn  naturiol  oddi  yma  at  drefn  iachawdwriaeth, 
at  gyfammod  y  prynedigaeth,  y  "Cynghor  hedd  a  fu 
rhyngddynt  ill  dau."  Rhoddir  copi  o'r  cyfammod  hwn  yn 
Salm  lxxxix,  ac  y  mae  yn  rhedeg  yn  yr  un  dull  a'r  cyfammod 
rhwng  Jonathan  a  Dafydd.  "  Yna  yr  ymddiddenaist  mewn 
gweledigaeth  â'th  Sanct,  ac  a  ddywedaist,  Gosodais 
gymmhorth  ar  un  cadarn,  dyrchefais  un  etholedig  o'r  bobl. 
Cefais  Dafydd  fy  ngwasanaethwr ;  eneiniais  ef  â'm  holew 
sanctaidd  ;  yr  hwn  y  sicrheir  fy  llaw  gydag  ef,  a'm  braich 
a'i  nertha  ef,"  &c.  Tyngai  y  Cyfryngwr  ffyddlondeb  yn  y 
gweinyddiad  o'r  swydd  a  gymmerai,  i  gyflawni  y  gwaith 
mawr  a  roddid  iddo  ;  a  thyngai  y  Tad  ei  anrhydeddu  a'i 
ddyrchafu  yntau  fel  gwobr,  &c.  Ond  fel  pe  dywedasai  y 
Gwaredwr — ond  beth  a  ddaw  o  fy  hâd,  fy  nhŷ  ?  Os 
disgynaf  i'r  ddaear  a  marw,  nid  arosaf  yn  unig,  ond  disgwyl- 

iaf  ffrwyth — brodyr  lawer — nid  yn  unig  i  mi,  ond  y  mae 
arnaf  eisieu  erthygl  yn  y  cyfammod  i  sicrhau  trugaredd 
iddynt  hwythau  hefyd,  ac  na  thori  dy  drugaredd  oddi  wrth 
fy  nhŷ  i  byth ;  na  chwaith,  pan  y  bydd  i  ti  goethi  fy 
ngelynion  o'm  blaen,  a'u  distrywio  bob  un  oddi  ar  wyneb  y 
ddaear.  "  Boddlawn,"  meddai  y  Tad,  "  Gosodaf  hefyd  ei 
hâd  yn  dragywydd,  a'i  orseddfaingc  fel  dyddiau  y  nefoedd. 
Os  ei  feibion  a  adawant  fy  nghyfraith,  ac  ni  rodiant  yn  fy 
marnedigaethau ;  os  fy  neddfau  a  halogant,  a'm  gorchymyn- 
ion  ni  chadwant,  yna  mi  a  ymwelaf  â'u  camwedd  â  gwialen, 
ac  â'u  hanwiredd  â  ífrewyllau.  Ond  ni  thoraf  fy  nhrugaredd 
oddi  wrtho,  ac  ni  phallaf  o'm  gwirionedd.  Ni  thoraf  fy  nghyf- 
ammod,  ac  ni  newidiaf  yr  hyn  a  ddaeth  ailan  o'm  genau. 
Tyngais  unwaith  i'm  sancteiddrwydd  na  ddywedwn  gelwydd 
i  Dafydd.  Bydd  ei  hâd  ef  yn  dragywydd,  a'i  orseddfaingc 
fel  yr  haul  ger  fy  mron  i."  Dyina  gyfammod  tragywyddol 
wedi  ei  luniaethu  yn  hollol  ac  yn  sicr,  wedi  ei  gadarnhau  â 
llŵ  Duwdod.  Trugaredd  ac  ymgeledd  wedi  eu  tyngu  yn 
enw  sancteiddrwydd  Jehofah,  i  holl  hâd  y  Gwaredwr,  yn 
deilliaw  iddynt  hwy  yn  unig  ar  gyfrif  ei  deilyngdod  Ef,  yn 
gyffelyb  fel  y  rhedai  trugaredd  ac  ymgeledd  o  orsedd 
Dafydd  i  dŷ  annheilwng  Saul  er  mwyn  Jonathan. 
Ffrwythau  y  cyfammod  hwn  ydyw  holl  fendithion  y 
prynedigaeth  a'u  gweinyddiad.  Yr  oedd  Crist  yn  blaid  yn 
y  cyfammod  hwn.  Yr  oedd  ei  anfoniad  i'r  byd,  cymmhwyso 
corph  iddo,  yn  ol  y  cyfammod  ;  holl  daith  ei  ddarostyngiad 
yn  ol  y  cyfammod ;  ei  waed  yn  "  waed  y  cyfammod  •" 
credinwyr  yn  hâd  cyfammod ;  holl  fendithion  yr  iachawdwr- 
iaeth,  cyfiawnhâd,  maddeuant,  sancteiddiad,  cynnaliaeth, 
gwialen,  a  gogoneddiad  yn  y  diwedd,  oll  yn  deilliaw  o  gyf- 
ammod  ar  sail  teilyngdod  a  haeddiant  y  Pen  mawr.  Nid 
peth  o  ddamwain  ydyw  achub — peth  o  gyfammod  sicr  yw. 

2.    Yr  oedd  rhesymoldeb  a   phriodoldeb    prydferth   yn 

ngwaith    Dafydd    yn   cyhoeddi    ac  yn   estyn   ei  drugaredd 

frenhinol  i  dŷ  Saul,  wrth  ystyried  cyfaddasrwydd  Jonathan 

fel  cyfrwng  y  gweinyddiad  o  honi.     Pe  teimlasai  Dafydd  ar 

ei  galon  faddeu  i  dŷ  gwrthryfelgar  Saul,  ac  anrhydeddu  rhai 

o'r  teulu,  ni  allasai  wneyd  fel  brenin  heb  reswm  cyhoeddus 

a  phriodol  dros  ei  ymddygiad.     Cyhoeddi  trugaredd   i  dŷ 

Saul    er    mwyn   Joab,    neu    ryw    un    arall    o'i    gedyrn    a'i 

ffyddlawn  weision,  ni  fuasai  briodol,  o  blegid  nid  oeddynt 

hwy  yn  dal  unrhyw  berthynas  â  thŷ  Saul;  dalient  berthynas 

â  Dafydd  ac  â'i  lywodraeth,  y  mae'n  wir,  ond  nid  oeddynt  o 

dŷ  Saul.     Cyhoeddi  trugaredd  i  dŷ  Saul  er  mwyn   rhyw  un 

o'r  tŷ  hwnw  ei  hun  drachefn  ni  buasai  weddus   a  rhesymol, 

o  blegid  tŷ  gwrthryfelgar  yn  erbyn  Dafydd  a'i  lywodraeth  a 

fuasai  y  tŷ  hwnw  erioed.     Cynnaliasai  ryfel  hir  yn  erbyn 

Dafydd  wedi  marw  Saul ;  ac  nid  oedd  un   o  hono  i'w  gael 

a'r  nad  oedd  yn  cael  ei  ystyried  yn  elyn  dirgelaidd   o  leiaf 

i'r  brenin.     Y   mae  wedi  darfod  ar  dŷ    Saul,   yn   ol    pob 

ymddangosiad ;  ond  etto,  y  mae  un,  a  dim  ond  un,  ag  y 

mae  ei  enw  yn  ddadl  efíeithiol  am  drugaredd  i  dŷ  Saul,  a'r 

un  hwnw  yw  Jonathan.     Ond  pwy  oedd  Jonathan  ?     Mab 

Saul    ydoedd,    a    chyfaill    ffyddlonaf    ac    anwylaf    Dafydd 

ydoedd  hefyd.     Yr  oedd  yn  dal  perthynas  â'r  ddwy  blaid, 

yn  perthyn  yn  ddigon  agos  i  dŷ  Saul,  ac  i'r  brenin  hefyd, 

A   dyma   gyfrwng   addas    i    drugaredd   redeg    trwyddo    o 

fynwes   a   gorsedd    Dafydd    i   gofleidio   ac    ymgeleddu    tŷ 

gwrthryfelgar    Saul.       Y    mae    cymmhwysiad    o    hyn    yn 

naturiol  at  drefn  gras  trwy  Iesu  Grist.     Y  mae  Cyfryngwr  y 

drefn  yn  un  addas  ar  gyfrif  ei  berthynas  â'r  pleidiau,  Duw  a 

dynion.       Cyhoeddi  trugaredd    Duw    i    ddynion   ar   gyfrif 

angylion,  cedyrn  a  íifyddlawn  weision  y  Goruchaf,  ni  buasai 

resymol   a   phriodol ;    er   eu    bod    yn    weision    ufudd    ac 

anrhydeddus  yn  ngolwg  y  llywodraeth,  nid  oeddynt  yn  dal 
perthynas  â'r  tŷ  gwrthryfelgar ;  nid  oedd  yn  eu  haeddiant 
a'u  hufudd-dod  hwy  ddim  a  ellid  ei  briodoli  i  neb  ond 
iddynt  hwy  eu  hunain  yn  unig.  Dadgan  trugaredd  i'r  byd 
er  mwyn  rhywun  neu  rywrai  o  feibion  dynion  eu  hunain  ni 
allesid  mewn  un  modd,  o  blegid  dyeithriaid  a  gelynion  i 
Dduw  oeddynt  bob  un — "  meirw  oedd  pawb  "  dan  farn 
condemniad  y  gyfraith  a'r  llywodraeth  ddwyfol.  Y  mae 
wedi  darfod  am  byth  ar  deulu  dyn  yn  ol  pob  ymddangosiad 
hyd  yma.  Ond  gwelodd  llygad  Anfeidrol  Ddoethineb  fodd 
i  gael  Un — Un  addas,  drwy  ei  wneyd ;  a  dyma  y  gwneyd 
rhyfeddaf  o  bob  gwneyd  erioed — gwneyd  Mab  Duw  yn  Fab 
dyn — Duw  a  dyn  yn  un  Crist !  Nid  oedd  gwneyd  y 
bydoedd  ond  megys  dim  mewn  cymmhariaeth  i'r  gwneyd 
hwn !  Wele  un  yn  dal  perthynas  â'r  ddwy  blaid,  a'r  ddau 
dŷ  sydd  mewn  ymrafael,  yn  Fab  Duw,  anwylyd  y  Tad,  yn 
Fab  y  dyn,  yn  asgwrn  o'n  hesgyrn,  ac  yn  gnawd  o'n  cnawd 
ninnau  hefyd.  "Un  Duw,  un  Cyfryngwr  hefyd  rhwng  Duw 
â  dynion,  y  dyn  Crist  Iesu."  A  dyma  gyfrwng  addas  ac 
anrhydeddus  i  drugaredd  redeg  trwyddo  o  fynwes  ac  o 
ganol  gorseddfaingc  Duw,  yn  afon  o  ddwfr  bywyd,  disglaer 
fel  y  grisial,  gan  gludo  gyda  hi  bob  bendith  ac  ymgeledd  i 
fyd  gwrthryfelgar  ac  euog. 

3.  Yr  oedd  Dafydd,  wrth  weinyddu  trugaredd  i  dŷ  Saul 
er  mwyn  Jonathan,  yn  dangos  ei  fod  yn  ystyried  fod 
teilyngdod  caredigrwydd  a  rTyddlondeb  Jonathan,  yn  gor- 
bwyso  holl  ddrygedd  ac  euogrwydd  Saul  a'i  dŷ.  Gallasai 
alw  i  gôf  elyniaeth  a  malais  Saul  i'w  erbyn,  fel  y  buasai  yn 
ei  ymlid  fel  petrisen  o  fynydd  i  fryn ;  yn  cynllwyn  am  ei 
waed,  gan  hela  ei  einioes  i'w  dyfetha  hi.  Galw  i  gôf  y 
modd  y  buasai  tŷ  Saul  yn  dal  rhyfel  hir  i'w  erbyn,  wedi  ei 
esgyniad  i'r  orsedd.     Gallasai  ddadleu  na  buasai  diogelwch 

i'w  lywodraeth  tra  fyddai  un  o  dŷ  Saul  wedi  ei  adael  yn 
fyw,  ac  anfon  cyhoeddiad  allan  i  ddistrywio  gweddillion  ei 
deulu  oddi  ar  wyneb  y  ddaear.  Ond  yr  oedd  un  ystyriaeth 
yn  ddigonol  i  droi  y  fantol  o  ochr  trugaredd  ac  arbediad  i 
dŷ  Saul — teilyngdod  Jonathan — yr  oedd  cariad  Jonathan 
yn  drymach  na  gelyniaeth  Saul ;  gwnaethai  Jonathan  fwy  o 
wasanaeth  iddo,  nag  a  wnaethai  Saul  a'i  holl  dŷ  o  niwed 
iddo.  Erbyn  gosod  euogrwydd  Saul  a'i  dŷ  yn  un  pen  i'r 
glorian,  a  chariad  a  theilyngdod  Jonathan  yn  y  pen  arall, 
Jonathan  bwysodd  hyd  y  llawr ;  ac  yn  ei  enw  ef,  wele 
"drugaredd  yn  gorfoleddu  yn  erbyn  barn."  Wrth  gyhoeddi 
a  gweinyddu  trugaredd  i  fyd  euog,  trwy  Iesu  Grist,  ystyria  y 
Llywydd  Mawr  fod  ei  haeddiant  a'i  deilyngdod  Ef  yn 
gorbwyso  trueni  a  drwg  haeddiant  dynoliaeth.  Edrycha  ar 
elyniaeth,  anufudd-dod,  a  gwrthryfel  tŷ  truenus  Adda  yn 
dyrchafu  hyd  y  nefoedd,  uchel  waedd  ei  bechodau  yn 
croch  alw  am  ddialedd  a  dinystr.  Ond  erbyn  cyferbynu  â 
hyn  oll  deilyngdod  ufudd-dod  ac  aberth  ei  anwyl  Fab — 
Hwn  ei  hunan  a  dry  y  fantol,  a  bwysa  y  glorian  hyd  y 
llawr.  Cafodd  y  gyfraith  a'r  llywodraeth  ddwyfol  fwy  o 
anrhydedd  a  gogoniant  yn  ei  fywyd  a'i  angeu  Ef,  nag  a 
gawsent  o  warth  a  diraddiad  trwy  bechodau  yr  holl  fyd. 
Swniai  llais  ei  haeddiant  Ef  yn  uwch  yn  nghlustiau  y 
nefoedd  am  arbediad  a  thrugaredd,  na  llefau  euogrwydd 
beiau  y  byd  am  farn  a  dinystr  ;  ac  yn  lle  mellt  a  tharanau, 
a  llefau  bygythiol  allan  o'r  orsedd  danllyd,  wele  afonydd  o 
gariad  a  gras  yn  tori  allan  !  "Trugaredd  yn  gorfoleddu  yn 
erbyn  barn" — "  dawn  ar  bob  dyn  i  gyfiawnhâd  bywyd  "  yn 
dyfod  trwy  "  ufudd-dod  Un  !" 

4.  Yr  oedd  Dafydd  wrth  weinyddu  trugaredd  i  dý  Saul 
er  mwyn  Jonathan,  yn  gallu  gwneyd  hyny  ar  sail 
anrhydeddus   a   diogel    i'r    llywodraeth.      Nid    oedd    yn 

cefnogi  gwrthryfel  mewn  un  modd  yn  ei  deyrnas  pan  yn 
estyn  ei  ffafr  i'r  tŷ  gwrthryfelgar.  Cyhoeddi  trugaredd  i  dŷ 
Saul  yn  unig  oddi  ar  ei  deimlad  personol,  heb  unrhyw 
reswm  cyhoeddus  a  phriodol  dros  hyny,  ni  buasai  ddoeth 
na  diogel  iddo  fel  brenin.  Gallasai  y  deiliaid  ymresymu  a 
dywedyd  y  naill  wrth  y  lla.ll — "  Y  mae  rhywbeth  yn  dywyll 
ac  anghysson  iawn  yn  ymddygiad  ein  brenin — anrhydeddu  a 
ffafrio  gwrthryfelwyr  a  gelynion  ei  orsedd  ;  y  ffordd  i  ennill 
ffafr  ac  ewyllys  da  y  penadur  hwn  ydyw  codi  mewn  gwrth- 
ryfel  i'w  erbyn."  Ond  yr  oedd  enw  Jonathan  fel  sail  y 
gweinyddiad  a  rheswm  drosto,  yn  attal  i  unrhyw  dybiaeth 
o'r  fath  yma  i  godi  yn  meddyliau  neb  o  ddeiliaid  y  brenin. 
Gwyddai  pob  Israeliad  o  Dan  hyd  Beersheba  mai  er  mwyn 
Jonathan  yr  oedd  trugaredd  yn  cael  ei  ddangos  i  dŷ  Saul. 
Yr  oedd  enw  Jonathan  yn  myned  allan  gyda'r  cyhoeddiad,  ac 
yr  oedd  yn  ddigonol  reswm  i  gyfiawnhau  trugaredd  y  brenin, 
ac  i  wneuthur  y  gweinyddiad  yn  anrhydeddus  yn  ngolwg 
holl  Israel. 

Y  mae  gweinyddiad  gras  a  maddeuant  i  bechadur  yn 
llywodraeth  Duw  trwy  Iesu  Grist  yr  un  modd.  Cyhoedd- 
iad  o  drugaredd  i  fyd  gwrthryfelgar  heb  nnrhyw  reswm 
cyhoeddus  a  dealladwy  dros  hyny,  ni  buasai  ddoeth  na 
diogel  yn  y  llywodraeth.  Buasai  yn  gwisgo  ymddygiad  y 
Llywydd  â  thywyllwch  ac  ammheu-usrwydd  yn  ngolwg  y 
deiliaid.  Gallasai  angylion  a  rhesymolion  eraill  ddyweyd  y 
naill  wrth  y  lla.ll,  "Y  mae  rhywbeth  yn  dywyll  ac  anghysson 
yn  ymddygiad  ein  brenin — estyn  trugaredd,  dangos  ffafr  ac 
ewyllys  da  i  deulu  gwrthryfelgar  a  gelynol  dyn,  eu  cofleidio 
a'u  hanrhydeddu  yn  eu  trueni,  fel  pe  byddai  yn  cymmerad- 
wyo  ac  yn  gwobrwyo  gwrthryfel  a  phechod — y  fíbrdd  i  godi 
i  fyny  yn  ffafr  ein  Duw,  gallem  feddwl,  ydyw  codi  mewn 
gwrthryfel  yn  erbyn  ei  lywodraeth."     Ond  y  mae  enw  Iesu 

Grist  yn  cau  allan  bob  cyfryw  dybiaeth  byth  o  feddyliau  y 
deiliaid.  Y  mae  ei  enw  Ef  yn  myned  allan  gyda'r 
cyhoeddiad  o  drugaredd  a  maddeuant  i'r  byd  gwrthryfelgar. 
"  A  phregethu  edifeirwch  a  maddeuant  pechodau  yn  ei  enw 
Ef  yn  mysg  yr  holl  genhedloedd."  Gŵyr  pob  angel  yn  y 
nefoedd,  hysbys  ydyw  i'r  "  tywysogaethau  a'r  awdurdodau 
yn  y  nefolion  leoedd  "  oll,  na  fuasai  trugaredd  byth  yn 
estyn  ei  llaw  at  un  gwrthryfelwr  o  hîl  Adda  ond  yn  unig  er 
mwyn  Iesu  Grist.  Y  mae  ei  enw  a'i  deilyngdod  Ef  yn  sail 
ac  yn  rheswm  ag  sydd  yn  gwisgo  gweìnyddiad  trugaredd  a 
maddeuant  i'r  euog  â  chyssondeb,  gogoniant,  ac  anrhydedd 
mawr.  "  Hwn  a  osododd  Duw  yn  Iawn,  trwy  ffydd  yn  ei 
waed  Ef,  i  ddangos  ei  gyfiawnder  Ef,  trwy  faddeuant  y 
pechodau  a  wnaethid  o'r  blaen,  trwy  ddioddefgarwch  Duw; 
i  ddangos  ei  gyfiawnder  Ef  y  pryd  hwn,  fel  y  byddai  Efe  yn 
gyfiawn,  ac  yn  cyfiawnhau  y  neb  sydd  o  ffydd  Iesu." 

5.  Yn  ei  weinyddiad  o  drugaredd  i  dŷ  Saul  er  mwyn 
Jonathan  yr  oedd  Dafydd  yn  cyrhaeddyd  dau  amcan  o 
bwys  a  gwerth  yn  ei  olwg.  Yn  un  peth,  yr  oedd  yn  cael 
cyfleusdra  i  ddyrchafu  ac  anrhydeddu  coffadwriaeth 
Jonathan  ger  bron  ei  holl  ddeiliaid ;  a  pheth  arall,  yr  oedd 
yn  cael  tywallt  marwor  ei  garedigrwydd  ar  ben  tŷ  Saul  er 
lladd  ei  elyniaeth,  a  dwyn  y  tŷ  gelynol  hwnw  i  garu  ei 
berson  a'i  lywodraeth.  Rhoddai  y  gweinyddiad  hwn 
anrhydedd  mawr  ar  enw  a  choffadwriaeth  Jonathan.  Dygai 
ef  eilwaith  i  gôf  holl  Israel,  ail  ennynid  sôn  am  dano  yn  eu 
plith,  ail  goffeid  ei  rinweddau  ganddynt ;  byddai  pawb  yn 
barod  i  ddywedyd  fod  y  peth  yn  deilwng  iawn  yn  y  brenin, 
yr  haeddasai  Jonathan  gael  y  fath  anrhydedd  ar  ei 
goffadwriaeth.  Y  mae  gweinyddiad  y  drugaredd  ddwyfol  i 
bechadur  trwy  Iesu  Grist  yn  atteb  yr  unrhyw  ddybenion  yn 
llywodraeth  Duw.     Y  mae  yn  anrhydeddu  y  Cyfryngwr  yn 

ngolwg  holl  ddeiliaid  y  llywodraeth.  Duw  yn  maddeu  i'r 
edifeiriol  yn  ngolwg  yr  holl  nefoedd — maddeu  "er  mwyn  ei 
enw  Ef,"  yn  gosod  anrhydedd  newydd  ar  ei  enw  Ef  yn 
ngolwg  pob  un  o  honynt.  Y  mae  yr  oruchwyliaeth  yn 
gogoneddu  ei  waed  a'i  angeu  Ef  yn  ngolwg  yr  angylion,  y 
tywysogaethau  a'r  awdurdodau  yn  y  nefolion  leoedd.  Pob 
pechadur  y  maddeuir  iddo  yn  cael  ei  godi  megys  maen 
coron,  yn  faner  ar  dir  Emmanuel,  er  mawl  ei  ogoniant  Ef. 
Y  mae  hefyd  yn  lladd  yr  elyniaeth  yn  nghalon  y  pechadur 
tuag  at  Dduw  a'i  lywodraeth. 

Gallesid  meddwl  na  buasai  neb  o  dŷ  Saul  byth  wedi  hyn 
yn  teimlo  ar  ei  galon  gasâu  Dafydd,  a  gwrthryfela  yn  erbyn 
ei  lywodraeth,  ac  y  buasai  y  gweddill  o'r  teulu  yn  barod  i 
ddywedyd,  "Wel,  ni  ddaliwn  byth  arf  yn  erbyn  Dafydd 
mwy,  ninnau  a  awn  ac  a  ymostyngwn  wrth  draed  y  brenin, 
gan  ymbil  am  ei  drugaredd  a'i  ffafr."  Pa  fodd  bynag, 
effeithiodd  fel  hyn  ar  Mephiboseth ;  ni  feddai  Dafydd  neb 
o  fewn  ei  deyrnas  a'i  carai  yn  ffyddlonach  a  gwresocach  nag 
ef  o  hyny  allan.  Fel  hyn  y  mae  maddeuant  trwy  Iesu  Grist 
yn  tueddu  i  effeithio  ar  y  byd,  tueddu  i  dyneru  calonau  y 
gwrthryfelwyr,  i'w  dwyn  i  ymostwng  wrth  draed  eu  brenin, 
gan  fwrw  ymaith  eu  harfau,  a  phenderfynu  na  bydd  iddynt 
byth  mwy  ymgyndynu  i'w  erbyn.  Fel  hyn  y  mae  yn  effeithio 
ar  bob  derbynydd  maddeuant ;  lleinw  yr  enaid  â  pharch  a 
chariad  tuag  at  Dduw,  ei  gyfraith,  a'i  lywodraeth.  "Simon," 
ebai  Iesu  Grist  wrth  y  Pharisëad  hwnw  gynt,  "  y  mae  genyf 
beth  i'w  ddywedyd  wrthyt.  Dau  ddyledwr  oedd  i'r  un 
echwynwr,  y  naill  oedd  arno  bum  can  geiniog  o  ddyled,  a'r 
llall  ddeg  a  deugain.  A  phryd  nad  oedd  ganddynt  ddim  i 
dalu,  efe  a  faddeuodd  iddynt  ill  dau.  Dywed  i  mi,  gan 
hyny,  pa  un  o'r  rhai  hyn  a'i  câr  ef  fwyaf  ?"  "  Yr  wyf  fi  yn 
tybied,"  meddai  Simon,  "  mai  yr  hwn  y  maddeuodd  efe 

iddo  fwyaf."  "  Uniawn  y  bernaist,"  ebai  Crist.  "A  weli 
di  y  wraig  hon?  A  weli  di  ei  dagrau,  a  weli  di  fel  y  mae 
yn  cusanu  fy  nhraed,  ac  yn  eu  golchi  â'i  dagrau,  yn  eu 
heneinio  âg  olew,  ac  yn  eu  sychu  â  gwallt  ei  phen  ?"  Y 
dirgelwch  yw  hyn,  "maddeuwyd  ei  haml  bechodau  hi,  ac  o 
blegid  hyny  hi  a  garodd  yn  fawr."  Caru  a  chanmawl  y 
maddeuwr  fydd  gwaith  y  maddeuedig  mwy. 

Addysgiadau. 

i.  Yr  ydym  yn  gweled  nad  yw  trefn  maddeuant  drwy 
Iawn,  neu  deilyngdod  un  arall,  yn  agored  mewn  un  modd 
i'r  wrthddadl  a  gyfyd  Anffyddiaid  ac  Undodiaid  i'w  herbyn, 
fel  un  hollol  afresymol,  croes  i  reswm  a  theimlad  dynol. 
Wele  Dafydd  a  Jonathan  wedi  cael  gafael  yn  yr  egwyddor, 
yn  ngrym  eu  rheswm  a'u  teimladau  eu  hunain.  Egwyddor 
ydyw  a  fabwysiedir  mewn  llawer  ffurf  a  modd  yn  ngwein- 
yddiadau  llywodraethau  gwladol  a  theuluaidd  yn  fynych. 
Y  mae  yn  wir  fod  y  meddwl  o  osodiad  Mab  Duw  yn  lle 
pechaduriaid  yn  beth  na  ddaethai  i  galon  dyn  nac  angel 
byth,  ac  ar  yr  un  pryd  y  mae  yr  egwyddor  yn  amlwg  o  ran 
y  priodoldeb  a'r  rhesymoldeb  o  honi;  ac  yn  ngosodiad  Mab 
Duw  yr  ydym  yn  gweled  peth  teilwng  o  Dduw,  o  ddoethineb 
a  gras  ddwyfol.  Nid  y  gosodiad,  o  ran  yr  egwyddor,  yw  y 
dirgelwch,  ond  y  gosodedig — "  Duw  a  ymddangosodd  yn  y 
cnawd,"  dyma  fawr  ddirgelwch  duwioldeb.  Rhaid  fod  hyn 
wedi  cymmeryd  lle,  a'r  dystiolaeth  am  dano  yn  ddwyfol 
wirionedd,  o  blegid  ni  allasai  dychymyg  ddynol  byth 
ddyfeisio  y  fath  beth.  Wedi  cael  y  dystiolaeth  am  dano, 
tra  yn  rhyfeddu  y  gras  a'r  cariad  a'i  gosododd,  yr  ydym 
hefyd  yn  alluog  i  ganfod  doethineb  y  gosodiad — y  mae  ein 
rheswm  yn  ei  gymmeradwyo. 

2.  Y  mae  y  cyhoeddiad  yn  y  testyn  o  drugaredd  i  dŷ 
Saul  er  mwyn  Jonathan  yn  wir  ddelw  o  gyhoeddiad  yr 
Efengyl  o  drugaredd  i'r  byd  euog  trwy  Iesu  Grist.  "  A  oes 
neb  etto  wedi  ei  adael,"  &c.  Pregethiad,  cyhoeddiad  o 
edifeirwch  a  maddeuant  pechodau  yn  ei  enw  Ef  yn  mhlith 
yr  holl  genhedloedd,  yw  yr  Efengyl.  A  yr  Efengyl  drwy  y 
byd,  gan  ymofyn  yn  mhob  ardal,  f<  A  oes  yma  neb  ?  ac  a 
oes  neb  etto  ?"  Y  mae  am  chwilio  a  chael  gafael  ar  bob 
cenedl,  lliw,  a  llwyth  o  hîl  Adda  ar  y  ddaear,  ac  am  chwilio 
a  chael  gafael  ar  bob  pechadur  yn  mhob  cenedl  yn  mhob 
man,  a'i  ddwyn  yn  edifeinol  i  dderbyn  trugaredd  a  maddeu- 
ant  pechodau  trwy  Iesu  Grist. 

3.  Y  mae  y  drugaredd  a  weinyddir  trwy  deilyngdod  un 
arall  yn  codi  ei  gwrthddrych  i  uwch  tir  nag  y  buasai  byth 
pe  na  buasai  anghydfod  wedi  bod.  Wele  Mephiboseth 
ofnus  yn  nesâu  yn  mlaen  dan  grynu,  gan  feddwl  fod  y 
brenin  yn  myned  i  droi  holl  ddrygioni  tŷ  Saul  ar  ei  ben. 
Ond  pan  ddaeth  i  olwg  y  brenin,  chwelid  ei  ofnau  gan  y 
gair  cyntaf,  "Nac  ofna,  Mephiboseth,"  gallasai  benderfynu 
nad  oedd  drwg  wedi  ei  ddarparu  i'w  erbyn  ;  ond  nid  yw  yn 
terfynu  yma.  "  Mi  a  roddaf  yn  ei  ol  i  ti  holl  dir  Saul  dy 
dad " — dyna  hi  yn  annhraethol  well  nag  yr  oedd  wedi 
disgwyl ;  ond  nid  dyma  holl  gyíìawnder  y  drugaredd  etto — 
"  A  thi  a  gai  fwyta  bara  ar  fy  mwrdd  i  yn  wastadol" — a  hyn 
i  gyd  "  er  mwyn  Jonathan  dy  dad."  Fel  hyn  y  mae 
trugaredd  Duw  yn  nhrefn  iachawdwriaeth  trwy  lesu  Grist 
yn  rhedeg.  Dywed  Duw  yn  yr  Efengyl  wrth  yr  euog 
crynedig  edifeiriol,  "  Nac  ofna,  bechadur,  gan  fyw  ti  gei 
fyw,  gan  wneuthur  mi  a  wnaf  drugaredd  â  thi — mi  a  roddaf 
yn  ei  ol  i  ti  holl  dir,  holl  etifeddiaeth  Adda  dy  dad — yr  hen 
etifeddiaeth  oedd  wedi  ei  gwerthu  a'i  fíbrffedu ;  a  mwy  na 

hyny,  ti  a  gei  fwyta  bara  ar  fy  mwrdd  yn  wastadol,  byw  ar 
ddanteithion  fy  ngras  a'm  iachawdwriaeth,  a  hyn  oll  er 
mwyn  Iesu  Grist."  Fel  hyn  y  mae  trugaredd  faddeuol  trwy 
Gyfryngwr  yn  codi  y  pechadur  o'r  dyfnder  i  uwch  gogoniant 
nag  y  daethai  byth  iddo  pe  nad  aethai  i  lawr  !  Dyma 
"ragorol  olud  ei  ras  Ef"  trwy  Grist  Iesu  yn  cael  ei  amlygu 
— ein  gwneyd  "ni  yn  gyfiawnder  Duw  ynddo  Ef."  Gwneyd 
agoriad  pydew  dwfn  a  chwerw  pechod  a  thrueni  yn 
achlysur  i  agoryd  ffynnon  o  fwynhâd  a  dedwyddwch  trwy 
faddeuant,  na  wyddid  dim  am  dani  o'r  blaen;  a  dyfroedd  y 
ffynnon  fendigedig  hon  ydyw  y  melusaf  a'r  pereiddiaf  eu 
blas  o  ffynnonau  dedwyddwch  yn  llywodraeth  Duw. 

4.  Y  mae  genym  ni  y  fantais  hon  ar  dŷ  Saul,  fod 
Cyfryngwr  y  cyfammod  yn  fyw,  i  goíìo  y  cyfammod,  ac  i 
ddadleu  ei  haeddiant  drosom.  Yr  oedd  Jonathan  wedi 
marw  ;  nid  oedd  ef  yn  llys  Dafydd  i  ddadleu  dros  dŷ  Saul, 
pe  digwyddai  i'r  brenin  anghofio  y  cyfammod.  Ond  am 
Gyfryngwr  trefn  iachawdwriaeth,  y  mae  yn  y  llys,  ar 
ddeheulaw  y  Brenin,  yn  Eiriolwr  "i  ni  gyda'r  Tad."  "Ac 
am  hyny  hefyd  efe  a  ddichon  yn  gwbl  iachau  y  rhai  trwyddo 
Ef  sydd  yn  dyfod  at  Dduw,  am  ei  fod  yn  byw  bob  amser  i 
eiriol  drostynt  hwy." 

5.  Fe  grogwyd  saith  o  dŷ  Saul  wedi  hyn.  Pe  buasai  y 
saith  hyny  yn  cwympo  ger  bron  y  brenin,  ac  yn  gwaeddi, 
"Trugaredd  er  mwyn  Jonathan,"  buasai  yn  anhawdd  iawn 
eu  dodi  i  farwolaeth — eu  colli  ar  draws  Jonathan.  Ond 
beth  bynag  am  hyny,  gallwn  fod  yn  sicr  o  hyn,  na  chollir 
un  pechadur  yn  llywodraeth  Duw  a  gwympo  ger  ei  fron  i 
ofyn  bywyd  a  thrugaredd  er  mwyn  Iesu  Grist.  Ni  chollir 
un  pechadur  yn  sŵn  cyhoeddiad  yr  Efengyl,  ond  gwrthod- 

wyr  y  drefn  yn  unig.  Y  mae  marwolaeth  Crist  wedi  gosod 
heibio  yr  angenrheidrwydd  o  ddíenyddio  yn  llywodraeth  y 
nef.  Bu  ei  farwolaeth  Ef  yn  angeu  i'r  angeu  hwn,  fel  na 
raid  i  un  troseddwr  mwyach  fyned  i'w  afael,  ond  yn  unig  y 
sawl  a  "garant  angeu"  drwy  "wrthod  eu  trugaredd  eu 
hunain."  "  Dychwelwch,  dychwelwch,  pa  ham  gan  hyny  y 
byddwch  feirw  ?" 

Liverpool. 


XXXVII. 

GWEDDI     A     DIOLCH     DROS     YR 
EPHESIAID. 

"Nid  wyf  yn  peidio  â  diolch  drosoch,  gan  wneuthur  coffa  am  danoch 
yn  fy  ngweddìau;  ar  i  Dduw  ein  Harglwydd  Iesu  Grist,  Tad  y 
gogoniant,  roddi  i  chwi  Ysbryd  doethineb  a  dadguddiad,  trwy  ei 
adnabod  ef :  wedi  goleuo  llygaid  eich  meddyliau;  fel  y  gwypoch  beth 
yw  gobaith  ei  alwedigaeth  ef,  a  pheth  yw  golud  gogoniant  ei  etifedd- 
iaeth  ef  yn  y  saint,  a  pheth  yw  rhagorol  fawredd  ei  nerth  ef  tuag  atom 
ni  y  rhai  ým  yn  credu,  yn  ol  gweithrediad  nerth  ei  gadernid  ef ;  yr  hon 
a  weithredodd  efe  yn  Nghrist,  pan  y  cyfododd  ef  o  feirw,  ac  a'i  gosod- 
odd  i  eistedd  ar  ei  ddeheulaw  ei  hun  yn  y  nefolion  leoedd." — Ephes.  i. 
16—20. 

T\IOLCHAI  yr  Apostol  dros  yr  Ephesiaid  am  bethau 
-*-^  mawrion  a  gawsent,  a  gweddiai  am  bethau  mawrion 
yn  chwanegol  iddynt.  Yr  oedd  am  iddynt  ddeall  gwerth 
y  pethau  oedd  mewn  meddiant  ganddynt  eisoes,  ac  yn 
awyddus  am  iddynt  wybod  rhywbeth  am  y  pethau  mawrion 
oedd  yn  eu  haros.  "  Gwybod  beth  yw  gobaith  ei  alwedig- 
aeth  ef."  Gwybod  cynnwys  yr  alwedigaeth  hon — galwedig- 
aeth  sanctaidd,  galwedigaeth  i  sancteiddrwydd,  galwedigaeth 
nefol — o'r  nefoedd  y  daeth,  i'r  nefoedd  y  mae  yn  dwyn  y 
galwedigion,  yn  rhoddi  gobaith  y  nefoedd  ynddynt ;  ac  y 
mae  o  bwys  a  gwerth  i'r  galwedigion  ddeall  a  gwybod  rhyw- 
beth  am  y  nefoedd  cyn  myned  iddi,  pa  fath  yw  yr 
etifeddiaeth    y    maent    yn   gobeithio    am    dani.       Y    mae 

ysbrydoliaeth  ar  ei  goreu  yn  y  Beibl  yn  ei  disgrifio  a'i 
chanmawl,  a  phob  dysg  a  chanmoliaeth  yn  syrthio  yn  fỳr  a 
diffygiol  i'r  pwrpas.  Y  mae  pethau,  ac  iaith  y  byd  a'r 
bywyd  hwn,  yn  rhy  weiniaid  i'w  gosod  allan  ond  i  raddau 
ammherffaith  iawn.  "  Roddi  i  chwi  ysbryd  doethineb  a 
dadguddiad" — dadguddiad  i'r  meddwl,  o'r  dadguddiad  sydd 
yn  y  dystiolaeth  am  dani.  "  Beth  yw  golud  gogoniant  ei 
etifeddiaeth  ef  yn  y  saint " — yr  etifeddiaeth  a  ddarparodd 
efe  i'w  saint,  ei  saint  yw  ei  etifeddiaeth  ef.  Rhan  yr 
Arglwydd  yw  ei  bobl — "  Eiddo  yr  Arglwydd  y  ddaear,  a'i 
chyflawnder,  y  byd,  ac  a  breswylia  ynddo  " — holl  anifeiliaid 
y  maes,  yr  aur,  a'r  arian ;  ond  dyma  ei  etifeddiaeth — ei 
saint.  Fe  aeth  i  draul  fawr  i  gael  saint ;  fe  bwrcasodd  y 
rhai  hyn  â'i  briod-waed,  fe  roddes  ei  bethau  goreu  a 
gwerthfawrocaf  yn  ei  saint — ei  anian,  ei  ras,  a'i  Ysbryd ;  ac 
efe  a  barotodd  ddinas,  etifeddiaeth,  "gwlad  well,"  "un 
nefol "  iddynt.  Gelwir  hi  yn  "  etifeddiaeth  y  saint  yn  y 
goleuni,"  ac  am  hyny  nid  cywilydd  gan  Dduw  ei  alw  yn 
Dad  iddynt,  o  herwydd  iddo  barotoi  etifeddiaeth  deilwng  o 
hono  ei  hun  iddynt.  Golud  o  ogoniant  yn  yr  etifeddiaeth 
hon — byddai  syniadau  teilwng  am  dani  o  annhraethol 
werth  i  chwi  ar  eich  taith  tuag  ati.  Gwnai  bob  peth 
daearol  yn  ysgafn  yn  eich  golwg ;  ni  roddech  fawr  o  bris  ar 
dda  y  bywyd  hwn,  na  fawr  o  bwys  yn  ei  ddrygau  a'i 
drallodau,  ei  golledion  a'i  siomedigaethau — "  Gan  wybod 
fod  genych  i  chwi  eich  hunain  olud  gwell  yn  y  nefoedd,"  ac 
nad  yw  "  dioddefiadau  yr  amser  presennol  hwn  yn  haeddu 
eu  cyífelybu  â'r  gogoniant  a  ddadguddir  i  ni." 

"  A  pheth  yw  rhagorol  fawredd  ei  nerth  ef,"  &c.     Dyma 
beth  arall  y  dymunwn  i  chwi  wybod,  a  dirnad  am  dano — 

"  tuag  atom  ni yr  hwn  a  weithredodd  efe  yn  Nghrist, 

pan  y  cyfododd  ef  o  feirw ;"  ac  y  mae  yn  ei  weithredu  trwy 

Grist  ynom  a  thuag  atom  ninnau.  Efe  a  fywhäodd  Grist 
Iesu,  ac  a'i  cyfododd  oddi  wrth  y  meirw,  a  chwithau  a 
fywhäodd  efe;  fe'ch  cyfododd  chwithau  hefyd,  o  fedd 
camweddau  a  phechodau.  Bywhäodd  Ef  yn  naturiol,  a 
chwithau  yn  ysbrydol.  Gosododd  Ef  ar  ei  ddeheulaw 
mewn  anrhydedd  a  gogoniant,  fe'ch  gosododd  chwithau  i 
gyd-eistedd  âg  ef,  ac  fe  gyfyd  eich  cyrph  o'r  bedd  megys  y 
cyfododd  Grist — yn  gyffelyb  i'w  gorph  gogoneddus  ef.  Y 
mae  "rhagorol  fawredd  ei  nerth  ef"  yn  cael  ei  amlygu  yn 
hyn. 

Yr  amlygiad  o  ragorol  fawredd  nerth  y  Duwdod  yn 
adgyfodiad  a  dyrchafiad  Crist — "A  weithredodd  efe  yn 
Nghrist."  Pa  ham,  ar  ba  gyfrif,  y  priodolir  rhagorol 
fawredd  nerth  Duw  yn  adgyfodiad  a  dyrchafiad  Crist  ? 
Onid  oedd  bywhau  eraill  a  fuasent  feirw  yn  gymmaint  peth 
ynddo  ei  hun  ag  ydoedd  bywhau  ac  adgyfodi  Crist  ?  Y 
rhai  a  gyfodwyd  dan  yr  Hen  Destament  a'r  Newydd? 
Felly  yr  oeddynt,  yn  ddiau,  ond  nid  yr  un  nerth  yn  hollol  a 
olygir  yma.  Cymmerir  i  mewn  yr  holl  oruchwyliaeth  tuag 
at  y  Cyfryngwr,  yr  hon  a  orphenwyd  ac  a  berffeithiwyd  yn 
ei  adgyfodiad  a'i  ddyrchafiad  i'r  nefoedd ;  ond  crybwyllir  ei 
adgyfodiad  a'i  ddyrchafiad  i'r  nefoedd  yn  unig,  yn  un  peth, 
am  mai  yn  hyny  y  gorphenwyd  ac  y  perrTeithiwyd  gwaith 
ein  hiachawdwriaeth,  ac  am  mai  y  rhan  hon  o'r  oruchwyl- 
iaeth  yn  Nghrist  Iesu  oedd  yn  gwasanaethu  amcan  yr 
Apostol  yn  y  lle  hwn  o  ddangos  y  cyferbyniad — y  cyd- 
weddiad  rhwng  goruchwyliaeth  y  gallu  dwyfol  yn  Nghrist,  a 
goruchwyliaeth  gras  yn  y  credinwyr. 

Y  mae  gwahanol  amlygiadau  o'r  nerth  a'r  gallu  dwyfol  yn 
dyfod  i'r  golwg  mewn  gwahanol  oruchwyliaethau,  neu 
weithrediadau  dwyfol. 

Gallu  crëol.     Y  gallu  a'r  nerth  anfeidrol  sydd  yn  cael  ei 


Gweddi  a  diolch  dros  yr  Ephesiaid.         271 

amlygu  yn  nghrëadigaeth  pob  peth.  Nid  o  bethau  gweledig 
y  gwnaed  y  pethau  a  welir.  "  Wrth  ffydd  yr  ydym  yn  deall 
wneuthur  y  bydoedd  trwy  air  Duw" — trwy  allu,  nerth  Duw. 
Nid  gallu  anianyddol,  nid  nerth  peiriannol  ydyw  hwn ;  nid 
oes  un  enw  arno  ond  nerth  Duw — nerth  dwyfol.  Y  mae  y 
Beibl  yn  mawrhau  y  nerth  hwn  yn  fynych  mewn  cyfeiriadau 
ato.  "Yr  hwn  a  wnaeth  nef  a  daear;"  "  Fy  neheulaw  i  a 
sylfaenodd  y  ddaear  '"  "  Yn  estyn  y  nefoedd  fy  hunan,  yn 
lledu  y  ddaear  o  honof  fy  hun,"  &c. 

Nerth  cynnaliol  a  llywodraethol.  Y  mae  hwn  yn 
amrywio  etto,  yn  codi  yn  uwch  na'r  lla.ll,  yn  nhrefniadau  a 
llywodraethu  pob  peth;  gosodiadau  a  deddfau  y  greadig- 
aeth,  nerth  gwybodaeth,  dyfais  a  doethineb  anfeidrol  yn 
gosod  pob  peth  yn  ei  le,  mil  myrdd  o  ddeddfau,  oll  yn 
angenrheidiol  i  drefn  a  pharhâd  pethau;  pe  buasent  rywbeth 
yn  wahanol  i'r  hyn  ydynt,  buasai'r  cwbl  yn  syrthio  i 
annhrefn  a  dinystr  yn  fuan.  Dyma  fawredd  ei  nerth  ef  yn 
cael  ei  arddangos  a'i  ogoneddu  mewn  modd  arbenig. 

Nerth  haelfrydedd  a  daioni  natur  y  Duwdod,  yn  ei  ofai 
am  yr  holl  deulu  mawr,  i  ddiwallu  holl  angenrheidiau  natur 
pob  un.  Rhoddi  ymborth  i  bob  cnawd.  "  Llygaid  pob 
peth  a  ddisgwyliant  wrthyt,  ac  yr  ydwyt  yn  rhoddi  eu  bwyd 
iddynt  yn  ei  bryd" — y  bwyd  sydd  yn  gyfaddas  i  natur  a 
chyfansoddiad  pob  un,  yn  parhau  i  wneyd  felly  oesau 
cenedl  a  chenhedlaeth.  Yr  holl  amrywiaeth  di-derfyn  a  di- 
rif  yn  byw  ar  ei  fwrdd  bob  dydd — darparu  i'r  llew,  i'r 
anifail  ei  borthiant,  i  gywion  y  gigfrain  pan  lefant,  porthi  y 
brain,  yr  un  aderyn  tô  mewn  anghof.  Dywedir  i'r  brenin 
Ahasferus  wneyd  gwledd  yn  ol  gallu  y  brenin,  gwledd  i'w 
dywysogion  yn  unig  oedd,  gwledd  i  ddangos  ei  allu — gallu 
ei  gyfoeth.  Ond  nid  oedd  yn  ei  allu  wneyd  gwledd  i'w  holl 
ddeiliaid.     Ond  y  mae  adnoddau  y  cyfoeth  a'r  gallu  dwyfol 

yn  dal  trwy  yr  oesau  i  wledda  holl  ddeiliaid  y  Brenin  mawr 
ar  ei  fwrdd  bob  dydd. 

Gallu  achubol,  nerth  i  achub.  Hwn  a  weithredodd  yn 
Nghrist  yn  nhrefn  iachawdwriaeth,  ac  y  mae  hwn  yn  codi  yn 
uwch  etto,  "rhagorol  fawredd  ei  nerth  ef."  Nerth  gras, 
nerth  cariad,  nerth  trugaredd,  nerth  yn  ymestyn  yn 
mhellach  na'r  lleill,  yn  cyrhaedd  yn  ddyfnach.  Y  cyntaf,  i 
roi  bodolaeth ;  yr  ail,  i  gynnal  a  llywodraethu  yr  hyn  a 
ddygid  i  fodolaeth ;  y  nesaf,  i  borthi  a  diwallu  anghenion  y 
creadur — hwn  yn  ymestyn  at  y  pechadur,  yn  Nghrist  Iesu. 

Y  nerth  hwn  a  anfonodd  y  Mab  i'r  byd,  a5i  cynnaliodd  ac 
a'i  cynnorthwyodd  yn  ei  waith,  a'i  traddododd  dros  ein 
pechodau  ni  i  ddioddef  ac  i  angeu,  a'i  hadgyfododd  o'r 
bedd,  a'i  dyrchafodd  ar  ei  ddeheulaw,  a  ddarostyngodd  bob 
peth  dan  ei  draed,  a'i  rhoddes  yn  ben  uwch  law  pob  peth 
i'r  eglwys.  Yn  hyn  y  mae  cariad,  nerth  cariad — "rhagorol 
fawredd  ei  nerth." 

Yn  ffurfiad  goruwch-naturiol  ei  ddynoliaeth,  ac  undeb  y 
natur  ddwyfol  a'r  ddynol  yn  ei  Berson  fel  Cyfryngwr,  Duw- 
ddyn.  Mawr  ddirgelwch  duwioldeb — rhagorol  fawredd  ei 
nerth  ef. 

Yn  ei  fywyd  yn  y  byd,  ei  ufudd-dod  di-ball.  Yn  wyneb 
profedigaethau  a  thrallodion,  ymosodiadau  diafol  a'r  byd — 
"Wedi  ei  demtio  yn  mhob  peth  yr  un  ffunud  a  ninnau,  etto 
heb  bechod." 

Yn  ei  wyrthiau — nerth  Duw,  bŷs  Duw,  nes  oedd  pawb  yn 
synu,  yn  sôn  am  dano  a'i  weithredoedd  nerthol. 

Ei  gynnaliaeth  yn  ei  ddioddefiadau — pan  roddwyd  arno 
ef  ein  hanwiredd  ni  i  gyd — "  Yr  Arglwydd  Dduw  a'm 
cymmhorth."     Ei  adgyfodiad  a'i  ddyrchafiad  i'r  nefoedd. 


XXXVIII. 

YR   ARFAETH   BELL 

"Fe  drefnwyd  draw  mewn  arfaeth  bell 
I  gadw  myrdd  a'u  gwneyd  yn  well, 
D'oedd  dim  yn  well  i'w  wneyd  â  hwy 
Na'u  cuddio  yn  ei  farwol  glwy'." 

Williams,  Pant-y-celyn. 

TT>ENNILL  yw  hwn,  nid  Ysgrythyr,  ond  y  mae  yn 
*-  ysgrythyrol  drwyddo.  Yr  Ysgrythyr  yw  ei  dad,  a'r 
Ysgrythyr  yw  ei  fam  ;  a  phe  na  buasai'r  Ysgrythyr,  ni 
buasai  y  cyfryw  bennill  erioed  na  byth  yn  ein  hiaith  ni,  nac 
un  iaith  arall.  Gallwn  ei  gymmeryd  yn  borth  i  fyned  i'r 
Ysgrythyr  drwyddo,  neu  at  y  materion  hyny  o'r  Ysgrythyr  a 
grybwyllir  ynddo.  Crybwylla  y  pennill  am  "arfaeth  bell," 
ac  y  mae  yr  Ysgrythyr  hefyd  yn  sôn  am  dani,  dan  yr  enw 
"  yr  arfaeth  dragywyddol,"  &c.  Dywed  y  pennill  fod  yr 
"  arfaeth  bell  "  wedi  trefnu  "  cadw  myrdd  a'u  gwneyd  yn 
well,"  ac  y  mae  yr  Ysgrythyr  yn  dyweyd  yr  un  peth — "  yn 
ol  ei  arfaeth  ei  hun  a'i  ras."  Dywed  y  pennill  mai  drwy 
"eu  cuddio  yn  ei  farwol  glwy',"  y  mae  y  rhai  a  gedwir  yn 
cael  eu  cadw  a'u  gwella,  yn  ol  trefn  yr  "  arfaeth  bell  ;'■ 
hyny  hefyd  a  ddywed  yr  Ysgrythyr  mewn  geiriau  eraill. 

Dyma  ffynnon,  gwreiddyn  yr  iachawdwriaeth — arfaeth — 
ei  bendithion,  cadw,  a  gwella,  diogelu,  a  meddyginiaethu. 
Y  modd  y  gwneir  hyn — drwy  ei  waed  a'i  angeu  Ef. 

T 

Y  fíynnon — yr  arfaeth  dragywyddol,  cynghor  a  bwriad 
grasol  Duw  yn  ol  ei  ewyllys  ei  Hun — "Yr  hon  a  arfaethodd 
efe  ynddo  ei  hun  cyn  bod  y  byd."  Arfaeth  bell,  cyn  y 
golledigaeth,  cyn  bod  y  gwrthddrychau,  cyn  Adda — cyn  yr 
oesoedd,  cyn  bod  y  byd — fel  yna  y  llefara  yr  Ysgrythyr  am 
yr  "arfaeth  bell."  Pob  peth  yn  ol  yr  "arfaeth  bell"  hono, 
pob  peth  mewn  creadigaeth — yr  holl  greaduriaid,  yr  holl 
fydoedd,  yr  holl  elfenau — plant  yr  "  arfaeth  bell"  ydynt 
bob  un.  Hi  yw  eu  mam  hwy  oll — pob  aderyn  yn  yr  awyr, 
o'r  "  arfaeth  bell "  yr  ehedodd  allan ;  pob  pysgodyn  yn  y 
môr  a'r  afonydd,  pob  creadur  fu  erioed  ac  a  fydd  byth — o 
honi  hi  y  maent  oll. 

Pob  peth  yn  nghynnhaliaeth  a  llywodraeth — pob  peth — 
dim  wedi  ei  adael  i  ddamwain  a  digwyddiad.  Trefnodd  hi 
y  cyfan  i  gyd — y  deddfau  a'r  greddfau,  gan  gyd-bwyso  a 
chyd-fantoli  y  naill  ar  gyfer  y  lla.ll.  Goruwch-lywodraeth  ar 
holl  amcanion  a  bwriadau  dynion  a  chythreuliaid,  er  eu 
troi  i  gyd-wasanaethu  i  ddwyn  ei  hamcanion  hi  i  ben — oll 
yn  yr  "  arfaeth  bell." 

Iachawdwriaeth — cadw.  "Tri  rhagor  Duw,"  medd  hen 
driad  Cymreig — "creu  o  ddim,  treiglo  y  ceugant  (llywodr- 
aethu  pob  peth),  a  rhoi  gwell  ac  adfer  ar  a  waethygodd." 
Dyna  dri  phwngc  mawr  yr  "arfaeth  bell."  Creu  pob  peth 
o  ddim.  Nid  oedd  dim  dyryswch  yn  y  pwngc  mawr  hwnw 
iddi  hi,  dim  ond  dywedyd,  felly  y  bu.  Gorchymyn,  a  hyny 
yn  sefyll;  cynnal  a  llywodraethu  pob  peth  yr  un  modd. 
Onàŷroblem  fawr  yr  "  arfaeth  bell  "  oedd,  "  rhoi  gwell  ac 
adfer  "  ar  y  ddynoliaeth  oedd  wedi  gwaethygu,  wedi  myned 
yn  ganddryll.  Pwngc  y  cadw — cadw'r  euog,  a  chadw  y 
gyfraith ;  cadw  troseddwr,  a  chadw  cyfiawnder  yn  ei  fri ; 
rhoi  by wyd  a  gogoniant  ar  ben  gwrthryfelwr,  a  chadw ;  îe, 

dyrchafu  gogoniant  yr  orsedd  dragywyddol  yr  un  pryd  wrth 
wneyd  hyny.  Ond  fe  ddaeth  yr  "arfaeth  bell "  drwy  y 
pwngc  hwnw.     Solviodd  hi  y  broblem  ryfedd  hono. 

Cadw.  Golygir  colledigaeth — gwrthddrychau  colledig. 
Nid  fel  y  mae  pethau  yn  colli  gyda  dynion,  na  wyddant  pa 
le  y  maent,  fel  y  ddafad  gyfrgolledig,  a'r  darn  arian,  a'r  mab 
afradlawn  yn  y  ddammeg.  Ni  wyddai  y  bugail  pa  le  yr 
oedd  y  ddafad,  na'r  wraig  yn  mha  le  yr  oedd  y  darn  arian, 
na'r  tad  i  ba  le  yr  aethai  ei  fab  afradlawn,  na  beth  a 
ddaethai  o  hono.  Nid  oes  dim  na  neb  yn  golledig  felly  i 
Dduw,  i  Hollwybodaeth.  Nid  gosod  allan  golledigaeth  dyn 
yn  yr  ystyr  hono  yw  amcan  y  ddammeg,  ond  y  llawenydd 
sydd  yn  y  nef  yn  ngŵydd  angylion  Duw  am  bechadur 
edifeiriol  a  dychweledig,  yn  nrych  llawenydd  y  bugail  wedi 
cael  y  ddafad,  a'r  wraig  wedi  cael  y  dryll,  a'r  tad  wedi  cael 
y  mab  colledig. 

Y  golledigaeth  yma  yw  cyflwr  troseddwr  cyfraith  ei  wlad, 
wedi  ei  brofi,  ei  gael  yn  euog,  a'i  ddedfrydu  i  farw  dan 
gospedigaeth  y  gyfraith.  Dyma  ein  cyflwr  ni  yn  llywodr- 
aeth  Duw — dan  gollfarn,  dan  felldith  y  ddeddf — melldith  y 
ddeddf  !  Geiriau  ofnadwy — cyflwr  na  fynai  un  angel  er  yr 
holl  greadigaeth  fod  ynddo.  Y  mae  pob  peth  sydd  i'w  ofni 
yn  hwn.  Y  mae  dyn  yn  ngafael  deddf  na  ollynga  byth  ei 
gafael  o  hono,  hi  a'i  gofyna  byth,  "tâl  i  mi  yr  hyn  sydd 
ddyledus,"  ac  yntau  heb  ddim  i  dalu.  Cymmer  ei 
melldith,  ei  chosp  afael  ynddo  o'r  diwedd  ;  ì'r  carchar,  i'r 
poenwyr  âg  ef  hyd  oni  thalo'r  ffyrling  eithaf,  ac  ni  thâl  y 
rTyrling  gyntaf  yn  oes  oesoedd.  Dichon  y  daw  dydd  y  tỳr 
deddfau'r  greadigaeth  eu  gafaelion,  y  tỳr  y  ddeddf  fawr  sydd 
yn  rhwymo  y  bydoedd  wrth  eu  gilydd,  fel  yr  ânt  ar  chwalfa 
dragywyddol  drwy  yr  ëangderau.     Ond  ni  thỳr  gafaelion  y 

ddeddf  hon  byth  bythoedd.  Ond  a  oes  modd  cadw  a 
gwaredu  yr  euog  oddi  wrth  felldith  y  ddeddf  hon?  Dyna  y 
cwestiwn  mwyaf  a  ofynwyd  erioed  ;  nid  ei  ryddhau  oddi 
wrth  ofynion  y  ddeddf,  oddi  wrth  rwymau  ufudd-dod  iddi ; 
ni  wneir,  ni  ellir  gwneyd  hyny  byth,  mathru'r  ddeddf  fuasai 
hyny  ;  ond  ei  ryddhau  a'i  gadw  rhag  ei  melldith  hi  oedd  y 
cwestiwn,  a  chafodd  yr  "arfaeth  bell "  drefn  i  wneyd  hyny, 
a  chadw  y  ddeddf  yn  ei  grym  a'i  gogoniant  hefyd. 

Ond  hanner  y  gwaith  yw  hyny  etto ;  rhyddhau  y 
troseddwr  oddi  wrth  felldith  y  ddeddf,  drwy  faddeu  ei 
bechodau,  ei  ollwng  yn  rhydd.  Ond  dyna  fe,  beth  a  ddaw 
o  hono  etto  ?  Y  mae  yn  ddrwg  drwyddo,  ni  ddaw  dim 
daioni  byth  o  hono ;  ar  ei  ben  i  ddrwg  a  thrueni  yr  ä  etto, 
fel  lleidr  wedi  ei  ollwng  yn  rhydd  o'r  carchar — lladrata  etto, 
myned  i  afael  y  gyfraith  etto.  Y  mae  eisieu  ei  wella  yn 
drwyadl — gwella  ei  galon,  ei  ysbryd,  ei  dymmer,  ei  nwydau, 
ei  ben,  a'i  dafod,  ei  draed  a'i  ddwylaw  cyn  y  daw  daioni  o 
hono  byth.  Pa  fodd  y  gwneir  hyny  ?  Hyn  hefyd  a  gafodd 
yr  "arfaeth  bell  "  allan. 

Y  modd  i  gadw  a  gwella — mewn  geiriau  eraill,  i  gyfiawn- 
hau  a  sancteiddio  pechadur  euog  ac  aflan  : — 

"  'Doedd  dim  yn  well  i'w  wneyd  â  hwy 
Na'u  cuddio  yn  ei  farwol  glwy'." 

Dim  arall  a  wnai  y  tro.  "  Crist  a'n  llwyr  brynodd  oddi 
wrth  felldith  y  ddeddf,  gan  ei  wneuthur  yn  felldith  drosom ;" 
"y  Cyfiawn  dros  yr  anghyfiawn  ;"  "yr  Hwn  nid  adnabu 
bechod,  a  wnaeth  efe  yn  bechod  drosom  ni,  fel  y'n  gwnelid 
ni  yn  gyfiawnder  Duw  ynddo  ef;"  "  prynedigaeth  drwy  ei 
waed  ef,  sef  maddeuant  pechodau."  Dyna'r  cadw,  y 
diogelu,  y  gwellhau,  a'r  puro  etto  yr  un  modd.     "  Trwy  ei 

gleisiau  ef  yr  iachäwyd  ni ;"  "gwaed  Crist yn  puro  y 

gydwybod  oddi  wrth'weithredoedd  meirwon,  i  wasanaethu  y 
Duw  byw  f  "  sancteiddio  y  bobl  drwy  ei  waed  ei  hun." 
Eu  cuddio  yn  ei  farwol  glwy'.  Yno  y  mae  iechyd  a 
meddyginiaeth  i'r  enaid  afiach. 

"  Yn  nghlwyfau'r  Oen  fu  farw, 
Yn  unig  mae  iachâd." 


XXXIX. 

DUW     YN     MAWRHAU     EI     AIR. 

<cO   blegid   ti   a   fawrhëaist   dy   air  uwch  law  dy  enw  oll." — Salm 
cxxxviii.,  rhan  o'r  ail  adnod. 

"VT  MAE  gan  bob  awdwr  ryw  hoff  waith  ag  y  mae  yn 
■*■  ymhyfrydu  yn  benaf  ynddo.  Y  mae  yn  edrych  arno 
gyda  mwy  o  hoffder  na'r  holl  bethau  eraill  a  wnaeth. 
Felly  y  mae  y  Crëawdwr  hefyd,  y  mae  yn  llawenychu  yn  ei 
holl  weithredoedd.  Da,  a  da  iawn  yn  ei  olwg,  yw  y  cwbl 
oll,  a  phob  un  o  honynt  fel  y  daeth  o'i  law  Ef.  Ond  y  mae 
ganddo  un  dernyn  o  waith  sydd  yn  hoffach  ganddo  na'r 
lleill,  a  dyma  efe — "Ti  a  fawrhëaist  dy  air  uwch  law  dy  enw 
oll."  Y  mae  Dafydd  yntau  yn  mawrhau  y  gair  ac  yn 
mawrhau  Duw  am  ei  air,  ac  yn  addaw  gwneyd  hyny  yn 
ngŵydd  y  duwiau,  brenhinoedd  oddi  amgylch,  y  tywysogion 
a  phendefigion.  "Am  dy  dystiolaethau  di  y  llefaraf  o  flaen 
brenhinoedd,  ac  ni  bydd  cywilydd  genyf ;"  "  yn  ngŵydd  y 
duwiau  y  canaf  i  ti."  Yr  oedd  Dafydd  yn  arddel  ei  grefydd 
yn  mhob  man,  ac  yn  ngŵydd  pawb.  Y  mae  wedi  gweled  a 
phrofi  cymmaint  o  ogoniant  a  melusder  yn  y  gair  ei  hunan 
nes  y  mae  yn  meddwl  nad  oes  eisieu  i  eraill  ond  ei  glywed 
na  ddeuent  i'r  un  meddwl  a  theimlad  ag  yntau.  "  Holl 
frenhinoedd  y  ddaear  a'th  glodforant,  O!  Arglwydd,  pan 
glywant  eiriau  dy  enau."  Yn  y  testyn  y  mae  yn  gwneyd,  ac 
yn  addaw  gwneyd  hyny  ei  hun.     "  Ymgrymaf  tua'th  deml 

sanctaidd,  a  chlodforaf  dy  enw,  am  dy  drugaredd  a'th 
wirionedd."  Y  mae  genyf  ddigon  o  waith,  digon  o  destyn, 
am  dy  drugaredd  i'm  cynnal,  ac  am  dy  wirionedd  i'm 
cyfarwyddo  ;  dy  drugaredd  i  faddeu,  a'th  wirionedd  i'm 
sancteiddio ;  am  dy  drugaredd  i'm  codi  o'r  dyfnder,  am  dy 
wirionedd  i  oleuo  fy  nghamrau,  clodforaf  di.  Y  mae 
dy  drugaredd  yn  parhau  yn  dragywydd,  minnau  a'th 
glodforaf  yn  dragywydd.  "  Dy  enw,  O!  Arglwydd,  a  bery 
yn  dragywydd  ;  dy  goffadwriaeth,  O!  Arglwydd,  o  genhedl- 
aeth  i  genhedlaeth."  "  Gair  ein  Duw  ni  a  saif  byth," 
minnau  a'th  foliannaf  byth.  CaifT  fy  mawl  am  dy  drugaredd 
a'th  wirionedd  gyd-oesi,  gyd-barhau  â  hwy.  "Ti  a  fawr- 
hëaist  dy  air  uwch  law  dy  enw  oll  " — dy  weithredoedd  oll, 
mewn  creadigaeth  a  rhagluniaeth.  Y  mae  dy  enw  oll,  dy 
weithredoedd  oll  yn  fawr  ac  i'w  mawrhau,  ond  dy  enw  yn 
benaf. 

I.  Ar  ba  ystyriaethau  y  mae  yr  Arglwydd  wedi,  ac  yn 
mawrhau  ei  air  uwch  law  ei  enw  oll,  neu  uwch  law  pob 
dadguddiad  arall  o'i  enw,  neu  o  hono  ei  hun  ? 

Yn  y  dadguddiad  llawnach  a  roddodd  o  hono  ei  hun  i  ni 
yn  ei  air,  nag  a  rydd  mewn  un  ffordd  arall.  Y  mae  wedi 
dyfod  yn  fwy  i'r  golwg  yma  nag  o'r  blaen — mwy  o  Dduw  yn 
y  golwg.  Gweithiodd  i'r  golwg  ei  anweledig  bethau,  sef  ei 
dragywyddol  allu  a'i  Dduwdod  yn  y  greadigaeth,  fel  y 
maent  i'w  gweled  yn  amlwg.  Estynodd  ei  fŷs  i  dynu 
llinellau  ar  len  y  gwagle  di-derfyn,  fel  y  maent  i'w  gweled 
yn  amlwg  yno,  a  dyn  a'u  cenfydd  o  bell.  Estynodd  ei  law 
gadarn  i  grogi  lampau  yn  y  bẃa  wybrenol,  i  dywallt  goleuni 
ar  y  tywyllwch ;  goleu  lampau  i'w  ddangos  ei  hun,  ei 
dragywyddol  allu  a'i  Dduwdod,  yr  oedd  wrth  eu  creu  ac 
wrth  eu  cynnal.     Tyna  hwynt  drwy  eu  gilydd  a  heibio  eu 

gilydd  heb  ddyrysu  drwy  yr  oesau,  i  ddangos  ei  wybodaeth 
a'i  ddoethineb.  Ond  drwy  y  cwbl,  ni  welwn  pa  fath  un 
ydyw,  o  ran  ei  gymmeriad  moesol.  Dyma  ranau  o'i  ffyrdd 
ef;  ac  wrth  weled  y  rhanau,  gallwn  ddyweyd,  "  Wele, 
cadarn  ydyw  Duw  f  "  eiddo  Duw  yw  cadernid."  Ond  yn 
ei  air,  dyma  fwy  o  Dduw  yn  y  golwg,  ei  feddwl,  ei  galon,  ei 
ogoniant — gogoniant  Duw  yn  wyneb  Iesu  Grist.  Dyma  y 
drych  i  edrych  ar  ogoniant  yr  Arglwydd  trwyddo.  Nid  yw 
ond  bychan,  gall  un  ei  gario  yn  ei  logell ;  ond  pan  y  mae  y 
Beibl  yn  ei  logell,  y  mae  yno  fwy  o  Dduw  nag  a  gynnwys  y 
greadigaeth  fawr  i  gyd,  er  ei  bod  yn  llawn  o  hono — un 
adnod  fach  yn  cynnwys  dadguddiad  llawnach  o  hono  nag  a 
gynnwys  llyfr  mawr  natur.  Y  mae  wedi  ei  fawrhau  fel  hyn 
uwch  law  yr  oll  o'i  waith. 

Drwy  ddyfod  yn  nes  atom.  Y  mae  yn  ein  hymyl  yn  ei 
air,  yn  siarad  â  ni,  yn  ein  hiaith,  yn  ein  geiriau  ein  hunain. 
Iaith  fud  yw  iaith  natur,  llefaru  wrth  y  meddwl,  nid  wrth  y 
glust  y  mae  hi.  Ond  yn  ei  air,  gyda  bod  mwy  o  Dduw  yn 
dyfod  i'r  golwg,  y  mae  hefyd  yn  nes  atom,  yn  dyweyd  i 
ddyn  beth  yw  ei  feddwl.  "Ysgrifenais  iddo  bethau  mawr- 
ion  fy  nghyfraith."  Y  mae  lleferydd  natur  wedi  eu  cam- 
ddeall ;  dyma  leferydd  geiriau  Duw  yn  dyweyd  am  dano  ei 
hun,  yn  dyweyd  ei  feddwl  am  dano  ei  hun,  ac  am  ddyn 
wrth  ddyn,  yn  iaith  a  geiriau  dyn.  Y  mae  gyda  ni  yn  ym- 
ddiddan  â  ni  wyneb-yn-wyneb  megys,  yn  ei  air.  Y  mae  y 
Gair  yn  agos  iawn  atom — meddwl  Duw  wedi  ei  gyfleu 
mewn  geiriau.  Y  mae  wedi  ymostwng  yn  ei  air  yn  îs,  er 
mwyn  dyfod  yn  nes  atom  ni. 

Y  mae  yn  gwneyd  pethau  mwy  drwy  oíferynoliaeth  ei  air 
nag  a  wna  drwy  ddim  arall  a  gréodd.  Y  mae  Efe  yn 
gwneuthur  pethau  mawrion  ac  anchwiliadwy,  rhyfedd  ac  heb 
rifedi  drwy  foddion  a  deddfau  natur.     Y  mae  yn  goleuo  ac 

yn  gwresogi  bydoedd  â'r  haul,  y  mae  yn  "  marchog  ar 
adenydd  y  gwynt,"  ac  yn  gwneyd  pethau  rhyfedd  weithiau. 
Ond  ni  threiddiodd  goleuni  yr  haul  erioed  i  galon  dywyll, 
ni  thoddodd  ei  wres  erioed  galon  galed,  ni  symmudodd  y 
gwynt  na'r  ddaeargryn  erioed  gyflwr  pechadur,  ni  argy- 
hoeddodd  y  fellten  erioed  yr  annychweledig.  Cyfraith  yr 
Arglwydd  yw  yr  offeryn  sydd  gan  yr  Ysbryd  Glân  yn 
gwneyd  hyn — y  hi  sydd  "yn  troi  yr  enaid,"  "  yn  gwneyd  y 
gwirion  yn  ddoeth,"  "  yn  llawenhau  y  galon,"  "yn  goleuo 
y  llygaid,"  yn  adgenhedlu,  yn  sancteiddio — pethau  mwy  na 
chreu  nefoedd  a  daear.     Dyma  yr  offeryn  mawr. 

Fe  ddwg  fwy  o  ogoniant  i'w  enw  drwy  ei  air,  a'r  pethau  a 
wna  trwyddo,  nag  a  gynnyrchir  drwy  weinidogaeth  creadig- 
aeth  a  rhagluniaeth.  "  Llawenychwch  a  gorfoleddwch  yn 
dragywydd  yn  y  pethau  a  grëwyf  fi  " — y  greadigaeth  drwy  y 
Gair.  "Hyn  a  fydd  i'r  Arglwydd  yn  enw  ac  yn  arwydd 
tragywyddol." 

Bydd  ei  air,  o  ran  ei  dystiolaeth  a'i  egwyddorion,  yn 
sefyll  pan  ddelo  pob  peth  arall  i  ben.  Daw  dydd  pan  baid 
yr  haul  a  goleuo,  y  gwynt  anadlu,  y  dyfroedd  redeg  i'r  môr. 
Yna  daw  y  diwedd  pan  roddo  efe  y  deyrnas  i  fyny  i  Dduw 
a'r  Tad — rhagluniaeth  yn  darfod  ei  goruchwyliaeth.  "  Nef 
a  daear  a  änt  heibio,  eithr  fy  ngeiriau  i  nid  änt  heibio 
ddim  'l'  "  Gair  ein  Duw  ni  a  saif  byth  -"  "  Yn  dragywydd, 
O!  Arglwydd,  y  mae  dy  air  wedi  ei  sicrhau  yn  y  nefoedd." 
Fe  dynir  y  greadigaeth  oddi  wrth  ei  gilydd,  fe  ddadgymmalir 
natur  i  wneyd  cyfnewidiad  ynddi,  ond  "  Gair  ein  Duw  ni  a 
saif."  Ni  thynir  byth  mo  hono  oddi  wrth  ei  gilydd — ni 
syflir  yr  un  o'i  hoelion  byth. 

II.  Y  dyledswyddau  tuag  at  y  Gair  a  ddysgir  i  ni  oddi 
wrth  hyn. 

Os  yw  Duw  yn  mawrhau  ei  air  uwch  law  ei  enw  oll,  ac 
yn  dadguddio  mwy  o  hono  ei  hun  i  ni  drwyddo,  dylem  ei 
wneyd  yn  brif  wrthddrych  ein  sylw  a'n  myfyrdod — "Chwil- 
iwch  yr  Ysgrythyrau."  Y  mae  y  rhan  fwyaf  o  ddynion  yn 
analluog  i  chwilio  natur,  i  ddadansoddi  elfenau  sylwedd,  i 
chwilio  allan  ryfeddodau  y  nefoedd,  i  ddisgyn  i'r  dyfnder  ; 
ond  gallant  chwilio  yr  Ysgrythyrau,  a  gall  yr  hen  wraig  gael 
gafael  yn  yr  Ysgrythyrau  ar  beth  na  fedrai  Newton  o  ddyn 
ei  hunan  ddyfod  o  hyd  iddo  yn  natur,  peth  nad  oedd  i'w 
gael  yno — bywyd  tragywyddol.  Dyma  brif  lyfr  efrydiaeth 
a  myfyrdod.  Wedi  bod  yn  chwilio  holl  natur,  yn  troi 
dalenau  anian,  rhaid  i'r  anianydd  ddyfod  yma  i  gael  bywyd 
tragywyddol.  Dylem  ninnau  ei  fawrhau  drwy  ei  chwilio  a'i 
fyfyrio  yn  fwy  na  dim  arall.  "  Myfyrio  yn  ei  gyfraith  ef 
ddydd  a  nos."  Ei  dderbyn  fel  y  mae  yn  wir  yn  air  Duw — 
ymostwng  i'w  awdurdod  yn  mhob  peth.  Beth  bynag  a 
ddywedo  ef  wrthych,  gwnewch.  Nesâu  ato  fel  Tywysog,  ei 
anrhydeddu  a'i  fawrhau  uwch  law  pawb  arall.  "  Rhaid  yw 
ufuddhau  i  Dduw  yn  fwy  nag  i  ddynion." 

Ei  werthfawrogi  fel  y  benaf  o  drugareddau  Duw.  "Hoff- 
ais  eiriau  dy  enau  yn  fwy  na'm  hymborth  angenrheidiol ;" 
"  Gwell  i  mi  gyfraith  dy  enau  na  miloedd  o  aur  ac  arian." 
Dyma  goron  yr  holl  fendithion.  Moliannwn  Dduw  am 
dano,  yn  fwy  na'r  oll  o  drugareddau  y  bywyd  hwn. 
Diolchwn  am  dano  wrth  ei  ddarllen. 

Ei  daenu  yn  y  byd,  fel  y  fendith  fwyaf  i'r  byd.  Y  mae 
yn  ammhossibl  mawrhau  y  Gair  yn  deilwng  heb  ei  daenu 
yn  y  byd,  ei  anfon — gweddio  am  ei  rediad  buan  drwy  yr  holl 
ddaear,  fel  y  delo  yr  holl  bobloedd  i  foliannu  Duw  am 
dano,  ac  i  ganu  am  ffyrdd  yr  Arglwydd  a  ddadguddir 
ynddo. 


Duw  yn  mawrhau  ei  Air.  283 

GWELWN, 

Fod  cariad  goruchaf  at,  a  pharch  calon  i  Air  Duw  a'i 
awdurdod,  yn  nôd  o  wir  grefydd.  Ni  all  hwnw  fod  yn 
gymmeradwy  gyda  Duw  ag  y  byddo  ei  air  ef  yn  isel  yn  ei 
olwg. 

Mai  yr  unig  foddion  i  gael  trefn  ar  y  byd  yw  taenu  gair 
yr  Arglwydd  ynddo,  a'i  godi  i'w  fri  a'i  awdurdod  teilwng  i 
lywodraethu  ar  bob  calon.  Yr  holl  feibion  yn  cael  eu 
dysgu  gan  yr  Arglwydd,  yna  mawr  fydd  eu  heddwch.  Yn 
mha  le  y  mae  gair  Duw  genym  ni?  Ar  yr  orsedd  fel  y 
benaf  o'n  bendithion,  ynte  peth  hawdd  ei  hebgor  ydyw? 
Nid  gair  ofer  yw  hwn  i  chwi.  Dyma  reol  y  farn  a  ddaw. 
"  Y  gair  a  leferais  i,  hwnw  a'i  barn  ef  yn  y  dydd 
diweddaf." 

Liverpool,  1849. 


XL. 
PREGETHU  TEYRNAS  DDUW. 

"  Y  gyfraith  a'r  proph-wydi  oedd  hyd  Ioan :  er  y  pryd  hwnw  y 
pregethir  teyrnas  Dduw,  a  phob  dyn  sydd  yn  ymwthio  iddi." — Luc 
xvi.  16. 

fTlEYRNAS  Dduw  a  theymas  nefoedd  ydynt  ddau 
-*-  ymadrodd  o'r  un  arwyddocâd,  ac  am  yr  un  peth — 
ymadrodd  a  arferid  gyntaf  gan  Iesu  Grist,  ac  a  arferid  yn 
fynych  ganddo.  Teyrnas  nefoedd  a  arwydda  yn  fynychaf 
oruchwyliaeth  yr  Efengyl,  weithiau  yn  gyferbyniol  i'r 
oruchwyliaeth  o'r  blaen,  ac  weithiau  yn  wrthgyferbyniol  i 
lywodraethau  y  byd  hwn — "  Y  gyfraith  a'r  prophwydi  oedd 
hyd  Ioan:  er  y  pryd  hwnw  y  pregethir  teyrnas  Dduw." 
"Y  mae  brenhinoedd  y  cenhedloedd  yn  arglwyddiaethu 
arnynt ;  a'r  rhai  sydd  mewn  awdurdod  arnynt,  a  elwir  yn 
bendefigion,  ond  na  fyddwch  chwi  felly."  Dyna  deyrnas 
Crist  yn  wrthgyferbyniol  i  deyrnasoedd  y  byd  hwn.  Yma 
y  mae  Crist  yn  dwyn  ei  dystiolaeth  am  Ioan  Fedyddiwr;  yr 
oedd  Ioan  wedi  dwyn  ei  dystiolaeth  am  Grist  yn  onest  a 
chyhoeddus;  y  gwas  wedi  bod  yn  canmawl  y  Meistr,  ac  yma 
cawn  y  Meistr  yn  canmawl  y  gwas.  Yr  oedd  y  gwas  yn 
awr  wedi  gorphen  ei  dystiolaeth,  a'i  selio  â'i  waed.  Yr 
oedd  y  Meistr  mawr  gyda'i  waith,  yn  dwyn  ei  dystiolaeth 
yntau,  ac  yn  fuan  i'w  gorphen  drwy  roddi  ei  fywyd  i  lawr, 
nid  yn  unig  fel  merthyr  i  selio  ei  dystiolaeth,  ond  hefyd  fel 

Aberth  dros  bechod.     Esbonia  yn  y  testyn  natur  gweinidog- 
aeth    Ioan   a'i    weinidogaeth  ei  hun — "O  ddyddiau   Ioan 
Fedyddiwr  hyd  yn  awr,  yr  ydys  yn  treisio  teyrnas  nefoedd  " 
— fod  y  deyrnas  wedi  nesâu,  amser  ei  gosod  i  fyny  wedi 
dyfod,  amser  tynu  ymaith  y  gyntaf  fel  y  gosodid  yr  ail.     Yr 
oedd  y  gyntaf  hono  wedi  myned  yn  hen  ac  yn  oedranus,  ac 
yn  barod  i  ddiflanu;  a'r  ail,  y  newydd,  y  deyrnas  ddi-sigl,  yn 
awr   ar   gael    ei    sefydlu.     Gosodid    y   gyntaf  i  fyny  drwy 
arwyddion  a  rhyfeddodau;   tynid    hi   i  lawr   a   gosodid   y 
newydd  i  fyny  yn  ei  lle,  drwy  arwyddion  a  rhyfeddodau 
Ioan,  yn  wir,  ni  wnaeth   un  arwydd  ;   felly,  nid   oedd  ef  â 
llaw  ganddo  i  dynu  y  gyntaf  i  lawr,  na  gosod  i  fyny  yr  ail — 
parotoi  ffordd  yr  Arglwydd  yn  unig  oedd  ei  waith  ef,  dyweyd 
fod  teyrnas  nefoedd  wedi  nesâu — parotoi  meddyliau  y  bobl 
i  dderbyn  Crist..     Ei  rag-redegydd  oedd  Ioan  i  gyhoeddi  ei 
ymddangosiad ;    ni  ddododd  Ioan  ben  ei  fŷs  ar  ddim   o 
bethau  Moses  er  eu  symmud  ymaith — gwaith  y  Brenin  ei 
hun  oedd  hyny.     Gweinidogaeth  yn  y  canol  rhwng  y  ddwy 
oruchwyliaeth      oedd     gweinidogaeth     Ioan.       Dechreuid 
traethu  yr  Efengyl  drwy  yr  Arglwydd ;  gwnaeth  Ef  arwydd- 
ion  a  rhyfeddodau  lawer  i  ddangos  ei  ddwyfol  awdurdod  i 
newid  goruchwyliaethau  a  gosodiadau  crefydd.     "  Y  mae 
Mab  y  dyn  yn  Arglwydd  ar  y  Sabbath   hefyd."     Pregethu 
teyrnas  nefoedd  oedd  prif  orchwyl  bywyd  Crist,  a'i  hegluro 
drwy    bethau    cynnefìn   ac   adnabyddus.       Gosodai   allan 
bethau  y  deyrnas  nid  yw  o'r  byd  drwy  bethau  y  byd  hwn  ; 
pethau  y  nefoedd  drwy  bethau  y  ddaear ;  pethau  natur,  ac 
arferion    a    defodau    gwladol    a    chymdeithasol — "  Ac   â 
chyfryw  ddammegion  lawer  y  traethodd  efe  iddynt  y  gair." 
Fel  hyn  yr  oedd  yn  ei  hagor  ac  yn  ei  hegluro. 

I.  Beth  yw  pregethu  teyrnas  nefoedd  ? 

i.  Cyhoeddi  ac  egluro  egwyddorion  ac  athrawiaethau  yr 
Efengyl,  mynegu  trefn  Duw  i'r  byd.  Nid  pob  math  o 
bregethu  sydd  yn  bregethu  teyrnas  nefoedd;  y  mae  efengyl 
arall,  athrawiaethau  amryw  a  dyeithr ;  nid  o'r  nefoedd  y 
daethant — "  athrawiaethau  cythreuliaid "  y  gelwir  hwy. 
Pregethu  teyrnas  nefoedd  yw  cyhoeddi  athrawiaethau  y 
Beibl,  yn  eu  purdeb  a'u  symledd — o'r  nefoedd  y  daeth  hwn. 
Peth  am  deyrnas  ydyw  yr  Efengyl ;  nid  rhyfedd  iddi  dynu 
sylw,  a  chyffroi  ystyriaeth;  y  mae  y  genadwri  mor  fawr, 
mor  bwysig  ac  urddasol — teyrnas  nefoedd,  nid  daearol  a 
bydol — teyrnas  ysbrydol,  teyrnas  i  feddwl.  Yn  y  nefoedd 
y  gwnaed  ei  chyfreithiau,  pethau  am  y  nefoedd  yw  ei 
phethau,  o'r  nefoedd  y  daeth,  yn  y  nefoedd  y  mae  yn 
nghadw  ac  i'w  llawn  fwynhau — teyrnas  "  anllygredig  a  di- 
halogedig,  a  di-ddiflanedig,  yn  nghadw  yn  y  nefoedd  i 
chwi." 

2.  Pregethu  teyrnas  nefoedd  ydyw  cyhoeddi  athrawiaeth 
gras — trefn  Duw  i  wneyd  pechadur  yn  etifedd  o  honi — 
etifedd  trueni  yn  etifedd  teyrnas  o  ogoniant.  Trefn  i  gael 
bywyd,  dyma  y  peth  cyntaf  a'r  penaf.  Y  prif  beth  mewn 
pregethu  ydyw  trefn  y  cymmod — y  modd  y  cyfiawnheir  dyn 
gyda  Duw,  yr  hyn  a  rydd  iddo  hawl  i'r  deyrnas,  a'r  hyn  a'i 
cymmhwysa  i'w  mwynhau — gwaith  Crist  dros  y  pechadur,  a 
gwaith  yr  Ysbryd  ynddo.  Y  mae  hyn  i  fod  yn  ganolbwynt 
pregethu,  i'w  ddal  allan  yn  benaf  yn  y  weinidogaeth.  Ofer 
pregethu  pa  fodd  i  fyw,  heb  ddangos  y  bywyd  yn  gyntaf — y 
bywyd  yn  gyntaf,  y  byw  wedi  hyny.  Crist  yn  fywyd,  ei 
angeu  a'i  Iawn  ef  yn  unig  yn  fywyd,  ei  gyfiawnder  ef  i'n 
cyfiawnhau — cyfiawnder  ffydd  yn  unig  heb  weithredoedd — 
Crist  yn  bob  peth  yn  mhob  peth — yn  "fibrdd,  yn  wirionedd, 
yn  fywyd  f  nad  oes  neb  yn  dyfod  at  y  Tad  ond  trwyddo  Ef. 
Pregethu  gwaith  yr  Ysbryd  yn  ail-eni  ac  yn  sancteiddio — na 

all  neb  fyned  i  mewn  i  deyrnas  Dduw  heb  y  cyfnewidiad  a 
weithredir  ganddo — ni  ddichon  efe  weled  teyrnas  Dduw — 
mai  heb  sancteiddrwydd  na  chaiff  neb  weled  yr  Arglwydd 
ac  mae  Ysbryd  Duw  sydd  yn  sancteiddio — Efe  yn  ernes  yr 
etifeddiaeth,  yn  aros  ac  yn  trigo  yn  yr  enaid,  ei  fod  yn  cael 
ei  gynnyg  yn  rhad  fel  y  mae  Crist  yn  cael  ei  gynnyg 
Dyma  brif  bethau,  neu  athrawiaethau  gras  teyrnas  nefoedd, 
y  cwbl  yn  rhad.  Dyma  fel  y  mae  y  deyrnas  i'w  chael — nid 
ei  phrynu,  ei  haeddu,  ond  ei  derbyn  yn  rhad  fel  y  mae  yn 
cael  ei  chynnyg. 

3.  Pregethu  teyrnas  nefoedd  yw  pregethu  dyledswydd 
hefyd.  Gras  a  dyledswydd,  bywyd  a  byw — y  ddau  gyda'u 
gilydd  yn  gyferbyniol  ac  mewn  eithaf  cyssondeb ;  pregethu 
rhwymedigaeth  dyn  mewn  cyssylltiad  a  chyssoneb  â  gras 
Duw — rhwymedigaeth  pawb  sydd  yn  clywed  gair  y  deyrnas 
i;w  gredu,  ei  dderbyn,  a  byw  yn  ol  ei  chyfreithiau.  I  ba 
beth  y  trefna  un  lywodraeth  gyfreithiau,  ond  fel  y  gwnelo  y 
deiliaid  hwynt  ?  I  ba  beth  y  pregethir  Efengyl  y  deyrnas, 
ond  fel  y  credo  ac  y  derbyn  dynion  hi  ?  "  Yr  hon  a 
bregethir  yn  mysg  yr  holl  genhedloedd  er  mwyn  ufudd-dod 
ffydd  " — nid  i  ddifyru  dynion,  na'u  dychrynu  chwaith,  ond 
er  iddynt  eu  gwneyd — pregethu  Crist,  cynnyg  Crist,  er 
mwyn  i'r  byd  ei  dderbyn — galw,  gwahodd,  er  eu  cael  ato. 
Galw  yn  awdurdod  yr  Orsedd,  yn  enw  y  Brenin — awdurdod 
ac  enw  y  nefoedd — ar  bob  dyn  sydd  â  chlust  ganddo,  i 
edifarhau  a  chredu  yr  Efengyl — beth  yw  hyny  ?  Cwympo 
ger  bron  Duw,  a  derbyn  y  bywyd,  y  gras,  a'r  iachawdwriaeth 
a  gynnygir  yn  rhad  ac  am  ddim  iddo,  a  mynegu  rhinweddau 
yr  hwn  a'i  galwodd  wedi  hyny ;  ymddwyn  yn  addas  i 
Efengyl  Crist,  derbyn  bywyd  rhad,  a  byw  i'r  hwn  a  fu  farw 
wedi  hyny. 

4,  Pregethu  teyrnas  nefoedd  yw  pregethu,  cyhoeddi  y 

cymmhelliadau  sydd  ynddi  i'w  derbyn  a  chyduno  â  hi — y 
rhagorfreintiau  mawrion  cyssylltiedig  âg  ufudd-dod — derbyn 
Crist,  dyfod  ato,  fel  y  caffont  fywyd,  maddeuant,  heddwch, 
tangnefedd,  diogelwch,  llawenydd,  nefoedd,  yn  dechreu 
holl  fendithion  yr  Efengyl  yn  yr  enaid — yr  Ysbryd  Glân,  yn 
Arweinydd,  Sancteiddydd,  Dyddanydd — y  can  cymmaint  yr 
awr  hon,  y  pryd  hwn,  ac  yn  y  byd  a  ddaw  fywyd 
tragywyddol.  Yr  ochr  arall,  y  trueni  o'i  gwrthod,  o 
anghredu — "a  ddamniwyd  eisoes,"  am  na  chredodd — "y 
mae  digofaint  Duw  yn  aros  arno  ef."  Y  mae  y  weinidog- 
aeth  yn  tynu  ei  hanadl  o  fyd  arall,  yn  estyn  ei  dwylaw  i'r 
byd  anweledig  i  dynu  ei  holl  gymmhellion,  yn  sugno  ei 
nerth  a'i  hawdurdod,  a'i  dylanwad  o  nefoedd  ac  uffern,  yn 
dyfod  â  gogoniant  y  naill  a  thrueni  y  llall  i  orwedd  ar  gyflwr 
y  byd  hwn,  er  ei  ddeffro  a'i  ddychwelyd;  y  goron  a'r  orsedd 
a'r  delyn  yn  un  llaw,  a'r  tân  ni  ddiffydd,  y  prŷf  nid  yw  yn 
marw,  a'r  tywyllwch  dudew,  yn  y  llall — i'r  un  dyben  yn 
gymmhwys,  i'r  pechadur  ffoi  at  Grist,  a  derbyn  trefn  gras 
am  ei  fywyd. 

II.  Y  disgrifiad  a  rydd  y  testyn  o  effeithiau  priodol 
pregethu  teyrnas  nefoedd — treisio,  ymwthio,  pob  dyn. 
Gellid  disgwyl  i'r  fath  weinidogaeth,  gyda'r  fath  awdurdod, 
a'r  fath  brofìon  o'i  gwirionedd,  gael  y  fath  effeithiau  ag  y 
cafodd  gweinidogaeth  Ioan  Fedyddiwr  a  Christ  i  raddau 
helaeth  ;  yr  oedd  pob  math  a  gradd  o  ddynion  yn  dyfod  at 
Ioan  ac  at  Grist — tyrfaoedd  yn  ymgasglu  hyd  oni  ym- 
sattírent  y  naill  y  lla.ll.     Treisio,  ymwthio,  a  arwyddent, 

i.  Fod  anhawsderau  mawrion  ar  y  ffordd — uffern,  y  byd 
a'i  amgylchiadau,  arferion  a  hudoliaethau  y  cnawd,  ei 
dueddiadau,  ei  wyniau  a'i  chwantau — cyfeillion,  perthynasau, 
y  galon  ddrwg — tyrfa  o  anhawsderau;  rhaid  treisio  ac 
ymwthio. 

2.  Ysbryd  penderfynol  ac  ymroddgar  yn  wyneb  yr  holl 
anhawsderau.  Un  ar  ei  oreu  yw  y  treisiwr,  un  wedi  ym- 
roddi  a  phenderfynu  ydyw — ymwthio  i  mewn ;  un  am  fynu 
ydyw,  pob  gallu  a  fedd  ar  waith,  felly  y  mae  myned  i  mewn 
i'r  deyrnas — dyfod  at  Grist  fel  y  wraig  hono  yn  ymwthio 
drwy  y  dyrfa,  i  gael  cyffwrdd  âg  ymyl  ei  wisg  ef. 

3.  Achub  yr  adeg.  Y  mae  adeg  ar  bob  peth — adeg 
cynhauaf;  rhaid  edrych  ati,  adeg  ar  grefydd,  adeg  am  y 
nefoedd — bydd  drosodd  yn  fuan. 

Liverpool,  1844. 


XLI. 

BETH     A     FYDD     I     NI  ? 

"  Beth  gan  hyny  a  fydd  i  ni  ?" — Matt.  xix.,  rhan  o  adnod  27. 

HVTID  amlygwyd  etto  beth  a  fyddwn.  Y  mae  awydd  am 
-^  wybod,  am  edrych,  a  gwybod  beth  sydd  o'i  flaen,  yn 
beth  tueddol  iawn  i  bob  dyn ;  yn  gobeithio  y  goreu,  ac  yn 
ofni  y  gwaethaf.  Ni  all  fod  yn  esmwyth  gyda'r  amser 
presennol,  gan  rag-ofal  am  yr  amser  dyfodol,  gofal  dros 
dranoeth.  Y  mae  llawer  o  hwn  yn  bechod,  y  rhan  fwyaf  o 
hono  yn  terfynu  yn  y  byd  hwn  ;  ac  am  y  byd  hwn,  nid  yw 
byth  yn  ymestyn  yn  mhellach.  Y  mae  y  gofyniad  yn  y 
testyn  yn  cyrhaedd  yn  mhellach  na  hyn,  yn  golygu  tu  hwnt 
i'r  byd  yma.  Nid  yw  hwn  yn  un  ammhriodol ;  nid  yw  yr 
Arglwydd  Iesu  yn  beio  Pedr  am  ofyn  hyn.  Pan  ofynodd 
Pedr  wedi  hyn  am  Ioan — Beth  a  wna  hwn  ?  ceryddwyd  ef. 
"  Beth  yw  hyny  i  ti?"  Ni  ddywedodd  wrtho  y  waith  hon, 
"Ni  pherthyn  i  ti  wybod,"  ond  y  mae  yn  atteb  y  gofyniad 
yn  llawn  ac  yn  eglur. 

I.  Bydd  rhywbeth  i  ddynion  wedi  y  darfyddont  â  phob 
peth  a  berthyn  i'r  byd  a'r  bywyd  hwn,  rhywbeth  i  fod  ar  ol 
hyn.  Gosodwyd  i  ddynion  farw,  dyna  ben  draw  bywyd, 
dyna  ddiwedd  ar  bob  peth  dan  haul.  "  Eu  cariad  a'u  câs 
a'u  cenfigen  a  ddarfu  yn  awr ;"  "  ei  anadl  a  ä  allan,  efe  a 
ddychwel  i'w  ddaear,  y  dydd  hwnw  y  derfydd  am  ei  holl 

amcanion  ef;"  ond  ni  ddarfu  am  dano  ef,  er  hyny.     Y  mae 
rhywbeth  iddo  wedi  hyny. 

Y  mae  cyfansoddiad  dyn  yn  rhag-arwyddo  fod  rhywbeth 
i  fod  iddo  ar  ol  hyn.  Yn  sicr,  ni  ddygwyd  y  fath  greadur  i 
fôd,  i  fyw  ychydig  flynyddoedd  ar  y  ddaear,  yna  i  roi  ei  ben 
i  lawr  a  marw,  a  darfod  o  ran  ei  fodolaeth  am  byth.  Y 
mae  urddas  a  mawredd  mewn  dyn,  a  ddengys  ar  unwaith 
fod  creu  y  fath  greadur  ag  ef  i  ddim  pwrpas  ond  y  bywyd 
hwn  yn  anghydweddol  â  doethineb  y  Creawdwr ;  a  gellid 
gofyn  yn  ngeiriau  y  Salmydd,  os  felly  y  mae  yn  bod,  "Pa 
ham  y  crëaist  holl  blant  dynion  yn  ofer  ?"  Y  mae  llawer 
o'r  creaduriaid  eraill  yn  fwy  hirhoedlog  nag  ef.  Y  mae  yn 
y  byd  hwn  yn  agored  i  fwy  o  heintiau,  glefydau,  a  damwein- 
iau  nag  un  creadur  arall.  Y  mwyaf  o  honynt  oll  yn  fwyaf 
truenus  o'r  cwbl ;  os  nad  oes  rhyw  ail  fywyd  ar  ei  gyfer  ef, 
fe'i  crëwyd  yn  ofer.  Y  mae  rhywbeth  iddo  ef  ar  ol  hyn,  yn 
sicr.  Edrychwch  arno,  ar  ei  waith,  ei  alluoedd — a  ydyw  y 
fath  fôd  i  ddarfod  am  dano,  i'w  ollwng  etto  i  ddiddymdra  ? 
Nag  ydyw,  neu  y  mae  wedi  ei  greu  yn  ofer. 

Y  mae  pob  dyn  yn  dwyn  ynddo  ei  hun  ryw  rag-brofion 
fod  rhywbeth  i  fod  iddo  wedi  hyn.  Y  mae  yn  ei  natur 
awydd  i  barhau  ;  anfoddlonrwydd  wedi  ei  ysgrifenu  ar  lech 
ei  galon  ;  medr  ymwthio  tu  draw  i  angeu  yn  ei  ddychymyg 
a'i  fyfyrdodau,  medr  amgyffred  ac  ymsynio  rhywbeth  am 
fyw  byth.  Y  mae  o  ran  ei  ddymuniadau,  ei  ofnau,  a'i 
obeithion  yn  cymdeithasu  â'r  byd  a  ddaw — y  peth  a  fydd 
iddo.  Ni  all  yr  un  creadur  arall  wneyd  hyn ;  ni  ellir  dysgu 
yr  un  o  honynt  am  fyd  ysbrydol,  am  fyw  tu  draw  i  angeu  ; 
nid  oes  dim  yn  ei  natur  i  foddion  moesol  bygythion  cosp, 
ac  addewidion  gwobr  mewn  byd  arall,  gael  gafael  arno — 
pethau  dynol  yw  y  rhai  hyn.  Y  mae  rhywbeth  mewn  dyn, 
y    medr   y   pethau    yma   gael   craff  a   gafael    efíeithiol,    a 

dylanwad  arno.  Dychrynodd  Ffelix  ar  ei  orsedd  ;  beth 
oedd  y  mater?  Paul  a  ymaflodd  yn  ei  gydwybod  â'r  farn  a 
fydd.  Y  mae  hyn  yn  brawf  iddo  fod  perthynas  rhwng  ei 
fôd  â  byd  arall,  rhwng  ei  gyflwr  a'i  nodwedd  a'i  sefyllfa  â'r 
peth  a  fydd  iddo  yn  y  byd  hwnw.  Ymwrandaw  â'r  sibrwd 
sydd  yn  y  fynwes — beth  y  mae  yn  ddyweyd  ?  argoeli  yn 
gryf  y  mae  rhywbeth  i  fod  wedi  hyn — wedi  marw.  O  ba  le 
y  daeth  y  peth  yma  i'm  mynwes?  Wel,  nid  yw  ddim  ond 
traddodiad  dychymygol ;  traethwch  y  dychymyg  i'r  anifail, 
ynte,  a  gaiíf  ryw  effaith  arno  ef?  Y  mae  yna  ryw  adsain  yn 
dy  fynwes  i'r  peth,  ac  y  mae  hwnw  yn  profi  fod  rhywbeth 
yn  y  peth. 

Y  mae  tystioiaeth  eglur  Gair  Duw  yn  tystiolaethu  hyn, 
rhag  fod  ammheuaeth  ac  ansicrwydd  ar  y  mater  ;  y  Duw  a 
wnaeth  y  dyn  wedi  dadguddio  i'r  dyn  ei  feddwl  a'i 
benderfyniad  yn  ei  gylch,  mai  dechreu  byw  y  mae  pan  yn 
marw ;  y  bydd  rhywbeth  iddo  ef  wedi  hyny,  nad  yw  pob 
peth  cyn  hyny  ond  rhyw  ragymadrodd  bỳr.  Bydd  barn 
wedi  hyny,  bydd  tragywyddoldeb  wedi  hyny.  Y  mae  holl 
ddarpariadau  gras  yn  yr  Efengyl  yn  gwbl  ofer,  os  na  fydd 
rhywbeth  ar  ol  hyn ;  nid  oedd  dim  eisieu  iachawdwriaeth, 
os  yw  dyn  i  ddarfod.  Fel  bôd  i  fyw  byth  y  mae  y  darpar- 
iaethau  hyn  ar  ei  gyfer  yn  addas  ac  yn  gymmhwys  iddo. 
Yr  hyn  a  wnaeth  Duw  drosto  yn  eglur  ddangos  iddo  hyn. 

II.  Y  ddoethineb  uchaf  i  ddynion,  ynte,  yw  ymofyn 
mewn  pryd  beth  sydd  yn  debyg  o  fod  iddynt. 

"Beth  gan  hyny  fydd  i  ni?"  Nid  yw  o  gymmaint  pwys 
beth  a  fydd  i  ni  yn  y  byd  hwn ;  bydd  hwn  heibio  yn  fuan, 
pa  un  ai  iechyd  ai  cystudd,  ai  cyfoeth  ai  tlodi,  ai  adfyd  ai 
hawddfyd — ond  beth  a  fydd  i  ni  wedi  darfod  â  hwn. 

Creadur  byd  arall  o  bwrpas  yvv  dyn ;  nid  oes  yn  y  byd 
hwn  ddigon  o  le  iddo,  fel  y  dywed  Crist  am  ei  frenhiniaeth, 
nad  yw  hi  oddi  yma  ;  felly  gellir  dyweyd  am  ddyn,  nid  yw 
oddi  yma,  nid  yw  i  aros  yma,  nid  yw  wedi  ei  fwriadu  i  fod 
yma,  nid  yw  yn  gweddu  i  fod  yma,  ac  ni  thâl  yma  ddim 
iddo  yntau — y  mae  wedi  ei  wneyd  i  fyd  arall,  i  rywbeth  ar 
ol  hyn.  Wel,  dyma  ei  bwngc  mawr  ef,  ynte — "  Beth  gan 
hyny  fydd  i  mi,  pan  âf  i  adref  i'm  gwlad  fy  hun  ?"  Dyma 
ei  ddoethineb  ef. 

Beth  bynag  fydd  iddo,  bydd  yn  anghyfnewidiol.  "Lle 
syrthio  y  pren,  yno  y  bydd  efe."  Y  mae  newid  sefyllfaoedd 
yma — o  dda  i  ddrwg,  o  ddrwg  i  dda,  o  gyfoeth  i  dlodi,  ac  o 
dlodi  i  gyfoeth.  Un  sefyllfa  anghyfnewidiol  ydyw  yno ; 
beth  bynag  a  fydd  i  ni,  fe  fydd  heb  newid.  Y  mae  pwysig- 
rwydd  y  peth  a  fydd  i  ni  fel  hyn  yn  anfeidrol.  Onid 
doethineb  yw  edrych,  a  holi,  ymofyn,  a  oes  dim  i'w  wneyd 
gyda  golwg  ar  y  sefyllfa  hono  cyn  myned  iddi  ? 

Yn  y  byd  hwn  yn  unig  y  gellir  sicrhau  diogelwch  y 
cyíìwr  dyfodol  a  gochel  y  trueni.  Beth  a  fydd  i  ni  ?  Beth 
bynag  a  fydd,  nid  oes  mo'r  help,  nid  oes  ond  ei  gymmeryd. 
Na,  y  mae  help  am  dani,  ni  buasai  o  werth  holi  pe  felly  y 
buasai.  Beth  a  fydd  i  ni  ?  Beth  sydd  yn  eisieu  i  fyned 
yno  ?  Y  mae  y  bobl  sydd  ar  ymfudo  i  wledydd  eraill  yn 
fanwl  i  holi  beth  sydd  eisieu  i  fyned  yno.  Dyn  i  fyd  arall, 
yma  y  mae  i  edrych  ati  a  gofalu  pa  fodd  y  bydd  yno. 
Dyma  lyfr  i'w  gyfarwyddo  beth  raid  iddo  gael,  yn  mha  le  i 
gael  pob  peth.  Yr  Efengyl  yn  agor  masnachdy  yn  llawn  o 
nwyddau  byd  arall  i  wisgo  a  pharotoi  dynion  erbyn  myned 
yno. 

Etto,  "  Beth  gan  hyny  fydd  i  ni  ?"  Pwy  wyt  ti,  beth 
wyt  ti  yn  awr  ?  Ai  plentyn  i  Dduw  wyt  ?  "  Os  plant, 
etifeddion  hefyd;"  ond   "nid  amlygwyd  etto  beth  a  fyddwn, 


294  Beth  a  fydd  i  ni  ? 

eithr  ni  a  wyddom,  pan  ymddangoso  efe,  y  byddwn  gyffelyb 
iddo;  o  blegid  ni  a  gawn  ei  weled  ef  megys  ag  y  mae." 
Dyna  fydd  i  ti,  ond  beth  y  mae  yn  gynnwys,  "nid  amlygwyd 
etto."  Beth  wyt  ti  yn  geisio,  yn  amcanu  ato?  Os 
gwneuthur  da,  os  ceisio  gogoniant  ac  anllygredigaeth,  dyna 
sydd  ar  dy  gyfer — bywyd  tragywyddol.  Dyna  fydd  i  ti, 
dyna  dy  etifeddiaeth.     Dos  dithau  hyd  y  diwedd. 

Liverpool,  1849. 


XLII 
MAB      Y      DUW      BYW. 

"  Efe  a  ddywedodd  wrthynt,  Ond  pwy  meddwch  chwi  ydwyf  íì  ?  A 
Simon  Pedr  a  attebodd  ac  a  ddywedodd,  Ti  yw  Crist,  Mab  y  Duw 
byw." — Matt.  xvi.  15,  16. 

\  R  ddiwrnod  teg  yn  yr  haf,  uwch  law  deunaw  can 
-^-  mlynedd  yn  ol,  gwelid  mintai  o  ddeuddeg  neu  dri-ar- 
ddeg  o  ddynion  yn  ymdeithio  tua  dinas  boblogaidd.  Yr 
oeddynt  yn  myned  dan  ymddiddan  yn  gyfeillgar  â'u  gilydd. 

Y  mae  yn  amlwg  fod  yr  hwn  sydd  yn  nghanol  y  fintai  yn 
wrthddrych  sylw  a  pharch  neillduol  y  lleill  oll.  Y  mae  eu 
llygaid  arno  fel  y  mae  llygaid  gweision  ar  ddwylaw  eu 
meistriaid,  ac  agorant  eu  clustiau  i  ddal  ar  bob  gair  a  lefaro. 

Y  mae  efe  yn  agos  atynt  hwy,  a  hwythau  ato  yntau;  ac  etto, 
y  mae  rhyw  bellder  anfesurol  rhyngddynt  â'u  gilydd.  Y 
mae  yn  sefyli  yn  ddisymwth — safant  hwythau,  ac  edrychant 
arno  bob  un,  gan  ddisgwyl  fod  ganddo  rywbeth  pwysig  i'w 
ddywedyd  wrthynt,  rhyw  wirionedd  mawr  i'w  ddadguddio 
iddynt. 

Gofyna  yn  y  man,  <{Pwy  y  mae  dynion  yn  dywedyd  fy  mod 
i,  Mab  y  dyn?"  Y  mae  gan  ddynion  ryw  dybiau  am  danaf, 
ac  y  maent  yn  dywedyd  rhywbeth  wrth  eu  gilydd  yn  fy 
nghylch.  Ettyb  un,  "Rhai,  mai  Ioan  Fedyddiwr,  a  rhai, 
mai  Elias,  ac  eraill,  mai  Jeremias,  neu  un  o'r  prophwydi," 
11  Ond  pwy,  meddwch  chwi,  ydwyf  fi  ?     A  Simon  Pedr  a 

attebodd  ac  a  ddywedodd,  Ti  yw  Crist,  Mab  y  Duw  byw." 
"Gwỳn  dy  fyd  di,  Simon,  mab  Jona;  canys  nid  cig  a  gwaed 
a  ddadguddiodd  hyn  i  ti,  ond  fy  Nhad,  yr  hwn  sydd  yn  y 
nefoedd,"  oedd  yr  atteb.  Attebion  cig  a  gwaed  oedd  y 
lleill — tybiau  dynion  am  dano,  ond  dyna  ddirgelwch  na 
allodd  cig  a  gwaed  ddyfod  o  hyd  iddo. 

Ti  yw  y  Crist — y  Messiah — yr  addawedig  i'r  byd,  yn  y 
dadguddiad  cyntaf  o  ras  yn  Eden.  Gwrthddrych  yr  holl 
addewidion  dwyfol,  yr  hwn  y  dygodd  yr  holl  brophwydi 
dystiolaeth  iddo — a  gysgodwyd  dan  y  gyfraith — "dymuniant 
yr  holl  genhedloedd."  Ti  yw  hwnw — Mab  y  Duw  byw, 
mewn  ystyr  arbenig  neillduol,  a  gwahanol  i  bawb  eraill  a 
elwir  yn  feibion  i  Dduw.  Yn  gystal,  yn  ogyfuwch  mewn 
natur,  priodoleddau,  urddas,  gogoniant  a  mawredd  â'r 
Tad — yn  Fab  iddo — fel  Messiah,  anfonedig  ganddo  i'r  byd. 
"Wrth  bwy  o'r  angylion  y  dywedodd  efe  un  amser,  Fy  Mab 
ydwyt  ti?"  "  Ond  wrth  y  Mab,  dy  orseddfaingc  di,  O! 
Dduw,  sydd  yn  oes  oesoedd."  "  Addoled  holl  angylion 
Duw  ef."     "  Disgleirdeb  ei  ogoniant  ef,  ac  yn  wir  lun  ei 

berson  ef,  yn  cynnal  pob  peth  trwy  air  ei  nerth trwy 

yr  hwn  hefyd  y  gwnaeth  efe  y  bydoedd."  Yr  adnabydd- 
iaeth  hon  o  Grist  sydd  yn  dwyn  gwynfydedigrwydd  i'r 
enaid.  Mab  y  Duw  byw — Pedr  yn  unig  sydd  yn  arfer  ym- 
adrodd  arall  cyfochrog  â  hwn  am  Grist — Tywysog^  bywyd. 
Mab  y  Duw  byw  ydyw — Tywysog,  Arglwydd,  Meddiannydd, 
a  Uywodraethwr  bywyd.  "  Ynddo  ef  yr  oedd  bywyd  ;  a'r 
bywyd  oedd  oleuni  dynion."  A'r  bywyd  a  eglurhawyd  yn 
y  Mab — yn  ei  gnawdoliaeth,  yn  ei  athrawiaeth,  yn  ei  fywyd, 
ac  yn  ei  farwolaeth  a'i  adgyfodiad — "yr  hwn  a  ddiddymodd 
angeu,  ac  a  ddug  fywyd  ac  anllygredigaeth  i  oleuni,  trwy  yr 
efengyl."  Daeth  i'r  byd  oddi  wrth  y  Duw  byw,  â  bywyd 
ganddo — i  ddwyn  bywyd  iddo — y  bywyd  oedd  y  byd  wedi 

ei  golli.  Yr  oedd  ei  fywyd  naturiol  gan  y  byd,  a'i  fywyd 
rhesymol  hefyd ;  ni  attaliodd  pechod  rediad  bywyd  yn  yr 
ystyron  hyn,  er  iddo  roddi  terfyniad  ar  y  bywyd  naturiol 
drwy  ddwyn  angeu  naturiol  i  deymasu  ar  y  ddynoliaeth ; 
nid  i  ddinystrio  angeu  yn  yr  ystyr  yma  y  daeth  Mab  y  Duw 
byw,  a  Thywysog  y  bywyd  i'r  byd ;  y  mae  angeu  yn 
teyrnasu  fel  o'r  blaen,  y  corph  yn  farw  o  herwydd  pechod. 
Ond  bywyd  mewn  ystyr  llawer  uwch,  bywyd  ysbrydol  a 
thragywyddol — y  bywyd  yr  oedd  y  byd  wedi  ei  golli  am 
byth  o'i  ran  ei  hun.  Byd  marw  oedd  y  byd — meirw  oedd 
pawb,  euog  a  chondemniedig  oedd  pawb — "  meirw  mewn 
camweddau  a  phechodau"  oedd  pawb — "pawb  a  bechasant 
ac  ydynt  yn  ol  am  ogoniant  Duw ;"  a  dyma  y  farwolaeth. 
Ond  dyma  Un  byw  yn  nghanol  y  meirw — Un  byw,  a  bywyd 
ynddo,  a  bywyd  ganddo  ynddo  ei  hun,  yn  ei  feddiant  ei 
hun — bywyd  yn  ei  holl  gyflawnder,  digon  o  fywyd  i  roddi 
bywyd  i'r  byd  marw.  Trysorfa  fawr  bywyd,  ac  yn 
tystiolaethu  wedi  dyfod — "  Myíì  a  ddaethum  fel  y  caent 
fywyd ;"  "  Myfi  yw  bara  y  bywyd;"  "  Fy  nghnawd  i,  yr  hwn 
a  roddaf  fi  dros  fywyd  y  byd ;"  "  Yr  hwn  sydd  yn  credu 
ynof  fi,  er  iddo  farw,  a  fydd  byw."  Hyn  yw  ewyllys  y  Tad, 
y  Duw  byw,  Mab  yr  hwn  ydwyf,  "cael  o  bob  un  a'r  sydd  yn 
gweled  y  Mab" — ei  weled  fel  y  mae  Pedr  yn  ei  weled  yma, 
"fywyd  tragywyddol,  a  myfi  a'i  hadgyfodaf  ef  yn  y  dydd 
diweddaf."     "  Myfi  yw  yr  adgyfodiad  a'r  bywyd." 

Elfenau  y  bywyd.  Gwybodaeth  ac  adnabyddiaeth  gywir 
o  Dduw.  "  Hyn  yw  y  bywyd  tragywyddol,  iddynt  dy 
adnabod  di  yr  unig  wir  Dduw."  Dyma  oedd  un  o  brif 
elfenau  bywyd  ysbrydol  a  dedwyddwch  dyn  cyn  pechu, 
un  o  elfenau  delw  Duw  yn  ol  yr  hon  y  crëwyd — mewn 
gwybodaeth  yn  ol  delw  yr  hwn  a'i  crëodd.  I  adferu  y 
bywyd  hwn  i'r  byd  marw — amddifad  o'r  wybodaeth  hon — y 

daeth  Mab  y  Duw  byw  i'r  byd — "Y  Tad  cyfiawn  nid 
adnabu  y  byd  dydi ;"  "  Mi  a  hysbysais  iddynt  dy  enw." 
Dadguddio  y  Tad,  llefaru  am  y  Tad  y  mae  o  hyd  :  pwngc 
ei  ddysgeidiaeth  oedd  dadguddio  y  Tad  i'r  byd — unioni  ei 
feddwl  am  y  Tad,  dyfod  â'r  Tad  at  y  byd,  a  chodi  y  byd 
ato  yntau,  ei  ddysgu  i'w  iawn  adnabod.  Iawn  adnabydd- 
iaeth  o  Dduw  ydyw  gwreiddyn  teimlad  priodol  ato,  a  phob 
ymddygiad  duwiol. 

Cyfiawnder.  Cyflwr  o  gymmeradwyaeth  gyda  Duw,  a 
chyfiawnder  egwyddorol  yn  yr  enaid  tuag  at  Dduw — un  arall 
o  elfenau  y  bywyd  ysbrydol.  Dygodd  Crist  fel  Tywysog  y 
bywyd,  y  cyfiawnder  hwn  i'r  byd  yn  ei  ufudd-dod  a'i  angeu, 
a'i  Aberth  a'i  Iawn.  Attebwyd  ynddo  ef  y  cwestiwn  mawr, 
oedd  yn  ddirgelwch  anadnabyddus  o'r  blaen — "  Pa  fodd  y 
cyfiawnheir  dyn  gyda  Duw?"  Yr  Efengyl  yn  unig  a  all  ei 
atteb — "  y  Cyfiawn  yn  lie  yr  anghyfiawn."  Gwneyd  yr 
"hwn  nid  adnabu  bechod  yn  bechod  drosom  ni,  fel  y'n 
gwnelid  ni  yn  gyfiawnder  Duw  ynddo  ef;"  "  Yn  yr 
Arglwydd  y  cyfiawnheir,  ac  yr  ymogonedda  holl  hâd 
Israel ;"  "  Hyn  fydd  yr  enw  ar  yr  hwn  y  gelwir  ef,  yr 
Arglwydd  ein  cyfiawnder."  Dyma  ryddhâd  i'r  euog  yn 
nheilyngdod  un  arall,  trwyddo  ef  y'ch  cyfiawnheir  oddi  wrth 
yr  holl  bethau  nas  gallech  drwy  gyfraith  Moses  gael  eich 
cyfiawnhau,  eich  rhyddhau  oddi  wrthynt.  "  Hyn  ni  allai  y 
ddeddf;"  "Duw  a  ddanfonodd  ei  Fab  ei  hun;"  "agondemn- 
iodd  bechod  yn  y  cnawd."  Condemnio  y  pechadur  allai  y 
gyfraith  i  farwolaeth ;  ond  gall  yr  Efengyl  gondemnio 
pechod,  a  rhyddhau  y  pechadur,  fel  y  cyflawnid  cyfiawnder 
y  ddeddf  ynom  ni.  Bywyd  iddo  yw  ei  gyfiawnder,  a  dyma 
fywyd  ynddo — cyfiawnder  drosto,  a  chyfiawnder  ynddo. 

Ei  lwyr  adferu  i  ddelw  Duw  trwy  ei  sancteiddio,  ac  i 
fwynhâd   o   hono   trwy   ei  ogoneddu  yn  y   diwedd,   dyna 

berffeithiad  y  bywyd.  "  Yr  hwn  a  wnaethpwyd  i  ni  gan 
Dduw  yn  ddoethineb"  i'n  goleuo  am  dano,  "ac  yn  gyfiawn- 
der"  i'n  cymmeradwyo  ger  ei  fron — "yn  sancteiddrwydd" 
i'n  puro,  ac  "yn  brynedigaeth"  i'n  perffeithio  ar  ei  ddelw. 
Dyma  ddybenion  mawrion  dyfodiad  Mab  y  Duw  byw  i'r 
byd.  A  dyma  y  gwaith  mawr  y  mae  efe  yn  ei  ddwyn  yn 
mlaen  yn  y  nefoedd. 

Dwyn  bywyd  tragywyddol  o  anfarwoldeb  i  oleuni — i 
eglurdeb — adgyfodiad  i  fywyd  o'r  bedd,  agor  dorau  pyrth 
tragywyddol  fywyd  o  flaen  yr  enaid  pryderus.  Yr  oedd 
llawer  wedi  bod  yn  curo  wrth  y  pyrth  i  ymofyn  a  oedd 
bywyd  tu  draw,  ac  wedi  methu  cael  boddlonrwydd.  Yr 
oedd  angeu  yn  gwmwl  rhy  dywyll  i  ganfod  trwyddo,  ond  efe 
"a  ddiddymodd  angeu." 

Gwelwn, 

Traul  fawr  y  drefn  i  ddwyn  bywyd  i  ni.  Dim  llai  na 
bywyd  a  marwolaeth  Mab  y  Duw  byw  drosom  a  wnaethai 
hyn — "  Yr  hwn  nid  arbedodd  ei  briod  Fab. 

Ynfydrwydd  mawr  gwrthod  y  bywyd — marw  o  herwydd 
gwrthod  bywyd.  Gelwir  yr  Efengyl  yn  air  y  bywyd  am  ei 
bod  yn  dwyn  bywyd,  yn  cyhoeddi  bywyd,  yn  cynnyg  bywyd. 
Gwrandewch,  a  bydd  byw  eich  enaid.  "  Ond  ni  fynwch 
ddyfod  ataf  fi  fel  y  caffoch  fywyd." 


XLIII 

CARIAD       AT       GRIST. 

"  Od  oes  neb  nid   yw  yn  caru  yr   Arglwydd   Iesu   Grist,  bydded 
Anathema,  Maranatha." — i  Cor.  xvi.  22. 

J^iIBENA  yr  Apostol  yr  Epistol  hwn  gydag  anerchiadau 
■*-^  oddi  wrth  eglwysi  a  phersonau  o  wahanol  fanau  at 
eglwys  Corinth.  Wedi  ymdrin  âg  athrawiaethau  mawrion 
Cristionogaeth,  a  chymmhell  eu  dyledswyddau  pwysig  at  eu 
sylw  ac  i'w  hymarferiad — wedi  eu  ceryddu  yn  llym  ac  yn 
onest  am  yr  annhrefn  a'r  pethau  beius  yn  eu  plith,  y  mae 
cyn  y  diwedd  yn  toddi  i  gariad  ac  anwyldeb  Cristionogol. 
Nid  oedd  yr  Apostol  yn  ei  weled  yn  beth  rhy  fach  i 
ysgrifenu  at  y  Corinthiaid  fod  yr  eglwysi  eraill  yn  cofio 
atynt,  ac  yn  eu  hanerch.  Y  mae  crefydd  yn  cylymu  mewn 
anwyldeb  a  chariad  bersonau  o  wahanol  barthau  y  byd  â'u 
gilydd.  Nid  oedd  y  rhai  hyn  wedi  gweled  y  Corinthiaid 
erioed,  ac  ni  chaent  eu  gweled  yn  y  byd  hwn,  etto  yr 
oeddynt  oddi  ar  glywed  am  danynt  fel  Cristionogion  yn  eu 
caru  yn  anwyl.  Nid  oes  dim  a  rwyma  ddynion  i  garu  eu 
gilydd  fel  hyn  ond  crefydd  ;  ni  all  yr  annuwiolion  deimlo 
serch  a  chariad  at  annuwiolion  eraill  yn  y  modd  hwn  ;  pa 
gysur  i  ddynion  annuwiol  ein  gwlad  ni  feddwl  am  annuwiol- 
ion  Ffra'ingc  ?  Ni  wna  y  meddwl  am  danynt  ennyn  serch  a 
chariad.     Ond  y  mae  crefydd  Crist  yn  rhwymo  calonau  y 

saint  yr  ochr  yma  i'r  ddaear  wrth  galonau  saint  yr  ochr 
arall  iddi — saint  Asia  yn  cofio  at  saint  Ewrop — rhai  yn  cofio 
yn  fawr  ac  yn  garedig  iawn  gyda  mwy  o  wres  na'u  gilydd, 
yn  ol  graddau  eu  cariad  at  Grist.  Crist  yw  y  canolbwynt 
mawr,  y  maent  yn  cyd-gyfarfod  ynddo  ef.  Efe  yw  eu 
dymuniad,  y  mae  eu  calonau  a'u  teimladau  yn  cyd-blethu 
â'u  gilydd  am  berson  y  Gwaredwr,  daethant  o  hyd  i'w 
gilydd  ynddo,  yn  gyd-aelodau  dan  yr  un  pen,  yn  gyd-feini 
yn  yr  adeilad  ysbrydol,  yn  gyd-ganghenau  yn  yr  un 
Winwydden,  yn  gyd-etifeddion  o'r  un  addewidion,  yr  un 
deyrnas  ac  etifeddiaeth,  yn  gyd-frodyr  yn  yr  un  teulu,  yn 
gyd-etifeddion  o'r  un  iachawdwriaeth.  "  O'r  hwn  yr  enwir 
yr  holl  deulu  yn  y  nefoedd  ac  ar  y  ddaear."  Y  maent  yn 
ei  garu  Ef,  ac  yn  caru  eu  gilydd  ynddo  Ef  ac  er  ei  fwyn  Ef ; 
y  maent  yn  ei  garu  Ef  er  nas  gwelsant  Ef,  yn  caru  eu  gilydd 
er  ei  fwyn  Ef  er  nas  gwelsant  eu  gilydd.  Canolbwynt  mawr 
yr  undeb  a'r  cariad  dedwydd  yw  Person  y  Cyfryngwr.  "Od 
oes  neb  nid  yw  yn  caru  yr  Arglwydd  Iesu  Grist,  bydded 
Anathema,  Maranatha." 

Y  mae  y  testyn  yn  ddadganiad  neu  ddedfrydiad  o'r 
mwyaf  ofnadwy  uwch  ben  cyflwr  neu  garictor  neillduol  o 
ddynion.  Y  neb  nid  yw  yn  caru  yr  Arglwydd  Iesu — pwy 
bynag,  o  ba  sefyllfa  bynag,  nid  yw  ddim  gwahaniaeth, 
Iuddew  a  Groegwr,  caeth  a  rhydd,  cyfoethog  a  thlawd — 
bydded  Anathema,  Maranatha.  Enaid  crefydd  yw  cariad 
at  Grist;  crefydd  heb  gariad  at  Grist  ynddi  sydd  gelain 
farw,  ddi-fywyd  a  di-werth,  di-ogoniant  i  Grist,  di-les  i'r  dyn 
ei  hun,  a  di-les  i'r  byd — "heb  gariad  nid  wyf  fi  ddim."  Y 
mae  pethau  eraill  yn  perthyn  iddi  heb  law  cariad,  ond  dyma 
ei  henaid  a'i  bywyd  hi. 

I.  Elfenau  neu  natur  gwir  gariad  at  Grist. 

Y  mae  llawer  yn  gwrandaw  am  Grist  heb  ei  garu,  llawer 
yn  ei  broffesu  heb  ei  garu.  Yr  un  peth  ydyw  o  ran  teimlad 
neu  weithrediad  y  meddwl  a  chariad  at  ryw  wrthddrych 
arall ;  y  mae  yn  gyffelyb  o  ran  ei  effeithiau,  yn  dangos  ei 
hun  yn  y  cyffelyb  fodd ;  y  mae  yn  anhawdd  ei  ddarlunio 
mewn  geiriau — peth  yn  y  meddwl  ydyw,  a'i  effeithiau  a 
roddant  yr  esboniad  goreu  o  hono.  Un  o  briodoliaethau 
cariad  ydyw  fod  y  meddwl  yn  aros  ar  ei  wrthddrych,  yn 
cartrefu  gydag  ef  nid  yn  unig  pan  fyddo  yn  ei  bresennoldeb, 
ond  hefyd  yn  ei  absennoldeb  ;  y  mae  y  meddwl  yn  diangc 
at  ei  wrthddrych  pa  le  bynag  y  dichon  fod,  a'r  pellder 
rhyngddynt.  Y  mae  y  dadganiad  sobr  hwn  yn  cynnwys  fod 
cariad  at  Grist  yn  anhebgorol  er  diogelu  cyflwr  pechadur,  a 
chyflwr  pawb  nad  ydynt  yn  caru  Crist  yn  andwyol  a 
cholledig. 

Natur  y  cariad  y  mae  y  Beibl  yn  ei  ofyn — pa  fath  ydyw  ? 
Rhaid  iddo  fod  yn  deimlad  gwirioneddol  a  di-dwyll ;  ni  wna 
proffes  o  gariad  y  tro,  rhaid  iddo  fod  yn  deimlad  y  galon 
tuag  ato  ;  y  mae  Efe  yn  chwilio  y  galon,  yn  adnabod  y 
galon ;  ac  y  mae  am  i'r  holl  eglwysi  a  phob  proffeswr  i 
wybod  ei  fod  yn  chwilio  y  galon,  nid  caru  ar  air  ac  ar  dafod 
a  wna  y  tro ;  y  mae  Crist  yn  cael  gair  da  gan  lawer  ag  y 
mae  eu  calonau  yn  oerion  tuag  ato,  na  bu  gwreichionen  o'i 
gariad  erioed  yn  eu  mynwesau.  Y  mae  yno  broffes  o 
gariad,  ond  calon  amddifad  o'i  wres  ;  rhaid  ei  gael  yno  yn 
deimlad  sefydlog,  nid  nwyd  ac  nid  greddf,  ond  yn  egwyddor 
foesol,  yn  codi  oddi  ar  ystyriaethau  priodol  am  Grist — 
adnabyddiaeth  gywir  o  Grist  trwy  weithrediad  y  meddwl  ar 
y  dystiolaeth  am  dano. 

Rhaid  iddo  fod  yn  gariad  goruchel  tuag  ato,  caru  Crist 
yn  fwy  na  phawb  arall — tad  a  mam,  brawd  a  chwaer — pob 
peth  gael  ei  gyfrif  yn  dom  mewn  cymmhariaeth  iddo.     Ni 

oddef  Crist  yr  un  cyd-ymgeisydd  âg  ef  am  orsedd  y  galon, 
am  brif  eisteddle  y  serchiadau  ;  rhaid  i'r  galon  roddi  pawb 
araìl  i  fyny  er  ei  fwyn  ef;  rhaid  iddi  gyfrif  yn  elyn  bob 
gwrthddrych  a  geisio  fyned  rhyngddi  â  Christ ;  a  dyna  elyn 
gwaethaf  yr  enaid,  ý  peth  sydd  yn  ceisio  myned  rhyngddo 
â  Mab  Duw.  Os  ei  amgylchiadau,  os  tai  neu  diroedd,  aur 
neu  arian,  tad  neu  fam,  cyfeillion  neu  berthynasau,  beth 
bynag  sydd  yn  sefyll  rhwng  yr  enaid  â  Christ,  dyna  ei  elyn 
gwaethaf,  ac  nid  oes  modd  rhyngu  bodd  y  ddau ;  ni  fỳn 
Crist  ranu  y  galon  â  neb,  rhaid  iddo  gael  y  prif  le  ynddi — y 
lle  y  mae  yn  deilwng  o  hono. 

Rhaid  iddo  gael  ei  ddangos  a'i  brofi.  Nid  ydyw  i  gael 
ei  guddio,  ond  ei  ddangos  mewn  ufudd-dod  i  orchymynion 
Crist,  mewn  arddel  Crist,  myned  ar  ei  ol  Ef,  beth  bynag 
fydd  ar  y  ffordd.  Os  daw  gorchymyn  tad  a  mam  i  wrth- 
daraw  â  gorchymynion  Crist,  rhaid  anufuddhau  i  bawb, 
ac  ufuddhau  iddo  Ef;  os  bydd  brawd  neu  chwaer, 
perthynasau  neu  gyfeillion,  yn  sefyll  ar  y  ífordd  i  ddilyn 
Crist,  rhaid  tori  trwy  bob  rhwystr  a  heibio  i  bawb  ar  ei  ol 
Ef ;  rhaid  i'r  cariad  gael  ei  ddangos  a'i  brofi  yn  gariad  gor- 
uchaf  ato  fel  prif  wrthddrych  y  serch,  ac  y  mae  hyn  yn  sicr 
o  fod  pa  le  bynag  y  byddo  y  cariad  hwn.  Y  mae  yn 
arwydd  sicr  nad  yw  y  dyn  hwnw  yn  caru  Crist  yn  wirioneddol 
pan  y  byddo  yn  chwennych  rhyngu  bodd  rhywun  yn  fwy 
nag  Ef — ' '  Ac  ni  chasäo  ei  dad,  a'i  fam,  a'i  wraig,  a'i  blant, 
a'i  frodyr  a'i  chwiorydd ;  ie,  a'i  einioes  ei  hun  hefyd,  ni  all 
efe  fod  yn  ddysgybl  i  mi." 

II.  Y  pwys  o  feddu  y  cariad  hwn  at  Grist. 

Dyma  fywyd  crefydd.  ac  hebddo  nid  yw  ond  celain  farw 
— corph  oerllyd — nid  oes  dim  a  wna  ei  le  i  fyny  mewn 
crefydd — "  Pe  llefarwn  â  thafodau  dynion  ac  angylion,  ac 

heb  fod  genyf  gariad,  yr  wyf  fel  efydd  yn  seinio,  neu  symbal 
yn  tingcian.  A  phe  byddai  genyf  brophwydoliaeth,  a 
gwybod  o  honof  y  dirgelion  oll,  a  phob  gwybodaeth  ;  a  phe 
bai  genyf  yr  holl  fíydd,  fel  y  gallwn  symmudo  mynyddoedd, 
ae.  heb  gariad  genyf,  nid  wyf  fi  ddim.  A  phe  porthwn  y 
tlodion  â'm  holl  dda,  a  phe  rhoddwn  fy  nghorph  i'm  llosgi, 
ac  heb  gariad  genyf,  nid  yw  ddim  llesâd  i  mi."  Dim,  dim 
wedi  y  cwbl  hebddo.  Y  mae  rhai  pethau  mewn  crefydd 
fel  aelodau  o  honi,  y  mae  yn  anhawdd  ac  anghyfleus 
hebddynt.     Ond  ei  henaid  a'i  bywyd  yw  cariad. 

Ffynnonell  nerth,  hefyd,  yw  cariad  at  Grist.  Dyma  oedd 
nerth  Crist  yn  ei  waith  Ef — nerth  cariad.  Ei  gariad  a'i 
dygodd  o'r  nef,  ar  aden  cariad  yr  ehedodd  o'r  orsedd  i'r 
preseb,  ei  gariad  a'i  cadwodd  heb  droi  yn  ol  yn  wyneb  ei 
dywydd  garw  drwy  y  byd  nes  gorphen  ei  waith  ar  y  groes. 
Cariad  sydd  yn  cymmhell  y  Cristion  yn  ei  lafur  yntau,  nid 
oes  gewynau  mewn  crefydd  heb  gariad  at  Grist ;  er  meddu 
gwybodaeth  helaeth,  sêl  fawr,  doniau  helaeth,  gwan  yn 
wyneb  tywydd  a  gwrthwynebiadau  fydd  yr  enaid  wedi  y 
cwbl.  Cariad  at  Grist  yw  nerth  crefydd,  fe  ddioddefa  er 
mwyn  Crist  dan  lywodraeth  cariad  ato,  fe  dỳr  trwy  bob  peth 
ar  ei  ol  os  bydd  yn  ei  garu  uwch  law  pawb,  fe  ymwada  âg 
ef  ei  hun  yn  hawdd  os  bydd  yn  ei  garu.  Nid  oes  dim  rhy 
anhawdd  i'r  enaid  a  fyddo  yn  caru  Crist  ei  wneyd  er  mwyn 
Crist — "  cariad  sydd  gryf  fel  angeu  f  "dyfroedd  lawer  ni 
allant  ddiffoddi  cariad,  ac  afonydd  nis  boddant." 

Cariad  at  Grist  yw  pleser  a  dedwyddwch  crefydd.  Y 
mae  pob  peth  yn  bleser  gan  yr  enaid  sydd  yn  caru  Crist ; 
ymwadu  âg  ef  ei  hun,  dioddef  er  ei  fwyn,  fe  wna  y  cwbl 
gyda  phleser  dan  garu  Crist,  fe  ufuddhâ  dan  garu  i'w  holl 
orchymynion — fe  a'i  dilyn  i  ba  le  bynag  yr  elo  dan  ganu 
wrth  ei  garu  ;  fe  rydd  ei  fywyd  i  lawr  gyda  hyfrydwch  er  ei 

fwyn  os  bydd  yn  ei  garu ;  y  mae  ei  holl  waith  yn  bleser  i'r 
enaid  sydd  yn  ei  garu,  y  swydd  waelaf  yn  ei  dý  yn  hyfryd 
i'r  meddwl  sydd  yn  ei  garu. 

Cymmhwysder  i  fwynhau  Crist.  Ni  all  yr  enaid  fyw 
gyda  Christ  os  na  bydd  yn  ei  garu.  Y  mae  cariad  yn 
ddedwydd  yn  y  mwynhâd  o'i  wrthddrych  ;  ni  byddai  y 
nefoedd  yn  ddedwydd  gan  yr  enaid  sydd  yn  caru  Crist  pe 
na  byddai  yno.  Pwy  sydd  ganddo  yn  y  nefoedd  ond  efe  ; 
ac  enaid  nid  yw  yn  caru  Crist  ni  allai  fwynhau  y  nefoedd 
pe  cai  fyned  iddi;  beth  a  wnai  ef  yno?  Annedwydd  fyddai 
pe  cai  fyned  i  mewn.  Y  cymmhwysder  i  fwynhau  y 
nefoedd  yw  cariad  at  Grist ;  enaid  heb  gariad  at  Grist  ni 
thâl  i'r  nefoedd,  ac  ni  thâl  y  nefoedd  iddo  yntau.  Gwlad 
cariad  y w  y  nefoedd,  awyr  cariad  y w  ei  hawyr ;  byddai  awyr 
y  wlad  yn  angeu  i'r  enaid  amddifad  o  gariad  at  Grist. 

III.  Rhwymedigaeth  pawb  i  garu  Crist — y  mae  y  testyn 
yn  tybied  hyny. 

Y  mae  gan  bawb  gaìon  i  garu  a  chalon  sydd  yn  caru ; 
nid  oes  yma  un  galon  nad  yw  yn  caru,  nad  oes  ganddi  ei 
gwrthddrych  hoff.  Y  mae  yn  gofyn  i  bob  un  wrth  ei  enw 
megys,  "  A  wyt  ti  yn  fy  ngharu  i  ?"  Yr  wyt  yn  caru,  Pwy 
wyt  ti  yn  garu,  "a  wyt  ti  yn  fy  ngharu  i  ?"  Beth  attebwch 
iddo?  Pa  le  y  mae  ei  orchymynion  ef;  a  ydych  yn  meddwl 
y  gellwch  ei  garu  heb  ufuddhau  iddo,  heb  ei  ganlyn,  heb  ei 
arddel  a'i  gyffesu  ? 

Ei  gymmwynasgarwch  cyffredinol  i'r  natur  ddynol.  Fe 
osododd  ein  natur  dan  rwymau  bythol  i'w  garu;  fe'i  cododd, 
fe'i  dyrchafodd  o  ddyfnder  ei  thlodi  a'i  thrueni  i  orsedd  y 
bydoedd.  Ei  gymmwynasgarwch  cyffredinol  i  bawb  ac  i 
bob  un — yr  hyn  a  wnaeth  i  ni,  drosom  ni,  cymmeryd  ein 
cospedigaeth,   ein  melldith,   marw  drosom,  rhoddi  ei  hun 

drosom — "  Cariad  mwy  na  hwn  nid  oes  gan  neb,  sef  fod  i 
un  roi  ei  einioes."  Pob  trugaredd  yn  dyfod  o'i  law  ef,  y 
llaw  a  hoeliwyd  drosot  sydd  yn  estyn  pob  cymmwynas,  pob 
trugaredd,  pob  anadliad.  Edrych  o'th  ddeutu,  gwêl  ei 
garedigrwydd  yn  cael  ei  dywallt  o'th  amgylch  yn  mhob 
man. 

Breintiau  yr  Efengyl.  Cynnygiad  o  fywyd  tragywyddol — 
dyma  Efengyl  yn  dy  gyfarfod,  anchwiliadwy  olud  o  garedig- 
rwydd  a  gras,  maddeuant,  cyfìawnhâd,  gogoniant,  telyn,  a 
choron  a  dedwyddwch.  Bellach,  a  ydyw  yn  beth  anhawdd 
caru  Cariad  ei  hun,  caru  hawddgarwch  perffaith ;  yn 
hytrach,  pa  fodd  y  gelli  beidio  a'i  garu  ? 

IV.  Truenus  gyflwr  y  rhai  nid  ydynt  yn  caru  Crist. ' 
Byddant  felldigedig  yn  nyfodiad  yr  Arglwydd. 

Byddant  yn  cael  eu  hesgymmuno  oddi  wrtho  y  dydd 
hwnw — "  Ewch  ymaith  oddi  wrthyf  rai  melldigedig."  Iesu 
y  Gwaredwr  yn  eu  hesgymmuno  oddi  wrtho  am  byth.  Bu 
yn  galw — "deuwch  ataf,"  yn  gwahodd  yn  dirion,  yn  hir. 
Yn  awr,  y  mae  y  gwahoddiad  wedi  troi  yn  esgymmundod. 
Esgymmundod  oddi  wrth  bob  daioni — o'r  nefoedd,  o'r 
dedwyddwch  ni  allent  ei  mwynhau.  Pethau  wedi  eu 
parotoi  i'r  sawl  a'i  carant  Ef  yw  holl  bethau  y  nefoedd. 

Dinbych,  Gorphenaf  7fed,  1839. 


X  L  I  V . 
DYNGARWCH     DUW,    A     BALCHDER     DYN. 

"  Ymgynghora,  gwna  farn,  gwna  dy  gysgod  fel  nos  yn  nghanol 
hanner  dydd ;  cuddia  y  rhai  gwasgaredig,  na  ddadguddia  y  crwydrad. 
Triged  fy  ngwasgaredigion  gyda  thi,  Moab,  bydd  di  loches  iddynt  rhag 
y  dinystrydd ;  canys  diweddwyd  y  gorthrymydd,  yr  anrheithiwr  a 
beidiodd,  y  mathrwyr  a  ddarfuant  o'r  tir.  A  gorsedd-faingc  a  ddarperir 
mewn  trugaredd ;  ac  arni  yr  eistedd  efe  mewn  gwirionedd,  o  fewn 
pabell  Dafydd,  yn  barnu  ac  yn  ceisio  barn,  ac  yn  prysuro  cyfiawnder. 
Clywsom  am  falchder  Moab  (balch  iawn  yw),  am  ei  falchder,  a'i  drahâ, 
a'i^ddigllonedd  ;  ond  nid  felly  y  bydd  ei  gelwyddau." — Esa.  xvi.  3 — 6. 

^T  MAE  wyneb  y  Beibl  rywbeth  yn  debyg  i  wyneb  y 
-■-  ddaear,  yn  llawn  o  amrywiaeth  golygfeydd.  Wrth 
deithio  drwy  y  wlad  gwelir  llawer  golygfa  wahanol,  ambell 
ddyffryn  teg  a  ffrwythlawn,  ambell  goedwig  gauedig,  ambell 
fynydd  uchel,  ambell  fryn,  ac  ambell  graig  noeth  a  llom, 
weithiau  afon  loyw  a  dolenog.  Byddwn  yn  barod  i  dybied, 
hwyrach,  y  buasai  yn  well  heb  y  mynydd  oerllyd,  y  bryn  a'r 
graig  noeth — yn  anhawdd  gwybod  i  beth  y  maent  da,  eu 
bod  yn  fwy  ar  y  ffordd  nag  o  les,  y  buasai  tir  tyfadwy  yn 
atteb  llawer  gwell  dyben.  Ond  y  mynydd  uchel  sydd  yn 
noddfa  i'r  geifr,  a'r  creigiau  i'r  cwningod ;  ac  erbyn  chwilio 
i'r  rnynydd  a'r  graig,  ceir  allan  yn  fynych  eu  bod  yn  cynnwys 
y  mwnau  a'r  trysorau  gwerthfawrocaf ;  o'r  gareg  y  toddir 
pres :  er  mor  llom  a  noeth  yw  yr  olwg  ar  y  graig  y  mae 
defnydd  bara  i  filoedd   ynddi  ;  ceir  llechau   i  doi  y  tai,  a 


308  Dyngarwch  Duw,  a  balchder  dyn. 

defnydd  addurniadau  prydferth  mewn  tai  o  honi,  a'r  plwm 
a'r  copr  yn  ei  chypbyrddau  hi. 

Y  mae  rhanau  o'r  Beibl  fel  y  dyíifrynoedd  breision — ei 
dystiolaethau  mawrion  ac  eglur  ;  y  mae  yma  ffynnonau  ac 
afonydd  gloywon  o  addewidion,  dwfr  y  bywyd  fel  afon, 
ffynnonau  iachawdwriaeth  yn  tarddu  allan;  rhai  coedwigoedd 
fel  Libanus  o  hanesyddiau,  ambell  brophwyd  a  hanesydd 
yn  ymddangos  fel  rhyw  fynydd  uchel,  neu  fryn  serth 
anhawdd  ei  ddringo,  neu  fel  darn  o  graig  lom.  Gellid 
meddwl  ar  yr  olwg  gyntaf  nad  yw  dda  i  ddim,  mai  peth  ar 
ffordd  y  darllenydd  ydyw,  ac  mai  gwell  fuasai  bod  hebddi ; 
ond  nid  felly — "Yr  holl  ysgrythyr  sydd  wedi  ei  rhoddi  gan 
ysbrydoliaeth  Duw,  ac  sydd  fuddiol  i  athrawiaethu,  i  ar- 
gyhoeddi,  i  geryddu,  i  hyfforddi  mewn  cyíìawnder."  Erbyn 
chwilio  mynyddoedd  a  chreigiau  yr  Ysgrythyrau  y  mae  mwnau 
gwerthfawr  ynddynt,  trysorau  a  chyfoeth — ysglyfaeth  lawer 
— felly  y  brophwydoliaeth  hon.  Pregeth  i  Moab  ydyw — 
galw  arni  i  dalu  ei  theyrnged  i  dŷ  Dafydd  yn  ol  y  cyfammod 
a'r  cyttundeb.  Yr  oedd  Dafydd  wedi  darostwng  Moab,  a'i 
gosod  dan  dreth  i  Israel  o  gàn  mil  o  ŵyn,  a  chàn  mil  o 
hyrddod  gwlanog,  y  deyrnged  flynyddol.  Ond  pan  rwyg- 
wyd  brenhiniaeth  Israel,  talodd  Moab  ei  theyrnged  i  frenin 
Israel  yn  lle  i  frenin  Judah — anfon  yr  oen,  y  deyrnged,  i 
fynydd  Samaria  yn  lle  i  fynydd  merch  Seion ;  felly  torodd 
Moab  ei  chyfammod.  Anfon  o  Sela  i'r  anialwch,  y  deiliaid 
o'r  naill  gẁr  i'r  llall  i  anfon  yr  oen  i  lywodraethwyr  Moab, 
fel  y  gallai  hithau  dalu  ei  theyrnged ;  ond  os  gwrthodai,  y  cai 
ei  thaflu  allan  o'i  thir,  a'i  gwasgaru  fel  cenedl.  Cynghorir 
Moab  i  ddangos  tiriondeb  a  chymmwynasgarwch  i  Israel  yn 
eu  hadfyd,  pan  oedd  llu  brenin  Assyria  ar  wneyd  rhuthr  ar 
y  wlad,  y  byddai  llawer  o  honynt  yn  fToi  i  wlad  Moab  fel 
noddfa  gyfleus.     Bydd  di  gysgod  iddynt,  cuddia  hwy  rhag 

yr  erlidwyr,  trig  fy  ngwasgaredigion  gyda  thi — fe  ä  yr 
aíiwydd  heibio  yn  bur  fuan,  ac  ni  byddi  dithau  ar  dy  golled, 
gwna  di  y  gymmwynas  yma  i  mi,  ni  cholli  dy  wobr.  Ond 
y  mae  y  pregethwr  yn  rhoddi  Moab  i  fyny  ;  balch  iawn  yw, 
ni  chymmer  gynghor,  y  mae  yn  rhy  falch  ac  yn  rhy  ffroen- 
uchel  a  thrahaus — dim  ymddiried  ynddi,  y  mae  yn 
gelwyddog.     Yna  cyhoeddir  ei  barn  a'i  dinystr. 

I.  Ni  a  welwn  fod  amgylchiadau  llywodraethau  y  byd 
dan  sylw  manwl  Duw,  a'i  fod  yn  ei  Air  yn  dysgu  egwyddor- 
ion  cyfiawnder,  gwirionedd,  a  heddwch  i  lywodraethwyr  y 
byd. 

"  Duw  sydd  yn  sefyll  yn  nghynnulleidfa  y  galluog  ;  yn 
mhlith  y  duwiau  y  barn  efe."  Yma  yn  dwyn  ar  gôf  yr  hen 
gyttundeb  gwladol  i  Moab,  ac  yn  galw  arni  i'w  gyflawni, 
nid  oedd  hwnw  wedi  ei  ddiddymu,  am  hyny  dylasai  gael  ei 
gyflawni  yn  ffyddlawn.  Y  mae  Efe  yn  gwneuthur  cyfiawn- 
der,  a  barn,  a  thrugaredd  yn  y  ddaear  :  yn  y  pethau  hyn  y 
mae  yn  ymhyfrydu.  Peth  ysgafn  gan  lywodraethwyr  yw 
ífurfio  cyfammodau  a'u  tori  drachefn,  ac  yna  myned  i  ryfel, 
y  naill  yn  cyhuddo  y  lla.ll  o  dori  y  cyttundeb,  a'r  byd  yn 
cael  ei  anrheithio  â  rhyfeloedd  yn  y  canlyniad.  Os  ydyw 
hyn  yn  fychan  yn  ngolwg  dynion,  nid  yw  felly  yn  ngolwg 
Duw.  "  Canys  yr  Arglwydd  cyfiawn  a  gâr  gyfiawnder  ■"  a. 
chyfiawnder  yw  sail  heddwch  a  thangnefedd,  ac  ni  all 
heddwch  fod  lle  na  byddo  cyfiawnder. 

Y  mae  yr  egwyddor  hon  yn  cyrhaeddyd  i  holl  gyssyllt- 
iadau  dynion  yn  eu  perthynas  â'u  gilydd — yn  eu  masnach, 
talu  i  bawb  eu  dyledion,  sefyll  at  eu  hymrwymiadau,  eu 
haddewidion  a'u  cyttundebau.  Yr  hwn  sydd  yn  gwneuthur 
cyfiawnder  sydd  gyfiawn,  fel  y  mae  yntau  yn  gyfiawn — un 
i'w  air  yw  Duw.      "  Cadernid  Israel  ni   ddywed  gelwydd  ;" 

"A  ddywedodd  efe,  ac  nis  cyflawna?"  Naddo,  ddim 
erioed.  Y  mae  am  adferu  y  byd  fel  hyn  ato  eî  hun  i 
ddedwyddwch,  drwy  ei  adferu  i  gyfìawnder,  uniondeb,  a 
gwirionedd  ;  fod  yr  egwyddorion  hyn  yn  ei  lywodraethu  yn 
mhob  peth.  Anghyfiawnder,  twyll,  anwiredd,  ac  anffydd- 
londeb  ydyw  drain  a  mi'eri  y  byd  yma — yn  pigo,  yn  rhwygo, 
ac  yn  gwaedu  dynion. 

II.  Gofal  grasol  Duw  am  drueiniaid  trallodedig  mewn 
adfyd  a  gorthrymder,  ac  yn  neillduol  am  ei  bobl  ei  hun  yn 
y  cyflwr  hwnw.  "  Yr  Arglwydd  sydd  yn  gwneuthur 
cyfiawnder  a  barn  i'r  gorthrymedig  oll."  Y  mae  yn  teimlo 
yn  eu  hachos.  Y  mae  dyngarwch  yn  ei  berffeithrwydd  yn 
Nuw,  ac  y  mae  yn  ei  gymmhell  yn  ei  Air — y  mae  yn  hardd 
yn  ei  olwg,  ac  yn  gymmeradwy  ganddo. 

Y  mae  yn  erchi  i'r  rhai  a  fyddant  mewn  cyflawnder  i 
ddangos  tosturi  a  chymmhorth  i  rai  a  fyddant  mewn  adfyd  a 
chyfyngder.  "  Onid  dyma  yr  ympryd  a  ddewisais  ?  dattod 
rhwymau  anwiredd,  tynu  ymaith  feichiau  trymion,  a 
gollwng  y  rhai  gorthrymedig  yn  rhyddion,  a  thori  o  honoch 
bob  iau  ?  Onid  tori  dy  fara  i'r  newynog,  a  dwyn  o  honot  y 
crwydriaid  i  dŷ?  a  phan  welych  y  noeth,  ei  ddilladu  ?" 
Felly  Moab  yma,  mewn  cyfleusdra  da  i  ddangos  tiriondeb  i 
wasgaredigion  Israel  yn  eu  trallod ;  bydd  yn  lloches  iddynt, 
y  mae  y  diwrnod  yn  boeth  arnynt ;  dyro  gysgod  iddynt, 
bydd  yn  dda  i  tithau  gael  cysgod  dy  hun  etto.  Y  mae  ein 
gwlad  ni  wedi  bod  yn  noddfa  i'r  gorthrymedig  lawer  gwaith, 
ac  ni  wyddom  faint  o  waredigaethau  a  bendithion  tymmhorol 
ydym  yn  fwynhau  ar  y  cyfrif  hwn. 

Pan  fyddo  Duw  ei  hun  yn  ceryddu  ei  bobl,  y  mae  am  i 
bawb  arall  fod  yn  dirion  wrthynt ;  nid  yw  yn  hofiì  gweled 
neb  arall  yn   eu  herlid  pan  fyddo   Ef  yn  eu   taraw.     Fe 

ddigiodd  yn  ofnadwy  wrth  ferch  Edom  am  waeddi, 
"  Dinoethwch,  dinoethwch  hi  hyd  ei  sylfaen,"  yn  nydd 
adfyd  Jerusalem.  "  Digiais  yn  ddirfawr  wrth  y  cenhedl- 
oedd  difraw,  y  rhai,  pan  ddigiais  ychydig,  hwythau  a 
gynnorthwyasent  y  niwed  ;;;  "  Ni  ddylesit  edrych  ar  ddydd 
dy  frawd,  y  dydd  y  dieithriwyd  ef." 

Yn  fuan  yr  ä  heibio  dydd  aflwydd  a  cheryddon  pobl 
Dduw — ychydig  soriant,  megys  ennyd  awr,  ennyd  fechan 
bydd  yn  ei  lid — "  diweddwyd  y  gorthrymydd,  yr  anrheith- 
iwr  a  beidiodd ;"  "  gorseddfaingc  a  ddarperir  mewn 
trugaredd ,; — hi  wawria  ar  fynydd  Seion  etto.  Fe  ä 
Duw  a;i  bobl  yn  gyfeillion  etto,  Efe  a  gysura  Seion  etto. 
Ffôl  iawn  ydyw  y  neb  a  ddywedo  ddim  rhyngddynt. 

Dyma  egwyddorion  y  farn  olaf — "  Yn  gymmaint  a;i 
wneuthur  o  honoch  i  un  o;r  rhai  hyn,  fy  mrodyr  lleiaf,  i  mi 
y  gwnaethoch."  Nid  ä  y  gymmwynas  leiaf  i;w  bobl  heibio 
yn  ddi-sylw.  Yn  ngoleuni  y  farn  y  gwelir  y  pwys  o 
ddefnyddio  neu  o  esgeuluso  y  cyfleusderau  gafwyd  i  wneyd 
cymmwynasau  i'w  bobl  a;i  achos.  Pethau  bychain  y  maent 
yn  ymddangos  yn  ngolwg  dynion  yn  awr,  ond  nid  pethau 
bychain  fyddant  yn  ngolwg  neb  yn  y  farn.  Y  mae  pob  dyn 
ag  y  mae  achos  Duw  yn  ei  gyrhaedd  yn  cael  mantais  a 
chyfleusdra  i  ddangos  ac  estyn  rhyw  gymmhorth  a  chym- 
mwynas  iddo.  Gall  roddi  ei  hunan  iddo,  dyfod  i  gyfarfod 
âg  ef,  fel  yr  annogid  Moab  yma;  gwneyd  rhyw  help  iddo,  pe 
byddai  ddim  ond  dwy  hatling  y  weddw — dymuno  yn  dda, 
estyn  rhyw  deisen  fechan. 

III.  Balchder  ac  uchder  calon  ac  ysbryd  dynion  yn  brif 
rwystrau  ar  eu  ffordd  i  wrandaw  a  derbyn  addysg  a  chyfar- 
wyddiadau  Gair  Duw.  Dyma  Moab,  a  dyma  y  prophwyd 
yn  anobeithio  gwneyd  dim  o  honi.     Y  mae  yn  falch   iawn, 

gan  hyny  ni  dderbyn  na  chynghor  na  rhybudd ;  a  dyma 
brif  attalfa  llwyddiant  yr  Efengyl — balchder  y  galon. 

Mynu  ei  ffordd  ei  hun  y  mae  y  galon  falch,  ni  wrendy  hi 
ar  gynghor,  ac  ni  fỳn  ymostwng  i  gymmeryd  ei  dysgu  gan 
neb  arall.  Cymmhell  ffordd  Duw  ar  ddyn  y  mae  yr 
Efengyl — trefn  Duw,  galw  pechadur  o'i  ffordd  ei  hun  i 
ffordd  Duw — "Gadawed  y  drygionus  ei  ffordd,  a  dychweled 
at  yr  Arglwydd,"  ond  ni  fỳn  calon  falch  mo'i  phlygu,  y  mae 
balchder  ac  uchder  y  galon  yn  codi  yn  erbyn  hyn. 

Y  mae  yr  Efengyl  yn  taraw  yn  gyntaf  man  ar  falchder  y 
galon — "  Os  mỳn  neb  ddyfod  ar  fy  ol  i,  ymwaded  âg  ef  ei 
hun."  Y  mae  yr  holl  drefn  yn  cuddio  balchder  oddi  wrth 
ddyn — yn  ei  dynu  i  lawr  i'r  llwch,  yn  ei  wneyd  heb  ddim, 
heb  gyfiawnder,  heb  haeddiant — heb  ddaioni  na  rhinwedd, 
dim  ond  ei  euogrwydd  a'i  drueni  yn  cau  allan  bob  gorfoledd 
ac  ymfírost  am  byth,  yn  cynnyg  iachawdwriaeth  rad  iddo — 
cyfiawnder  un  arall — Crist  yn  bob  peth  yn  mhob  peth.  Y 
mae  y  galon  falch,  neu  falchder  y  galon,  yn  codi  yn  erbyn 
hyn ;  ei  falchder  sydd  yn  cau  y  pechadur  yn  ei  anghredin- 
iaeth  a'i  anufudd-dod.  Y  mae  yn  rhy  falch  i  ddyfod  yn 
gardotyn  at  ddrws  trugaredd — gwell  ganddo  lewygu  na 
hyny. 

Y  mae  balchder  yn  ei  attal  i  arddel  Crist,  y  mae  yn 
gywilydd  ganddo  ef  a'i  eiriau,  "  ymostwng  dan  yr  iau,"  i 
broffesu  crefydd — bod  yn  ddysgybl  i  Grist — yn  rhy  falch  i 
weddío.  Y  mae  balchder  calon  yn  cyfarfod  â'r  Efengyl  yn 
ei  holl  orchymynion  a'i  hawliau  ar  ddynion,  ac  yn  milwrio 
yn  erbyn  ei  llwyddiant. 

III.  Moab  ar  lawr  dan  law  geryddol  Duw — Moab  wedi 
blino  ar  ei  uchelfan,  yn  dyfod  i'w  gyssegr  i  weddio. 

Caiff  y  rhai  wrthodant  ymostwng  i  alwadau  grasol  Duw 
eu  darostwng  dan  bwys  ei  geryddon.  Gallant  sefyll  yn  hir, 
a  diangc  am  dymmor ;  o'r  diwedd,  dyma  Moab  falch  ar 
lawr.  Crefydd  yw  noddfa  dynion  mewn  cyfyngder,  wedi 
blino  a  methu  yn  mhob  man,  yn  troi  i  weddi'o — "  Tywallt- 
asant  weddi  pan  oedd  dy  gospedigaeth  arnynt."  Ni  buant 
yn  ceisio  gweddio  erioed  o'r  blaen,  hwyrach,  ond  y  mae  y 
cyfyngder  wedi  eu  gwareiddio  a'u  hystwytho — dyma  Moab 
falch  yn  ei  gyssegr  yn  gweddîo  o'r  diwedd.  Wedi  iddi  fyned 
yn  rhy  ddiweddar  y  mae  yn  dechreu  gweddio.  "  Ond  ni 
thycia  iddo." 


XLV. 
SIARS       I       EGLWYS. 

"  Ac  yr  ydym  yn  attolwg  i  chwi,  frodyr,  adnabod  y  rhai  sydd  yn 
llafurio  yn  eich  mysg,  ac  yn  eich  llywodraethu  chwi  yn  yr  Arglwydd,  ac 
yn  eich  rhybuddio ;  a  gwneuthur  cyfrif  mawr  o  honynt  mewn  cariad,  er 
mwyn  eu  gwaith.  Byddwch  dangnefeddus  yn  eich  plith  eich  hunain." 
i  Thess.  v.  12,  13. 

Xr  MAE  pob  perthynas  yn  mysg  creaduriaid  rhesymol  yn 
-*-  sail  i  ddyledswyddau,  a  gwahanol  ddyledswyddau  yn 
codi  oddi  ar  wahanol  berthynasau.  Y  mae  perthynas  a 
fTurfir  gan  natur  yn  yr  hon  y  mae  dyn  yn  oddefydd,  a 
pherthynas  a  ffuríìr  mewn  cyfammod  yn  yr  hon  y  mae  y 
pleidiau  yn  rhydd-weithredyddion.  Perthynas  naturiol  yn 
sefyll  rhwng  y  Creawdwr  a'i  greaduriaid — Efe  yn  Dad,  a 
hwythau  yn  blant ;  Efe  yn  Gyfranydd,  a  hwythau  yn 
dderbynwyr ;  ac  felly,  y  mae  arnynt  rwymau  iddo  i'w 
anrhydeddu  ac  ufuddhau  iddo,  fel  pe  na  buasai  erioed  wedi 
gorchymyn  iddynt.  Nid  ei  orchymyn  a'i  gwnaeth  yn 
gyfrifol  iddynt  i  wneyd,  ond  cyfiawnder  yw  sail  y  gofynion. 
Y  mae  perthynas  gyfammodol  rhyngom  â  Duw  hefyd, 
perthynas  rhyngom  â'i  drefn ;  a  hon  y w  sail  ein  dyledswydd 
i  ddychwelyd  ato,  i  gredu  yn  Nghrist ;  y  berthynas  sydd 
rhyngom  â  threfn  yr  Efengyl,  ei  bod  yn  cael  ei  chynnyg  i  ni, 
a  ninnau  yn  cael  ein  galw  i'w  derbyn.  Perthynas  naturiol 
rhyngom  â'n  gilydd,  holl  deulu  dyn  sydd  yn  rhwymau  y 

berthynas  hon,  a  chyfyd  dyledswyddau  o  honi — pob  dyn  i 
garu  dyn  arall  fel  efe  ei  hun  ;  y  mae  natur  y  berthynas  yn 
gofyn  hyn  gan  bob  dyn — yr  un  gwaed,  yr  un  natur,  deiliaid 
o'r  un  lywodraeth,  yr  un  farn,  yr  un  tragywyddoldeb,  yr  un 
Duw  sydd  i  bob  un,  yr  un  Crëwr.  Felly  y  mae  gan  bob 
dyn  hawl  yn  nghariad  ei  gyd-ddyn  fel  efe  ei  hun.  Perthynas 
gyfammodol  rhwng  gŵr  â  gwraig,  rhwng  aelodau  mewn 
cymdeithas  â'u  gilydd,  rhwng  y  saint  yn  yr  eglwys — y  mae 
perthynas  gyfammodol  rhyngddynt  â'u  gilydd  i  broffesu 
Crist,  i  ddwyn  yn  mlaen,  i  arddel  yr  un  egwyddorion,  i 
gynnorthwyo  eu  gilydd,  i  rybuddio  ac  annog  eu  gilydd  i 
gariad  a  gweithredoedd  da,  i  garu  eu  gilydd  yn  yr 
Arglwydd,  i  weddio  dros  eu  gilydd,  i  gyd-gymdeithasu  â'u 
gilydd,  ac  nid  i  ymladd  â'u  gilydd.  Y  mae  perthynas 
gyfammodol  rhwng  eglwys  a  gweinidog  â'u  gilydd,  a 
dyledswyddau  yn  codi  oddi  arni  o  bob  tu.  Y  mae  yma 
gyttundeb  yn  cael  ei  wneyd,  a  boddlonrwydd  yn  cael  ei 
arwyddo  o'r  ddwy  ochr ;  a  Duw,  i'r  hwn  y  mae  y  gwaith  yn 
perthyn,  yn  dyst  o'r  cyfammod. 

Yma  y  mae  dyledswyddau  y  bobl  tuag  at  eu  gweinidog 
yn  cael  eu  hargymmhell.  Ei  ddyledswydd  ef  ydyw  llafurio 
a  llywodraethu  yn  mysg  ei  bobl,  nid  llywodraethu  yn  ol  ei 
feddwl  a'i  fympwy  ei  hun,  ond  llywodraethu  yn  yr 
Arglwydd — gweinidog  cyfammodol  Crist  yn  llywodraethu 
mewn  cariad,  mewn  esamplau  da ;  llywodraeth  cariad  yw 
holl  lywodraeth  Crist,  nid  oes  yr  un  arf  cnawdol  i  gael  ei 
ddefnyddio,  na  thymmer  na  nwyd  i  fod  yn  rheol  ond 
cyfraith  Crist  yn  unig ;  llafurio  fel  y  mae  y  Gair  yn 
arwyddo,  hyd  yr  eithaf,  hyd  dreuliad  allan  y  nerth,  hyd 
flinder,  nid  i  segura,  ond  i  lafurio. 

Eu  dyledswydd  hwythau  tuag  ato  yntau.  Ei  adnabod 
ef — nid  adnabod  ei  wyneb  yn  unig,  ond  ei  adnabod  trwy 


316  Siars  i  Eglwys. 

fod  cyfeillach  a  charedigrwydd  rhyngddynt  âg  ef,  heb  gadw 
draw  mewn  dyeithrwch  oddi  wrtho.  Nid  oes  un  agwedd 
mwy  annheilwng  tuag  at  weinidog  na  bod  yr  aelodau  yn 
ymddwyn  tuag  ato  fel  tuag  at  ddyeithr-ddyn,  mor  oer  a  di- 
fater  am  ei  gyfeillach,  ac  am  ei  bresennoldeb.  Ond  ei 
adnabod  yn  gyfeillgar ;  pan  welir  dau  yn  cyfeillachu  yn 
siriol  â'u  gilydd  yr  ydym  yn  dyweyd,  y  maent  yn  adnabod 
eu  gilydd;  ac  felly  y  dylai  y  gweinidog  a'i  bobl  fod,  fel  rhai 
yn  adnabod  eu  gilydd  wrth  ymddiddan  â'u  gilydd. 
Adnabod  ei  lais,  ei  weinidogaeth  trwy  ei  wrandaw,  ei 
adnabod  yn  ei  swydd  fel  gweinidog  i  Grist,  ac  ymddwyn 
tuag  ato  fel  rhai  yn  gwybod  pwy  ydyw  yn  ei  swydd,  ac  yn 
ol  natur  y  swydd  a  weinydda. 

Gwneyd  cyfrif  mawr  o  hono.  Trwy  fagu,  meithrin,  a 
chadw  meddyliau  teilwng  am  dano,  gwylio  rhag  myned  i 
feddwl  yn  wael  am  dano,  ac  i'r  dyben  yma  rhaid  i  chwi 
gofio  mai  dyn  ydyw,  ac  fel  dyn  y  mae  gwendidau  ac 
ammherífeithderau  yn  perthyn  iddo  fel  eraill;  ni  wiw  i  chwi 
ddisgwyl  ei  gael  yn  angel,  ni  wiw  i  chwi  feddwl  cael 
perffeithrwydd  ynddo ;  ac  felly,  ni  wiw  i  chwi  adael  i  ry w 
ammherrTeithrwydd  a  welwch  ynddo  beri  i  chwi  feddwl  yn 
wael  am  dano.  Y  mae  llawer  yn  ffurfio  meddyliau  rhy 
uchel  am  weinidogion  yr  Efengyl;  ac  os  na  chânt  hwy  yn 
atteb  i'r  meddyliau  a  ffurfiasant  am  danynt,  ânt  i  feddwl 
yn  rhy  isel  drachefn  am  danynt.  Cofiwch  yn  wastad  mai 
dyn  â  gwendid  ynddo  ydyw  ef  fel  chwithau,  ac  mai  un 
mewn  swydd  bwysig  ydyw ;  meddyliwch  am  urddas  a 
mawredd  y  swydd  y  mae  ynddi,  i  gadw  ei  gyfrif  yn  uchel  yn 
eich  meddyliau. 

Gwnewch  gyfrif  mawr  o  hono  yn  ei  gymmeriad.  Pwy  a 
gaiff  i'w  amddiffyn  oni  chaiff  chwi  ?  Pwy  a  gaiff  yn  darian 
rhag  saethau  gelynion  oni  byddwch  chwi  ?     Pwy  a  gymmer 

ei  blaid  pan  ymosodir  arno,  oni  wnewch  chwi  ?  Bydd 
ganddo  ei  elynion  fel  eraill,  bydd  yn  nôd  i  gynnen  tafodau 
gelynion  crefydd  yn  gystal  ag  eraill,  bydd  iddo  lawer  o 
gasëion  a  ddymunent  gael  ei  ben  i  lawr — pwy  a  ddeil  ei  ben 
oni  wnewch  chwi  ?  Pan  glywoch  ruthr  ar  ei  [nodweddiad, 
sefwch  i'w  amddiffyn,  gwnewch  eich  goreu  i  guddio  ei 
wendidau  os  gwelwch  hwynt — a  phwy  fu  hebddynt?  llei- 
hewch  goreu  galloch  yn  hytrach  na'u  mwyhau.  Y  mae 
rhai  yn  hoffl  mwyhau  pethau,  rhai  â'u  ??iagnifying  g/ass  am 
eu  llygaid  bob  amser,  gwnant  frycheuyn  yn  drawst,  a'r 
dotyn  lleiaf  yn  fynydd — gochelwch  rhag  y  dymmer 
gythreulig  hon,  a  gofaler  am  ei  nodweddiad  bob  amser 
trwy  wneyd  cyfrif  mawr  o  hono. 

Gwnewch  gyfrif  mawr  o  hono  yn  ei  weinidogaeth  trwy 
ddyfod  i  wrandaw  arno  yn  gysson,  dangoswch  fod  genych 
barch  i'w  athrawiaeth  trwy  fod  yn  bresennol  pan  y  bydd  yn 
cael  ei  thraddodi — "heb  esgeuluso  eich  cyd-gynnulliad  eich 
hunain  megys  y  mae  arfer  rhai,"  trwy  redeg  wrth  eich  blŷs 
i  rywle  arall,  pan  y  byddo  eich  gweinidog  eich  hunain  yn 
poeni  yn  y  gair  a'r  athrawiaeth  yn  y  fan  hon.  Dangoswch 
fod  genych  y  fath  gyfrif  o'i  weinidogaeth  fel  na  chymmer- 
wch  eich  temtio  mewn  un  modd  i  beidio  gwrandaw  arni,  na 
rhedeg  at  neb  arall  pan  y  bydd  yn  cael  ei  thraddodi. 

Gwnewch  gyfrif  mawr  o  hono  trwy  ufuddhau  iddo  yn 
mhob  peth  yn  yr  Arglwydd.  Un  i'ch  llywodraethu  chwi 
ydyw,  nid  i  gael  ei  lywodraethu  genych  chwi — blaenor 
ydyw,  bugail,  ac  nid  wrth  ei  fympwy  a'i  dymmer  ei  hun, 
ond  yn  yr  Arglwydd  ;  gweinyddwr  cyfraith  a  llywodraeth 
Crist  ydyw  ;  a  thra  byddo  ef  yn  gweinyddu  y  rhai  hyn,  nid 
yn  ei  erbyn  ef  y  byddwch  yn  codi  wrth  anufuddhau,  ond 
yn  erbyn  Crist  ei  hun.  Swyddog  Crist  ydyw,  yn  ei 
awdurdod,  yn  ei  enw  y  gweinydda.     Gwnewch  gyfrif  mawr 

o  hono  trwy  ufuddhaii  yn  barod,  yn  llawen  iddo  yn  mhob 
peth  yn  yr  Arglwydd. 

Gwnewch  gyfrif  mawr  o  hono  yn  ei  amgylchiadau,  yn 
eich  cyfraniadau  tuag  at  ei  gynnaliaeth.  Y  mae  y  swydd  y 
mae  ynddi  yn  gofyn  iddo  gael  cynnaliaeth  barchus  a 
gweddus;  ac  i  chwi  bydd  y  golled  os  bydd  yn  dlawd,  i  chwi 
bydd  y  gwaradwydd  os  bydd  yn  llwm  ;  gofalwch  na  byddo 
arno  eisieu  dim,  teilwng  i'r  gweithiwr  ei  fwyd;  fe  ordeiniodd 
yr  Arglwydd  fod  i'r  rhai  sydd  yn  pregethu  yr  Efengyl  fyw 
wrth  yr  EfengyL 

Gwnewch  gyfrif  mawr  o  hono  yn  eich  gweddiau  drosto. 
Dyma  y  peth  penaf  o'r  cwbl ;  yn  eich  gweddîau  dirgel 
bydded  erchwynion  eich  gwelyau  yn  dystion  i  chwi  fod  ei 
achos  yn  cael  ei  ddadleu  ger  bron  gorsedd  gras  ;  yn  eich 
gweddiau  teuluaidd,  bydded  yr  allor  hono  a'r  teulu  yn 
dystion  drosoch  fod  ei  achos  ef  yno  yn  cael  ei  osod  ger 
bron  Duw,  a'ch  gweddiau  cyhoeddus  yr  un  modd,  fel  y 
rhoddir  iddo  ddrws  ymadrodd;  y  mae  ar  eich  llaw  gauad  ei 
enau  neu  ei  agoriad  trwy  beidio,  neu  trwy  weddi'o  drosto ; 
po  fwyaf  a  weddi'och  drosto,  mwyaf  i  gyd  a  gewch  o  les 
trwyddo,  po  amlaf  yr  eloch  i'r  nefoedd  ar  ei  ran  mwyaf  i 
gyd  a  gewch  o'r  nefoedd  dan  ei  weinidogaeth.  Os  ydych 
am  sychu  y  weinidogaeth  peidiwch  a  gweddio — gweddi  Elias 
a  agorodd  y  neíoedd,  gweddi  yr  eglwys  a'i  hegyr  etto. 
Gwnewch  gyfrif  mawr  o  hono. 

Gwnewch  gyfrif  mawr  o  hono  mewn  cariad,  y  cwbl  mewn 
cariad.  Rhaid  i'r  olew  hwn  fod  yn  yr  holl  olwynion,  onid  ê 
hwy  ânt  ar  dân  wrth  droi.  Ni  wnewch  gyfrif  mawr  o  hono 
yn  hir  oni  bydd  mewn  cariad ;  chwi  flinwch  yn  ei 
amddiffyn,  yn  sefyll  rhyngddo  â  rhuthrau  ei  elynion  yn  fuan 
oni  byddwch  yn  ei  garu  ;   chwi  flinwch  yn  ei   wrandaw  oni 

byddwch  yn  ei  garu;  chwi  flinwch  yn  ufuddhau  iddo,  ac  yn 
cyfranu  at  ei  gynnaliaeth,  oni  byddwch  yn  ei"  garu  ;  a  mwy 
na'r  cwbl,  chwi  flinwch  yn  gweddío  drosto  oni  byddwch  yn 
ei  garu.  Ond  tra  byddoch  yn  ei  garu,  ni  flinwch  chwi 
ddim  byth.  Y  mae  cariad  yn  gwneyd  pob  peth  yn  hawdd 
ac  yn  ysgafn  ;  mynwch  hwn  yn  egwyddor  yn  y  dechreu,  fel 
y  byddoch  yn  myned  yn  mlaen  yn  gysurus  yn  barhaus,  fel 
y  byddo  y  prophwydi  am  eich  aflwydd  yn  cael  eu  proíì  yn 
ffals. 

Yr  annogaethau — er  mwyn  ei  waith.  Ystyriwch  ei  waith, 
a  chwi  gewch  ddigon  o  annogaethau  i  gyflawni  yr  holl 
ddyledswyddau  hyn.  Y  mae  gwaith  ganddo — nid  i  segura 
y  mae  yn  dyfod,  ond  i  weithio ;  nid  i  eistedd  i  lawr,  ond  i 
lafurio  yn  y  gwaith  mwyaf  caled  a  phwysig. 

Chwi  a'i  dewisasoch  i'r  gwaith — dyn  eich  dewisiad  eich 
hunain  ydyw  at  eich  gwaith  chwi,  gweithio  i  chwi  y  bydd 
ef,  gweithio  i  chwi  yn  ei  fyfyrgell,  yn  ei  weddíau,  yn  yr 
areithfa;  yn  mhob  man  y  byddo  yn  gweithio,  i  chwi  y  bydd. 
Gwnewch  gyfrif  mawr  o  hono  mewn  cariad  er  mwyn  ei 
waith.  Dyma  fel  yr  oedd  Paul  yn  ei  ystyried  ei  hun — pa 
un  bynag  ai  mewn  bywyd  ai  mewn  angeu,  gwasanaethu  yr 
eglwysi  yr  oedd,  ai  mewn  carchar  ai  mewn  rhyddid,  er  eu 
gwasanaeth  hwy  yr  oedd  hyny. 

Gwaith  mawr  a  phwysig  ydyw.  Gwaith  anhawdd  ei 
gyflawni,  a  llawer  o  ddigalondid  ynddo.  Er  mwyn  ei 
galonogi  yn  ei  waith  edrychwch  ar  ei  fod  yn  ddi-ofn  yn  eich 
mysg,  canys  gwaith  Crist  y  mae  efe  yn  ei  weithio;  fe  dỳr  ei 
galon,  fe  laesa  ei  ddwylaw  gyda'i  waith  os  na  wnewch  chwi 
gyfrif  mawr  o  hono;  a  helpa  hyn  ef  i  fyned  yn  mlaen  gyda'i 
waith  ond  cael  arwyddion  oddi  wrthych  chwi  ei  fod  yn 
gyfrifol  yn  eich  mysg. 

Er  mwyn  llwyddiant  y  gwaith.  Y  mae  llwyddiant  y 
gwaith  yn  gorphwys  yn  fawr  yn  y  cyfrif  a  wneloch  chwi  o 
hono.  Y  ffordd  i'w  iselhau,  ac  i  wneuthur  ei  lafur  yn 
aflwyddiannus  yn  eich  mysg  yw,  i  chwi  wneyd  cyfrif  bychan 
o  hono  ;  fe  effeithia  hyn  i'w  wneyd  yn  isel  yn  nghyfrif  ei 
wrandawyr,  ac  os  ä  yn  isel  yn  eu  golwg,  ni  dderbyniant  ei 
weinidogaeth,  na  lles  oddi  wrthi.  Os  dymunech  i'r  gwaith 
fyned  rhagddo,  gwnewch  gyfrif  mawr  o'r  gweithiwr ;  os 
dymunech  gael  adeiladaeth  a  budd  eich  hunain,  ac  i  eraiil 
gael  lles,  edrychwch  at  hyn. 

Y  mae  cyfrif  mawr  genych  i'w  roddi  am  dano  ef  a'i 
waith.  Gwnewch  gyfrif  mawr  o  hono,  rhaid  i  chwi  roddi 
cyfrif  mawr  am  dano;  y  mae  cyfrif  genym  i'w  roddi  am  bob 
peth  a  dderbyniom  gan  Dduw,  ac  am  y  pethau  mwyaf  y 
bydd  y  cyfrif  mwyaf ;  a'r  pethau  mwyaf  o'r  cwbl,  nesaf  at 
roi  ei  Fab,  oedd  rhoi  gweinidogion  i  bregethu  yr  Efengyl, 
anrheg  Crist  i'w  eglwys  oedd  hon ;  fe  ddaeth  ì'r  ddaear  o'r 
nefoedd  i  roddi  Efengyl  i'r  byd,  fe  aeth  o'r  ddaear  i'r 
nefoedd  i  roddi  gweinidogion  i  bregethu  yr  Efengyl.  Fe 
ddyrchafodd  goruwch  yr  holl  nefoedd  fel  y  cyflawnai  bob 
peth,  ac  fe  roddes  rai  yn  apostolion,  &c,  i  berffeithio  y 
saint  i  waith  y  weinidogaeth.  Nid  codi,  donio,  ac  anfon  ei 
weinidogion  a  ddarfu  Crist,  a'u  gadael  i  ddynion  i  wneyd  â 
hwy  fel  y  mynent  heb  sylwi  ar  hyny,  ond  y  mae  ganddynt 
gyfrif  i'w  roddi — cyfrif  am  eu  hymddygiad  tuag  atynt,  am 
eu  pregethau,  a'r  defnydd  a  wnaethant  o  honynt.  Cyfrif 
am  eu  gwaith  a'u  llafur. 

Byddwch  dangnefeddus  yn  eich  plith  eich  hunain. 
Dyma  un  etto  o'ch  dyledswyddau  tuag  at  eich  gweinidog, 
yn  gystal  a  thuag  at  eich  gilydd.     Dylech  fod   yn   dangnef- 

eddus  er  mwyn  ei  gysur  a'i  lwyddiant  yn  ei  waith ;  nid  oes 
un  peth  yn  fwy  tueddol  i  dori  calon  a  llwfrhau  gweision 
Crist  na  bod  pobl  eu  gofal  yn  anghyttuno  â'u  gilydd. 
Gwell  yw  i'r  eglwys  hono  na  byddo  ond  dau  neu  dri  ynddi 
os  yn  heddychol  a  chyttûn  nag  eglwys  o  ddau  neu  dri  chant 
a  fyddent  mewn  anghyttundeb  â'u  gilydd  ;  pan  y  delo 
anghydfod  i  mewn,  y  mae  y  gogoniant  yn  myned  allan — 
Duw  yr  heddwch  yw  Duw,  Tangnefedd  heddwch  yw  Crist, 
i  heddwch  y  mae  Duw  yn  galw  ei  bobl.  Gorchymyn  olaf 
Crist  i'w  ddysgyblion  oedd,  "Cerwch  eich  gilydd."  Y  mae 
hyn  fel  gwythîen  yn  rhedeg  trwy  y  Testament  Newydd  i 
gyd.  Os  ydych  am  gymdeithas  Duw  y  tangnefedd,  bydd- 
wch  dangnefeddus  yn  eich  plith  eich  hunain  ;  os  ydych  am 
ddangos  eich  hunain  yn  ddysgyblion  i  Grist,  byddwch 
dangnefeddus  yn  eich  plith  eich  hunain ;  os  ydych  am 
lwyddiant  a  chysur  eich  gweinidog  a'r  eiddoch  eich  hunain, 
byddwch  dangnefeddus  yn  eich  plith  eich  hunain;  byddwch 
heddychol  â'ch  gilydd,  a  Duw  yr  heddwch  a  fydd  gyda 
chwi.  Ond  os  oes  neb  a  fỳn  ymryson,  nid  oes  genym  ni 
gyfryw  ddefod,  na  chan  eglwysi  y  saint.  Rhodiwch  mewn 
cariad,  byddwch  ddyfal  i  gadw  undeb  yr  Ysbryd  yn 
nghwlwm  tangnefedd  ;  carthwch  allan  yr  hen  lefaín,  llid, 
dygasedd  a  malais  ;  os  bu  gan  neb  gweryl  yn  erbyn  neb, 
megys  y  maddeuodd  Crist  i  chwi,  felly  gwnewch  chwithau. 

Casgliadau. 
Fod  gan  Dduw  ofal  mawr  am  ei  weision,  y  rhai  sydd  yn 
gofalu  am  ei  achos  ef,  fe  ofala  yntau  am  danynt  hwythau, 
am  eu  henwau,  eu  hamgylchiadau ;  nid  yw  yn  eu  rhoddi  i'w 
sathru  nac  i'w  newynu,  ond  i  lafurio,  llywodraethu,  ac  i  gael 
eu  cynnal  a'u  parchu.  Y  mae  y  cyfarwyddiadau  a  rydd  yn 
ei  Air  yn  dangos  hyn. 

Fod  llwyddiant  crefydd  yn  ymddibynu  i  raddau  mawr  ar 
ymddygiadau  gweinidogion  a  phobl  tuag  at  eu  gilydd. 
Bellach,  frodyr,  byddwch  wych.  Syniwch  yr  un  peth,  a 
Duw  yr  heddwch  a  fydd  gyda  chwi. 

Mostyn,  1835. 


XLVI. 
G  W  E  D  D  I  L  L       JACOB. 

"  A  bydd  gweddill  Jacob  yn  nghanol  llawer  o  bobl,  fel  y  gwlith  oddi 
wrth  yr  Arglwydd,  megys  cawodydd  ar  y  gwelltglas,  yr  hwn  nid  erys  ar 
ddyn,  ac  ni  ddisgwyl  wrth  feibion  dynion." — Micah  v.  7. 

T)HYDD  y  Beibl  lawer  o  wahanol  olygfeydd  ar  helyntion 
■*-**  ac  amgylchiadau  achos  ac  eglwys  Dduw  yn  y  byd. 
Am  Grist  ac  am  yr  eglwys  y  mae  yn  sôn  o  hyd,  ac  ni 
buasai  yn  crybwyll  enw  na  hanes  neb  arall,  ond  fel  yr  oedd 
y  naill  a'r  llall  yn  dyfod  i  gyssylltiad  mewn  rhyw  fodd  neu 
gilydd  âg  achos  ac  eglwys  Dduw.  Yn  eu  perthynas  âg 
eglwys  a  phobl  Dduw  y  daeth  enwau  Pharaoh,  Haman, 
Nebuchodonosor,  Cyrus,  Herod,  Pilat,  ac  eraill  i  mewn.  Y 
mae  rhan  o'r  Gair  sanctaidd^yn  hanesyddiaeth  yr  eglwys, 
yn  yr  hon  y  cawn  weled  beth  a  fu  ei  thywydd,  ei  hamgylch- 
iadau,  ei  dioddefiadau,  ei  gwaredigaethau  a'i  buddugol- 
iaethau,  ei  phechodau,  ei  dirywiadau,  a'r  diwygiadau  a  fu 
ynddi,  ei  chyfansoddiad,  ei  gosodiadau,  a'i  breintiau.  Y 
mae  rhan  arall  yn  ei  berthynas  â'r  eglwys  yn  brophwydol- 
iaethol,  yn  rhoddi  rhagolygiadau  o'r  hyn  a  fydd  etto,  ei 
hamgylchiadau  a'r  helyntion  sydd  o'i  blaen  hyd  ddiwedd 
amser  ac  i  dragywyddoldeb.  Y  mae  llawer  o  bethau 
oeddynt  yn  brophwydoliaeth  gynt  yn  hanesyddiaeth  yn 
awr ;  hyny  yw,  y  maent  wedi  cymmeryd  lle — prophwydol- 
iaeth  oeddynt  yn  yr  amser  eu   llefarwyd,  mater  hanesiaeth 


324  Gweddill  Jacob. 

ydynt  i  ni,  fel  ag  yr  oedd  raid  cyflawni  yr  oll  a  ysgrifenwyd 
am  Grist,  felly  y  mae  yn  rhaid  cyflawni  yr  oll  a  ysgrifenwyd 
am  yr  eglwys — "  Eithr  nid  possibl  yw  myned  gair  Duw  yn 
ddi-rym." 

Y  mae  geiriau  y  testyn  yn  brophwydoliaeth  neu  rag- 
fynegiad  mewn  perthynas  i'r  eglwys.  Lle  y'n  harweinir  i 
sylwi  ar  yr  enw  a  roddir  arni — "  Gweddill  Jacob."  Ei 
sefyllfa — "yn  nghanol  llawer  o  bobl."  Ei  hansawdd,  neu 
ei  nodwedd  yn  y  sefyllfa  hon — "fel  gwlith  oddi  wrth  yr 
Arglwydd." 

I.  Yr  enw  a  roddir  arni — "Gweddill  Jacob." 

Y  mae  llawer  iawn  o  enwau  arni,  ac  o  gyfíelybiaethau  o 
honi.  Y  mae  hâd  naturiol  Jacob,  sef  yr  Iuddewon,  yn  cael 
eu  galw  yn  hâd  Jacob,  hîl  Jacob,  gweddill  Jacob,  ac 
weithiau — ac  yn  fynychaf,  hefyd — yn  ol  enw  newydd  y 
patriarch  hwnw,  sef  Israel.  Felly  y  mae  ei  hâd  ysbrydol 
hefyd — credinwyr,  gwir  bobl  yr  Arglwydd  yn  myned  dan 
bob  un  o'r  ddau  enw;  ond  nid  Israel  yn  yr  ystyr  ddiweddaf 
yw,  neu  oedd  pawb  oedd  o'r  Israel  yn  yr  ystyr  flaenaf ;  nid 
oedd  pawb  o  hâd  naturiol  Jacob  yn  hâd  ysbrydol  iddo. 
Yr  oedd  llawer  ag  oeddynt  yn  dwyn  yr  enw  o  herwydd 
perthynas  naturiol  yn  hollol  annheilwng  o  hono  mewn 
ystyr  foesol  ac  ysbrydol,  o  herwydd  nad  oeddynt  yn  meddu 
ysbryd,  ffydd,  a  duwioldeb  Jacob.     Ymofynwn, 

Pwy  a  olygir  wrth  weddill  Jacob  yn  y  testyn  ?  Nid  ei 
hâd  naturiol  fel  y  cyfryw,  yn  ddiau,  ond  ei  hâd  neu  ei 
weddill  ysbrydol.  Y  mae  plant  yn  weddill  naturiol  o'u 
rhieni.  Gweddillion  ein  tadau  ydym  ni,  a'n  gweddillion 
ninnau  yw  ein  plant.  Felly  yr  eglwys,  gweddill  yr  hen 
dadau — eu  delw,  eu  hysbryd,  y  maent  yn  parhau  megys  yn 
eu    holynwyr — olynwyr   ysbrydol ;    y    duwiolion    yr    oesau 

blaenorol  y\v  duwiolion  yr  oes  hon,  a'r  gweddill  ysbrydol 
sydd  yn  atteb  i  ddisgrifiad  y  testyn,  sef  yr  eglwys. 

Mai  yr  eglwys  dan  y  Testament  Newydd  a  olygir,  gyda 
golwg  ar  ryw  dymmor  neillduol  o'i  hamser.  Y  mae  y 
geiriau  yn  dyfod  i  mewn  ar  ol  prophwydoliaeth  arall  am 
Grist,  am  ei  enedigaeth  ryfeddol  a  goruwch-naturiol,  hyd  yr 
amser  y  darffo  i'r  hon  a  esgora  esgor.  Yma,  yn  ddîau,  y 
mae  llygad  yr  Ysbryd  ar  Mair — yr  amgylchiad  hynod  na  bu 
erioed  ei  fath  o'r  blaen,  ac  ni  bydd  ar  ei  ol !  Y  mae  y 
testyn  yn  cynnwys  golygiad  mewn  perthynas  i'r  eglwys  wedi 
yr  amser  hwnw,  ac  nid  yw  yr  eglwys  dan  yr  Hen  Destament 
mewn  un  amgylchiad  o'i  hanes  yn  atteb  i'r  disgrifiad  a  rydd 
y  testyn  o  hon. 

Beth  y  mae  yr  enw  yn  ei  gynnwys  ?  Y  mae  pob  enw  a 
rydd  yr  Ysbryd  Glân  ar  yr  eglwys  yn  y  Beibl  yn  llawn  o 
feddwl  ac  ystyr;  ac  nid  rhyw  ddamwain  ydyw  fod  y  naill  a'r 
lla.ll  yn  cael  eu  harfer,  ond  y  mae  dyben  i  bob  un,  ac  yn 
mhob  un. 

Gweddill  Jacob  yn  arwyddo  mai  yr  un  a'r  unrhyw  yw 
eglwys  y  Testament  Newydd  ag  eglwys  yr  Hen  Destament. 
Dyma  enw  o'r  hen  ar  eglwys  y  newydd  ;  na  newidiodd  yr 
eglwys  pan  newidiodd  yr  oruchwyliaeth — ni  newidiodd  ei 
hegwyddorion,  ni  newidiodd  y  corph,  newidiodd  ei  dillad — 
ond  un  Corph,  un  Ysbryd.  A  phan  y  byddo  hâd  naturiol 
Jacob  etto  yn  cael  eu  gwneyd  yn  hâd  ysbrydol,  yn  cael  eu 
hadferu  o'u  hanghrediniaeth,  a'u  dwyn  i'r  eglwys  Gristion- 
ogol — eu  himpio  i  mewn  yn  eu  holewydden  eu  hun  a  gânt ; 
a  gwelant  mai  yr  hen  Olewydden  ydyw  o  hyd,  y  Gwreiddyn 
yr  un,  y  Cyff  yr  un,  a  bod  y  cwbl  ag  oedd  yn  perthyn  i'r 
Olewydden  pan  ddarfu  iddynt  hwy  ei  gadael  yn  perthyn 
iddi  etto.  Pren  yn  ei  flodeu  oedd  yr  Olewydden  yr  amser 
hono — pren  yn  ei  lawn  ffìwyth  ydyw  yn  awr ;  blodeu  oedd 

yr  allor,  yr  aberth,  yr  offeiriaid  gynt — cysgodau  o  bethau 
daionus  a  fyddent,  fel  y  mae  y  blodeu  yn  gysgod  o'r 
ffrwyth.  A  Christ  yw  y  ffrwyth  o'r  cwbl — ffrwyth  yr  allor, 
yr  aberth,  yr  archoffeiriaid.  Sylwedd  y  cwbl — y  corph  sydd 
o  Grist — nid  oes  dim  wedi  colli — eu  holewydden  eu  hun. 
Y  mae  yr  enwaediad  oedd  yn  perthyn  i'r  Olewydden  o'r 
blaen,  wedi  dyfod  yn  fedydd,  yr  Oen  Pasc,  yn  fara  a  gwin 
yn  y  Swper  Sanctaidd.  Y  mae  yr  enw  yn  gydnabyddiaeth 
o  unoliaeth  yr  eglwys. 

"  Gweddill  Jacob  " — i  arwyddo  a  dangos  ei  bod  o'r  un 
nodwedd,  o'r  un  ysbryd  dan  bob  goruchwyliaeth.  Yr  un 
yw  ysbryd  crefydd  yn  mhob  oes,  o'r  un  nodwedd  yw 
duwiolion  eglwys  Dduw  dan  bob  goruchwyliaeth — "gweddili 
Jacob  " — dynion  o'r  un  ysbryd  a  Jacob.  Un  syml,  cywir, 
ffyddlawn,  mawr  mewn  gweddi,  gorchfygwr  gyda  Duw  a 
chyda  dynion  oedd  Jacob.  Y  mae  pob  dyn  duwiol  yn 
dwyn  graddau  o  ddelw  Jacob  yn  y  pethau  hyn  ;  wrth  y 
pethau  hyn  y  maent  i'w  hadnabod.  Y  mae  pob  un  sydd  yn 
ymgyssylltu  âg  eglwys  Crist  yn  galw  ei  hun  ar  enw  Jacob, 
ac  yn  ymgyfenwi  ar  enw  Israel,  ond  nid  yw  yr  enw  yn  perthyn, 
mewn  gwirionedd,  i  neb  ond  y  rhai  sydd  yn  meddu  ar  ysbryd, 
ar  egwyddorion,  ar  garictor  Jacob.  "  O  yr  hon  a  elwir  tŷ 
Jacob,"  medd  yr  Arglwydd,  trwy  y  prophwyd  hwn — "yr 
hon  a  elwir" — ond  nid  yw  yn  deilwng  o'r  enw — "ai  dyma 
ei  weithredoedd  ef  ?"  Gweithredoedd  Jacob  ?  Nag  ê,  nid 
ydych  yn  dwyn  gradd  o'i  ddelw.  Yr  un  yw  crefydd  yn 
mhob  oes — yr  un  yw  nodwedd  eglwys  Dduw  dan  bob 
goruchwyliaeth. 

Y  mae  yr  enw  yn  rhag-arwyddo  amgylchiadau  yr  eglwys 
yn  y  byd — "gweddill  Jacob" — yn  hytrach  na  gweddill 
Abraham  neu  Isaac,  o  herwydd  fod  amgylchiadau  bywyd 
Jacob   yn   gymmhwysach    i   osod    allan    amgylchiadau    a 


Gweddül  Jacob.  327 

helyntion  yr  eglwys.  Bywyd  helbulus,  trallodus,  llawn  o 
helyntion,  oedd  bywyd  Jacob,  yn  fwy  felly  o  lawer  na 
bywydau  Abraham  ac  Isaac ;  felly,  y  mae  yr  eglwys  yn 
myned  yn  amlach  ar  ei  enw  ef,  o  herwydd  mwy  o  gyd- 
darawiad  amgylchiadau.  Y  mae  ei  hâd  ysbrydol  wedi  bod 
yn  gyffelyb  o  ran  eu  helyntion  a'u  tywydd  yn  y  byd  ag  y  bu 
Jacob. 

Yr  un  rhagorfreintiau  yn  perthynu.  Mewn  cyfammod  â 
Duw.  Duw  yn  Dduw  iddynt,  yn  galw  ei  hun  yn  Dduw 
iddynt,  yn  galw  ei  hun  yn  Dduw  Jacob,  a  Duw  Israel.  Y 
mae  yn  hoffo'r  enw;  nid  yw  yn  cael  ei  alw  yn  Dduw  Moses, 
Duw  Joshua,  &c,  ond  Duw  Abraham,  Isaac,  a  Jacob.  Ag 
Abraham  y  gwnaed  y  cyfammod,  adnewyddwyd  ef  drachefn 
âg  Isaac,  a  thrachefn  â  Jacob ;  ac  felly,  Duw  Abraham, 
Isaac,  a  Jacob  o  herwydd  fod  y  cyfammod  wedi  ei  ddad- 
guddio  i'r  patrieirch  hyn;  ond  yr  oedd  yr  holl  hâd  yn 
gynnwysedig  ynddo.  Y  nesaf  a  ddaeth  i  gyfammod 
neillduol  oedd  Dafydd ;  a  gelwir  Duw  yn  Dduw  Dafydd,  ac 
nid  byth  yn  Dduw  Solomon,  Hezeciah,  Josîah,  neu  un  o'r 
brenhinoedd  duwiol,  ond  Arglwydd  Dduw  Dafydd  eu  tad. 
Safodd  yr  enwau  hyn  heb  un  chwanegiad  atynt  ar  ol  hyn, 
nes  yr  ymddangosodd  Crist,  dan  y  Testament  Newydd. 
Dyma  enw  newydd,  y  mwyaf  a'r  anwylaf  o'r  holl  enwau — 
"Duw  a  Thad  ein  Harglwydd  Iesu  Grist;"  "Fy  Nuw  i  a'ch 
Duw  chwithau ;"  "  Fy  Nhad  i  a'ch  Tad  chwithau." 
Llyngcodd  hwn  y  lleill  iddo  ei  hun,  ond  nid  eu  dileu 
chwaith,  ond  eu  taflu  i'r  cysgod  megys  gan  ei  ragorol  ogoniant. 
Wele,  un  mwy  nag  Abraham,  &c,  ond  y  mae  yr  hen  enwau 
yn  aros — "gweddill  Jacob  " — y  mae  ei  holl  hâd  ysbrydol 
yn  awr — y  rhai  sydd  yn  meddu  ysbryd  Jacob  yn  dwyn  nôd 
Jacob,  holl  ragorfreintiau  Jacob — Duw  yn  Dduw  iddynt, 
dyfodfa  ato — mewn  cyfyngder — tro  dithau  at  dy  Dduw — 

cânt  fendith  Jacob— "  Mi  a'th  borthaf  âg  etifeddiaeth  dy 
Dad,  canys  genau  yr  Arglwydd  a'i  llefarodd." 

II.  Sefyllfa  yr  eglwys  yn  y  byd — "  Gweddill  Jacob  yn 
nghanol  llawer  o  bobl." 

Yn  ychydig  nifer  mewn  cymmhariaeth.  Felly  y  mae  wedi 
bod  hyd  yma,  ag  ystyried  nifer  paganiaid  y  byd,  Iuddewon 
anghrediniol,  dilynwyr  y  gau  brophwyd,  &c,  y  mae  nifer  y 
wir  eglwys  yn  ychydig. 

Y  maent  ar  wahân  oddi  wrth  y  byd,  yn  cadw  eu 
nodwedd  gwahaniaethol,  fel  hâd  naturiol  Jacob  ;  nid  oes 
esampl  o  un  genedl  wedi  cadw  drwy  yr  holl  oesau  ar 
wahân  oddi  wrth  genhedloedd  eraill  fel  yr  Iuddewon  :  y 
maent  yn  nghanol  gwahanol  genhedloedd  drwy  yr  holl 
oesau,  etto  yn  cadw  ar  wahân  oddi  wrthynt,  yn  byw  yn 
mhob  hinsawdd,  yn  llefaru  bron  pob  tafodiaith  fedd  y 
ddaear,  rai  o  honynt  etto  heb  ymgymmysgu,  yn  cael  eu 
herlid  a'u  casâu  gan  bawb  yn  mron,  etto  yn  berth  heb  ei 
difa.  Felly  yr  hâd  ysbrydol  yn  nghanol  llawer  o  bobl,  etto 
ar  wahân  yn  bobl  yn  preswylio  eu  hunain.  Anghydffurfwyr 
a'r  byd  hwn  ar  wahân  oddi  wrth  ei  egwyddorion  a'i 
arferion,  y  maent  yn  estroniaid  ynddo,  ac  yn  estroniaid 
iddo;  nid  ydynt  yn  cyd-redeg  âg  ef  i'r  unrhyw  rusedd.  Y 
maent  yn  dwyn  tystiolaeth  yn  erbyn  ei  egwyddorion  a'i 
lygredigaethau,  wedi  bod  am  oesau  yn  cael  eu  herlid,  ond 
heb  eu  bwrw  i  lawr,  eu  lladd,  ond  etto  yn  fyw,  eu  casâu, 
etto  heb  eu  llwyr  adael,  yn  gystuddiol  ond  nid  mewn  ing — 
perth  yn  llosgi  ond  heb  ei  difa. 

Yn  wasgaredig  yn  y  byd.  Y  mae  yn  wahanol  yn  awr  i'r 
hyn  oedd  gynt — yn  ardd  gauedig  ac  yn  ffynnon  seliedig 
wedi  ei  chau  o  fewn  terfynau  un  wlad,  ond  yn  awr  yn 
nghanol   llawer   o   bobl — ychydig   yma  ac  ychydig  acw — 

yn  bobl  neillduol,  yn  nghanol  gwahanol  genhedloedd 
ac  ieithoedd  a  chrefyddau,  yn  nghanol  anialwch  AfTrica 
boeth  yn  mysg  anwariaid  bwystíìlaidd,  yn  nghanol  eilunod 
a  choelgrefyddau  India  a  China,  yn  nghanol  dychymygion 
y  gau-brophwyd,  yn  nghanol  cyrn  y  bwystfil. 

III.  Ansawdd  a  nodwedd  yr  eglwys  yn  y  sefyllfa  hon — 
"  Fel  y  gwlith  oddi  wrth  yr  Arglwydd." 

Yn  ei  sefydliad  yn  y  byd — "fel  y  gwlith  " — oddi  uchod  y 
mae  y  gwlith  yn  dyfod,  wedi  ei  geni  oddi  uchod  y  mae  y 
gawod  wlaw — felly  yr  eglwys  yn  ei  holl  wir  aelodau  yn  y 
byd,  wedi  eu  geni  o  Dduw,  geni  oddi  uchod. 

Yn  null  ei  gweithrediadau  yn  y  byd — yn  ddistaw,  ac  etto 
yn  effeithiol.  Y  mae  y  byd  o'i  hamgylch  yn  llawn  trwst — 
trwst  pobl  lawer,  ond  gweddill  Jacob  fel  y  gwlith,  yn 
ddistaw  a  di-drwst.  Trwst  gwladwriaethol,  trwst  masnachol, 
trwst  rhyfel,  ond  nid  oes  sŵn  fel  hyn  yn  perthyn  iddi  hi — 
yn  gwneyd  ei  gwaith  fel  y  gwlith,  yr  halen,  a'r  goleuni. 

Yn  ei  hysbryd  annibynol — "Yr  hwn  nid  erys  ar  ddyn,  ac 
ni  ddisgwyl  wrth  feibion  dynion  " — nid  erys  am  genad,  am 
gydsyniad,  disgyn  a  wna  y  gwlith  a'r  gawod  wlaw.  Felly 
eglwys  Dduw — nid  yw  i  aros  wrth  y  byd,  nac  i  geisio 
cymmhorth  ganddo. 

Yn  natur  ei  dylanwad.  Dylanwad  ireiddiol  yw  dylanwad 
y  gwlith,  yn  tymmheru,  nawseiddio  y  ddaear,  er  peri  iddi 
darddu  a  thyfu.     Felly  gweinidogaeth  a  bywyd  yr  eglwys. 

Yn  ei  rhifedi — mor  lliosog  a'r  gwlith — gwlithyn  yn 
disgyn  ar  ol  gwlithyn,  nes  gwlychu  y  ddaear  yn  fuan. 

Casgliadau. 

Os  ydyw  eglwys  Dduw,  fel  y  sylwyd,  yn  cael  cymmaint 
o'i  sylw,  a'i  bod  yn  brif  ac  unig  wrthddrych   ei  Air,  i  osod 

allan  ei  hanes,  i  ragfynegu  arn  .dani,  &c,  rhaid  fod  llawer 
mwy  o  bwys  a  gogoniant  yn  perthyn  iddi  nag  y  mae  y  byd 
erioed  wedi  ei  feddwl,  na  hi  ei  hun  chwaith — yn  wir,  nid 
yw  wedi  teimlo  ei  phwysau  ei  hun  fel  y  dylai. 

Y  mawr  bwys  i  bawb  sydd  yn  ymgyfenwi  ar  enw  Jacob 
edrych  ar  ei  fod  yn  meddu  ei  ysbryd  a'i  egwyddorion,  onid  ê 
ni  pherthyn  ei  ragorfreintiau  iddo. 

Y  dylai  hâd  ysbrydol  Jacob  deimlo  mwy  dros  ei  hâd 
naturiol,  a  gweddío  mwy  am  ei  adferiad. 

Liverpool. 


X  L  V  I  I . 
ADENYDD       CRIST. 

"  O  Jeiusalem,  Jerusalem,  yr  hon  wyt  yn  lladd  y  prophwydi,  ac  yn 
llabyddio  y  rhai  a  anfonir  atat :  pa  sawl  gwaith  y  mynaswn  gasglu  dy 
blant  ynghyd,  y  modd  y  casgl  yr  iâr  ei  chywion  dan  ei  hadenydd,  ac  nis 
mynech!" — Luc  xiii.  34. 

r^YMA  un  o  ddadganiadau  mwyaf  pwysig  a  difrifol  yr 
-*-^  holl  Feibl.  Un  o  anerchion  olaf  Crist  i  Jerusalem, 
cyn  ei  gadael  i'w  thynged,  a'i  rhoddi  i  fyny  i  farn  a  dinystr 
tymmhorol  a  thragywyddol.  Yr  oedd  ei  deimladau  yn 
ddwysion  a  gwasgedig,  ei  eiriau  yn  bwysig  a  thoddedig ;  yr 
oedd  llon'd  ei  galon  a  llon'd  ei  eiriau  o  dosturi,  ac  y  mae  ei 
eiriau  yn  dynodi  fod  cyflwr  y  ddinas  a'r  genedl  yn  un 
anobeithiol  a  thruenus — y  mae  cyhuddiadau  trwm  yn  erbyn 
Jerusalem  ynddynt ;  priodolir  yr  achos  o'i  thrueni  yn  gwbl 
a  hollol  iddi  ei  hun.  Arwydda  ddarfod  iddo  ef  arfer  pob 
moddion  i  ragflaenu  ei  haflwydd  ac  attal  ei  thrueni,  a  bod 
yr  holl  foddion  hyny  wedi  bod  yn  aneffeithiol  i'r  dyben,  o 
herwydd  na  fynai  hi  ddiwygio  a  dychwelyd — fe  wylodd 
unwaith  drachefn  yn  yr  olwg  arni.  Y  mae  y  gŵyn  hon  yn 
dadguddio  teimlad  y  Gwaredwr  uwch  ben  pob  pechadur 
sydd  yn  gyffelyb  iddi  yn  y  byd  etto — yn  anedifeiriol, 
annychweledig,  wedi  cael  pob  moddion  a  galwadau,  ond  ni 
fynant  ddyfod,  yn  parhau  i  wrthod  er  pob  peth.  Yr  un 
ydyw    calon    Crist    etto ;    yr    oedd    hen    gydnabyddiaeth 

rhyngddo  â  Jerusalem — felly  y  mae  rhyngddo  â  gwrandäwyr 
Efengyl;  y  mae  y  ddwy  ochr  yn  y  testyn — ochr  y  Gwaredwr 
ac  ochr  y  pechadur — ochr  Crist  ac  ochr  Jerusalem.  Y 
peth  oedd  Crist  y  pryd  hwnw  ydyw  etto,  a'r  peth  oedd 
Jerusalem  ydyw  pob  gwrandäwr  anufudd  i'r  Efengyl — Iesu 
yn  ewyllysgar,  a'r  pechadur  yn  anewyllysgar — fe  fỳn  ef,  ond 
ni  fynant  hwy.  Ni  ddangosodd  Crist  gymmaint  o  awydd  i 
ddim  erioed  ag  i  achub  dynion,  na  dynion  gymmaint  o  an- 
ewyllysgarwch  i  ddim  ag  i  gymmeryd  eu  hachub. 

I.  Ewyllysgarwch  Crist  i  ddiogelu  ac  achub. 

Y  mae  ganddo  gymmhwysder  i  achub  a  diogelu — 
adenydd.  Daeth  i  fod  y  peth  nad  oedd,  yn  unig  er  rawyn 
dyfod  yn  gymmhwys  Waredwr ;  nid  oedd  yn  gymmhwys 
wreiddiol  fel  Duw  i  fod  yn  Waredwr  pechadur.  Nid  oedd 
ganddo  adenydd  i  gysgodi  pechadur  fel  Duw  yn  unig ;  yr 
oedd  raid  dyfod  yn  ddyn,  yn  Gyfryngwr,  dan  y  ddeddf,  dan 
felldith,  ufuddhau  a  marw.  Yr  oedd  raid  ei  berffeithio  neu 
ei  addasu  drwy  ddioddenadau  i  fod  yn  Dywysog  iachawdwr- 
iaeth  dynion ;  gallasai  fod  yn  Dywysog  angylion  heb  hyny, 
ond  ni  allasai  fod  yn  Dywysog  iachawdwriaeth ;  ni  fuasai 
ganddo  adenydd  i  gysgodi  pechadur  heb  hyny.  Ac  yn 
unig  er  mwyn  dyfod  yn  gymmhwys  i  fod  yn  Waredwr  fe 
gymmerodd  agwedd  gwas,  cyffelybiaeth  dynion,  darostyng- 
odd  ei  hun,  bu  yn  ufudd  hyd  angeu  y  groes  ;  a  haeddiant 
ei  gyfryngdod,  haeddiant  ei  ddarostyngiad  mawr,  ei  fywyd 
ufudd  a'i  angeu  poenus,  yw  ei  adenydd  i  guddio  pen  euog 
pechadur.  Pwy  all  ammheu  ei  ewyllysgarwch  bellach  ? 
Nid  oedd  raid  iddo  ddyfod.  gras  i  gyd  oedd  hyny;  nid  oedd 
raid  iddo  gymmeryd  y  daith  arw,  nid  oedd  raid  dioddef  y 
gwaradwydd — y  drain  a'r  hoelion,  ond  grym  ei  ewyllysgar- 
wch  i  achub  a'i  cymmhellodd.     Os  daeth  i'r  fath  sefyllfa,  os 

dioddefodd  y  fath  angeu  i'r  fath  ddyben,  nac  ammheuer 
mo'i  ewyllysgarwch  ynte. 

Y  mae  yn  galw,  yn  casglu  pechaduriaid  dan  ei  adenydd, 
"fel  y  casgl  yr  iâr  ei  chywion."  Y  mae  gofal  y  creadur  hwn 
am  ei  chywion  yn  nodedig ;  pan  fyddo  y  gawod  yn  disgyn, 
neu  berygl  yn  agoshau,  y  mae  yn  galw  y  rhai  bach  dan  ei 
hadenydd.  Felly  y  mae  y  Gwaredwr  yn  ei  gymmwynasgar- 
wch  anfeidrol,  yn  gweled  yr  ystorm  yn  crynhoi,  y  dymmestl 
yn  ymgasglu,  y  gawod  danllyd  ar  ymdywallt,  y  cwmmwl  du 
ar  ymdori  uwch  ben  y  pechadur — yn  rhybuddio,  yn  galw 
arno  ddyfod  dan  ei  adenydd  o  gyrhaedd  y  ddrycin 
dragywyddol.  Y  mae  yn  lledu  ei  adenydd  yn  yr  Efengyl, 
ac  yn  galw  pechaduriaid  danynt.  Dyma  sydd  yn  y 
weinidogaeth,  lledu  adenydd  Iesu,  galw  pechaduriaid 
danynt ;  y  mae  yn  gwahodd  heddyw  dan  ei  esgyll  gysgod- 
fawr.  Ni  fuasai  yn  galw  oni  bae  ei  fod  yn  ewyllysgar,  ac  yn 
gwir  ddymuno  eu  cysgodi  a'u  cuddio. 

Y  dull  y  mae  yn  galw — "  O  Jerusalem,  Jerusalem."  Y 
mae  sŵn  teimlad  ac  awyddfryd  dwfn  uwch  ben  cyflwr 
pechadur — yr  oedd  ei  fynwes  yn  llawn  teimlad.  "  O 
Jerusalem,  Jerusalem."  Y  mae  rhyw  anwyldeb  yn  y  dull ; 
nid  rboi  cynnyg  oeraidd,  nid  galwad  ddifater,  ddi-deimlad 
ydyw,  y  mae  sŵn  tywalltiad  teimladau  calon  Iesu  yn 
y  geiriau.  Yr  oedd  yn  gweled  ei  chyflwr,  yn  gweled  ei 
pherygl,  yn  gweled  y  cwmmwl  yn  codi ;  nid  oedd  hi  yn 
gweled,  yr  oedd  yn  cysgu  mewn  anystyriaeth,  wedi  ei  dallu 
gan  anghrediniaeth  a  chalon-galedwch ;  y  mae  Ef  yn 
amcanu  ei  defíro  yn  y  dull  cyffrous  hwn  o  alw  arni.  Y  mae 
y  Gwaredwr  yn  gweled  dy  gyflwr,  yn  gweled  dy  golledigaeth, 
yn  gweled  dy  berygl ;  fe  ŵyr  Iesu  drwy  brofiad  beth  ydyw 
digofaint  Duw  yn  pwyso  arno,  beth  ydyw  bod  â'r  enaid  dan 
holl  dònau  ei  lifeiriaint,   beth  ydyw   bod  dan  guddiadau 

wyneb  Duw,  beth  ydyw  mîn  ei  gleddyf,  beth  ydyw  cael  ei 
ddryllio  ganddo — beth  oedd  teimlo  ei  galon  yn  toddi  fel 
cŵyr  dan  amlygiadau  ei  anfoddlonrwydd,  beth  ydyw 
melldith  y  ddeddf,  beth  yw  maint  trueni  cyflwr  pechadur 
anedifeiriol — fe  brofodd  y  pethau  ei  hun.  Nid  oes  neb 
mor  deimladwy  a  Iesu  dros  gyflwr  pechadur ;  nid  yw  holl 
deimladau  ei  weision  a'i  bobl  ond  ffrydiau  bychain  o'r  môr 
mawr  sydd  yn  ei  galon  Ef — rhuad  ei  ymysgaroedd  yw  y 
testyn.  O!  Jerusalem,  O!  bechadur,  y  mae  dy  blâ  yn 
annaele,  y  mae  dy  gyflwr  yn  andwyol — y  mae  dy  sefyllfa  yn 
ofnadwy,  dy  golledigaeth  yn  ddyfnach  nag  y  gellir  ei 
amgyffred — yr  wyt  yn  noeth,  yn  agored  i  dymmestl  na  ddaw 
yn  hîndda  byth.  Deffro,  cyfod,  ystyria,  diangc ;  dyma 
adenydd  i  guddio  dy  ben  rhag  yr  ystorm ;  yr  wyt  yn  ymyl, 
ni  all  Iesu  estyn  ei  adenydd  i  dy  guddio  ar  dir  anufudd-dod 
a  gwrthryfel. 

Y  mae  yn  mynychu  ei  gynnygiadau.  "Pa  sawl  gwaith  y 
mynaswTn " — nid  unwaith ;  buasai  galw  unwaith,  cynnyg 
unwaith  yn  garedigrwydd,  ond  mynychu  ei  gynnygiadau  yn 
arwyddo  awyddfryd.  Pa  sawl  rhybudd,  pa  sawl  annogaeth 
— a  ellwch  gyfrif  yr  annogaethau  a  gawsoch — y  cymmhell- 
iadau  i  ddyfod  dan  adenydd  y  Cyfryngwr  ?  Allan  yr  ydych 
wedi  y  cwbl — ar  dir  y  golledigaeth — drws  y  noddfa  yn  cael 
ei  ddal  yn  agored,  adenydd  Iesu  ar  led,  galw  bob  Sabbath 
a  phob  dydd  am  flwyddyn  ar  ol  blwyddyn — pa  sawl  gwaith, 
pa  sawl  canwaith?  Rhaid  fod  ei  ewyllysgarwch  yn 
anfeidrol,  neu  buasai  wedi  blino  cyn  hyn ;  rhaid  fod  ei 
amynedd  yn  anfeidrol,  neu  buasai  wedi  rhoi  i  fyny.  Pa 
sawl  gwaith  ?  Y  mae  y  nefoedd  yn  cyfrif,  yn  rhoddi  i  lawr 
pa  sawl  gwaith — y  mae  yn  cadw  llyfr — ysgrifenir  llyfr  gan  y 
gydwybod  hefyd,  fe'u  gelwir  i  gôf  ryw  ddiwmod — dyma  un 
waith  etto  yn  rhagor. 

II.  Anewyllysgarwch  pechadur. 

Ond  nis  mynech — wedi  dyfod  o'r  nefoedd,  wedi  dyfod  i'r 
byd  i  gadw,  wedi  myned  i'r  groes,  wedi  gwneyd  adenydd  i 
dy  guddio,  wedi  galw ;  wedi  yr  holl  daerineb,  wedi  yr  holl 
gynnygiadau — ond  nis  mynech. 

O  herwydd  anystyriaeth  ac  anghrediniaeth  o'r  cyflwr. 
Dyma  fàr  mawr  dychweliad — anystyriaeth  ac  anghredin- 
iaeth;  nid  yw  y  pechadur  yn  credu  fod  y  cyflwr  mor  ddrwg, 
nid  yw  erioed  wedi  credu  fod  y  sefyllfa  fel  y  mae  yn  cael  ei 
ddarlunio,  neu  ni  allai  fod  yn  dawel  funyd  ynddi ;  nid  yw 
wedi  credu  ein  bod  yn  dywedyd  y  gwir — nid  yw  pethau 
mor  ddrwg  ag  y  dywedir  eu  bod. 

Y  mae  gan  y  pechadur  ryw  gysgod  o'i  eiddo  ei  hun,  ac  y 
mae  yn  llechu  ynddo.  Y  mae  ganddo  ryw  ddymuniadau 
da,  a  rhyw  weithredoedd  da;  ac  yn  y  noddfeydd  celwyddog 
yma  y  mae  yn  llechu,  ac  ni  fỳn  ddyfod  allan  o  honynt,  i 
ffoi  dan  gysgod  adenydd  y  Cyfryngwr — ni  fỳn  gyfrif  pob 
peth  yn  dom  fel  yr  ennillo  Grist.  Y  mae  gan  bob  pechadur 
ryw  loches — ryw  gysgod,  ryw  noddfa  i  lechu  ynddi;  fe  wnîa 
ryw  ddail  o'i  eiddo  ei  hun  i  geisio  cuddio  ei  noethni. 
Gwell  ganddo  aros  yno,  doed  a  ddelo,  na  dyfod  yn  noeth, 
euog,  dan  adenydd  Iesu  i  ymgysgodi.  Y  mae  y  dyn  dan 
adenydd  ei  fwriadau  da,  ei  rinweddau,  a'i  ddiniweidrwydd. 
Mor  wired  a  bod  yr  Arglwydd  yn  fyw,  a  bod  ei  enaid  yn 
fyw,  bydd  ei  ben  heb  un  cysgod  byth  i'w  guddio,  beth 
bynag  y  mae  yn  ymgysgodi  dano  tu  yma  i  Grist.  Tyred 
allan  o'r  fan  yna,  bechadur,  am  dy  fywyd ;  brysia,  diangc 
rhag  y  gwynt  ystormus  a'r  dymmestl,  yn  lle  priddo  dy  bared 
â  phridd  rhydd  heb  ei  dymmheru,  yr  hwn  a  syrth. 

Y  mae  ganddo  feddwl  dyfod  rywbryd ;  y  mae  ganddo 
fwriad  yn  nghadw  i  ddyfod  at  Grist  ryw  amser  a  ddaw — nid 
yw  yn  foddlawn  yn  awr.     Y  mae  yn  anewyllysgar  i'r  amser 

o  hyd — nid  yn  awr — y  mae  yn  meddwl  dyíod  ryw  amser. 
Yn  angeu  y  mae  miloedd  yn  dyfod  yn  ewyllysgar — y  fath 
ewyllysgarwch  ag  ydyw — yn  gweled  pob  cysgod  arall  yn 
methu,  gweled  yr  amser  wedi  eu  gadael — pa  ddiolch  yn 
awr  ? 

Nid  ydynt  yn  foddlawn  i  wneyd  yr  aberthau  y  mae  yr 
Efengyl  yn  ofyn,  i  ymadael  â  phob  peth  er  mwyn  Crist.  Y 
maent  yn  glynu  wrth  ryw  bethau  nas  medrant  eu  gadael  a'u 
gollwng,  a  rhoddi  eu  hunain  yn  gyhoeddus  i'r  Arglwydd  ni 
fynant. 

Casgliadau. 

Dyma  Waredwr  ewyllysgar,  yn  disgwyl,  yn  lledu  ei 
adenydd  uwch  ben  y  gynnulleidfa.  Pa  le  y  mae  y  pechadur 
ewyllysgar?  Dyma  Geidwad  ewyllysgar  i  gadw.  Pa  le  y 
mae  y  colledig  sydd  yn  ewyllysgar  i  gael  ei  gadw?  Yr 
Ysbryd  Glân  yn  dywedyd  heddyw  ar  ol  cymmaint  o  amser. 
Yr  wyt  yn  ewyllysgar  i  beidio  myned  i  uffern,  ond  a  wyt  yn 
ewyllysgar  i  ddyfod  at  Grist,  yn  ewyllysgar  i  drefn  Duw — i 
roddi  dy  hunan  i'r  Arglwydd  ac  i'w  bobl,  i  dori  pob 
cyssylltiad  â  phawb  ac  â  phob  peth  sydd  wedi  bod  yn 
attalfa  hyd  yma  ?     Rho  brawf  o  hyny,  dangos  hyny. 

Bydd  dynion  yn  golledig  am  na  fynent  eu  cadw  ;  nid  am 
na  allant  fod  yn  gadwedig,  ond  am  na  fynant  fod — ni  fynant 
ddyfod  i  gael  bywyd.  Fe  fynai  Iesu  achub,  ond  fe  íỳn  y 
pechadur  fod  yn  golledig.  Pa  un  o'r  ddwy  ochr  sydd  i'w 
synu  fwyaf,  ewyllysgarwch  Crist  ynte  anewyllysgarwch 
pechadur  ?     Pa  ham  y  byddwch  feirw  ? 

Dinbych,  Gorphenaf  i^eg,  1839. 

"Faner,"   Dínbych. 

Traethawd  ar  Grefydd  Naturiol  a  Dadguddiedig. 
Gan  y  Parch.  W.  Rees.  Cynnwysa  brofion  o  ddwyfoldeb  y  Beibl,  a'r 
grefydd  Gristionogol— hanes  gan  grefyddan  y  byd— pa  mor  bell  y  llwydd- 
odd  y  doethion  Cenhedlig  i  ddwyn  trefn  ar  y  byd— golygiadau  Socratés, 
Plato,  Aristotle,  Anaxagoras— egwyddorion  Hobbes,  Rousseau,  Paine, 
Bolingbroîe,  Volney,  &c,  ynghyd  â  sylwadau  cyffredinol  arnynt— 
addefiadau  gelynion  y  Beibl  o  ragoroldeb  ei  egwyddorion — dylanwad 
ymarferol  Cristionogaeth  ac  Anffyddiaeth  ar  wledydd  a  phersonau — 
esamplau  o  dröedigaeth  anffyddiaid— marwolaethau  truenus  amryw 
anffyddiaid,  a  marwolaethau  dedwydd  amryw  Gristionogion— agwedd 
grefyddol  y  byd,  a'i  brif  grefyddau,  ynghyd  â  sylwadau  arnynt— 
cyfarwyddiadau  i  ddarllen  a  deall  yr  Ysgrythyrau — hanes  y  Beibl,  &c, 
&c.     Pris  òs.  mewn  byrddau. 

Caniadau  Hiraethog:  yn  cynnwys  holl  Gyfansoddiadau 
Barddonol  Gwilym  Hiraethog;  sef,  y  Parch.  W.  REES,  D.D.,  Liverpool. 
Piis  3s.  mewn  byrddau.     1855. 

Cynnwysiad. — Job. — Pryddest-awdl,  mewn  chwech  o  ranau. — Awdl 
ar  Heddwch. — Cywydd  ar  Frwydr  Trafalgar,  a  marwolaeth  y  Pen- 
llyngesydd,  Arglwydd  Nelson,  &c,  &c 

Bnglynion  Marwnadol. — Ar  farwolaeth  y  diweddar  Barch.  William 
Williams,  o'r  Wern  ;  y  Parch.  W.  Williams,  o  Landeilo  Fawr  ;  y  Parch. 
Morgan  Howells,  Tredegar;  a  Mr.  Gee,  o  Ddinbych,  &c,  &c 

BEDDERGRYPH. — Ar  gôf-golofn  y  diweddar  Ieuan  Gwynedd,  &c,  &c 

Marwnadaü. — I'r  diweddar  Barch.  J.  Roberts,  o  Lanbrynmair ;  y 
Parch.  W.  Williams,  &c,  &c 

Caneuon. — Adgofion  Mebyd  ac  Ieuengctid ;  Cwymp  Babilon;  Fföedig- 
aeth  y  Pab  yn  1848  ;  a  Syniadau  athronydd  Ellmynaidd  ar  ëangder  y 
Greadigaeth,  wedi  eu  troi  ar  gân,  &c,  &c 

Emynau  a  Chyfieithiadau,  ynghyd  â  Thraethawd  ar  Feirdd  a  Barddon- 
iaeth  Gymreig. 

Aelwyd  F' Ewythr  Roeert  ;  neu  Hanes  "Caban 
F'Ewythr  Tomos  :" — mewn  ffurf  o  Ymddiddan  rhwng  F'  Ewythr  Robcrt  a 
Modryh  Ellcn  o  Hafod  y  Ceiliogwydd,  a'r  gwas,  a'r  forwyn,  a  James 
Harris,  o  Bryn  derwen,  &c.  Gan  y  Parch.  W.  Kees,  D.D.,  Lirerpool. 
Gydag  amryw  Ddarlunian.     Pris  2s.  mewn  byrddau. 

Y  mae  neillduolrwydd  yn  perthyn  i  '  Aelwyd  F'  Ewythr  Robert '  sydd 
yn  ei  wneyd  yn  werth  ei  ddarllen  hyd  yn  ocd  gan  y  rhai  sydd  wedi 
darllen  '  Unclc  Tomìì  pa  un  bynag  ai  yn  Saesneg  ai  mewn  cyfieithiad. — 
'  Y  Tracthodydd: 


Emmanuel  ;  neu  Ganolbwngc  Gweithredoedd  a 
Llywodraeth  Duw.  Gan  Gwilym  Hiraethog.  Cyf.  i  , 
pris  2s.,  a  Chyf.  II.,  pria  is.  mcwn  foyrddau. 


CANIAD.  CYPROL    [. 

1.  Y   Duwdod.  —  Holldduwiaeth, 

Amldduwiaeth. 

2.  Y  Frwydr  Fawr. — Annuwiacth. 

3.  Y    Cread :    —  Cyntefigaeth    y 

ddaear,  &c. 

4.  Y  Cyfnodau. 


Y  Carcharonon. 
Cyfrinach  y  Goedwif 
Yr  Ardd. 

Y  Prawf . 
Breuddwyd  Efa. 


10.  Cain  ac  Abel. 


CANIAD.  CYFROL  II. 

1.  Cweledigacth  y  Ddacar. 

2.  Grweledigaeth  y  Nef.—  Ymdaith 

drwy  y  wybrenau. 

3.  Gweledigaeth  Breuddwyd. 

4.  Gweledigaeth  Beula  (un  o  heul- 

iau  y  nef) — Rhan  i. 

5.  (Gweledigaeth  rhwng  cromfach- 

au). 
(>.  Gweledigaeth  Beula. — Rhan  ii. 

7.  Gweledigaeth  Tirza  (haul  arall). 

8.  Gweledigaeth  Tirza. — Rhan  ii. 
í),    a    10.    Gweledigaeth    Tirza.  — 

Rhan  iii.     [Rhan  iii.,  iv.,  a  v* 
11,   a  12.    Gweledigaeth    Tirza.  — 


Twr  Dafydd.  Gan  y  Parchedig  William  Rees,  d.d, 
Cynnwysa  Arweiniad  i  mewn  i  Lyfr  y  Salmau  ;  ac  arall-eiriad  Barddonol 
newydd  o'r  Salmau,  wedi  eu  gosod  yn  gyfochrog  á'r  rhai  gwreiddiol, 
ynghyd  â  Nodiadau  ar  bob  Salm.     Pris  'òs.  mewn  byrddau. 

Yr  ydym  ni  yn  credu  y  daw  cenedl  a  chenhedlaethau  y  Cymry  yn  dra 
adnabyddas  â'r  '  Tiîr  Dafydd'  hwn,  sydd  weithian  o  tiaen  ein  llygaid. 
Tra  yr  ocdd  Edmund  Prys  yn  ei  gyfyngu  ei  hun  i'r  un  mesur,  gyda  rhy  w 
ddau  eithriad,  fe  welir  fod  agos  yr  holl  fesurau  a  arferir  eu  canu  yn  cin 
cynnulleidfaoedd  wedi  eu  dwyn  i  mewn  yma,  a  rhai  nad  arferir  eu  canu 
felly  hcfyd. — '  Y  Drysorfa.' 

Ni  a  gyfiwynwn  ddiolchgarwch,  yn  enw  y  genedl,  i'r  Dr.  Recs 
{Hiractìiog),  am  '  D/rr  Dafydd.'  Y  mae  ffyddlondeb  yr  arall-eiriad  i'r 
gwreiddiol  yn  rhyfeddol,  pan  ystyrir  amiywiacth  y  mesurau  ('  Ymdaìú 
(ricyr  Haiicch''  yn  eu  mysg,  a'r  Salm  '  Gorymdaith  yr  Arch  i  Üeion^ 
gyda  melodedd  canadwy  y  mydr.  Bydded  i'r  holl  genedl,  o  l)ob  enwad, 
a  phob  llenor  di-enwad,  roddi  croesaw  i'r  gwaith,  yr  hwn  a  eilw  yr 
hybarch  awdwr  '  fy  Benjamin  hwn,  mab  fy  henaint,  a  phlentyn  fy 
hoffder.' — Yr  '  Hcrald  Cyrnraeg.' 

Yv  ydym  yn  croesawu  yn  galonog  y  gwaitli  hwn,  ac  yn  diolchi'r  awdwr 
hybarch  am  ei  roddi  i'w  genedl.  Sonia  am  dano  fel  '  fy  ]>enjamin  hwn, 
malj  fy  henaint,  a  phlentyn  fy  hoffder.'    Ni   bydd  yn  rhyfedd  os  bydd 

llawcr  iawn,  heb  la^v  efe,  yn  edrych  arno  gyda  hoffder  neillduol Ceir 

lestyn  y  Salmau  yma  wedi  ei  argraphu  yn  gywir  a  destlus,  a  hyny  mcwn 
cyfrol  fechan,  hylaw,  a  phrydferth — ac  yn  gyfochrog  ceir  yr  arall-emad, 
yi'  hwn  yn  fynych  sydd  yn  hynod  o  hapus,  a  phob  amser  yn  dda  a  dft]  - 
ílenadwy,  ac  yn  g^nnorthwy  rhagorol  i  ymdcimlo  yn  adnewyddol  âg 
icuengrwydd  bythol  y  Salmau  ;  ac  y  mac  y  Nodiadau  a  chwanegir,  nid 
yn  unig  yn  '  ymarfcrol  ac  eglurhaol,'  ond  hcfyd,  nid  yn  anfynych,  yn 
ddadblygiad  helaethach  ar  farddoniaeth  y  Salmau  eu  hunain. — '  Y 
Tracthodydd.' 

